
PARTEA A ȘAPTEA DIN NOU ACASĂ 


32. ÎNTOARCEREA FIULUI RISIPITOR 


Călătoria călare de la Arbroath până la Lallybroch a durat patru zile și abia 
dacă am discutat în tot acest timp. Atât lan cel Tânăr, cât și Jamie au fost 
cufundaţi în gânduri, probabil din motive diferite. Cât despre mine, mi-am pus 
întrebări nu doar în legătură cu trecutul nostru recent, ci și cu viitorul imediat. 

lan sigur îi vorbise lui Jenny despre mine. Cum va interpreta ea apariţia 
mea? 

Jenny Murray îmi fusese aproape ca o soră și de departe cea mai bună 
prietenă pe care o avusesem vreodată. Din cauza circumstanțelor, în ultimii 
cincisprezece ani, cei mai mulți dintre prietenii mei fuseseră bărbaţi; nu 
existau alte doctoriţe, iar deosebirea firească dintre asistente și medici mă 
împiedicase să am relaţii mai apropiate cu alte femei care lucrau la spital. Cât 
despre femeile din cercul de cunoștințe ale lui Frank, secretarele de catedră și 
soțiile profesorilor... 

Însă, mai presus de toate, știam că, dintre toţi oamenii din lume, Jenny era 
cea care îl iubea pe Jamie la fel de mult — dacă nu chiar mai mult — decât 
mine. Abia aşteptam să o revăd, dar nu puteam să nu mă întreb cum va primi 
povestea despre fuga mea în Franţa și faptul că îl părăsisem pe fratele ei. 

Caii trebuiau să meargă în șir indian pe drumeagul îngust. Murgul meu a 
încetinit supus când bidiviul mai deschis la culoare al lui Jamie s-a oprit, apoi 
s-a întors când el l-a îndemnat spre un luminiș pe jumătate ascuns de crengile 
lăsate ale unui arin. 

O stâncă cenușie se înălța la marginea luminișului, cu crăpăturile, 
proeminenţele și marginile atât de năpădite de mușchi și de licheni, încât arăta 
ca faţa unui om foarte bătrân, plină de păr, pistrui și negi. Cu un suspin de 
ușurare, lan cel Tânăr s-a lăsat să alunece din șa; călărisem încă din zori. 

— Of! s-a văicărit el, masându-și cu sinceritate șalele. Am amorțit. 

— Şi eu, am spus, imitându-l. Cred că e mai bine așa decât să faci iritaţii de 
la șa. 

Neobișnuiţi să parcurgem călare distanţe atât de mari, și eu, și lan cel Tânăr 
suferiserăm foarte mult în cursul primelor două zile de călătorie; de fapt, în 
prima seară mă simţisem prea înţepenită ca să cobor din șa fără ajutor, astfel 
că a trebuit să fiu ridicată rușinos de pe cal și dusă în braţe de Jamie până în 
han, ceea ce l-a amuzat. 

— Cum de reușește unchiul Jamie? m-a întrebat lan. Cred că fundul lui e 
făcut din piele tăbăcită. 

— Nici nu merită să-l priveşti, i-am răspuns cu un aer absent. Dar unde-a 


dispărut? 

Murgul, deja împiedicat, păștea sub un stejar dintr-o latură a luminișului, 
dar nu se vedea nici urmă de Jamie. 

Eu și lan cel Tânăr ne-am uitat nedumeriţi unul la celălalt; eu am ridicat din 
umeri și m-am dus spre partea din faţă a falezei, unde un firicel de apă curgea 
în josul stâncilor. Mi-am așezat mâinile căuș sub el și, în ciuda aerului de 
toamnă care făcea ca obrajii să mi se înroșească și nasul să-mi amorţească, am 
băut recunoscătoare lichidul rece, care mi-a alunecat pe gâtlejul uscat. 

Acel luminiș din vale, invizibil de pe drum, era caracteristic pentru mai 
toate peisajele din Highlands, m-am gândit eu. Înşelător de pustii și aspre, 
piscurile și landa erau încărcate de secrete. Dacă nu știai încotro mergi, puteai 
trece la câţiva centimetri de o căprioară, de o potârniche sau de un om ascuns, 
fără să-ţi dai seama. Nici nu era de mirare că foarte mulţi oameni care se 
ascunseseră în landă după Bătălia de la Culloden reușiseră să scape cu viaţă, 
pentru că știința lor în materie de ascunzișuri îi făcuse invizibili pentru ochii 
orbi și picioarele nesigure ale englezilor care îi urmăriseră. 

După ce mi-am potolit setea, m-am întors și a fost cât pe ce să mă ciocnesc 
de Jamie, care parcă ar fi ţâșnit din pământ. Tocmai își vâra cutia cu iască 
înapoi în buzunarul hainei, dar mirosul delicat de fum zăbovea pe haina lui. A 
lăsat să cadă pe iarbă un băț ars și l-a strivit bine sub talpă. 

— De unde ai răsărit? l-am întrebat, clipind mirată de apariţia lui bruscă. Și 
unde ai fost? 

— Ştiam o mică peșteră pe aici, mi-a explicat el, arătând cu degetul în 
spatele lui. Voiam doar să văd dacă a mai intrat cineva acolo. 

— Şi a intrat? 

Uitându-mă mai atent, am reușit să văd marginea unui afloriment care 
acoperea intrarea în peșteră. Confundându-se cu alte crăpături adânci ale 
stâncii, nu era vizibilă decât dacă o căutai dinadins. 

— Da, a spus el și a ridicat ușor din sprâncene, nu de îngrijorare, ci ca și 
cum s-ar fi gândit la ceva. Am găsit cărbune amestecat cu pământ; cineva a 
făcut focul acolo. 

— Şi cine crezi că a fost? l-am întrebat. 

Mi-am vârât capul prin intrarea în peșteră, dar nu am văzut decât o dâră 
îngustă de întuneric, o crestătură în munte. Nu arăta nicidecum ispititoare. 

M-am întrebat dacă vreunul dintre cei cu care avusese legături impuse de 
contrabandă se ţinuse după el tocmai până la Lallybroch. ÎI îngrijora ideea că 
era urmărit sau că va fi prins într-o ambuscadă? Fără să vreau, am privit peste 
umăr, dar nu am văzut decât arini și frunze uscate foșnind în adierea 
tomnatică. 

— Nu știu, a spus el cu gândul parcă în altă parte. Vreun vânător, probabil; 
am găsit acolo și niște oase de potârniche împrăștiate. 

Jamie nu arăta preocupat de identitatea persoanei necunoscute care 
pătrunsese în peșteră, așa că m-am liniștit, iar senzaţia de siguranţă oferită de 
Highlands m-a învăluit din nou. Atât Edinburgh-ul, cât și golful 


contrabandiștilor păreau foarte îndepărtate. 

Fascinat de descoperirea peșterii ascunse, lan cel Tânăr dispăruse prin 
intrarea îngustă. Apoi a reapărut, îndepărtându-și pânze de păianjeni din păr. 

— Unchiule, asta seamănă cu Cușca lui Cluny? a întrebat el, cu ochi 
scânteietori. 

— Nu e atât de mare, lan, i-a răspuns Jamie zâmbind. Sărmanul Cluny abia 
dacă s-ar fi putut strecura prin intrarea asta; era un bărbat masiv, aproape de 
două ori mai mare decât mine. 

Gânditor, şi-a atins pieptul cămășii, de pe care se desprinsese un nasture 
când intrase cu greu prin gura îngustă a peșterii. 

— Ce e Cușca lui Cluny? am întrebat, scuturându-mi mâinile de ultimele 
picături de apă și vârându-le la subraţ ca să se usuce. 

— A, e vorba de Cluny MacPherson, mi-a răspuns Jamie. 

S-a aplecat și s-a stropit cu apă pe faţă. Ridicându-și capul, a clipit ca să 
alunge picăturile sclipitoare din gene și mi-a zâmbit. 

— Un om foarte ingenios acel Cluny. Englezii i-au incendiat casa și i-au 
distrus-o din temelii, dar el a scăpat. Și-a înjghebat un mic adăpost într-o 
peșteră din apropiere și a mascat intrarea cu crengi de salcie împletite și lipite 
cu lut. Oamenii spuneau că puteai sta la un metru de intrare și nu aveai cum 
să-ţi dai seama că peștera era acolo, dacă nu simţeai mirosul fumului de la 
pipa lui Cluny. 

— Şi prinţul Charles a stat acolo o vreme, când era căutat de englezi, m-a 
informat lan cel Tânăr. Cluny l-a ţinut ascuns câteva zile. Ticăloșii de englezi 
au scotocit peste tot, dar nu l-au găsit pe Luminăţia Sa — și nici pe Cluny! a 
încheiat el cu o satisfacţie deosebită. 

— lan, vino să te speli, i-a spus Jamie, cu un glas tăios, care l-a făcut pe lan 
cel Tânăr să clipească mirat. Doar n-o să-ţi revezi părinții atât de murdar. 

lan a suspinat, dar, ascultător, și-a aplecat capul spre firicelul de apă și, 
gâtâind și înfiorându-se, s-a spălat pe faţă, care, sincer vorbind, nu era 
murdară, dar purta semnele unei călătorii atât de lungi. 

M-am întors spre Jamie, care stătea în picioare și, cu un aer absent, își 
urmărea nepotul cum își clătea faţa. M-am întrebat dacă se gândea la ceea ce 
promitea să fie o revedere dificilă cu cei de la Lallybroch sau la Edinburgh și 
la rămășițele carbonizate ale tipografiei și la bărbatul mort din subsolul 
bordelului? Ori gândurile lui mergeau și mai departe, spre Charles Stuart și 
vremurile răscoalei? 

— Ce le povestești nepoatelor și nepoților despre el? l-am întrebat calm, 
vocea mea amestecându-se cu pufnetele lui Ian. Despre Charles? 

Privirea lui Jamie a devenit mai vie când s-a concentrat asupra mea; așadar 
avusesem dreptate. În ochi i-a apărut o lumină mai caldă, iar zâmbetul schiţat 
a fost dovada că-i citisem cu succes gândurile, însă apoi atât căldura, cât și 
zâmbetul au dispărut. 

— Nu vorbesc niciodată despre el, mi-a răspuns la fel de încet, apoi s-a 
întors să plece după cai. 


Trei ore mai târziu, am trecut de ultimul dintre pasurile cutreierate de vânt 
şi ne-am continuat drumul pe panta care ducea spre Lallybroch. Aflat în 
frunte, Jamie și-a oprit calul și ne-a așteptat pe mine și pe lan cel Tânăr să 
ajungem lângă el. 

— Acolo e, a spus el zâmbind și s-a uitat la mine cu o sprânceană ridicată. 
S-a schimbat mult, nu? 

Pierdută în contemplare, am clătinat din cap. De la depărtare, casa arăta 
neschimbată. Construite din piatră albă, cele două etaje sclipeau imaculat în 
mijlocul anexelor sărăcăcioase și a șanţurilor pietruite din jurul câmpurilor. Pe 
mica ridicătură din spatele casei se înălțau rămășițele castelului circular! din 
piatră, care dădea numele său acelui loc. 

Uitându-mă mai atent, am observat că anexele se mai modificaseră puţin; 
Jamie îmi spusese că soldaţii englezi incendiaseră hulubăria și capela la un an 
după Bătălia de la Culloden și am văzut locurile goale în care se aflaseră ele. 
O porţiune din zidul grădinii de vară, care se dărâmase, fusese reparată cu 
piatră de altă culoare, iar o nouă anexă construită din piatră și lemn slujea în 
prezent drept hulubărie, judecând după trupurile rotunjoare, acoperite cu pene, 
care stăteau aliniate pe coama acoperișului, bucurându-se de soarele târziu de 
toamnă. 

Măceșul plantat de Ellen, mama lui Jamie, crescuse, devenind un vălmășag 
de crengi încâlcite, care se prinseseră de peretele casei, pierzându-și abia 
acum ultimele frunze. 

Un firicel de fum se înălța din hornul dinspre apus, ducându-se spre sud, 
purtat de vântul dinspre mare. Mi-am amintit brusc de focul din căminul 
camerei de zi, de lumina flăcărilor roșietice reflectată pe chipul curat al lui 
Jenny care stătea seara pe un scaun, citind cu voce tare dintr-un roman sau 
dintr-o carte de versuri, în vreme ce Jamie și lan, absorbiți de o partidă de șah, 
ascultau cu jumătate de ureche. Câte seri petrecusem astfel când copiii erau 
sus, în paturile lor, iar eu, la masa de scris din lemn de trandafir, scriam reţete 
de medicamente sau cârpeam câte ceva, ocupaţie care nu se încheia niciodată? 

— Ce crezi, o să locuim din nou aici? l-am întrebat pe Jamie, având grijă să 
elimin din glas orice nuanţă care mi-ar trăda dorul faţă de acel loc. 

Mai mult decât oricare altul, casa de la Lallybroch îmi fusese cămin, însă 
asta se întâmplase cu multă vreme în urmă — iar unele lucruri se schimbaseră 
între timp. 

Dus pe gânduri, Jamie a tăcut îndelung. Într-un târziu, a clătinat din cap ȘI a 
strâns frâul între mâini. 

— Nu am cum să știu, englezoaico, mi-a răspuns. Ar fi plăcut, dar nu știu 
cum vor sta lucrurile, înţelegi? 

S-a încruntat privind spre casă. 

— Nu-i nimic. Indiferent că vom trăi în Edinburgh sau chiar în Franţa, mie 
îmi convine, Jamie. 

L-am privit în ochi și i-am atins mâna pentru a-l convinge de spusele mele. 


— Câtă vreme rămânem împreună. 

Privirea ușor îngrijorată s-a stins o clipă şi trăsăturile i s-au înseninat. Mi-a 
luat mâna, a ridicat-o spre buze şi a sărutat-o blând. 

— Nu-mi pasă nici mie, englezoaico, atâta timp cât vei fi alături de mine. 

Am rămas privindu-ne în ochi, până când o tuse voită din spatele nostru ne- 
a adus aminte de prezenţa lui lan cel Tânăr. Dovedind o grijă scrupuloasă 
pentru intimitatea noastră, el se arătase jenant de circumspect în cursul 
călătoriei noastre de la Edinburgh, ducându-se în desișuri până departe când 
făceam tabăra pentru noapte, și făcuse mari eforturi ca să nu ne surprindă în 
vreo îmbrăţișare indecentă. 

Jamie a zâmbit și mi-a strâns mâna, apoi mi-a eliberat-o și s-a întors spre 
nepotul lui. 

— Aproape că am ajuns, lan, a spus el, când băiatul și-a îmboldit poneiul 
până la noi. Dacă nu ne apucă ploaia, o să fim acolo înainte de masa de seară, 
a adăugat el, privind printre gene pe sub mâna ţinută streașină pentru a vedea 
dacă norii care călătoreau încet pe deasupra munţilor Monadhliath stăteau a 
ploaie. 

— Înt, 

Ian cel Tânăr nu părea prea încântat de perspectiva de a ajunge acasă, așa 
că m-am uitat la el compătimitor. 

— „Căminul este locul în care, atunci când ajungi, oamenii trebuie să te 
primească“?, am citat eu. 

Ian cel Tânăr mi-a aruncat o privire ironică. 

— Da, tocmai de asta mă tem, mătușico. 

Auzind schimbul de replici, Jamie s-a uitat în spate, spre Ian cel Tânăr, și a 
clipit cu un aer solemn — versiunea lui de privire încurajatoare. 

— Nu mai fi atât de trist, lan. Amintește-ţi povestea fiului risipitor, bine? 
Mama ta se va bucura să te vadă din nou teafăr acasă. 

Ian cel Tânăr s-a uitat la el profund dezamăgit. 

— Unchiule Jamie, dacă te aștepți să fie sacrificat viţelul cel gras, nu o 
cunoști pe mama așa de bine cum îţi închipui. 

Flăcăul și-a mușcat buza de jos, apoi, inspirând adânc, s-a ridicat în șa. 

— Mai bine să trecem peste asta, da? a adăugat el. 

— Chiar vor fi aspri părinţii cu el? l-am întrebat pe Jamie, urmărindu-l pe 
Ian cel Tânăr cum își alege cu atenţie drumul pe panta stâncoasă. 

Jamie a ridicat din umeri. 

— Ei bine, îl vor ierta, desigur, dar e posibil să se aleagă cu o săpuneală 
strașnică, după care se va alege cu pielea tăbăcită. Până și eu o să mă socotesc 
norocos dacă scap, a completat el ironic. Jenny şi lan nu se vor arăta prea 
încântați de prezenţa mea, îmi pare rău să spun asta. 

A dat pinteni calului și a pornit în jos pe pantă. 

— Hai, englezoaico! Să facem faţă și acestei situaţii, bine? 


Nu știam la ce să mă aştept în privinţa primirii la Lallybroch, însă, până la 


urmă, ea a fost liniștitoare. Ca și în cazul altor vizite, prezenţa noastră a fost 
anunţată de lătratul unei adevărate haite de câini, care au venit alergând din 
ţarcul lor aflat în grădina bucătăriei, la început scheunând alarmaţi, apoi cu 
bucurie. 

Ian cel Tânăr a dat drumul frâului și a alunecat în mulțimea de animale 
blănoase, lăsându-se pe vine pentru a întâmpina câinii care au sărit pe el și l- 
au lins pe față. Zâmbind, s-a ridicat cu un căţel în braţe, pe care l-a adus să 
mi-l arate. 

— EI e Jocky, mi-a explicat, ţinând în mâini animalul cu blană cafenie, 
pătată cu alb. E al meu, tata mi l-a făcut cadou. 

— Frumos câine, am spus uitându-mă la căţel și scărpinându-l între urechi. 

Animalul a lătrat și s-a zbătut extaziat, încercând să ne lingă în același timp 
și pe mine, și pe lan. 

— lan, o să te umpli de păr de câine, s-a auzit un glas limpede, ridicat, în 
care am perceput dezaprobarea. 

Luându-mi ochii de la câine, am văzut o fată înaltă și zveltă, de vreo 
șaptesprezece ani, săltându-se de pe un scaun aflat pe marginea drumului. 

— Păi, şi tu ești plină de scaieţi, uită-te la tine! i-a răspuns lan cel Tânăr, 
răsucindu-se pentru a se adresa celei care îi vorbise mai devreme. 

Fata și-a scuturat pletele castanii și s-a aplecat pentru a-și curăța rochia din 
țesătură făcută în casă de care, într-adevăr, se prinseseră câţiva scaieţi cu peri 
foarte mari. 

— Tata a spus că nu meriţi să ai câine, a remarcat ea. Mai ales după ce ai 
fugit și l-ai părăsit așa. 

Faţa lui lan cel Tânăr s-a crispat, într-o expresie defensivă. 

— M-am gândit să-l iau cu mine, dar mi-am dat seama că nu ar fi în 
siguranță la oraș, a spus el cu glas stăpânit, apoi a strâns câinele în braţe, 
lăsându-și bărbia între urechile păroase. A mai crescut ceva. Sper că a mâncat, 
da? 

— Ai venit să ne întâmpini, micuță Janet? Ce drăguţ din partea ta! 

Glasul lui Jamie a sunat plăcut din spatele meu, dar pe un ton cinic, care a 
făcut-o pe fată să arunce iute o privire în sus și să roșească văzându-l. 

— Unchiule Jamie! Vai, și... 

Privirea ei a alunecat spre mine, după care fata a plecat fruntea, roșind și 
mai ȘI. 

— A, ea este mătușa ta, Claire. 

Am simţit mâna fermă a lui Jamie pe cot și am observat gestul făcut din cap 
către fată. 

— Micuța Janet încă nu se născuse când am fost ultima oară aici, 
englezoaico. Sper că mama ta e acasă, da? a mai spus el, adresându-i-se lui 
Janet. 

Cu ochii mari, fata a dat din cap, dar nu și-a dezlipit privirea fascinată de pe 
faţa mea. Zâmbind, m-am aplecat de pe cal și i-am întins o mână. 

— Sunt încântată să te cunosc, i-am Zis. 


Ea m-a privit încă un moment, apoi și-a dat seama cum trebuia să se poarte 
și a făcut o reverență. S-a ridicat și m-a luat delicat de mână, ca și cum s-ar fi 
temut că aș fi putut cădea de pe cal dacă mă strângea mai tare. l-am strâns 
mâna și a părut oarecum liniștită, fiindcă descoperise că eram alcătuită din 
carne și oase. 

— Sunt... sunt încântată, doamnă, a murmurat ea. 

— Jen, mama și tata sunt foarte supăraţi? 

Ian cel Tânăr a așezat cățelul ușor pe pământ, aproape de picioarele lui, și a 
trezit-o pe fată din transa în care căzuse. Ea a privit scurt spre fratele ei mai 
mic, iar expresia de iritare s-a înmuiat, devenind oarecum compătimitoare. 

— Păi, de ce să nu fie, nătărăule? i-a răspuns. Mama se temea că ai dat 
peste vreun mistreţ în pădure sau ai fost prins de ţigani. Abia dacă a putut 
dormi până a aflat unde ești, a adăugat ea, privind încruntată spre fratele ei. 

Ian a strâns din buze, a lăsat ochii în pământ, dar nu a spus nimic. 

Fata s-a apropiat de el și, cu un gest dezaprobator, a cules frunzele umede 
care se prinseseră de mânecile hainei lui. Chiar dacă era înaltă, Ian o domina 
cu vreo cincisprezece centimetri, părând deșirat și nepriceput pe lângă ea, 
asemănarea dintre ei limitându-se la părul bogat și închis la culoare la care se 
adăuga o similitudine fugară a expresiilor feţei. 

— lan, arăţi cumplit. Ai dormit îmbrăcat? 

— Bineînţeles, a replicat el iritat. Păi, ce-ţi închipui? Am fugit de acasă cu 
cămașa de noapte și am îmbrăcat-o în fiecare seară? 

Ea a scos un pufnet care semăna a râs închipuindu-și situaţia, iar iritarea de 
pe faţa lui lan s-a mai risipit. 

— EI, vino încoace, prostănacule, a spus ea, făcându-i-se milă de el. Hai cu 
mine în spălător, ca să te cureţi și să te piepteni înainte să te vadă mama și 
tata. 

Ian s-a uitat urât la ea, apoi s-a întors și a ridicat ochii spre mine, cu o 
expresie în care se amestecau uimirea și enervarea. 

— Pentru numele lui Dumnezeu, de ce crede toată lumea că te ajută să fii 
curat? a întrebat el cu glas tremurând de încordare. 

Jamie i-a surâs și, descălecând, l-a bătut ușor pe umăr, făcând să se ridice 
un norișor de praf. 

— Nu-ţi strică, lan. Hai, du-te, cred că ar fi bine ca părinţii tăi să nu aibă 
prea multe de făcut în același timp. Mai înainte de toate vor dori să stea de 
vorbă cu mătușica ta. 

— Îhî. 

Morocănos, lan a aprobat cu un semn din cap și a pornit fără chef spre 
spatele casei, tras de mânecă de sora lui. 

— Ce-ai mâncat? am auzit-o întrebând după ce a ridicat ochii spre faţa lui 
Ian. Ai o pată mare de murdărie în jurul gurii. 

— Nu e murdărie, sunt tuleie! a șuierat el printre dinţi, aruncând o privire 
scurtă pentru a vedea dacă eu sau Jamie am prins schimbul de cuvinte. 

Sora lui s-a oprit brusc, uitându-se mai bine la el printre gene. 


— Tuleie? a repetat ea tare, cu glas mirat. Tu? 

— Haide odată! 

Prinzând-o de cot, lan a tras-o pe poarta grădinii de legume, ţinându-și 
umerii plecaţi, conștient de sine. 

Jamie și-a lăsat capul pe coapsa mea, îngropându-și faţa în rochie. Un 
martor întâmplător l-ar fi crezut ocupat să desfacă desagii atârnaţi de șa, prin 
urmare nu ar fi putut să-i vadă umerii cutremurându-se și nici să-i simtă 
vibrația hohotelor tăcute de râs. 

— Gata, au dispărut, am spus după o clipă, trăgându-mi sufletul și eu după 
efortul de a râde în tăcere. 

Cu răsuflarea tăiată, Jamie și-a ridicat faţa roșie din fusta mea și s-a folosit 
de o cută ca să se șteargă la ochi. 

— Tuleie? Tu? a gemut el, imitându-și nepoata, ceea ce ne-a făcut să râdem 
din nou, apoi a clătinat din cap și a inspirat sacadat. Iisuse, seamănă cu maică- 
sa! Așa mi-a spus și Jenny, pe același ton, când m-a surprins bărbierindu-mă 
pentru prima oară. A fost cât pe ce să-mi tai gâtul. 

Și-a șters din nou ochii, de astă dată cu dosul mâinii, și și-a trecut palma 
delicat peste firele dese și moi care îi acopereau falca și gâtul ca un puf 
castaniu. 

— Vrei să te razi și tu înainte de a-i revedea pe Jenny și pe lan? l-am 
întrebat, însă el a clătinat din cap. 

— Nu, a răspuns, netezindu-și părul care îi scăpase din legătură. lan are 
dreptate, curăţenia nu va ajuta. 


Probabil că auziseră câinii lătrând; atât Jenny, cât și lan erau în camera de 
zi când am intrat, ea, pe canapea tricotând ciorapi de lână, iar el, în picioare în 
faţa focului, îmbrăcat cu o haină cafenie simplă și pantaloni, încălzindu-și 
partea din spate a picioarelor. Pe masă am văzut o tavă cu prăjiturele și o 
sticlă de bere făcută în casă, evident pregătite pentru sosirea noastră. 

Era o scenă intimă și primitoare și, când am pășit în cameră, am simţit că 
oboseala provocată de călătorie dispare. lan s-a întors imediat, conștient de 
situaţie, dar zâmbind, însă eu m-am uitat la Jenny. 

Și ea mă privea. A rămas nemișcată pe canapea, cu ochii mari, îndreptaţi 
spre ușă. Prima mea impresie a fost că se schimbase mult, dar a doua m-a 
convins că nu se întâmplase asta. Încă avea bucle negre, părul des și lucios, 
dar presărat cu fire argintii. Și oasele îi erau la fel — pomeţii înalţi, laţi, 
maxilare puternice și nasul lung ca al lui Jamie. Lumina pâlpâitoare a focului 
crea impresia de schimbare, când adâncindu-i ridurile de la ochi și din jurul 
buzelor și făcând-o să arate ca o babă, când ștergându-le cu o strălucire 
rumenă, făcând-o să arate ca o fată, ca o fotografie tridimensională dintr-o 
cutie cu floricele de porumb. 

La prima noastră întâlnire de la bordel, Ian reacţionase ca și cum aș fi fost o 
stafie. Jenny a reacționat la fel, clipind des, rămânând cu gura ușor căscată, 
dar fără ca expresia să i se schimbe când am traversat încăperea spre ea. 


Ținându-mă de cot, Jamie m-a urmat. M-a strâns ușor când am ajuns lângă 
canapea, apoi mi-a dat drumul. M-am simţit de parcă aș fi fost prezentată la 
Curte și mi-am stăpânit impulsul de a face o reverență. 

— Am venit acasă, Jenny, a spus el, punând o mână pe spatele meu ca să 
mă liniștească. 

Jenny i-a aruncat o privire scurtă fratelui ei, apoi m-a fixat cu ochi mari. 

— Tu ești, Claire? 

Glasul îi sunase moale și nesigur, familiar, dar nu puternic cum mi-l 
aminteam. 

— Da, eu sunt, i-am răspuns, apoi am zâmbit și am întins mâinile spre ea. 
Jenny, mă bucur să te revăd. 

M-a prins ușor de mâini. Apoi m-a strâns mai energic și s-a ridicat în 
picioare. 

—lisuse, tu ești! a spus pe nerăsuflate și, brusc, femeia pe care o 
cunoscusem a redevenit ea însăși, cu ochii de un albastru-intens, vii și ageri, 
cercetându-mi chipul cu multă curiozitate. 

— Da, sigur că e ea, a zis Jamie cu glas răgușit. Sunt convins că lan ţi-a 
vorbit despre ea. Ai crezut că minte? 

— Nu te-ai schimbat aproape deloc, a spus ea, ignorându-și fratele și 
atingându-mi faţa cu un aer mirat. Părul tău e ceva mai deschis la culoare, dar, 
Doamne, arăţi la fel! 

Avea degetele reci; mâinile îi miroseau a ierburi și a gem de coacăze roșii, 
dar și a amoniac și lanolină de la lâna vopsită pe care o folosise la tricotat. 

Mirosul de mult uitat de lână mi-a adus imediat aminte de toate — atât de 
multe amintiri legate de casă, de fericirea pe care o trăisem când locuisem 
acolo — și ochii mi s-au înceţoșat de lacrimi. 

Ea a observat asta și m-a cuprins cu forţă în braţe și i-am simţit părul moale 
și neted pe față. Era mult mai scundă decât mine, cu oase fine și delicate, dar 
am avut senzaţia că eram învăluită, sprijinită cu căldură și strânsă cu putere, 
ca și cum ea ar fi fost mai masivă decât mine. 

După un moment mi-a dat drumul și s-a retras un pas, aproape râzând. 

— Doamne, până și mirosul e același! a exclamat ea, iar eu am izbucnit în 
râs. 

Ian s-a apropiat de mine; s-a aplecat și m-a îmbrățișat cu delicateţe, lipindu- 
și buzele de obrazul meu. Mirosea discret a fân și a frunze de varză, dar și a 
fum de turbă, care se adăuga mirosului său persistent de mosc. 

— Mă bucur să te revăd, Claire, a spus el. 

Blânzi, ochii lui căprui mi-au zâmbit, adâncindu-mi sentimentul de 
întoarcere acasă. S-a retras cu o oarecare stângăcie și a surâs. 

— Nu vrei să mănânci ceva? 

A arătat spre tava de pe masă. 

Am ezitat o clipă, dar Jamie s-a apropiat repede de ea. 

— O picătură de bere nu ne-ar strica, lan, mulțumesc pentru amabilitate, a 
spus el. Vrei și tu, Claire? 


Cu paharele pline, am luat prăjiturele, ne-am așezat și, printre îmbucături, 
am discutat nimicuri în jurul focului. În ciuda cordialităţii evidente, eram 
conștientă de o oarecare încordare ascunsă, care nu era cauzată doar de 
apariţia mea neașteptată. 

Așezat alături de mine pe bancheta din lemn de stejar, Jamie a luat doar o 
gură de bere și a lăsat prăjitura din ovăz neatinsă pe un genunchi. Știam că nu 
acceptase invitaţia pentru că i-ar fi fost foame, ci pentru a ascunde faptul că 
nici sora, nici cumnatul nu săriseră să-l îmbrăţișeze de bun venit. 

Am surprins o privire scurtă schimbată de Ian și Jenny și o alta, mai lungă, 
de nedeslușit, schimbată între Jenny și Jamie. Străină acolo în mai multe 
sensuri, eu mi-am ţinut ochii plecaţi, observându-i pe ceilalți pe sub gene. 
Jamie stătea în stânga mea; l-am simţit cum se mișcă ușor în timp ce, cu cele 
două degete rigide de la mâna dreaptă, bătea darabana pe coapsă. 

Discuţia, câtă a fost, s-a stins, iar în cameră s-a lăsat o liniște stânjenitoare. 
Peste sfârâitul slab al focului de turbă am auzit bufnete îndepărtate dinspre 
bucătărie, dar niciunul dintre sunetele pe care mi le aminteam în acea casă, de 
activitate permanentă și de forfotă, bubuituri de picioare pe trepte, ţipetele 
copiilor și plânsetele bebelușilor care sfâșiau aerul în camera de la etaj. 

— Ce fac copiii? am întrebat-o pe Jenny pentru a rupe tăcerea. 

Ea a tresărit și mi-am dat seama că, din neatenţie, pusesem o întrebare 
nepotrivită. 

— A, destul de bine, mi-a răspuns șovăielnic. Toţi, foarte frumoși. Și 
nepoţii la fel, a adăugat ea, zâmbind brusc când s-a gândit la ei. 

— Mai toţi sunt la casa lui Jamie cel Tânăr, a intervenit lan, răspunzându- 
mi cu adevărat la întrebare. Soţia lui a născut săptămâna trecută, astfel că cele 
trei fete au plecat să dea o mână de ajutor. lar Michael e la Inverness acum, să 
aducă niște lucruri care au venit din Franţa. 

O altă privire de-a curmezișul încăperii, de astă dată între Ian și Jamie. Am 
simţit că Jamie a înclinat puţin capul, iar lan a reacţionat încercând să dea 
afirmativ din cap. Ce însemna asta? m-am întrebat eu. În cameră existau atâtea 
emoţii contradictorii, invizibile, încât m-am simţit brusc îndemnată să mă 
ridic și, pentru a alunga încordarea, să pun ordine în discuţie. 

Era limpede că și Jamie gândea la fel. Şi-a dres glasul, s-a uitat direct la Ian 
și a abordat principalul punct de pe ordinea de zi: 

— L-am adus cu noi pe flăcău. 

Ian a inspirat adânc, iar faţa lui lungă și atrăgătoare s-a crispat puţin. 

— Deci l-ai adus, da? 

Pojghiţa subțire de cordialitate prilejuită de revedere s-a risipit dintr-odată 
ca roua dimineţii. 

L-am simţit pe Jamie încordându-se puţin în timp ce se pregătea să-și apere 
nepotul cât mai bine. 

— Ian, e băiat bun, a spus el. 

— Așa crezi? Jenny a fost cea care i-a răspuns, unindu-și sprâncenele negre 
și frumoase într-o încruntare. N-ai putea spune asta dacă l-ai vedea cum se 


poartă acasă. Dar probabil că e altfel cu tine, Jamie. 

În cuvintele ei era un puternic accent acuzator și l-am simţit pe Jamie 
încordându-se lângă mine. 

— E frumos din partea ta să-i iei apărarea, Jamie, a intervenit lan, dând cu 
răceală din cap în direcția cumnatului. Dar cred că e mai bine să auzim totul 
din gura lui, dacă nu te superi. E sus? 

Lui Jamie i-a tresărit un mușchi aproape de gură, dar a reușit să răspundă 
evaziv. 

— Cred că e la spălător; am vrut să se aranjeze puţin înainte să-l vedeţi. 

Și-a furișat mâna dreaptă și m-a apăsat pe picior în semn de avertisment. 
Nu spusese că o întâlnise pe Janet și am înţeles de ce; ea fusese trimisă de 
acasă cu ceilalți copii pentru ca lan să poată discuta despre apariţia mea și a 
fiului lor rătăcitor cât mai discret, însă ea se întorsese fără știrea părinților, 
voind fie să o vadă pe vestita ei mătușă, fie să-i ofere alinare fratelui ei. 

Am coborât pleoapele, arătând astfel că pricepusem. Nu avea rost să aducă 
vorba de prezenţa fetei într-o situaţie și așa încordată. 

Zgomotul de pași și bocănitul ritmic al piciorului de lemn al lui lan au 
răsunat pe hol, unde nu exista covor. lan plecase spre spălător;, acum se 
întorcea și, cu un aer sumbru, îl împingea pe Ian cel Tânăr în faţa lui. 

Fiul rătăcitor arăta cât de prezentabil era posibil folosind săpun, apă și un 
brici. Fălcile lui osoase se înroșiseră de atâta frecat, iar părul de pe ceată era 
strâns în ţepi umezi; scuturată, haina nu mai era atât de prăfuită și gulerul 
cămășii era atent încheiat în dreptul claviculei. Nu se putuse face nimic în 
privinţa părului pârlit pe jumătate din cap, dar restul era pieptănat cu grijă. Nu 
purta ciorapi, iar pantalonii aveau o ruptură mare pe un crac, însă, ținând 
seama de aventura prin care trecuse, arăta cât de bine putea arăta cineva care 
se aștepta să fie împușcat dintr-o clipă în alta. 

— Mamă, a spus el, plecându-și capul cu stângăcie spre Jenny. 

— lan, a rostit ea slab. 

El a ridicat privirea, evident șocat de blândeţea tonului ei. Buzele i s-au 
arcuit într-un zâmbet când i-a văzut faţa. 

— Mă bucur că ai ajuns cu bine acasă, mo chridhe, a adăugat Jenny. 

Faţa băiatului s-a luminat brusc, de parcă i s-ar fi citit ordinul de grațiere. 
Apoi a surprins expresia de pe faţa tatălui și a încremenit. Și-a înghiţit cu greu 
nodul din gât și a plecat din nou capul, privind îndârjit spre podea. 

— Mm, a făcut Ian. 

Sunetul mi-a sunat tipic scoţian; mai curând ca scos de reverendul 
Campbell decât de omul senin pe care îl cunoscusem cândva. 

— Aș vrea să aud ce ai de spus în ceea ce te privește, flăcăiaș. 

— Păi... eu... s-a bâlbâit jalnic Ian cel Tânăr, apoi și-a dres glasul și a făcut 
o nouă încercare. Ei bine... Nimic, de fapt, tată, a murmurat el. 

— Uită-te la mine! i s-a adresat lan cu glas tăios. 

Șovăitor, fiul a ridicat capul și s-a uitat la tatăl său, dar ochii lui au dat să se 
îndrepte în altă parte, ca și cum s-ar fi temut să vadă chipul ferm și încruntat al 


lui lan. 

— Ştii ce i-ai făcut mamei? a întrebat lan. Ai dispărut și ai lăsat-o să creadă 
că ai murit ori că ai fost rănit. Ai plecat fără nicio vorbă și nu am știut nimic 
de tine trei zile, până când Joe Fraser a adus scrisoarea pe care ai lăsat-o. Îți 
închipui ce au însemnat acele trei zile pentru ea? 

Expresia sau cuvintele lui lan au părut să aibă un efect puternic asupra 
fiului rătăcitor, pentru că Ian cel Tânăr a coborât din nou capul și a rămas cu 
privirea aţintită în podea. 

— Păi, am crezut că Joe va aduce scrisoarea mai devreme, a mormăit el. 

— Da, scrisoarea! 

Pe măsură ce vorbea, faţa lui Ian devenea tot mai aprinsă. 

— Ai plecat la Edinburgh, așa ai scris, fără să-ţi pese de nimic. A lovit cu 
palma în tăblia mesei atât de tare, încât toţi am tresărit. La Edinburgh! Nu 
„dacă-mi daţi voie“, nici „o să vă trimit vești“, nimic altceva decât „Scumpă 
mamă, am plecat la Edinburgh. lan“! 

Ian cel Tânăr a ridicat capul brusc și în ochi i s-a citit furia. 

— Nu e adevărat! Am scris: „Nu vă îngrijoraţi din cauza mea. Cu dragoste, 
lan“! Asta am scris! Nu-i așa, mamă? 

Pentru prima oară, s-a uitat rugător spre Jenny. 

De când soţul ei începuse să vorbească, ea rămăsese neclintită ca o stâncă, 
cu faţa lipsită de orice expresie. Acum, privirea i se îmblânzise și în colţul 
buzelor pline apăruse ceva ce semăna a zâmbet. 

— Așa e, lan, a răspuns ea cu glas pierit. A fost bine că ai spus asta, dar tot 
m-am îngrijorat, nu? 

El a lăsat brusc ochii în jos și am văzut cum mărul lui Adam urcă și 
coboară când a înghiţit în sec. 

— Iartă-mă, mamă, a rostit atât de slab, încât abia l-am auzit. N-am vrut... 
și cuvintele s-au stins, înlocuite de o ușoară ridicare din umeri. 

Jenny a dat să întindă mâna spre el, dar lan i-a prins privirea, astfel că ea și- 
a lăsat mâna în poală. 

— Problema este că nu se întâmplă pentru prima oară, lan, adevărat? l-a 
întrebat tatăl, vorbind rar și clar. 

Băiatul nu i-a răspuns, dar a tresărit, ceea ce putea trece drept confirmare. 
Ian a făcut un pas spre fiul lui. Deși erau foarte aproape unul de celălalt, 
diferenţele dintre ei erau evidente. Ian era înalt și slab, dar cu mușchi fermi și, 
în ciuda piciorului de lemn, un bărbat puternic. În comparaţie cu el, fiul părea 
aproape fragil, stângaci și cu oasele în formare. 

— Nu, nu e ca și cum nu ţi-ai fi dat seama ce făceai, ca și cum noi nu ţi-am 
fi spus de primejdii, ca și cum nu ţi-am fi interzis să pleci mai departe de 
Broch Mordha, ca și cum nu ai fi știut că ne vei provoca îngrijorare, da? Ai 
ştiut toate astea, și totuși ai plecat. 

Acea analiză nemiloasă a comportamentului său a stârnit în lan cel Tânăr 
un soi de vibraţie neclară, ca o zbatere interioară, care l-a străbătut, însă el a 
păstrat o muţenie îndărătnică. 


— Uită-te la mine, flăcăiaș, cu tine vorbesc! 

Băiatul a ridicat capul treptat. Arăta morocănos, dar resemnat; era evident 
că mai fusese actorul unor asemenea scene și știa încotro duceau ele. 

— Nici măcar n-o să-l întreb pe unchiul tău ce ai făcut acolo, a continuat 
Ian. Sper doar că la Edinburgh nu te-ai purtat la fel de prostește ca aici. Dar, 
indiferent ce ai fi făcut acolo, te-ai dovedit neascultător și i-ai frânt inima 
mamei tale. 

Jenny s-a mișcat din nou, parcă ar fi vrut să spună ceva, însă gestul brusc al 
mâinii lui lan a împiedicat-o. 

— Şi ce ţi-am spus ultima oară, tinere lan? Ce ţi-am spus când te-am bătut 
cu biciul, lan? 

Oasele feţei lui Ian cel Tânăr au ieșit în evidenţă, însă el a rămas tăcut, 
ţinând buzele lipite cu încăpățânare. 

— Spune-mi! a răcnit lan, lovind din nou cu putere în tăblia mesei. 

Din reflex, lan cel Tânăr a clipit, iar omoplaţii aproape că i s-au unit, după 
care s-au depărtat, ca și cum ar fi încercat să-și modifice mărimea, neputând 
decide dacă trebuiau să fie mai laţi sau mai înguști. Și-a înghiţit cu greu nodul 
din gât și a clipit încă o dată. 

— Ai spus că o să mă jupoi de viu. Data viitoare. 

Ultimul cuvânt a fost pronunţat ca un scheunat ascuţit și ridicol, după care 
tânărul a închis gura strâns. 

Ian a scuturat din cap în semn de dezaprobare. 

— Da. Şi am crezut că vei avea destul bun-simţ ca să înţelegi că nu va mai 
exista o dată viitoare, dar m-am înșelat, nu? 

A inspirat adânc și a expirat cu un pufnet. 

— Sunt dezamăgit de tine, lan, și ăsta e adevărul. 

A făcut un semn scurt cu capul spre ușă. 

— leşi! Ne vedem lângă poartă imediat. 

În camera de zi s-a lăsat o tăcere încordată, timp în care pașii târșâiţi ai 
vinovatului s-au auzit din ce în ce mai slab pe hol. Am rămas cu ochii 
concentrați asupra mâinilor pe care le ţineam împreunate în poală. Alături de 
mine, Jamie a inspirat încet și adânc și s-a îndreptat de spate, parcă 
pregătindu-se. 

— lan, i s-a adresat cu calm Jamie cumnatului său. Te-aș ruga să nu faci 
asta. 

— Ce anume? 

Ian era încă încruntat de furie când s-a întors către Jamie. 

— Să nu-l bat pe flăcău? Dar tu ce ai de spus despre asta? 

Jamie a strâns din fălci, dar și-a păstrat glasul calm. 

— Nu am nimic de spus despre asta — e fiul tău, faci cum vrei. Dar poate 
mă lași să-ţi vorbesc despre felul în care s-a purtat. 

— Cum s-a purtat? a exclamat Jenny, parcă revenind la viaţă, deoarece, 
chiar dacă lăsa pedeapsa în seama lui Ian, când era vorba de fratele ei, nimeni 
nu avea dreptul să vorbească în numele ei. La ce te referi? La plecarea pe 


furiș, în toiul nopţii, ca un hoț? Ori poate te referi la asocierea cu infractorii, 
ca să-și riște viaţa pentru un butoiaș de brandy? 

Cu un gest grăbit, Ian a îndemnat-o să tacă. Încă încruntat, a ezitat, apoi i-a 
făcut brusc un semn lui Jamie, îngăduindu-i să vorbească. 

— Adică să trăiască împreună cu infractori ca mine? a întrebat-o Jamie 
tăios pe sora lui. 

Ochii li s-au întâlnit. 

— Jenny, tu ştii de unde vin banii, banii care vă întreţin pe tine și pe copii 
și pe toţi cei de aici și împiedică acoperișul să vă cadă în cap? Nu vin din 
culegerile de psalmi pe care le tipăresc la Edinburgh! 

— Şi nu crezi că știam asta? s-a răstit ea la el. Te-am întrebat eu vreodată? 

— Nu, n-ai făcut-o, i-a răspuns el aspru. Cred că e preferabil să nu știi — dar 
știi, adevărat? 

— Şi mă acuzi pentru ceea ce faci tu? Nu e vina mea că am copii și că ei 
trebuie să mănânce! 

Nu s-a înroșit la fel ca Jamie; când se înfuria, Jenny devenea cu totul albă la 
faţă. 

L-am văzut pe Jamie străduindu-se să-și păstreze cumpătul. 

— Să te acuz? Nu, sigur că nu te acuz, dar ai dreptate să mă acuzi tu pe 
mine, că eu și lan nu vă putem întreţine doar muncind pământul? 

Şi Jenny făcea eforturi pentru a-și domoli nervii tot mai întinși. 

— Nu, a spus ea. Tu fă ce crezi că trebuie, Jamie. Ştii prea bine că nu m-am 
referit la tine când am spus „infractori“, dar... 

— Şi atunci te referi la cei care lucrează pentru mine? Și eu fac același 
lucru, Jenny. Dacă ei sunt infractori, atunci eu ce sunt? 

S-a uitat fix la ea, cu ochii scăpărând de resentimente. 

— Eşti fratele meu, a răspuns ea imediat, chiar dacă nu sunt prea încântată 
să spun asta câteodată. Fi-ţi-ar ochii ai naibii, Jamie Fraser! Ştii foarte bine că 
nu m-am opus la ceea ce socotești tu potrivit să faci! Dacă ai prăda oameni la 
drumul mare sau ai ţine o casă de toleranţă la Edinburgh, asta s-ar întâmpla 
pentru că nu ai avea încotro. Dar nu înseamnă că vreau ca fiul meu să devină 
la fel! 

Jamie și-a mijit puţin ochii când a auzit de casa de toleranţă din Edinburgh 
și a aruncat o scurtă privire acuzatoare spre lan, care a clătinat din cap. Şi el 
părea oarecum descumpănit de ferocitatea soției lui. 

— Nu am scos nicio vorbă, a spus el imediat. Dar știi cum e ea. 

Jamie a inspirat adânc și s-a întors din nou spre Jenny, foarte hotărât să se 
arate rațional. 

— Da, am înţeles. Dar tu crezi că l-aș pune pe Ian cel Tânăr în primejdie... 
Dumnezeule, Jenny, țin la el ca la propriul meu fiu! 

— Da? a întrebat ea păstrându-și scepticismul. De aceea l-ai încurajat să 
fugă de acasă și l-ai ținut cu tine, fără să trimiţi o vorbă ca să aflăm unde e și 
să ne liniștești? 

Jamie a avut inspiraţia de a părea rușinat la auzul acestor vorbe. 


— Mda, în fine, îmi cer iertare pentru asta, a mormăit el. Am vrut să... 

S-a întrerupt cu un gest de nerăbdare. 

— Bine, nu are importanţă ce am vrut sau nu; trebuia să trimit vorbă și n- 
am făcut-o. Dar în ceea ce privește încurajarea lui de a fugi de acasă... 

— Nu, eu nu cred că ai făcut asta, l-a întrerupt lan. În niciun caz în mod 
direct. 

Furia se stinsese pe faţa lui prelungă. Acum arăta obosit și chiar puţin 
întristat. Pomeţii păreau și mai înalți, iar obrajii, supți în lumina tot mai 
scăzută a după-amiezii. 

— Însă flăcăul te iubește, Jamie, a spus el domol. L-am văzut cum te 
asculta când ai venit în vizită și ai povestit despre ceea ce faci. I-am văzut 
faţa. El crede că totul este doar emoție și aventură, felul în care trăieşti tu nu 
înseamnă nicidecum să împrăștie căcăreze de capră în grădina mamei lui. 

Fără să vrea, a zâmbit o clipă. 

Drept răspuns, Jamie i-a surâs scurt cumnatului său și a dat din umeri. 

— Bine, dar asta e ceva normal pentru un flăcău de vârsta lui, să vrea 
puţină aventură, nu? Și tu, și eu am fost la fel. 

— Indiferent ce vrea, nu se cuvine să aibă genul de aventuri pe care le 
poate trăi alături de tine, l-a întrerupt Jenny cu glas răspicat. A scuturat din 
cap, iar ridul dintre sprâncene s-a adâncit când s-a uitat dezaprobator la fratele 
ei. Doar bunul Dumnezeu știe că există o vrajă asupra vieţii tale, Jamie, altfel 
ai fi murit de cel puţin zece ori. 

— Da, mă rog, așa cred și eu. Are El ceva în minte pentru care mă 
păstrează. 

Zâmbind ușor, Jamie mi-a aruncat o privire, iar mâna lui a căutat-o pe a 
mea. Cu o expresie greu de descifrat, și Jenny s-a uitat scurt la mine, apoi a 
revenit la subiectul în discuţie. 

— Mda, s-ar putea să fie așa, a spus ea. Dar nu pot zice același lucru despre 
Ian cel Tânăr. 

Privindu-l pe Jamie, expresia i s-a mai îndulcit. 

— Nu am știut totul despre felul în care trăieşti, Jamie, dar te cunosc 
suficient de bine ca să afirm că probabil nu e modul în care un copil ar trebui 
să trăiască. 

— Îhî. 

Jamie și-a trecut o palmă peste falca năpădită de barbă și a mai făcut o 
încercare. 

— Da, în fine, asta voiam să spun despre lan cel Tânăr. Săptămâna trecută 
s-a purtat ca un adevărat bărbat. Nu cred că e corect să îl baţi ca pe un copil 
mic, lan. 

Ca niște aripi graţioase, sprâncenele lui Jenny s-au arcuit cu dispreţ. 

— Bărbat, asta a ajuns? Dar nu e decât un copil, Jamie! Are doar 
paisprezece ani! 

În ciuda iritării, Jamie a zâmbit în colţul gurii. 

— Jenny, la paisprezece ani, eu eram bărbat, a spus el discret. 


Ea a pufnit, însă fruntea îi lucea din cauza broboanelor fine de sudoare 
apărute brusc. 

— Așa ai crezut tu, a replicat și, clipind des, s-a ridicat și s-a întors brusc 
cu spatele. Da, îmi aduc aminte de tine în acea vreme, a adăugat ea, cu faţa 
spre raftul cu cărți. 

A întins o mână și s-a prins de margine, ca și cum ar fi căutat sprijin. 

— Jamie, erai un băiat frumos, care a plecat cu Dougal în primul său raid, 
cu jungherul strălucitor la brâu. Eu aveam șaisprezece ani și m-am gândit că 
nu văzusem pe nimeni arătând atât de atrăgător ca tine pe cal, atât de drept și 
de înalt. Şi ţin minte cum te-ai întors, mânjit tot de noroi și cu o zgârietură pe 
o parte a feţei, după ce căzuseși între niște rugi, iar Dougal te-a lăudat pentru 
ceea ce făcuseși — mânaseși șase vaci singur și aveai o vânătaie pe frunte de la 
o lovitură de spadă, dar nu scoseseși niciun țipăt de durere din pricina ei. 

Recăpătându-și controlul, Jenny a renunţat la contemplarea cărților ca să-și 
înfrunte fratele. 

— Asta înseamnă să fii bărbat, da? 

Când i-a întâlnit privirea, pe chipul lui Jamie a apărut o expresie amuzată. 

— Da, cum să-ţi zic, probabil că e ceva mai mult de atât, a replicat el. 

— Chiar așa? a rostit ea sec. Şi despre ce ar putea fi vorba? Să te culci cu o 
fată? Ori să ucizi un om? 

Întotdeauna socotisem că Janet Fraser avea calităţi de clarvăzătoare, mai 
ales când era vorba de fratele ei. Evident, fiul îi moștenise talentul. Roșeaţa 
din obrajii lui Jamie a sporit, însă expresia nu i s-a schimbat. 

Jenny a clătinat rar din cap și s-a uitat fix la fratele ei. 

— Nu, lan cel Tânăr încă nu e bărbat, însă tu ești, Jamie, și cunoști prea 
bine diferenţa. 

lan, care urmărise schimbul aprins de replici dintre cei doi Fraseri cu 
aceeași fascinaţie ca și mine, a tușit ușor. 

— Oricum ar fi, a spus el sec, lan cel Tânăr își așteaptă loviturile de bici de 
un sfert de ceas. Indiferent că se cuvine sau nu să-l bat, să-l fac să aștepte prea 
mult ar fi o cruzime, nu credeţi? 

— Ian, chiar trebuie să faci asta? a întrebat Jamie, într-un ultim efort, 
întorcându-se rugător spre cumnatul lui. 

— Păi, așa cum am spus, băiatul trebuie să primească o bătaie, a rostit el 
apăsat, și știe prea bine că o merită, pentru că nu-mi pot retrage cuvintele. Cât 
despre cel care o va face — nu, nu cred că mă simt în stare. 

În ochii lui căprui a apărut o mică scânteie de veselie. A întins mâna ȘI, 
deschizând un sertar, a scos o cravașă groasă din piele, pe care i-a aruncat-o 
lui Jamie. 

— Tu o să faci asta. 

— Eu? s-a îngrozit Jamie și s-a străduit zadarnic să vâre cravașa în mâna 
lui lan, căci acesta a refuzat să o primească. Nu pot să-l biciuiesc pe băiat! 

— Ba eu cred că poţi, a replicat Ian calm, încrucișându-și braţele la piept. 
De multe ori ai zis că ţii la el ca la propriul tău fiu. 


A înclinat capul într-o parte și, cu toate că expresia feţei și-a păstrat 
blândeţea, ochii căprui nu arătau nici pic de îndurare. 

— Jamie, îţi spun limpede — nu e tocmai ușor să-i fii tată. Cel mai bine ar fi 
să te duci și să afli asta chiar acum, da? 

Jamie s-a uitat fix la lan, îndelung, apoi, la sora lui. Ea a ridicat o 
sprânceană, privindu-l acuzator. 

— O meriţi la fel de mult ca și el, Jamie. Du-te! 

Jamie a strâns din buze, iar nările dilatate i s-au albit. S-a răsucit pe călcâie 
și a plecat fără să scoată o vorbă. Pașii lui iuți au răsunat pe scândurile 
podelei, apoi, dinspre capătul celălalt al coridorului, s-a auzit zgomotul 
înfundat al unei uși trântite. 

Jenny a aruncat o privire spre lan, alta mai rapidă spre mine, apoi s-a întors 
spre fereastră. Lumina de afară se stingea cu repeziciune, dar era suficientă 
pentru a vedea silueta lui Ian cel Tânăr aplecat fără speranţă peste o poartă de 
lemn, la vreo douăzeci de metri de casă. 

Aproape tremurând, a privit în jur când a auzit zgomot de pași. L-a văzut pe 
unchiul lui apropiindu-se și, surprins, s-a îndreptat de spate. 

— Unchiule Jamie! 

Ochii i-au căzut pe cravașă, după care s-a îndreptat și mai mult. 

— Tu, tu... o să mă biciuiești? 

Era o seară liniștită, astfel că am putut auzi șuieratul aerului care a trecut 
printre dinţii lui Jamie. 

— Cred că trebuie, a spus el cu sinceritate. Însă mai întâi trebuie să-ți cer să 
mă ierţi, lan. 

— Eu? 

Glasul i-a trădat uimirea. 

Era limpede că nu se obișnuise ca oamenii mai vârstnici decât el să 
considere că îi datorau scuze, mai ales când venea vorba de o bătaie. 

— Unchiule Jamie, nu e nevoie să faci asta. 

Silueta mai înaltă s-a aplecat peste poartă, cu faţa către silueta mai scundă, 
care stătea cu capul plecat. 

— Ba da, o s-o fac. lan, am greșit lăsându-te să stai în Edinburgh și 
probabil că am greșit spunându-ţi tot felul de povești și făcându-te să te 
gândești să fugi de acasă. Te-am dus în locuri nepotrivite și poate că ţi-am pus 
viaţa în pericol și am provocat părinţilor tăi suferințe mai mari decât se 
cuvenea. Îmi pare rău pentru asta, Ian, şi te rog să mă ierți. 

— Vai! 

Nereușind să găsească răspunsul potrivit, Ian și-a trecut o mână prin păr. 

— Mda... da. Sigur că da, unchiule. 

— Îţi mulțumesc, lan. 

Au tăcut un moment, apoi lan cel Tânăr a oftat și și-a îndreptat umerii 
căzuți. 

— Cred că trebuie s-o facem, da? 

— Așa cred și eu. 


Glasul lui Jamie a sunat la fel de stânjenit ca al nepotului și l-am auzit pe 
Ian, aflat alături de mine, pufnind slab, dar nu mi-am dat seama dacă din 
indignare sau din amuzament. 

Resemnat, lan cel Tânăr s-a întors cu faţa spre poartă fără să ezite. Jamie l- 
a urmat mai încet. Lumina scăzuse mult, iar noi nu vedeam decât conturul 
siluetelor aflate departe, însă puteam auzi totul de la fereastră. Jamie a rămas 
în spatele nepotului, mutându-și greutatea de pe un picior pe celălalt, ca și 
cum nu ar fi știut cum să procedeze în continuare. 

— Hm! Tatăl tău...? 

— Unchiule, de obicei, sunt zece. Vorbind peste umăr, lan cel Tânăr își 
scosese haina și trăgea de cămașă. Douăsprezece, dacă e foarte rău și 
cincisprezece, dacă e groaznic. 

— Şi acum a fost rău, ce părere ai, sau foarte rău? 

Fără să vrea, băiatul a râs scurt. 

— Dacă tata te-a pus pe tine, unchiule Jamie, înseamnă că e groaznic, dar 
să zicem că a fost foarte rău. Dă-mi douăsprezece lovituri. 

Aflat lângă cotul meu, Ian a pufnit din nou. De astă dată, se amuza. 

— Cinstit băiatul, a murmurat el. 

— Bine, atunci. 

Jamie a inspirat și a ridicat braţul deasupra capului, dar a fost oprit de Ian 
cel Tânăr. 

— Așteaptă, unchiule, nu sunt gata. 

— Ei, chiar trebuie să faci asta? 

Glasul lui Jamie a sunat puţin gâtuit. 

— Da. Tata spune că doar fetele sunt bătute cu cravașa în rochiţe, a explicat 
Ian cel Tânăr. Bărbaţii trebuie să ia bătaia la fundul gol. 

— Are dreptate în privinţa asta, a murmurat Jamie, încă iritat de cearta cu 
Jenny. Acum ești gata? 

După încheierea pregătirilor de rigoare, silueta mai înaltă a făcut un pas în 
spate și a lovit. S-a auzit un pocnet puternic, iar Jenny s-a crispat de milă 
pentru fiul ei. În afară de un icnet, flăcăul a rămas tăcut și a stat astfel tot 
restul calvarului, deși eu m-am albit la faţă. 

În cele din urmă, Jamie a coborât braţul, apoi şi-a șters fruntea. A întins o 
mână spre lan, care rămăsese prăbușit peste gard. 

— Eşti bine, băiete? 

Ian cel Tânăr s-a îndreptat de spate, de astă dată ceva mai greu, și și-a 
ridicat pantalonii. 

— Da, unchiule. Îți mulțumesc. 

Glasul băiatului era cam gros, dar calm și stăpânit. A apucat mâna întinsă 
de Jamie. Spre surprinderea mea, în loc să-l conducă pe băiat în casă, Jamie i- 
a vârât cravașa între degetele. 

— Acum e rândul tău, a spus el, pășind spre poartă și aplecându-se. 

Ian cel Tânăr a rămas la fel de șocat ca și noi, cei din casă. 

— Poftim? a spus băiatul, împietrit. 


— Am spus că-i rândul tău, a repetat Jamie cu glas ferm. Te-am pedepsit, 
acum trebuie să mă pedepsești și tu. 

— Unchiule, nu pot face asta! 

Ian cel Tânăr era scandalizat, de parcă unchiul său i-ar fi sugerat să comită 
o indecenţă în public. 

— Ba da, poţi, l-a contrazis Jamie, îndreptându-se ca să-l privească pe tânăr 
în ochi. Ai auzit ce ţi-am spus când mi-am cerut iertare, nu? lan a confirmat 
cu o mișcare din cap, dar părea ameţit. Bine, atunci. Am făcut la fel de multe 
rele ca și tine și trebuie să plătesc și eu. Nu mi-a plăcut să te biciuiesc și nici 
ție nu-ţi va plăcea, dar amândoi trebuie să trecem prin asta. Ai înțeles? 

— D...da, unchiule, s-a bâlbâit băiatul. 

— Bine, atunci. 

Jamie și-a tras pantalonii în jos, şi-a ridicat cămașa și s-a aplecat din nou, 
prinzându-se de șipca de sus a gardului. A așteptat o clipă, apoi a vorbit din 
nou, deoarece Ian stătea ca paralizat, cu cravașa legănându-se moale în mâna 
inertă. 

— Hai! 

Glasul lui a sunat oţelit; glasul pe care îl folosea cu contrabandiștii de 
whisky; nesupunerea era de neconceput. lan s-a mișcat timid pentru a 
îndeplini ceea ce i se poruncise. Trăgându-se înapoi, a lovit fără vlagă. S-a 
auzit un pocnet înfundat. 

— Asta n-a contat, a rostit ferm Jamie. Ascultă, omule, și mie mi-a fost la 
fel de greu. Fă treaba cum se cuvine. 

Brusc, silueta mai firavă şi-a încordat umerii cu hotărâre și bucata de piele a 
șuierat prin aer. A lovit cu un pocnet ca de trăsnet. Jamie a scos un strigăt de 
uimire, iar Jenny a chicotit reţinut, probabil de șoc. 

Jamie şi-a dres glasul. 

— Da, așa mai merge. Dă-i înainte. 

L-am auzit pe lan cel Tânăr numărând atent loviturile, dar, în afară de un 
„Lisuse!“ înfundat, la lovitura numărul nouă, unchiul lui nu a mai scos niciun 
sunet. 

În timp ce noi am răsuflat ușuraţi, după ultima lovitură Jamie s-a desprins 
de gard și și-a tras pantalonii. A făcut o plecăciune către nepot. 

— Îți mulțumesc, Ian. 

Lăsând formalitățile deoparte, și-a frecat fundul și i s-a adresat lui Ian pe un 
ton de admirație îndurerată. 

— [Īisuse, omule, dar ce braț puternic ai! 

— Şi tu la fel, unchiule, a spus Ian, imitând tonul ironic al lui Jamie. 

Acum abia vizibile, cele două siluete au râs, masându-și locurile dureroase. 
Jamie a cuprins cu braţul umerii nepotului său și l-a tras spre casă. 

— lan, dacă și tu te simţi la fel, n-aș vrea să mai facem asta încă o dată, da? 
i-a zis pe un ton confidenţial. 

— Am înţeles, unchiule Jamie. 

Câteva clipe mai târziu, ușa de la capătul culoarului s-a deschis și, uitându- 


se unul la altul, Jenny și Ian s-au întors să-i întâmpine pe fiii risipitori. 


33. COMOARA ÎNGROPATĂ 


— Arăţi aproape ca un babuin, am remarcat eu. 

— Da? Şi ce e acela? 

Deși aerul îngheţat de noiembrie pătrundea pe fereastra întredeschisă, 
Jamie nu a părut deranjat deloc când și-a lepădat cămașa peste micul morman 
de haine. 

Complet gol, s-a întins cu nonșalanţă. Încheieturile i-au trosnit când și-a 
arcuit spatele şi s-a întins în sus, atingând lesne cu pumnii grinzile înnegrite 
de fum de deasupra capului. 

— O, Doamne, ce bine e să nu fii pe cal! 

— Mda. Fără a mai vorbi că avem un pat adevărat pe care să dormim, nu 
iarbă udă. 

M-am rostogolit, bucurându-mă de căldura pilotelor grele și de relaxarea 
mușchilor pe moliciunea de nedescris a saltelei din puf de gâscă. 

— Ai de gând să-mi spui ce e acela babuin? a zis Jamie. Ori doar faci 
observaţii de dragul artei? 

S-a întors ca să ia o rămurică zdrenţuită de salcie de pe lavoar și s-a apucat 
să-și curețe dinţii. Am zâmbit văzându-l; deși nu reușisem să fac prea multe 
lucruri în cursul precedentei călătorii în trecut, măcar izbutisem să procedez în 
așa fel încât toţi membrii familiilor Fraser și Murray să își păstreze dinţii, asta 
deosebindu-i de cei mai mulţi scoțieni și englezi. 

— Babuinul, am spus, admirându-i spatele musculos în timp ce el se spăla, 
e un soi de maimuţă foarte mare, cu fundul roșu. 

A pufnit în râs și a fost cât pe ce să se înece cu rămurica de salcie. 

— Nu pot contrazice observaţia ta, englezoaico. Mi-a zâmbit, arătându-și 
dinții albi și sclipitori, după care a aruncat rămurica. De treizeci de ani n-am 
mai fost bătut, a adăugat el, trecându-și palmele delicat peste suprafaţa 
înroșită a feselor. Uitasem cât de rău ustură. 

— Şi lan cel Tânăr socotea că ai fundul tăbăcit ca pielea șeii, am spus eu, 
amuzată. Ce crezi, a meritat? 

— A, Sigur, a zis el cu un aer degajat, strecurându-se în pat lângă mine. 

Corpul lui era tare și rece ca marmura și am scos un țipăt ușor, dar nu am 
protestat când m-a tras ferm la pieptul lui. 

— Doamne, ce caldă ești! a murmurat el. Vino mai aproape. 

Picioarele lui s-au insinuat între ale mele și mi-a cuprins fesele cu palmele, 
trăgându-mă mai aproape. 

A scos un oftat de mulţumire deplină, iar eu m-am destins lângă el, simțind 


că temperatura corpurilor noastre se egalizează prin pânza subțire de bumbac 
a cămășii de noapte pe care mi-o împrumutase Jenny. Focul de turbă din vatră 
fusese aprins, dar încă nu reușise să alunge frigul. Căldura corporală era mult 
mai eficientă. 

— A, da, a meritat, a spus el. L-aș fi putut bate pe Ian cel Tânăr până când 
aproape că și-ar fi pierdut cunoștința — tatăl lui a făcut-o o dată sau de două ori 
—, dar asta nu ar fi avut niciun rezultat, decât să-l determine și mai mult să 
fugă de acasă când i s-ar fi oferit ocazia. Însă acum va fi în stare să meargă și 
pe cărbuni încinși înainte de a risca să procedeze din nou astfel. 

A vorbit cu convingere și am socotit că avea negreșit dreptate. Părând 
buimăcit, lan cel Tânăr primise iertarea părinţilor sub forma unui sărut din 
partea mamei și a unei îmbrăţișări scurte din partea tatălui, iar apoi, cu o mână 
de prăjiturele, se dusese la culcare, unde fără îndoială se gândise la 
consecinţele ciudate ale nesupunerii. 

Jamie fusese iertat cu sărutări și am bănuit că acest lucru era mai important 
pentru el decât efectele mânuirii cravașei pe fundul lui Ian cel Tânăr. 

— Măcar Jenny şi lan nu mai sunt supăraţi pe tine, am spus eu. 

— Nu. Nici nu cred că au fost foarte supăraţi; doar că nu au știut ce să facă 
cu băiatul, mi-a explicat el. Au crescut deja doi fii, iar Jamie cel Tânăr și 
Michael sunt băieţi buni, dar amândoi seamănă mai mult cu lan, dulci la vorbă 
și cu purtări domoale. Ian cel Tânăr e destul de discret, dar seamănă mai mult 
cu maică-sa — și cu mine. 

— Membrii familiei Fraser sunt îndărătnici, nu? 

Acest aspect al învăţăturii de clan era unul dintre primele lucruri pe care le 
aflasem când l-am cunoscut pe Jamie și niciuna dintre experienţele ulterioare 
nu-mi sugerase că m-aș fi înșelat. 

El a chicotit înfundat. 

— Da, așa e. Chiar dacă arată ca un Murray, lan cel Tânăr e născut de 
cineva din neamul Fraser, e clar. Şi nu are niciun rost să răcnești la un om 
îndărătnic și nici să-l baţi, asta nu face decât să-l îndârjească să obţină ce și-a 
propus. 

— O să ţin minte, am spus eu sec. 

Cu mâna cu care îmi mângâia coapsa, a început să-mi ridice cămașa de 
noapte. Cuptorul intern al lui Jamie funcţiona din plin, iar picioarele lui 
dezgolite erau calde și grele, lipite de ale mele. A împins ușor un genunchi, 
căutând să pătrundă între picioarele mele. L-am prins de fese și l-am strâns 
Ușor. 

— Dorcas mi-a spus că unii bărbaţi plătesc foarte bine dacă sunt biciuiţi la 
bordel. Ea spune că asta îi... stimulează. 

Jamie a pufnit slab, încordându-și mușchii feselor, apoi relaxându-i când eu 
le-am mângâiat ușor. 

— Așa fac? Cred c-o fi adevărat, dacă spune Dorcas, dar eu nu pot pricepe. 
Dacă vrei părerea mea, există multe alte metode mai plăcute de a excita un 
bărbat. Pe de altă parte, a adăugat el cu sinceritate, poate că e altceva când o 


fată frumoasă în rochie mânuiește biciul, și nu tatăl tău — ori nepotul, ca să 
revenim. 

— Probabil că da. Să încerc și eu cândva? 

Adâncitura gâtului era aproape de faţa mea, arsă de soare și delicată, cu un 
triunghi aproape alb, locul unei cicatrice aflate puţin deasupra arcului larg al 
claviculei. Mi-am lipit buzele pe pulsul de acolo, iar el a tremurat, deși 
niciunuia dintre noi nu îi mai era frig. 

— Nu, a spus el, gâfâind. 

Cu o mână, a pipăit gulerul cămășii de noapte și a desfăcut șnururile. Apoi 
s-a rostogolit pe spate, săltându-mă brusc deasupra lui ca și cum aș fi fost o 
pană. Cu o mișcare scurtă, mi-a ridicat cămașa de noapte peste umeri, iar 
sfârcurile mi s-au întărit imediat când aerul rece le-a atins. 

Ochii i se îngustaseră mai mult decât de obicei și mi-a zâmbit ca un motan 
pe jumătate adormit, iar căldura palmelor lui mi-a cuprins sânii. 

— Am spus că aș putea găsi modalităţi mai plăcute, nu? 

Lumânarea se topise și se stinsese, focul din vatră ardea cu flacără scăzută, 
iar prin fereastra aburită am văzut lumina stelelor din noaptea palidă de 
noiembrie. Chiar dacă era aproape întuneric, ochii mi se adaptaseră atât de 
bine, încât am observat toate obiectele din cameră; urciorul din porțelan alb, 
cu pereţi groși, și ligheanul, ale căror dungi albastre păreau neagre în lumina 
stelelor, broderia mică de pe perete și mormanul de haine lăsat de Jamie pe 
scaunul de lângă pat. 

Şi pe Jamie l-am văzut clar; după ce dăduse la o parte pilota, pieptul lui 
sclipea umed după eforturile făcute. I-am admirat panta lungă a pântecului, pe 
care mici vârtejuri de păr castaniu-închis urcau în spirală pe pielea proaspătă, 
deschisă la culoare. Nu m-am putut abţine și l-am atins, urmărind cu degetul 
liniile coastelor puternice care îi modelau torsul. 

— E atât de plăcut, am spus eu cu un aer visător. E foarte plăcut să mângâi 
un trup de bărbat. 

— Așadar, încă îţi place? 

A părut pe jumătate sfios, pe jumătate încântat că îl mângâiam. Şi-a 
petrecut braţul pe după umărul meu și m-a mângâiat pe păr. 

— Îhî. 

Nu era ceva ce îmi lipsise în mod conștient, dar acum, având parte de asta, 
mi-am amintit de acea bucurie, de acea intimitate somnolentă în care corpul 
unui bărbat îți este la fel de accesibil ca și al tău, formele stranii și texturile 
lui, ca o prelungire a propriilor membre. 

Mi-am coborât palma pe panta plată a pântecului, peste ieșitura netedă a 
osului iliac și peste umflătura coapsei musculoase. Ultimele licăriri ale focului 
au căzut pe firele de păr aurii-roșietice de pe braţele și de pe picioarele sale și 
au sclipit slab în desișul de păr castaniu dintre coapse. 

— Doamne, ești o creatură păroasă minunată! i-am zis. Chiar și acolo. 

Mi-am strecurat mâna în josul pliului neted al coapsei, iar el și-a depărtat 
picioarele îndatoritor, îngăduindu-mi să ating cârlionţii moi și deși din 


despicătura feselor. 

— Da, în fine, deocamdată nu m-a vânat nimeni pentru blana mea, a spus el 
pe un ton degajat. 

Cu o mână, mi-a cuprins fesele cu fermitate și și-a trecut delicat degetul 
mare peste suprafaţa lor rotundă. Apoi și-a vârât un braţ sub cap și s-a uitat 
lenevos la trupul meu. 

— Tu nu meriţi nici cât mine să ți se ia blana, englezoaico. 

M-am mișcat puţin pentru a-i îngădui să mă mângâie când el și-a extins aria 
explorărilor, bucurându-mă de căldura palmei lui pe spatele dezgolit. 

— Ai văzut vreodată o creangă netedă care a stat multă vreme în apă? m-a 
întrebat el, apoi și-a plimbat degetul ușor în sus, pe șira spinării mele, 
înfiorându-mi pielea. Pe ea există minuscule bule, sute, mii, milioane de bule, 
așa că pare să fie presărată cu o promoroacă argintie. 

Degetele lui mi-au pipăit coastele, braţele, spatele, iar puful de pe ele s-a 
ridicat pretutindeni sub atingerea lui, provocându-mi furnicături. 

— Așa arăţi tu, englezoaica mea, a spus aproape în șoaptă. Netedă și 
dezgolită, cufundată în argint. 

Apoi, am stat o vreme întinși și tăcuţi, ascultând ropotul picăturilor de 
ploaie de afară. Aerul rece al toamnei a pătruns în cameră, amestecându-se cu 
căldura fumegoasă a focului. Jamie s-a rostogolit pe o parte, cu spatele la 
mine și a tras pilota pentru a ne acoperi. 

M-am ghemuit în spatele lui, potrivind-mi genunchii înapoia genunchilor 
lui. Acum, lumina focului lucea slab în spatele meu, licărind pe rotunjimea 
netedă a umărului său și luminându-i difuz spinarea. Am văzut liniile 
estompate ale cicatricelor care alcătuiau o rețea pe umeri, dungi subţiri de 
argint pe pielea lui. La un moment dat, cunoscusem acele cicatrice atât de 
bine, încât le-aș fi putut urmări cu buricele degetelor chiar și legată la ochi. 
Acum descoperisem o curbă subțire ca o semilună pe care nu o știam; o 
tăietură în diagonală care nu existase acolo înainte, semnul unui trecut recent 
pe care nu îl împărtășisem cu Jamie. 

Am atins semiluna, urmărindu-i cu degetul lungimea. 

— Nimeni n-a vrut să-ţi ia blana, am spus eu încet, dar vânat ai fost, 
adevărat? 

El și-a mișcat puţin umărul, dar nu era un gest de negare. 

— Când şi când, a rostit. 

— Chiar și acum? l-am întrebat. 

El și-a ţinut respiraţia o clipă sau două, după care mi-a răspuns: 

— Da. Așa cred. 

Mi-am mișcat degetele în jos, de-a lungul dungii în diagonală. Fusese o 
tăietură adâncă; veche și bine vindecată, linia era precisă și clară sub buricele 
degetelor mele. 

— Ştii cine te vânează? 

— Nu. A rămas tăcut un moment, apoi m-a strâns de mâna care se odihnea 
pe pântecul lui. Dar poate că știu de ce. 


În casă era liniște. Copiii și nepoţii fiind plecaţi, rămăseseră doar 
servitoarele, care dormeau în camerele lor din spatele bucătăriei, Ian și Jenny 
se aflau în dormitorul lor de la capătul celălalt al holului, iar Ian cel Tânăr, 
undeva la etaj — astfel că toată lumea dormea. Am fi putut să fim singuri la 
capătul lumii; atât Edinburgh, cât și golful contrabandiștilor păreau să se afle 
foarte departe. 

— Mai ţii minte, după înfrângerea de la Stirling, nu cu mult înainte de cea 
de la Culloden, când, dintr-odată, pretutindeni s-a răspândit zvonul despre 
aurul trimis din Franţa? 

— Din partea lui Ludovic? Da, dar el nu a fost trimis. 

Cuvintele lui Jamie mi-au readus în minte acele zile disperate ale revoltei 
nechibzuite și ale prăbușirii bruște a lui Charles Stuart, când zvonul fusese 
subiectul principal de discuţie. 

— Mereu au circulat zvonuri — despre aurul din Franţa, despre corăbii din 
Spania, despre arme din Olanda —, dar nimic nu s-a adeverit. 

— Ei, ceva a sosit — dar nu de la Ludovic —, însă nimeni n-a știut atunci. 

Apoi mi-a povestit de întâlnirea cu muribundul Duncan Kerr și despre 
cuvintele șoptite de bătrânul rătăcitor, auzite în podul unui han, sub ochii 
atenţi ai unui ofiţer englez. 

— Duncan avea fierbinţeli, dar nu își pierduse încă minţile. Ştia că va muri 
și m-a recunoscut. Era singura șansă de a spune cuiva în care credea că poate 
avea încredere — de aceea mi s-a destăinuit. 

— Vrăjitoare albe și foci? am repetat eu. Cum să-ţi spun, totul mi se pare o 
aiureală. Dar tu ai înţeles ceva? 

— Ei bine, nu chiar totul, a recunoscut Jamie. 

S-a rostogolit ca să se așeze cu faţa spre mine și s-a încruntat ușor. 

— Nu am idee cine ar putea fi vrăjitoarea albă. La început, am crezut că s-a 
referit la tine, englezoaico, și inima mea a fost cât pe ce să se oprească în 
momentul în care a spus asta. 

A surâs gânditor și m-a strâns mai tare de mână, ambele fiind prinse între 
noi. 

— Imediat după aceea am crezut că se întâmplase ceva. Poate nu reușiseși 
să ajungi înapoi la Frank și în locul din care veneai, poate că ajunseseși în 
Franța, poate erai acolo chiar în acele momente — tot felul de închipuiri mi s- 
au stârnit în minte. 

— Aș vrea să fi fost adevărat, am spus eu în șoaptă. 

El a zâmbit strâmb și a clătinat din cap. 

— Şi eu, în închisoare? Iar Brianna ar fi avut — cât? Doar zece ani sau cam 
aşa ceva? Nu, nu-ți pierde vremea regretând, englezoaico. Acum ești aici și n- 
o să mă mai părăsești. 

M-a sărutat ușor pe frunte, după care și-a continuat povestea. 

— Nu aveam habar de unde venise aurul, dar am crezut povestea lui despre 
locul în care se afla și de ce era acolo. Era al Prințului Tearlach, trimis pentru 
el. Și acum, vorbind despre mătăsoase... Și-a ridicat puţin capul și a făcut 


semn către fereastra umbrită de măceș. Când mama a fugit din Leoch, oamenii 
au spus că plecase să trăiască alături de mătăsoase, fiindcă menajera care l-a 
văzut pe tata, când a venit s-o ia, a spus că semăna cu o mătăsoasă care își 
lepădase blana și venise să umble pe uscat ca un om. Și semăna. 

Amintindu-și acele lucruri, Jamie a zâmbit și și-a trecut mâna prin părul 
des. 

— Tata avea părul la fel de des ca al meu, dar negru ca pana corbului. Într- 
o anumită lumină, lucea ca și cum ar fi fost ud și se mișca iute și ușor ca o 
focă prin apă. 

Brusc, a scuturat din umeri, parcă pentru a alunga acea amintire despre tatăl 
său. 

— Ei, în fine. Când Duncan Kerr a spus că ea se numea Ellen, am știut că 
se referea la mama — drept semn că îmi cunoștea numele și familia și știa cine 
sunt, că nu aiura, indiferent cum sunau vorbele lui. Și știa că... 

A făcut din nou un gest din umeri. 

— Englezul mi-a spus locul precis de pe coastă unde îl găsiseră pe Duncan. 
De-a lungul coastei există sute de insule micuţe și stânci, însă doar într-un loc 
vin mătăsoasele, la capătul pământurilor MacKenzie, în larg faţă de Coigach. 

— Şi te-ai dus acolo? 

— Da, sigur. 

A suspinat adânc, iar mâna lui liberă a alunecat spre adâncitura taliei mele. 

— N-aș fi făcut-o — fugind din închisoare, asta vreau să-ţi spun —, dacă nu 
aș fi crezut că avea o legătură cu tine, englezoaico. 

Evadarea nu reprezentase o mare dificultate; deţinuţii erau scoși deseori în 
grupuri mici pentru a tăia turba care ardea în vetrele închisorii sau pentru a 
căra piatra necesară reparării zidurilor. 

Unui bărbat pentru care landa reprezenta căminul lui nu îi fusese greu să 
dispară. Pe când se afla la muncă, se dusese în apropierea unui smoc înalt de 
iarbă și își desfăcuse legăturile pantalonilor, ca și cum ar fi vrut să se ușureze. 
Politicos, gardianul își întorsese privirea în altă parte și, o clipă mai târziu, 
când se uitase în spate, nu văzuse decât landa pustie, nici urmă de Jamie 
Fraser. 

— Vezi tu, nu era foarte greu să fugi de acolo, dar puţini oameni o făceau, 
mi-a explicat el. Niciunul dintre noi nu era din apropiere de Ardsmuir — și, 
chiar dacă am fi fost, rămăseseră prea puţini oameni care să ne ascundă. 

Oamenii ducelui de Cumberland își făcuseră bine treaba, așa cum s-a 
exprimat un contemporan care ulterior a evaluat realizările ducelui: „A creat 
un deșert și l-a numit pace.“ Acea abordare modernă a diplomaţiei făcuse ca 
unele zone din Highlands să devină pustii; oameni uciși, întemnițați sau 
trimiși în colonii, recolte şi case incendiate, femei cu copii izgonite pentru a 
muri de foame sau a-și căuta adăpost altundeva. Nu, un deţinut evadat de la 
Ardsmuir ar fi fost absolut singur, fără să poată apela la neamuri sau la un clan 
pentru a se salva. 

Jamie știa că va avea puţin timp la dispoziţie până când comandantul 


englez își va da seama încotro se îndrepta și va organiza o urmărire. Pe de altă 
parte, în acea zonă îndepărtată a regatului nu existau drumuri care să merite 
acest nume, iar un bărbat care cunoștea peisajul rural era mai avantajat 
mergând pe jos decât urmăritorii lui călare. 

Reușise să evadeze la mijlocul după-amiezii. Orientându-se cu ajutorul 
stelelor, înaintase noaptea, ajungând pe coastă în zorii zilei următoare. 

— Vezi tu, ştiam locul mătăsoaselor; e bine cunoscut de membrii familiei 
MacKenzie, iar eu fusesem o dată acolo, chiar cu Dougal. 

Fluxul fusese mare și mai toate focile se aflau în apă, vânând crabi și pești 
printre ghirlandele plutitoare de varec, însă dârele întunecate ale scufundărilor 
lor și formele nepăsătoare ale puţinelor animale leneșe marcau cele trei insule 
populate de foci, aranjate într-o linie din interiorul unui mic golf, protejat de 
un promontoriu cu faleză. 

Potrivit felului în care Jamie interpretase instrucţiunile transmise de 
Duncan, comoara se afla pe a treia insulă, cea mai îndepărtată de țărm. Era la 
o distanţă de aproape un kilometru și jumătate, ceea ce însemna că până și un 
bărbat puternic trebuia să înoate mult, iar forţa lui Jamie fusese secătuită de 
munca grea din închisoare și de drumul lung pe care îl străbătuse până acolo 
fără să aibă hrană. Întrebându-se dacă nu cumva era o vânătoare de himere și 
dacă pentru acea comoară — în caz că exista — merita să-și riște viaţa, el 
rămăsese pe faleză. 

— În acel loc, roca era spintecată și spartă; când m-am apropiat prea mult 
de margine, bucăţi din faleză s-au desprins de sub tălpile mele și s-au prăbușit 
spre plajă. Nu știam cum aș putea ajunge la apă, fără a mai vorbi de insula 
focilor. Însă mi-am amintit ce spusese Duncan despre turnul lui Ellen, mi-a 
explicat Jamie. 

Nu privea spre mine, ci spre acel țărm îndepărtat, unde trosnetul pietrelor 
care se prăbușeau era acoperit de zgomotul valurilor ce se spărgeau. 

„Turnul“ era acolo; o mică ţepușă din granit înălțându-se la mai puţin de un 
metru și jumătate de capătul promontoriului. Însă dedesubtul acelei țepușe, 
ascunsă de stânci, se afla o crăpătură mică, un fel de horn, mergând din vârful 
și până la baza falezei înalte de aproape douăzeci și cinci de metri care, pentru 
un bărbat hotărât, putea asigura o posibilă trecere, chiar dacă ea nu era deloc 
ușoară. 

De la baza turnului lui Ellen până la cea de-a treia insulă, erau totuși peste 
patru sute de metri de înotat prin apa verzuie și umflată. Jamie se dezbrăcase, 
își făcuse cruce, își încredinţase sufletul mamei lui, după care plonjase gol 
pușcă în valuri. 

Se îndepărtase încet de faleză, zbătându-se și înecându-se când valurile i se 
spărgeau deasupra capului. Niciun loc din Scoţia nu era atât de departe de 
mare, iar Jamie crescuse pe uscat, iar experienţa lui în materie de înot se 
mărginea la adâncimile liniștite ale lacurilor și ale iazurilor de la pâraiele în 
care se pescuia păstrăv. 

Orbit de apa sărată și asurzit de mugetul valurilor, luptase îndelung 


împotriva mării, apoi, gâfâind, își înălțase capul și umerii și văzuse 


promontoriul — nu în urma lui, așa cum își închipuise, ci spre dreapta. 

— Marea era la reflux, iar apa mă ducea cu ea, mi-a spus el cu ironie. Și 
atunci m-am gândit: „Ei, asta e, sunt terminat.“ Ştiam că nu mă voi putea 
întoarce la țărm. Și nici nu mâncasem nimic vreme de două zile, așa că nu mai 
aveam putere. 

În acel moment, a încetat să mai înoate și s-a întors pur și simplu pe spate, 
lăsându-se în îmbrăţișarea mării. Ameţit de foame și efort, închisese ochii ca 
să nu fie orbit de lumina soarelui și căutase în minte cuvintele vechilor 
rugăciuni celtice împotriva înecului. 

A făcut o pauză și a rămas tăcut atât de mult, încât m-am întrebat dacă se 
întâmplase ceva rău. În cele din urmă, a inspirat și a continuat sfios: 

— S-ar putea să mă crezi scrântit, englezoaico. N-am povestit nimănui 
despre asta — nici măcar lui Jenny. Dar... chiar la mijlocul rugăciunii, am 
auzit-o pe mama chemându-mă. 

Jenat, a ridicat din umeri. 

— Poate pentru că mă gândisem la ea când mă îndepărtasem de țărm. Și 
totuși... 

A tăcut iar, până i-am atins faţa. 

— Ce ţi-a spus? l-am întrebat încet. 

— A zis: „Vino la mine, Jamie, vino, băiete!“ 

A inspirat adânc și a dat încet aerul afară. 

— Am auzit-o cât se putea de clar, dar nu am văzut nimic; nu era nimeni 
acolo, nici măcar o mătăsoasă. Am crezut că mă chema din Cer — și eram atât 
de obosit, încât nu mi-ar fi păsat dacă muream chiar atunci, dar m-am 
rostogolit și am înotat spre locul de unde venea vocea ei. M-am gândit că voi 
mai da din braţe de zece ori și apoi mă voi opri ca să mă odihnesc — sau să mă 
duc la fund. 

Însă la a opta bătaie de braț, fusese luat de curent. 

— Era ca și cum m-ar fi ridicat cineva, a spus el, părând încă surprins de 
acea amintire. L-am simţit sub mine și în jur; apa era ceva mai caldă decât 
înainte și m-a purtat cu ea. Nu a trebuit decât să dau puţin din mâini, ca să 
rămân cu capul deasupra apei. 

Un curent circular, puternic, între promontoriu și insule, îl dusese până la 
marginea celei de-a treia insulițe, unde, după câteva mișcări din braţe, a ajuns 
lângă stânci. 

Era un mic bloc de granit, plin de fisuri și crevase, ca toate stâncile din 
Scoţia, acoperit de alge și de excremente de focă, dar s-a târât pe țărm cu 
sentimentul de gratitudine al unui naufragiat care ajunge pe un tărâm cu 
palmieri și plaje cu nisip alb. S-a prăbușit pe burtă pe o ieșitură de stâncă și a 
rămas întins, recunoscător că putea respira și moțăind de epuizare. 

— Apoi am simţit ceva deasupra mea și o duhoare groaznică de pește mort, 
a continuat Jamie. M-am ridicat imediat în genunchi și, la mai puţin de un 
metru, am văzut masculul de focă, masiv, alunecos și ud, care mă privea cu 


ochi negri. 

Nefiind nici pescar, nici om al mării, Jamie auzise destule povești pentru a 
ști că masculii de focă erau primejdioși, îndeosebi dacă se simțeau ameninţaţi 
de cei care le încalcă teritoriul. Uitându-se la gura lui căscată, cu două șiruri 
de dinți ascuţiţi, ca niște ţăruși, și la inelele groase de grăsime care îi 
încingeau corpul enorm, Jamie nu avea cum să nu dea crezare unor asemenea 
povești. 

— Avea mai bine de o sută treizeci de kilograme, englezoaico, a spus el. 
Chiar dacă nu voia să smulgă carnea de pe mine, tot putea să mă azvârle în 
mare cu o singură lovitură de coadă. Sau m-ar fi putut târî în adânc, unde m-aș 
fi înecat. 

— Este clar că n-a făcut așa ceva, am spus eu sec. Ce s-a întâmplat? 

El a râs. 

— Cred că eram prea ameţit ca să fac ceva inteligent, a zis el. M-am uitat la 
el o clipă, iar apoi am spus: „E în ordine, sunt doar eu.“ 

— Şi ce a făcut masculul? 

Jamie a ridicat ușor din umeri. 

— M-a mai măsurat un timp — focile nu clipesc mult, știai asta? E foarte 
supărător să te știi privit atât de multă vreme —, apoi a scos un soi de grohăit și 
s-a lăsat să lunece de pe stâncă în mare. 

Rămas singurul ocupant al insuliţei, Jamie a stat privind în gol câtva timp 
și, după ce și-a revenit, s-a apucat să cerceteze crevasele în mod metodic. 
Fiind vorba de o insuliță, nu i-a luat mult timp până a găsit în stâncă o 
crăpătură care ducea spre un spaţiu gol și larg, la treizeci de centimetri de 
suprafaţa stâncii. Adâncitura avea pe fund nisip uscat și, aflându-se în 
mijlocul insulei, era ferită de inundație chiar și în toiul celor mai grozave 
furtuni. 

— Hai, nu mă mai ţine în suspans, am spus și l-am împuns în stomac. 
Acolo era aurul francez. 

— Ei bine, era și nu era, englezoaico, mi-a răspuns, sugându-și stomacul. 
Mă așteptasem să descopăr lingouri de aur; asta se zvonise că va trimite 
Ludovic. lar lingouri de aur în valoare de treizeci de mii de lire ar fi fost o 
comoară impresionantă. Am găsit doar o lădiță, lungă de nici treizeci de 
centimetri, și o pungă mică din piele. În cutie era aur, dar și argint. 

Aur și argint. Lădiţa conţinuse două sute cinci monede din aur și din argint, 
unele părând abia bătute, iar altele uzate într-atât încât inscripțiile de pe ele 
deveniseră aproape ilizibile. 

— Monede antice, englezoaico. 

— Antice? Vrei să spui că erau foarte vechi? 

— Grecești, englezoaico, și romane. Foarte vechi. 

Am rămas privindu-ne o clipă în lumina scăzută, fără să vorbim. 

— Incredibil! am spus eu în cele din urmă. E o comoară, sigur, dar nu... 

— Nu ceea ce ar fi trimis Ludovic pentru a ajuta la hrănirea unei armate, 
nu, a încheiat el în locul meu. 


— Dar punga? am întrebat brusc, amintindu-mi de ea. Ce era în punga pe 
care ai găsit-o? 

— Pietre, englezoaico. Pietre preţioase. Diamante, perle, smaralde, safire. 
Nu multe, dar frumos lucrate și destul de mari. A rânjit. Da, destul de mari. 

Împietrit de uimire, se așezase pe o stâncă, sub cerul cenușiu, întorcând 
monedele și bijuteriile între degete. Într-un târziu, trezit de senzaţia că era 
urmărit, ridicase ochii și se trezise înconjurat de un grup de foci curioase. 

Venise refluxul, femelele se întorseseră de la pescuit, iar acum era aţintit de 
douăzeci de perechi de ochi prevăzători. 

Încurajat de prezenţa haremului său, masculul uriaș se întorsese și el. A 
lătrat puternic, mișcându-și ameninţător capul într-o parte și într-alta, și a 
avansat spre Jamie, împingându-și înainte corpul de aproape o sută cincizeci 
de kilograme odată cu fiecare lătrat bubuitor, deplasându-se cu ajutorul 
înotătoarelor pe stâncile alunecoase. 

— M-am gândit că era mai bine să plec, a continuat Jamie. La o adică, 
descoperisem ce căutam. Așa că am așezat lădiţa și punga la loc. Nu le 
puteam duce pe țărm, iar dacă aș fi făcut-o, la ce bun? Le-am pus acolo unde 
le găsisem și m-am târât până la apă, pe jumătate îngheţat. 

După câteva lovituri de braţe s-a îndepărtat de insulă și a ajuns din nou la 
curentul care l-a purtat spre uscat; era un curent circular, ca majoritatea 
vârtejurilor, și după o jumătate de oră, apa l-a dus până la poalele 
promontoriului, unde s-a căţărat pe stânci, s-a îmbrăcat și a adormit într-un 
adăpost făcut din iarbă. 

S-a oprit din relatare și am văzut că, deși avea ochii deschiși și mă privea 
fix, nu pe mine mă vedea. 

— M-am trezit în zori, a spus el slab. Am văzut mulţi zori, englezoaico, dar 
niciodată ca aceia. Am simțit pământul rotindu-se sub tălpile mele, iar 
răsuflarea ţinea ritmul vântului. Parcă nu aș mai fi avut piele sau oase, ci 
simţeam în mine lumina soarelui care răsărea. 

Ochii i-au devenit mai blânzi, pentru că părăsise landa și se întorsese la 
mine. 

— Apoi soarele a urcat pe cer, a adăugat el distrat. lar când m-a încălzit 
suficient ca să pot sta în picioare, m-am ridicat și am plecat către drum, ca să-i 
întâlnesc pe englezi. 

— Dar de ce te-ai întors? l-am întrebat. Doar erai liber! Şi aveai bani! ŞI... 

— Şi cum să cheltuiesc acei bani, englezoaico? m-a întrebat. Să intru în 
casa unui ţăran și să-i ofer un denar din aur ori vreun smarald mic? 

A zâmbit văzând indignarea mea și a scuturat din cap. 

— Nu, a spus el calm, trebuia să mă întorc. Da, puteam supravieţui o vreme 
pe landă, pe jumătate mort de foame și fără straie, poate m-aș fi descurcat. 
Însă eram vânat, englezoaico, chiar cu îndârjire, pentru că se gândeau că știam 
unde era ascuns aurul. Câtă vreme aș fi fost viu, nicio căsuţă din apropiere de 
Ardsmuir nu ar fi scăpat nescotocită de englezi, fiindcă și-ar fi închipuit că 
găsisem adăpost undeva. l-am văzut pe englezi cum vânează, înţelegi? a 


adăugat el pe un ton ceva mai amar. N-ai văzut cum arată lambriurile din 
holul de la intrare? 

Le văzusem. Un panou din lemn de stejar sclipitor, care se afla în sala mare 
de jos, fusese spart, probabil lovit cu cizma, iar lambriurile de la ușă până la 
scară păstrau urme crucișe de lovituri de spadă. 

— Am lăsat totul așa ca să nu uităm, a spus el. Ca să le arătăm copiilor și să 
le spunem când ne întreabă — așa sunt englezii. 

Furia reţinută din glasul lui m-a izbit în capul pieptului. Știind și eu ce 
făcuse armata engleză în Highlands, nu prea puteam spune ceva ca să îl 
contrazic. Am rămas mută, iar după un moment, el a continuat: 

— Nu voiam să îi expun pe oamenii din apropiere de Ardsmuir la vreo 
primejdie, englezoaico. 

Când a rostit acel ultim cuvânt, m-a strâns de mână și a zâmbit ușor în 
colţul gurii. Chiar dacă mă numea englezoaică, în ochii lui nu eram la fel ca 
ei. 

— Fiindcă veni vorba, a continuat el, dacă nu eram prins, vânătoarea s-ar fi 
îndreptat probabil din nou încoace, la Lallybroch. Și chiar dacă nu ar fi fost 
așa... 

S-a oprit, părând să-și găsească greu cuvintele. 

— Trebuia să mă întorc, a rostit rar. De dragul oamenilor de acolo, dacă nu 
din alt motiv. 

— Oamenii din închisoare? am exclamat eu surprinsă. Erau și unii din 
Lallybroch? 

A clătinat din cap. Micul rid care îi apărea între sprâncene când se gândea 
profund era vizibil chiar și la lumina stelelor. 

— Nu. Erau oameni din întregul Highlands — aproape din fiecare clan. Doar 
câțiva din fiecare clan — cei rămași și destul de mărunți. Dar aveau nevoie de o 
căpetenie, ca să zic așa. 

— Şi asta le-ai fost? am întrebat cu calm, reprimându-mi dorinţa de a 
îndepărta acel rid cu degetele. 

— În lipsa altuia mai bun, a răspuns el cu un surâs fugar. 

Venise din mijlocul familiei și al arendașilor, de la tăria care îl susținuse 
șapte ani și descoperise lipsa de speranţă și o singurătate care ar fi ucis un 
bărbat mai iute decât umezeala, mizeria și frigurile din închisoare. 

Şi astfel, foarte simplu, îi adoptase pe supraviețuitorii și amărâţii rămași 
după lupta de la Culloden și îi făcuse să fie ai lui, iar împreună ar fi putut 
rezista și în faţa zidurilor de piatră ale închisorii din Ardsmuir. Argumentând, 
fermecându-i și glumind când se putea, luptând dacă trebuia, el îi silise să 
alcătuiască un grup unit, pentru a-i înfrunta pe temniceri ca un singur trup, să 
facă uitate rivalităţile și alianțele vechi dintre clanuri și să-i organizeze ca o 
căpetenie. 

— Au fost ai mei, a spus el încet. Și faptul că i-am știut ai mei m-a ţinut în 
viaţă. 

Însă apoi ei îi fuseseră răpiți — Ssmulși și trimiși ca sclavi într-o ţară 


îndepărtată. Şi nu reușise să îi salveze de exil. 

— Ai făcut tot ce ai putut pentru ei. Însă acum s-a terminat, am spus cu glas 
slab. 

Am rămas îmbrăţișaţi îndelung, îngăduind zgomotelor casei să ajungă la 
noi. Altfel decât agitația comodă din bordel, micile scârțâituri și suspine 
vorbeau despre liniște, cămin și siguranţă. Pentru prima oară, eram singuri, 
împreună, departe de pericole și de lucruri care să ne distragă atenţia. 

Acum aveam timp. Timp să ascult restul poveștii despre aur, să aflu ce 
făcuse cu el, să aflu ce se întâmplase cu oamenii de la Ardsmuir, să fac 
speculaţii despre incendierea tipografiei, despre marinarul cu un ochi pe care 
Ian cel Tânăr îl ucisese, despre înfruntarea dintre Vama Maiestăţii Sale de pe 
țărmul din apropiere de Arbroath și să hotărâm ce vom face în continuare. Și, 
întrucât aveam timp din belșug, nu era nevoie să discutăm despre toate acestea 
chiar acum. 

Ultima bucată de turbă s-a spart și s-a sfărâmat în vatră, miezul ei fierbinte 
sfârâind roșu în aerul rece. M-am ghemuit mai aproape de Jamie, lipindu-mi 
faţa de gâtul lui. Mirosea discret a iarbă și a sudoare, plus o adiere de brandy. 

Drept răspuns, el și-a mișcat puţin corpul și ne-am lipit unul de celălalt, goi. 

— Ce e asta, iar vrei? am murmurat eu, amuzată. Bărbaţii de vârsta ta nu ar 
trebui să facă asta din nou atât de curând. 

Mi-a mușcat cu delicateţe lobul unei urechi. 

— Păi, și tu o faci, englezoaico, a obiectat el. Și ești mai bătrână decât 
mine. 

— E altceva, am spus eu, gâfâind slab când el s-a urcat brusc peste mine, 
iar umerii lui au acoperit imaginea ferestrei scăldate de lumina stelelor. Eu 
sunt femeie. 

— Dacă n-ai fi femeie, englezoaico, m-a asigurat el, trecând la treabă, nici 
eu n-aș face-o. lar acum, taci. 


M-am trezit imediat după crăpatul zorilor, din cauza zgomotului făcut de 
crengile măceșului care se frecau de fereastră, dar și a bufnetelor și a 
zăngăniturilor care se auzeau dinspre bucătăria de jos, unde ni se pregătea 
micul dejun. Aruncând o privire spre silueta adormită a lui Jamie, am observat 
că focul se stinsese. M-am furișat încet din pat ca să nu îl trezesc. Podeaua era 
ca de gheaţă sub tălpile mele și, tremurând, am întins imediat mâna după 
primul articol de îmbrăcăminte. 

Înfăşurată în faldurile cămășii lui Jamie, am îngenuncheat lângă vatră și m- 
am apucat de chinuitoarea treabă de a reaprinde focul, gândindu-mă cu tristeţe 
că ar fi fost cazul să trec și o cutie de chibrituri pe scurta listă de lucruri pe 
care socotisem că era nevoie să le aduc cu mine. Obţinerea unei scântei cu 
ajutorul cremenii pentru a aprinde focul este posibilă, dar nu chiar din prima 
încercare. Și nici din a doua. Sau... 

Cam la a douăsprezecea încercare am fost recompensată de un punctișor 
negru pe bucăţica de lemn pe care o foloseam drept surcea de aprins focul. 


Punctul s-a mărit imediat și a înflorit, dând naștere unei flăcări minuscule. Am 
aruncat așchia, grăbită, dar cu precauţie, sub micul cort de rămurele pe care îl 
pregătisem, pentru a adăposti flacăra firavă de adierea rece. 

Peste noapte, lăsasem fereastra întredeschisă pentru a fi siguri că nu ne vom 
sufoca din cauza fumului — focul de turbă dă căldură, dar arde mocnit, cu mult 
fum, așa cum o dovedeau grinzile de deasupra capetelor noastre. Însă acum 
am socotit că ne puteam lipsi de aer curat — măcar până când făceam focul să 
ardă cum se cuvenea. 

Ochiul de geam era tivit în partea de jos cu un strat subțire de promoroacă; 
iarna nu se afla prea departe. Aerul era atât de proaspăt și de rece, încât am 
zăbovit înainte de a închide fereastra, inspirând adânc aroma de frunze 
moarte, mere uscate, pământ rece și iarbă umedă și dulce. Prin limpezimea ei 
neclintită, cu zidurile de piatră și cu pinii întunecaţi profilaţi precis ca desenaţi 
cu cerneală neagră de o pană pe cerul înnorat, cenușiu, al dimineţii, scena de 
afară era perfectă. 

O mișcare mi-a atras privirea spre culmea dealului, unde drumul nepietruit 
ducea în satul Broch Mordha, aflat la șaisprezece kilometri depărtare. Unul 
după altul, trei ponei au trecut peste culme și au început să coboare dealul, 
spre fermă. 

Deși erau prea departe pentru a le distinge feţele, mi-am dat seama după 
rochiile înfoiate că cei trei călăreţi erau femei. Probabil erau fetele — Maggie, 
Kitty și Janet — care se întorceau de la locuinţa lui Jamie cel Tânăr. Jamie al 
meu avea să se bucure văzându-le. 

Ca să alung frigul, mi-am tras cămașa care mirosea a Jamie în jurul 
trupului, hotărând să profit de intimitatea care ne mai rămăsese în acea 
dimineaţă ca să mă încălzesc în pat. Am închis fereastra și m-am oprit puţin 
pentru a lua câteva bucăţi mai mari de turbă din coșul de lângă vatră și a le 
pune pe focul firav pe care îl făcusem, după care mi-am lepădat cămașa, m-am 
strecurat sub pilotă și, când am dat de căldură, furnicături plăcute mi-au trecut 
prin degetele de la picioare, amorţite de frig. 

Jamie a simţit răcoarea adusă de mine și s-a rostogolit instinctiv, 
îmbrăţișându-mă și lipindu-se strâns de mine, așa cum se potrivesc lingurile. 
Somnoros, și-a frecat faţa de umărul meu. 

— Ai dormit bine, englezoaico? a murmurat el. 

— N-am dormit niciodată mai bine, l-am asigurat, așezându-mi fundul în 
adâncitura caldă a coapselor lui. Dar tu? 

— Mmm, a răspuns el cu un geamăt satisfăcut, petrecându-și braţele în 
jurul meu. Am visat ca un diavol. 

— Ce anume? 

— Femei goale, în cea mai mare parte, a spus el și și-a înfipt ușor dinţii în 
umărul meu. Femei, dar și mâncare. 

Stomacul lui a scos un chiorăit slab. Mirosul de biscuiţi și de bacon prăjit 
era slab, dar inconfundabil. 

— Numai să nu le confunzi, am spus, ferindu-mi umărul. 


— Ştiu să deosebesc un șoim de un fierăstrău, când bate vântul dinspre 
nord sau dinspre nord-vest, m-a asigurat el, dar și o fată dulce și plinuță de un 
jambon uscat cu sare, indiferent cum ar arăta. 

M-a prins de fese cu ambele mâini și m-a strâns, făcându-mă să scot un 
țipăt slab și să îl lovesc peste ţurloaie. 

— Bestie! 

— A, bestie, aşa zici? a făcut el râzând. Păi, atunci... 

Mârâind, s-a vârât sub pilotă și s-a apucat să își croiască drum în sus 
începând cu coapsele mele, ignorându-mi cu desăvârșire icnetele și ploaia de 
lovituri abătută peste spatele și umerii lui. 

Mișcată încoace și încolo de zbaterea noastră, pilota a alunecat pe podea, 
lăsând la vedere claia de păr a lui Jamie, fluturând nebunește peste coapsele 
mele. 

— Probabil că diferenţa e mai mică decât am crezut, a spus el, iar capul i-a 
apărut dintre picioarele mele, când a făcut o pauză pentru a respira. 

Mi-a apăsat coapsele, făcându-le să se aplatizeze de saltea și a rânjit, iar 
firele de păr răsculate de pe capul lui păreau ţepii unui porc-spinos. 

— Ai un gust ușor sărat, dacă vrei părerea mea. De ce asta...? 

A fost întrerupt brusc de o bătaie puternică în ușă, care s-a deschis cu forță 
și a ricoșat din perete. Tresărind, ne-am întors pentru a vedea cine era. În prag 
stătea o fată pe care nu o mai întâlnisem până atunci. Avea, probabil, 
cincisprezece sau șaisprezece ani, părul lung, moale și ochi mari, albaștri. 
Ochii îi erau ceva mai mari decât ar fi fost firesc și au căpătat o expresie 
îngrozită când m-a văzut. Privirea ei a trecut încet de la părul meu încâlcit 
spre sânii dezgoliţi, apoi spre părţile și curbele trupului meu, până a întâlnit-o 
pe a lui Jamie, care stătea întins între coapsele mele, cu chipul albit și părând 
la fel de șocat ca și ea. 

— Tati! a spus fata, pe un ton indignat. Cine e femeia aceasta? 


34. TATI 


— Tati? am făcut eu nedumerită. Tati? 

Jamie împietrise când se deschisese ușa. Apoi a sărit în capul oaselor, 
înfășurându-se în pilota căzută la podea. Și-a dat părul răvășit de pe faţă și s-a 
uitat țintă la fată. 

— Pentru numele lui Dumnezeu, ce cauţi aici? a întrebat-o. 

Despuiat, cu barba roșiatică și răgușit de furie, era o prezenţă 
înspăimântătoare, astfel că fata a făcut un pas înapoi, aparent nesigură pe ea. 
Apoi a ridicat capul, a împuns cu bărbia înainte și s-a uitat netemătoare la el. 

— Am venit cu mama! 

Mirarea lui Jamie a fost mai mare decât dacă ar fi fost împușcat drept în 
inimă. A tresărit violent și a pălit cu totul. 

Sângele i-a revenit în obraji când s-au auzit pași iuți pe scara din lemn. 
Azvârlind pilota peste mine, a sărit din pat și și-a luat pantalonii. 

Abia apucase să și-i tragă pe el când o femeie s-a năpustit în dormitor, s-a 
oprit brusc și s-a holbat uimită la pat. 

— Deci e adevărat! 

Ținându-și pumnii strânși pe lângă rochie, s-a răsucit brusc spre Jamie. 

— E adevărat! E vrăjitoarea englezoaică! Jamie Fraser, cum de mi-ai putut 
face așa ceva? 

— Laoghaire, stai liniștită! s-a răstit el. Ție nu ţi-am făcut nimic! 

M-am săltat, m-am rezemat de perete, ţinând pilota peste piept și am rămas 
uitându-mă la ei. Am recunoscut-o abia când el îi rostise numele. În urmă cu 
douăzeci de ani, Laoghaire MacKenzie fusese o tânără zveltă de șaisprezece 
ani, cu pielea roz ca petalele unui trandafir și care manifestase o pasiune 
violentă — și neapreciată — faţă de Jamie Fraser. Evident, unele lucruri se 
schimbaseră între timp. 

Se apropia de patruzeci de ani și nu mai era zveltă, se îngrășase mult. Încă 
avea pielea frumoasă, dar îmbătrânită, acum umiflată pe obrajii înroșiți de 
furie. Câteva șuviţe de păr cenușiu se furișaseră de sub broboada respectabilă. 
Însă ochii albaștri spălăciţi arătau la fel, cu aceeași expresie de ură pe care o 
văzusem în ei cu mulţi ani în urmă. 

— E al meu! a șuierat ea, apoi a bătut cu piciorul în pământ. Pleacă în iadul 
din care ai venit și lasă-mi-l mie! Pleacă, am spus! 

Cum nu am făcut nicio mișcare care să sugereze că aș fi dispusă să mă 
supun, ea s-a uitat furioasă în jur, căutând ceva care să îi slujească drept armă. 


Văzând urciorul cu dungă albastră, l-a înhăţat și a ridicat braţul ca să îl arunce 
spre mine. Jamie i l-a smuls imediat din mână, l-a așezat ușor pe masă și a 
prins-o de partea superioară a braţului, îndeajuns de strâns ca să o facă să 
strige. 

A răsucit-o și a împins-o cu fermitate spre ușă. 

— Du-te jos! i-a spus el poruncitor. O să vorbesc imediat cu tine, 
Laoghaire. 

— O să vorbeşti cu mine? Atunci, vorbește-mi aici! a strigat ea. 

Cu chipul schimonosit, a întins mâna liberă spre el și l-a zgâriat pe faţă de 
la ochi până la bărbie. 

Jamie a mârâit, a prins-o de încheietură și a dus-o târâș spre ușă. A împins- 
o pe coridor, a trântit ușa și a răsucit cheia în broască. 

Când s-a întors spre mine, eu stăteam pe marginea patului și, cu mâini 
tremurânde, încercam să-mi trag ciorapii. 

— O să-ţi explic, Claire, mi-a zis. 

— Nu prea cred, am spus. 

Buzele îmi erau amorţite, la fel ca și restul corpului, și îmi venea greu să 
pronunţ cuvintele. Cât am încercat — fără a reuși — să-mi leg jartierele, mi-am 
ținut ochii aţintiţi spre picioare. 

— Ascultă-mă! a spus el cu violenţă, lovind cu pumnul în masă atât de tare, 
încât am tresărit. 

Am ridicat capul brusc și am văzut că se apropiase de mine, dominându- 
mă. Cu părul roșcat căzut liber pe umeri, nebărbierit, cu pieptul dezgolit și cu 
zgârieturile proaspete făcute de unghiile lui Laoghaire pe obraz, arăta ca un 
invadator viking pus pe distrugere. M-am întors cu spatele ca să-mi găsesc 
bluza. 

Se pierduse între cearșafuri; am scotocit printre ele. Cineva a început să 
bată puternic în ușă răcnind și ţipând, deoarece scandalul îi atrăsese și pe alți 
locatari ai casei. 

— Fă bine și du-te să-i explici fiicei tale care este situaţia, am spus eu, 
trăgându-mi bluza mototolită peste cap. 

— Nu e fiica mea! 

— Nu? Am scos capul prin gâtul bluzei și am ridicat bărbia, privindu-l. 
Presupun că nu ești căsătorit nici cu Laoghaire, așa e? 

— Sunt căsătorit cu tine, la naiba! a urlat el și a lovit din nou cu pumnul în 
masă. 

— Nu cred. 

Îmi era foarte frig. Degetele mele înţepenite nu reușeau să lege nodurile 
corsetului; l-am aruncat cât colo și m-am ridicat să-mi caut rochia, care era 
undeva în cealaltă parte a camerei, în spatele lui Jamie. 

— Am nevoie de rochie. 

— Englezoaico, nu pleci nicăieri. Doar după ce... 

— Nu-mi mai spune așa! am ţipat eu, spre surprinderea amândurora. 

S-a uitat la mine un moment, apoi a dat din cap. 


— Bine, a zis el încet. 

A aruncat o privire spre ușă, care vibra sub ploaia de pumni. A inspirat 
adânc și s-a îndreptat, ridicând din umeri. 

— Mă duc să lămuresc lucrurile. După aceea vom discuta, doar noi doi. 
Rămâi aici, en... Claire. 

Și-a luat cămaşa şi a tras-o precipitat peste cap. A descuiat uşa, a pășit pe 

coridor unde, brusc, s-a lăsat tăcerea și a închis-o în urma lui. 


Am reușit să culeg rochia de pe jos, apoi m-am prăbușit pe pat și am stat 
tremurând toată, ţinând-o boțită pe genunchi. 

Nu puteam gândi raţional. Gândurile se învârteau în cercuri mici în jurul 
unui singur punct; Jamie era căsătorit. Căsătorit cu Laoghaire! Și avea familie. 
Şi totuși plânsese pentru Brianna. 

— Vai, Bree! am spus cu voce tare. Vai, Dumnezeule, Bree! 

Am început să plâng, în parte din cauza șocului, în parte gândindu-mă la 
Brianna. 

Nu era logic, dar acea descoperire mi s-a părut o trădare faţă de Brianna, la 
fel de mult ca şi față de mine sau faţă de Laoghaire. 

Gândindu-mă la Laoghaire, șocul și tristeţea s-au transformat într-o clipă în 
furie. M-am frecat cu un fald al rochiei de lână pe faţă, înroșindu-mi și 
iritându-mi pielea. 

Să-l ia naiba! Cum a îndrăznit? Dacă se recăsătorise, socotindu-mă moartă, 
ar fi fost de înţeles. Într-un fel mă așteptasem la asta și mă temusem oarecum 
de așa ceva. Dar să se căsătorească cu acea femeie — acea căţea respingătoare 
și ticăloasă, care încercase să mă ucidă la Castelul Leoch... dar probabil că el 
nu știa asta, mi-a șoptit raţiunea. 

— Ei bine, sigur a știut! am spus. Să putrezească în iad, dar cum de a putut 
să o ia? 

Lacrimile mi se scurgeau pe obraji, revărsări ale sentimentului de pierdere 
și ale furiei, iar nasul îmi curgea. Am bâjbâit după batistă, nu am găsit-o și, de 
disperare, mi-am suflat nasul cu un colţ al cearșafului. 

Mirosea a Jamie. Ba mai rău, mirosea a noi doi și purta și parfumul lăsat de 
plăcerile noastre. Pe partea interioară a coapsei rămăsese un mic punct care 
mă gâdila, locul în care mă sărutase Jamie cu câteva minute în urmă. M-am 
lovit puternic cu palma, ca să alung senzaţia aceea. 

— Mincinosul! am strigat. 

Am înșfăcat urciorul pe care Laoghaire încercase să îl arunce în mine și l- 
am azvârlit. S-a izbit de ușă cu o explozie de cioburi. 

Am rămas în mijlocul încăperii și am tras cu urechea. Era liniște. De jos nu 
răzbătea niciun sunet; nimeni nu venise să vadă ce produsese acel zgomot. 
Mi-am imaginat că erau prea preocupaţi ca să o liniștească pe Laoghaire ca 
să-și mai facă griji în privinţa mea. 

Oare locuiau acolo, la Lallybroch? Mi-am amintit că Jamie îl trăsese 
deoparte pe Fergus și îi spusese ceva, trimiţându-l aici înaintea noastră, 


pesemne pentru a le spune lui lan și lui Jenny că vom apărea curând. Și, 
probabil, să îi prevină în legătură cu mine și să o scoată pe Laoghaire din 
calea noastră înainte de a sosi. 

Pentru numele Domnului, ce fusese în mintea lui Jenny și a lui lan? 
Evident, știuseră de Laoghaire — și totuși mă primiseră în seara precedentă 
fără să se trădeze câtuși de puţin. Dar dacă Laoghaire fusese trimisă de acolo, 
de ce se întorsese? Până și încercarea de a mă gândi la asta a făcut să-mi simt 
tâmplele pulsând. 

Actul de violenţă eliberase suficientă furie din mine, astfel că am reușit din 
nou să-mi controlez degetele care îmi tremurau. Am azvârlit corsetul într-un 
colț și mi-am tras rochia peste cap. 

Trebuia să ies de acolo. Acela era singurul gând cât de cât coerent din 
mintea mea și m-am agăţat de el. Trebuia să plec. Nu puteam rămâne, mai 
ales că Laoghaire și fiica ei se aflau în casă. Acolo era locul lor — nu al meu. 

De astă dată am reușit să leg jartierele, să înnod șireturile, să prind 
nenumăratele copci ale rochiei și să-mi găsesc pantofii. Unul era sub spălător, 
celălalt, pe șifonierul masiv din lemn de stejar, unde îl azvârlisem noaptea 
trecută, când îmi lăsasem hainele peste tot fără să-mi pese, din dorinţa de a mă 
târî în patul primitor și de a mă cuibări în braţele lui Jamie. 

Tremuram. Focul se stinsese din nou, iar dinspre fereastră venea un curent 
de aer îngheţat. În ciuda hainelor, mă simţeam pătrunsă de frig până la os. 

Am pierdut ceva vreme căutându-mi mantia, după care mi-am dat seama că 
era la parter; o lăsasem în salon. Mi-am trecut degetele prin păr, dar eram prea 
tulburată ca să mă pieptăn. Șuviţele de păr au scos pocnete, fiindcă se 
electrizaseră când îmi trăsesem rochia de lână peste cap, și am îndepărtat cu 
palma firele care mi se lipiseră de faţă. 

Eram gata. Pregătită, atât cât se putea. M-am oprit un moment ca să arunc o 
ultimă privire în jur, apoi am auzit zgomot pe scară. Cineva urca. 

Nu erau pași iuți și ușori, cum se întâmplase mai devreme. Erau mai grei și 
lenți, precauţi. Chiar fără să văd, mi-am dat seama că venea Jamie — și că nu 
se grăbea să mă vadă. 

Prea bine. Nici eu nu voiam să-l văd. Era preferabil să plec imediat, fără 
nicio vorbă. Ce motive mai aveam să rămân? 

Când s-a deschis ușa, m-am retras, fără să fiu conștientă că mă deplasam, 
asta până când m-am lovit cu picioarele de marginea patului. Mi-am pierdut 
echilibrul și m-am așezat. Uitându-se la mine, Jamie s-a oprit în pragul ușii. 

Se bărbierise. A fost primul lucru pe care l-am observat. Imitându-l pe lan 
cel Tânăr, se bărbierise grăbit, își pieptănase părul și îl prinsese la spate 
înainte de a înfrunta pericolul. 

Părea să ştie ce gânduri aveam; a schiţat un zâmbet și și-a frecat faţa 
proaspăt bărbierită. 

— Crezi că asta ajută? a întrebat el. 

Am înghiţit în sec și mi-am trecut limba peste buzele uscate, dar n-am zis 
nimic. Jamie a oftat și a răspuns tot el. 


— Nu, nu cred. 

A intrat în cameră și a închis ușa. A părut stingherit un moment, apoi s-a 
apropiat de pat cu o mână întinsă spre mine. 

— Claire... 

— Nu mă atinge! 

Am sărit în picioare și m-am îndreptat spre ușă. El a lăsat mâna să-i cadă pe 
lângă corp, dar a făcut un pas spre mine, blocându-mi calea. 

— Claire, nu-mi dai voie să-ţi explic? 

— Cred că e cam târziu, am spus pe un ton ce s-a vrut dispreţuitor. 

Din păcate, glasul mi-a tremurat. 

El s-a sprijinit de ușa din spatele lui. 

— Nu te-ai arătat niciodată neînţelegătoare, a zis el încet. 

— Nu-mi spune cum obișnuiam să fiu! 

Lacrimile erau mult prea aproape, de aceea mi-am mușcat buzele ca să mi 
le rețin. 

— Bine. 

Avea faţa foarte palidă; zgârieturile pe care i le făcuse Laoghaire se vedeau 
ca niște linii roșietice pe obrazul livid. 

— N-am trăit cu ea, a spus Jamie. Ea și fetele locuiesc la Balriggan, în 
apropiere de Broch Mordha. 

M-a privit atent, dar eu nu am spus nimic. A făcut un ușor gest din umeri, 
aranjându-și astfel cămașa mai bine, apoi a continuat: 

— A fost o mare greșeală căsătoria noastră. 

— Cu doi copii? Ţi-a trebuit ceva vreme ca să-ţi dai seama de asta, nu? am 
explodat eu. 

El a strâns din buze. 

— Fetele nu sunt ale mele; Laoghaire era văduvă cu doi copii când m-am 
însurat cu ea. 

— Aha. 

Nu avea nicio importanţă, și totuși m-am simțit străbătută de un val ce 
părea de ușurare, mai mult în numele Briannei. Ea era singurul copil aflat 
aproape de inima lui Jamie, chiar dacă eu... 

— Nu mai trăiesc alături de ele de câtva timp; m-am stabilit la Edinburgh și 
le trimit bani, dar... 

— Nu-i nevoie să-mi spui asta, l-am întrerupt eu. Nu contează. Dă-mi voie, 
te rog, vreau să plec. 

Sprâncenele lui groase s-au unit. 

— Să pleci unde? 

— Înapoi. Departe. Nu știu. Dă-mi voie! 

— Nu pleci nicăieri, a spus el cu hotărâre. 

— Nu mă poţi opri! 

A întins mâinile și m-a prins de braţe. 

— Ba da, pot. 

Adevărat, putea. M-am zbătut furioasă, dar nu am reușit să mă desprind din 


strânsoarea lui ca de fier. 

— Dă-mi drumul imediat! 

— Nu, nu vreau! 

M-a privit printre gene și, brusc, mi-am dat seama că, în ciuda calmului 
aparent, era la fel de tulburat ca și mine. l-am văzut mușchii gâtului 
încordându-se când a înghiţit în sec, controlându-se îndeajuns ca să îmi 
vorbească din nou. 

— Nu-ţi dau drumul decât după ce îţi explic de ce... 

— Ce ai de explicat? am întrebat furioasă. Te-ai recăsătorit! Ce altceva ar 
mai fi? 

Roșeaţa sporea pe faţa lui; vârfurile urechilor erau deja roșii, semn clar al 
furiei ce stătea să izbucnească. 

— Dar tu ai trăit ca o măicuţă douăzeci de ani? a întrebat el, scuturându-mă 
ușor. Așa e? 

— Nu! i-am aruncat cuvântul în faţă, iar el s-a crispat puţin. Nu, sigur că 
nu! Și nici eu nu cred că tu ai trăit ca un călugăr — niciodată n-am crezut asta! 

— Atunci... a început el, dar eu eram prea înfuriată ca să-l mai ascult. 

— M-ai minţit, să te ia naiba! 

— Nu te-am minţit niciodată! 

Pielea obrajilor stătea să-i plesnească peste pomeţi, așa cum se întâmpla 
când era cu adevărat mânios. 

— Ba da, ticălosule! Știi că m-ai minţit! 

L-am lovit în ţurloi, suficient de tare ca să mă doară degetele de la picior. A 
tipat de durere, dar nu mi-a dat drumul. Dimpotrivă, m-a strâns mai tare, 
făcându-mă să scâncesc. 

— Nu ţi-am spus niciodată ceva care... 

— Nu, n-ai făcut-o! Dar oricum m-ai minţit! M-ai lăsat să cred că nu erai 
căsătorit, că nu aveai pe nimeni, că tu... tu... 

Aproape că suspinam de mânie și gâfâiam la fiecare cuvânt rostit. 

— Ar fi trebuit să-mi spui imediat ce am sosit! De ce dracu’ nu mi-ai spus? 

Strânsoarea din jurul braţelor mele a slăbit, iar eu am reușit să mi le 
eliberez. Cu ochii scăpărând de furie, a făcut un pas spre mine. Nu m-am 
temut, mi-am tras un braţ înapoi și l-am lovit în piept. 

— De ce? am strigat, izbindu-l iar și iar, loviturile sunând înfundat pe 
pieptul lui. De ce, de ce, de ce? 

— Pentru că mi-a fost teamă! 

M-a prins de încheieturi și m-a împins în spate, astfel că am căzut de-a 
curmezișul patului. Cu pumnii încleștați și respirând sacadat, a rămas 
deasupra mea. 

— Sunt un laş, lua-te-ar naiba! Nu ţi-am putut spune de teamă că mă vei 
părăsi și, chiar dacă m-am dovedit lipsit de bărbăţie, am crezut că nu voi putea 
îndura asta! 

— Lipsit de bărbăţie? Cu două soții? Ha-ha! 

Chiar mi-am închipuit că mă va pălmui, însă a ridicat braţul și apoi degetele 


s-au strâns pumn. 

— Şi nu sunt, oare, bărbat? Să te doresc atât de mult încât nimic altceva să 
nu mai conteze? Să te văd și să știu că îmi voi sacrifica onoarea sau familia 
sau chiar viaţa ca să fiu alături de tine, cu toate că tu m-ai părăsit? 

— Ai îndrăzneala mizerabilă și nemăsurată să-mi spui așa ceva? 

Glasul meu era atât de ascuţit, încât a sunat ca un șuierat subţire și feroce. 

— Dai vina pe mine? 

Umflându-și pieptul ca să-și recapete suflul, el s-a oprit. 

— Nu. Nu te pot învinui. 

Parcă orbit, s-a întors într-o parte. 

— Cum să fie vina ta? Ai vrut să rămâi cu mine, să mori alături de mine. 

— Așa am vrut, de aceea mă socotesc o proastă, am spus eu. Tu m-ai trimis 
înapoi, tu m-ai convins să plec! Iar acum vrei să mă acuzi că am plecat? 

Cu ochii întunecaţi de disperare, s-a întors din nou spre mine. 

— A trebuit să te trimit de aici, trebuia, de dragul copilei! 

Fără să vrea, și-a îndreptat privirea spre cuierul unde stătea atârnată haina 
lui, în care, într-un buzunar, erau fotografiile cu Brianna. A inspirat adânc, 
tremurând, și, făcând un efort vizibil, s-a liniștit. 

— Nu, a spus, mult mai încet. Nu pot regreta asta, indiferent care ar fi fost 
preţul. Mi-aș fi dat și viaţa pentru ea și pentru tine. Chiar dacă mi-ar fi fost 
smulse inima și sufletul din piept... 

A mai inspirat o dată la fel, stăpânindu-și tulburarea care îl făcea să se 
cutremure. 

— Nu te pot învinui că ai plecat. 

— Dar mă învinuiești pentru că m-am întors. 

A clătinat din cap, ca și cum ar fi vrut să-și limpezească gândurile. 

— Nu. Doamne, nu! 

Mi-a prins mâinile între ale lui și m-a strâns atât de tare că mi-au trosnit 
oasele. 

— Ştii ce înseamnă să trăieşti douăzeci de ani fără inimă? Să trăieşti ca un 
bărbat pe jumătate și să te obișnuiești cu viaţa care ţi-a mai rămas, umplând 
golurile cu ceea ce găsești la îndemână? 

— Cum să nu știu? am spus eu și m-am zbătut să mă eliberez, fără șanse de 
reușită. Da, ticălos nenorocit, știu asta! Dar ce-ţi închipui, că m-am întors la 
Frank și că am trăit fericiţi? 

L-am lovit cu piciorul cât de tare am putut. El s-a crispat, dar nu mi-a dat 
drumul. 

— Câteodată am sperat că așa se va întâmpla, a spus el printre dinţii 
încleștaţi. lar uneori vedeam asta — tu și el, zi și noapte, culcându-se cu tine, 
posedându-te și strângând în braţe copilul meu! Și, Dumnezeule, te-aș fi ucis 
pentru asta! 

Brusc, mi-a eliberat mâinile, s-a răsucit și a lovit cu forță în ușa 
șifonierului. A fost o lovitură impresionantă; piesa de mobilier era foarte 
solidă. Probabil că încheieturile degetelor fuseseră afectate în mod serios, dar, 


fără să ezite, a lovit cu pumnul celeilalte mâini în scândura din stejar, ca și 
cum suprafaţa netedă ar fi fost faţa lui Frank sau a mea. 

— Asta simţi, adevărat? am spus cu răceală și m-am retras gâtâind. Nici 
măcar nu mi te imaginez împreună cu Laoghaire — doar am văzut-o. 

— Nu dau o para chioară pe Laoghaire și n-am făcut-o niciodată! 

— Ticălosule! am repetat. Te căsătorești cu o femeie fără s-o dorești, iar 
apoi o arunci cât colo în clipa în care... 

— Taci! a răcnit el. Ţine-ţi gura, târfă ce ești! 

Uitându-se fioros la mine, a lovit cu pumnul în spălător. 

— Oricum sunt damnat, nu? Dacă aș fi simţit vreodată ceva faţă de ea, aș fi 
fost un curvar necredincios, iar dacă nu, asta înseamnă că sunt o fiară fără 
inimă! 

— Ar fi trebuit să-mi spui! 

— Şi ce se întâmpla dacă-ţi spuneam? 

M-a prins de o mână și m-a tras în picioare, privindu-mă direct în ochi. 

— Te-ai fi răsucit pe călcâie și ai fi plecat fără nicio vorbă. Şi, după ce te- 
am revăzut — sincer îți spun —, aș fi făcut lucruri și mai rele decât să mint 
pentru a te păstra! 

M-a lipit de trupul lui și m-a sărutat, lung și insistent. Mi s-au înmuiat 
genunchii și m-am zbătut să rămân în picioare, susținută totuși de imaginea 
ochilor furioși ai lui Laoghaire, dar și de vocea ei, care încă îmi răsuna ascuţit 
în urechi. E al meu! 

— E absurd, am spus, smulgându-mă din îmbrăţișare. 

Furia ajunsese să mă îmbete, însă mahmureala se instala cu repeziciune, ca 
un vârtej ameţitor. Abia dacă îmi puteam ţine echilibrul. 

— Nu pot gândi raţional. Plec. 

M-am repezit spre ușă, dar el m-a prins de talie, trăgându-mă înapoi. 

M-a răsucit spre el și m-a sărutat din nou, atât de apăsat, încât am simţit o 
clipă gust de sânge. Nu era nici afecţiune, nici dorință, ci o patimă oarbă, 
hotărârea lui de a mă poseda. Nu mai era în stare să vorbească. 

La fel eram și eu. Mi-am smucit capul și l-am plesnit puternic peste faţă, cu 
degetele îndoite pentru a-i zgâria pielea. 

El s-a tras brusc înapoi, deși avea obrazul zgâriat, după care și-a înfipt 
degetele în părul meu, s-a aplecat și m-a sărutat din nou, cu hotărâre și 
sălbăticie, fără să ia în seamă loviturile de picioare și pumnii care cădeau 
asupra lui cu nemiluita. 

Mi-a mușcat buza de jos, tare, iar când, gâfâind, am desfăcut buzele, și-a 
vârât limba în gura mea, lăsându-mă deopotrivă fără respiraţie și fără 
cuvintele. 

M-a azvârlit pe patul în care ne aflaserăm cu o oră mai devreme și m-a 
țintuit imediat de saltea cu greutatea lui. 

Era extrem de excitat. 

La fel și eu. 

A mea, a spus el, fără să rostească acele vorbe. A mea. 


M-am luptat cu el cu o furie dezlănţuită, dar fără pricepere, iar trupul meu a 
răspuns: Al tău. Al tău, și să fii blestemat pentru asta! 

N-am simţit cum mi-a sfâșiat rochia, ci doar arșiţa trupului lui pe sânii 
dezgoliți prin țesătura subţire a cămășii, mușchiul lung și întărit al coapsei lui 
încordându-se lipit de coapsa mea. Și-a luat mâna de pe braţul meu pentru a-și 
trage pantalonii în jos, iar eu l-am zgâriat de la ureche până pe piept, lăsând în 
urmă dâre roșietice. 

Stârniţi de furia de a fi stat atâţia ani departe unul de altul, făceam tot ce 
puteam ca să ne ucidem reciproc — eu, pentru că mă trimisese de-acolo, el, 
pentru că plecasem, eu, pentru existenţa lui Laoghaire, el, pentru existenţa lui 
Frank. 

— Căţea! a spus el gâfâind. Târfă! 

— Du-te dracului! 

Mi-am vârât degetele prin părul lui des și l-am smuls, trăgându-i din nou 
faţa spre a mea. Ne-am rostogolit din pat și am căzut amândoi pe podea, 
rostogolindu-ne încoace și încolo într-un amestec de blesteme pe jumătate 
rostite și cuvinte sparte. 

Nu am auzit ușa deschizându-se. Nu am auzit nimic, deși Jenny strigase de 
mai multe ori. Oarbă și surdă, nu simţeam nimic, decât pe Jamie, până când 
apa rece ne-a izbit, brusc, la fel ca un șoc electric. Jamie a îngheţat. Faţa i s-a 
albit, făcând ca oasele să i se vadă clar pe sub piele. 

Am rămas ameţită, iar picăturile de apă se scurgeau de pe șuviţele lui de păr 
pe sânii mei. În spatele lui, am văzut-o pe Jenny, la fel de palidă ca el, ţinând 
în mâini un lighean gol. 

— Încetaţi! a spus ea. 

Se uita la noi încruntată, consternată și furioasă. 

— Cum poţi face așa ceva, Jamie? Te împerechezi ca un animal, fără să te 
sinchisești că toţi cei din casă te aud? 

El s-a ridicat de pe mine, stângaci și încet ca un urs. Jenny a înșfăcat pilota 
de pe pat și a aruncat-o peste mine. 

Aflat în patru labe, Jamie a scuturat din cap ca un câine, împrăștiind apa din 
păr în toate părţile. Apoi, foarte încet, s-a ridicat în picioare și și-a tras 
pantalonii. 

— Nu ţi-e rușine? a strigat ea, scandalizată. 

Jamie a coborât privirea spre ea ca și cum nu ar fi văzut niciodată o 
asemenea creatură. 

— Ba da, a spus el într-un târziu, cu glas destul de domol. Mi-e rușine. 

Părea ameţit. A închis ochii și un fior scurt, profund, l-a străbătut. Fără să 
scoată nicio vorbă, s-a întors și a ieșit din încăpere. 


35. FUGA DIN RAI 


Jenny m-a ajutat să ajung în pat, plescăind încet din limbă, nu mi-am dat 
seama dacă de șoc sau de îngrijorare. Am mai zărit niște siluete care se agitau 
în pragul ușii — servitoare, am presupus, dar nu eram dispusă să le acord prea 
multă atenţie. 

— O să-ţi găsesc ceva de îmbrăcat, a murmurat Jenny, bătând o pernă și 
împingându-mă pe ea. Și poate vrei să bei ceva. Te simţi bine? 

— Unde e Jamie? 

Mi-a aruncat o privire fugară, în care am citit deopotrivă milă și o oarecare 
curiozitate. 

— Nu-ţi fie teamă, n-o să-l las să se mai apropie de tine. 

A vorbit cu hotărâre, apoi a strâns din buze, încruntându-se când a așezat 
pilota în jurul meu. 

— Cum de-a putut face așa ceva? 

— Nu a fost vina lui — nu! 

Mi-am trecut o mână prin părul încâlcit. 

— Cum să spun... Eu am făcut asta, la fel ca și el. Amândoi suntem de vină. 
Eu... el... 

Incapabilă să îi explic, mi-am lăsat braţul să cadă pe pilotă. Eram plină de 
vânătăi şi aveam buzele umflate. 

— Am înţeles, atât a spus Jenny, dar s-a uitat lung la mine, măsurându-mă 
din ochi, și am crezut că era posibil ca ea chiar să fi înțeles cu adevărat. 

Nu voiam să vorbesc despre evenimentele din ultimele minute, iar ea a 
părut că simte asta, deoarece a rămas tăcută. I-a dat cuiva din hol o poruncă în 
șoaptă, apoi s-a învârtit prin cameră, aranjând mobila și ridicând diverse 
lucruri. Am văzut-o oprindu-se când a observat găurile făcute în șifonier, după 
care s-a aplecat pentru a aduna cioburile mai mari ale urciorului sfărâmat. 

Când le-a azvârlit în lighean, de la parter s-a auzit un bufnet; cineva trântise 
ușa de la intrare. Jenny s-a apropiat de fereastră și a dat draperia la o parte. 

— E Jamie, a spus ea. 

S-a uitat la mine și a lăsat draperia să cadă. 

— Se îndreaptă spre deal; acolo se duce când e tulburat. Ori se îmbată cu 
Ian. Mai bine că pleacă pe deal. 

Am scos un pufnet slab. 

— Da, cred că e tulburat, într-adevăr. 

S-au auzit pași ușori pe hol și imediat după aceea a apărut Janet cea mică, 
aducând o tavă cu biscuiţi, whisky și apă. Arăta palidă și speriată. 


— Eşti bine... mătușico? a întrebat ea temătoare, așezând tava pe masă. 

— Da, mă simt bine, am asigurat-o, ridicându-mă în capul oaselor și 
întinzând mâna spre carafa cu whisky. 

Jenny mi-a aruncat o privire ca să se asigure că totul era în regulă, apoi a 
bătut-o ușor pe braţ pe fiica ei și s-a întors spre ușă. 

— Rămâi cu mătușa ta, i-a poruncit. Eu mă duc să caut o rochie. 

Janet a dat din cap supusă și s-a așezat pe un scaun cu trei picioare de lângă 
pat, urmărindu-mă în timp ce mâncam și beam. 

După ce am mâncat puţin, am început să prind puteri. În interior, mă 
simțeam aproape amorţită; evenimentele recente mi se păreau deopotrivă 
desprinse dintr-un vis și totuși foarte limpezi. Mi-am amintit chiar și cele mai 
mici amănunte: cutele rochiei de stambă a fiicei lui Laoghaire, micile vene 
sparte de pe obrajii lui Laoghaire, ba chiar și o unghie ruptă de pe degetul 
inelar al lui Jamie. 

— Ştii unde e acum Laoghaire? am întrebat-o pe Janet. 

Fata stătea cu capul plecat, parcă examinându-și mâinile. Auzind întrebarea 
mea, a tresărit și a clipit iute de câteva ori. 

— Păi... Mda, ea, Marsali și Joan s-au întors la Balriggan, unde locuiesc. 
Acolo le-a trimis unchiul Jamie. 

— Chiar așa? am spus eu cu indiferenţă. 

Janet şi-a mușcat buza de jos, frângându-și în același timp mâinile pe care 
le ţinea în poală. Brusc, a ridicare privirea spre mine. 

— Mătușă, îmi pare groaznic de rău! 

Avea ochii căprui și calzi, ca ai tatălui ei, însă acum erau plini de lacrimi. 

— Nu-i nimic, am zis, deși nu aveam idee ce voise să spună, dar m-am 
străduit să îi alin suferinţa. 

— Eu am fost aceea! a exclamat ea. 

Părea foarte amărâtă, dar hotărâtă să se confeseze. 

— Eu... eu i-am spus lui Laoghaire că erai aici. De aceea a venit. 

— Aha! 

Ei bine, asta explica situaţia, am presupus. Am înghiţit și ultima picătură de 
whisky și am așezat cu atenţie paharul pe tavă. 

— Nu mi-am dat seama... vreau să zic, nu am vrut să provoc un scandal, 
sigur nu. Nu am crezut că tu... că ea... 

— Lasă asta, am spus din nou. Mai devreme sau mai târziu, una dintre noi 
ar fi aflat adevărul. 

Nu avea nicio importanţă, dar am privit-o cu oarecare curiozitate. 

— Şi totuși, de ce i-ai spus? 

Auzind zgomot de pași venind de jos, fata a aruncat o privire precaută peste 
umăr. S-a apropiat mai mult de mine. 

— Așa mi-a zis mama, a șoptit ea. 

După aceea, s-a ridicat și a părăsit grăbită încăperea, trecând pe lângă 
mama ei, care se afla în prag. 

Nu am mai pus alte întrebări. Jenny găsise pentru mine o rochie care îi 


aparținuse uneia dintre fiicele ei mai mari și, cât m-a ajutat să o îmbrac, nu am 
discutat decât strictul necesar. 

După ce m-am văzut îmbrăcată și încălţată, cu părul pieptănat și aranjat, m- 
am întors spre ea. 

— Vreau să plec, am spus. Imediat. 

Nu m-a contrazis, ci doar m-a măsurat, ca să vadă dacă sunt în putere. Apoi 
a dat aprobator din cap, iar genele negre i-au acoperit ochii albaștri, foarte 
asemănători cu ai fratelui ei. 

— Cred că așa e cel mai bine, a spus încet. 


Am plecat de la Lallybroch spre sfârșitul dimineţii, știind că o făceam 
pentru ultima oară. Aveam la brâu un pumnal cu care să mă apăr, deși era 
puţin probabil că voi ajunge să îl folosesc. În desagile prinse de șa aveam 
mâncare și câteva sticle de bere; îndeajuns ca să pot ajunge la cercul de piatră. 
Mă gândisem să recuperez din haina lui Jamie fotografiile cu Brianna, dar, 
după o ezitare de o clipă, le-am lăsat acolo. Ea îi aparţinea pe veci, chiar dacă 
eu nu îi aparţineam. 

Era o zi rece de toamnă și burniţa tristă promitea o dimineaţă cenușie. Nu 
am văzut pe nimeni în apropierea casei când Jenny a adus calul din grajd și l-a 
ținut de frâu cât am încălecat. 

Mi-am tras gluga mantiei mai bine pe frunte și am salutat-o cu o mișcare 
din cap. Ultima oară ne despărţiserăm cu lacrimi și îmbrăţișări, ca niște surori. 
A dat drumul frâului și s-a retras, iar eu am întors calul spre drum. 

— Noroc! am auzit-o strigând în urma mea. 

Nu i-am răspuns și nici n-am privit înapoi. 


Am călărit mai toată ziua, fără să observ încotro mergeam; am avut grijă să 
mă îndrept în direcţia potrivită și am lăsat calul să își aleagă drumul prin 
trecătorile montane. 

M-am oprit când lumina a început să scadă; am priponit calul și l-am lăsat 
să pască, m-am întins învelită în mantie și am adormit imediat, nedorind să 
rămân trează de teama gândurilor și a amintirilor. Amorţeala simţurilor a fost 
singurul meu refugiu. Știam că îmi va trece, dar m-am agăţat de comoditatea 
ei cenușie câtă vreme am putut. 

A doua zi dimineaţă foamea m-a readus la viaţă împotriva voinței mele. În 
ziua precedentă nu mă oprisem pentru a mânca și nici când mă trezisem, dar 
la amiază stomacul meu începuse să protesteze sonor. Am poposit într-o mică 
vale, lângă un pârâu sclipitor, și am desfăcut mâncarea pe care Jenny o 
strecurase în desagă. 

Aveam prăjiturele din ovăz și bere, dar și câteva pâinișoare proaspăt coapte, 
tăiate pe mijloc și umplute cu brânză de oaie și murături. Sendvișuri tipice 
pentru Highlands, hrana păstorilor și a războinicilor, tipică pentru Lallybroch 
ca untul de arahide pentru Boston. Era foarte potrivit să-mi închei călătoria 
mâncând așa ceva. 


Am mâncat un sendviș, am băut berea dintr-o sticlă din piatră și am 
încălecat din nou, îndemnând calul spre nord. Din nefericire, deși îmi dăduse 
puteri noi, mâncarea a trezit la viaţă și sentimentele. Pe măsură ce urcam spre 
nori, starea mea de spirit, care și așa nu fusese prea grozavă, s-a înrăutățit. 

Calul era destul de dornic să meargă, dar eu nu. Pe la mijlocul după- 
amiezii, pur și simplu nu am mai putut continua. Am dus calul într-un desiș ca 
să nu fie văzut de pe drum, i-am legat picioarele ceva mai larg și am mers mai 
departe printre copaci până am ajuns la trunchiul căzut al unui plop-de-munte, 
cu scoarța netedă și năpădită de mușchi verde. 

M-am așezat fără vlagă, cu coatele pe genunchi și cu capul între palme. Mă 
dureau toate încheieturile. Nu din cauza confruntării din ziua precedentă și 
nici a chinurilor călăritului, ci din cauza supărării. 

Constrângerile și judecăţile făcuseră parte integrantă din viaţa mea. 
Învăţasem cu mari eforturi arta de a vindeca; să ofer și să îngrijesc, dar 
oprindu-mă întotdeauna la un pas de acel punct primejdios în care ofeream 
prea mult ca să mai fiu eficientă. Învăţasem să mă detașez și să păstrez 
distanţa, dar plătind pentru asta. 

Cu Frank învăţasem să păstrez echilibrul politeţii; amabilitate și respect, 
care nu treceau de graniţele nevăzute, transformându-se în patimă. Și 
Brianna? Iubirea faţă de un copil nu poate fi liberă; de la primele mișcări în 
pântec, devotamentul izvorăște la fel de puternic, pe cât de absurd, irezistibil 
precum procesul nașterii în sine. Dar, deși puternică, este o iubire legată de 
control; cineva este la comandă, protectorul, supraveghetorul, gardianul — și în 
asta există o mare patimă, desigur, dar niciodată abandonare de sine. 

Întotdeauna, întotdeauna a trebuit să stabilesc un echilibru între compasiune 
și înţelepciune, între iubire și judecată, între umanitate și neîndurare. 

Doar cu Jamie dădusem tot ce aveam, riscasem totul. Lepădasem orice 
precauţie, judecată și înţelepciune, laolaltă cu tihna și constrângerile unei 
cariere construite cu greu. Mă dădusem doar pe mine, cu el nu fusesem decât 
eu însămi, îi dădusem sufletul și trupul, îi îngăduisem să mă vadă goală, 
avusesem încredere să mă vadă întreagă și să-mi aprecieze slăbiciunile — 
pentru că asta se întâmplase cândva. 

Mă temusem că el nu mai putea să facă acest lucru. Ori nu va vrea. lar apoi 
cunoscusem acele câteva zile de bucurie perfectă, socotind că ceea ce fusese 
adevărat cândva era adevărat din nou; eram liberă să îl iubesc, cu tot ce aveam 
și eram, și să fiu iubită cu o sinceritate care să o egaleze pe a mea. 

Lacrimile mi-au alunecat umede și fierbinţi între degete. Jeleam după Jamie 
și după cea care fusesem alături de el. 

Stii, mi-a șoptit o voce, ce înseamnă să spui din nou te iubesc și să o faci cu 
sinceritate ? 

Ştiam. Și, ţinându-mi capul între mâini sub pini, mi-am dat seama că nu voi 
mai putea face asta niciodată. 


Adâncită în acea contemplare tristă, nu am auzit zgomotul de pași decât în 


clipa când cineva a ajuns foarte aproape de mine. Tresărind la pocnetul scos 
de o creangă strivită sub talpă, m-am ridicat de pe trunchiul căzut ca un fazan 
care își ia zborul și m-am răsucit ca să-l înfrunt pe atacator cu inima cât un 
purice și cu pumnalul în mână. 

— lisuse! 

La fel de speriat ca și mine, urmăritorul meu s-a retras din faţa lamei 
pumnalului. 

— Ce naiba cauţi aici? l-am întrebat. 

Mi-am apăsat mâna liberă pe piept. Inima îmi bătea ca o tobă și eram sigură 
că mă albisem la faţă, ca și el. 

— lisuse, mătușică Claire! De unde ai învăţat să mânuiești pumnalul? M-ai 
speriat de moarte. 

Ian cel Tânăr și-a dus o mână la frunte și a înghiţit în sec. 

— Şi eu m-am speriat, l-am asigurat. 

Am încercat să vâr pumnalul în teacă, dar mâna îmi tremura atât de tare, 
încât nu am reușit. Cu genunchii moi, m-am lăsat la loc pe trunchiul de plop și 
am pus pumnalul în poală. 

— Repet, am spus, străduindu-mă să mă stăpânesc, ce cauţi aici? 

Aveam idee de ce venise, dar nu eram dispusă să o accept. Pe de altă parte, 
îmi trebuiau câteva momente ca să-mi revin din spaimă, pentru ca după aceea 
să mă pot ridica în picioare fără să mă prăbușesc la loc. 

Ian cel Tânăr și-a mușcat o buză, a privit în jur și, după ce am dat aprobator 
din cap, s-a așezat stângaci pe trunchi, alături de mine. 

— M-a trimis unchiul Jamie... a început el. 

N-am vrut să aud mai departe, așa că m-am ridicat imediat, cu riscul ca 
picioarele să nu mă susţină, am vârât pumnalul la centură și m-am întors să 
plec. 

— Stai, mătușă! Te rog! 

M-a prins de un braţ, dar m-am smucit, îndepărtându-mă de el. 

— Nu mă interesează, am spus, lovind cu piciorul niște frunze de ferigă. 
Întoarce-te acasă, Ian. Trebuie să plec. 

Speram că voi reuși. 

— Dar nu e ceea ce crezi! 

Cum nu putea să mă împiedice să ies din luminiș, m-a urmărit, vorbindu-mi 
în timp ce mergea aplecat ca să nu se lovească de ramurile copacilor. 

— Are nevoie de tine, mătușă, chiar are! Trebuie să te întorci cu mine! 

Nu i-am răspuns; ajunsesem în apropierea calului și mă aplecasem să-i 
desfac piedica. 

— Mătușă Claire! Nu vrei să mă asculţi? 

A apărut de partea cealaltă a calului și, înalt cum era, m-a privit peste șa. 
Semăna foarte mult cu tatăl său, iar faţa lui sinceră, aproape atrăgătoare, era 
crispată de neliniște. 

— Nu, am spus scurt. 

Am vârât frânghia în desagă și am pus un picior în scară, încălecând cu o 


mișcare maiestuoasă în care rochia s-a înfoiat și a foșnit. Plecarea mea demnă 
a fost împiedicată de faptul că lan cel Tânăr prinsese frâul calului într-o 
strânsoare zdravănă. 

— Dă drumul frâului, i-am spus cu severitate. 

— Nu, până nu mă asculţi. 

S-a uitat hotărât la mine, ţinându-și fălcile încleștate cu îndărătnicie și 
fulgerându-mă cu ochi scăpărători. L-am privit la fel de hotărâtă. Era deșirat, 
dar la fel de musculos ca și lan; dacă nu eram dispusă să îl târăsc în urma 
calului, se părea că nu aveam de ales și trebuia să-l ascult. 

Bine, am decis. Nu vedeam la ce ar sluji, pentru el sau pentru unchiul lui cu 
două feţe, dar voi asculta ce are de spus. 

— Vorbește, am spus, străduindu-mă să fiu răbdătoare. 

A inspirat adânc și m-a măsurat precaut pentru a-și da seama dacă vorbisem 
serios. Socotind că așa stăteau lucrurile, a expirat, făcând să-i fluture părul 
castaniu de pe frunte, apoi și-a îndreptat umerii pentru a începe. 

— Păi, a spus el, părând brusc să-și fi pierdut siguranţa de sine. E... eu... 
el... 

Am oftat exasperată. 

— Începe cu începutul, am zis. Dar nu mă plimba cu vorba, ai înţeles? 

A dat din cap, dar și-a mușcat în buza de sus, concentrându-se. 

— Păi, după ce ai plecat, când s-a întors unchiul Jamie, s-a iscat un tărăboi 
groaznic, a început el. 

— Puteam pune rămășag că așa va fi, am spus eu. 

Fără să vreau, am simţit o oarecare curiozitate, dar am alungat-o, arborând 
o expresie de indiferență desăvârșită. 

— Niciodată nu l-am văzut pe unchiul Jamie așa de furios, a continuat el, 
urmărindu-mi atent trăsăturile feţei. Nici pe mama. S-au certat cum n-am mai 
pomenit, da, amândoi. Tata a încercat să-i potolească, dar ei parcă nici nu 
auzeau. Unchiul Jamie a făcut-o pe mama târn de nuiele care se amestecă 
unde nu-i fierbe oala și lang-nebbit?... și alte cuvinte și mai urâte, a adăugat el 
roșind. 

— Nu ar fi trebuit să se supere pe Jenny, am comentat. Ea a încercat să fie 
de ajutor, așa cred. 

Știind că eu provocasem acea dezbinare, m-am simţit cumplit. Când erau 
mici, Jenny fusese principalul reazem al lui Jamie după moartea mamei lor. 
Oare nu aveau să se sfârșească odată necazurile pe care le declanșasem 
întorcându-mă? 

Spre surprinderea mea, fiul lui Jenny a surâs. 

— Ei bine, nu a fost chiar așa, a spus el sec. Mama nu e omul care să se 
lase făcută cu ou și cu oțet fără să răspundă la fel, înţelegi? Unchiul Jamie 
avea câteva semne de dinţi până să se termine cearta. 

Amintindu-și, a înghițit în sec. 

— De fapt, cred că s-au lovit binișor unul pe altul; mama s-a repezit la 
unchiul Jamie cu un cerc din fier, dar el i l-a smuls din mână și l-a aruncat prin 


geamul de la bucătărie. A speriat toate găinile din curte, a adăugat băiatul cu 
un zâmbet firav. 

— Lasă găinile, lan cel Tânăr, am spus, privindu-l cu răceală. Continuă, că 
vreau să plec. 

— Ei, după aia, unchiul Jamie a dărâmat dulapul cu cărţi din salon — nu 
cred că a făcut-o dinadins — și a ieșit afară. Tata a scos capul pe fereastră și l-a 
întrebat unde se duce, iar el a zis că pleacă după tine. 

— Atunci, de ce ai venit tu, și nu el? 

M-am aplecat puţin în faţă, urmărindu-i mâna cu care ţinea frâul; în caz că 
ar fi slăbit strânsoarea, poate reușeam să i-l smulg dintre degete. 

Ian cel Tânăr a oftat. 

— Ei bine, când unchiul Jamie își scotea calul din grajd... Mătușă... cum să 
ZIC... SOȚ... 

Băiatul a roșit jenat. 

— Laoghaire. Ea... ea a coborât de pe deal și a ajuns la ușă. 

În acest punct, am renunţat să mai mimez indiferența. 

— Şi ce s-a întâmplat? 

El s-a încruntat. 

— S-au certat groaznic, dar n-am auzit prea multe. Mătușă... vreau să spun 
că Laoghaire nu ştie să se certe cum se cuvine, ca mama și ca unchiul Jamie. 
Ea doar se jelește și urlă. Mama spune că se smiorcăie. 

— Mda. Și? 

Laoghaire a descălecat, l-a prins pe Jamie de un picior și l-a tras jos de pe 
cal, după cum a povestit lan cel Tânăr. Apoi ea a căzut într-o băltoacă din faţa 
ușii, strângându-l în continuare pe Jamie de un genunchi, plângând și 
văicărindu-se după cum îi era obiceiul. 

Cum nu a putut să scape de ea, Jamie a ridicat-o în cele din urmă în 
picioare, a aruncat-o pe un umăr și a dus-o în casă, la etaj, fără să ia în seamă 
privirile fascinate ale membrilor familiei și ale servitorilor. 

— Bine, am spus, dându-mi seama că strângeam din dinţi. Și te-a trimis 
după mine pentru că era prea ocupat cu soţia lui. Ticălosul! Ce tupeu! Crede 
că poate trimite pe cineva după mine ca să mă aducă de parcă aș fi o 
slujitoare, pentru că nu are bunul-simţ să vină singur? Îşi închipuie că poate 
avea porcul gras în bătătură și slănină în pod, nu-i așa? Scoţian arogant, egoist 
şi... dominator! 

Copleșită de imaginea lui Jamie cărând-o pe Laoghaire la etaj, „scoţian“ 
fusese cel mai defăimător epitet pe care l-aș fi putut rosti pe nepusă masă. 

Încheieturile degetelor cu care strângeam marginea șeii s-au albit. Fără să 
mai apelez la subiilități, m-am aplecat și am prins frâul, trăgând de el. 

— Dă-1 drumul! 

— Mătușă Claire, nu e cum crezi! 

— Dar ce-ar trebui să cred? 

Simţindu-i disperarea din voce, am ridicat privirea spre lan. Faţa sa lungă 
era încordată din dorinţa de a mă face să înţeleg. 


— Unchiul Jamie nu a rămas ca să îi poarte de grijă lui Laoghaire! 
— Atunci, de ce te-a trimis? 

A inspirat adânc, strângând și mai tare frâul. 

— Ea l-a împușcat. M-a trimis să te găsesc pentru că e pe moarte. 


— lan Murray, dacă mă minţi, i-am spus pentru a zecea oară, o să regreţi 
până la sfârșitul zilelor tale — care vor fi numărate! 

A trebuit să ridic glasul ca să mă audă. Vântul stârnit șuiera pe lângă mine, 
învolburându-mi șuviţele de păr de pe umeri, fluturându-mi rochia strânsă 
bine în jurul picioarelor. Vremea era îngrozitoare; nori mari și negri sufocau 
trecătorile montane, fierbând peste crăpăturile stâncilor ca spuma mării 
agitate, iar tunetele îndepărtate se auzeau ca zgomotul produs de spargerea 
valurilor pe nisip întărit. 

Rămas fără suflare, lan cel Tânăr s-a mulţumit să clatine din capul înclinat, 
înaintând aplecat împotriva vântului. Mergea pe jos, conducând ambii cai 
peste o porţiune înșelătoare de teren mlăștinos din apropierea unui mic lac. 
Instinctiv, am aruncat o privire spre încheietura mâinii și am simțit lipsa 
ceasului meu Rolex. 

Era greu de spus unde se afla soarele, pentru că furtuna dezlănţuită umplea 
cerul spre apus, dar marginea superioară a norilor brăzdaţi cu negru lucea alb, 
orbitor, aproape auriu. Îmi pierdusem priceperea de a ști ora după poziţia 
soarelui și a stelelor, dar am crezut că nu trecusem de jumătatea amiezii. 

Lallybroch era la câteva ore de mers; mă îndoiam că vom ajunge acolo la 
căderea întunericului. Mergând fără chef spre Craigh na Dun, călătorisem 
două zile până să ajung la păduricea unde Ian cel Tânăr mă prinsese din urmă. 
El spusese că făcuse doar o zi în urmărirea mea, pentru că știa în mare către ce 
loc mă îndreptam, iar pe de altă parte, el potcovise calul pe care călăream; 
urmele lăsate de copite îi arătaseră clar drumul, pentru că se vedeau în 
porțiunile de noroi dintre iarba neagră de pe landa deschisă. 

Două zile de când plecasem și încă una — sau mai mult — ca să facem 
drumul întors. Trei zile, așadar, de când Jamie fusese împușcat. 

N-am putut scoate prea multe amănunte de la Ian cel Tânăr; după ce reușise 
să-și îndeplinească misiunea, acum dorea doar să revină cât mai grabnic la 
Lallybroch, astfel că nu vedea rostul conversaţiei. Rana produsă de 
împușcătură era în braţul stâng, a spus el. Asta era bine, dacă așa stăteau 
lucrurile. Glonţul pătrunsese și în coasta lui Jamie. Asta nu era bine. Când îl 
văzuse ultima oară, Jamie era conștient — asta era bine —, dar începuse să facă 
febră. Asta nu era bine deloc. Cât despre efectele șocului, felul sau gravitatea 
febrei ori tratamentul care i se administrase până acum, lan cel Tânăr nu avea 
nicio idee. 

Așadar, Jamie era pe moarte; sau poate nu. Nu puteam risca, deoarece 
Jamie știa foarte bine ce însemna o asemenea rană. M-am întrebat preţ de o 
clipă dacă nu cumva se împușcase singur, ca să mă silească să mă întorc. 
Ultimele noastre schimburi de cuvinte îi arătaseră fără nicio îndoială care ar fi 


fost reacţia mea dacă ar fi venit după mine sau dacă ar fi recurs la forţă ca să 
mă facă să revin. 

A început să plouă cu stropi mari care mi s-au prins în păr și de gene, 
înceţoșându-mi privirea de parcă aș fi plâns. După ce am trecut de zona 
mlăștinoasă, lan cel Tânăr a încălecat din nou, luând-o în faţa mea pe panta 
care ducea spre ultima trecătoare înainte de Lallybroch. 

Jamie era suficient de șiret ca să fi conceput un asemenea plan, bineînţeles, 
şi sigur era îndeajuns de curajos ca să-l fi pus în aplicare. Pe de altă parte, nu 
îl știam chiar nechibzuit. Riscase cu îndrăzneală de multe ori — căsătoria cu 
mine fusese un astfel de risc, am gândit cu tristeţe —, dar nu riscase niciodată 
fără să estimeze prețul ce trebuia plătit și fără a fi dispus să-l plătească. Să se 
fi gândit că merita riscul de a muri doar pentru a mă atrage înapoi la 
Lallybroch? Nu mi se părea nicidecum logic, iar Jamie Fraser era un om 
foarte raţional. 

Mi-am tras mai bine pe frunte gluga mantiei ca să-mi feresc faţa de ploaie. 
Umerii și coapsele lui Ian cel Tânăr păreau negre din cauza umezelii și apa se 
scurgea peste borul pălăriei lui pleoștite, însă el stătea drept în șa, ignorând 
ploaia cu nepăsarea stoică a unui adevărat scoţian. 

Prea bine. Dacă era probabil ca Jamie să nu se fi împușcat singur, atunci 
chiar fusese împușcat? Era posibil ca el să fi născocit acea poveste și să-și fi 
trimis nepotul să o spună. Însă gândindu-mă mai bine, mi s-a părut incredibil 
ca lan cel Tânăr să-mi fi relatat ştirea atât de convingător dacă ea ar fi fost 
falsă. 

Am ridicat din umeri, iar mișcarea a lăsat un fir de apă rece să mi se 
strecoare pe sub mantie. Am hotărât să aştept încheierea călătoriei cu toată 
răbdarea de care eram capabilă. Anii de practică în domeniul medicinei mă 
învăţaseră să nu anticipez; realitatea fiecărui caz era unică și tot astfel trebuia 
să fie și reacţia mea faţă de el. Totuși îmi era mai greu să-mi controlez 
emoţiile decât reacţiile profesionale. 

De fiecare dată când plecasem de la Lallybroch, crezusem că nu voi mai 
reveni acolo. Şi iată-mă acum, întorcându-mă iarăși. Era a doua oară când îl 
părăsisem pe Jamie, știind cu certitudine că nu-l voi mai revedea niciodată. Și 
totuși, mă întorceam ca un porumbel călător în hulubăria lui. 

„Să-ţi spun ceva, Jamie Fraser“, am rostit în barbă. „Dacă nu te afli în 
pragul morţii când ajung acolo, vei regreta amarnic!“ 


36. VRĂJITORIE PRACTICĂ ŞI APLICATĂ 


Când am sosit în cele din urmă, uzi până la piele, se înnoptase de câteva 
ore. Casa era tăcută și întunecată, cu excepția unei lumini slabe care se vedea 
la ferestrele de la parter, unde se afla salonul. Am auzit lătrând un singur 
câine, dar lan cel Tânăr l-a făcut să tacă și, după ce mi-a adulmecat scurt 
piciorul, câinele alb cu negru s-a mistuit în întunericul din curte. 

Avertismentul fusese suficient pentru a alerta pe cineva; imediat ce Ian cel 
Tânăr m-a condus în hol, ușa salonului s-a deschis. Jenny a scos capul afară. 
Avea chipul marcat de îngrijorare. 

Văzându-l pe lan cel Tânăr, a ieșit pe hol, iar expresia de pe faţa ei s-a 
transformat într-una de ușurare și de bucurie, înlocuită imediat de furia 
legitimă a unei mame care se confruntă cu un fiu rătăcitor. 

— lan, nenorocit mic ce ești! a spus ea. Unde ai fost atâta vreme? Eu și tata 
am crezut că ne îmbolnăvim de îngrijorare! 

S-a oprit cât să îl măsoare din priviri cu neliniște. 

— Eşti bine? 

După ce el a dat din cap că da, ea a strâns din nou din buze. 

— Mda, în fine. De data asta ai păţit-o, băiete, te asigur! Și unde dracu” ai 
fost? 

Dezlânat, cu încheieturile noduroase și șiroind de apă, lan cel Tânăr arăta 
ca o sperietoare înecată, dar era suficient de masiv ca să mă ascundă de 
privirea mamei lui. Nu a răspuns dojenii lui Jenny, ci a ridicat stângaci din 
umeri și s-a dat la o parte, dezvăluindu-mă privirii uimite ai mamei lui. 

Dacă renașterea mea din morţi o deconcertase, această a doua apariţie a 
făcut-o să împietrească. Ochii ei de un albastru intens, de obicei la fel de 
înclinați ca și ai fratelui ei, s-au deschis larg, după care au privit în jur. S-a 
holbat îndelung la mine fără să spună nimic, apoi și-a îndreptat privirea din 
nou către lan. 

— Eşti ca un pui de cuc, a spus ea, aproape în glumă. Asta ești, băiete — un 
pui mare de cuc în cuibul altei păsări. Doar Domnul știe al cui fiu trebuia să 
fii; în niciun caz al meu. 

Ian cel Tânăr s-a îmbujorat, lăsându-și ochii în pământ. Cu o mână, și-a 
îndepărtat părul ud și răvășit de pe faţă. 

— Păi, ei bine, eu doar... a început el, uitându-se fix la ghete, n-am putut 
să... 

— Ei, lasă asta acum! s-a răstit mama lui. Du-te sus la culcare; lan se va 
ocupa de tine mâine-dimineaţă. 


Ian a aruncat o privire spre ușa salonului, apoi spre mine. A dat din umeri, 
s-a uitat la pălăria îmbibată de apă din mâini, ca și cum s-ar fi întrebat cum de 
nimerise acolo, și a ieșit târându-și picioarele pe hol. 

Cu ochii aţintiți asupra mea, Jenny a rămas neclintită, până când ușa 
capitonată de la capătul holului s-a închis cu un bufnet slab în urma lui Ian cel 
Tânăr. I se vedeau ridurile și urmele lăsate de nesomn pe faţă. Deși încă avea 
oase fine și sănătoase, în acele momente își arăta vârsta, la care se adăugaseră 
câţiva ani. 

— Deci, te-ai întors, a spus ea fără nicio inflexiune în glas. 

Cum mi s-a părut absolut firesc să nu-i răspund, m-am mulţumit să dau 
scurt din cap. În jur, casa era tăcută și plină de umbre, holul fiind luminat doar 
de un sfeșnic cu trei braţe, așezat pe masă. 

— Să lăsăm asta acum, am spus încet, ca să nu tulbur somnul celor din 
casă. În definitiv, doar un singur lucru conta în acele momente. Unde e Jamie? 

După o scurtă ezitare, a dat și ea din cap, acceptându-mi prezenţa. 

— Acolo, a spus ea, făcând un semn cu mâna spre ușa salonului. 

Am pornit spre ușă, apoi m-am oprit. Mai aveam ceva de întrebat. 

— Laoghaire unde e? 

— A plecat, mi-a răspuns ea. 

În lumina lumânărilor, ochii ei au rămas întunecaţi și inexpresivi, nu se 
citea nimic în ei. 

Drept răspuns, am dat din cap și am trecut de ușă, închizând-o lin, dar ferm, 
în urma mea. 

Fiind prea înalt pentru a fi întins pe canapea, Jamie zăcea pe un pat de 
campanie așezat în faţa focului. Adormit sau lipsit de cunoștință, profilul 
nemișcat i se contura clar în lumina cărbunilor încinși. 

Indiferent de starea în care se afla, nu murise — cel puţin deocamdată. Ochii 
mi s-au obișnuit treptat cu lumina difuză a focului și i-am văzut mișcarea 
ușoară a pieptului pe sub cămașa de noapte și pilotă. Alături de pat, pe o 
măsuţă, se aflau o ploscă cu apă și o sticlă cu brandy. Pe spătarul scaunului 
tapiţat de lângă foc, am văzut un gal; Jenny stătuse acolo, veghindu-și fratele. 

Se părea că nu era nevoie să mă grăbesc. După ce am luat șalul, am 
desfăcut șireturile de la gâtul mantiei ude leoarcă și am întins-o pe spătarul 
scaunului. Aveam mâinile reci; mi le-am vârât la subraţe, ca să le aduc la o 
temperatură normală înainte de a-l atinge. 

Când am îndrăznit să îmi așez palma uscată pe fruntea lui, am retras-o ca 
arsă. Fruntea era fierbinte ca ţeava unui pistol cu care abia se trăsese, iar el a 
tresărit şi a gemut sub atingerea mea. Avea febră, într-adevăr. M-am ridicat și 
l-am privit un moment, după care, cu mișcări lente, m-am așezat pe scaunul 
lui Jenny. Având o asemenea temperatură, m-am gândit că nu va dormi mult 
și mi s-a părut păcat să îl trezesc mai înainte, doar ca să îl examinez. 

Din mantia aflată în spate curgeau picuri de apă pe podea, scoțând un 
zgomot lipsit de ritm. Asta mi-a amintit în mod neplăcut de o veche superstiție 
a celor din Highlands — „picătura morţii“. Povestea spune că, înainte de 


sosirea morții, în casă se aud sunete de apă care picură, dar pe care le percep 
doar cei foarte sensibili la asemenea lucruri. 

Slavă Cerului, nu mă simţeam obligată să observ fenomene supranaturale 
de acel fel. Nu, am gândit eu ironic, e nevoie de ceva precum o crevasă prin 
timp ca să îţi rețină atenţia. Gândul m-a făcut să zâmbesc, chiar dacă doar 
pentru o clipă, și a reușit să alunge frisonul generat de amintirea picăturilor 
morții. 

Deși senzaţia de frig dată de ploaie s-a stins treptat, m-am simţit neliniștită, 
din motive evidente. Nu trecuse chiar atât de multă vreme de când stătusem 
lângă un alt pat improvizat, veghind până târziu în noapte, și contemplând 
moartea, dar și dispariţia unei căsnicii. Gândurile care începuseră să mă 
frământe în pădurice nu dispăruseră în cursul călătoriei grăbite de întoarcere 
spre Lallybroch, ele continuau să se depene, fără voia mea. 

Onoarea îl îndemnase pe Frank spre acea decizie — să mă păstreze ca soţie 
și să o crească pe Brianna ca și cum ar fi fost fiica lui. Onoarea și refuzul de a 
respinge o răspundere despre care simţea că îi aparţinea. Ei bine, acolo, în faţa 
mea, zăcea un alt bărbat care știa ce era onoarea. 

Laoghaire și fiicele ei, Jenny și familia ei, deţinuţii scoțieni, contrabandiștii, 
domnul Willoughby și Geordie, Fergus și arendașii — câte răspunderi purtase 
în spate Jamie în timpul cât fuseserăm despărțiți? 

Moartea lui Frank mă absolvise de una dintre obligaţiile pe care le aveam; 
la rândul ei, Brianna mă scutise de altele. Conducerea spitalului, în 
înţelepciunea sa, tăiase singurul element care mă ţinea legată de acea viaţă. Cu 
ajutorul lui Joe Abernathy, avusesem timp să mă debarasez de răspunderile 
mai mici, să transmit și să deleg, să mă eliberez și să hotărăsc. 

Jamie nu fusese prevenit, nu avusese de ales în legătură cu revenirea mea în 
viaţa lui și nici nu avusese timp să ia hotărâri și să rezolve conflicte. Iar el nu 
era omul care să fugă de răspunderi, nici măcar de dragul iubirii. 

Da, mă minţise. Nu avusese încredere în mine că îi voi recunoaște 
răspunderile, că-i voi rămâne alături — sau că îl voi părăsi — după cum o cereau 
circumstanţele. Se temuse. La fel și eu; mă temusem că nu mă va alege, 
pentru că el trebuia să facă faţă luptei dintre o iubire veche de douăzeci de ani 
și o familie care exista în prezent. Așa că fugisem. 

Parcă l-am auzit pe Joe Abernathy spunând ironic și cu afecţiune: Tu cu 
cine cânţi, L.J.? Fugisem spre Craigh na Dun cu toată iuţeala și hotărârea unui 
individ condamnat care se apropie de treptele eșafodului. Nimic nu îmi 
încetinise călătoria decât speranţa că Jamie mă va urma. 

Adevărat, împunsăturile conștiinței și ale mândriei rănite mă îndemnaseră 
să-mi continui drumul, dar momentul în care Ian cel Tânăr spusese: „E pe 
moarte“ îmi arătase cât de șubrede erau toate aceste considerente. 

Pentru mine, căsătoria cu Jamie fusese ca răsucirea unei chei mari, fiecare 
mișcare a ei declanșând complicatele mecanisme din fiinţa mea. Şi Bree 
reușise să răsucească acea cheie, aproape izbutind să descuie ușa înspre mine. 
Însă ultima răsucire a încuietorii era blocată — asta, până când am intrat pe ușa 


tipografiei din Edinburgh, iar mecanismul se deblocase cu un declic hotărâtor. 
Acum, ușa era întredeschisă, iar prin despicătură strălucea lumina unui viitor 
necunoscut. Dar era nevoie de mai multă forță decât aveam eu pentru a o 
deschide complet. 

l-am urmărit respiraţia, dar și jocul luminii și al umbrelor pe trăsăturile 
clare și puternice ale feţei, și am înţeles că nimic nu conta între noi decât 
faptul că amândoi eram încă vii. Așadar, mă aflam acolo. Și, indiferent care ar 
fi fost preţul plătit de el sau de mine, trebuia să rămân acolo. 

Nu mi-am dat seama că el deschisese ochii decât după ce a vorbit. 

— Așadar, te-ai întors, a spus el molatic. Ştiam că se va întâmpla asta. 

Am dat să-i răspund, dar el încă vorbea cu ochii aţintiţi asupra feţei mele, 
cu pupilele dilatate, devenite niște iazuri de întuneric. 

— Iubirea mea, a spus el, aproape în șoaptă. Dumnezeule, ești atât de 
frumoasă cu ochii tăi aurii și cu părul moale care îţi încadrează faţa. 

Și-a trecut limba peste buzele uscate. 

— Ştiam că o să mă ierţi, englezoaico, după ce vei afla. 

După ce voi afla? Am ridicat din sprâncene, dar nu am scos nicio vorbă; el 
voia să mai spună ceva. 

— M-am temut cumplit că te voi pierde din nou, mo chridhe, a murmurat 
el. Mi-a fost tare frică. În afară de tine, nu am iubit pe altcineva, englezoaica 
mea, încă din ziua în care te-am văzut — n-am putut... n-am suportat să... 

Glasul i s-a stins până la un murmur neinteligibil și a închis ochii din nou, 
iar genele i-au umbrit curbura obrazului. 

Am rămas neclintită, întrebându-mă ce trebuia să fac. În timp ce îl 
vegheam, el a deschis încă o dată ochii. Grei și somnolenţi din cauza febrei, 
mi-au căutat chipul. 

— Nu mai e mult, englezoaico, a spus el, ca și cum ar fi vrut să mă asigure 
și a încercat să zâmbească în colţul gurii. Nu mai e mult. O să te mai ating o 
dată. Tare mult tânjesc să te ating. 

— Vai, Jamie! 

Îndemnată de tandreţe, am întins o mână și mi-am așezat-o pe obrazul lui 
arzând. 

El a deschis ochii șocat și s-a ridicat în șezut, scoțând un urlet înfiorător de 
durere, pentru că mișcarea îi afectase braţul rănit. 

— Of, Doamne, o, Iisuse, o, Hristoase, Domnul nostru atotputernic! a spus 
el, aproape fără suflare și strângându-și braţul stâng. Eşti adevărată! Iad 
nenorocit și puturos! O, Iisuse! 

— Cum te simţi? am întrebat, oarecum fără rost. 

Am auzit exclamaţii de surprindere la etaj, înăbușite de podeaua din 
scânduri groase, dar și duduit de picioare, semn că unul dintre locatarii de la 
Lallybroch sărise din pat ca să afle ce era cu acel urlet. 

Cu ochii și mai holbaţi decât înainte, Jenny și-a vârât capul pe ușa 
salonului. Jamie a văzut-o și a găsit suficientă putere ca să răcnească: „leşi 
afară!“ Apoi s-a ghemuit din nou cu un geamăt agonizant. 


— lisuse! a spus el printre dinţii încleștați. Ce cauţi aici, englezoaico, 
pentru numele Domnului? 

— Ce caut aici? Ce vrei să spui? am zis eu. Ai trimis după mine. Și cum 
adică sunt adevărată? 

Și-a desfăcut fălcile încleștate și a slăbit strânsoarea asupra braţului stâng. 
Cum senzaţia nu i s-a părut mulţumitoare, și-a prins din nou braţul și a rostit 
în franceză câteva lucruri legate de organele de reproducere ale sfinţilor și ale 
animalelor. 

— Stai întins, pentru numele Domnului! am spus eu. 

L-am apucat de umeri și l-am așezat ușor pe perne, observând destul de 
alarmată cât de aproape îi erau oasele de suprafaţa pielii înfierbântate. 

— Până să mă atingi, am crezut că erai o apariţie din visul meu febril, mi-a 
explicat el gâfâind. Ce naiba vrei de apari lângă patul meu și mă sperii de 
moarte? 

S-a crispat de durere. 

—lisuse, parcă brațul mi s-ar desprinde de umăr. Of, fir-ar să fie! a 
exclamat el, când eu, cu o mișcare fermă, i-am desfăcut degetele mâinii drepte 
de pe braţul stâng. 

— Nu l-ai trimis pe lan cel Tânăr să-mi spună că ești pe moarte? am 
întrebat eu, ridicându-i cu pricepere mâneca lungă a cămășii de noapte. Braţul 
era înfășurat cu un bandaj uriaș deasupra cotului și am căutat capătul fâșiei de 
pânză. 

— Eu? Nu! Au, mă doare! 

— O să te doară mult mai rău după ce termin, am spus, desfăcând pânza. 
Vrei să spui că micul ticălos a venit după mine din proprie iniţiativă? Nu ai 
vrut să mă întorc? 

— Să vreau să te întorci? Nu! Să te vreau înapoi doar din milă, să mă vezi 
ca un câine pe moarte într-un șanț? La naiba! Nu! I-am interzis ticălosului 
ăluia mic să plece după tine! 

S-a încruntat, uitându-se furios la mine. 

— Sunt doctor, nu veterinar, i-am spus cu răceală. Şi dacă nu m-ai vrut 
înapoi, ce a însemnat tot ce ai spus înainte de a-ţi da seama că sunt adevărată, 
ia zi? Mușcă pătura sau ceva, capătul s-a lipit de rană și vreau să desprind 
cârpa. 

Însă el și-a mușcat buza și nu a scos niciun sunet în afara celui produs de 
respiraţia profundă pe nas. Mi-a fost imposibil să-mi dau seama de culoarea 
obrajilor lui în lumina focului, dar el a închis ochii pentru câteva clipe, iar pe 
frunte i-au apărut broboane de sudoare. 

M-am întors un moment și am căutat într-un sertar alte lumânări lăsate de 
Jenny. Ca să continui, aveam nevoie de mai multă lumină. 

— Cred că lan cel Tânăr mi-a spus că ești pe moarte doar ca să mă întorc. 
Probabil s-a gândit că altfel nu aș fi venit. 

Am găsit lumânările din ceară de la albinele din Lallybroch. 

— Oricum, sunt pe moarte. 


Glasul s-a auzit în spatele meu, uscat și sec, în ciuda respirației precipitate. 

Surprinsă, m-am întors spre el. Avea privirea aţintită calm asupra chipului 
meu, mai ales că acum durerea din braţ mai trecuse, însă respiraţia îi era 
inegală, iar ochii, grei și scânteietori din cauza febrei. Nu i-am răspuns 
imediat, ci am aprins lumânările găsite și le-am așezat în sfeșnicul mare care 
împodobea bufetul, fiind folosit doar la ocazii deosebite. Cu cele cinci 
lumânări suplimentare, lumina a sporit considerabil, de parcă ne-am fi pregătit 
pentru o petrecere. Nehotărâtă, m-am aplecat deasupra patului. 

— Hai să vedem ce avem aici. 

Rana în sine era o gaură întunecată, cu coajă pe margini și nuanţe albăstrui. 
Am apăsat carnea de o parte și de alta a rănii; era roșiatică și arăta înfiorător, 
pentru că am constatat o scurgere importantă de puroi. Jamie s-a agitat 
neliniștit când mi-am plimbat degetul cu blândeţe, dar ferm, de-a lungul 
mușchiului. 

— Ai toate șansele să faci o infecție gravă, băiatule, am spus eu. Ian cel 
Tânăr a spus că glonţul ţi-a pătruns și între coaste; asta a fost a doua 
împușcătură ori glonţul ţi-a trecut prin braț? 

— A trecut prin braţ. Jenny l-a scos dintre coaste. Nu intrase prea adânc. 
Doar vreo trei centimetri. 

Mi-a răspuns cu întreruperi, strângând din buze între propoziţii. 

— Dă-mi voie să văd unde a pătruns. 

Abia mișcându-se, el și-a întors mâna spre exterior, îndepărtând-o de 
coaste. Am observat că până și acea mișcare neînsemnată îi provoca dureri 
intense. Rana de ieșire se afla puţin deasupra cotului, pe partea interioară a 
braţului. Însă nu era exact opusă faţă de rana de intrare; în trecerea sa, glonţul 
fusese deviat. 

— A lovit osul, am spus, străduindu-mă să nu-mi imaginez ce senzaţie 
produsese. Ţi-ai dat seama dacă s-a spart osul? Nu vreau să te palpez mai mult 
decât este nevoie. 

— Slavă Cerului pentru orice mică îndurare! a zis el, făcând un efort să 
zâmbească. 

Însă mușchii feţei i-au tremurat, apoi s-au relaxat de epuizare. 

— Nu, nu cred că s-a rupt, a spus el. Mi-am fracturat odată clavicula și 
mâna, dar nu e la fel, deși doare puţin. 

— E de așteptat. 

Mi-am trecut degetele cu grijă de-a lungul bicepșilor, căutând un punct 
dureros. 

— Până unde urcă durerea? 

Aproape nepăsător, el și-a plimbat privirea în susul braţului. 

— Am senzaţia că în braţ am un vătrai încins, însă nu în os. Dar acum nu 
mă doare doar braţul; spre coaste simt ceva rigid și dureros. 

Umezindu-și din nou buzele, a înghiţit în sec. 

— Îmi mai dai o gură de brandy? Mă doare să-mi simt inima bătând, a 
adăugat, drept scuză. 


Fără să comentez, am turnat într-o cană apă din urciorul de pe masă și i-am 
dus-o la buze. A ridicat o sprânceană, dar a băut însetat, după care și-a lăsat 
capul să cadă pe pernă. Cu ochii închiși, a inspirat adânc, apoi i-a deschis și s- 
a uitat direct la mine. 

— Am avut fierbinţeli de două ori în viaţă care au fost cât pe ce să mă 
ucidă, a zis el. Cred că asta va reuși. Nu am vrut să trimit pe nimeni după tine, 
dar... mă bucur că ești aici. 

Și-a înghiţit nodul din gât și a continuat: 

— Am... am vrut să-ţi spun că îmi pare rău. Și să-mi iau bun-rămas cum se 
cuvine. Nu ţi-aș fi cerut să rămâi până la sfârșit, dar... mai stai cu mine... 
măcar puţin? 

Se sprijinea în mâna dreaptă, apăsând salteaua. Am văzut că se chinuia din 
greu să alunge orice notă de implorare din glas sau din ochi, pentru a adresa o 
simplă întrebare, una la care i se putea răspunde cu un refuz. 

Având grijă să nu îl mișc, m-am așezat pe pat, alături de el. Lumina slabă a 
focului îi cădea pe o latură a feţei, făcând să sclipească firele roșii-aurii din 
barbă și lăsând cealaltă parte a feţei cufundată în întuneric. Fără să clipească, 
m-a privit fix în ochii. Am sperat că dorul pe care îl exprima chipul lui nu era 
la fel de evident ca al meu. 

Am întins mâna și i-am mângâiat încet obrazul cu degetele, simțind 
asprimea bărbii nerase de două zile. 

— O să mai rămân puţin, am spus eu. Dar nu vei muri. 

A ridicat o sprânceană. 

— M-ai făcut să trec peste o febră cumplită, folosind ceea ce eu încă 
socotesc drept vrăjitorie. Și Jenny m-a ajutat să scap de următoarea febră, dar 
numai prin îndărătnicia ei. Cred că, dacă v-aș avea pe amândouă aici, alături 
de mine, am reuși, dar nu sunt convins că vreau să trec din nou printr-un 
asemenea chin. Cred că aș prefera să mor, ca să termin cu toate, dacă ţi-e 
totuna. 

— Nerecunoscătorule! am spus. Lașule! 

Zbătându-mă între exasperare și tandreţe, l-am bătut ușor peste obraz și m- 
am ridicat, scotocind prin buzunarul adânc al rochiei. Acolo aveam ceva ce 
purtasem asupra mea permanent, pentru că nu mă încrezusem în capriciile 
călătoriei. 

Am așezat cutiuța mică și plată pe masă și am desfăcut capacul. 

— Nici de data asta n-o să te las să mori, l-am anunţat, chiar dacă ispita e 
mare. 

Am extras cu atenţie sulul din pânză cenușie și l-am așezat pe masă cu un 
clinchet. Am desfăcut pânza, scoțând la iveală șirul sclipitor de seringi și am 
căutat în cutie sticluţa cu tablete de penicilină. 

— Ce Dumnezeu sunt alea? a întrebat Jamie, privind cu interes seringile. 
Par al naibii de ascuţite. 

Concentrată să dizolv tabletele de penicilină în flaconul de apă sterilă, nu i- 
am răspuns. Am ales o sticluță, am fixat un ac și am împins vârful prin dopul 


de cauciuc care acoperea gura sticluței. Ridicând seringa spre lumină, am tras 
ușor de piston, verificând să nu existe vreo bulă de aer. Apoi, eliberând acul, 
am apăsat ușor pe piston până când, ca o perlă, în vârful acului a apărut o 
picătură de lichid, care s-a rostogolit încet de-a lungul lui. 

— Așază-te pe o parte, am spus, întorcându-mă spre Jamie, și ridică-ţi 
cămașa. 

El s-a uitat bănuitor spre acul seringii, dar s-a supus cu o oarecare reţinere. 
Am privit aprobator suprafaţa de injectat. 

— Fundul tău nu s-a schimbat după douăzeci de ani, am remarcat, 
admirându-i curba musculoasă. 

— Nici al tău, mi-a răspuns el curtenitor, dar nu insist să mi-l arăţi. Treci 
cumva printr-un acces de dorință carnală? 

— Nu chiar acum, am spus eu, frecând o porțiune de piele cu o cârpă 
îmbibată în brandy. 

— Brandy-ul acela e foarte bun, a spus el, privind peste umăr, dar sunt 
obișnuit să-l folosesc la celălalt capăt al corpului. 

— E singura sursă de alcool pe care o am la dispoziţie. Stai liniștit și 
relaxează-te. 

L-am apăsat cu pricepere pe fesă şi am înfipt ușor acul. 

— Au! a făcut Jamie, frecându-și fundul nemulțumit. 

— Usturimea va înceta peste o clipă. 

Am mai turnat un pic de brandy în pahar. 

— Acum poți lua o gură, dar nu mult. 

A golit paharul fără să comenteze, urmărindu-mă cum strângeam sulul de 
seringi. În cele din urmă, a spus: 

— Am crezut că înfigi ace în păpuși blestemate când vrei să-i faci vrăji 
cuiva, dar nu îmi închipuiam că le înfigi în oameni. 

— Nu e un ac, e o seringă. 

— Nu-mi pasă cum îi spui tu. Mi-a dat o senzaţie de parcă mi-ar fi fost 
înfiptă în fund o caia de potcoavă. Vrei să spui că înţepăturile astea în fund 
îmi vor ajuta braţul să se înzdrăvenească? 

Am inspirat adânc. 

— Ei bine, mai ţii minte când ţi-am povestit despre microbi? 

El s-a uitat nedumerit la mine. 

— Nişte fiare, prea mici să le vezi cu ochiul liber, am continuat eu. Îți pot 
pătrunde în corp prin mâncare stricată, prin apă murdară sau prin răni deschise 
şi, odată intrați, te fac să te simți rău. 

S-a uitat cu interes la brațul lui. 

— Deci am microbi în braț? 

— Sigur că da. 

Am lovit cu degetul în cutia mică și plată. 

— Doctoria pe care ţi-am vârât-o în fund o să ucidă microbii. O să mai 
primești câte una la patru ore până mâine, pe vremea asta, apoi mai vedem. 

Am tăcut. Clătinând din cap, Jamie se uita fix la mine. 


— Ai înţeles? am întrebat. 
El a încuviinţat ușor din cap. 
— Da, am înţeles. Trebuia să-i las să te ardă pe rug acum douăzeci de ani. 


37. CE PREŢ ARE UN NUME? 


După ce i-am administrat o injecție și l-am așezat comod, l-am vegheat 
până a adormit din nou, îngăduindu-i să mă ţină de mână până când 
strânsoarea lui a slăbit și mâna mare i-a căzut moale pe lângă corp. 

Am stat lângă pat restul nopţii, câteodată moţăind, și trezindu-mă cu 
ajutorul ceasului intern pe care, adaptat la ritmurile impuse de turele din 
spital, îl posedă toți medicii. Alte două injecții, ultima la crăpatul zilei, când 
febra scăzuse în mod considerabil. Era încă fierbinte la atingere, dar carnea 
nu-i mai ardea și s-a odihnit mai ușor, adormind după ultima înţepătură fără a 
scoate mai mult de câteva mormăieli și un geamăt slab când mâna i s-a mișcat 
spasmodic. 

— Microbii secolului al XVIII-lea nu au nicio șansă în faţa penicilinei, am 
spus către silueta adormită. Nu pot rezista. Chiar de-ai avea sifilis, te-aș lecui 
pe dată. 

Și acum ce să fac? m-am întrebat, îndreptându-mă spre bucătărie să caut 
ceai cald și ceva de mâncare. O femeie necunoscută, probabil bucătăreasa sau 
o menajeră, tocmai aprindea focul la cuptorul din cărămidă, pregătit să 
primească pâinile zilnice care stăteau pe masă, dospind și umflându-se în 
formele lor. Nu a părut surprinsă când m-a văzut, dar a eliberat un spaţiu 
pentru a mă putea așeza şi mi-a adus ceai și prăjituri proaspete, spunându-mi 
doar un scurt „Bună dimineaţa, doamnă“, după care s-a întors la treaba ei. 

Evident, Jenny îi anunţase pe servitori de prezența mea. Asta însemna că o 
accepta și ea? Mă îndoiam. Îmi era limpede că voia să plec și că nu era 
încântată să fiu prin preajmă. Dacă aveam să rămân, trebuia să primesc unele 
explicaţii în legătură cu Laoghaire, atât de la Jenny, cât și de la Jamie. Aveam 
de gând să rămân. 

— Mulţumesc, i-am spus politicos bucătăresei și, luând cana cu ceai, m-am 
întors în salon ca să aştept până când Jamie socotea că trebuia să se trezească 
din nou. 

În cursul dimineţii, prin dreptul ușii au trecut cei ai casei, oprindu-se când 
și când ca să arunce o privire înăuntru, dar își vedeau imediat de drum când 
ridicam privirea spre ei. În cele din urmă, Jamie a dat semne de trezire înainte 
de amiază; s-a foit, a oftat, a gemut când mișcarea îi producea dureri în braţ și 
s-a cufundat din nou în somn. 

L-am lăsam câteva momente ca să-și dea seama că eram acolo, dar el stătea 
cu ochii închiși. Însă nu dormea; corpul îi era puţin încordat, nu relaxat, așa 
cum se întâmplă în somn. ÎI urmărisem dormind toată noaptea și știam care 


era diferenţa. 

— Bine, am zis eu, sprijinindu-mă de spătar și așezându-mă comod, 
departe de el. Să auzim. 

O dungă subţire de albastru a apărut sub genele castanii, dar a dispărut 
repede. 

— Mm? a făcut el, prefăcându-se că se trezește treptat. 

Genele i-au tremurat. 

— Nu trage de timp, am spus clar. Știu precis că ești treaz. Deschide ochii 
și povestește-mi despre Laoghaire. 

A deschis ochii larg și s-a uitat la mine cu o expresie de dezaprobare. 

— Nu te temi că așa o să recidivez? a întrebat el. Am auzit mereu că 
oamenii bolnavi nu trebuie tulburaţi excesiv. Îi face să se simtă mai rău. 

— Ai aici un doctor, l-am asigurat. Dacă leșini de încordare, voi ști cum să 
procedez. 

— De asta mă tem. 

Ținând ochii întredeschiși, a aruncat o privire spre cutiuţa cu medicamente 
și seringi de pe masă, apoi spre mine. 

— Imi simt fundul de parcă aș fi stat pe ghimpi fără pantaloni pe mine. 

— Bine, am spus cu glas liniștitor. O să mai capeţi o injecție peste o oră. 
Acum însă o să-mi vorbești. 

A strâns din buze, apoi s-a relaxat și a oftat. Ajutându-se de mâna teafără, 
s-a ridicat cu greu și s-a rezemat de perne. Nu l-am ajutat. 

— În regulă, a spus el în cele din urmă. 

Nu m-a privit, ci a coborât ochii spre pilotă, unde și-a plimbat degetul pe 
modelul cu stele. 

— Ei bine, s-a întâmplat când m-am întors din Anglia. 

Venise din Districtul Lacurilor până la Carter's Bar, acea porţiune de teren 
înalt care desparte Anglia de Scoţia, unde se ţinuseră anticele tribunale și 
târguri ale Graniţelor. 

— Acolo e o piatră care marchează graniţa, poate o știi; arată ca o stâncă 
menită să dureze multă vreme. 

A aruncat o privire întrebătoare spre mine, iar eu am dat din cap drept 
confirmare. 

O știam; un menhir uriaș, înalt de aproape trei metri. În vremea mea, cineva 
scrijelise pe o faţă ANGLIA, iar pe cealaltă, SCOŢIA. 

Se oprise acolo să se odihnească, așa cum făcuseră mii de călători în 
decursul anilor, lăsând în urmă trecutul, privind spre viitor și spre cămin, 
aflate dincolo de văile înverzite și înceţoșate din Lowlands, spre crestele 
cenușii al ținutului Highlands, ascunse de negură. 

Și-a trecut mâna teafără prin păr de câteva ori, așa cum făcea întotdeauna 
când se gândea, lăsând șuviţele din creștet să alcătuiască vârtejuri mici, 
lucioase. 

— Nu știi cum e să trăiești atâta vreme printre străini. 

— Cum să nu știu? am replicat destul de tăios. 


Surprins, a ridicat ochii spre mine, apoi a surâs și a coborât privirea spre 
pilotă. 

— Da, poate că ştii, a spus el. Te schimbi, nu? Oricât ai vrea să păstrezi 
amintirile de acasă și să rămâi tu însuţi, te schimbi. Nu devii un străin; nu ai 
putea fi niciodată așa ceva, chiar dacă ai dori. Dar ești altfel decât înainte. 

M-am gândit la mine, stând tăcută alături de Frank, o persoană neînsemnată 
în vârtejurile petrecerilor universitare, împingând căruciorul prin parcurile 
îngheţate din Boston, jucând bridge și discutând cu alte soţii și mame, vorbind 
limbajul străin al vieţii casnice, obișnuit pentru clasa de mijloc. Într-adevăr, 
străini. 

— Da, am spus. Știu. Continuă. 

Frecându-se la nas cu arătătorul, a oftat. 

— Așa că m-am întors, a spus. 

A ridicat ochii, iar în colţul gurii i-a apărut un zâmbet ascuns. 

— Ce i-ai spus lui lan cel Tânăr? „Căminul este locul în care, atunci când 
ajungi, oamenii trebuie să te primească“? 

— Exact, am răspuns. E un citat dintr-un poet pe nume Frost. Dar ce vrei să 
sugerezi cu asta? Doar familia ta s-a bucurat să te vadă! 

Jucându-se cu pilota, Jamie s-a încruntat. 

— Da, așa e, a spus el rar. Dar nu mă refer la asta — n-am vrut să sugerez că 
m-au făcut să mă simt nedorit, nicidecum. Dar fusesem plecat atâta vreme — 
Michael, Janet cea mică și lan nici nu-și mai aminteau de mine, a povestit el 
zâmbind trist. Da, auziseră de mine. Când intram în bucătărie, se lipeau de 
perete și se holbau la mine cu ochi mari și rotunzi. 

S-a aplecat puţin în faţă, dorind să mă facă să înţeleg. 

— Vezi, era altceva când stăteam ascuns în peșteră. Nu eram în casă și mă 
vedeau rar, dar eram întotdeauna aici, făceam parte dintre ei. Vânam pentru ei. 
Ştiam când erau înfometați sau le era frig, știam când caprele se îmbolnăveau 
sau recolta de varză era proastă ori când curentul trecea pe sub ușa de la 
bucătărie. Apoi am plecat la închisoare, a spus brusc. Și în Anglia. Le-am 
Scris — și ei mie —, dar nu e același lucru să vezi câteva cuvinte negre pe hârtie 
povestind lucruri care s-au întâmplat cu luni în urmă. lar când m-am întors... 

A ridicat din umeri, crispându-se, deoarece mișcarea i-a zdruncinat braţul. 

— A fost altfel. lan m-a întrebat ce părere aveam despre înțărcuirea vechii 
pășuni Kirby, dar știam că deja îl pusese pe lan cel Tânăr să facă asta. 
Mergeam pe câmp, iar oamenii se uitau chiorâș, bănuitori, socotindu-mă un 
străin. Apoi făceau ochii mari, de parcă ar fi văzut o stafie, deși mă cunoșteau. 

A tăcut și a privit pe fereastră, atras de zgomotul ramurilor trandafirului 
plantat de mama lui, care, bătute de vântul schimbător, loveau în geam. 

— Eram o fantomă, așa cred. Dacă înţelegi ce vreau să zic, a precizat 
uitându-se la mine sfios. 

— Probabil, am spus. 

Cenușii ca și cerul, dârele picăturilor de ploaie brăzdau geamul. 

— Te simţi ca și cum legăturile tale cu pământul s-au rupt, am adăugat 


încet. Parcă plutești prin camere fără să-ţi simţi pașii. Auzi oamenii vorbindu- 
ți și nu reușești să înţelegi ce spun. Ţin minte asta — înainte de nașterea lui 
Bree. 

Însă atunci eu avusesem o legătură; o aveam pe ea, care să mă ancoreze de 
viață. 

Fără să se uite la mine, a dat din cap, după care a păstrat tăcerea câteva 
clipe. Focul de turbă sfârâia în vatra din spatele meu, mirosind a Highlands, și 
arome îmbietoare de supă de pui cu praz și de pâine coaptă se răspândiseră în 
casă, calde și liniștitoare ca o pătură. 

— Mă aflam aici, dar nu era căminul meu, a rostit el slab. 

Am simțit forţa din jurul meu. Casa, familia, locul în sine. Eu, care nu-mi 
puteam aminti căminul copilăriei, am simţit îndemnul de a mă așeza și de a 
rămâne acolo pentru totdeauna, învăluită de miile de firicele ale vieţii de zi cu 
zi, legată strâns de acel petic de pământ. Dar ce însemnase asta pentru el, care 
trăise toată viaţa simțind trăinicia acelei legături, îndurase exilul în speranţa că 
se va întoarce acolo, pentru ca la sosire să descopere că încă era dezrădăcinat? 

— Şi cred că m-am simţit singur, a spus încet. 

A rămas proptut de perne, cu ochii închiși. 

— Așa cred, am spus, având grijă ca în tonul meu să nu răzbată mila sau 
reproșul. 

Ştiam prea bine ce însemna singurătatea. 

Apoi a deschis ochii și m-a privit cu o sinceritate dezarmantă. 

— Da, a fost vorba și de asta, a zis el. N-a fost principalul lucru, nu — dar și 
asta. 

Cu blândeţe, dar insistent, Jenny încercase să îl convingă să se 
recăsătorească. Încercase cu intermitențe încă din zilele de după lupta de la 
Culloden, prezentându-i când o văduvă tânără și atrăgătoare, când vreo 
fecioară cu bune purtări, dar totul fusese zadarnic. Apoi, lipsit de sentimentele 
care îl susținuseră până atunci, căutând cu disperare un sentiment de legătură 
cu acel loc, îi dăduse ascultare. 

— Laoghaire a fost măritată cu Hugh MacKenzie, unul dintre arendașii lui 
Colum, a spus el, ţinând din nou ochii închiși. Hugh a murit la Culloden, iar 
doi ani mai târziu, Laoghaire s-a măritat cu Simon Mackimmie, din clanul 
Fraser. Cele două fete — Marsali și Joan — sunt ale lui. După câţiva ani, l-au 
arestat englezii și l-au dus la închisoarea din Edinburgh. 

A deschis ochii și a ridicat privirea spre grinzile înnegrite ale tavanului. 

— Avea o casă bună și o proprietate care meritau să fie confiscate. Asta a 
fost de ajuns să facă trădător dintr-un bărbat din Highlands, fie că luptase 
alături de Stuart, fie că nu, a zis cu glas răgușit, apoi s-a oprit ca să și-l dreagă. 
Simon n-a avut norocul meu. A murit în închisoare înainte de a fi judecat. O 
vreme, Coroana a încercat să îi confiște domeniul, dar Ned Gowan s-a dus la 
Edinburgh și a vorbit în numele lui Laoghaire, reușind să salveze casa și ceva 
bani, susținând că era partea ei de zestre. 

— Ned Gowan? am întrebat cu un glas în care s-au amestecat surprinderea 


și plăcerea. Nu mai trăiește, nu? 

Era vorba de Ned Gowan, un avocat vârstnic și scund, care îi ajuta pe cei 
din clanul MacKenzie în probleme juridice și care, în urmă cu douăzeci de 
ani, când fusesem acuzată de vrăjitorie, mă salvase de la arderea pe rug. Și 
atunci îl socotisem bătrân. 

Observând încântarea mea, Jamie a zâmbit. 

— Ba trăiește. Cred că vor trebui să-l izbească în cap cu o secure ca să 
moară. Arată la fel ca întotdeauna, deși acum trebuie că are peste șaptezeci de 
ani. 

— Locuiește tot la Castelul Leoch? 

A confirmat cu o mișcare din cap și a întins mâna spre carafa cu apă. A băut 
greoi, folosindu-se de mâna dreaptă, şi a pus-o la loc. 

— Ce a mai rămas din el. Da, a călătorit mult în ultimii ani, pledând în 
cazuri de trădare şi în procese pentru a recupera proprietăţile, a zâmbit amar 
Jamie. Există o zicală, știi? „După război, întâi vin corbii ca să se înfrupte din 
carne; apoi vin avocaţii ca să curețe oasele.“ 

A dus mâna la umărul stâng, pe care şi l-a masat cu un gest mecanic. 

— E un om de treabă, așa e Ned, în ciuda profesiei lui. Umblă încoace și 
încolo, la Inverness, la Edinburgh — câteodată chiar la Londra sau la Paris. Şi, 
din când în când, își întrerupe călătoria şi se oprește aici. 

Odată, când se întorcea de la Balriggan la Edinburgh, Ned Gowan îi 
vorbise lui Jenny despre Laoghaire. Ciulind urechile, Jenny îi ceruse și alte 
amănunte și, socotindu-le mulţumitoare, trimisese o invitaţie la Balriggan, 
pentru ca Laoghaire și cele două fiice ale ei să vină la Lallybroch să participe 
la sărbătoarea Hogmanay €, care se apropia. 


În acea noapte, casa era strălucitoare, cu lumânări aprinse la 
ferestre și cu mănunchiuri de ilice și de iederă prinse de scară și de 
cadrele ușilor. Nu mai existau atât de mulți cimpoieri în Highlands ca 
înainte de Culloden, dar fusese găsit unul, plus un scripcar, iar 
muzica răsuna pe casa scării, amestecându-se cu aromele ameţitoare 
de punci cu rom, prăjitură cu prune, biscuiţi cu migdale și pișcoturi. 
Jamie coborâse târziu şi şovăitor. Mulţi oameni de acolo nu-l 
văzuseră de aproape zece ani, iar el nu se arăta dornic să îi vadă în 
acele momente, simțindu-se schimbat şi străin. Însă Jenny îi făcuse o 
cămașă nouă, îi periase și îi cârpise haina, îi pieptănase părul și i-l 
împletise înainte de a cobori pentru a se ocupa de gătit. El nu avusese 
nicio scuză să zăbovească și, în cele din urmă, coborâse în hărmălaia 
și agitația celor strânși la parter. 

— Domnule Fraser! 

Peggy Gibbons fusese prima care îl văzuse; cu chipul îmbujorat, se 
grăbise să traverseze încăperea și îl îmbrăţișase fără nicio rușine. 
Luat prin surprindere, el o strânsese în brațe, iar după câteva 
momente fusese înconjurat de un mic grup de femei, care exclamau, 


ținând de mână copii mici, născuţi după plecarea lui, sărutându-l pe 
obraz și atingându-i mâinile. 

Bărbaţii se arătaseră mai reţinuţi, salutându-l cu cuvinte scurte de 
bun venit sau bătându-l pe spate în timp ce el mersese încet prin 
camere, până când, copleșit, îşi căutase scăparea în biblioteca 
stăpânului casei. 

Cândva camera tatălui său, iar apoi a lui, acum îi aparținea 
cumnatului, care se ocupase de Lallybroch în timpul anilor în care el 
lipsise de acolo. Registrele și evidenţele de conturi erau aliniate 
ordonat pe marginea biroului ponosit; își plimbase un deget de-a 
lungul cotoarelor din piele, având o senzaţie de liniște la atingerea 
lor. Totul se afla acolo; însămânţările și recoltele, achiziţiile și 
cumpărăturile făcute cu zgârcenie, acumulările și pierderile care 
reprezentau ritmul vieţii arendașilor de la Lallybroch. 

Pe un mic raft își găsise şarpele din lemn. Împreună cu tot ce mai 
fusese de valoare, când plecase la închisoare, îl lăsase acolo. O 
iconiță sculptată în lemn de cireș, o primise în dar de la fratele lui, 
care murise în copilărie. Stătea pe un scaun la birou, mângâind 
contururile uzate ale șarpelui, când ușa se deschisese. 

— Jamie ? spusese ea, rămânând sfioasă în prag. 

El nu se deranjase să aprindă lampa din birou; silueta ei se profila pe 
fundalul luminilor de lumânări de pe hol. Avea părul lăsat liber, ca o 
fecioară, iar lumina strălucea prin el, făcând ca faţa ei nevăzută să 
fie încadrată de un nimb. 

— Poate îți mai amintești de mine, spusese ea nesigură, nedorind să 
intre în încăpere fără a fi invitată. 

— Da, răspunsese el după o pauză. Da, sigur. 

— Începe muzica, Zisese ea. 

Era adevărat; a auzit scâncetul viorii și bătăile din picioare ale celor 
din salonul din față, dar și strigătele de veselie ale oamenilor. Asta 
însemna că era deja o petrecere reușită; spre dimineaţă, mai toți 
oaspeții aveau să doarmă pe podea. 

— Sora ta susține că ești un bun dansator, adăugase ea, încă sfioasă, 
dar hotărâtă. 

— A trecut multă vreme de când n-am mai încercat, spusese el, 
simțindu-se de asemeni sfios și dureros de stângaci, cu toate că 
muzica de vioară reverbera în picioarele lui dându-i dureri, iar 
labele picioarelor tresăreau la sunetul ei. 

— Cântă Tha mo Leabaidath 'san Fharaoch — Patul meu e în landă —, 
știi melodia asta, nu? Vii să încerci un dans cu mine? 

Îi întinsese o mână, mică și grațioasă în semiîntuneric. Iar el se 
ridicase, prinsese mâna întinsă și făcuse primii pași în căutarea 
propriei fiinţe. 


— Aici s-a întâmplat, a continuat el, arătând cu mâna teafără spre încăperea 
în care ne aflam. Jenny scosese toată mobila, mai puţin masa cu mâncare și cu 
whisky, iar scripcarul stătea lângă fereastra aceea și lumina lunii îi lucea pe 
umeri. 

A făcut un semn către fereastră, unde crengile trandafirului tremurau. Ceva 
din lumina acelei sărbători de Hogmanay a zăbovit pe faţa lui, și, văzând asta, 
am simțit un fior. 

— Am dansat toată noaptea, câteodată și cu alte femei, dar cel mai mult cu 
ea. lar în zori, când cei încă treji s-au dus spre capătul casei ca să vadă ce 
semne le arăta Anul Nou, am mers și noi doi. Femeile singure s-au învârtit pe 
rând și au trecut pragul ușii cu ochii închiși, apoi s-au rotit iarăși și au deschis 
ochii să vadă primul lucru care le apărea în faţă — pentru că asta le spunea 
despre bărbatul cu care aveau să se căsătorească, înţelegi? 

Urmaseră multe hohote de râs, pentru că oaspeţii, încinși de whisky și de 
dans, se îmbulzeau la ușă. Îmbujorată și râzând, Laoghaire rămăsese ceva mai 
în spate, spunând că acela era un joc pentru femei tinere, și nu pentru una de 
treizeci și patru de ani, dar ceilalți insistaseră, astfel că a trebuit să încerce. S-a 
rotit de trei ori în sensul acelor de ceasornic și a deschis ușa, a pășit în aerul 
rece al zorilor și s-a mai răsucit o dată. lar când a deschis ochii, ei au rămas 
aţintiți asupra feţei lui Jamie, plini de speranţă. 

— Asta a fost... stătea acolo, o văduvă cu doi copii. Avea nevoie de un 
bărbat, era destul de limpede. Şi eu aveam nevoie de... de ceva. 

A privit spre foc, unde flăcările scăzute licăreau prin masa roșiatică de 
turbă; căldură fără prea multă lumină. 

— Am crezut că ne ajutăm unul pe celălalt. 

Se căsătoriseră discret la Balriggan, iar el își mutase acolo puţinele lucruri. 
După mai puţin de un an, a plecat și s-a dus la Edinburgh. 

— Ce Dumnezeu s-a întâmplat? am întrebat mai mult din curiozitate. 

El s-a uitat neajutorat la mine. 

— N-aș putea spune. Nu a fost ceva anapoda — doar că nimic nu mergea 
cum trebuie. 

Ostenit, și-a masat cu degetele mâinii tefere locul dintre sprâncene. 

— Cred că din cauza mea; greșisem cu ceva. Într-un fel sau altul, mereu o 
dezamăgeam. Stăteam la masa de seară și, dintr-odată, în ochi îi apăreau 
lacrimi și pleca de acolo suspinând, iar eu rămâneam pe scaun întrebându-mă 
ce făcusem sau ce spusesem anapoda. 

Și-a încleștat pumnul pe pilotă, apoi degetele i s-au destins. 

— Dumnezeule, niciodată nu știam ce să fac pentru ea și nici ce să spun! 
Orice aș fi rostit înrăutăţea situaţia și au existat zile — ba nu, săptămâni! — când 
nu mi-a adresat nicio vorbă, se întorcea cu spatele când mă apropiam de ea și 
rămânea privind pe fereastră până mă îndepărtam. 

A dus degetele spre zgârieturile paralele de pe obraz. Aproape că se 
vindecaseră, dar semnele lăsate de unghiile mele încă se vedeau pe pielea 
delicată. S-a uitat ironic spre mine. 


— Tu nu mi-ai făcut asta niciodată, englezoaico. 

— Nu-mi stă în fire, l-am aprobat, zâmbind ușor. Dacă mă înfurii pe tine, 
măcar știi de ce. 

A putnit slab și s-a lăsat moale pe perne. O vreme, niciunul dintre noi nu a 
scos nicio vorbă. Apoi, privind spre tavan, a spus: 

— Am crezut că nu vreau să aflu nimic despre felul cum a fost — cu Frank, 
la asta mă refer. Probabil că m-am înșelat în privinţa asta. 

— O să-ţi povestesc tot ce vrei să știi, l-am asigurat. Dar nu acum. 
Deocamdată, e rândul tău. 

A oftat și a închis ochii. 

— Se temea de mine, a spus el încet, o clipă mai târziu. M-am străduit să 
fiu blând cu ea — Doamne, am făcut în repetate rânduri tot ce știam pentru a 
mulţumi o femeie. Dar degeaba. 

Și-a mișcat capul nervos, făcând o adâncitură în perna de fulgi. 

— Poate era vorba de Hugh sau poate de Simon. I-am cunoscut pe amândoi 
și erau bărbaţi de treabă, dar nu ai cum să știi ce se petrece într-un pat nupțial. 
Însă ceva a făcut-o să sufere cândva și nu se putea vindeca, indiferent cât aș fi 
încercat. Se retrăgea când o atingeam și îi vedeam suferinţa și teama în ochi. 

În jurul ochilor lui închiși au apărut riduri care îi trădau tristeţea, de aceea 
am întins instinctiv mâna ca să îl prind de mâna teafără. 

El m-a strâns ușor și a deschis ochii. 

— În cele din urmă, am plecat, a rostit el încet. Nu mai suportam. 

Nu am scos nicio vorbă, ci am continuat să îl ţin de mână, verificându-i 
astfel și pulsul. Era lent și constant, lucru liniștitor. 

S-a foit puţin, mișcându-și umerii și făcând o grimasă. 

— Te doare rău braţul? am întrebat. 

— Puțin. 

M-am aplecat deasupra lui și i-am atins fruntea. Era foarte caldă, dar nu 
ardea. Avea un rid între sprâncenele dese, de culoare castanie și i l-am netezit 
cu degetul. 

— Te doare capul? 

— Da. 

— Mă duc să-ţi fac niște ceai din scoarță de salcie. 

Am dat să mă ridic, dar el și-a lăsat mâna pe braţul meu să mă oprească. 

— Nu am nevoie de ceai, a spus. Mi-ar trece mai ușor dacă aș putea sta cu 
capul în poala ta și dacă mi-ai masa tâmplele puţin. 

Limpezi ca un cer de primăvară, ochii lui au privit spre mine. 

— James Fraser, nu ai nicio șansă să mă prostești, am spus. Nu voi uita să- 
ți fac următoarea injecție. 

Cu toate astea, am dat la o parte scaunul și m-am așezat alături de el pe pat. 

A scos un geamăt slab de mulţumire când i-am așezat capul pe genunchi și 
am început să îl masez, dând pe spate și netezind coama de păr ondulat. Ceafa 
îi era umedă; am ridicat părul, am suflat ușor și am văzut pielea netedă și 
curată devenind ca de găină. 


— A, ce bine e! a murmurat el. 

Deși hotărâsem să nu îl ating mai mult decât o impunea îngrijirea medicală 
până când nu se lămurea totul între noi, m-am trezit că mâinile mele se 
îndreptaseră spre liniile limpezi și îndrăzneţe ale gâtului și ale umerilor lui, 
căutând nodurile vertebrelor și suprafeţele drepte și late ale omoplaţilor. 

Avea carnea fermă și dură sub palmele mele, respiraţia lui era ca o 
mângâiere pe coapsa mea și, cu oarecare părere de rău, l-am împins înapoi pe 
pernă și m-am întins după sticluţa de penicilină. 

— Așa, am spus, îndepărtând cearșaful și ducând mâna spre poalele 
cămășii. O înțepătură scurtă și o să... 

Mâna mea a atins partea din faţă a cămășii de noapte și, şocată, mi-am 
retras-o. 

— Jamie! am spus amuzată. Nu se poate! 

— Nici eu n-am crezut că se poate, m-a aprobat el calm și s-a întors pe o 
parte ca un crevete, genele umbrindu-i obrazul. Dar orice bărbat are dreptul să 
viseze, nu? 


Nici în noaptea aceea nu am urcat la etaj să mă culc. Nu am vorbit mult, ci 
doar am stat întinși, aproape unul de celălalt pe patul îngust, abia mișcându- 
ne, ca să nu îi provoc dureri la braţul rănit. Restul casei era tăcut, toată lumea 
se afla în pat și nu se auzea alt sunet decât fâsâitul focului, suspinul vântului și 
hârșâitul crengilor trandafirului lui Ellen pe geamul ferestrei, insistent ca 
solicitările iubirii. 

— Ştii ceva? a întrebat el încet, la un moment dat, în orele mici ale nopţii 
întunecate. Ştii ce înseamnă să fii cu cineva în felul ăsta? Să încerci tot ce poţi 
și să ai impresia că nu ai aflat secretul acelei persoane? 

— Da, am spus, gândindu-mă la Frank. Da, știu. 

— M-am gândit că știi. 

A rămas tăcut un moment, apoi mi-a atins ușor părul, o umbră neclară în 
lumina focului. 

— Şi apoi... a șoptit, să primeşti totul înapoi. Să te simţi liber în tot ceea ce 
faci sau spui și să știi că așa trebuie să fie. 

— Să spui „te iubesc“ și să susţii asta din toată inima, am zis eu încet în 
întuneric. 

— Da, a şoptit el, abia auzit. Să spui asta. 

Mâna i-a rămas pe părul meu și, fără să-mi dau seama cum se întâmplase 
asta, m-am pomenit ghemuită cu faţa spre el, rezemându-mi capul de 
scobitura umărului lui. 

— Atât de mulţi ani, a spus el, atâta timp am fost în atâtea feluri, am fost o 
mulţime de oameni diferiți. 

Am simţit că-și înghite nodul din gât, mișcându-se ușor și făcând cămașa 
scrobită să foșnească. 

— Am fost unchi pentru copiii lui Jenny și frate pentru lan. Milord pentru 
Fergus și sir pentru arendași. „Mac Dubh“ pentru oamenii de la Ardsmuir și 


„MacKenzie“ pentru ceilalți servitori de la Helwater. Apoi „Malcolm 
tipograful“ și după aceea „Jamie Roy“ în docuri. 

M-a mângâiat încet, scoțând un sunet șoptit care semăna cu al vântului de 
afară. 

— Însă aici, a spus, atât de încet încât abia l-am auzit, aici, pe întuneric cu 
tine... nu am niciun nume. 

Mi-am ridicat faţa spre a lui și i-am primit răsuflarea caldă pe buze. 

— Te iubesc, am spus și nu a fost nevoie să adaug că vorbeam serios. 


38. CUNOSC UN AVOCAT 


Așa cum anticipasem, microbii din secolul al XVIII-lea nu aveau cum să 
reziste în faţa unui antibiotic. Practic, febra lui Jamie a dispărut în mai puţin 
de douăzeci și patru de ore, iar în următoarele două zile, inflamaţia de la braţ a 
scăzut, lăsând doar o roșeaţă în jurul rănii și o ușoară supuraţie când apăsam 
pe ea. 

În a patra zi, după ce m-am convins că se vindeca frumos, i-am pansat rana 
cu un unguent din echinaceea, l-am bandajat din nou și mi-am făcut toaleta la 
etaj. 

În ultimele zile, lan, Janet, lan cel Tânăr și servitoarele își vârâseră când și 
când capetele pe ușă ca să vadă cum se mai simţea Jamie. Jenny se abţinuse în 
mod ostentativ să se intereseze de starea lui, dar știam că avea cunoștință de 
tot ce se întâmpla în casa ei. Nu-mi anunţasem intenţia de a urca la etaj, însă 
când am deschis ușa dormitorului, am găsit un vas mare cu apă caldă așezat 
lângă urcior, scoțând aburi, plus o bucată de săpun alături. 

L-am ridicat și l-am mirosit. Săpun fin, franțuzesc, cu parfum de crini, iar 
asta reprezenta un comentariu delicat despre statutul meu în acea casă — 
oaspetele de onoare, desigur; dar nu unul din familie, care s-ar fi mulţumit, ca 
de obicei, cu săpunul de casă, făcut din grăsime și leșie. 

— Așa, am murmurat. Ei bine, o să vedem, nu? am adăugat și am umplut 
de spumă cârpa de spălat. 

O jumătate de oră mai târziu, în timp ce îmi aranjam părul în oglindă, am 
auzit sunete care anunțau sosirea cuiva. Păreau să fie mai multe persoane, 
după cum răsunau zgomotele de pe scară. Am coborât treptele și am 
descoperit un mic grup de copii, ieșind din bucătărie și din salonul din faţă, iar 
printre ei, câte un adult necunoscut, care se uita curios la mine. 

Intrând în salon, am descoperit că patul de campanie fusese îndepărtat, iar 
Jamie, bărbierit și purtând o cămașă de noapte curată, stătea rezemat de 
spătarul canapelei, învelit cu o pilotă, cu braţul stâng prins de gât cu un 
bandaj. Era înconjurat de cinci copii, supravegheați de Janet, de Ian cel Tânăr 
și de un tânăr care, judecând după forma nasului, era tot un Fraser, însă în rest 
semăna doar foarte puţin cu băieţelul pe care îl văzusem ultima oară la 
Lallybroch în urmă cu douăzeci de ani. 

— Uitaţi-o! a exclamat Jamie cu plăcere când am apărut și toţi cei din 
încăpere s-au întors să mă privească, unii salutându-mă cu însufleţire, alţii 
rămânând de uimire cu gurile căscate. 

— Ţi-l mai amintești pe Jamie cel Tânăr? a spus Jamie cel în vârstă, 


arătând către tânărul înalt, cu umeri laţi și părul negru, ondulat și care ţinea în 
braţe un ghemotoc ce se zbătea. 

— Îmi aduc aminte buclele, am răspuns zâmbind. În rest, s-a cam schimbat. 

Jamie cel Tânăr mi-a zâmbit. 

— Mătușă, mi te amintesc bine, a spus el, cu o voce cafenie închisă, ca 
berea maturată. M-ai ţinut pe genunchi și ai cântat „Zece purceluși“ jucându- 
te cu degetele mele de la picioare. 

— Nu am cum să ţin minte asta, am zis, ridicând privirea spre el, oarecum 
debusolată. 

Deși pare posibil ca oamenii să nu-și schimbe în mod evident înfățișarea 
între douăzeci și patruzeci de ani, ei se schimbă aproape radical între patru și 
douăzeci și patru de ani. 

— Poate facem o încercare cu micuțul Benjamin, mi-a sugerat Jamie cel 
Tânăr cu un zâmbet. S-ar putea ca atunci să-ți amintești. 

S-a aplecat și mi-a pus în braţe mica ființă înfășată. 

O feţișoară rotundă s-a îndreptat spre mine, cu acel aer de mirare obișnuit la 
bebeluși. Benjamin părea ușor derutat că am luat locul tatălui, dar nu a scos 
niciun sunet care să ne comunice că ar avea ceva împotrivă. În schimb, a 
deschis foarte larg gura mică și rozalie, a vârât un deget în ea și a început să îl 
sugă aproape gânditor. 

Un băiat mic și blond, cu pantaloni din pânză ţesută de casă s-a rezemat de 
genunchii lui Jamie și a ridicat spre mine privirea mirată. 

— Nunkie, cine e ea? a întrebat el cu o șoaptă puternică. 

— E strămătușa ta, Claire, a răspuns Jamie cu voce groasă. Cred că ai auzit 
de ea, da? 

— A, sigur, a spus băieţelul, dând din cap cu vioiciune. E la fel de bătrână 
ca bunica? 

— Chiar mai bătrână, a zis Jamie, dând din cap cu un aer solemn. 

Puștiul s-a holbat la mine o clipă, după care s-a întors spre Jamie cu faţa 
schimonosită de dispreţ. 

— Fugi de-aici, unchiule! Nu arată nicidecum ca bunica! Păi, nu are niciun 
fir de păr alb! 

— Mulţumesc, copile, am spus eu, zâmbindu-i. 

— Eşti sigur că e strămătușa Claire? a continuat băieţelul, uitându-se 
neîncrezător la mine. Mama spune că strămătușa Claire a fost probabil 
vrăjitoare, dar doamna asta nu arată ca una. Nu are niciun neg pe nas, pentru 
că l-aş vedea! 

— Îţi mulţumesc, am zis din nou, ceva mai sec. Şi cum te cheamă? 

Brusc, a devenit timid, pentru că cineva i se adresase direct, și și-a îngropat 
capul în mâneca lui Jamie, refuzând să mai vorbească. 

— El e Angus Walter Eswin Murray Carmichael, a răspuns Jamie în locul 
lui, ciufulindu-i părul blond. Cel mai mare fiu al lui Maggie, cunoscut mai 
curând sub numele de Wally. 

— Noi îi spunem Mucosul, m-a lămurit o fetiţă cu părul roșcat, care stătea 


lângă genunchiul meu. Fin'că mutra lui e mereu acoperită de muci. 

Angus Walter și-a scos capul din cămașa unchiului, s-a uitat cu reproș la 
rubedenia lui și s-a înroșit de furie. 

— Nu-i adevărat! a strigat el. Nu mai spune asta! 

Fără să aștepte ca ea să îi răspundă, s-a aruncat asupra fetiţei cu pumnii 
strânși, dar mâna unchiului, care îl prinsese de guler, l-a smuls de lângă ea. 

— Nu trebuie să lovești fetele, i-a spus cu fermitate Jamie. Nu așa e 
bărbătește. 

— Dar a zis că sunt un mucos! s-a văicărit Angus Walter. Trebuie să-i dau 
un pumn. 

— Şi nu e foarte politicos, domnişoară Abigail, să faci afirmaţii nepotrivite 
despre înfățișarea cuiva, i-a spus Jamie fetei cu severitate. Ar trebui să-i ceri 
iertare vărului tău. 

— Bine, dar chiar e... a insistat Abigail, apoi a surprins privirea hotărâtă din 
ochii lui Jamie și s-a uitat în pământ, roșind toată. lartă-mă, Wally, a 
murmurat ea. 

La început, Wally nu a părut dispus să accepte că vorbele fetiţei erau 
suficiente pentru insulta adusă, însă, până la urmă, promisiunea unchiului de a 
le spune o poveste l-a convins să nu mai încerce să-și lovească verișoara. 

— Spune-o pe aia despre spiritul apelor și călăreț! a exclamat proaspăta 
mea cunoștință cu păr roșcat, făcând un pas în faţă ca să participe la ea. 

— Ba nu, aia despre jocul de șah al diavolului! a strigat unul dintre ceilalți 
copii. 

Jamie părea un adevărat magnet pentru ei; doi băieței trăgeau de pilotă, în 
vreme ce o fetiță cu părul castaniu-închis se cățărase pe canapea, în spatele 
lui, și se apucase să îi împletească părul. 

— Ceva frumos, unchiule, a murmurat ea, fără să participe la ploaia de 
sugestii. 

— E povestea lui Wally, a replicat Jamie cu glas hotărât, punând capăt cu 
un gest revoltei care se pregătea. Poate s-o aleagă pe cea care îi place. 

A scos o batistă curată de sub pernă și a dus-o spre nasul lui Wally care, în 
realitate, era destul de mucos. 

— Suflă, i-a spus Jamie încet, apoi a adăugat, mai tare: Și după aceea îmi 
spui ce poveste vrei, Wally. 

Îndatoritor, Wally a suflat în batistă, apoi a zis: 

— Sfânta Mireasă și gâștele, te rog, unchiule. 

Ochii lui Jamie m-au căutat, oprindu-se gânditori asupra chipului meu. 

— Bine, a consimţit el după o mică pauză. Bine. Cum vrei. Știţi că gâștele 
fac pereche pe viaţă? Dacă ucideţi o gâscă atunci când vânaţi, trebuie 
întotdeauna să așteptați să vină și perechea ei. Pentru a o plânge. Atunci 
trebuie să o ucideți și pe ea, fiindcă altfel va muri de durere, ţipând către cer 
după cea pe care a pierdut-o. 

Micul Benjamin s-a foit în scutece, zvârcolindu-se în braţele mele. Jamie a 
zâmbit și și-a îndreptat atenţia spre Wally, care stătea cu gura căscată pe 


genunchiul unchiului. 

— Așa... a început el. Cândva, în urmă cu mai multe sute de ani decât vă 
puteți închipui voi, Mireasa a pus piciorul pentru prima oară pe stâncile din 
Highlands, împreună cu Mihail cel Binecuvântat... 

În acel moment, Benjamin a scâncit și a început să tragă de decolteul 
rochiei mele. Jamie cel Tânăr și fraţii lui păreau să fi dispărut, așa că, după ce 
bătăile ușoare pe spinare și legănatul s-au dovedit inutile, am părăsit încăperea 
pentru a o căuta pe mama bebelușului, lăsând în urmă povestea în plină 
desfășurare. 

Am găsit-o pe doamna în chestiune în bucătărie, înconjurată de un grup 
numeros de fete și femei, și, după ce i l-am predat pe micul Benjamin, mi-a 
trebuit câtva timp să mă prezint, să salut și să particip la genul de ritual prin 
care femeile se evaluează una pe alta, în mod deschis sau altfel. 

Femeile s-au dovedit foarte prietenoase; era limpede că toate știau sau li se 
spusese cine eram, pentru că, în timp ce mă prezentau una alteia, nu am 
constatat nicio expresie de surprindere că prima soţie a lui Jamie se întorsese 
fie din morţi, fie din Franţa, în funcţie de ceea ce i se spusese fiecăreia. 

Totuși, am avut sentimente contradictorii în mijlocul acelei adunări. 
Femeile evitau cu scrupulozitate să îmi pună întrebări; în orice alt loc, acest 
lucru ar fi putut trece drept politeţe, însă nu era cazul în Highlands, unde unui 
străin îi era smulsă povestea vieții în cursul unei vizite întâmplătoare. 

Şi, deși mă tratau curtenitor și cu amabilitate, existau totuși mici priviri cu 
coada ochiului, schimburi de ocheade pe la spatele meu și, câteodată, remarci 
întâmplătoare făcute în gaelică. 

Însă lucrul cel mai straniu era absenţa lui Jenny. La Lallybroch, ea era 
vatra; de câte ori mă aflasem acolo, casa fusese acaparată de prezenţa ei, iar 
toţi locatarii orbitau în jurul ei ca planetele în jurul soarelui. Poate că în locul 
ei aș fi făcut la fel, dacă aș fi avut atâţia oameni în casă. 

I se simţea prezenţa la fel de puternic precum mirosul crengilor de pin 
proaspăt rupte care zăceau într-un maldăr mare în cămara din spate și 
începeau să parfumeze casa; dar Jenny nu era de văzut. 

Mă evitase încă din noaptea întoarcerii mele cu Ian cel Tânăr — lucru firesc, 
am presupus, în acele condiţii. Amândouă știam că era necesară o explicaţie, 
dar niciuna dintre noi nu încercase asta. 

În bucătărie era cald și plăcut — prea cald, însă. Mirosurile amestecate de 
cârpe puse la uscat, amidon, scutece ude, trupuri asudate, prăjiturele din ovăz 
prăjite în grăsime și pâine care se cocea deveneau ameţitoare, iar când 
Katherine a spus că avea nevoie de un urcior cu smântână pentru brioșe, am 
profitat de ocazie ca să evadez de acolo, oferindu-mă să îl aduc eu din 
șopronul lăptăriei. 


După aglomeraţia de trupuri încinse din bucătărie, aerul umed și rece de 
afară mi s-a părut atât de înviorător, încât am rămas nemișcată câteva clipe, 
apoi, mergând spre șopron, am alungat mirosurile bucătăriei de pe rochie și 


din păr, scuturându-mă. Șopronul era destul de departe de casa mare, plasat 
convenabil lângă locul de muls care, la rândul lui, era construit alături de cele 
două ţarcuri pentru oi și capre. Vitele se aflau în Highlands, dar de obicei erau 
crescute pentru carne, mai puţin pentru lapte, cel de vacă fiind socotit potrivit 
doar pentru bolnavi. 

Spre surprinderea mea, când am ieșit din șopronul lăptăriei, l-am văzut pe 
Fergus rezemat de gardul ţarcului, privind visător masa de spinări lânoase ale 
oilor. Nu mă așteptasem să-l văd acolo și m-am întrebat dacă Jamie știa că se 
întorsese. 

Oile merinos cu care se mândrea Jenny — importate, hrănite bine și mai 
răsfăţate decât oricare dintre nepoţii ei — m-au văzut când am trecut și s-au 
bulucit toate spre gard, behăind înnebunite în speranţa că vor primi ceva bun. 
Auzind hărmălaia, Fergus a tresărit, apoi mi-a făcut semn cu mâna, nu prea 
entuziasmat. A strigat ceva, dar mi-a fost imposibil să-l aud din cauza 
behăiturilor. 

În apropierea țarcului era o ladă mare cu varză atinsă de îngheţ, am luat una 
mare, care se înmuiase, și, sperând că le voi face să tacă, am rupt frunze 
pentru cele vreo douăsprezece oi, care le-au apucat nerăbdătoare cu buzele. 

Berbecul, o creatură uriașă și lânoasă pe nume Hughie, cu testicule care îi 
atârnau până aproape de pământ ca niște mingi de fotbal american acoperite 
de lână, și-a croit drum până a ajuns în primul rând, scoțând un behăit puternic 
şi autoritar. Fergus, care venise lângă mine, a luat o varză întreagă și a 
aruncat-o cu o forţă respectabilă și cu multă precizie. 

— Tais-toi!” a spus el enervat. 

Hughie s-a speriat și, surprins, a scos un behăit ascuţit când varza a ricoșat 
din spatele lui bine protejat de lână. Apoi, scuturându-se ca să capete un aer 
oarecum demn, s-a îndepărtat tropăind, iar testiculele lui s-au legănat cu o 
măreție ofensată. Oile, ca oile, au pornit după el, behăind nemulţumite în cor 
în urma lui. 

Fergus s-a uitat urât la ele. 

— Animale puturoase, gălăgioase și inutile, a spus el. 

Un nerecunoscător, am gândit eu, având în vedere că fularul și ciorapii pe 
care îi purta fuseseră tricotaţi aproape sigur din lâna lor. 

— Mă bucur să te revăd, Fergus, am spus eu, fără să iau în seamă proasta 
lui dispoziţie. Jamie știe că te-ai întors? 

M-am întrebat cât de multe cunoștea el despre evenimentele petrecute 
recent, dacă abia sosise la Lallybroch. 

— Nu, a spus el, destul de apatic. Cred că ar trebui să-l anunţ că sunt aici. 

Totuși, nu a făcut niciun pas spre casă, ci a continuat să se uite la noroiul 
răscolit din ţarcul oilor. Sigur îl rodea ceva; am sperat că nu era ceva rău legat 
de misiunea lui. 

— L-ai găsit pe domnul Gage? l-am întrebat. 

El părea stânjenit, dar după o clipă pe faţa slabă a apărut o scânteie de viaţă. 

— Da. Milord avea dreptate. M-am dus cu Gage să îi avertizăm pe ceilalți 


membri ai societăţii, apoi am mers la taverna unde urmau să se întrunească. 
ȘI, bineînţeles, acolo erau în așteptare mulţi oameni de la vamă, dar deghizați. 
Şi o să aștepte acolo mult și bine, ca și camaradul lor din butoi, ha-ha! 

Sclipirea de amuzament a dispărut repede din ochii lui și Fergus a oftat. 

— Bineînţeles, nu ne putem aștepta la vreo plată pentru pamflete. Şi chiar 
dacă tiparniţa a fost salvată, doar Dumnezeu știe când va reuși milord să reia 
lucrul. 

A vorbit cu atâta tristeţe în glas încât am rămas surprinsă. 

— Nu-l ajuţi la tipărit, așa e? l-am întrebat. 

A ridicat un umăr și l-a lăsat să cadă. 

— Nu e vorba de ajutor, milady. Dar milord a fost tare amabil și mi-a 
permis să investesc o parte a profitului meu scos din brandy în afacerea cu 
tipografia. Cu vremea, aș fi devenit partener. 

— Am înţeles, am spus cu compasiune în glas. Ai nevoie de bani? Poate 
că... 
Mi-a aruncat o privire surprinsă, apoi a zâmbit, dezvelindu-și dinții albi, 
perfecţi și pătrățoşi. 

— Vă mulţumesc, milady, dar nu. Personal, am nevoie de foarte puţine 
lucruri și am suficient. 

S-a bătut cu palma peste un buzunar al hainei și am auzit clinchete 
liniștitoare. 

Încruntându-se, a făcut o pauză și a vârât ambele mâini în buzunarele 
hainei. 

— Nu, a spus el încet. Doar că... afacerea cu tipografia este extrem de 
respectabilă, milady. 

— Cred că da, am spus, puţin nedumerită. 

El a sesizat tonul meu și a zâmbit destul de sumbru. 

— Milady, necazul e că, deși un contrabandist poate avea venituri mai mult 
decât suficiente pentru a întreţine o soţie, contrabanda ca singură profesie nu 
le-ar fi pe plac părinţilor unei tinere respectabile. 

— Aha, am făcut, pentru că mă lămurisem. Vrei să te căsătorești? Cu o 
tânără doamnă respectabilă? 

Oarecum sfios, a dat din cap. 

— Da, doamnă. Dar mama ei nu mă place. 

Având în vedere multe aspecte, nu aș fi putut spune că o învinuiam pe 
mama acelei tinere. Deși era un brunet atrăgător și avea purtări alese, care ar fi 
putut cuceri inima unei fete, lui Fergus îi lipseau câteva dintre lucrurile care 1- 
ar fi înduplecat pe niște părinţi scoțieni conservatori, cum ar fi o proprietate, 
venit și mâna stângă, dar și un nume de familie. 

Tot astfel, deși contrabanda, furtul de vite și alte îndeletniciri practice 
aveau o istorie îndelungată și ilustră în Highlands, francezul nu avea trecut. Și 
oricât de mult trăise la Lallybroch, Fergus rămânea la fel de francez ca și 
Notre Dame. La fel ca mine, avea să fie întotdeauna un străin. 

— Dacă aș fi partener la o tipografie, probabil că buna doamnă m-ar putea 


considera o partidă potrivită, a explicat el. Dar așa cum stau lucrurile... 

Neconsolat, a dat din cap. 

L-am bătut ușor pe braţ drept mângâiere. 

— Nu te îngrijora. Vom găsi noi o soluţie. Jamie știe de această fată? Sunt 
convins că ar fi dispus să-i vorbească mamei ei în locul tău. 

Spre surprinderea mea, Fergus s-a alarmat: 

— A, nu, milady! Vă rog să nu-i spuneţi, are lucruri mai importante la care 
să se gândească acum. 

Una peste alta, probabil că era adevărat, dar m-a contrariat vehemenţa lui. 
Totuși, am fost de acord să nu-i spun nimic lui Jamie. Îmi era frig la picioare 
după ce stătusem atât de mult în noroiul îngheţat și i-am sugerat să mergem 
înăuntru. 

— Poate mai târziu, milady. Deocamdată, nu sunt o tovărășie potrivită nici 
pentru oi. 

Cu un oftat apăsat și cu umerii căzuţi, s-a întors și a plecat cu pași șovăitori 
spre porumbar. 


Spre mirarea mea, Jenny era în salon cu Jamie. Fusese afară; obrajii ei și 
vârful nasului lung și drept erau roz de frig, iar mirosul ceții de iarnă stăruia în 
hainele ei. 

— L-am trimis pe lan cel Tânăr să pună şaua pe Donas. 

S-a încruntat spre fratele ei. 

— Eşti în stare să mergi până la hambar, Jamie, ori mai bine aduce 
animalul aici? 

Jamie s-a uitat lung la ea, ridicând o sprânceană. 

— Pot merge oriunde este nevoie, dar acum nu plec nicăieri. 

— Dar ţi-am spus că va veni, a izbucnit Jenny impacientată. Amyas 
Kettrick a trecut pe aici aseară și a zis că tocmai venea de la Kinwallis. Hobart 
vrea să vină astăzi, așa a zis el. 

A aruncat o privire spre frumosul ceas smălțuit de pe poliţă. 

— Dacă a plecat după micul dejun, va ajunge aici în mai puţin de o oră. 

Lăsându-și capul pe spate ca să-l rezeme de canapea, Jamie s-a încruntat la 
sora lui. 

— Jenny, ţi-am spus doar, nu mi-e frică de Hobart MacKenzie. Al naibii să 
fiu dacă o să fug de el! 

Jenny a ridicat din sprâncene și s-a uitat cu răceală la fratele ei. 

— A, da? Nici de Laoghaire nu ţi-a fost teamă și uite cum ai ajuns! 

Cu o mișcare bruscă din cap, a arătat spre braţul bandajat. 

Fără să vrea, Jamie s-a strâmbat. 

— Mda, bine, e un punct de vedere. Pe de altă parte, Jenny, știi că armele 
sunt mai rare în Highlands decât dinţii de găină. Nu cred că Hobart o să vină 
să-mi ceară pistolul cu împrumut ca să mă împuște cu el. 

— Nu cred că se va deranja să facă asta; o să intre și o să te tragă în ţeapă 
ca pe un gânsac, fiindcă asta ești! s-a răstit ea. 


Jamie a râs, iar ea l-a privit cu asprime. Am profitat de acel moment de 
pauză ca să intervin: 

— Cine e Hobart MacKenzie și de ce ar voi să te tragă în ţeapă ca pe un 
gânsac? 

Jamie a întors capul spre mine, iar în ochi i s-a ivit o sclipire de veselie. 

— Hobart e fratele lui Laoghaire, englezoaico, mi-a explicat el. Cât despre 
tragerea în ţeapă sau despre altceva... 

— Laoghaire a trimis după el la Kinwallis, unde locuiește, l-a întrerupt 
Jenny, şi i-a povestit despre... toate astea. 

Şi a făcut un gest iritat, care ne-a vizat pe mine și pe Jamie, dar și situaţia 
stânjenitoare în general. 

— Treaba e că Hobart vrea să vină aici ca să spele jignirea adusă onoarei 
surorii lui ucigându-mă, mi-a explicat Jamie. 

Părea să găsească distractivă acea idee. Eu nu eram atât de convinsă că 
situaţia era amuzantă și nici Jenny. 

— Nu te îngrijorează acest Hobart? l-am întrebat. 

— Sigur că nu, a răspuns el, ușor enervat, întorcându-se spre sora lui. 
Jenny, pentru numele lui Dumnezeu, doar îl știi pe Hobart MacKenzie! Omul 
ăsta nu e în stare să înjunghie un porc fără să-și reteze un picior! 

Ea l-a măsurat, evaluându-i capacitatea de a se apăra de un măcelar 
nepriceput şi, fără tragere de inimă, a ajuns la concluzia că s-ar fi descurcat 
Chiar și fără o mână. 

— Hm, a făcut ea. Ei bine, dar dacă el se repede la tine, și tu îl ucizi, ia zi? 
Ce se întâmplă atunci? 

— Atunci cred că va fi mort, a spus Jamie sec. 

— Şi tu vei fi spânzurat pentru omor, i-a replicat ea, ori o să fugi, avându-i 
pe urmele tale pe toţi cei din neamul lui Laoghaire. Vrei să stârnești o vrajbă 
sângeroasă, așa? 

Jamie s-a uitat cu ochii mijiţi la sora lui, ceea ce a accentuat asemănarea 
deja evidentă dintre ei. 

— Acum nu vreau decât să mănânc ceva, a spus el cu o răbdare exagerată. 
Îmi dai de mâncare ori aștepți să leşin de foame și apoi să mă bagi în 
ascunzătoarea preotului până pleacă Hobart? 

Pe faţa cu oase fine a lui Jenny se vedea cum, în sinea ei, enervarea se lupta 
cu amuzamentul. S-a uitat urât la fratele ei, dar, ca de obicei în cazul celor din 
neamul Fraser, umorul a învins. 

— E o idee, a spus ea, arătându-și dinţii sclipitori într-un surâs scurt și 
reţinut. Dacă ţi-aș putea târî hoitul încăpățânat până acolo, ţi-aș da chiar acum 
cu un par în cap. 

A clătinat din cap și a oftat. 

— Bine, Jamie, fă cum dorești. Dar să nu-mi murdărești covorul turcesc, 
bine? 

Zâmbind în colţul gurii, el a ridicat ochii spre ea. 

— Îți promit, Jenny. Fără vărsare de sânge în salon. 


Ea a pufnit. 

— Neghiobule! i-a zis, dar fără ranchiună. O s-o trimit pe Janet cu terciul 
tău. 

Apoi a plecat într-un vârtej de fuste și jupoane. 

— A spus Donas? am întrebat, uitându-mă după ea nedumerită. E același 
cal pe care l-ai luat de la Leoch? 

— A, nu, a zâmbit Jamie lăsându-și capul pe spate. Ăsta e nepotul lui 
Donas — sau unul dintre ei. Așa îi numim pe toţi roibii în onoarea lui. 

M-am aplecat peste spătarul canapelei și i-am pipăit ușor braţul rănit, 
pornind de la umăr. 

— Doare? am întrebat, văzându-l că s-a crispat când am apăsat la câţiva 
centimetri deasupra rănii. 

Era mai bine; în ziua precedentă, zona dureroasă începea de mai sus. 

— Nu rău, a spus el. 

Și-a scos braţul din bandajul legat la gât și, cu o grimasă, l-a întins. 

— O vreme, nu cred că voi putea face salturi în mâini. 

Am pufnit în râs. 

— Așa cred și eu. 

Am ezitat o clipă. 

— Jamie... Acest Hobart... Chiar nu crezi că... 

— Nu, a răspuns el cu fermitate. Şi chiar de-aș crede, tot vreau să mănânc 
de dimineaţă mai întâi. N-aș vrea să fiu ucis cu burta goală. 

Oarecum liniștită, am râs din nou. 

— Mă duc să-ţi aduc mâncarea, i-am promis. 

Însă când am ieșit pe hol, am surprins o fluturare pe una dintre ferestre și 
m-am oprit să văd ce era. Jenny, cu mantia pe umeri și cu gluga trasă pe frunte 
ca să se ferească de frig, se îndrepta spre hambar. Împinsă de un impuls, mi- 
am înșfăcat mantia din cuierul-pom de pe hol și am ţâșnit după ea. Voiam să-i 
spun câteva lucruri lui Jenny Murray, iar aceea putea fi cea mai bună șansă de 
a o prinde singură. 


Am ajuns-o din urmă chiar în faţa hambarului; a auzit sunetul pașilor mei și 
s-a întors mirată. A aruncat iute o privire în jur și a constatat că eram singure. 
Dându-și seama că nu avea cum să evite o confruntare, și-a îndreptat umerii 
pe sub mantia din lână și a ridicat capul, privindu-mă direct în ochi. 

— M-am gândit că e mai bine să-i spun lui lan cel Tânăr să scoată șaua de 
pe cal. După aceea mă duc în pivniţă să iau niște ceapă pentru o tartă. Vii cu 
mine? 

— Sigur. 

Mi-am strâns pe mine mantia ca să mă feresc de vântul iernatic și am 
urmat-o în grajd. 

În contrast cu frigul de afară, acolo era călduţ, destul de întuneric și în aer 
plutea un miros plăcut de cal, fân și baligă. M-am oprit un moment pentru ca 
ochii să mi se adapteze la semiîntuneric, dar Jenny a pășit direct pe spaţiul din 


mijloc, iar pașii i-au răsunat slab pe dalele de piatră. 

Ian cel Tânăr stătea tolănit pe un morman de paie curate; auzind zgomot, s- 
a ridicat în capul oaselor și a clipit iute de câteva ori. 

Jenny și-a mutat privirea de la fiul ei la boxă, unde un cal roib mânca 
liniștit din ieslea lui, despovărat de șa și de frâu. 

— Nu ţi-am spus să îl pregătești pe Donas? l-a întrebat ea tăios pe băiat. 

Părând oarecum temător, lan cel Tânăr s-a scărpinat în cap și s-a ridicat. 

— Ba da, mamă, așa ai spus. Dar m-am gândit că nu merită să pierd timpul 
ca să-l înșeuez pentru ca apoi să-i scot șaua. 

Jenny s-a holbat la el. 

— A, da? Şi ce te-a făcut să fii atât de sigur că nu va fi nevoie de el? 

Ian cel Tânăr a ridicat din umeri și a coborât ochii spre ea. 

— Mamă, știi la fel de bine ca mine că unchiul Jamie n-ar fugi de nimic, cu 
atât mai puţin de unchiul Hobart. Nu-i așa? a adăugat el calm. 

Jenny a ridicat privirea spre fiul ei și a oftat. Apoi un zâmbet șovăitor i-a 
luminat chipul, a întins o mână și i-a dat la o parte de pe faţă părul des și 
ciufulit. 

— Ba da, tinere lan. Ştiu. 

Mâna ei a zăbovit pe obrazul lui rumen, apoi a coborât. 

— Du-te în casă atunci și ia a doua oară micul dejun cu unchiul tău, a spus 
ea. Eu și mătușa mergem în pivniţă. Însă tu du-te și să mă chemi imediat ce 
vine domnul Hobart MacKenzie, bine? 

— Imediat, mamă, a promis el și a ţâșnit spre casă, parcă propulsat de 
gândul de a mânca. 

Jenny l-a urmărit plecând, mișcându-se cu graţia stângace a unui stârc tânăr 
și, cu zâmbetul încă stăruindu-i pe buze, a clătinat din cap. 

— Bun băiat, a murmurat ea. 

Apoi, amintindu-și prezentele circumstanţe, s-a întors hotărâtă spre mine. 

— Hai să mergem, mi-a zis. Cred că vrei să discuţi cu mine, da? 


Niciuna dintre noi nu a rostit vreo vorbă decât după ce am ajuns în 
sanctuarul tăcut al pivniţei cu legume. Era o încăpere mică, săpată sub casă, 
cu un aer înţepător în care se amesteca izul funiilor împletite de ceapă și de 
usturoi, atârnate de grinzi, aroma dulceagă și parfumată a merelor uscate și 
mirosul de pământ reavăn al cartofilor întinși în straturi groase și cafenii pe 
rafuri, de-a lungul pereţilor. 

— Îți amintești că mi-ai spus să plantez cartofi? m-a întrebat Jenny, 
trecându-și palma ușor peste tuberculii așezați în grămezi. A fost cu noroc; 
recolta de cartofi ne-a ţinut în viaţă mai multe ierni după Culloden. 

Bineînţeles că mi-am adus aminte. Îi spusesem asta când stătuserăm 
împreună într-o noapte rece de toamnă, pe cale de a ne despărţi — ea, pentru a 
se ocupa de un copil nou-născut, iar eu, pentru a porni în căutarea lui Jamie, 
care devenise proscris în Highlands și era pasibil de pedeapsa cu moartea. Îi 
găsisem și îl salvasem — salvând astfel și Lallybroch. Iar ea încercase să îi dea 


toate acestea lui Laoghaire. 

— De ce? am întrebat slab, într-un târziu. 

I-am vorbit în timp ce ea stătea aplecată să ia cele de trebuinţă. Mâna îi 
lucra cu regularitatea unui mecanism de ceas, smulgând câte o ceapă din funia 
lungă, rupând-o pe fiecare din împletitură și aruncând-o în coșul cu care 
venise. 

— De ce ai făcut asta? am întrebat-o. 

Am smuls o ceapă de pe altă funie, dar în loc să o pun în coș, am ţinut-o în 
mâini, rostogolind-o încoace și încolo ca pe o minge de baseball, auzind foile 
foșnind ca hârtia între palme. 

— De ce am făcut ce anume? 

Îşi controla din nou perfect glasul; doar cineva care o cunoștea bine ar fi 
putut sesiza tonul încordat. 

— De ce am mijlocit căsătoria fratelui meu cu Laoghaire, la asta te referi? 

A ridicat scurt ochii, iar sprâncenele negre și netede s-au ridicat întrebător, 
apoi a revenit la funia de ceapă. 

— Ai dreptate, el nu ar fi făcut asta fără mine. 

— Așadar, l-ai silit să o facă. 

Vântul a zgâlţâit ușa pivniţei, stârnind un norișor de praf pe treptele tăiate 
în piatră. 

— Era singur, a spus ea fără vlagă. Foarte singuratic. Nu suportam să-l văd 
așa. A suferit multă vreme, jelindu-te, să știi. 

— Eu am crezut că murise, am zis încet, răspunzând acuzaţiei nerostite. 

— Era posibil, a spus ea cu glas tăios, apoi a ridicat capul și a oftat, dându- 
şi pe spate o șuviţă de păr negru. 

— Da, probabil că nu ai știut sigur că a rămas în viaţă; după Culloden, 
mulţi au murit — și e clar că el a crezut că tu muriseși. Însă a fost rănit grav, și 
nu numai la picior. Iar când s-a întors din Anglia... 

A scuturat din cap și a întins mâna după altă ceapă. 

— Când îl vedeam, părea întreg, dar nu... 

M-a privit ţintă, cu ochii aceia albaștri, foarte tulburători, ca ai fratelui ei. 

— Nu e genul de bărbat care să doarmă singur, de acord? 

— De acord, am răspuns imediat. Dar am supravieţuit amândoi. De ce ai 
trimis după Laoghaire când ne-am întors cu Ian cel Tânăr? 

Jenny nu a răspuns pe dată, ci a continuat să ia o ceapă, să-i rupă codiţa, să 
ia o ceapă, să-i rupă codiţa și tot așa. 

— Mi-ai plăcut, a zis ea într-un târziu, dar încet, astfel că abia i-am auzit 
glasul. Te-am iubit, poate, când ai trăit aici alături de Jamie. 

— Şi tu mi-ai plăcut, am spus la fel de încet. Dar după aceea, de ce? 

În cele din urmă, s-a oprit din treabă și a ridicat privirea spre mine, cu 
pumnii strânși pe lângă corp. 

— Când lan mi-a zis că te-ai întors, a început ea cu voce scăzută, uitându- 
se fix la cepe, m-ai fi putut doborî cu o pană. La început am fost emoţionată, 
doream să te văd, doream să aflu unde ai fost, a adăugat ea, arcuindu-și 


sprâncenele întrebător. 

Nu i-am răspuns, astfel că a continuat. 

— Însă după aceea m-am temut. 

Ochii i-au fugit în altă parte, umbriţi de genele dese și negre. 

— Te-am văzut, înţelegi? a spus ea, încă privind undeva, în depărtare. Când 
s-a căsătorit Laoghaire și au stat amândoi în faţa altarului — tu ai fost acolo cu 
ei, în stânga lui, între el și Laoghaire. Și am știut că asta însemna că o să ţi-l 
iei înapoi. 

Mi s-a zbârlit părul pe ceafă. Ea a clătinat încet din cap și am văzut că 
amintirea o făcuse să pălească. S-a așezat pe un butoi, iar mantia s-a desfăcut 
în jurul ei ca o floare. 

— Nu sunt una dintr-acelea născute cu darul Viziunii și nici nu văd lucruri 
cu regularitate. N-am avut darul ăsta și sper să nici nu-l am. Dar te-am văzut 
acolo, la fel de limpede cum te văd acum, și m-am speriat atât de rău, încât am 
ieșit din biserică chiar în timp ce se rosteau jurămintele. 

A înghiţit în sec și s-a uitat direct la mine. 

— Nu știu cine ești, a zis ea chinuit. Ori... ori ce ești. Nu ţi-am cunoscut 
rudele și nici locul din care ai venit. Jamie te-a ales, asta mi-a fost de ajuns. 
Însă apoi ai plecat și am crezut că, după atâta vreme, te uitase îndeajuns ca să 
se recăsătorească și să fie din nou fericit. 

— Însă n-a fost, am spus, sperând să primesc o confirmare din partea ei. 

Mi-a oferit-o clătinând din cap. 

— Nu, a spus ea încet. Dar Jamie e un bărbat credincios. Indiferent cum era 
relaţia dintre el și Laoghaire, dacă a jurat să-i fie bărbat, nu ar fi părăsit-o cu 
totul. Nu avea importanţă că își petrecea mai tot timpul în Edinburgh; știam că 
se va întorce mereu aici — e legat de aceste locuri, de Highlands. Însă ai apărut 
tu. 

Lucru rar, mâinile i se odihneau în poală. Aveau o formă frumoasă, cu 
degete lungi și iscusite, însă încheieturile păreau înroșite și aspre după ani și 
ani de muncă, iar venele i se reliefau pe sub pielea albă și subţire. 

— Ştiai, a continuat ea, privindu-și mâinile din poală, că eu n-am ajuns mai 
departe de șaisprezece kilometri de Lallybroch, în toată viaţa mea? 

— Nu, am răspuns, ușor șocată. 

Ea a clătinat din cap, apoi a ridicat ochii spre mine. 

— Însă tu ai ajuns. Cred că ai călătorit mult. 

Privirea ei mi-a cercetat faţa, căutând răspuns. 

— E adevărat. 

A dat din cap, gândindu-se mai mult la ea. 

— Vei pleca din nou, a rostit ea, aproape în șoaptă. Știu că vei pleca din 
nou. Nu ești legată de locurile astea, nu ești ca Laoghaire și nici ca mine. lar 
el va merge cu tine. Şi nu-l voi mai revedea. 

A închis ochii o clipă, apoi i-a deschis, uitându-se la mine pe sub genele 
întunecate și frumoase. 

— Ăsta e motivul. Am crezut că, dacă vei afla de Laoghaire, vei pleca 


imediat. Şi ai făcut-o, a adăugat ea cu o ușoară grimasă, iar Jamie va rămâne. 
Dar te-ai întors. 

A ridicat din umeri, cu un aer neajutorat. 

— Şi îmi dau seama că asta nu e bine. El este legat de tine, la bine și la rău. 
Tu îi ești adevărata soţie. lar dacă vei pleca din nou, te va însoți. 

Am căutat fără sorți de izbândă cuvintele care să o liniștească. 

— Dar nu voi pleca. Nu mai plec. Vreau să rămân aici cu el... până la 
sfârșit. 

Am pus o mână pe braţul ei, iar ea s-a crispat puţin. După un moment, și-a 
aşezat şi ea mâna peste a mea. Era îngheţată, iar vârful nasului ei lung și drept 
era deja roșu de frig. 

— Oamenii spun lucruri diferite despre Viziune, a continuat ea după un 
moment. Unii spun că e vorba de soartă; cum vezi, așa se va întâmpla. Însă 
alţii spun că nu, nu e decât un avertisment; ia aminte și apoi schimbă lucrurile. 
Tu ce crezi? 

S-a uitat la mine curioasă. 

Am inspirat adânc și am simțit mirosul de ceapă înțepându-mi nările. 
Vorbele ei mergeau la ţintă în termeni fără echivoc. 

— Nu știu, am răspuns, iar glasul mi-a tremurat puţin. Sigur, am știut 
mereu că poţi schimba cursul lucrurilor, dacă știi despre ele. Însă acum... 
acum nu știu, am adăugat încet, gândindu-mă la Culloden. 

M-a privit atent cu ochii ei de un albastru atât de intens, încât păreau 
aproape negri în lumina difuză. M-am întrebat încă o dată cât de multe îi 
spusese Jamie și cât de multe lucruri înţelesese ea singură. 

— Însă, chiar şi așa, trebuie să încerci, a spus ea cu convingere. Nu ai putea 
lăsa lucrurile cum sunt, adevărat? 

Nu mi-am dat seama dacă se referea chiar la mine, dar am clătinat din cap. 

— Nu, am spus. Nu poţi. Ai dreptate, trebuie să încerci. 

Cu oarecare sfială, ne-am zâmbit una alteia. 

— O să-i porți de grijă? m-a întrebat brusc Jenny. Chiar dacă veţi pleca? 
Așa vei face, da? 

I-am strâns degetele reci, simţindu-i oasele ușoare și fragile în strânsoarea 
mea. 

— Așa voi face. 

— Atunci e bine, a șoptit ea și m-a strâns de mână drept răspuns. 

Am rămas astfel câteva momente, ţinându-ne de mână, până când ușa 
pivniţei de legume s-a deschis brusc, aducând cu sine un ropot de ploaie și un 
curent puternic în josul scării. 

— Mamă! 

Ian cel Tânăr a vârât capul pe ușa deschisă și i-am văzut ochii sclipind de 
emoție. 

— A venit Hobart MacKenzie! Tata a spus să vii repede! 

Jenny a sărit în picioare, abia amintindu-și să ia și coșul cu ceapă. 

— Înseamnă că a venit înarmat? a întrebat ea neliniștită. A adus un pistol 


sau o spadă? 

Ian a clătinat din cap, iar părul lui negru a fluturat nebunește în vântul de 
afară. 

— A, nu, mamă! a spus el. E mai rău. A venit cu un avocat! 


Nimeni nu ar fi putut întruchipa într-un mod mai nepotrivit răzbunarea 
decât Hobart Mackenzie. Un bărbat scund, cu oase delicate, în vârstă de 
aproape treizeci de ani, cu ochi de un albastru spălăcit, mărginiţi de gene 
deschise la culoare, prezentând o tendință de lăcrimare permanentă. Avea 
trăsături șterse, linia părului retrasă, sugerând o chelire prematură, și o bărbie 
care parcă încerca să se ascundă în cutele gâtului. 

Când am intrat pe ușa principală, el tocmai își netezea părul în oglinda din 
hol, iar pe masa de alături se afla o perucă plină de rulouri. A clipit alarmat 
văzându-ne, apoi a înșfăcat peruca și și-a îndesat-o pe cap, făcând în același 
timp o plecăciune. 

— Doamnă Jenny, a rostit el. 

Ochii lui mici ca de iepure au scăpărat întâlnindu-i pe ai mei, s-au 
îndepărtat, apoi au revenit, ca și cum ar fi sperat că nu mă aflam acolo, dar se 
temea că acela era adevărul. 

Jenny şi-a mutat privirea de la el la mine, a oftat adânc și a luat taurul de 
coarne. 

— Domnule MacKenzie, a spus ea făcând o mică reverență de formă. Îmi 
dai voie să ţi-o prezint pe buna mea soră, Claire? Claire, domnul Hobart 
MacKenzie de Kinwallis. 

El a rămas cu gura căscată și s-a holbat pur și simplu la mine. Am dat să-i 
întind mâna, dar m-am răzgândit. Aș fi vrut să ştiu ce recomanda Emily Postë 
într-o asemenea situaţie, dar, cum ea nu era prezentă, m-am văzut silită să 
improvizez. 

— Sunt încântată să vă cunosc, am zâmbit eu cât de amical am fost în stare. 

— Ah... a făcut el și a înclinat într-o doară capul spre mine. Hm... slujitorul 
dumneavoastră, doamnă. 

Din fericire, în acel moment al schimburilor de amabilităţi, ușa salonului s- 
a deschis. Am văzut silueta scundă și graţioasă din cadrul ușii și am scos un 
strigăt de recunoaștere și de încântare. 

— Ned! Ned Gowan! 

Era într-adevăr Ned Gowan, bătrâiorul avocat din Edinburgh, care mă 
salvase cândva de a fi arsă pe rug. Evident, acum era mult mai bătrân, stafidit 
de vârstă și atât de ridat, încât arăta ca unul dintre merele uscate pe care le 
văzusem mai devreme în pivniţa cu legume și fructe. 

Ochii lui negri și scânteietori rămăseseră la fel, iar ei s-au aţintit asupra mea 
pe dată cu o expresie de bucurie. 

— Draga mea! a exclamat el, grăbindu-se spre mine, șchiopătând ușor. 

Zâmbind cu gura până la urechi, mi-a luat mâna și a apăsat-o pe buzele lui 
uscate cu o galanterie înflăcărată. 


— Auzisem că... 

— Cum de-aţi ajuns să fiţi... 

— Ce încântare să vă revăd! 

-... sunt atât de încântat să vă întâlnesc din nou, dar... 

Tusea cu subînţeles, lui Hobart MacKenzie ne-a întrerupt efuziunile, astfel 
Că, trezit la realitate, domnul Gowan a ridicat ochii, apoi a dat din cap. 

— A, da, desigur. Draga mea, întâi de toate, afacerile, a spus el făcând o 
plecăciune curtenitoare către mine, iar după aceea, dacă vrei, voi fi extrem de 
încântat să ascult aventurile tale. 

— Mda... mă voi strădui, am spus, întrebându-mă cât de multe lucruri va 
insista să afle. 

— Splendid, splendid. 

Și-a plimbat privirea prin hol, iar ochii lui mici și scânteietori i-au văzut pe 
Hobart și Jenny, care își agăţase mantia în cuier și tocmai își aranja părul. 

— Domnul Fraser și domnul Murray sunt deja în salon. Domnule 
MacKenzie, dacă dumneavoastră și doamnele veţi consimţi să mă însoțiți, 
probabil că vom reuși să rezolvăm problema dumneavoastră de urgenţă, 
pentru a trece la chestiuni mai plăcute. Îmi îngădui, draga mea? 

Apoi și-a petrecut braţul slăbănog pe după al meu, invitându-mă să îl 
urmez. 


Jamie era încă pe canapea, unde îl lăsasem, aproximativ în aceeași stare, 
adică în viaţă. Copiii plecaseră, cu excepţia unei micuţe care stătea ghemuită 
pe genunchii lui Jamie, dormind buștean. În părul lui Jamie atârnau câteva 
codițe de o parte și de alta a capului, prinse cu șnururi din mătase întreţesute, 
care îi dădeau un aer festiv nepotrivit. 

— Arăţi ca Leul cel Laș din Oz, i-am șoptit eu, aşezându-mă pe o pernă de 
îngenuncheat din spatele canapelei. 

Nu credeam că Hobart MacKenzie avea în gând vreo faptă cumplită, dar, 
dacă s-ar fi întâmplat așa ceva, voiam să mă aflu cât mai aproape de Jamie. El 
m-a privit surprins, de aceea mi-am lipit palma de capul lui. 

— Așa arăt? 

— Sst, am spus. Îţi povestesc mai târziu. 

Ceilalţi participanţi se aranjaseră în salon, Jenny stând alături de lan pe 
cealaltă canapea, iar Hobart și domnul Gowan așezându-se pe scaune 
îmbrăcate în catifea. 

— Suntem toţi? a întrebat domnul Gowan, aruncând o privire prin încăpere. 
Sunt prezente toate părțile interesate? Foarte bine. Pentru început, trebuie să 
îmi declar scopul. Mă aflu aici în calitate de avocat al domnului Hobart 
MacKenzie, reprezentând interesele doamnei James Fraser — m-a văzut și pe 
mine dând să spun ceva și a făcut imediat o precizare —, adică a doua doamnă 
James Fraser, cu numele de naștere MacKenzie. Aţi înţeles? 

S-a uitat întrebător la Jamie, care a dat aprobator din cap. 

— Da. 


— Bine, a zis domnul Gowan, apoi a ridicat un pahar de pe masa de lângă 
el și a luat o înghiţitură. Clienţii mei, familia MacKenzie, au acceptat 
propunerea mea de a găsi o soluţie legală la încurcătura care, din câte înţeleg, 
a rezultat din întoarcerea bruscă și neașteptată, deși, desigur, fericită și 
întâmplătoare — a adăugat el, făcând o plecăciune în direcţia mea — a primei 
doamne Fraser. 

Dezaprobator, a clătinat din cap către Jamie. 

— Tu, dragul meu tânăr, regret să spun asta, ai reușit să intri într-o 
încurcătură legală foarte serioasă. 

Jamie a ridicat o sprânceană și s-a uitat la sora lui. 

— Mda, în fine, am avut și ajutoare, a spus el sec. Despre ce încurcătură 
vorbim? 

— Păi, pentru început, a răspuns binedispus domnul Gowan, iar ochii lui 
negri și scânteietori s-au afundat în reţeaua de riduri de pe faţă când mi-a 
zâmbit, prima doamnă Fraser ar avea tot dreptul să intenteze un proces 
împotriva ta pentru adulter și, probabil, pentru că ai înșelat-o. Pedeapsa pentru 
asta include... 

Jamie mi-a aruncat o privire peste umăr și i-am văzut ochii sclipitori și 
albaștri. 

— Cred că posibilitatea asta nu mă îngrijorează, i-a spus el avocatului. Ce 
altceva? 

Ned Gowan a dat din cap îndatoritor și a ridicat o mână smochinită, îndoind 
pe rând degetele în timp ce își prezenta punctele de vedere. 

— În ceea ce o privește pe cea de-a doua doamnă Fraser, născută Laoghaire 
MacKenzie, poţi fi acuzat de bigamie, intenţie de înșelătorie, de fapt, ai comis 
un abuz de încredere, fie intenţionat, fie neintenţionat, ceea ce este un aspect 
aparte, declaraţii false — a îndoit vesel cel de-al patrulea deget — și... 

Jamie ascultase răbdător acea înșiruire de infracţiuni. Însă acum s-a aplecat 
în faţă și l-a întrerupt pe avocat: 

— Ned, a spus el calm, ce dracu” vrea femeia asta? 

Mărunţelul avocat a clipit des înapoia ochelarilor, a lăsat mâna jos și a 
aruncat o privire spre grinzile tavanului. 

— Ei bine, dorinţa principală a doamnei, după cum a declarat ea însăși, a 
rostit Ned cu circumspecţie, e să te vadă castrat și eviscerat în piaţa mare din 
Broch Mordha și să ţi se înfigă capul într-un par, deasupra porții ei. 

Jamie s-a scuturat, apoi s-a crispat din cauza durerii provocate de mișcarea 
bruscă. 

— Am înţeles, a spus el și colţurile gurii i s-au arcuit. 

Un zâmbet a făcut ca faţa bătrânicioasă a lui Ned să se încreţească. 

— M-am văzut obligat să o informez pe doamna... pe lady, s-a corectat el, 
cu o privire spre mine și tușind slab, că pedeapsa în baza legii este ceva mai 
limitată decât satisfacerea dorințelor ei. 

— Exact, a spus Jamie sec. Dar presupun că ideea generală e că nu ţine 
neapărat să mă întorc la ea ca soţ, da? 


— Așa este, a intervenit Hobart pe neașteptate. Poate ca hrană pentru ciori, 
dar nu ca soţ. 

Ned i-a aruncat o privire glacială clientului său. 

— Nu vrei să-ţi compromiţi cazul recunoscând unele lucruri înainte de 
soluţionare, bine? i-a zis cu reproș în glas. Atunci, pentru ce mă plătești? 

Cu demnitatea profesională neatinsă, s-a întors din nou spre Jamie. 

— Întrucât domnișoara MacKenzie nu dorește să reia relaţia maritală cu 
tine, acţiune care ar fi oricum imposibilă, a adăugat el cu sinceritate, decât 
dacă dorești să divorţezi de actuala doamnă Fraser și să te recăsătorești... 

— Nu, nu vreau asta, s-a grăbit Jamie să îl asigure, aruncându-mi din nou o 
privire. 

— Ei bine, în acest caz, a continuat Ned netulburat, îi înștiinţez pe clienţii 
mei că este de preferat să evităm costurile și vâlva — a adăugat el, ridicând o 
sprânceană dojenitor spre Hobart, care a dat imediat din cap — creată de un 
proces civil în public și, drept urmare, expunerea faptelor. Așa stând 
lucrurile... 

— Câţi bani? l-a întrerupt Jamie. 

— Domnule Fraser! a exclamat Ned Gowan părând șocat. Deocamdată nu 
am menţionat nimic privind o soluţionare pecuniară... 

— Doar pentru că ai ţinut să te distrezi, pezevenghi bătrân ce ești, a spus 
Jamie. 

Era iritat — deasupra pomeţilor îi apăruseră pete roșietice —, dar și amuzat. 

— Treci la subiect, da? 

Ned Gowan a înclinat capul politicos. 

— Ei bine, trebuie să înţelegi, a început el, că un proces câștigat de ea în 
baza acuzațiilor descrise mai devreme ar putea face ca domnișoara 
MacKenzie și fratele ei să obţină daune substanţiale — chiar foarte 
substanţiale, a adăugat el, cu o ușoară satisfacție de avocat, gândindu-se la o 
asemenea perspectivă. La urma urmelor, domnișoara MacKenzie nu a fost 
supusă doar umilinţei ridicolului public, ceea ce a dus la o acută suferință 
mintală, ci este ameninţată și de pierderea principalului mijloc de întreţinere... 

— Nu o ameninţă nimic de felul ăsta, i-a tăiat vorba Jamie, înfierbântat. I- 
am spus că voi continua să le întreţin pe ea și pe cele două fete! Drept cine mă 
ia? 

Ned a schimbat o privire cu Hobart, care a clătinat din cap. 

— N-ai vrea să afli drept cine te ia Laoghaire, l-a asigurat Hobart pe Jamie. 
Nici eu nu aș fi crezut că știe asemenea cuvinte. Deci ai de gând să plătești? 

Jamie a dat din cap impacientat și și-a trecut mâna teafără prin păr. 

— Da, o să plătesc. 

— Însă doar până se mărită din nou. 

Surprinși, toţi au întors ochii spre Jenny, care a făcut un semn ferm din cap 
către Ned Gowan. 

— Dacă Jamie e căsătorit cu Claire, căsătoria dintre el și Laoghaire nu a 
fost valabilă, da? 


Avocatul a confirmat cu o mișcare din cap. 

— Este adevărat, doamnă Murray. 

— Ei bine, a spus Jenny cu hotărâre în glas, atunci e liberă să se 
căsătorească din nou, nu? Şi după aceea, fratele meu nu va mai trebui să o 
întrețină. 

— Excelentă remarcă, doamnă Murray. 

Ned Gowan și-a luat pana și s-a apucat cu hărnicie de scris. 

— Ei, am făcut progrese, a afirmat el, lăsând pana Jos și surâzându-le celor 
din jur. Acum, următorul aspect care trebuie discutat... 


O oră mai târziu, când carafa cu whisky se golise, foile de hârtie de pe masă 
se umpluseră cu rândurile așternute de Ned Gowan și toată lumea era moleșită 
și epuizată — mai puţin Ned, care rămăsese vioi și cu ochii scânteietori ca 
întotdeauna. 

— Excelent, excelent! a afirmat el din nou, adunând foile și așezându-le în 
ordine. Așadar, prevederile înțelegerii sunt după cum urmează: domnul Fraser 
se învoiește să-i plătească domnișoarei MacKenzie suma de cinci sute de lire 
drept despăgubire pentru suferință, neplăceri și neîndeplinirea obligaţiilor 
conjugale de către el — Jamie a pufnind auzind asta, dar Ned s-a prefăcut că nu 
l-a auzit, continuând lectura textului —, în plus, se învoiește să îi întrețină casa 
cu suma de o sută de lire pe an, până când sus-numita domnișoară MacKenzie 
se va căsători din nou, dată la care această plată va înceta. Domnul Fraser se 
învoiește să asigure o dotă de măritiș pentru fiecare dintre fiicele domnișoarei 
MacKenzie, de trei sute de lire și, ca prevedere finală, se învoiește să nu o dea 
în judecată pe domnișoara MacKenzie pentru atac armat cu intenţia de omor. 
În schimb, domnișoara MacKenzie îl scutește pe domnul Fraser de orice alte 
pretenţii. E în conformitate cu înțelegerea și cu cele la care ai consimţit, 
domnule Fraser? 

A ridicat o sprânceană uitându-se la Jamie. 

— Da, este, a spus Jamie. 

Era palid pentru că stătuse în șezut prea mult timp, iar pe frunte avea 
picături fine de sudoare, dar se ţinea drept, având-o pe genunchi pe copila 
adormită, care își ţinea degetul mare ferm vârât în gură. 

— Excelent! a repetat Ned surâzând, apoi s-a ridicat și a făcut o plecăciune 
către cei prezenți. 

Așa cum spune prietenul nostru, doctorul John Arbuthnot: „Legea e un hău 
fără fund.“ Dar nu mai mare decât golul din stomacul meu în aceste momente. 
Doamnă Jenny, aroma delicioasă care se simte indică o friptură de oaie pe 
undeva, pe aproape? 

La masă, am ocupat locul de lângă Jamie, avându-l de cealaltă parte pe 
Hobart MacKenzie, care acum arăta rozaliu și liniștit. Mary MacNab ne-a 
adus mâncarea și, potrivit unui vechi obicei, a așezat friptura în faţa lui Jamie. 
Privirea ei a zăbovit asupra lui Jamie o clipă mai mult decât se cuvenea. El a 
luat cuțitul lung și înspăimântător cu mâna teafără și i l-a oferit politicos lui 


Hobart. 

— Faci o încercare, Hobart? a spus el. 

— A, nu, a răspuns Hobart, ferindu-se cu un gest larg din mână. Mai bine 
las-o pe soţia ta să taie porţiile. Nu mă prea pricep să mânuiesc un cuţit — s-ar 
putea să-mi retez vreun deget. Doar mă cunoşti, Jamie, a adăugat el 
împăciuitor. 

Jamie i-a aruncat fostului cumnat o privire lungă pe deasupra solniţei. 

— Hobart, cândva aș fi crezut asta, a spus el. Dă-mi carafa cu whisky, 
bine? 


— Trebuie să o mărităm cât mai curând, a rostit apăsat Jenny. 

Copiii și nepoții se retrăseseră, iar Ned și Hobart plecaseră spre Kinwallis, 
lăsându-ne pe noi să savurăm brandy-ul și prăjiturile cu cremă, în biroul 
stăpânului casei. 

Jamie s-a întors spre sora lui. 

— Peţitul e specialitatea ta, nu? a spus el, pe un ton tăios. Cred că poţi găsi 
un bărbat sau doi potriviți pentru treaba asta, dacă îţi pui mintea la contribuţie. 

— Cred că da, i-a răspuns ea pe același ton. 

Broda; acul împungea prin țesătura pânzei, sclipind în lumina lămpii. Afară 
începuse să cadă o lapoviţă deasă, dar în cameră era plăcut, cu un foc mic în 
vatră şi cu cercul de lumină caldă căzând peste biroul ponosit și peste povara 
lui de cărți și de registre. 

— Ar mai fi ceva, a adăugat Jenny, fără să ridice ochii de la broderie. De 
unde scoţi o mie două sute de lire, Jamie? 

Şi eu îmi pusesem întrebarea asta. Asigurarea pentru tipografie fusese mult 
mai mică de atât și mă îndoiam că partea de profit din activitatea de 
contrabandă se ridica la o asemenea sumă, care mi se părea uriașă. Era 
limpede că Lallybroch nu dispunea de atâţia bani; supraviețuirea în Highlands 
era o chestiune de noroc și chiar câţiva ani buni la rând abia dacă puteau 
aduce un mic surplus. 

— Păi, există doar un loc, nu? 

Ian s-a uitat pe rând la soţia lui și la cumnat. După o scurtă tăcere, Jamie a 
dat din cap. 

— Cred că da, a spus el cu reţinere în glas și a aruncat o privire spre 
fereastră, către ploaia ai cărei stropi se scurgeau pe geam în șuvoaie. Urâtă 
perioadă din an pentru asta. 

Ian a ridicat din umeri și s-a aplecat puţin în faţă. 

— Mareea de primăvară va fi peste o săptămână. 

Părând tulburat, Jamie s-a încruntat. 

— Da, așa e, dar... 

— Nimeni nu are mai mult decât tine dreptul la ea, Jamie, a spus lan 
întinzând mâna și strângându-l de braţ pe prietenul lui. Era pentru susţinătorii 
prinţului Charles, da? Și tu ai fost unul dintre ei, fie că ai vrut asta, fie că nu. 

Jamie 1-a zâmbit trist. 


— Da, cred că e adevărat. A oftat. În orice caz, e singurul lucru pe care îl 
pot face. 

A privit scurt spre lan și spre Jenny, gândindu-se dacă era cazul să mai 
adauge ceva. Sora lui îl cunoștea chiar mai bine decât mine. A ridicat ochii de 
la lucrul ei și l-a privit tăios. 

— Ce e, Jamie? a întrebat ea. 

El a inspirat adânc. 

— Vreau să-l iau cu mine pe lan cel Tânăr, a răspuns el. 

— Nu, a zis ea imediat. 

S-a oprit din lucru, lăsând acul înfipt pe jumătate într-un mugur de trandafir 
roșu sclipitor, care părea de culoarea sângelui pe șorțul alb. 

— E destul de mare, Jenny, a spus Jamie încet. 

— Ba nu! l-a contrazis ea. Nu are decât cincisprezece ani. Michael și Jamie 
aveau cel puţin șaisprezece ani și erau mai bine dezvoltați. 

— Da, dar lan înoată mai bine decât fraţii lui, a spus Ian cu înţelepciune. 

S-a încruntat, dus pe gânduri. 

— Va trebui să fie unul dintre flăcăi, la urma urmelor, i-a explicat el lui 
Jenny și a făcut un semn din cap către Jamie, care avea braţul legat de gât. 
Jamie nu poate înota prea bine în starea în care e acum. ȘI nici Claire, fiindcă 
veni vorba, a adăugat el zâmbindu-mi. 

— Să înot? am întrebat uimită la culme. Să înot unde? 

lan a părut luat prin surprindere; apoi s-a uitat la Jamie ridicând din 
sprâncene. 

— Ei nu i-ai spus? 

Jamie a clătinat din cap. 

— l-am spus, dar nu totul. 

S-a întors spre mine. 

— E vorba de comoară, englezoaico, aurul focilor. 

Cum nu putuse să ia comoara cu el, o ascunsese la loc și se întorsese la 
Ardsmuir. 

— N-am știut ce să fac cu ea, mi-a explicat el. Duncan Kerr mi-a lăsat-o în 
grijă, dar nu aveam habar cui îi aparţinea sau cine a pus-o acolo ori ce trebuia 
să fac cu ea. „Vrăjitoarea albă“, atât spusese Duncan, iar asta însemna că nu 
putea fi vorba de tine, englezoaico. 

Ezitând să folosească acea comoară pentru sine și considerând că trebuia să 
mai știe cineva de ea în caz că el ar fi murit în închisoare, le trimisese o 
scrisoare atent codificată lui Ian și lui Jenny, la Lallybroch, dezvăluindu-le 
locul ascunzătorii și felul în care presupunea el că ar trebui folosită. 

Pe atunci, viaţa iacobinilor era grea, câteodată mai cruntă pentru cei care 
scăpaseră cu fuga în Franţa, lăsând pământuri și averi în urmă, decât pentru 
cei care rămăseseră să îndure persecuțiile englezilor în Highlands. Cam în 
aceeași perioadă, cei de la Lallybroch avuseseră doi ani la rând recolte 
proaste, dar primeau scrisori din Franţa, prin care li se cerea orice ajutor 
posibil din partea foștilor camarazi, care erau în primejdie de a muri de foame 


acolo. 

— Nu aveam ce să le trimitem. În realitate, și noi eram pe punctul de a pieri 
de foame aici, a explicat lan. I-am trimis vorbă lui Jamie, iar el a spus că 
poate nu greșim folosind o părticică din comoară pentru a-i ajuta să 
supraviețuiască pe foștii susținători ai prințului Tearlach. 

— S-ar părea că ea a fost lăsată acolo de unul dintre sprijinitorii lui Stuart, 
a intervenit Jamie, ridicând o sprânceană spre mine și zâmbind în colţul gurii. 
M-am gândit totuși că nu era cazul să i-o trimit prinţului Charles. 

— Bine te-ai gândit, am replicat eu sec. 

Orice bani trimiși lui Charles Stuart ar fi fost risipiţi, cheltuiţi în câteva 
săptămâni, iar cei care, ca Jamie, îl cunoscuseră îndeaproape pe Charles știau 
asta foarte bine. 

lan îl luase pe Jamie, fiul cel mare, și traversase Scoţia până la golful 
focilor din apropiere de Coigach. Temându-se că vestea despre comoară s-ar 
putea răspândi, nu folosiseră barca unui pescar, ci Jamie cel Tânăr înotase 
până pe insuliță, la fel cum făcuse unchiul lui cu câţiva ani mai înainte. Găsise 
comoara la locul ei, luase din ea două monede din aur și trei pietre preţioase 
mai mici și le vârâse într-o pungă legată bine la gât, apoi pusese restul în 
ascunzătoare și se întorsese pe țărm, sosind epuizat. 

După aceea, călătoriseră până la Inverness și luaseră o corabie spre Franţa, 
unde vărul lor, expatriatul Jared Fraser, renumit negustor de vinuri, îi ajutase 
să schimbe în mod discret monedele și pietrele preţioase în bani și își asumase 
răspunderea de a-i distribui acelor iacobini care aveau mare nevoie de ei. 

Încă de trei ori, împreună cu unul dintre fiii lui, lan mai făcuse acea 
călătorie dificilă până la coastă, de fiecare dată luând o parte din comoara 
ascunsă pentru a răspunde nevoilor celor aflaţi în necaz. În două rânduri, banii 
merseseră la prieteni din Franţa; o dată fuseseră necesari pentru a cumpăra 
răsaduri proaspete pentru Lallybroch și a asigura hrana arendașilor săi într-o 
iarnă lungă, după ce recolta de cartofi fusese compromisă. 

Despre comoară știau doar Jenny, lan și cei doi fii mai mari, Jamie și 
Michael. Piciorul de lemn îl împiedica pe Ian să înoate până la insula focilor, 
astfel că fiii lui trebuiau să călătorească acolo împreună cu el. Am dedus că se 
desfășurase un fel de rit de iniţiere atât pentru Jamie cel Tânăr, cât și pentru 
Michael, cărora li se încredinţase un secret atât de mare. Acum, probabil că 
venise rândul lui Ian cel Tânăr. 

— Nu, a repetat Jenny, dar mi s-a părut că nu vorbea din toată inima. 

Gânditor, lan dădea deja din cap. 

— Îl duci și în Franţa, Jamie? 

Jamie a dat din cap afirmativ. 

— Da, asta este ideea. Va trebui să plec de la Lallybroch și să stau departe 
o vreme, din cauza lui Laoghaire — nu pot trăi aici cu tine, sub nasul ei, mi-a 
explicat el drept scuză, cel puţin până nu se căsătorește cu altcineva. 

Și-a îndreptat atenţia asupra lui lan. 

— lan, nu ţi-am spus tot ce s-a întâmplat la Edinburgh, dar, una peste alta, 


cred că e mai bine să stau departe și de oraș o vreme. 

Am rămas tăcută, străduindu-mă să înţeleg acea veste. Nu-mi dădusem 
seama că Jamie dorea să plece de la Lallybroch — sau, după cum părea, să 
părăsească Scoţia pentru totdeauna. 

— Şi ce ai de gând să faci, Jamie? 

Jenny renunţase să mai mimeze că brodează și își ţinea mâinile în poală. 

Jamie s-a frecat la nas, părea obosit. Fusese prima zi în care se ridicase din 
pat; în sinea mea, m-am gândit că trebuia să se fi întors în pat de câteva ore, 
dar el insistase să stea la masă și să îi primească pe toţi vizitatorii. 

— Ei bine, a spus el încet, Jared mi-a propus de mai multe ori să lucrez la 
firma lui. Probabil că voi rămâne în Franţa cel puţin un an. Mă gândeam că 
Ian cel Tânăr ar putea merge cu noi pentru a fi școlit la Paris. 

Jenny şi lan au schimbat o privire lungă, una dintre acelea prin care 
perechile cu mulţi ani de căsnicie pot desfășura conversații complete în 
răstimpul câtorva bătăi de inimă. În cele din urmă, Jenny și-a înclinat capul 
într-o parte. lan a zâmbit și a luat-o de mână. 

— E în regulă, mo nighean dubh, i-a şoptit el cu tandreţe. 

Apoi s-a întors spre Jamie. 

— Da, poţi să-l iei. Va fi o şansă deosebită pentru flăcău. 

— Sunteţi convinși? 

Jamie a ezitat, adresându-se mai curând surorii lui decât lui Ian. Jenny a dat 
aprobator din cap. Ochii ei albaștri au sclipit în lumina lămpii, iar vârful 
nasului s-a înroșit ușor. 

— Presupun că e mai bine să-i oferim libertate cât încă mai crede că noi 
trebuie să i-o acordăm, a spus ea. 

S-a uitat la Jamie, apoi la mine, direct și insistent. 

— Dar să-i porţi de grijă, ai înţeles? 


39. PIERDUTĂ ȘI JELITĂ DE VÂNT? 


Acea parte a Scoției se deosebea la fel de mult de văile înfrunzite și de 
lacurile din apropiere de Lallybroch ca și landele din North Yorkshire. 
Practic, acolo nu existau copaci; doar stânci lungi, acoperite de iarbă-neagră, 
piscuri ce se înălțau spre cerul mohorât și dispăreau brusc în perdele de ceaţă. 

Pe măsură ce ne-am apropiat de coastă, ceața s-a îndesit, lăsându-se tot mai 
devreme în amurg, zăbovind tot mai mult dimineaţa, astfel încât nu ne mai 
rămâneau decât două ore pe la mijlocul zilei, când puteam călători într-o 
lumină limpede. Drept urmare, am înaintat foarte încet, dar niciunuia dintre 
noi nu îi păsa prea mult, cu excepţia lui lan cel Tânăr, care era deosebit de 
emoţionat, abia așteptând să ajungă la locul cu pricina. 

— Cât de departe de țărm e insula focilor? l-a întrebat el pe Jamie pentru a 
zecea oară. 

— Din câte-mi dau seama, sunt vreo patru sute de metri, i-a răspuns 
unchiul lui. 

— Pot să înot atât, a repetat lan cel Tânăr, tot pentru a zecea oară. 

Prinsese strâns în mâini frâul și își încleștase fălcile în semn de hotărâre. 

— Da, știu că poţi, l-a asigurat Jamie, pe un ton răbdător, apoi a aruncat o 
privire spre mine și am observat un zâmbet schiţat în colţul gurii. Dar nu e 
nevoie să înoţi; doar te îndrepţi spre insulă, iar curentul te va duce acolo. 

Băiatul a dat din cap, apoi a devenit tăcut, dar ochii continuau să-i 
sclipească plini de speranţă. 

Promontoriul de deasupra golfului era pustiu și învăluit în negură. Glasurile 
noastre căpătau ecouri ciudate în ceaţă și curând am încetat să vorbim, 
cuprinși parcă de un sentiment ciudat. Am auzit focile lătrând dedesubt, iar 
sunetul scădea și creștea în intensitate, amestecându-se cu plescăitul valurilor 
care se spărgeau, astfel că în acele momente totul amintea de strigătele 
marinarilor care se salutau, acoperind zgomotele mării. 

Jamie a făcut semn către hornul de rocă al turnului lui Ellen, arătându-i-l lui 
lan cel Tânăr, apoi, luând colacul de frânghie agăţat de șa, a coborât pe 
stâncile crăpate ale promontoriului către intrarea în golf. 

— Să lași cămașa pe tine până ajungi Jos, i-a spus el flăcăului, strigând 
pentru a acoperi vuietul valurilor. Altfel pietrele îți vor sfâșia spinarea. 

lan a încuviinţat din cap, şi-a legat bine frânghia de mijloc, mi-a surâs 
neliniștit, a făcut doi pași săltaţi și a dispărut în josul stâncilor. 

Jamie avea celălalt capăt al frânghiei petrecut în jurul taliei, desfăşurând-o 
atent cu mâna teafără, pe măsură ce băiatul cobora. M-am târât pe coate și pe 


genunchi prin iarba joasă și prin pietriș până la marginea sfărâmicioasă a 
falezei, de unde am putut vedea semiluna de apă de dedesubt. 

Mi s-a părut că a durat o veșnicie, însă, în cele din urmă, l-am văzut pe lan 
apărând de la baza hornului, o siluetă măruntă, aproape cât o furnică. Şi-a 
dezlegat funia de la mijloc, s-a uitat înapoi, ne-a zărit pe vârful falezei și ne-a 
făcut semne entuziaste. Am fluturat mâna spre el, dar Jamie s-a mulţumit să 
murmure în barbă: 

— În regulă, mergi mai departe. 

L-am simţit încordat lângă mine în timp ce băiatul și-a dat jos pantalonii și 
a coborât pe stânci spre apă, apoi am văzut cum se crispează când silueta 
măruntă a plonjat în valurile cenușiu-albăstrui. 

— Brr! am făcut eu, urmărind scena. Cred că apa e rece ca gheaţa! 

— Așa e, a spus Jamie cu sinceritate. lan a avut dreptate, e o vreme al 
naibii de nepotrivită să înoţi în mare. 

Faţa i-a încremenit, palidă. Mi-am dat seama că nu din cauza durerii din 
braţul rănit, deși nici călătoria lungă și efortul de a ţine frânghia nu îi priiseră. 
Deși nu arătase decât o încredere dătătoare de curaj cât timp lan coborâse, 
acum nu a făcut niciun efort de a-și ascunde îngrijorarea. Adevărul era că nu 
aveam cum să ajungem nicidecum la Ian în caz că s-ar fi întâmplat ceva rău. 

— Poate că ar fi trebuit să așteptăm până se ridica negura, am spus eu, mai 
curând ca să îi distrag atenția decât pentru că asta credeam. 

— Dacă am fi avut timp până la Paștele viitor, am fi putut s-o facem, m-a 
aprobat el ironic. Dar te asigur, am văzut zona asta mai limpede decât acum, a 
adăugat el, privind printre gene spre marea învolburată și înceţoșată. 

Din cauza negurii care învăluia faleza, cele trei insulițe erau vizibile doar 
din când în când. Reușisem să văd capul lui lan, ca un punct plutitor, în primii 
douăzeci de metri de la mal, însă acum dispăruse, ascuns de pâclă. 

— Crezi că se va descurca? 

Jamie s-a aplecat și m-a ajutat să mă ridic în picioare. Pânza hainei lui era 
umedă și aspră sub degetele mele, îmbibată de ceaţă și de picăturile fine 
azvârlite de valurile oceanului. 

— Da, se va descurca. E un înotător grozav şi nu e chiar atât de greu, dacă 
ajunge la curent. 

Cu toate acestea, Jamie a privit fix prin negură ca și cum acel efort ar fi 
putut străpunge vălurile ei. 

Sfătuit de Jamie, lan cel Tânăr făcuse astfel încât coborârea lui să înceapă 
când apa se retrăgea, pentru a beneficia cât mai mult de ajutorul ei. Uitându- 
mă peste margine, am văzut o masă plutitoare de alge, pe jumătate eșuată pe 
porţiunea tot mai largă de plajă. 

— Vor trece probabil două ore până se va întoarce, a zis Jamie, răspunzând 
la întrebarea mea nerostită. 

A renunţat fără tragere de inimă la strădaniile zadarnice de a străpunge cu 
privirea negura ce ascundea golful. 

— La naiba, aș fi vrut să mă duc acolo chiar eu, cu un braţ rănit sau nu! 


— Dar Jamie cel Tânăr și Michael au reușit, i-am reamintit. 

El mi-a zâmbit trist. 

— Da. lan se va descurca bine. Doar că e mult mai ușor să întreprinzi tu 
însuţi ceva primejdios decât să aștepți și să te frămânţi în vreme ce altul face 
asta. 

— Aha, am făcut eu. Așadar, știi cum e să fiu căsătorită cu tine. 

El a râs. 

— A, da, cred că așa e. Pe de altă parte, ar fi păcat să-l lipsim pe Ian cel 
Tânăr de o aventură. Hai să ne adăpostim de vântul ăsta. 

Ne-am îndepărtat de marginea sfărâmicioasă a falezei și ne-am așezat să 
așteptăm, folosind corpurile cailor drept adăpost. Ponei rezistenți și flocoși de 
Highlands, aceștia nu păreau să se sinchisească de vremea neplăcută, stând 
unul lângă altul, cu capetele aplecate și cozile împotriva vântului. 

Vântul era prea puternic pentru a discuta în tihnă. Am rămas tăcuți, lipiţi ca 
și poneii, cu spatele spre vânt. 

— Ce-a fost asta? a exclamat Jamie ridicând capul și trăgând cu urechea. 

— Ce anume? 

— Am auzit un strigăt. 

— Or fi focile, am spus, însă, până să termin de rostit cuvintele, el s-a 
ridicat și s-a apropiat de marginea falezei. 

Negura învârtejită încă acoperea golfuleţul, dar vântul o alungase de pe 
insula focilor, care se vedea limpede, cel puţin în acele momente. Însă pe 
insulă nu se zărea nicio focă. 

O barcă mică era trasă pe o stâncă înclinată de pe o latură a insuliţei. Nu era 
barcă de pescari; părea mai lungă și mai ascuţită la provă și avea o pereche de 
vâsle. 

În timp ce priveam uimită, din centrul insuliţei a apărut un bărbat. Avea 
ceva sub un braţ, de mărimea și de forma lădiţei pe care mi-o descrisese 
Jamie. Nu am avut timp să mă gândesc ce era acel obiect pentru că pe o pantă 
a insulei a apărut urcând un al doilea bărbat. 

Acesta căra, aruncat neglijent peste umăr, trupul pe jumătate gol al lui Ian 
cel Tânăr. Capul băiatului atârna, iar braţele i se bălăbăneau moi, ceea ce m-a 
lămurit că era lipsit de cunoștință sau mort. 

— lan! 

Mâna lui Jamie mi-a acoperit gura înainte de a putea să strig din nou. 

— Sst! 

M-a tras în jos, punându-mă în genunchi pentru a nu fi văzută. Am urmărit 
neajutorați cum cel de-al doilea bărbat l-a trântit pe Ian în barcă, după care și- 
a proptit mâinile de copastie pentru a împinge ambarcațiunea în apă. Nu exista 
nicio șansă de a coborî hornul și de a ne apropia înot de insulă înainte să plece 
de acolo cei doi oameni. Dar încotro se îndreptau? 

— De unde au apărut? am întrebat cu răsuflarea tăiată. 

În golfuleţul de jos nimic nu se clintea, în afara negurii și a varecului, care 
se răsucea în curenţii mareei. 


— O corabie. E barca de pe o corabie. 

Încet și cu patimă, Jamie a adăugat ceva în gaelică, apoi a plecat. M-am 
întors și l-am văzut aruncându-se pe unul dintre cai și făcându-l să se întoarcă. 
Apoi a dispărut, călărind nebunește de-a curmezișul promontoriului, 
îndepărtându-se de micul golf. 

Deși terenul promontoriului era accidentat, caii erau mai bine pregătiţi să 
meargă pe acolo decât mine. Am încălecat grăbită și l-am urmat pe Jamie, iar 
în urechi mi-a răsunat nechezatul ascuţit de protest al calului pe care călărise 
Ian. 

Până la latura dinspre ocean a promontoriului erau mai puțin de patru sute 
de metri, dar parcă a trecut o veșnicie până am ajuns acolo. L-am văzut pe 
Jamie în fața mea, cu părul liber fluturând în vânt și, dincolo de el, departe de 
țărm, corabia. 

Terenul era denivelat, înţesat de stânci care coborau spre ocean, nefiind la 
fel de abrupt ca al falezei din dreptul micului golf, dar mult prea accidentat 
pentru a cobori călare. Până când am tras de frâu pentru a opri calul, Jamie a 
descălecat și a început să coboare printre stânci către apă. 

În stânga, am văzut barca lungă venind dinspre insulă și ocolind curbura 
promontoriului. Cineva de pe corabie îi urmărise pe cei din barcă, pentru că 
am auzit slab un strigăt dinspre corăbie și am văzut siluete mici ivindu-se 
brusc pentru manevre. 

Pe de altă parte, unul dintre oamenii de pe corabie ne văzuse, fiindcă la 
bord s-a produs dintr-odată agitaţie, iar deasupra copastiei au apărut câteva 
capete și au urmat alte răcnete. Nava era albastră, cu o dungă neagră, groasă, 
de jur împrejur. În această porţiune neagră exista un șir de saborduri de tun și, 
în timp ce mă uitam, sabordul din faţă s-a deschis, iar ochiul întunecat și 
rotund al unui tun a ieșit în afară. 

— Jamie! am ţipat ascuţit, cât de tare am putut. 

El a ridicat privirea spre mine, a văzut încotro arătam cu mâna și s-a 
azvârlit la pământ între stânci, moment în care tunul a tras. 

Zgomotul nu a fost îngrozitor de puternic, dar am auzit un soi de șuierat pe 
deasupra capului, făcându-mă să mă ghemuiesc instinctiv. Câteva stânci din 
jurul meu au explodat, azvârlind așchii de piatră și, destul de târziu, mi-am dat 
seama că eu și caii eram mult mai vizibili pe platoul promontoriului decât 
Jamie, aflat pe faleza de mai jos. 

Parcă pricepând acest lucru esenţial cu mult înaintea mea, până să se 
aștearnă praful, caii porniseră deja spre locul în care îl lăsaserăm pe 
camaradul lor legat de picioare. M-am aruncat peste marginea promontoriului, 
am alunecat câţiva metri, stârnind o avalanșă de pietriș și m-am vârât într-o 
crevasă adâncă a falezei. 

Am auzit altă explozie venind de undeva de deasupra capului și m-am lipit 
și mai tare de stâncă. Evident, oamenii de la bord fuseseră satisfăcuţi de 
efectul acelei ultime lovituri de tun, întrucât s-a așternut o liniște relativă. 

Inima îmi bubuia în piept, iar aerul din jur era încărcat de un praf fin care 


mă îndemna irezistibil să tușesc. Am riscat să arunc o privire peste umăr și am 
văzut cum barca lungă era ridicată la bord. Nu am reușit să îi zăresc nici pe 
Ian, nici pe cei care îl capturaseră. 

În timp ce priveam nava, sabordul de tun s-a închis încet, iar odgonul 
ancorei a urcat, șiroind de apă. Corabia s-a întors încet, căutând să prindă vânt 
în pânze. Aerul era liniștit, astfel că pânzele abia dacă s-au umflat, dar chiar și 
atât era de ajuns. Lent, apoi din ce în ce mai repede, corabia a pornit spre 
largul oceanului. Până când Jamie a ajuns la ascunzișul meu, nava aproape că 
dispăruse printre norii care întunecau orizontul. 

— lisuse! atât a reușit Jamie să spună când a ajuns lângă mine, dar m-a 
strâns puternic în braţe preţ de un moment. Iisuse! 

Apoi mi-a dat drumul și s-a întors să privească întinsul oceanului. Nimic nu 
se mișca, în afara câtorva fuioare lenevoase de negură. Întreaga lume părea 
îngheţată în tăcere; până și tipetele întâmplătoare ale cufundarilor și ale 
petreilor încetaseră după bubuitul tunului. 

Piatra cenușie de lângă piciorul meu prezenta o porţiune ceva mai deschisă 
la culoare, în locul unde lovitura de tun dislocase o așchie mare. Nu era decât 
la un metru deasupra locului în care îmi găsisem adăpost. 

— Ce ne facem? 

Mă simţeam amorţită, atât de șocul trăit în acea după-amiază, cât și de 
grozăvia celor întâmplate. Îmi era peste putinţă să cred că în mai puţin de o 
oră lan dispăruse de lângă noi de parcă ar fi fost șters de pe faţa pământului. 
Vălul de ceaţă s-a înălţat gros și de netrecut, puţin mai departe de coasta din 
faţa noastră, o barieră neclintită precum stavila dintre pământ și lumea 
cealaltă. 

Am reluat imaginile în minte: negura scurgându-se peste contururile insulei 
focilor, apariţia neașteptată a bărcii, oamenii care treceau peste stânci, trupul 
lung al lui Ian, cu pielea albicioasă precum ceața, cu membrele slabe atârnând 
ca ale unei marionete. Văzusem totul cu acea claritate care însoțește 
tragediile; fiecare amănunt mi se întipărise în minte, pentru a se ivi mereu și 
mereu, întotdeauna cu senzaţia pe jumătate conștientă că de data asta voi 
putea să îl modific. 

Chipul lui Jamie încremenise, brăzdat de riduri adânci de la nas spre gură. 

— Nu știu, a spus el. Să mă înghită iadul, nu știu ce să fac! 

Și-a strâns pumnii, cu mâinile pe lângă corp. A închis ochii și a respirat cu 
greutate. 

M-am simţit și mai înspăimântată auzindu-i cuvintele. În scurtul răstimp cât 
fusesem alături de el mă obișnuisem cu faptul că Jamie știa întotdeauna ce să 
facă, chiar în condiţiile cele mai potrivnice. Acea mărturisire mi s-a părut mai 
tulburătoare decât ceea ce se întâmplase. Un sentiment de deznădejde s-a 
învolburat în jurul meu ca o negură. Fiecare fibră a fiinţei mele striga să facem 
ceva. Dar ce anume? 

Apoi am văzut pata de sânge de pe manșetă; se lovise la mână când 
coborâse pe stânci. În privinţa asta, puteam să-l ajut și am trăit un sentiment 


de recunoștință că, la urma urmelor, puteam face ceva, indiferent cât de 
mărunt ar fi fost acel lucru. 

— Te-ai tăiat, am spus, atingându-i mâna rănită. Dă-mi voie să văd, o să te 
bandajez. 

— Nu, a spus el. 

Cu chipul încordat, s-a întors cu spatele, privind cu disperare prin negură. 
Când am dat să-l prind din nou de mână, și-a smuls-o. 

— Nu, ţi-am spus! Lasă-mi mâna în pace! 

Mi-am înghiţit cu greu nodul din gât și mi-am încrucișat braţele pe sub 
mantie. Vântul se domolise chiar și pe promontoriu, însă aerul era rece și 
umed. 

Jamie și-a frecat mâna nepăsător de pieptul hainei, lăsând o dâră roșiatică. 
A continuat să privească spre ocean, spre locul din care corabia dispăruse. A 
închis ochii și a strâns din buze. Apoi i-a deschis, a făcut un mic gest de scuză 
către mine și s-a răsucit spre promontoriu. 

— Cred că ar trebui să prindem caii, a spus el încet. Hai, vino! 

Ne-am întors prin iarba măruntă și deasă și printre stâncile presărate ici și 
colo fără să vorbim, amuţiţi de șoc și de suferinţă. În depărtare, am văzut caii, 
mici siluete cu picioarele ca niște bețe, strânși alături de camaradul lor cu 
picioarele împiedicate. Mi se păruse că gonisem dinspre promontoriu spre 
țărm ore întregi; întoarcerea mi s-a părut și mai lungă. 

— Nu cred că era mort, am spus, după o vreme care mi s-a părut mai lungă 
decât un an. 

Temătoare, i-am atins ușor braţul, încercând să îl consolez, dar el nu ar fi 
băgat de seamă nici dacă l-aș fi lovit cu un par. A continuat să meargă încet, 
cu capul în pământ. 

— Nu, a spus el, și am observat că a înghiţit cu greu. Nu, nu era mort, altfel 
nu l-ar fi luat cu ei. 

— L-au dus la bordul corabiei? am întrebat eu. I-ai văzut făcând asta? 

Mă gândisem că era mai bine pentru el dacă vorbea. A dat din cap. 

— Da, l-au dus la bord, am văzut clar. Cred că avem unele speranţe, a 
murmurat mai mult către sine. Dacă nu l-au ucis atunci, probabil că nici n-o 
vor face. 

Amintindu-și brusc că eram alături de el, s-a întors și m-a privit cu ochi 
cercetători. 

— Tu ești bine, englezoaico? 

Aveam câteva zgârieturi, acoperite de praf și genunchii îmi tremurau de 
spaimă, dar în rest eram teafără. 

— N-am nimic. 

Mi-am așezat mâna pe braţul lui. De astă dată nu m-a respins. 

— Asta e bine, a spus el aproape în șoaptă după un moment. 

Mi-a cuibărit mâna în scobitura cotului și a continuat să înainteze. 

— Ai idee cine erau? 

A trebuit să ridic puţin glasul ca să mă fac auzită peste zgomotul valurilor 


din spatele nostru, dar, dacă puteam, ţineam să îl fac să vorbească. 

A clătinat din cap încruntându-se. Efortul de a vorbi părea să îl scoată 
treptat din starea de șoc. 

— L-am auzit pe unul dintre marinari strigând către cei din barcă în 
franceză. Dar asta nu dovedește nimic — marinarii provin de peste tot. Însă am 
văzut destule corăbii în porturi ca să-mi dau seama că asta nu arăta ca una 
care face comerţ — și nu arăta nici ca una englezească, a adăugat el, deși n-aş 
putea spune de ce. Probabil din cauza pânzelor. 

— Era albastră, cu o dungă neagră de jur împrejur, am spus. Atât am apucat 
să văd până să tragă cu tunul în noi. 

Era posibil să depistezi o navă? Mi-a încolţit o idee care mi-a dat speranţe; 
probabil că situaţia nu era chiar atât de disperată pe cât crezusem la început. 
Dacă lan nu murise, iar noi descopeream încotro plecase corabia... 

— I-ai văzut numele? l-am întrebat pe Jamie. 

— Numele? s-a uitat la mine oarecum surprins de o atare posibilitate. Cum 
adică, pe corabie? 

— Navele nu au de obicei numele scris pe ele? am întrebat eu. 

— Nu, de ce ar avea? 

Părea sincer uimit. 

— Ca să le spui tuturor cine naiba ești! am exclamat eu, exasperată. 

Luat prin surprindere de tonul meu, el a zâmbit ușor. 

— Mda, ei bine, probabil că ei nu prea vor să le spună tuturor cine sunt, 
având în vedere cu ce se ocupă, a comentat sec. 

Am continuat să pășim alături câteva momente, duși pe gânduri. Apoi, 
curioasă, l-am întrebat: 

— Bine, dar cum anunţă corăbiile cine sunt, dacă nu au un nume scris pe 
ele? 

Ridicând o sprânceană, s-a uitat la mine. 

— Eu te pot deosebi de orice altă femeie, a rostit el apăsat, și nu ai niciun 
nume brodat pe rochie. 

— Nici măcar litera A, am spus eu oțărându-mă, dar văzându-i privirea 
nedumerită, am adăugat: Vrei să spui că navele arată atât de diferit și nu sunt 
chiar atât de multe, încât le poţi deosebi doar uitându-te la ele? 

— Eu n-aş fi în stare, a mărturisit el cu sinceritate. Dar recunosc câteva; 
nave pe ai căror căpitani îi cunosc și la bordul cărora am ajuns cu afaceri sau 
câteva dintre navele de poștă care merg încoace și încolo și pe care le-am 
văzut în porturi de zeci de ori. Dar un om al mării ar ști mult mai multe. 

— Înseamnă că ar fi posibil să descoperi numele corabiei care l-a luat pe 
Ian cel Tânăr? 

A încuviinţat din cap, privindu-mă curios. 

— Da, așa cred. De când mergem, încerc să-mi aduc aminte toate 
amănuntele ca să îi povestesc lui Jared. El sigur știe multe corăbii și foarte 
mulţi căpitani — și probabil că vreunul dintre ei va recunoaște o navă albastră, 
cu traversul lat, cu trei catarge, douăsprezece tunuri și cu un galion cu o figură 


încruntată. 

Inima mi-a tresăltat. 

— Așadar, ai deja un plan? 

— Nu l-aș numi chiar plan, a recunoscut el. Doar că nu mă pot gândi la 
altceva. 

A ridicat din umeri și și-a trecut o palmă peste faţă. Picăturile minuscule de 
umezeală condensate pe feţele noastre îi sclipeau în firele scurte ale 
sprâncenelor și îi acopereau obrajii cu o peliculă de apă amintind de lacrimi. 
Jamie a oftat. 

— Trecerea era aranjată la Inverness. Tot ce pot face este să ajung acolo; 
Jared ne așteaptă în Le Havre. După ce ne întâlnim cu el, probabil că ne va 
ajuta să descoperim cum se numește corabia albastră și încotro se îndreaptă. 
Da, a adăugat el sec, parcă anticipând întrebarea mea, corăbiile au multe 
porturi de origine, iar dacă nu fac parte din marină, efectuează de obicei curse 
pe anumite rute și trebuie să aibă documente eliberate de căpitanii de port, în 
care se spune încotro se îndreaptă. 

Am început să mă simt mai bine decât atunci când lan cobora în turnul lui 
Ellen. 

— Asta, dacă nu sunt pirați sau corsari, a adăugat el, cu o privire de 
avertizare care mi-a stins imediat entuziasmul. 

— Şi dacă sunt? 

— Atunci, doar Dumnezeu știe, pentru că eu nu am ce să mai fac, a încheiat 
el și nu a mai scos nicio vorbă până nu am ajuns la cai. 

Aceștia pășteau pe promontoriu, în apropiere de locul în care lăsasem calul 
lui Ian, purtându-se ca și cum nu s-ar fi întâmplat nimic și părând să considere 
delicioasă iarba din apropierea oceanului. 

— Staţi pe loc! a spus Jamie, uitându-se dezaprobator la cai. Animale 
proaste! 

A luat colacul de frânghie și l-a înfășurat de două ori pe după o stâncă ieșită 
din pământ. Întinzându-mi capătul ei și explicându-mi cum să îl ţin, a lăsat să 
cadă celălalt capăt în josul hornului, și-a lepădat haina și încălțările și a 
dispărut în josul frânghiei fără să mai scoată nicio vorbă. 

Peste câtva timp, a urcat, transpirând zdravăn, cu o mică legătură sub un 
braţ. Acolo se aflau cămașa, haina, pantofii și ciorapii lui lan cel Tânăr, alături 
de cuțitul său și de o punguţă din piele în care băiatul își ţinea puţinele lucruri 
de valoare pe care le avea. 

— Vrei să i le duci acasă lui Jenny? am întrebat. 

Am încercat să îmi imaginez ce ar putea să gândească, să zică sau să facă 
Jenny la primirea veștii și nu mi-a fost deloc greu. Aproape că mi s-a făcut rău 
știind că durerosul sentiment de pierdere și de gol pe care îl trăiam în acele 
momente nici nu se compara cu ceea ce avea să simtă ea. 

După urcuș, Jamie se îmbujorase, dar, la auzul vorbelor mele, sângele i-a 
dispărut din obraji. Degetele i s-au încleștat pe hainele lui Ian. 

— Oh, da, a răspuns el în șoaptă, cu mare amărăciune. Da, trebuie să merg 


acasă ca să-i povestesc surorii mele că l-am pierdut pe fiul ei cel mic? Ea nu a 
vrut să-l lase cu mine, dar eu am insistat. Am promis că-i voi purta de grijă. 
lar acum e rănit sau poate mort, dar măcar avem hainele lui, care să ne 
amintească de el, nu? 

A strâns din fălci și a înghiţit în sec, oarecum convulsiv. 

— Aș prefera să fi murit eu, a spus el. 

Apoi a îngenuncheat, a scuturat articolele de îmbrăcăminte, le-a împăturit 
atent și le-a așezat teanc. A înfășurat haina cu grijă în jurul celorlalte lucruri, 
s-a ridicat și a vârât totul în desaga legată de șaua calului. 

— Când îl vom găsi, lan va avea nevoie de ele, am spus, încercând să par 
convinsă de propriile vorbe. 

Jamie s-a uitat la mine și, după o clipă, a încuviinţat din cap. 

— Da, a spus încet. Sper să fie așa. 

Era prea târziu pentru a porni în acea zi spre Inverness. Soarele apunea, 
anunțând acest lucru printr-o strălucire roșiatică, mată, care abia dacă 
străpungea negura tot mai deasă. Fără să vorbim, ne-am apucat să pregătim 
tabăra de noapte. Aveam hrană rece în desagile cailor, dar niciunul dintre noi 
nu avea chef de mâncare. În schimb, ne-am înfășurat în mantii și pături și ne- 
am întins pe jos pentru a dormi, adăpostiţi în niște adâncituri mici pe care 
Jamie le făcuse în sol. 

Nu am reușit să adorm. Simţeam pământul tare și pietros sub coapse și sub 
umeri, iar zgomotele ca de tunet ale valurilor care se spărgeau ar fi fost de 
ajuns ca să mă ţină trează, chiar dacă gândurile despre lan nu mi-ar fi umplut 
mintea. 

Să fi fost rănit grav? Lipsa de mobilitate a corpului îmi sugerase o oarecare 
vătămare, dar nu văzusem sânge. Probabil că fusese lovit în cap. Dacă așa 
stăteau lucrurile, cum se va simţi când își va reveni și va descoperi că fusese 
răpit și că fiecare clipă îl îndepărta de cămin și de familie? 

Și cum aveam să-l găsim noi? Când Jamie a pomenit de Jared, am simţit o 
undă de speranţă, dar cu cât am reflectat mai mult la asta, cu atât mai 
îndepărtată mi s-a părut perspectiva de a descoperi practic o corabie care 
probabil că nu naviga în nicio direcție, către niciun loc din lume. Şi cei care îl 
capturaseră se vor sinchisi să îl păstreze pe Ian ori, gândindu-se mai bine, vor 
socoti că era o povară inutilă și îl vor azvârli peste bord? 

Nu cred că am dormit în acea noapte, dar probabil că am moţăit, având 
visuri tulburi. M-am trezit tremurând de frig și am întins o mână spre Jamie. 
Dar el nu era acolo. Când m-am ridicat în capul oaselor, am constatat că 
pusese pătura lui peste mine cât picotisem, însă ea reprezentase un slab 
înlocuitor al căldurii emanate de trupul lui. 

Ședea destul de departe, cu spatele la mine. Vântul dinspre larg se înteţise 
după apusul soarelui și alungase o parte din negură; luna, ivită pe jumătate 
dintre nori, arunca destulă lumină pentru ca eu să pot distinge silueta 
ghemuită a lui Jamie. 

M-am ridicat și am pornit spre el, înfășurându-mă în mantie ca să mă 


păzesc de frig. Pașii mei scrâșneau ușor pe granitul sfărâmat, dar vuietul și 
suspinul valurilor de dedesubt le acopereau sunetul. Totuși, el m-a auzit; nu s- 
a întors și nici nu a făcut vreun semn de surpriză când m-am lăsat jos, alături 
de el. 

Stătea cu bărbia în palme, cu coatele pe genunchi, cu ochii larg deschişi, 
fără să vadă nimic, privind lung spre apa întunecată a golfulețului. Chiar dacă 
erau treze, focile rămăseseră tăcute în acea noapte. 

— Ce-i cu tine? l-am întrebat încet. E cumplit de frig. 

Avea pe el doar haina, iar la acea oră din noaptea îngheţată, în umezeala și 
în aerul rece venind dinspre ocean, asta nu era câtuși de puţin suficient. Când 
mi-am lăsat palma pe braţul lui, aproape că am simţit tremurul ușor și constant 
care îl străbătea. 

— Da, n-am nimic, a spus el, dar pe un ton defel convingător. 

Am pufnit la auzul acestei minciuni și m-am așezat alături de el, pe o 
bucată de granit. 

— Nu a fost vina ta, i-am zis, după ce am stat tăcuţi câtva timp, ascultând 
zgomotele oceanului. 

— Englezoaico, ar trebui să te culci. 

A vorbit calm, dar cu o nuanţă de disperare în glas care m-a făcut să mă 
strâng lângă el, într-o încercare de a-l îmbrăţișa. S-a abținut să mă atingă, dar 
eu deja tremuram foarte tare. 

— Nu plec nicăieri, i-am spus. 

A oftat adânc și m-a tras mai aproape, așezându-mă pe un genunchi, astfel 
încât braţele să-i pătrundă sub mantia mea, strângându-mă. Încetul cu încetul, 
tremuratul meu a încetat. 

— Ce faci aici? l-am întrebat într-un târziu. 

— Mă rugam, a spus încet. Sau, cel puţin, încercam. 

— N-ar fi trebuit să te întrerup. 

Am dat să plec, dar strânsoarea lui a sporit. 

— Nu, mai rămâi. 

Am rămas cu el; i-am simţit căldura răsuflării în ureche. A inspirat, ca și 
cum ar fi vrut să vorbească, însă a expirat fără să spună nimic. M-am răsucit și 
i-am atins faţa. 

— Jamie, ce s-a întâmplat? 

— E greșit să te am? a întrebat el în șoaptă și în lumina aceea difuză, chipul 
lui părea alb ca hârtia, iar ochii, doar niște adâncuri întunecate. Mă tot 
gândesc — e vina mea? Am păcătuit atât de mult, dorindu-te atâta, având 
nevoie de tine mai mult decât de viaţa însăși? 

— Adevărat? am rostit și i-am prins faţa între palme, simţindu-i oasele late 
și reci sub palme. Şi dacă este așa, cum ar putea fi greșit? Doar sunt soţia ta. 

A întors capul ușor, astfel că buzele lui au ajuns sub palma mea, iar el a 
ridicat o mână căutând-o pe a mea. Și el avea degetele reci, tari ca niște resturi 
de lemn îmbibate cu apă de mare. 

— Asta îmi spun. Dumnezeu mi te-a dat, cum să nu te iubesc? Și totuși, mă 


gândesc mereu și nu mă pot opri. 

Apoi a coborât ochii spre mine și l-am văzut încruntându-se. 

— Comoara a slujit când a fost nevoie — să-i hrănim pe cei înfometați sau 
să salvăm oameni din temnițe. Dar a încerca să-mi cumpăr eliberarea de 
vinovăţie, să o folosesc doar pentru a trăi liber la Lallybroch cu tine, fără să- 
mi mai fac griji în ceea ce o privește pe Laoghaire... cred că asta a fost greșit. 

I-am tras braţul în jurul taliei mele și el s-a apropiat, apoi și-a lăsat capul pe 
umărul meu, dorind mângâiere. 

— Sst, i-am spus, cu toate că el nu mai zisese nimic. Stai liniștit. Jamie, ai 
făcut vreodată ceva doar pentru tine, fără să te gândești la altcineva? 

Și-a pus mâna cu blândeţe pe spatele meu, trecându-și degetele peste 
corsajul rochiei, iar din răsuflarea lui am ghicit că schiţase un zâmbet. 

— De multe ori, a răspuns în șoaptă. Când te-am văzut. Când te-am avut, 
fără să mă sinchisesc dacă mă voiai sau nu, dacă voiai să fii în altă parte sau 
dacă îl iubeai pe altul. 

— Bărbat prost ce ești, i-am șoptit la ureche, legănându-l atât cât se putea. 
Eşti un nătărău desăvârșit, Jamie Fraser. Ce spui de Brianna? Asta nu a fost o 
greșeală, nu? 

— Nu, mi-a răspuns și a înghiţit în sec; am auzit sunetul foarte limpede și i- 
am simțit pulsul sub degetele lipite de gâtul lui. Însă acum, te-am luat înapoi 
de la ea. Te iubesc — și îl iubesc și pe Ian, ca pe un fiu. Și cred că, probabil, nu 
vă pot avea pe amândoi. 

— Jamie Fraser, am repetat cu toată convingerea de care eram în stare, ești 
un nătărău fără pereche. 

I-am îndepărtat părul de pe frunte și am strâns pumnul în coada lui groasă 
de la ceafă, dându-i capul pe spate pentru a-l face să se uite la mine. 

Am avut impresia că faţa mea arăta la fel ca a lui; oasele albite ale unei 
teste, cu buze și ochi precum sângele uscat. 

— Nu tu m-ai silit să mă întorc și nu m-ai smuls de lângă Brianna. Am 
venit pentru că așa am vrut — pentru că te-am dorit, la fel cum și tu m-ai dorit 
—, iar faptul că mă aflu aici nu are nicio legătură cu ceea ce s-a întâmplat. 
Suntem căsătoriţi, să te ia naiba, cum dorești tu să spui, înaintea Domnului, a 
lui Neptun sau a cui vrei tu. 

— Neptun? a spus el, oarecum uimit. 

— Stai liniștit. Suntem căsătoriţi. Şi nu greşeşti dorindu-mă sau posedându- 
mă, iar Dumnezeu, dacă își merită numele, nu-ţi va răpi nepotul pentru că ai 
vrut să fii fericit. Asta e! Pe de altă parte, am adăugat, trăgându-mă înapoi și 
ridicând ochii spre el, eu nu mă voi întoarce, și atunci, ce poţi face? 

Tremurul ușor din pieptul lui a fost produs, de astă dată, de râs, nu de frig. 

— Să te am și să fiu blestemat pentru asta, așa cred, a spus el și m-a sărutat 
ușor pe frunte. Iubirea mea față de tine m-a împins să trec prin iad de mai 
multe ori, englezoaico; dacă va fi nevoie, o să mai risc o dată. 

— Aha, am făcut eu. Şi-ți închipui că iubirea mea faţă de tine a reprezentat 
un pat de trandafiri? 


De astă dată a râs în hohote. 

— Nu, a spus el, dar poţi continua la fel? 

— Poate că da, dacă trebuie. 

— Eşti o femeie foarte încăpăţânată, a constatat Jamie, iar zâmbetul i-a 
răzbătut în glas. 

— Ce mult ne trebuie ca să ne cunoaștem mai bine, am zis eu, apoi am 
rămas amândoi tăcuţi vreme îndelungată. 

Era foarte târziu — probabil se făcuse patru dimineaţa. Luna coborâse pe 
cer, se vedea doar din când în când printre norii călători. Norii se deplasau 
mai iute; vântul devenise schimbător, iar negura apăruse din nou, în intervalul 
dintre întuneric și zori. Undeva, jos, o focă a lătrat tare, doar o dată. 

— Crezi că te poţi ridica în picioare ca să plecăm de aici? m-a întrebat 
brusc Jamie. Fără să mai așteptăm zorii? După ce ieşim de pe promontoriu, 
drumul nu e chiar atât de rău încât poneii să nu se descurce pe întuneric. 

Mă durea tot corpul de oboseală și mă simţeam moartă de foame, dar m-am 
ridicat imediat în picioare și mi-am îndepărtat părul de pe faţă. 

— Atunci, să mergem, am spus eu. 


PARTEA A OPTA PE APĂ 


40. VOI COBORI SPRE MARE! 


— Va trebui să apelăm la Artemis. 

Jared a închis masa de scris portabilă și, încruntându-se, și-a frecat fruntea. 
Când îl întâlnisem prima oară, vărul lui Jamie avea în jur de cincizeci de ani, 
iar acum trecuse de șaptezeci de ani, dar faţa lui precis dăltuită, cu nasul cârn, 
trupul slăbuţ și firav și capacitatea neobosită de muncă rămăseseră la fel. Doar 
părul îi trăda vârsta, odinioară negru și des, era acum de un alb sclipitor, rărit, 
legat dezinvolt cu o panglică roșie din mătase. 

— Nu e decât un slup!! de mărime medie, cu un echipaj de vreo patruzeci 
de oameni, a continuat el. Dar anotimpul e înaintat şi altceva nu vom găsi — 
toate corăbiile care merg în Indii au plecat de o lună. Şi Artemis ar fi plecat cu 
convoiul spre Jamaica, dacă nu ar fi avut nevoie de reparaţii. 

— Prefer o corabie de-a ta și pe unul dintre căpitanii tăi, l-a asigurat Jamie. 
Mărimea nu contează. 

Sceptic, Jared a ridicat o sprânceană spre vărul lui. 

— Da? Ei bine, vei vedea cât de mult contează pe mare. O să fie agitată în 
perioada asta a anului și un slup va sălta pe valuri ca un dop. Vere, îmi dai 
voie să te întreb cum ai rezistat traversării Canalului Mânecii cu nava poștală? 

Chipul lui Jamie, deja tras și sumbru, s-a întunecat și mai mult auzind 
întrebarea. Om al uscatului întru totul, era nu doar predispus la rău de mare, ci 
doborât de-a dreptul. Se simţise foarte rău tot timpul cât navigaserăm de la 
Inverness până la Le Havre, deși marea fusese destul de calmă. Acum, șase 
ore mai târziu, în siguranţa depozitului de pe chei al lui Jared, încă avea 
buzele palide și ochii încercănați. 

— O să rezist, a spus el scurt. 

Știind prea bine cum reacţiona Jamie la călătoria pe mare cu orice fel de 
navă, Jared l-a măsurat suspicios. Chiar dacă urca la bordul unei nave 
ancorate, Jamie se înverzea; perspectiva de a traversa Atlanticul ca prizonier 
fără scăpare pe o navă ce se legăna constant vreme de două sau trei luni era 
suficientă pentru a face să șovăie chiar și cea mai curajoasă inimă. Și pe mine 
mă tulbura de ceva timp. 

— Ei bine, cred că nu avem încotro, a spus Jared oftând, parcă răspunzând 
gândului meu. Şi măcar vei avea în preajmă un doctor, a adăugat și mi-a 
zâmbit. Presupun că intenţionezi să îl însoţești, draga mea, nu? 

— Da, firește, l-am asigurat. Cât va dura până când nava va fi pregătită de 
călătorie? Aș dori să găsesc un spiţer bun, ca să-mi completez cufărul cu 
doctorii înainte de plecare. 


Concentrându-se, Jared și-a ţuguiat buzele. 

— O săptămână, dacă vrea bunul Dumnezeu, a spus el. Artemis e acum la 
Bilbao, trebuie să aducă din Spania o încărcătură de piei tăbăcite și cupru din 
Italia, iar dacă are vânt bun, ar trebui să ajungă aici poimâine. Încă nu am 
contract cu vreun căpitan pentru călătoria asta, dar am în minte un om de 
treabă; însă va trebui să mă duc la Paris ca să-l aduc, ceea ce va însemna două 
zile până acolo și două înapoi. Adăugăm o zi pentru completarea proviziilor, 
umplerea butoaielor cu apă și alte mărunţișuri, așa că va fi gata de plecare de 
mâine într-o săptămână. 

— Cât durează călătoria până în Indiile de Vest? a întrebat Jamie. 

Încordarea i se citea în postura corpului, afectat puţin de călătoria pe mare 
ori de neodihnă. Era încordat ca un arc și probabil că avea să rămână astfel 
până îl va găsi pe Ian cel Tânăr. 

— Două luni, pe vremea asta, i-a răspuns Jared și s-a încruntat ușor. Dar 
sezonul bun a trecut de o lună; dacă apar furtunile de iarnă, călătoria poate 
dura și trei luni. Sau chiar mai mult. 

Sau o veșnicie, dar Jared, ca fost marinar, era prea superstiţios — ori avea 
mult tact — pentru a da glas unei asemenea posibilităţi. Cu toate astea, l-am 
văzut atingând pe furiș lemnul pupitrului ca să invoce norocul. 

Nu a dat glas nici celuilalt gând care mă frământa; nu aveam nicio dovadă 
sigură că nava albastră se îndrepta spre Indiile de Vest. Aveam doar 
evidenţele pe care Jared le obținuse de la căpitanul portului Le Havre, ce 
indicau două vizite ale navei respective — având un nume potrivit, Bruja!? — în 
ultimii cinci ani, de fiecare dată declarând ca port de domiciliu Bridgetown, de 
pe insula Barbados. 

— Mai spune-mi ceva despre vasul care l-a luat pe lan cel Tânăr, a zis 
Jared. Cum plutea? Era ieșit mult din apă sau coborât, ca și cum ar fi fost 
încărcat pentru călătorie? 

Concentrându-se, Jamie a închis ochii o clipă, apoi i-a deschis și a dat din 
cap. 

— Era încărcat, aș putea să jur. Sabordurile de tun nu se aflau mai sus de un 
metru și optzeci peste nivelul mării. 

Jared a înclinat capul, satisfăcut. 

— Înseamnă că părăsea portul, nu se întorcea. Am mesageri în toate 
porturile din Franţa, Portugalia și Spania. Cu puţin noroc, ei vor afla portul din 
care a plecat, apoi vom ști și destinaţia, din documente. 

Brusc, buzele lui subțiri s-au ţuguiat. 

— Asta, dacă nu cumva a trecut la piraterie şi navighează cu documente 
false. 

Bătrânul negustor de vinuri a pus deoparte cu grijă masa portabilă de scris 
din lemn de mahon, sculptată și înnegrită de ani, apoi, mișcându-se greoi, s-a 
ridicat în picioare. 

— Ei bine, asta e tot ce se poate face pe moment. Să mergem acasă, 
Mathilde sigur ne așteaptă cu masa. Mâine întocmim declaraţiile de mărfuri 


încărcate pe navă și comenzile, iar soţia ta va putea să-și găsească ierburile 
trebuincioase. 

Era aproape cinci și în acea perioadă a anului se întuneca repede, dar Jared 
ne-a dat doi oameni de-ai săi, echipați cu torţe pentru a lumina drumul și 
înarmaţi cu bâte solide, să ne conducă pe scurtul drum spre casa lui. Le Havre 
era un oraș portuar înfloritor, dar cartierul din apropierea cheiurilor nu era un 
loc prin care puteai merge singur după căderea întunericului, mai ales că era 
cunoscut ca un prosper negustor de vinuri. 

În ciuda stării de epuizare după traversarea Canalului, a umidității 
lipicioase, a persistentului miros de pește din Le Havre și a senzaţiei 
chinuitoare de foame, am simţit că starea de spirit mi se îmbunătăţea în timp 
ce îi urmam pe străzile înguste și întunecoase pe cei doi bărbaţi cu torţe. 
Mulțumită lui Jared, aveam măcar o șansă de a-l găsi pe Ian cel Tânăr. 

Jared împărtășea părerea lui Jamie că, dacă piraţii de pe Bruja — pentru că 
eu așa îi consideram — nu îl uciseseră imediat pe lan cel Tânăr, probabil că 
aveau să-l păstreze nevătămat. Indiferent de rasă, un bărbat tânăr și sănătos 
putea fi vândut ca sclav sau servitor cu contract în Indiile de Vest chiar și cu 
două sute de lire; o sumă considerabilă potrivit standardelor vremii. 

Dacă aveau intenția de a-l vinde profitabil pe lan cel Tânăr și dacă noi 
aflam portul spre care navigau, ar fi fost relativ lesne să-l găsim pe băiat și să-l 
salvăm. O pală de vânt și câteva picături reci ca gheaţa, slobozite de norii care 
umpleau cerul, mi-au mai tăiat din optimism, amintindu-mi că, deși poate nu 
ar fi fost greu să-l găsim pe lan imediat ce ajungeam în Indiile de Vest, întâi 
trebuia ca Bruja și Artemis să răzbată până la acele insule. Iar furtunile de 
iarnă începeau. 


Ploaia s-a întețit în timpul nopţii, răpăind insistent pe acoperișul din ardezie 
de deasupra capetelor noastre. În mod obișnuit, sunetul ei mi s-ar fi părut 
calmant și adormitor, dar, în acele circumstanţe, bătaia ritmică mi s-a părut 
amenințătoare, nu pașnică. 

În ciuda cinei consistente și a vinurilor excelente care au însoţit-o, am 
constatat că nu reușesc să adorm, pentru că în minte mi se derulau imagini cu 
pânze îmbibate de ploaie și valuri ridicate de furtună. Bine că acele gânduri 
morbide mă ţineau trează doar pe mine; Jamie nu urcase odată cu mine, ci 
rămăsese să discute cu Jared despre aranjamentele privind iminenta călătorie. 

Jared era dispus să riște un vas și un căpitan pentru a ne ajuta să-l căutăm 
pe Ian. În schimb, Jamie va călători în calitate de supercargou. 

— Drept ce? întrebasem eu după ce auzisem propunerea lui. 

— Supercargou, ne explicase Jared cu răbdare. E omul care are datoria să 
supravegheze încărcarea, descărcarea, vânzarea și dispunerea încărcăturii. 
Căpitanul și marinarii nu fac decât să asigure navigația; cineva trebuie să se 
ocupe de marfă. În cazul în care siguranţa ei este afectată, ordinele 
supercargoului pot avea întâietate faţă de autoritatea căpitanului. 

Şi așa s-au făcut aranjamentele. Deși era mai mult decât dispus să-și asume 


un Oarecare risc pentru a-și ajuta o rudă, Jared voia și să scoată un profit. 
Drept urmare, a procurat imediat o serie de mărfuri din Bilbao și din Le 
Havre; noi trebuia să călătorim spre Jamaica pentru a descărca totul și apoi să 
încărcăm la bordul navei Artemis rom produs de plantaţia de trestie-de-zahăr 
Fraser et Cie din Jamaica pentru călătoria de întoarcere. 

Voiajul de întoarcere avea să se desfășoare abia după ce revenea vremea 
propice navigaţiei, la sfârșitul lui aprilie sau la începutul lui mai. Între data 
sosirii în Jamaica în februarie și revenirea în Scoţia în luna mai, Jamie va avea 
la dispoziţie nava și echipajul pentru a călători spre Barbados — sau spre alte 
locuri — în căutarea lui Ian cel Tânăr. Trei luni. Speram că vor fi de ajuns. 

Era un aranjament generos. Însă Jared, negustor de vinuri expatriat de mulți 
ani în Franţa, era suficient de bogat, astfel că pierderea unei nave, deși 
neplăcută, nu avea să-l sărăcească. Nu mi-a scăpat faptul că, în timp ce el își 
risca o mică parte a averii, noi ne riscam vieţile. 

Vântul părea să slăbească: nu mai urla în josul hornului cu prea multă forță. 
Cum somnul încă nu se lipea de mine, am coborât din pat și, înfășurându-mă 
cu o cuvertură ca să nu-mi fie frig, m-am dus la fereastră. 

Cerul avea o culoare gri-întunecată, norii de ploaie care se fugăreau păreau 
tiviţi de lumina strălucitoare a lunii ascunse înapoia lor, iar geamul era dungat 
de firicelele de apă care se scurgeau. Cu toate astea, printre nori se furișa 
suficientă lumină ca să disting catargele navelor amarate la cheiul aflat la mai 
puţin de patru sute de metri depărtare. Cu pânzele strânse bine contra furtunii, 
se legănau încoace și încolo, ridicându-se și coborând în ritmul nestatornic al 
valurilor care le loveau în copastii. Peste o săptămână aveam să mă aflu pe o 
asemenea corabie. 

Nu îndrăznisem să mă gândesc cum va fi viaţa mea după ce îl găseam pe 
Jamie sau cum va fi dacă nu-l găseam. Apoi îl găsisem și, într-o succesiune 
rapidă, mă gândisem la o viaţă ca soție de tipograf, între oamenii politici și 
scriitorii din Edinburgh, apoi la o viaţă primejdioasă și fugară în calitate de 
soţie a unui contrabandist și, în cele din urmă, la viaţa așezată de la o fermă 
din Highlands, pe care o dusesem înainte și pe care o îndrăgisem. 

Acum, într-o succesiune la fel de rapidă, toate acele posibilităţi fuseseră 
abandonate și mă confruntam din nou cu un viitor necunoscut. 

Lucru destul de ciudat, nu eram atât de nefericită din cauza asta, cât mai 
curând emoțţionată. Rămăsesem locului vreme de douăzeci de ani, lipită ca o 
scoică de legăturile mele cu Brianna, cu Frank și cu pacienţii. Acum soarta și 
propriile mele acţiuni mă smulseseră de lângă toate acele lucruri și mă 
simţeam rostogolindu-mă parcă în valuri, în voia unor lucruri cu mult mai 
puternice decât mine. 

Răsuflarea mea aburise geamul. Am desenat o mică inimă pe el, așa cum 
obișnuiam să fac pentru Brianna în dimineţile geroase. Apoi îi scriam 
inițialele în interiorul inimii — B.E.R., de la Brianna Ellen Randall. Oare își 
păstrase numele de Randall, m-am întrebat eu, ori alesese să fie Fraser? Am 
ezitat, apoi am desenat două linii în interiorul conturului — un J și un C. 


Încă stăteam la fereastră când ușa s-a deschis și Jamie a intrat în cameră. 

— Tot trează ești? m-a întrebat el, oarecum inutil. 

— Ploaia m-a împiedicat să dorm. 

M-am dus și l-am îmbrățișat, încântată de vigoarea lui caldă care a risipit 
întunericul rece al nopţii. 

M-a strâns în braţe, lăsându-și obrazul pe părul meu. Mirosea vag a rău de 
mare, dar mai puternic a ceară de lumânări și a cerneală. 

— Ai scris ceva? l-am întrebat. 

A coborât privirea spre mine, uimit. 

— Da, dar cum de ţi-ai dat seama? 

— Miroși a cerneală. 

A zâmbit slab, s-a retras un pas și și-a trecut mâna prin păr. 

— Ai un nas fin ca porcii folosiţi pentru a descoperi trufe, englezoaico. 

— Mulţumesc, frumos compliment, am spus eu. Ce ai scris? 

Zâmbetul i-a dispărut de pe faţă, făcându-l să pară încordat și obosit. 

— O scrisoare către Jenny. 

S-a dus la masă, unde și-a scos haina și s-a apucat să își desfacă legătura de 
gât şi jaboul. 

— N-am vrut să-i scriu decât după ce am ajuns la Jared, ca să-i spun ce 
planuri avem și ce perspective sunt de a-l aduce pe lan acasă în siguranţă. 

A făcut o grimasă și și-a tras cămașa peste cap. 

— Dumnezeu știe cum o să reacționeze când o va citi și, slavă Cerului, la 
data aceea eu voi fi pe mare, a adăugat cu ironie, scăpând de cutele lenjeriei. 

Cu siguranţă, așa ceva nu fusese ușor de scris, dar m-am gândit că se simţea 
mai ușurat pentru că o făcuse. S-a așezat să-și scoată încălțările și ciorapii, iar 
eu m-am dus în spatele lui ca să îi desfac șnurul din păr. 

— Mă bucur că am terminat de scris, a spus el, ca un ecou parcă al 
gândului meu. Îmi era groază mai mult decât de orice să o anunţ. 

— I-ai scris adevărul? 

A ridicat din umeri. 

— Întotdeauna am procedat așa. 

Mai puţin în cazul meu. Însă nu am dat glas acelui gând și am început să-i 
masez umerii, apăsând pe mușchii încordați. 

— Ce a făcut Jared cu domnul Willoughby? am întrebat, pentru că, datorită 
masajului, mi-am adus aminte de chinez. 

Ne însoţise când traversaserăm canalul, ţinându-se scai de Jamie ca o 
umbră mică în mătase albastră. Obișnuit să vadă tot felul de oameni în docuri, 
Jared îl luase prin surprindere pe domnul Willoughby, făcând o plecăciune cu 
un aer grav și adresându-i câteva cuvinte în mandarină, dar menajera lui se 
uitase la acel oaspete neobișnuit cu destul de multă suspiciune. 

— Cred că s-a dus să doarmă în grajd, a răspuns Jamie, apoi a căscat și s-a 
întins cu poftă. Mathilde a spus că nu e învățată să aibă păgâni în casă și nici 
nu vrea să înceapă acum. A stropit bucătăria cu apă sfințită după ce ela 
mâncat acolo. 


Aruncând o privire în sus, a zărit inima pe care o desenasem pe geam, 
neagră pe sticla aburită, și a zâmbit. 

— Ce e aia? 

— M-am prostit și eu, am zis. 

A întins mâna și mi-a luat mâna dreaptă, iar cu buricul degetului a mângâiat 
cicatricea mică de la baza degetului meu mare, litera J, pe care o desenase cu 
vârful pumnalului înainte de a-l părăsi, înainte de Culloden. 

— Nu te-am întrebat dacă vrei să vii cu mine, a spus el. Te-aș putea lăsa 
aici, Jared a zis că ești bine-venită dacă rămâi, aici sau la Paris. Ori te-ai putea 
întoarce la Lallybroch. 

— Nu, nu m-ai întrebat, am spus. Pentru că știi al naibii de bine care va fi 
răspunsul meu. 

Ne-am privit și am zâmbit. Ridurile de suferință și de oboseală i-au dispărut 
de pe faţă. Lumina lumânării i-a căzut blând pe creștetul capului când s-a 
aplecat și, cu tandreţe, mi-a sărutat palma. 

Vântul a continuat să șuiere în horn, iar picăturile de ploaie alunecau pe 
geam ca niște lacrimi, dar nu mai conta. Acum puteam dormi. 

Spre dimineaţă cerul s-a luminat. O adiere rece, șfichiuitoare a zgâlțâit 
ferestrele biroului lui Jared, dar nu a reușit să pătrundă în interiorul plăcut. 
Casa din Le Havre era mult mai mică decât reședința lui elegantă din Paris, 
dar tot se putea mândri cu trei caturi confortabile, făcute pe jumătate din lemn. 

Mi-am întins picioarele spre focul care trosnea și am înmuiat pana în 
călimară. Alcătuiam o listă cu lucrurile pe care le socoteam necesare ca 
medicamente pentru cele două luni de voiaj. Alcoolul distilat era atât cel mai 
important, cât și cel mai ușor de procurat articol; Jared promisese că-mi va 
aduce un butoiaș de la Paris. 

— Dar am face bine să îl etichetăm altfel, îmi spusese el. În caz contrar, 
marinarii îl vor goli înainte de a ieși din port. 

Grăsime purificată, am scris eu încet, iarba-Sfântului- loan, usturoi, cinci 
kilograme; coada-șoricelului. Am scris apoi limba-mielului, dar am tăiat 
cuvântul, clătinând din cap, şi l-am înlocuit cu numele mai vechi după care 
era probabil mai cunoscută planta, limba-boului. 

Era o treabă laborioasă. Cândva, cunoscusem utilizările medicinale ale 
tuturor plantelor comune și a multor altora mai neobișnuite. Fusesem nevoită; 
altceva nu găseam. 

Cu toate acestea, multe dintre ele erau surprinzător de eficace. În ciuda 
scepticismului și chiar a ororii declarate arătate de supervizorii și de colegii 
mei de la spitalul din Boston, le folosisem uneori la pacienţii mei moderni și 
obținusem rezultate bune. („Aţi văzut ce a făcut doctoriţa Randall?“ mi-a 
răsunat ca un ecou strigătul unui stagiar, făcându-mă să zâmbesc în timp ce 
scriam. „l-a administrat bolnavului de stomac de la rezerva 134B flori fierte!) 

Realitatea era că nimeni nu ar folosi coada-șoricelului sau tătăneasă pe o 
rană dacă ar avea iod și nu ar trata o infecţie sistemică cu otrăţel-de-apă, 
preferându-l penicilinei. 


Uitasem multe, dar pe măsură ce scriam numele ierburilor, înfățișarea și 
mirosul fiecăreia au început să-mi revină în memorie — aspectul negru, 
bituminos și mirosul aerian și plăcut al uleiului de mesteacăn, aroma iute a 
plantelor din familia mentei, mirosul dulce și prăfos al mușeţelului și 
astringenţa troscotului. 

De cealaltă parte a mesei, Jamie se chinuia să alcătuiască propriile liste. 
Nefiind mare meșter la scris, mâzgălea harnic cu mâna dreaptă beteagă și 
scăpa blesteme printre dinți. 

— Englezoaico, ai trecut suc de lămâi verzi? m-a întrebat el, ridicând 
privirea. 

— Nu. Ar trebui? 

Și-a îndepărtat o șuviţă de păr din ochi și s-a încruntat spre foaia de hârtie 
din față. 

— Depinde. De obicei, medicul navei trebuie să aibă suc de lămâie, dar pe 
un vas de mărimea lui Artemis în general nu există doctor, iar aprovizionarea 
cu diverse alimente cade în sarcina comisarului de navă. Dar nici comisar nu 
există; nu avem timp să găsim un om de încredere, așa că o să îndeplinesc și 
sarcina asta. 

— Păi, dacă o să fii și comisar, și supercargou, eu voi fi aproape medicul 
navei, am spus schiţând un zâmbet. O să iau eu suc de lămâie. 

— Bine. 

Ne-am întors fiecare la listele noastre și am continuat neîntrerupţi până 
când Josephine, fata în casă, a venit să ne anunţe sosirea unei persoane. A 
strâmbat din nas în semn de dezaprobare. 

— Așteaptă în prag. Majordomul a încercat să îl alunge, dar el insistă că are 
o întâlnire cu dumneavoastră, monsieur James? 

Tonul întrebător a sugerat că nimic nu era mai puţin probabil, dar datoria o 
silea să transmită acea sugestie nesigură. 

Jamie a ridicat din sprâncene. 

— O persoană? Ce fel de persoană? 

Josephine a strâns din buze de parcă nu se hotăra să spună. Eu eram 
curioasă să o văd pe acea persoană și m-am aventurat până la fereastră. 
Scoţând capul mult afară, am văzut în prag doar calota unei pălării negre și 
foarte prăfuite, dar nimic mai mult. 

— Arată ca un negustor ambulant, are în spinare un soi de desagă, am 
raportat eu, scoțând capul și mai mult pe fereastră și ţinându-mă de pervaz. 
Jamie m-a prins de talie și m-a tras înapoi, apoi a scos capul pe fereastră. 

— Ah, e negustorul de monede de care vorbea Jared! a exclamat el. Adu-l 
înăuntru. 

Cu o expresie elocventă pe faţa îngustă, Josephine a plecat, revenind după 
scurtă vreme însoţită de un tânăr deșirat, de vreo douăzeci de ani, care purta o 
haină demodată, pantaloni fără curea, care fluturau moale pe picioarele lui 
slăbănoage, cu ciorapii căzuţi, încălţate cu cea mai ieftină pereche de saboți. 

Pălăria neagră și murdară, scoasă politicos de pe cap, a dat la iveală o faţă 


slabă, cu o expresie inteligentă, împodobită de o barbă castanie, lungă, dar 
cam rară. Întrucât în Le Havre, în afară de marinari, nimeni nu purta barbă, 
nici nu mai era nevoie de tichia neagră și slinoasă de pe creștetul vizitatorului 
ca să-mi dau seama că era evreu. 

Tânărul a făcut o plecăciune stângace spre mine, apoi spre Jamie, 
chinuindu-se cu baretele sacului de negustor ambulant. 

— Madame, a spus cu o mișcare din cap care i-a făcut perciunii lungi și 
buclaţi să danseze, monsieur. Sunteţi foarte amabili că m-aţi primit. 

Vorbea franceză cu un accent ciudat, intonând parcă un cântec, astfel că îmi 
era greu să îl urmăresc. 

Deși am înţeles întru totul rezervele lui Josephine în privinţa acelei... 
persoane, ochii albaștri, mari și sinceri, m-au făcut să îi zâmbesc, în ciuda 
înfățișării nu tocmai atrăgătoare. 

— Noi trebuie să îți fim recunoscători, a zis Jamie. Nu mă aşteptam să 
sosești atât de repede. Vărul meu mi-a spus că te numești Mayer, da? 

Negustorul de monede a dat din cap și un zâmbet s-a lăţit printre fuioarele 
bărbii sale tinerești. 

— Da, Mayer. Nu e niciun deranj, eram deja în oraș. 

— Şi totuși, vii de la Frankfurt, nu? E cale lungă de acolo, a zis Jamie 
politicos și a surâs uitându-se la costumaţia lui, care arăta de parcă ar fi cules- 
o dintr-o movilă de gunoaie. Și cam prăfuit drumul, așa se pare, a adăugat el. 
Bei niște vin? 

Mayer a părut oarecum tulburat de acea ofertă, dar după ce a deschis și a 
închis gura de câteva ori, a încuviinţat în cele din urmă cu un semn din cap. 

Însă sfiiciunea a dispărut imediat ce și-a desfăcut sacul. Deși pe afară 
bocceaua aceea informă arăta de parcă ar fi conţinut boarfe zdrenţuite și hrana 
de prânz a lui Mayer, odată deschisă, a scos la iveală câteva policioare din 
lemn, aranjate cu pricepere pe cadrul interior, fiecare raft ticsit cu punguţe din 
piele, stând laolaltă ca ouăle dintr-un cuib. 

Mayer a luat o bucată de țesătură de sub policioare, a desfăcut-o și, cu un 
gest elegant, a întins-o pe masă, în faţa lui Jamie. Apoi a deschis una după alta 
punguţele și a scos mai multe monede, așezându-le cu un respect religios pe 
catifeaua albastru-închis. 

— Un Aquilia Severa aureus, a spus el, atingând o mică monedă care a 
lucit în culoarea plăcută a aurului vechi. lar aici, un sesterț al familiei 
Calpurnia. 

Glasul îi suna plăcut și mâinile i se mișcau cu siguranță, mângâind 
marginea unei monede din argint puţin uzate sau cântărind alta în palmă 
pentru a-i demonstra greutatea. 

A ridicat privirea de la monede și în ochii lui s-a reflectat sclipirea 
metalelor preţioase. 

— Monsieur Fraser mi-a spus că doriţi să vedeţi cât mai multe rarităţi 
grecești și romane. Nu am toată marfa la mine, desigur, dar am câteva 
interesante și aș putea trimite la Frankfurt după altele, dacă doriți. 


Zâmbind, Jamie a clătinat din cap. 

— Din păcate, nu avem timp, domnule Mayer. Noi... 

— Mayer este de ajuns, monsieur Fraser, a precizat tânărul, întrerupându-l 
pe Jamie, pe un ton foarte politicos, dar hotărât. 

— Cum spui, a zis Jamie, făcând o ușoară plecăciune. Sper că vărul meu nu 
s-a înșelat în privinţa ta. Aș fi foarte încântat să îţi plătesc costul călătoriei și 
ceva pentru timpul consumat, dar acum nu doresc să cumpăr niciuna dintre 
monedele pe care le-ai adus... 

Tânărul a înălţat întrebător din sprâncene, gest însoțit de ridicarea unui 
umăr. 

— Eu doresc doar să compar ceea ce ai adus cu ceea ce îmi aduc aminte 
despre niște monede antice pe care le-am văzut, a spus Jamie rar, aplecându- 
se în față pentru a se uita mai atent la monedele expuse, iar apoi, dacă voi găsi 
altele la fel, să te întreb dacă tu ori mai degrabă membrii familiei tale — pentru 
că îmi dau seama că ești foarte tânăr — cunoaşteţi pe cineva care să fi cumpărat 
astfel de monede în urmă cu douăzeci de ani. 

A ridicat privirea spre tânărul evreu, care părea uimit, lucru explicabil, și i- 
a zâmbit. 

— Ştiu, îţi cer cam mult. Dar vărul meu mi-a spus că familia ta este una 
dintre puţinele care se ocupă de asemenea afaceri și este, de departe, cea mai 
pricepută în acest domeniu. Dacă mă poţi pune în legătură cu vreo persoană 
din Indiile de Vest care manifestă interes în această privinţă, îţi voi rămâne 
recunoscător. 

Mayer l-a fixat cu privirea o clipă, apoi a înclinat capul, iar mărgelele mici 
care îi împodobeau tichia au sclipit sub razele de soare. Se vedea clar că 
devenise extrem de curios, însă s-a mulțumit să își atingă sacul și a spus: 

— S-ar putea ca tatăl și unchiul meu să fi vândut asemenea monede, dar eu 
nu. Însă am la mine catalogul și înregistrarea fiecărei monede care a trecut 
prin mâinile lor în ultimii treizeci de ani. Vă voi spune tot ce știu. 

A tras bucata de catifea spre Jamie și s-a așezat. 

— Vedeţi ceva care arată ca monedele de care vă amintiţi? 

Jamie a examinat foarte atent șirurile de monede, apoi, cu delicateţe, a atins 
una din argint, cam de mărimea unui sfert de dolar american. Trei delfini în 
salt pe margine, înconjurând un bărbat pe un car de luptă, aflat în centru. 

— Asta, a spus Jamie. Erau mai multe la fel, cu mici diferenţe, dar erau 
unele cu acești delfini. 

S-a uitat din nou, a ales un disc de aur cu un profil neclar și uzat, apoi unul 
din argint, un pic mai mare, care avea capul unui bărbat prezentat atât din faţă, 
cât și din profil. 

— Astea, a spus el. Paisprezece din aur și zece din acelea cu două capete. 

— Zece! 

Ochii lui Mayer au scânteiat, cât pe ce să sară din orbite. 

— Nu aș fi crezut să se afle atât de multe în Europa! 

Jamie a dat din cap. 


— Sunt foarte sigur. Le-am văzut bine, ba chiar le-am ţinut între degete. 

— Acestea sunt capetele gemene ale lui Alexandru, a spus Mayer, atingând 
moneda cu venerație. Este extrem de rară. Este o tetradrahmă, bătută pentru a 
comemora bătălia de la Amphipolos, dar și întemeierea unui oraș în locul în 
care s-a purtat aceasta. 

Cu o umbră de zâmbet pe buze, Jamie l-a ascultat cu atenţie. Deși nu 
dovedea un interes deosebit față de monedele antice, și-a arătat aprecierea faţă 
de acel bărbat pasionat de ele. 

După un sfert de oră, a urmat o altă consultare a catalogului și totul s-a 
încheiat. Patru drahme grecești la fel ca acelea pe care le recunoscuse Jamie se 
adăugaseră la colecţie, plus câteva monede mici din aur și din argint și ceva 
numit quintinarius, o monedă romană din aur masiv. 

Mayer s-a aplecat, a vârât din nou mâna în sac și a scos un teanc de foi 
făcute sul și legate cu un șnur. Desfășurate, înfățișau șir după șir de ceea ce, 
de la distanţă, păreau niște urme lăsate de picioarele unor păsări; la o privire 
mai atentă, s-au dovedit a fi litere ebraice, scrise mărunt și precis cu cerneală. 

Le-a răsfoit încet, oprindu-se ici și colo și murmurând câte un „Mm“, 
trecând apoi mai departe. În cele din urmă, a așezat teancul pe genunchii 
murdari ai pantalonilor și, înclinând capul, a ridicat ochii spre Jamie. 

— Tranzacţiile noastre se desfășoară în secret, monsieur, a zis el, și, cu 
toate că v-aș putea spune, de exemplu, că sigur am vândut o monedă sau alta 
Și în ce an, nu vă pot preciza numele cumpărătorului. 

S-a oprit și a stat puţin pe gânduri înainte de a continua. 

— Am vândut monede precum cele descrise de dumneavoastră — trei 
drahme, două cu capul lui Egalabalus și cu capul dublu al lui Alexandru, și nu 
mai puţin de șase aurei Calpurnia în 1745. 

A şovăut. 

— În mod normal, asta e tot ce vă pot spune. Cu toate acestea... în cazul de 
faţă, monsieur, știu din întâmplare că bărbatul care a cumpărat aceste monede 
e mort — a murit de câţiva ani, de fapt. În condiţiile existente, nu văd de ce... 

A ridicat din umeri, apoi s-a hotărât. 

— Mda, cumpărătorul a fost un englez, monsieur. Se numea Clarence 
Marylebone, duce de Sandringham. 

— Sandringham! am exclamat eu tresărind și căpătând glas. 

Mayer s-a uitat curios la mine, apoi la Jamie, al cărui chip nu trăda decât 
curiozitatea politicoasă. 

— Da, madame, a spus el. Știu că ducele a murit, deoarece a deţinut o 
colecție bogată de monede antice, pe care unchiul meu le-a cumpărat de la 
moștenitorii lui în 1746 — tranzacţia este consemnată aici. 

A ridicat puţin catalogul, apoi l-a lăsat să cadă înapoi pe genunchi. 

Ştiam că ducele de Sandringham murise, iar asta, din experiența mea 
nemijlocită. Îl ucisese Murtagh, nașul lui Jamie, într-o noapte întunecoasă de 
martie, în 1746, cu puţin înainte ca Bătălia de la Culloden să pună capăt 
rebeliunii iacobine. Mi-am înghiţit nodul din gât amintindu-mi ultima imagine 


a feţei ducelui, ochii lui ca afinele, rămași într-o expresie de surpriză enormă. 

Mayer și-a plimbat privirea de la mine la Jamie, apoi a adăugat cu glas 
șovăitor: 

— Vă mai pot spune ceva. Când unchiul meu a cumpărat colecţia ducelui, 
ea nu cuprindea nicio tetradrahmă. 

— Nu, a murmurat Jamie către sine. Nu au fost. 

Apoi, adunându-și gândurile, s-a ridicat și a luat carafa de pe bufet. 

— Îţi mulţumesc, Mayer, a spus el politicos. lar acum să bem în sănătatea 
ta și pentru cărțulia de colo. 

Câteva minute mai târziu, Mayer s-a așezat în genunchi și a strâns băierile 
sacului jerpelit. Punga plină cu livre de argint pe care Jamie i-o dăduse drept 
plată era în buzunarul lui. S-a ridicat şi a făcut o plecăciune către Jamie, apoi 
către mine, după care s-a îndreptat de spate și și-a pus pe cap pălăria jalnică. 

— La revedere, madame, a spus el. 

— La revedere, Mayer, i-am răspuns, apoi, oarecum șovăitor, l-am întrebat: 
Mayer e singurul tău nume? 

În ochii albaștri a apărut o licărire, însă mi-a răspuns politicos, în timp ce-și 
așeza sacul în spinare. 

— Da, madame. Evreii din Frankfurt nu au voie să folosească nume de 
familie, a zis, ridicând ochii și zâmbind strâmb. De dragul convenienţelor, 
vecinii ne numesc după un scut vechi, roșu, pictat pe faţada casei noastre, cu 
mulţi ani în urmă. Dar mai mult de atât... nu, madame. Nu avem nume. 

Josephine a venit să îl conducă pe vizitatorul nostru spre bucătărie, având 
grijă să meargă cu câţiva pași înaintea lui și strâmbând din nas de parcă ar fi 
mirosit ceva respingător. Mayer a pornit după ea, bocănind cu saboții lui grei 
pe podeaua lustruită. 

Cu ochii închiși și cufundat în gânduri, Jamie stătea relaxat pe scaun. 

Peste câteva minute am auzit ușa de la parter închizându-se ca și cum ar fi 
fost trântită, dar și bocănitul ritmic al saboților pe treptele din piatră. Şi Jamie 
a auzit sunetele și s-a întors spre fereastră. 

— Ei, drum bun, Mayer Scut-Roșu, a spus el zâmbind. 

— Jamie, l-am întrebat, gândindu-mă la ceva, vorbeşti germană? 

— Poftim? Da, a răspuns el nedumerit, atent încă la fereastră și la 
zgomotele de afară. 

— Cum se spune „scut roșu“ în germană? 

A părut descumpănit o clipă, apoi privirea i s-a luminat când a făcut 
legăturile potrivite. 

— Rothschild, englezoaico. Dar de ce? 

— Mă gândeam și eu, am spus și am privit spre fereastră, dar bocănitul 
saboţilor se pierduse de mult între celelalte zgomote ale străzii. Presupun că 
fiecare trebuie să pornească de undeva. 


— Cincisprezece oameni pe cufărul unui mort, am remarcat eu. lo-ho-ho și 
o sticlă de rom.!? 


Jamie s-a uitat ciudat la mine. 

— Da? a făcut el. 

— Ducele fiind mortul, i-am explicat. Crezi că a lui a fost comoara focilor? 

— N-aș putea spune sigur, dar pare probabil. 

Preţ de câteva clipe, Jamie a bătut darabana cu cele două degete rigide în 
masă, într-un ritm meditativ. 

— Când Jared mi-a vorbit de Mayer, negustorul de monede, m-am gândit 
că merita să îl întreb, pentru că mi-e limpede că persoana care a trimis nava 
Bruja să recupereze comoara este cea care a și ascuns-o acolo. 

— Bun raţionament, am zis, dar, dacă ducele a pus-o acolo, nu e vorba de 
aceeași persoană. Crezi că întreaga comoară valora cincizeci de mii de lire? 

Jamie și-a privit imaginea reflectată pe pântecul rotunjit al carafei și a 
rămas pe gânduri. Apoi a ridicat-o și și-a umplut din nou paharul ca să 
gândească mai lesne. 

— Ca metal, nu. Dar ai băgat de seamă prețurile cu care s-au vândut unele 
dintre monedele acelea din catalogul lui Mayer? 

— Da. 

— Chiar și o mie de lire — pentru o bucată de metal mucegăit! s-a minunat 
el. 

— Nu cred că metalul mucegăiește, am spus, dar înţeleg ce vrei să sugerez. 
În orice caz, am continuat eu, respingând întrebarea cu un gest, problema stă 
cam așa: crezi că acea comoară putea reprezenta cele cincizeci de mii de lire 
promise de duce Stuarților? 

La începutul anului 1744, când se aflase în Franţa, încercând să îl convingă 
pe vărul său Ludovic să îi acorde sprijin, Charles Stuart primise o ofertă 
cifrată din partea ducelui de Sandringham, de cincizeci de mii de lire — bani 
suficienţi pentru angajarea unei mici armate —, cu condiţia să intre în Anglia 
pentru a recuceri tronul strămoșilor lui. 

Nu vom afla niciodată dacă acea ofertă l-a convins până la urmă pe 
schimbătorul prinţ Charles să întreprindă acea aventură. Poate să fi fost, la fel 
de bine, o provocare a cuiva cu care stătea la chefuri, ori o jignire — reală sau 
imaginară — din partea amantei lui, iar asta îl trimisese în Scoţia, însoțit doar 
de șase tovarăși, două mii de soldaţi olandezi și câteva butoaie de brandy cu 
care să poată vrăji căpeteniile din Highlands. 

În orice caz, cele cincizeci de mii de lire nu fuseseră primite, deoarece 
contele murise înainte de sosirea lui Charles în Anglia. O altă întrebare care 
mă frământa în nopţile de nesomn era dacă acei bani ar fi slujit la ceva. Dacă 
ar fi primit banii, şi-ar mai fi condus armata prăpădită din Highlands tocmai 
până la Londra ca să recâștige tronul și să poarte coroana tatălui său? 

Dacă da — ei bine, rebeliunea iacobită probabil că ar fi reușit, nu ar mai fi 
existat Bătălia de la Culloden, eu nu m-aș mai fi întors prin cercul de piatră 
şi... eu şi Brianna am fi murit la naștere și am fi fost de mult oale și ulcele. 
Evident, douăzeci de ani ar fi trebuit să mă înveţe inutilitatea lui „dacă“. 

Frecându-și gânditor rădăcina nasului, Jamie analizase problema. 


— S-ar putea, a spus el în cele din urmă. Dacă există o piaţă pentru monede 
şi pietre preţioase — știi că durează mult timp până le poţi vinde; dacă trebuie 
să scapi de ele repede, nu primeşti decât o parte mică din preţ. Dar dacă ai 
suficient timp ca să găsești cumpărători buni —, atunci da, suma ar putea 
ajunge la cincizeci de mii de lire. 

— Duncan Kerr a fost iacobit, da? 

Încruntându-se, Jamie a confirmat cu o mișcare din cap. 

— A fost. S-ar putea... deși, Dumnezeu mi-e martor, să dai o asemenea 
comoară unui comandant de armată ca să-și plătească soldaţii, când știi cât de 
greu este să o transformi în bani... 

— Însă, pe de altă parte, era de dimensiuni mici, putea fi transportată și 
ascunsă cu ușurință, am obiectat eu. Aspectul ăsta ar fi important, dacă ai fi în 
locul ducelui, când trădezi tratând cu Stuarţii. Dacă ar fi trimis cele cincizeci 
de mii de lire în monede, în lăzi solide, cu căruţe și cu gărzi, ar fi atras mult 
mai mult atenţia decât dacă ar fi trimis în secret pe cineva dincolo de Canalul 
Mânecii cu o lădiţă de lemn. 

Jamie a dat iar din cap. 

— Tot așa, dacă ai avea deja o colecţie de asemenea rarităţi, nimeni nu ar 
băga de seamă când mai cumperi și altele și nimeni nu ar observa ce monede 
ai avut. Ar fi simplu să le scoţi pe cele mai valoroase, să le înlocuiești cu unele 
mai ieftine, și nimeni nu ar afla asta. Dacă e să transferi bani sau pământuri, 
trebuie să apelezi la un bancher, care ar putea să trăncănească, a adăugat 
Jamie, clătinând admirativ din cap. Un plan inteligent, indiferent cine l-a 
născocit. 

Apoi m-a privit întrebător. 

— Atunci, de ce a venit Duncan Kerr la aproape zece ani după Culloden? 
Şi ce s-a întâmplat cu el? A venit să lase comoara pe insulița focilor sau să o 
ia? 

— Şi cine a trimis acum nava Bruja? am încheiat eu în locul lui. 

— N-am habar. Să fi avut ducele vreun aliat? Dacă da, nu știm cine este. 

Jamie a oftat și, pierzându-și răbdarea după ce stătuse pe scaun atât de mult, 
s-a ridicat și s-a întins. A aruncat o privire pe fereastră apreciind poziţia 
soarelui, metoda lui obișnuită de a-și da seama ce oră era, indiferent dacă avea 
sau nu un ceas în preajmă. 

— Da, în fine, vom avea timp să facem speculaţii după ce ajungem pe 
mare. E aproape amiază, iar diligenţa spre Paris pleacă la ora trei. 


Dugheana spiţerului din Rue de Varennes dispăruse. În locul ei am găsit o 
tavernă animată, un cămătar și atelierul unui bijutier, îngrămădite una într- 
alta. 

— Maestrul Raymond? 

Cămătarul s-a încruntat, unindu-și sprâncenele cărunte. 

— Madame, am auzit de el — mi-a aruncat o privire prevăzătoare, sugerând 
că lucrurile auzite nu erau prea măgulitoare —, dar a murit de câţiva ani. Dacă 


doriţi un spiţer bun, vi-l recomand pe Krasner din Place d'Aloes. Ori poate 
doamna Verrue, din apropiere de Tuilleries... 

S-a uitat cu interes la domnul Willoughby, care mă însoțea, apoi s-a aplecat 
peste tejghea ca să mi se adreseze secretos. 

— Madame, nu v-ar interesa să-l vindeţi pe chinez? Am un client care 
manifestă un interes deosebit faţă de Orient. Aș putea obţine un preţ bun — 
mai puţin comisionul obișnuit, vă asigur. 

Domnul Willoughby, care nu știa franţuzește, se uita cu un dispreţ evident 
la un vas din porțelan pictat cu fazani, realizat în stil oriental. 

— Mulţumesc, am spus, dar nu cred că vreau să-l vând. Voi încerca la 
Krasner. 

Domnul Willoughby atrăsese relativ puţină atenţie în Le Havre, oraș 
portuar înţesat de străini de toate felurile. Însă pe străzile Parisului, cu jacheta 
lui matlasată peste costumul albastru din mătase și cu coada înfășurată de 
câteva ori în jurul capului, stârnea nenumărate comentarii. Cu toate astea, s-a 
dovedit extrem de priceput la ierburi și la substanţe medicinale. 

— Bai jei ai, a spus el, ridicând câteva seminţe de muștar dintr-o cutie 
aflată în magazinul lui Krasner. E bun pentru shen-yen — rinichi. 

— Da, adevărat, am spus eu surprinsă. De unde știi? 

Și-a mișcat capul într-o parte și în alta, așa cum făcea de obicei când era 
încântat că reușise să uimească pe cineva. 

— Cunoscut vraci demult, s-a mulțumit el să spună, după care s-a întors și 
a arătat spre un coș în care se afla ceva ce mi s-a părut a fi bulgări de noroi 
uscat. Shaan-yii, a rostit el cu glas autoritar. Bun — foaarte bun — curăţă 
sângele, face bine la ficat, nu piele uscată, te ajută să vezi. Cumpără. 

M-am dus mai aproape pentru a examina obiectele respective și am 
descoperit că erau niște ţipari uscați, respingători, făcuţi ghem și acoperiţi din 
belșug cu noroi. Preţul era foarte rezonabil, de aceea, ca să-i fac pe plac, am 
adăugat două dintre ghemotoacele urâte în coșul de pe braţ. 

Vremea era blândă pentru începutul lunii decembrie, așa că ne-am întors pe 
Jos până la casa lui Jared din Rue Tremoulins. Străzile sclipeau în soarele 
iernatic, animate de vânzători ambulanți, cerșetori, prostituate, vânzătoare și 
alți locuitori ai părții mai sărace din Paris, toți profitând de topirea zăpezii. 

Însă la colţul dintre Rue du Nord și Allée de Canards am văzut ceva 
neobișnuit; o siluetă înaltă, cu umerii căzuţi, purtând o rasă neagră și o pălărie 
neagră, rotundă. 

— Reverend Campbell! am exclamat eu. 

S-a răsucit când m-am adresat astfel, apoi, recunoscându-mă, a făcut o 
plecăciune și și-a scos pălăria. 

— Doamnă Malcolm! a spus el. Sunt foarte încântat să vă revăd. 

Ochii i-au căzut asupra domnului Willoughby și a clipit repede de câteva 
ori, iar trăsăturile feţei i s-au asprit într-o privire dezaprobatoare. 

— Ăă... el este domnul Willoughby, l-am prezentat eu. E un... asociat al 
soţului meu. Domnule Willoughby, dumnealui este reverendul Archibald 


Campbell. 

— Mda. 

De obicei, reverendul Campbell arăta foarte auster, dar acum a reușit să 
arate de parcă ar fi mâncat sârmă ghimpată la dejun și i se păruse fără gust. 

— Aveam impresia că plecați din Edinburgh spre Indiile de Vest, am spus, 
sperând că își va muta ochii glaciali de la chinez. 

Am reușit; și-a îndreptat privirea spre mine, iar ochii i-au devenit mai calzi. 

— Vă mulţumesc pentru interesul arătat, madame, a spus el. Încă nutresc 
intenţia asta. Totuși, am avut de rezolvat niște treburi urgente în Franţa. Voi 
pleca din Edinburgh de joi într-o săptămână. 

— Cum se mai simte sora dumneavoastră? am întrebat. 

S-a uitat cu aversiune la domnul Willoughby, apoi s-a tras într-o parte, ca 
să nu se mai simtă țintuit de privirea chinezului, și a coborât glasul. 

— Starea ei s-a îmbunătăţit întru câtva, mulţumesc. Leacurile pe care i le- 
aţi prescris trebuie să fi fost de ajutor. E mult mai liniștită și acum doarme cu 
regularitate. Vă mulţumesc încă o dată pentru bunăvoință. 

— Nu aveţi de ce, am zis. Sper că va rezista cu bine călătoriei. 

Ne-am despărţit schimbând obișnuitele cuvinte de rămas-bun, iar eu și 
domnul Willoughby am pornit pe Rue du Nord, luând-o spre casa lui Jared. 

— Reverend înseamnă om sfânt, nu adevărat? a spus domnul Willoughby, 
după o scurtă tăcere. 

Ca toţi orientalii, avea dificultăți să-l pronunţe pe R, ceea ce a făcut 
cuvântul „reverend“ să sune foarte pitoresc, dar am înţeles destul de bine ce 
voise să spună. 

— Adevărat, am spus eu, privindu-l curioasă. 

El și-a ţuguiat buzele, apoi le-a depărtat, după care a scos un sunet care 
trăda clar amuzamentul. 

— Nu atât de sfânt acel reverend, a zis. 

— Ce te face să spui asta? 

Mi-a aruncat o privire cu ochii lui sclipitori, plini de șiretenie. 

— Eu văzut la el o dată la madame Jeanne. Atunci nu vorbea tare. Era tare 
tăcut prietenul reverend. 

— Serios? 

M-am întors să privesc în urmă, dar silueta înaltă a reverendului dispăruse 
în mulțime. 

— Târfe împuţite, a zis domnul Willoughby, făcând un gest obscen spre 
vintrele lui drept ilustrare. 

— Da, am priceput, am zis. Ei, uneori carnea se dovedește slabă, chiar și 
pentru preoții scoțieni ai Bisericii Libere. 

La cina din acea seară am pomenit de întâlnirea cu reverendul, dar nu am 
adăugat remarcile domnului Willoughby privind activităţile sale din timpul 
liber. 

— Ar fi trebuit să-l întreb în ce parte a Indiilor de Vest se duce, am adăugat 
eu. Nu neapărat pentru că ar fi un companion grozav, dar ar fi putut să ne fie 


de folos pentru a cunoaște pe cineva de acolo. 

Jared, care mânca harnic chiftele din carne de vițel, a înghiţit, apoi a spus: 

— Draga mea, nu-ţi face griji din pricina asta. Am scris câteva scrisori pe 
care să le duceţi unor prieteni de-ai mei de acolo, care sigur vă vor ajuta. 

A mai tăiat o bucată respectabilă de carne, a trecut-o prin sos de vin și a 
mestecat-o, timp în care s-a uitat gânditor la Jamie. 

Ajungând în mod evident la o hotărâre, a înghiţit, a luat o gură de vin și a 
spus pe un ton degajat: 

— Ne-am întrunit la nivelul nostru, vere. 

L-am privit uimită, dar, după un moment, Jamie, i-a răspuns: 

— Şi ne-am despărțit la sfert. 

Faţa îngustă a lui Jared s-a destins într-un zâmbet larg. 

— Asta ne va fi de ajutor, a spus el. Nu eram sigur, înţelegi? Dar m-am 
gândit că merita osteneala. Unde ai fost făcut? 

— În închisoare, i-a răspuns Jamie imediat. Voi face parte din loja din 
Inverness. 

Satisfăcut, Jared a dat din cap. 

— Destul de bine. Există loji şi în Jamaica, și în Barbados — îți voi da 
scrisori către maeștrii de acolo. Dar cea mai mare lojă e în Trinidad — acolo 
există peste două mii de membri. Dacă ai mare nevoie de ajutor ca să-l găsești 
pe băiat, pe ei trebuie să îi întrebi. Mai curând ori mai târziu, veștile despre 
ceea ce se întâmplă pe insule ajung la acea lojă. 

— N-aţi vrea să-mi spuneţi și mie despre ce vorbiţi? i-am întrerupt eu din 
discuţie. 

Jamie mi-a aruncat o privire și mi-a zâmbit. 

— Despre masonerie, englezoaico. 

— Eşti mason? am exclamat eu. Nu mi-ai spus! 

— Nici nu are voie, a precizat Jared, destul de tăios. Riturile masoneriei 
sunt secrete, cunoscute doar membrilor ei. Eu nu aș putea să îl prezint pe 
Jamie lojii din Trinidad dacă el nu ar fi deja unul dintre noi. 

Discuţia a continuat pe subiecte generale când Jamie și Jared au început să 
vorbească despre aprovizionarea navei Artemis, însă eu am rămas tăcută, 
concentrându-mă asupra cărnii de vițel. Chiar minor, incidentul îmi amintise 
de toate lucrurile pe care nu le știam despre Jamie. Cândva, aș fi putut spune 
că îl cunoșteam atât cât poate un om să cunoască alt om. 

Acum, existau unele momente când, discutând intimităţi, adormind în 
scobitura umărului lui, ţinându-l strâns după ce făceam dragoste, simţeam că 
încă îl cunoșteam, că mintea și inima lui erau la fel de limpezi pentru mine 
precum paharele din cristal pentru vin de pe masa lui Jared. 

Şi existau alte momente, ca acum, când descopeream brusc lucruri 
nebănuite din trecutul lui ori îl vedeam stând încremenit, cu ochii umbriți de 
amintiri pe care nu le împărtășeam cu el. Dintr-odată, m-am simţit nesigură și 
singuratică, șovăind pe marginea prăpastiei dintre noi. 

Jamie m-a atins cu piciorul pe sub masă, apoi s-a uitat la mine cu un 


zâmbet tainic în privire. A ridicat puţin paharul, în semn de toast mut, iar eu i- 
am răspuns la zâmbet, simţindu-mă oarecum liniștită. Gestul mi-a adus aminte 
brusc de noaptea nunţii noastre, când stătuserăm alături și băuserăm vin, niște 
străini înspăimântați unul de celălalt, care nu aveau între ei altă legătură decât 
contractul de căsătorie și promisiunea onestităţii. 

Există lucruri pe care nu mi le poți spune, zisese el. Nu-ţi voi cere și nici nu 
te voi sili să mi le spui. Însă când îmi vei spune ceva, să fie adevărul. Acum, 
între noi nu există decât respect, iar respectul lasă loc secretelor, așa cred, nu 
și minciunilor. 

Am sorbit avidă din pahar și am simţit buchetul puternic al vinului 
învolburându-mi-se în cap și obrajii arzând. Jamie încă stătea cu ochii aţintiţi 
asupra mea, ignorând monologul lui Jared despre pesmeţii și lumânările care 
trebuiau duse la bordul navei. Piciorul lui l-a blocat pe al meu într-o întrebare 
mută, iar eu i-am răspuns în același fel. 

— Da, o să mă ocup de asta mâine-dimineaţă, a spus el, drept răspuns la o 
întrebare a lui Jared. Însă acum cred că o să mă retrag, vere. Am avut o zi 
lungă. 

Și-a împins scaunul în spate, s-a ridicat și mi-a întins o mână. 

— Claire, vii cu mine? 

Cu vinul gonindu-mi prin vene și făcându-mă să mă simt caldă și ușor 
ameţită, m-am ridicat de pe scaun. Ochii ni s-au întâlnit într-o înţelegere 
perfectă. Acum exista ceva mai mult decât respect între noi, dar și loc pentru 
ca secretele noastre să devină cunoscute, la vremea potrivită. 


A doua zi, dimineaţa, Jamie și domnul Willoughby au plecat împreună cu 
Jared să încheie pregătirile. Eu aveam o treabă anume — una de care preferam 
să mă ocup singură. În urmă cu douăzeci de ani, existaseră două persoane din 
Paris la care ţinusem foarte mult. Maestrul Raymond nu mai era; murise sau 
dispăruse. Și existau slabe șanse ca și cealaltă să mai fie în viaţă, totuși trebuia 
să aflu asta înainte de a părăsi Europa probabil pentru ultima oară, din câte 
credeam. Cu inima bătându-mi anapoda, am urcat în trăsura lui Jared și i-am 
spus vizitiului să mă ducă la Hôpital des Anges. 


Mormântul se afla în micul cimitir rezervat mănăstirii, sub contraforturile 
catedralei din apropiere. Chiar dacă dinspre Sena venea un aer umed și rece, 
iar ziua era înnorată, cimitirul înconjurat de ziduri păstra o lumină slabă, 
reflectată de blocurile din calcar de culoare albicioasă, care fereau micul loc 
de vânt. Iarna, acolo nu creșteau nici tufișuri, nici flori, însă plopii fără frunze 
și zadele ţeseau o broderie delicată pe fundalul cerului, iar mușchiul verde și 
gros se cuibărise în pietre, crescând viguros în ciuda frigului. 

Era o piatră funerară mică, din marmură albă, delicată. De-a curmezișul 
părții de sus se întindeau două aripi de heruvim, adăpostind cuvântul ce 
reprezenta singura decoraţiune de pe piatră. Cuvântul era „Credință“. 

Am stat uitându-mă la ea până mi s-au împăienjenit ochii. Adusesem o 


floare; o lalea roz — nu era cel mai ușor lucru de găsit la Paris în decembrie, 
dar Jared avea seră. Am îngenuncheat și am așezat-o pe piatră, mângâind cu 
un deget rotunjimea delicată a unei petale, ca și cum ar fi fost un obraz de 
copil. 

— Am crezut că nu voi plânge, am spus eu într-un târziu. 

Am simţit pe cap mâna măicuţei Hildegarde. 

— Le Bon Dieu așază lucrurile așa cum socotește El mai bine, a zis ea 
încet. Dar rareori ne spune de ce. 

Am inspirat adânc și mi-am șters obrajii cu un colţ al mantiei. 

— A trecut multă vreme. 

M-am ridicat încet în picioare, m-am întors și am văzut-o pe măicuţa 
Hildegarde urmărindu-mă cu o expresie de profundă înţelegere și interes. 

— Am observat că pentru mame timpul nu există cu adevărat când e vorba 
de copiii lor, a rostit ea rar. Nu contează ce vârstă are copilul, într-o clipită, 
mama îl vede din nou ca atunci când l-a născut, când a învăţat să meargă, cum 
era la orice vârstă... oricând, chiar și atunci când copilul este matur și a 
devenit și el părinte. 

— Mai ales când dorm, am spus, coborând din nou privirea spre mica 
piatră albă. Atunci vezi bebelușul. 

— Ah, a spus măicuţa cu satisfacţie în glas. Mi-am închipuit că ai avut mai 
mulți copii; aşa pari. 

— Incă unul, i-am mărturisit, aruncându-i o privire. Și de unde știi atât de 
multe despre mame și copii? 

Ochii ei mici și negri au sclipit cu șiretenie pe sub sprâncenele subțiate și 
albite. 

— Bătrânii nu au nevoie de mult somn, a spus ea ridicând din umeri. 
Noaptea, câteodată mă plimb prin rezerve. Pacienţii îmi vorbesc. 

Odată cu înaintarea în vârstă, se mai stafidise, iar umerii largi i se 
încovoiaseră ușor, subţiri ca un umeraș din sârmă, pe sub rasa neagră din serj. 
Chiar și așa, tot era mai înaltă decât mine și le domina pe celelalte maici, 
amintind de o sperietoare, însă impunătoare ca întotdeauna. Avea baston, dar 
călca dreaptă, ferm, și ochii îi rămăseseră sfredelitori, așa că folosea bastonul 
mai mult pentru a-i îndemna pe leneși sau pentru a le îndruma pe 
subordonatele ei decât pentru a se sprijini în el. 

Mi-am suflat nasul și ne-am întors pe aleea care ducea spre mănăstire. În 
timp ce pășeam rar, am observat ici și colo alte pietre mici printre cele mari. 

— Toate pietrele acelea înseamnă copii? am întrebat puţin surprinsă. 

— Copiii maicilor, a spus ea sec. 

Am rămas cu gura căscată de uimire, iar ea a ridicat din umeri, ca 
întotdeauna, elegantă și ironică. 

— Se mai întâmplă, a spus ea și, după câţiva pași, a adăugat: Nu des, 
bineînţeles. 

A făcut un semn cu bastonul spre marginea cimitirului. 

— Acest loc este rezervat pentru surori, pentru câţiva binefăcători ai 


Hôpital şi pentru cei pe care îi iubesc ei. 

— Surorile sau binefăcătorii? 

— Surorile. Hei, tu, trântore! 

Măicuţa Hildegarde s-a oprit pentru că zărise un infirmier rezemat leneș de 
zidul bisericii și fumând o pipă. Cât ea l-a ocărât în franceza de Curte din 
copilăria ei, elegantă și păcătoasă, am rămas deoparte și am privit cimitirul 
micut. 

Lângă zidul îndepărtat, dar tot în pământ sfințit, se afla un șir de plăci mici 
din piatră, pe fiecare fiind gravat un singur nume, „Bouton“. Dedesubtul 
fiecărui nume era câte un număr roman de la I la XV. Câinii iubiţi ai măicuţei 
Hildegarde. Am aruncat o privire spre însoţitorul ei actual, cel de-al 
șaisprezecelea deţinător al acelui nume. Era negru ca tăciunele și cu blana 
buclată ca un miel persan. Stătea drept la picioarele ei, cu ochii aţintiţi spre 
infirmierul vinovat, un ecou mut al dezaprobării exprimate cu glas tare de 
măicuţa Hildegarde. 

Surorile și cei pe care îi iubesc ele. 

Măicuţa Hildegarde s-a întors, iar expresia ei fioroasă s-a schimbat imediat 
în zâmbetul care îi transforma trăsăturile de gargui în frumuseţe. 

— Sunt foarte încântată că ai revenit, ma chere, mi-a zis. Hai înăuntru; voi 
găsi lucruri care ţi-ar putea fi de folos în călătorie. 

Așezând capătul bastonului în scobitura braţului, m-a luat de antebraţ ca să 
se sprijine, prinzându-mă cu degetele osoase și calde, a căror piele devenise 
subțire ca hârtia. Am trăit senzaţia că nu eu o sprijineam pe ea, ci lucrurile 
stăteau exact pe dos. 

Când am pătruns pe aleea mărginită de tise care ducea spre intrarea în 
Hôpital, am ridicat ochii spre ea. 

— Măicuţă, să nu mă socotești nepoliticoasă, am spus eu cu glas șovăitor, 
voiam să te întreb ceva... 

— Optzeci și trei, mi-a răspuns imediat și a zâmbit larg, arătându-și dinţii 
lungi și îngălbeniţi, ca de cal. Toată lumea vrea să știe asta, a adăugat ea, 
mulţumită de sine. 

S-a uitat în urmă, spre cimitirul micuţ și a ridicat un umăr într-un gest prin 
care francezii arată că refuză ceva. 

— Încă nu, a rostit ea încrezătoare. Le Bon Dieu știe că mai am multe de 
făcut aici. 


41. RIDICĂM PÂNZELE 


Era o zi cenușie și rece — nici nu se poate altfel într-un decembrie din 
Scoţia — când Artemis a ajuns la Cape Wrath, pe coasta de nord. 

Am privit printre gene pe fereastra tavernei spre negura cenușie și densă 
care ascundea stâncile aflate de-a lungul țărmului. Cu mirosul de alge în 
putrefacție care plutea în aer și cu vuietul valurilor care se spărgeau cu atâta 
zgomot încât descuraja orice discuţie, chiar și în mica tavernă de pe chei, 
locul amintea în mod deprimant de peisajul din apropierea insuliţei focilor. 
Ian cel Tânăr fusese răpit cu aproape o lună în urmă. Acum trecuse de Crăciun 
și ne aflam tot în Scoţia, la doar câţiva kilometri de insula focilor. 

În ciuda ploii îngheţate, prea neliniștit ca să rămână înăuntru, lângă foc, 
Jamie umbla de colo până colo pe chei. Călătoria pe mare din Franţa până în 
Scoţia nu se dovedise mai ușoară pentru el decât prima traversare a Canalului 
Mânecii și știam că perspectiva de a se afla două sau trei luni la bordul lui 
Artemis îl îngrozea. În același timp, nerăbdarea lui de a porni în urmărirea 
răpitorilor era atât de mare, încât orice întârziere îl umplea de frustrare. 
Trezindu-mă în miez de noapte, descoperisem de multe ori că el plecase, 
umblând singur pe străzile din Le Havre. 

În mod ironic, se făcea vinovat de acea ultimă întârziere. Ajunseserăm la 
Cape Wrath pentru a-i lua pe Fergus și, totodată, pe cei câţiva contrabandiști 
după care îl trimisese Jamie înainte de plecarea noastră la Le Havre. 

— Nu am cum ști ce ne așteaptă în Indii, englezoaico, îmi explicase Jamie. 
Nu am de gând să mă pun singur cu o bandă de pirați și nici să lupt alături de 
niște oameni pe care nu-i Cunosc. 

Contrabandiștii erau cu toţii oameni ai țărmului, obișnuiți cu ambarcaţiunile 
și cu oceanul, chiar dacă nu se pricepeau la corăbii; ei urmau să fie angajaţi ca 
membri ai echipajului, fiindcă Artemis nu avea destui oameni din cauza 
sezonului în care urma să navigăm. 

Cape Wrath era un port mic, cu o activitate restrânsă în acea perioadă a 
anului. În afară de Artemis, la cheiul din lemn erau amarate doar câteva 
ambarcaţiuni pescărești și un ketch. Exista însă o mică tavernă în care 
echipajul de pe Artemis își petrecea timpul de așteptare distrându-se, iar cei 
care nu încăpeau înăuntru se adăposteau sub streșini, bând bere din oale care 
le erau date pe geam de către camarazii lor aflaţi în interior. Jamie umbla pe 
țărm, venind în tavernă doar pentru a mânca, și atunci se așeza în faţa focului, 
iar din straiele lui ude se înălţau fuioare de abur, care îi trădau suferinţa 
crescândă pe care o purta în suflet. 


Fergus întârzia. În afară de Jamie și de căpitanul ales de Jared, nimănui nu 
părea să îi pese că trebuia să aștepte. Căpitanul Raines, un bărbat vârstnic, 
scund și plinuţ, își petrecea mai tot timpul pe puntea corabiei, stând cu un ochi 
spre cerul acoperit și cu celălalt pe barometru. 

— Planta asta miroase foarte pătrunzător, englezoaico, a remarcat Jamie în 
cursul uneia dintre scurtele lui vizite în tavernă. Ce e? 

— Ghimbir proaspăt, i-am răspuns, ridicând spre nasul lui ce mai rămăsese 
din rădăcina pe care o dădeam pe răzătoare. Cunoștinţele mele despre plante 
îmi spun că te ajută să nu ai greţuri. 

— Da? 

A ridicat bolul, a mirosit conţinutul și, spre amuzamentul privitorilor, a 
strănutat sănătos. Am înșfăcat vasul înainte ca el să-l verse pe jos. 

— Nu se administrează ca tutunul de prizat, am spus. Din el se face ceai. Și 
sper să ajute, pentru că, în caz contrar, o să te scoatem cu forţa din santină, 
dacă santina e ce cred eu. 

— Nu vă faceţi griji, doamnă, m-a asigurat un marinar mai bătrân, care 
auzise discuţia dintre noi. Mulţi novici se simt cam ciudat o zi sau două. Da’ 
de obicei, nu trece mult până își revin; în a treia zi, se învaţă cu ruliu” și cu 
tangaju”, și p-ormă urcă pe punte veseli ca niște privighetori. 

I-am aruncat o privire lui Jamie, care în acele momente nu arăta nicidecum 
ca o privighetoare. Totuși, comentariul marinarului a părut să îi dea speranţă, 
pentru că s-a luminat la faţă și i-a făcut semn fetei care servea să îi aducă un 
pahar cu bere. 

— E posibil. Și Jared mi-a zis același lucru; în general, răul de mare ţine 
doar câteva zile, cu condiţia ca furtuna să nu fie prea puternică, a spus Jamie 
și a luat o gură de bere, iar apoi, ceva mai încrezător, a băut mai mult. Cred că 
aș putea rezista trei zile. 


Mai târziu, în după-amiaza celei de-a doua zile de așteptare, au apărut șase 
bărbaţi care mergeau șerpuit de-a lungul țărmului stâncos, călare pe ponei 
lăţoși de Highlands. 

— Uite-l pe Raeburn în frunte, a spus Jamie, ţinându-și mâna streașină la 
ochi și privind printre gene pentru a descoperi identitatea celor șase 
punctișoare. După el e Kennedy, apoi Innes — îi lipsește braţul stâng, înţelegi? 
— şi Meldrum, iar acela trebuie să fie MacLeod, ei întotdeauna călăresc alături. 
Și cel din coadă să fie Gordon ori Fergus? 

— Trebuie să fie Gordon, am spus eu, uitându-mă peste umărul lui la 
bărbaţii care se apropiau, pentru că e mult prea gras ca să fie Fergus. 

— Şi-atunci, unde dracu” e Fergus? l-a întrebat Jamie pe Raeburn, după ce 
contrabandiștii au fost întâmpinați, prezentaţi celorlalți membri ai echipajului 
și duși să mănânce o cină caldă și să bea un păhărel. 

Drept răspuns, Raeburn a înclinat capul, grăbindu-se să înghită ce mai avea 
în gură. 

— Păi, mi-a zis că avea o trebușoară de rezolvat și să mă ocup de 


închirierea cailor și să stau de vorbă cu Meldrum și MacLeod despre drum, 
fin'că ei erau ieșiţi pe mare cu barca și nu aveau să se-ntoarcă decât peste o zi, 
două și... 

— Ce trebușoară? a întrebat Jamie pe un ton tăios, dar nu a primit drept 
răspuns decât o ridicare din umeri. 

În gaelică, Jamie a bolborosit ceva în barbă, dar s-a întors să-și termine cina 
fără să mai comenteze. 

Cum echipajul era acum complet — mai puţin Fergus —, în dimineaţa 
următoare au început pregătirile pentru plecare. Puntea a devenit scena unui 
haos organizat, pentru că oamenii se repezeau încoace și încolo, scoteau 
capetele prin gurile de magazie și coborau brusc de pe vele ca niște muște 
moarte. Jamie a rămas în apropierea timonei, fără să stea în calea oamenilor, 
dar oferindu-se să ajute ori de câte ori era nevoie mai curând de mușchi decât 
de pricepere. În cea mai mare parte a timpului a stat în picioare, cu ochii 
aţintiţi spre drumul care mergea de-a lungul țărmului. 

— Va trebui să ridicăm ancora pe la mijlocul după-amiezii, altfel pierdem 
mareea, a vorbit căpitanul Raines calm, dar ferm. Peste douăzeci și patru de 
ore vom avea vreme ursuză; barometrul e în scădere și simt asta și în gâtlej. 

Căpitanul și-a masat cu delicateţe gâtul și a făcut un semn către cer, a cărui 
culoare trecuse de la cea a cositorului la plumburiu încă de la începutul 
dimineţii. 

— Dacă pot, nu vreau să ridicăm ancora pe furtună, iar dacă vrem să 
ajungem cât mai curând în Indii... 

— Da, am înţeles, căpitane, l-a întrerupt Jamie. Desigur, trebuie să 
procedezi cum e mai bine. 

S-a retras un pas pentru a-i permite unui marinar să treacă, iar căpitanul a 
dispărut, dând ordine din mers. 

Pe măsură ce timpul s-a scurs, ca de obicei, Jamie a părut să se stăpânească, 
însă am observat că bătea darabana cu degetele ţepene pe coapsă mai des 
decât în mod obișnuit, acela fiind singurul semn de îngrijorare. Și era foarte 
îngrijorat. Fergus stătuse alături de el vreme de douăzeci de ani, de când 
Jamie îl găsise într-un bordel parizian și îl angajase ca să fure scrisorile lui 
Charles Stuart. 

Ba mai mult, Fergus trăise la Lallybroch încă dinainte de nașterea lui Ian 
cel Tânăr. Băiatul îi fusese ca un frate mai mic lui Fergus, iar Jamie 
reprezentase pentru el aproape un tată. Nu mi-am putut imagina ce treabă 
fusese atât de urgentă încât să-l ţină departe de Jamie. Nici Jamie nu înţelegea, 
iar degetele lui băteau aproape neîncetat în lemnul balustradei. 

Apoi a sosit momentul, iar Jamie, cu părere de rău, s-a întors cu spatele, 
luându-și ochii de la ţărmul pustiu. Gurile de magazie au fost fixate, 
odgoanele au fost înfășurate, iar câţiva marinari au sărit pe țărm pentru a 
elibera parâmele de legare la chei, care erau șase, fiecare groasă cât 
încheietura mâinii mele. 

Din compasiune, am pus mâna pe braţul lui Jamie. 


— Ai face mai bine să cobori, am spus. Am o lampă cu alcool. O să-ţi fac 
niște ceai de ghimbir și după aceea... 

Tropotul copitelor unui cal în galop a răsunat de-a lungul țărmului, iar 
scrâșnetul făcut de ele a iscat un ecou răsfrânt de faleză cu mult înainte de 
apariţia călăreţului. 

— Uite-l, nemernicul! a spus Jamie cu o ușurare evidentă în glas și cu 
trupul relaxat deodată, apoi s-a întors spre căpitanul Raines cu o sprânceană 
ridicată întrebător. Mai putem profita de maree? Ei, atunci putem pleca. 

— Pornim! a răcnit căpitanul, iar marinarii care așteptau au intrat în 
acțiune. 

Ultima parâmă care ne ţinea legaţi de piloţi a fost eliberată și încolăcită 
perfect, iar de jur împrejur, saulele s-au strâns și pânzele de deasupra capului 
nostru au pocnit întinzându-se, în vreme ce nostromul a început să alerge de 
colo până colo pe punte urlând ordine cu o voce care mi-a amintit de frecarea 
unui obiect pe un fier ruginit. 

— „Se mișcă! Se-avântă! Şi chila ei pare că simte/ a vieţii chemare 
fierbinte““!*, am declamat eu, încântată de vibrația punţii sub tălpi când nava s- 
a însufleţit, iar energia echipajului a pătruns în trupul ei masiv, lipsit de viaţă, 
transformat de puterea pânzelor întinse în vânt. 

— O, Doamne! a spus Jamie cu glas gâtuit, simțind același lucru. 

S-a prins de balustradă, a închis ochii și a înghiţit în sec. 

— Domnul Willoughby susţine că deţine o reţetă împotriva răului de mare, 
am spus eu, privindu-l cu înţelegere. 

— Ha, a făcut el, deschizând ochii. Ştiu ce vrea să spună, iar dacă își 
închipuie că îi voi da voie... Ce mama dracului? 

M-am răsucit să văd ce îl întrerupsese. Fergus era pe punte și tocmai 
întindea mâna s-o ajute să coboare pe fata cocoțată deasupra lui, pe 
balustradă; părul ei lung și blond flutura în vânt. Era Marsali MacKimmie, 
fiica lui Laoghaire. 

Până să apuc a spune ceva, Jamie a trecut pe lângă mine și s-a îndreptat 
spre tânăra pereche. 

— Pentru numele sfântului Dumnezeu, ce înseamnă asta, neisprăviţilor? 
tocmai întreba el, când eu, strecurându-mă printre marinari, am ajuns suficient 
de aproape ca să-l aud. 

Fiind cu aproape treizeci de centimetri mai înalt decât ei, îi domina 
ameninţător. 

— Ne-am căsătorit, a spus Fergus, trecând curajos în faţa lui Marsali. 

Părea deopotrivă speriat, dar și emoţionat, iar dedesubtul smocului de păr 
negru faţa lui era palidă. 

— Căsătoriţi? 

Jamie și-a lăsat pumnii strânși pe lângă corp. Fergus a făcut fără să vrea un 
pas înapoi, cât pe ce să o calce pe Marsali pe picioare. 

— Ce vrei să spui cu „căsătoriţi? 

Am presupus că era o întrebare retorică, dar mă înșelam; ca de obicei, 


Jamie cântărise situaţia cu mult înaintea mea și surprinsese exact esenţialul. 

— Te-ai culcat cu ea? a întrebat el fără menajamente. 

Cum mă aflam în spatele lui, nu i-am putut vedea faţa, dar mi-am dat seama 
cum arăta, judecând după expresia de pe chipul lui Fergus. Franţuzul a pălit și 
mai tare, apoi şi-a trecut limba peste buze. 

— Ăă... nu, milord, a spus el. 

Marsali, cu ochi scânteietori, și-a împins bărbia în faţă și a vorbit cu glas 
sfidător. 

— Ba da! 

Mutându-și scurt privirea de la unul la celălalt, Jamie a pufnit și s-a întors 
cu spatele la ei. 

— Domnule Warren! a strigat el către ofiţerul navigator al corabiei. Trage 
înapoi la țărm, te rog! 

Rămas cu gura căscată, domnul Warren s-a oprit, deși răcnea ordine către 
cei care se ocupau de pânze și s-a holbat, întâi la Jamie, apoi — foarte atent — 
spre ţărmul de care ne îndepărtam. În cele câteva momente care se scurseseră 
de la apariţia celor doi prezumtivi proaspăt căsătoriţi, Artemis se îndepărtase 
cu mai bine de un kilometru de mal, iar stâncile falezei treceau pe lângă navă 
cu viteză sporită. 

— Nu cred că poate face asta, am spus eu, suntem deja purtaţi de maree 
spre larg. 

Chiar dacă nu era marinar, Jamie își petrecuse destul timp în tovărășia 
oamenilor mării pentru a înţelege că timpul și mareea nu așteaptă pe nimeni. 
A mormăit ceva, apoi a dat din cap în direcția scării care ducea sub punte. 

— Atunci, veniţi jos amândoi! 

Fergus și Marsali s-au așezat alături în cabina minusculă, pe patul îngust, 
strângându-se de mâini. Jamie mi-a făcut semn să mă așez pe celălalt pat, 
apoi, cu mâinile în șolduri, s-a întors spre cei doi. 

— Așa, a spus el. Ce e cu prostia asta, că v-aţi căsătorit? 

— E adevărat, milord, a spus Fergus. 

Era palid, însă ochii lui negri sclipeau de emoție. Îşi sprijinea cârligul de 
coapsă, iar cu mâna teafără o ţinea de braţ pe Marsali. 

— Da? a întrebat Jamie, cât se putea de sceptic. Şi cine v-a căsătorit? 

Cei doi s-au uitat scurt unul la celălalt, după care Fergus și-a trecut limba 
peste buze și a răspuns: 

— Nol... ne-am căsătorit prin contract. 

— Am avut și martori, a intervenit Marsali. 

Spre deosebire de paliditatea lui Fergus, în obrajii ei a apărut o roșeaţă 
intensă. Avea pielea ca de petală de trandafir a mamei ei, însă încleștarea 
încăpăţânată a fălcilor părea moștenită de la altcineva. Și-a dus o mână la 
pieptul rochiei, unde ceva a foșnit sub țesătură. 

— Am contractul și semnăturile aici. 

Jamie a scos un mârâit gros. Potrivit legilor din Scoţia, doi tineri se puteau 
căsători legal doar strângându-se de mână în faţa unor martori — o strângere de 


mână — pentru a se declara soț și soţie. 

— Mda, am înţeles, a spus el. Dar încă nu v-aţi împreunat, iar contractul nu 
este de ajuns în faţa Bisericii. 

A aruncat o privire pe ferestruica dinspre pupă, prin care încă se vedeau 
falezele prin negura destrămată, apoi a făcut un semn hotărât din cap. 

— O să oprim la Lewes pentru a lua provizii. Marsali va coborî pe țărm 
acolo. Voi trimite doi marinari s-o însoţească pentru a ajunge în siguranţă la 
mama ei. 

— Nu veţi face nimic de felul acesta! a strigat Marsali, sărind în picioare și 
uitându-se aprig la tatăl ei vitreg. Eu merg cu Fergus! 

— Ba nu, nu vei merge, fetiţo! s-a răstit Jamie la ea. Nu ţii la mama ta? 
Cum să fugi de acasă fără nicio vorbă și să o lași să-și facă griji...? 

— Am lăsat vorbă, a răspuns Marsali, tot cu bărbia ridicată. I-am trimis 
mamei o scrisoare de la Inverness, prin care i-am spus că m-am măritat cu 
Fergus și că vom merge cu voi. 

— Dumnezeule mare! O să creadă că știam totul despre asta! a exclamat 
Jamie, părând cuprins de groază. 

— Nol... adică eu... i-am cerut doamnei Laoghaire să-mi facă onoarea de a- 
mi acorda mâna fiicei ei, milord, luna trecută, când am venit la Lallybroch, a 
intervenit Fergus. 

— Da, în fine, nu e nevoie să-mi povestești ce a zis, a spus Jamie sec, 
văzând îmbujorarea bruscă a lui Fergus. Pentru că, din câte înţeleg, răspunsul 
ei a fost „nu“. 

— A mai spus că este bastard! a adăugat Marsali cu indignare în glas. Și 
infractor ȘI... ȘI... 

— E şi bastard, și infractor, a rostit Jamie apăsat. Dar și infirm, fără nicio 
proprietate, lucru care sigur nu i-a scăpat mamei tale. 

— Mie nu îmi pasă de asta! a spus Marsali, care l-a prins pe Fergus de 
mână și s-a uitat la el cu o afecţiune deosebită. Eu îl vreau doar pe el. 

Luat prin surprindere, Jamie şi-a trecut un deget peste buze. Apoi a respirat 
adânc și a revenit la atac. 

— Chiar și așa, a spus el, eşti prea crudă să te căsătorești. 

— Am cincisprezece ani, e de ajuns! 

— Da, iar el are treizeci! s-a răstit Jamie. Nu, fetiţo, îmi pare rău, dar nu îți 
permit să faci asta. Dacă nu de altceva, călătoria va fi prea primejdioasă 
pentru... 

— Dar pe ea o iei cu tine! 

ȘI, ridicându-și bărbia, Marsali a arătat dispreţuitor spre mine. 

— N-o amesteca pe Claire în treaba asta, a spus Jamie cu glas stăpânit. Nu 
te privește ce face ea și... 

— Nu? Ai părăsit-o pe mama pentru târfa asta englezoaică și ai făcut-o să 
ajungă de râsul lumii, dar nu mă privește? 

Marsali a făcut un pas înainte și a bătut cu piciorul în punte. 

— Şi mai ai tupeul să-mi spui mie ce să fac? 


— Da, a zis Jamie, făcând eforturi să își păstreze cumpătul. 

— Treburile mele personale nu te privesc. 

— Nici pe tine, ale mele! 

Alarmat, Fergus a sărit în picioare și a încercat să o liniștească pe fată. 

— Marsali, ma chère, nu se cuvine să-i vorbeşti astfel lui milord. El vrea 
doar... 

— O să-i vorbesc așa cum vreau eu! 

— Ba nu, n-ai s-o faci! 

Surprinsă de asprimea apărută brusc în tonul lui Fergus, Marsali a clipit. 
Deși mai înalt decât soţia lui cu doar trei sau patru centimetri, francezul avea 
o autoritate îndârjită care îl făcea să pară mult mai impunător. 

— Nu, a repetat el ceva mai încet. Așază-te, ma p'tite. 

A împins-o pe pat și a rămas în faţa ei. 

— Milord mi-a fost mai mult decât un tată, i-a explicat fetei cu blândeţe. Îi 
datorez viaţa de o mie de ori. Și ţi-e și tată vitreg. Indiferent ce gândește 
mama ta despre el, el v-a asigurat adăpost și v-a purtat de grijă ei, ţie și surorii 
tale. Îi datorezi respect, măcar atât. 

Cu ochii scânteindu-i, Marsali și-a mușcat buza de jos. În cele din urmă, şi- 
a plecat capul cu stângăcie spre Jamie. 

— Îmi cer iertare, a murmurat ea, iar atmosfera încordată din cabină s-a 
detensionat puţin. 

— Bine, fetiţo, a spus Jamie cu glas morocănos, apoi s-a uitat la ea și a 
oftat. Cu toate astea, Marsali, trebuie să te trimitem înapoi la mama ta. 

— Nu vreau să plec. 

Fata era mai calmă, dar își păstrase atitudinea îndărătnică. I-a aruncat o 
privire lui Fergus, apoi, lui Jamie. 

— EI zice că nu ne-am culcat amândoi, dar am făcut-o. În orice caz, eu o să 
spun că da. Dacă mă trimiţi acasă, o să le spun tuturor că m-a avut, așa că voi 
fi căsătorită sau distrusă. 

A vorbit pe un ton raţional și hotărât. Jamie a închis ochii. 

— Ferește-mă, Doamne, de femei! a spus el printre dinţi. 

A deschis ochii și s-a uitat aspru la ea. 

— Bine! Sunteţi căsătoriţi. Dar o veţi face cum se cuvine, în faţa unui 
preot. O să găsim unul în Indii, când coborâm pe uscat. lar Fergus nu se va 
atinge de tine decât după ce veţi fi binecuvântaţi. Aţi înţeles? 

I-a privit pe amândoi cu un aer fioros. 

— Am înţeles, milord, a spus Fergus, iar trăsăturile i-au trădat bucuria. 
Mergi beaucoup! 

Marsali l-a privit pe Jamie printre gene, dar văzând că acesta rămăsese 
neclintit, și-a plecat capul sfioasă, aruncând o privire în lateral către mine. 

— Da, tată, a spus ea. 

Problema creată de aventura lui Fergus i-a distras temporar atenţia lui 
Jamie de la mișcarea navei, dar efectul liniștitor nu a durat mult. A rezistat cu 
un aer sumbru, pălind clipă de clipă, dar refuzând să părăsească puntea și să 


coboare, câtă vreme mai putea să privească țărmul Scoției. 

— S-ar putea să nu-l revăd, a spus el mohorât când am încercat să-l 
conving să coboare și să stea întins. 

S-a rezemat de balustrada peste care vărsase, rămânând cu ochii încărcaţi 
de dor spre coasta deprimantă din urma noastră. 

— Ba o să-l revezi, am spus cu o siguranţă iraţională. O să te întorci. Nu 
știu când, dar știu că te vei întoarce. 

Mirat, a întors capul și m-a privit. A schiţat un zâmbet. 

— Mi-ai văzut mormântul, a spus el încet. Nu-i așa? 

Am ezitat, dar el nu părea supărat, astfel că am confirmat cu o mișcare din 
cap. 

— Nu-i nimic, a zis el și a închis ochii, respirând cu greutate. Să nu... să 
nu-mi spui când, dacă nu te superi. 

— Nu pot, am spus eu. Pe mormânt nu erau date. Doar numele tău — și al 
meu. 

— Al tău? 

A făcut ochii mari de uimire. 

Am confirmat din cap și, amintindu-mi lespedea de granit, am simţit un nod 
în gât. Era ceva numit „piatră de căsătorie“, un sfert de cerc gravat pentru a se 
îmbina cu altul, alcătuind un arc complet. Desigur, eu văzusem doar jumătate 
din el. 

— Avea toate numele tale scrise pe el. Așa mi-am dat seama că era vorba 
de tine. lar dedesubt scria „Iubitul soț al lui Claire“. Atunci nu am înțeles 
cum, dar acum știu. 

A dat încet din cap, preocupat de ceea ce auzise. 

— Da, înțeleg. Presupun că voi fi în Scoţia, căsătorit cu tine — și atunci, nu 
contează prea mult „când“. 

A zâmbit forţat și a continuat ironic. 

— Asta mai înseamnă că îl vom găsi teafăr pe lan cel Tânăr, pentru că te 
asigur, englezoaico, eu nu mai calc în Scoţia fără el. 

— O să-l găsim, am spus cu o siguranţă pe care nu o simţeam. 

Mi-am lăsat mâna pe umărul lui și am rămas alături, urmărind ţărmul 
Scoției dispărând treptat în zare. 


Când înserarea a coborât deplin, stâncile Scoției au dispărut în negurile 
mării, iar Jamie, pătruns de frig până la os și alb ca foaia de hârtie, s-a lăsat 
dus jos și s-a așezat în pat. În acel moment au apărut consecinţele neprevăzute 
ale ultimatumului pe care i-l dăduse lui Fergus. 

La bord existau doar două cabine private, plus cea a căpitanului; dacă lui 
Fergus și lui Marsali li se interzicea să stea în aceeași cabină până când 
căsătoria lor avea să fie binecuvântată oficial, era limpede că Jamie și Fergus 
trebuiau să doarmă într-una, iar eu și Marsali, în cealaltă. Se părea că vom 
avea parte de o călătorie plină de neplăceri, și asta din mai multe motive. 

Sperasem că starea de rău va dispărea dacă Jamie nu mai vedea urcarea și 


coborârea orizontului, dar nu a fost să fie așa. 

— Iarăşi? a făcut Fergus, ridicându-se somnoros într-un cot în patul îngust. 
Dar cum e posibil? N-a mâncat nimic toată ziua! 

— Spune-i lui asta, i-am răspuns, încercând să respir pe gură în timp ce 
mergeam în lateral spre ușă, cu un lighenaș în mâini și deplasându-mă cu 
greutate prin cabina minusculă și înghesuită. Puntea se ridica și cobora sub 
tălpile mele, astfel că abia reușeam să-mi menţin echilibrul. 

— Staţi, milady, daţi-mi voie. 

Fergus a sărit descult din pat și s-a apropiat, bălăbănindu-se și cât pe ce să 
se ciocnească de mine când a întins mâna spre lighenaș. 

— Milady, ar trebui să vă culcaţi, a spus el, luându-mi lighenașul din 
mâini. Mă ocup eu de el, vă asigur. 

— Păi... 

Ideea de a mă culca era neîndoielnic ispititoare. Avusesem parte de o zi 
istovitoare. 

— Du-te, englezoaico, mi-a spus Jamie. 

Faţa lui era îngrozitor de palidă, strălucind de sudoare în lumina micuţei 
lămpi cu ulei prinse pe un perete. Mă descurc eu. 

Era un neadevăr strigător la cer; în același timp, părea puţin probabil ca 
prezenţa mea să fie de vreun ajutor. Fergus putea face tot ce era posibil în 
asemenea situaţii; la urma urmelor, nu exista niciun leac pentru răul de mare. 
Puteam spera doar că Jared avusese dreptate și că răul va trece de la sine pe 
măsură ce Artemis ajungea în largul Atlanticului, unde valurile erau mai line. 

— Bine, am cedat eu. Poate că te vei simţi mai bine mâine-dimineaţă. 

Jamie a deschis un ochi, a gemut și, tremurând, l-a închis din nou. 

— Ori poate voi fi mort, a sugerat el. 

Cu acea remarcă veselă în minte, am ieșit pe coridorul întunecat și m-am 
împiedicat imediat de trupul ghemuit al domnului Willoughby, care stătea 
lipit de ușa cabinei. Surprins, a scos un geamăt, apoi, văzând că eram eu, s-a 
rostogolit în patru labe și s-a strecurat în cabină, legănându-se odată cu nava. 
Fără să ia în seamă exclamaţia de dezgust a lui Fergus, s-a făcut covrig în 
jurul piedestalului mesei și a adormit pe dată, având o expresie de mulțumire 
supremă pe faţa rotundă. 

Cabina mea era vizavi, dar m-am oprit o clipă să respir aerul proaspăt care 
cobora dinspre punte. Am auzit o varietate extraordinară de zgomote, 
începând cu scârțâiturile și cu pocnetele grinzilor din jur și terminând cu 
plesnetul pânzelor și cu scâncetul tachelajului de deasupra, la care s-a adăugat 
un strigăt venit de undeva de pe punte. 

În ciuda zgomotelor și a aerului rece care năvălea în josul scării de 
tambuchi, Marsali dormea dusă, o siluetă întunecată, ghemuită pe unul dintre 
paturile înguste. Prea bine; măcar nu era nevoie să fac încercarea de a purta o 
discuţie stângace. 

Fără să vreau, am trăit un sentiment de milă faţă de ea; nu la asta se 
așteptase în noaptea nunţii ei. Era prea frig ca să mă dezbrac. Îmbrăcată 


complet, m-am strecurat în patul mic amintind de o ladă și m-am întins, după 
care am ascultat sunetele navei. Am auzit șuieratul apei care trecea pe lângă 
copastie, probabil la doar jumătate de metru deasupra capului. Era un sunet 
ciudat de liniștitor. În acompaniamentul cântecului vântului și al icnetelor 
înfundate care veneau din cabina aflată de cealaltă parte a coridorului, am 
adormit în pace. 


Artemis era o corabie bine organizată, dar când treizeci și doi de bărbaţi și 
două femei stau îngrămădiţi într-un spaţiu de doar douăzeci și patru de metri 
lungime și șapte metri și jumătate lăţime, plus șase tone de piei abia tăbăcite, 
patruzeci de butoaie de sulf și suficiente foi de tablă din cupru și staniu pentru 
a îmbrăca un pachebot precum Queen Mary, măsurile esenţiale de igienă sigur 
lasă de dorit. 

În a doua zi de călătorie, dădusem deja de un șobolan — unul mic, după cum 
a ţinut să spună Fergus, dar totuși un şobolan — în cala unde intrasem ca să îmi 
recuperez lada mare cu plante, depozitată acolo din greșeală în timpul 
încărcării navei. Noaptea, în cabină am auzit foșnete slabe, iar când am aprins 
felinarul, am văzut zeci de gândaci de bucătărie de mărime medie alergând 
disperaţi să-și găsească adăpost între umbre. 

Latrinele, două galerii mici, aflate de o parte și de alta a corabiei, spre 
provă, nu erau decât două scânduri, cu o deschizătură strategică între ele, 
suspendate deasupra valurilor învolburate la doi metri și jumătate dedesubt, 
astfel încât cel care le folosea avea toate șansele să se aleagă cu un șuvoi de 
apă rece în cine știe ce moment nefericit. Am bănuit că acest lucru, la care se 
adăuga hrana alcătuită din carne sărată de porc și pesmeţi, provoca în rândul 
marinarilor constipaţii cronice. 

Domnul Warren, ofițerul navigator, m-a asigurat cu mândrie în glas că 
punţile erau spălate cu regularitate în fiecare dimineaţă, că alămurile erau 
lustruite și că, în general, totul se afla în stare bună, ceea ce, având în vedere 
că ne aflam pe o corabie, era de dorit. Însă tot lustrul din lume nu putea 
ascunde faptul că acel spaţiu mic era ocupat de treizeci și patru de oameni și 
că doar unul dintre noi făcea baie. 

Ținând seama de acele circumstanţe, am rămas mai mult decât uimită când, 
a doua dimineaţă, am deschis ușa bucătăriei, fiindcă voiam apă caldă. 

Mă așteptasem să văd aceleași condiţii mizere și sumbre care domneau în 
cabine și în magazii, dar am rămas stupefiată de strălucirea orbitoare a razelor 
de soare reflectate de nenumăratele oale din aramă atârnate deasupra capului, 
atât de lustruite, încât metalul de pe fundul lor lucea rozaliu. Orbită, am clipit 
iute de câteva ori, apoi ochii s-au obișnuit și am văzut că pereţii bucătăriei 
erau solizi, cu rafturi și dulapuri făcute în așa fel încât să reziste și să nu se 
deschidă nici măcar în timpul celor mai aprige furtuni. 

Sticle albastre și verzi cu mirodenii, fiecare dintre ele învelită cu grijă în 
fetru ca să nu se spargă, vibrau slab în raftul lor aflat deasupra cratiţelor și a 
oalelor. Cuţitele, satârele și broșetele sclipeau într-un șir ucigător, fiind 


suficient de multe chiar și pentru a tranșa o balenă, în cazul că s-ar fi ivit o 
asemenea ocazie. De peretele transversal atârna un raft dublu, cu bordură de 
protecție, plin cu pahare și cu farfurii întinse, pe care erau așezate vârfuri de 
napi proaspăt tăiaţi pentru a încolți și a oferi verdeață. Împrăştiind un abur 
înmiresmat, pe sobă se afla o oală enormă în care fierbea încet ceva. Iar în 
mijlocul acelei splendori imaculate stătea bucătarul, care mă măsura cu ochi 
răi. 

— Afară! a spus el. 

— Bună dimineața, am zis eu, cât de împăciuitor am fost în stare. Mă 
numesc Claire Fraser. 

— Afară! a repetat el cu același glas morocănos. 

— Sunt doamna Fraser, soţia supercargoului și doctorul navei în acest 
voiaj, am spus eu, privindu-l fix în ochi. Am nevoie de douăzeci și cinci de 
litri de apă caldă, când se va putea, ca să spăl latrina. 

Ochii lui albaștri, mici și scăpărători, au devenit și mai mici, și mai 
scăpărători, iar pupilele lui îndreptate spre mine păreau niște țevi de armă. 

— Eu sunt Aloysius O'Shaughnessy Murphy, a spus omul. Bucătarul 
corabiei. Și vă rog să nu călcaţi pe puntea mea abia spălată. Nu îngădui femei 
în bucătăria mea. 

S-a uitat fioros la mine pe sub marginea legăturii negre din bumbac pe care 
și-o înfășurase în jurul capului. Era cu câţiva centimetri buni mai scund decât 
mine, dar compensa asta având o talie cu un metru mai cuprinzătoare decât a 
mea, umeri ca de luptător și capul ca o ghiulea, așezat pe corp fără ajutorul 
gâtului. Imaginea era completată de un picior din lemn. 

Cu un aer demn, am făcut un pas înapoi și i-am vorbit din siguranţa 
aproximativă a culoarului. 

— În cazul ăsta, îmi poţi trimite apa printr-un băiat. 

— Poate, a încuviinţat el. Sau, dacă mă gândesc mai bine, poate nu. 

S-a întors cu spatele la mine în semn că respingea orice altă discuţie și s-a 
apucat să taie cu satârul un picior de berbec. 

Am stat și am reflectat o clipă pe culoar. Bufnetul satârului răsuna ritmic pe 
tocătorul din lemn. Domnul Murphy a întins mâna spre raftul cu mirodenii, a 
luat o sticlă fără să se uite la ea și a presărat cu generozitate din conţinutul ei 
peste carnea tocată. Aroma prăfoasă de salvie a umplut aerul, înlocuită 
imediat de mirosul înţepător al unei cepe tăiate în două cu o lovitură scurtă de 
satâr și aruncate în oala uriașă. 

Îmi era limpede că echipajul de pe Artemis nu se hrănea exclusiv cu carne 
sărată de porc și cu pesmeţi. Am început să înțeleg de ce căpitanul Raines 
avea o siluetă amintind de o pară. Având grijă să rămân afară, am vârât capul 
pe ușă. 

— Cardamon, am spus cu glas hotărât. Nucșoară întreagă. Uscată anul ăsta. 
Extract proaspăt de anason. Rădăcină de ghimbir, două mai mari, fără pete. 

Am făcut o pauză. Domnul Murphy se oprise din tocat și ţinea satârul 
nemișcat, puţin deasupra tocătorului. 


— Şi, am adăugat, vreo șase păstăi de vanilie. Din Ceylon. 

Ștergându-și mâinile de șorțul din piele, el s-a întors încet. Spre deosebire 
de ceea ce îl înconjura, nici șorţul, nici îmbrăcămintea nu erau defel curate. 

Avea o faţă lată, roșiatică, cu perciuni țepeni de culoare nisipie, ca o perie 
de curățat oale, care au vibrat puţin, amintind de antenele unei insecte mari, 
când s-a uitat la mine. A scos limba pentru a-și umezi buzele răsfrânte. 

— Şi șofran? a întrebat el cu glas răgușit. 

— Vreo cincisprezece grame, i-am răspuns imediat, având grijă să ascund 
orice urmă de triumf din atitudinea mea. 

A respirat adânc și am perceput dorinţa carnală în ochii lui mici și albaștri. 

— Doamnă, găsiţi un covoraș afară. Vă rog să vă ștergeţi pe picioare 
înainte de a intra aici. 


După ce am dezinfectat latrina cu ajutorul apei fierte și cu îngăduinţa lui 
Fergus, m-am întors în cabină ca să mă spăl pentru prânz. Marsali nu era 
acolo; fără îndoială că îl ajuta pe Fergus, ale cărui chinuri, la insistenţele mele, 
fuseseră aproape eroice. 

Mi-am spălat mâinile cu alcool, m-am pieptănat, apoi am traversat holul ca 
să văd dacă — în urma unei șanse neașteptate — Jamie voia să mănânce sau să 
bea ceva. O simplă privire mi-a alungat orice asemenea idee. 

Mie și lui Marsali ni se dăduse cea mai mare cabină, ceea ce însemna că 
fiecare dintre noi avea la dispoziţie aproximativ jumătate de metru pătrat de 
spaţiu, care nu includea paturile. Acestea erau niște cușete ca niște lăzi, prinse 
de pereţi, lungi de aproape un metru și șaptezeci de centimetri. Marsali 
încăpea bine în patul ei, dar eu eram silită să iau o poziţie ușor ghemuită, ca o 
caperă pe o felie de pâine prăjită, așa că mă trezeam cu înţepături ca de ace în 
labele picioarelor. 

Jamie și Fergus aveau cușete asemănătoare. Jamie stătea întins pe o parte, 
ghemuit ca un melc în cochilia lui; iar în acele momente chiar arăta ca o astfel 
de creatură, având pielea albicioasă și cenușie, cu dungi verzui și gălbui ce 
contrastau puternic cu părul roșcat. Când m-a auzit intrând, a deschis un ochi, 
m-a privit o clipă, apoi l-a închis. 

— Tot nu ţi-ai revenit, așa e? 

A deschis din nou ochiul și a părut pregătit să spună ceva. A deschis gura, 
s-a răzgândit, apoi a strâns din buze. 

— Nu, a spus și a închis ochiul. 

L-am mângâiat ușor pe păr, dar părea prea adâncit în suferință ca să 
observe. 

— Căpitanul Raines spune că e posibil ca mâine oceanul să fie mai calm, 
am zis eu. 

În acele momente, valurile nu erau prea mari, dar exista o legănare 
perceptibilă. 

— N-are importanţă, a spus el, fără să deschidă ochii. Până atunci o să mor 
— cel puţin așa sper. 


— Regret, dar asta nu se va întâmpla, am zis eu, clătinând din cap. Nimeni 
nu moare de rău de mare, deși, când mă uit mai bine la tine, mă minunez că nu 
se întâmplă așa. 

— Nu e vorba de asta. 

Jamie a deschis ochii și s-a chinuit să se ridice într-un cot, efort care l-a 
făcut să transpire abundent și să i se albească buzele. 

— Claire. Fii precaută. Trebuia să-ţi fi spus asta de mult, dar n-am vrut să 
te îngrijorezi, m-am gândit că... 

Trăsăturile chipului i s-au schimbat. Familiarizată cu expresiile care trădau 
suferinţe corporale, aveam lighenașul la îndemână. 

— Of, Doamne, a zis el, rămânând întins, epuizat și alb la faţă ca o foaie de 
hârtie. 

— Ce ar fi trebuit să-mi spui? am întrebat, strâmbând din nas când am 
aşezat lighenașul pe podea, lângă ușă. Indiferent ce ar fi fost, ar fi trebuit să- 
mi spui înainte de a porni în călătoria asta, dar acum e prea târziu ca să te mai 
gândești la așa ceva. 

— Nu credeam că e atât de grav, a murmurat el. 

— Bine, am spus eu, destul de tăios. Ce ai vrut totuși să-mi spui? 

— Vorbește cu Fergus, a zis el. Cere-i să-ţi explice. Și mai spune-i că Innes 
nu e o primejdie. 

— La ce te referi? 

Mă alarmasem puţin; delirul nu era un efect obișnuit al răului de mare. 

Jamie a deschis iarăși un ochi și l-a aţintit spre mine. Pe frunte și pe buza 
superioară îi apăruseră broboane de sudoare. 

— Innes, a spus el. Nu poate fi el acela. Nu el vrea să mă ucidă. 

M-a trecut un fior pe gira spinării. 

— Jamie, te simţi bine? am întrebat. 

M-am aplecat și i-am șters faţa, iar el mi-a oferit umbra unui zâmbet obosit. 
Nu avea febră și ochii îi erau limpezi. 

— Cine? am spus cu precauţie, având brusc senzaţia că ochii cuiva îmi 
fixau spatele. Cine vrea să te ucidă? 

— Nu știu. 

Un spasm i-a schimonosit trăsăturile, însă el a strâns din buze și a reușit să 
și-l stăpânească. 

— Întreabă-l pe Fergus, a șoptit când a putut vorbi din nou. Între patru 
ochi. O să-ţi spună. 

Mă simţeam din cale-afară de neajutorată. Nu aveam habar despre ce 
vorbea, însă, dacă exista un pericol, nu aveam de gând să îl abandonez. 

— O să aştept până coboară aici, am zis. 

Jamie avea o mână îndoită în apropierea nasului. Şi-a îndreptat-o încet și a 
strecurat-o sub pernă, după care a scos-o, având între degete pumnalul, pe 
care l-a strâns la piept. 

— N-o să păţesc nimic, a spus el. Du-te, englezoaico. Nu cred că cineva va 
încerca asta ziua în amiaza mare. Dacă va încerca. 


Asigurările lui nu mi s-au părut deloc liniștitoare, însă se părea că nu 
puteam face altceva. A rămas întins și nemișcat, ţinându-și pumnalul lipit de 
piept ca o sculptură de pe o piatră de mormânt. 

— Du-te, a murmurat din nou, abia mișcându-și buzele. 

După ce am ieșit și am închis ușa, la capătul coridorului ceva s-a mișcat. 
Uitându-mă cu atenţie, am distins silueta îmbrăcată în mătase a domnului 
Willoughby, care stătea cu bărbia rezemată de genunchi. Și-a depărtat 
genunchii și, politicos, și-a plecat capul între ei. 

— Nu vă îngrijaţi, onorabilă primă soţie, m-a asigurat el în șoaptă. Stau de 
veghe. 

— Bine, am spus, așa să faci. 

Şi, muncită de gânduri, am plecat să îl caut pe Fergus. 


Aflat alături de Marsali pe puntea dinspre pupă, Fergus privea spre siajul 
corabiei, unde zburau câteva păsări mari și albe, ceea ce m-a liniștit întru 
câtva. 

— Nu suntem siguri dacă la bord există cineva care încearcă să îl ucidă pe 
milord, mi-a spus el. Butoaiele din depozit ar putea fi un accident — am mai 
văzut asemenea lucruri întâmplându-se de multe ori — și, la fel, incendiul din 
șopron, dar... 

— Stai puţin, tinere Fergus, am spus eu, prinzându-l de mânecă. Despre ce 
butoaie și despre ce incendiu vorbești? 

— Ah, a făcut el, părând surprins. Milord nu v-a vorbit despre asta? 

— Milord suferă ca un câine bolnav și nu mi-a putut spune altceva decât să 
te întreb pe tine. 

Fergus a clătinat din cap și a plescăit din limbă ca un franţuz care are de 
reproșat ceva. 

— Nu a crezut că îi va fi atât de rău, a spus el. Întotdeauna i se face greață, 
dar, de fiecare dată când pășește pe o navă, susține că e doar o chestiune de 
voință: mintea lui va deveni stăpână și nu va îngădui stomacului să îi dicteze 
acţiunile. Şi, cu toate astea, după ce am ajuns la trei metri de doc, s-a 
îngălbenit la faţă. 

— Nu mi-a vorbit niciodată despre asta, am zis eu, amuzată de descrierea 
lui Fergus. E un om încăpățânat. 

Marsali stătuse în acest timp în spatele lui Fergus cu un aer rezervat și 
superior, prefăcându-se că nu eram acolo. Auzind acea descriere neașteptată a 
lui Jamie, a rămas surprinsă și a pufnit în râs. Mi-a surprins privirea și, 
îmbujorată, s-a întors imediat cu spatele, pentru a se uita spre ocean. 

Fergus a surâs și a ridicat din umeri. 

— Milady, știți cum e el, a spus cu o afecţiune îngăduitoare. Ar putea fi pe 
moarte, și nimeni n-ar ști. 

— Ai putea ști dacă ai cobori și te-ai uita la el acum, am replicat eu sec. 

În același timp, cu o senzaţie de căldură în stomac, mi-am dat seama 
surprinsă de un lucru. Fergus se aflase alături de Jamie vreme de aproape 


douăzeci de ani și, cu toate acestea, Jamie nu își recunoscuse faţă de el 
slăbiciunea pe care mie îmi îngăduise să o văd. Dacă ar fi murit, mi-aş fi dat 
seama, fără greș. 

— Ăştia sunt bărbaţii, am spus, clătinând din cap. 

— Ce-aţi spus, milady? 

— Nimic. Imi povesteai despre butoaie şi incendii. 

— A, da, exact. 

Fergus și-a îndepărtat smocul de păr negru și des de pe frunte cu ajutorul 
braţului cu cârlig. 

— S-a întâmplat cu o zi înainte de a vă reîntâlni, milady, la madame 
Jeanne. 

În ziua în care mă întorsesem la Edinburgh, cu doar câteva ore înainte de a- 
l fi găsit pe Jamie la tipografie. La miez de noapte, profitând de zorii târzii, el 
mersese la docurile din Burntisland cu Fergus și cu șase oameni, pentru a lua 
câteva butoaie de vin de Madeira neatins, adus odată cu un transport de făină, 
care părea nevinovat. 

— Vinul de Madeira nu trece prin lemn la fel de repede ca altele, mi-a 
explicat Fergus. Nu prea poţi aduce brandy pe sub nasul celor de la vamă, 
deoarece câinii lor îl adulmecă pe loc, chiar dacă stăpânii nu reușesc asta. Dar 
nu și vinul de Madeira, dacă este proaspăt turnat în butoaie. 

— Câini? 

— Unii dintre inspectorii de la vamă au câini, milady, antrenați să miroasă 
mărfuri de contrabandă, cum ar fi tutun și brandy. 

A făcut un semn cu mâna, sugerând să nu îl mai întrerup și și-a mijit ochii 
din cauza vântului. 

— Scoseserăm vinul de Madeira fără probleme și îl duseserăm în depozit... 
unul dintre acelea care, chipurile, îi aparţin lordului Dundas, dar, de fapt, este 
al lui milord și al lui madame Jeanne. 

— Deci așa, l-am întrerupt din nou, simțind același gol în stomac ca atunci 
când Jamie deschisese uşa bordelului de pe Queen Street. Spuneai că sunt 
parteneri, da? 

— Da, într-un fel, a răspuns Fergus cu regret în glas. Milord are doar cinci 
procente, pentru că a găsit locul și face toate aranjamentele. Tipăritul este o 
ocupaţie mai puţin profitabilă decât întreţinerea unui hôtel de joie.!5 

Marsali nu s-a uitat în jur, dar mi s-a părut că umerii i s-au încordat. 

— Ba bine că nu! am îndrăznit eu. La urma urmelor, Edinburgh-ul și 
madame Jeanne erau departe acum. Continuă-ţi povestea. S-ar putea să-i taie 
cineva beregata lui Jamie foarte curând, înainte să aflu motivul. 

— Sigur, milady. 

Apoi Fergus a înclinat capul în semn de scuză. 

Mărturile de contrabandă fuseseră ascunse în siguranţă, așteptând vânzarea, 
iar contrabandiștii se opriseră doar pentru a se revigora cu o gură de băutură în 
locul unui dejun, după care se îndreptaseră spre casele lor în zorii care 
creșteau. Doi dintre oameni își ceruseră partea imediat, având nevoie de acei 


bani ca să plătească datorii la casele de jocuri și să cumpere mâncare pentru 
familiile lor. Jamie fusese de acord și se dusese în biroul depozitului, unde 
erau păstrate o parte dintre monedele de aur. 

În timp ce oamenii se relaxau bând whisky într-un colț al depozitului, 
glumele și râsetele au fost întrerupte de o vibraţie neașteptată care a 
cutremurat podeaua de sub tălpile lor. 

— Fugiţi! strigase MacLeod, un magazioner experimentat, iar oamenii își 
căutaseră adăpost chiar înainte de a vedea șirul lung de butoaie din apropierea 
biroului tremurând și huruind, după care un butoi de două tone se rostogolise 
și se prăbușise de pe piedestal cu o graţie impresionantă, spărgându-se și 
creând un lac de bere aromată, urmat peste câteva secunde de o cascadă de 
alte butoaie monstruoase. 

— Milord trecea prin faţa lor, a precizat Fergus, clătinând din cap. Doar 
prin milostenia binecuvântatei Fecioare a scăpat fără să fie strivit. Un butoi 
care se rostogolea a trecut de fapt la câţiva centimetri de el și de altul a scăpat 
doar aruncându-se cu capul înainte sub un raft de vinuri care îl deviase. Cum 
vă ziceam, asemenea lucruri se întâmplă deseori, a adăugat Fergus, ridicând 
din umeri. Cel puţin zece, doisprezece oameni sunt uciși în fiecare an în 
asemenea accidente doar în depozitele din apropiere de Edinburgh. Fără a mai 
vorbi de alte lucruri. 

Cu o săptămână înainte de incidentul cu butoaiele, un șopron mic, plin cu 
paie folosite drept ambalaj, izbucnise în flăcări în timp ce Jamie lucra 
înăuntru. Se pare că un felinar așezat între el și ușă căzuse, aprinzând paiele și 
prinzându-l pe Jamie în clădirea fără ferestre, înapoia unui zid de flăcări. 

— Din fericire, șopronul era o construcție foarte șubredă, din scânduri pe 
jumătate putrezite. A luat foc ca o torţă, dar milord a reușit să spargă un perete 
cu lovituri de picior și s-a târât afară prin bortă, fără să păţească nimic. La 
început am crezut că felinarul căzuse de la sine. Și ne-am arătat foarte 
recunoscători că reușise să se salveze. Abia după aceea milord mi-a zis că i s- 
a părut că auzise un zgomot — poate o împușcătură, poate trosnetele pe care le 
scoate o magazie când scândurile se așază — și când s-a întors să vadă, a 
descoperit flăcările ţâșnind până la tavan în faţa lui. 

Fergus a oftat. Arăta foarte obosit și m-am întrebat dacă rămăsese treaz 
pentru a-l veghea pe Jamie în cursul nopții. 

— Asta e, a spus el, ridicând din nou din umeri. Nu știm. Asemenea 
incidente ar putea fi doar întâmplătoare, dar s-ar putea să nu fie. Totuși 
punând întâmplările astea cap la cap, plus ceea ce s-a petrecut la Arbroath... 

— E posibil să existe un trădător printre contrabandiști, am spus eu. 

— Chiar așa, milady, a încuviinţat Fergus scărpinându-se în cap. Dar pe 
milord l-a tulburat cel mai mult omul pe care l-a împușcat chinezul la madame 
Jeanne. 

— Crezi că a fost un agent vamal, care îl urmărise pe Jamie de la docuri 
până la bordel? Jamie a spus că nu putea fi, pentru că nu avea mandat la el. 

— Nu e nicio dovadă, a remarcat Fergus. Ba mai rău, cărțulia pe care o 


avea în buzunar. 

— Noul Testament? 

Nu mi s-a părut că acest lucru avea vreo relevanţă și i-am mărturisit-o lui 
Fergus. 

— Ba are, milady, ori ar putea avea, după mine, s-a corectat el. Vedeţi 
dumneavoastră, cărțulia aceea o tipărise chiar milord. 

— Am înţeles, am spus încet, ori măcar cred că încep să înţeleg. 

Fergus a dat din cap cu un aer grav. 

— Ar fi rău dacă vameșii ar urmări brandy-ul de la locul livrării până la 
bordel, dar nu fatal — se poate găsi altă ascunzătoare; de fapt, milord are 
înţelegeri cu patronii a două taverne, care... Dar asta e altă problemă. 

A făcut un gest de respingere a acelei idei. 

— Dar dacă agenţii Coroanei ar face legătura între vestitul contrabandist 
Jamie Roy și respectabilul domn Malcolm din Carfax Close... 

Și-a desfăcut braţele. 

= Înţelegeţi? 

Inţelegeam. Dacă oamenii vămii îi depistau activităţile de contrabandă, 
Jamie putea să-și împrăștie ajutoarele, să nu mai frecventeze locurile dinainte 
și să dispară o vreme, rămânând deghizat ca tipograf până când socotea că nu 
risca reluându-și activităţile ilegale. Dar dacă erau descoperite ambele lui 
identități și se puneau lucrurile cap la cap, nu ar fi fost doar privat de ambele 
surse de venit, ci ar fi stârnit suspiciuni care puteau duce la descoperirea 
numelui său adevărat, la activităţile subversive și se ajungea apoi la 
Lallybroch și la istoria lui de rebel și de trădător condamnat. Autorităţile ar fi 
avut dovezi suficiente ca să-l spânzure și de zece ori, deși o dată era de ajuns. 

— Sigur că înţeleg. Așadar, Jamie nu era îngrijorat doar din cauza lui 
Laoghaire și a lui Hobart MacKenzie când i-a spus lui lan că ar fi bine să 
dispărem o vreme în Franţa. 

În mod paradoxal, m-am simţit oarecum ușurată ascultând dezvăluirile lui 
Fergus. Măcar nu eram doar eu răspunzătoare pentru exilul lui Jamie. Probabil 
că apariția mea declanșase criza în ceea ce o privea pe Laoghaire, dar eu nu 
aveam nicio legătură cu restul. 

— Exact, milady. Totuși, nu știm sigur dacă vreunul dintre oameni ne-a 
trădat sau dacă există un trădător care vrea să-l ucidă pe milord. Asta e 
problema. 

Da, dar nu gravă. Dacă unul dintre contrabandiști voise să-l trădeze pe 
Jamie pentru bani, asta era una. Dacă o făcea ca să se răzbune, se putea ca 
omul să se vadă nevoit să acţioneze singur, mai ales acum când, cel puţin 
pentru o vreme, cei de la vamă nu îl mai puteau atinge. 

— Dacă e așa, a continuat Fergus, trebuie să fie unul dintre cei șase oameni 
pe care milord m-a rugat să îi aduc pentru a călători cu noi. Aceștia șase au 
fost de faţă când s-au prăbușit butoaiele, dar și când a luat foc șopronul acela, 
şi toţi au fost la bordel. 

A făcut o pauză, apoi a continuat: 


— Şi toți au fost pe drumul de la Arbroath, când am căzut în ambuscadă și 
l-am găsit spânzurat pe cel de la accize. 

— Ştiu toţi despre tipografie? 

— A, nu, milady! Milord a fost întotdeauna foarte precaut și niciunul dintre 
oameni nu știe asta, dar e posibil ca vreunul dintre ei să-l fi văzut pe stradă, 
să-l fi urmărit până la Carfax Close și astfel să fi aflat de A. Malcolm, a zis 
Fergus și a zâmbit ironic. Milady, milord nu e omul care să treacă neobservat. 

— Foarte adevărat, am spus, imitând tonul lui. Însă acum toţi știu numele 
adevărat al lui Jamie — căpitanul Raines i se adresează cu Fraser. 

— Da, a spus el, cu un surâs feroce. Tocmai de aceea trebuie să descoperim 
dacă avem printre noi un trădător... şi cine este acela. 

Privindu-l, mi-am dat seama pentru prima oară că Fergus era cu adevărat 
bărbat în toată firea — și încă unul primejdios. Îi tineam minte drept un băiat 
impetuos, cu dinţi ca de veveriţă, și eu una aveam să regăsesc mereu pe chipul 
lui ceva din acel băiat. Dar trecuse multă vreme de când fusese un ștrengar de 
pe străzile Parisului. 

În timpul discuţiei noastre Marsali rămăsese pe punte, contemplând 
oceanul, preferând să nu riște o conversaţie cu mine. Am văzut că umerii 
firavi îi tremurau ușor, nu mi-am dat seama dacă de frig sau de teamă. Când 
fusese de acord să fugă cu Fergus, probabil nu se gândise că va călători alături 
de un posibil ucigaș. 

— Ai face mai bine să o duci jos pe Marsali, i-am spus lui Fergus. A 
început să se învineţească de frig. Nu te îngrijora, i-am spus lui Marsali cu 
răceală în glas, eu nu vin în cabină deocamdată. 

— Milady, unde vă duceţi? 

Fergus m-a măsurat printre gene, ușor suspicios. 

— Milord nu va dori ca dumneavoastră să... 

— Nici nu intenţionez asta, l-am asigurat. Mă duc la bucătărie. 

— La bucătărie? 

A ridicat brusc din sprâncenele negre. 

— Ca să văd dacă nu cumva Aloysius O'Shaughnessy Murphy îmi poate 
recomanda ceva contra răului de mare, am spus eu. Dacă nu-l punem pe Jamie 
pe picioare, nici n-o să-i pese dacă cineva îi va tăia sau nu beregata. 


Îndulcit de o uncie de coajă uscată de portocală și de o sticlă din cel mai 
bun vin roșu al lui Jared, Murphy s-a arătat dornic să mă ajute. De fapt, părea 
să socotească drept o provocare profesională ideea de a păstra hrana în 
stomacul lui Jamie și și-a petrecut ore în șir într-o contemplare mistică a 
raftului cu mirodenii și a cămării, dar în zadar. 

Nu am avut parte de furtuni, însă vânturile iernatice stârneau valuri mari, 
iar Artemis sălta uneori și câte trei metri, tăind în sus și în jos crestele 
sticloase ale valurilor. Câteodată, urmărind înălţarea și clătinarea pupei 
rotunde pe fundalul orizontului, simţeam și eu o ușoară stare de greață, de 
aceea mă grăbeam să mă întorc cu spatele. 


Jamie nu dădea semne că va împlini profeția încurajatoare a lui Jared, 
sărind în picioare, obișnuindu-se dintr-odată cu mișcările velierului. A rămas 
în cabină, întins pe pat, având culoarea unei creme de ou acrite, mișcându-se 
doar ca să se ducă la latrină și fiind păzit cu schimbul zi și noapte de domnul 
Willoughby şi de Fergus. 

Partea bună a lucrurilor era că niciunul dintre cei șase contrabandiști nu 
făcuse vreun gest care putea fi socotit amenințător. Toţi și-au manifestat 
îngrijorarea și preocuparea față de starea lui Jamie și, urmăriţi atent, toţi îi 
făcuseră câte o vizită scurtă în cabină, fără să trezească vreo suspiciune. 

Cât despre mine, mi-am petrecut zilele cercetând nava, ocupându-mă de 
mici urgenţe medicale care apăreau în activitatea zilnică de la bord — un deget 
rupt, o coastă fisurată, gingii sângerânde și un abces dentar —, amestecând 
ierburi și făcând medicamente într-un colț al bucătăriei, unde, prin bunăvoința 
lui Murphy, mi s-a permis să lucrez. 

Când mă trezeam, Marsali lipsea din cabina pe care o împărțeam 
amândouă, dormea deja când reveneam și manifesta o ostilitate mută când 
spaţiul restrâns de la bord ne silea să ne întâlnim pe punte sau la masă. Am 
presupus că ostilitatea era în parte urmarea sentimentelor ei firești față de 
mama ei, în parte urmarea frustrării că trebuia să-și petreacă orele nopții în 
compania mea, și nu a lui Fergus. 

La drept vorbind, dacă rămânea neatinsă — și, judecând după purtarea ei 
ursuză, aproape nu mă îndoiam că așa era — asta se datora în întregime 
respectului manifestat de Fergus faţă de ordinele lui Jamie. În calitate de 
gardian al virtuţii fiicei sale vitrege, Jamie reprezenta o forță neglijabilă în 
acele momente. 

— Cum, nici supă? a exclamat Murphy. 

Faţa lată și congestionată a bucătarului s-a aplecat ameninţător. 

— Păi, după ce au mâncat din supa mea, au fost oameni care s-au ridicat de 
pe patul de moarte. 

A luat crăticioara de supă de la Fergus, a mirosit-o critic și a împins-o sub 
nasul meu. 

— Uitaţi, doamnă, mirosiți numa”! Oase cu măduvă, usturoi, seminţe de 
chimen și o bucată de carne de porc pentru gust, totul strecurat cu grijă prin 
muselină, așa cum se dă celor cu stomacu’ delicat, care nu pot suferi 
bucăţelele, dar în asta n-o să găsiţi niciuna, niciuna! 

Supa avea de fapt o culoare cafeniu-aurie și era limpede, cu un miros 
apetisant care m-a făcut să salivez, în ciuda excelentului dejun pe care îl 
luasem cu mai puţin de o oră în urmă. Căpitanul Raines avea un stomac fin și, 
drept urmare, făcuse toate eforturile ca să găsească un bucătar și să 
aprovizioneze bucătăria cum se cuvenea, spre beneficiul mesei ofiţerilor. 

Cu piciorul lui de lemn și având dimensiunile unui butoi cu rom, Murphy 
semăna leit cu un pirat, dar de fapt se bucura de reputaţia de a fi cel mai bun 
bucătar de navă din Le Havre — așa cum îmi spusese chiar el, fără să se laude 
câtuși de puţin. Socotea cazurile de rău de mare drept o provocare la adresa 


priceperii lui, iar Jamie, încă zăcând după patru zile, reprezenta un afront grav 
pentru el. 

— Sunt convinsă că e o supă minunată, l-am asigurat. Doar că nu poate 
reţine nimic în stomac. 

Murphy a icnit în semn de îndoială, dar s-a întors și a turnat cu grijă restul 
de supă într-unul dintre vasele care scoteau aburi zi și noapte pe focul din 
bucătărie. 

Strâmbându-se oribil și trecându-și o mână prin smocurile părului blond și 
rar, a deschis un dulap și l-a închis, apoi s-a aplecat pentru a scotoci printr-un 
altul cu provizii, bolborosind în barbă. 

— Puțin pesmet, poate? E uscat, de asta are nevoie. Poate o ţâră de oțet, 
niște murături acre, să zicem... 

Am urmărit fascinată cum mâinile uriașe ale bucătarului, cu degete ca niște 
cârnăciori, au scotocit cu pricepere prin provizii, scoțând delicatese și 
aşezându-le iute pe o tavă. 

— Uitaţi, să încercăm asta atunci, a spus întinzându-mi tava. Să sugă puţin 
din castraveciorul ăsta murat, dar să nu-l lăsaţi să înghită. După aia, o 
îmbucătură de pesmet — dar să nu bea apă. Apoi o gură de castravete, bine 
mestecată, ca să facă scuipatul să curgă, o bucată de pesmet, ca să meargă la 
vale pe gâtlej. Să-i rămână astea în burtă și după aia o să-i dăm cremă de ou, 
făcută aseară pentru masa căpitanului. Și dacă nu mai varsă — glasul lui m-a 
urmărit și când am ieșit din bucătărie, continuând lista de alimente existente — 
pâine prăjită cu lapte, cu lapte de capră, muls proaspăt... desert din frișcă, 
bătută bine cu whisky și un oușor bun... a bubuit glasul lui chiar și când 
coteam cu tava încărcată, pășind cu atenţie peste domnul Willoughby care, ca 
de obicei, stătea ghemuit într-un colț al coridorului, lângă ușa cabinei lui 
Jamie, ca un căţel credincios. 

Însă, după ce am pășit în cabină, mi-am dat seama că eforturile și 
priceperea lui Murphy aveau să fie din nou în van. Așa cum fac de regulă cei 
care nu se simt bine, Jamie reușise să transforme interiorul într-unul cât mai 
deprimant şi mai incomod posibil. Cabina minusculă era rece și umedă, 
mizeră, patul strâmt era acoperit cu o cârpă, iar pe ea trona o movilă de pături 
lipicioase și încâlcite și haine nespălate. 

— Ridică-te și strălucește, i-am spus eu veselă. 

Am așezat tava pe măsuţă și am tras deoparte perdeaua improvizată, care 
părea a fi una dintre cămășile lui Fergus. Lumina venea printr-o prismă mare, 
încastrată în puntea de deasupra și cădea pe pat, scoțând în evidenţă chipul lui 
Jamie, îngrozitor de palid și cu o expresie mohorâtă. 

A deschis un ochi pe sfert. 

— Du-te de-aici, a spus el și a închis ochiul. 

— Ţi-am adus ceva pentru micul dejun, am zis eu cu fermitate. 

A deschis din nou un ochi, glacial de albastru. 

— Să nu aud cuvântul dejun, a spus el. 

— Atunci, numește-l prânz. E destul de târziu. 


Am tras un taburet lângă pat, am ales un castravete murat de pe tavă și i l- 
am ţinut ispititor sub nas. 

— Trebuie să-l sugi, i-am spus. 

Încet, a deschis și celălalt ochi. Nu a spus nimic, dar a întors ochii spre 
mine și m-a privit cu o expresie de ferocitate atât de elocventă, încât m-am 
grăbit să retrag castravetele. 

Pleoapele i-au căzut grele peste ochi. 

Încruntată, am evaluat dezordinea de acolo. Stătea întins pe spate, cu 
genunchii ridicaţi. Deşi cușeta oferea mai multă stabilitate celui care dormea 
decât hamacurile legănătoare ale membrilor echipajului, ea era gândită pentru 
pasageri obișnuiți care — judecând după mărimea ei — aveau cel mult un metru 
şi şaizeci înălţime. 

— Nu ai cum să te simţi bine acolo, am spus eu. 

— Nu mă simt. 

— N-ai vrea un hamac? Măcar ai putea sta întins. 

— Nu vreau. 

— Căpitanul mi-a zis că are nevoie de o listă cu mărfurile — când vei putea 
să o întocmești. 

A rostit o sugestie scurtă, dar de nerepetat, despre ce trebuia să facă Raines 
cu lista lui, dar nu s-a deranjat să deschidă ochii. 

Am oftat și l-am prins de mână, și el nu s-a opus. Era umedă și rece, iar 
pulsul îi era mărit. 

— Ei bine, am spus după o pauză, poate încercăm ceva ce obișnuiam să fac 
în cazul pacienţilor pe care îi operam. Părea să fie de ajutor câteodată. 

A gemut înfundat, dar nu s-a opus. Ţinându-l de mână, mi-am apropiat 
taburetul de pat. 

Îmi făcusem obiceiul de a discuta cu pacienţii vreme de câteva minute 
înainte de a fi duși în sala de operaţie. Prezenţa mea părea să îi liniștească și 
descoperisem că, dacă le puteam abate atenţia de la iminentul calvar, ulterior 
dădeau semne că le merge mai bine — sângerau mai puţin, greaţa 
postoperatorie era mai redusă și, după părerea mea, se vindecau mai repede. 
Văzusem asta întâmplându-se de atâtea ori, încât nu mai credeam că era vorba 
de închipuirea mea; Jamie nu greșise întru totul când îl asigurase pe Fergus că 
mintea are putere asupra corpului. 

— Să ne gândim la ceva plăcut, am spus, cu o voce cât mai coborâtă și mai 
liniștitoare. Gândește-te la pinii de acolo — simţi mirosul acelor? Gândește-te 
la fumul care iese pe hornul bucătăriei într-o zi senină și la un măr pe care-l ţii 
în mână. Gândește-te cum îl simţi în palmă, tare și neted, apoi... 

— Englezoaico... 

Jamie deschisese ambii ochi și îi aţintise asupra mea foarte concentrat. În 
golurile tâmplelor îi sclipea sudoarea. 

— Da, ce e? 

— Du-te! 

— Poftim? 


— Pleacă! a repetat el, foarte calm, altfel îţi sucesc gâtul. Pleacă imediat! 

Demnă, m-am ridicat și am ieșit. 

Domnul Willoughby stătea rezemat de un stâlp de pe culoar și se uita 
gânditor în cabină. 

— Nu ai pietrele acelea rotunde la tine? l-am întrebat eu. 

— Ba da, a răspuns el, părând surprins. Vrei bilele sănătoase pentru Tsei- 
mi? 

S-a scotocit într-o mânecă, dar l-am oprit cu un gest. 

— Eu aş vrea să-l lovești în cap cu ele, dar cred că Hipocrate nu ar fi de 
acord. 

Nelămurit, domnul Willoughby a zâmbit și a dat din cap de câteva ori, 
făcând un efort să aprecieze ceea ce își închipuia că spusesem. 

— Ei, nu contează, am spus. 

M-am uitat urât înapoi, la mormanul de așternuturi care duhneau. Acestea 
s-au mișcat puţin, iar dintre ele a apărut o mână care a pipăit pe podea până a 
găsit lighenașul, apoi a rămas acolo. Prinzându-l de margine, mâna a dispărut 
în adâncimile întunecate de sub cearșafuri, după care am auzit icnete seci de 
vărsătură. 

— Încăpăţânat bărbat! am spus eu, cu exasperare amestecată cu milă, dar și 
ușor alarmată. 

Una era să traverseze zece ore Canalul Mânecii, alta era să petreacă astfel 
mai multe zile, oare în ce stare avea să fie Jamie după două luni de asemenea 
suferință? 

— Cap de porc, a spus domnul Willoughby, parcă aprobându-mă cu o 
mișcare lugubră din cap. E șobolan sau dragon? 

— Pute ca o grădină zoologică, am spus eu. Dar ce e cu dragonul ăsta? 

— Unul e născut în Anul Dragonului, Anul Șobolanului, Anul Oii sau Anul 
Calului, mi-a explicat domnul Willoughby. Și se deosebesc, fiecare an, fiecare 
om. Tsei-mi, șobolan sau dragon, știi? 

— Te referi la anul în care s-a născut? 

Mi-am amintit vag de meniurile din restaurantele chinezești, decorate cu 
animalele din zodiacul chinezesc, cu explicaţii despre presupusele trăsături de 
caracter ale celor născuţi într-un anumit an. 

— S-a născut în 1721, dar nu știu precis anul cărui animal a fost. 

— Şobolan, cred, a spus domnul Willoughby, uitându-se gânditor la 
ghemotocul încurcat de așternuturi care se zbuciuma. Șobolanul, foarte 
deștept, foarte norocos. Dar și dragon poate să fie. Tsei-mi e bun la pat? 
Dragonii, bărbaţi foarte pasionali. 

— Nu aș putea afirma asta despre el în ultima vreme, am zis eu, urmărind 
cu coada ochiului mormanul de cearșafuri și pături. 

Acesta s-a înălțat și a căzut pe spate, ca și cum conţinutul s-ar fi răsturnat 
brusc. 

— Am leac chinez, a spus domnul Willoughby, urmărind gânditor acel 
fenomen. Bun pentru vomă, stomac, cap, și totu’ liniște dă și seninătate. 


M-am uitat la el cu interes. 

— Serios? Aș vrea s-o văd și pe asta. Pe Jamie ai încercat așa ceva? 

Cu un aer de regret, micuțul chinez a clătinat din cap. 

— Nu vrut, a răspuns el. A zis, să te ia naiba, arunc la tine peste bord dacă 
mă apropii de el. 

Înţelegându-ne perfect unul pe celălalt, eu și domnul Willoughby ne-am 
privit în ochi. 

— Ştii ceva, am spus eu, ridicând vocea mai mult decât era cazul, să icnești 
întruna e foarte dăunător. 

— A, foarte rău, da. 

În acea dimineaţă, domnul Willoughby își răsese partea din faţă a țestei; 
curba cheală a strălucit când a dat convins din cap. 

— Roade pereții stomacului și irită esofagul. 

— Chiar așa? 

— Exact. Face să crească presiunea sângelui în vene și forțează mușchii 
pântecelui. Poate chiar să îi rupă, provocând o hernie. 

— Aha. 

— Şi, am continuat eu, ridicând și mai mult glasul, poate face testiculele să 
se înnoade înăuntrul scrotului și să oprească sângele să treacă pe acolo. 

— Vai! a făcut domnul Willoughby și ochii lui rotunzi s-au mărit. 

— Dacă se întâmplă asta, am continuat eu cu glas ameninţător, de obicei, 
singura soluţie este amputarea înainte să apară cangrena. 

Domnul Willoughby a scos un șuierat, care m-a lămurit că înţelesese și că 
era profund șocat. Mormanul de așternuturi, care se agitase încoace și încolo 
în timpul discuţiei noastre, a rămas aproape nemișcat. 

M-am uitat la domnul Willoughby. A ridicat din umeri. Mi-am încrucișat 
braţele la piept. După un minut, un picior lung, dezgolit, a apărut de sub 
așternuturi. Apoi și cel de-al doilea a coborât din pat, așezându-se pe podea. 

— Să vă ia naiba pe amândoi! a spus Jamie cu glas gros, plin de ostilitate. 
Haideţi, veniţi înăuntru! 


Fergus și Marsali stăteau aplecaţi peste copastia corabiei, umăr lângă umăr; 
braţul lui înconjura talia fetei, iar părul ei lung flutura în vânt. 

Auzind zgomot de pași, Fergus a aruncat o privire peste umăr. Apoi a icnit, 
s-a răsucit și, făcându-și cruce, a căscat ochii mari. 

— Nici... un cuvânt... te rog, a spus Jamie printre dinţii încleștați. 

Fergus a deschis gura, dar nu a putut articula nicio vorbă. Întorcându-se și 
ea să vadă ce se întâmplă, Marsali a scos un țipăt ascuţit. 

— Ce-a păţit? 

Spaima și îngrijorarea, evidente pe faţa ei, l-au împiedicat pe Jamie să 
rostească remarcile dure pe care le avea în minte. Chipul i s-a relaxat puţin, 
făcând acele din aur care îi ieșeau din spatele urechilor să se miște ca niște 
antene de furnică. 

— Liniștiţi-vă, a spus el cu glas gros. Sunt doar niște prostii de-ale 


chinezului, ca să mă lecuiască de vărsături. 

Holbându-se, Marsali s-a apropiat de Jamie și a întins cu delicateţe un 
deget pentru a atinge acele înfipte în încheietura lui, ceva mai sus de palmă. 
Alte trei ace luceau pe partea interioară a unui picior, la câţiva centimetri 
deasupra gleznei. 

— Şi... și dă rezultate? Cum te simţi? 

Jamie s-a strâmbat ușor, pentru că simţul umorului începea să îi revină. 

— Mă simt ca o păpușă folosită pentru blesteme, în care cineva a înfipt o 
mulţime de ace, a spus el. Dar în ultimul sfert de oră n-am mai vărsat, de 
aceea cred că va da roade. 

Ne-a arunca o privire scurtă mie și domnului Willoughby, care stăteam 
alături, în apropierea copastiei. 

— Băgaţi de seamă, a spus el, încă n-am avut chef să sug castraveți muraţi, 
dar poate voi merge atât de departe încât să mă bucur de un pahar de bere, 
dacă știi pe unde să găsești așa ceva, Fergus. 

— Da. Sigur, milord. Vrei să vii cu mine? 

Neputându-se abţine să se holbeze, Fergus a întins o mână să îl prindă pe 
Jamie de braţ, dar s-a răzgândit și a plecat în direcţia scării din spate. 

— Să-i spun lui Murphy să-ţi pregătească masa de prânz? am strigat după 
Jamie, care o luase pe urmele lui Fergus. 

Mi-a aruncat o privire lungă peste umăr. Acele aurite îi ieșeau din păr în 
grupuri gemene, sclipind în aerul dimineţii ca o pereche de coarne de diavol. 

— Nu mă solicita prea mult, englezoaico, a spus el. Încerc să uit, înţelegi? 
Auzi, testicule îmbârligate — ptiu! 

Ghemuit în umbra unei guri de încărcare de pe dunetă, unde se afla un butoi 
mare cu apă pentru nevoile celor care făceau de cart pe punte, domnul 
Willoughby ignorase schimbul de replici. Tocmai număra ceva pe degete, 
fiind absorbit de niște calcule proprii. După ce Jamie a trecut de el, a ridicat 
privirea. 

— Nu e şobolan, a spus el, clătinând din cap. Şi nici dragon. Tsei-mi născut 
în Anul Boului. 

— Serios? am spus eu, uitându-mă după Jamie, care mergea împotriva 
vântului, cu umerii lui laţi și cu capul coborât. Se potrivește perfect. 


42. OMUL DIN LUNĂ 


Așa cum o sugera și numele, treaba lui Jamie ca supercargou nu era grea. În 
afară de obligaţia de a verifica marfa din cală potrivit cu documentele de 
încărcare, ca să se asigure că Artemis transporta cantitatea necesară de piei, 
staniu și sulf, el nu trebuia să facă mai nimic câtă vreme nava se afla pe mare. 
Îndatoririle lui începeau imediat ce ajungeam în Jamaica, moment în care 
marfa trebuia descărcată, verificată din nou și vândută, plătindu-se taxele 
necesare, deducându-se comisioanele și completându-se documentele. 

Până atunci, nici el, nici eu nu aveam mare lucru de făcut. Când și când, 
domnul Picard, șeful de echipaj, măsura trupul masiv al lui Jamie cu ochi 
reţinuţi, dar era evident că el nu avea să devină niciodată un om al mării. Deși 
iute și agil ca oricare alt membru al echipajului, neștiinţa lui în privinţa 
parâmelor și a pânzelor îl făcea inutil la bord, cu excepţia situaţiilor în care 
era nevoie de forţa lui ieșită din comun. Era limpede că destinul lui era de 
soldat, nu de marinar. 

A participat cu entuziasm la exerciţiile de tras cu tunurile care se ţineau o 
dată la câteva zile, ajutând la împingerea celor patru tunuri uriașe care rulau 
pe niște cărucioare, scoțând un zgomot înfiorător, și a petrecut ore bune în 
discuţii aprinse cu Tom Sturgis, tunarul navei. În timpul acelor exerciţii 
bubuitoare, eu, Marsali și domnul Willoughby am stat deoparte, în grija lui 
Fergus, care era exclus de la exerciţii din cauza mâinii lipsă. 

Oarecum spre surprinderea mea, fusesem acceptată ca medic al navei, fără 
să mi se pună la îndoială priceperea de către membrii echipajului. Fergus mi-a 
explicat că pe navele comerciale de mici dimensiuni, chiar și bărbieri-doctori 
erau rari. De obicei, soţia tunarului — dacă acesta era căsătorit — se ocupa de 
micile răni și de bolile membrilor echipajului. 

M-am ocupat de un număr rezonabil de degete strivite, mâini arse, infecţii 
ale pielii, abcese dentare și suferințe digestive, dar la un echipaj de numai 
treizeci și doi de oameni rareori aveam de lucru până târziu dimineaţa. 

Drept urmare, eu și Jamie am avut la dispoziție mult timp liber. Și, pe 
măsură ce Artemis cobora spre sud într-o curbă mare prin Atlantic, am 
început să ne petrecem timpul împreună. 

Pentru prima oară de când mă întorsesem la Edinburgh, am găsit răgazul să 
discutăm; să reînvățăm toate lucrurile pe jumătate uitate pe care le știam unul 
despre celălalt, pentru a descoperi noi fațete pe care experienţa le scosese la 
lumină și, pur și simplu, pentru a ne bucura de plăcerea prezenţei celuilalt, 
fără să ne mai gândim la primejdii și la viaţa de zi cu zi. 


Ne plimbam permanent pe punte, încoace și încolo, parcurgând kilometri 
întregi în timp ce discutam câte-n lună și în stele, arătându-ne unul celuilalt 
fenomenele întâlnite într-o călătorie pe mare; răsăriturile și apusurile 
spectaculoase, bancurile de pești ciudaţi, verzi și argintii, insulele enorme 
plutitoare de alge, care adăposteau mii de crabi și de meduze, delfini zvelţi 
care ne însoțeau zile în șir, înotând paralel cu corabia, sărind când și când din 
valuri, ca și cum ar fi vrut să vadă mai bine creaturile ciudate aflate deasupra 
apel. 


Cu rapiditate, luna a răsărit uriașă și aurie, ca un disc imens ce a urcat din 
mare spre înaltul cerului precum o pasăre phoenix. Apa era întunecată, iar 
delfinii nu se mai vedeau, dar m-am gândit că ei se aflau încă acolo, urmărind 
corabia care înainta prin beznă. 

Era o scenă foarte impresionantă chiar și pentru matrozi, care o văzuseră de 
o mie de ori și care s-au oprit să se uite cu încântare la ea, în timp ce astrul 
uriaș s-a ridicat, atârnând undeva la marginea lumii, părând îndeajuns de 
aproape pentru a fi atins. 

Admirându-l, eu și Jamie stăteam alături, lângă balustradă. Părea atât de 
aproape, încât puteam distinge cu ușurință petele negre și umbrele de pe 
suprafaţa astrului. 

— Mi se pare atât de aproape, încât ai putea să-i vorbești Omului din Lună, 
a spus el și a fluturat o mână în semn de salut spre faţa aurie și visătoare. 

— „Plângând, Pleiadele se-ndreaptă către asfinţit/iar luna e sub mare“10, 
am citat eu. Şi uite, se vede și jos. 

Am făcut semn peste balustradă, unde dâra de lumină se adâncea, sclipind 
pe apă de parcă ar fi fost geamăna scufundată a lunii. 

— Când am plecat, am spus eu, oamenii se pregăteau să zboare spre Lună. 
Mă întreb dacă au reușit. 

— Cum, mașinile zburătoare ajung atât de sus? a întrebat Jamie privind 
astrul printre gene. Cred că e tare departe, deși acum pare foarte aproape. Am 
citit o carte a unui astronom — spunea că de la Pământ până la Lună sunt 
probabil trei sute de leghe. S-a înșelat sau doar avioanele — parcă așa le ziceai, 
da? — pot zbura atât de departe? 

— Trebuie ceva special, se cheamă rachetă, i-am spus eu. În realitate, 
distanţa e mult mai mare și, după ce te îndepărtezi de Pământ, în spaţiu nu mai 
există aer. Trebuie să transporte aer cu ei în călătorie, așa cum luăm noi hrană 
ȘI apă. ÎI păstrează într-un fel de butoaie. 

— Serios? s-a mirat el şi a privit spre lună cu faţa iluminată de mirare. Mă 
întreb cum e acolo. 

— Ştiu asta, am spus eu. Am văzut fotografii. Teren stâncos și pustiu, fără 
viaţă, dar foarte frumos, cu munţi, stânci și cratere — și de aici poți vedea 
craterele; punctele acelea negre. Am făcut semn cu capul spre Luna 
zâmbitoare, apoi i-am zâmbit și eu. Nu se deosebește mult de Scoţia, doar că 
aici e verdeață. 


A râs, apoi și-a amintit cuvântul „fotografii“ și a vârât mâna în interiorul 
hainei, scoțând pachetul cu poze. Era precaut în privinţa lor, pentru că nu le 
scotea niciodată în prezenţa cuiva, nici măcar a lui Fergus, însă în acele 
momente eram singuri și nu exista riscul de a fi surprinși. 

Lumina lunii era destul de puternică pentru a distinge chipul vesel al 
Briannei, care se schimba pe măsură ce Jamie trecea încet de la o poză la alta. 
Am observat că marginile începeau să se zdrenţuiască. 

— Ce crezi, ea va călca pe Lună? m-a întrebat în șoaptă, oprindu-se la o 
fotografie în care Bree se uita pe fereastră, visând în secret, neștiind că era 
fotografiată. 

A mai aruncat o privire spre astrul de deasupra noastră și mi-am dat seama 
că pentru el o călătorie spre Lună nu părea mai dificilă sau mai neverosimilă 
decât cea în care ne aflam în acele momente. La urma urmelor, Luna era doar 
un loc necunoscut și îndepărtat. 

— Nu știu, am spus, zâmbind ușor. 

S-a uitat la fotografii pe îndelete, absorbit ca întotdeauna de chipul fiicei 
lui, atât de asemănător cu al său. L-am urmărit în tăcere, împărtășindu-i 
bucuria mută în faţa acelei promisiuni de nemurire. 

Preţ de o clipă, m-am gândit la acea piatră funerară din Scoţia, cu numele 
lui gravat şi distanţa m-a făcut să mă liniștesc. Indiferent când aveam să ne 
despărțim, exista posibilitatea ca momentul respectiv să nu fie foarte curând. 
Şi indiferent când și unde avea să se întâmple — Brianna tot ne rămânea. 


In minte mi-au venit şi alte versuri de Housman: Oprește-te lângă piatra 
funerară care numește/ Inima care nu mai tresaltă/ Și spune că omul care te-a 
iubit/ Și-a respectat cuvântul dat odată!”. 


M-am apropiat mai mult de el, simţindu-i căldura trupului prin haină şi prin 
cămașă și mi-am lăsat capul pe braţul lui în timp ce el revedea încet teancul de 
fotografii. 

— E frumoasă, a murmurat el, ca de fiecare dată când se uita la ele. Și 
inteligentă, parcă așa ai spus, da? 

— Ca tatăl ei, i-am răspuns și l-am auzit chicotind. 

L-am simţit încordându-se puţin la un moment dat și am ridicat capul să 
văd la care dintre fotografii se uita. Era una făcută la plajă, când Brianna avea 
aproape șaisprezece ani. Stătea în apă până la coapse, cu părul încâlcit, plin de 
nisip, și îl stropea pe prietenul ei, un tânăr pe nume Rodney, care se retrăgea 
râzând și întinzând mâinile pentru a-și feri faţa de stropi. 

Strângând din buze, Jamie s-a încruntat puţin. 

— Asta, a zis el. Nu cumva...? a făcut o pauză și și-a dres glasul. N-aș vrea 
să te critic, Claire, a adăugat el cu fereală, dar nu crezi că asta e puţin... 
indecentă? 

M-am abținut să izbucnesc în râs. 

— Nu, i-am răspuns calm. E un costum de baie foarte conservator — pentru 


acea vreme. 

Deși costumul respectiv era un bikini, el nu arăta minuscul, ajungând până 
la cel puţin doi centimetri sub buricul lui Bree. 

— Am ales fotografia asta fiindcă m-am gândit că... hm, vrei s-o vezi cât 
mai mult. 

A părut ușor scandalizat de acea idee, dar, atras irezistibil, și-a îndreptat din 
nou ochii spre fotografie. În timp ce o privea, faţa lui s-a relaxat. 

— Da. E foarte frumoasă și mă bucur să aflu asta, a spus el și a ridicat 
fotografia, examinând-o atent. Nu mă refer la costumul pe care îl poartă; mai 
toate femeile care fac baie în aer liber se dezbracă de tot şi nu se rușinează de 
pielea lor. Doar că... băiatul ăsta... Ea n-ar trebui să stea despuiată în faţa unui 
bărbat. 

S-a strâmbat la nefericitul Rodney, iar eu mi-am mușcat buzele la gândul că 
băiatul slăbănog, pe care îl cunoșteam foarte bine, ar fi reprezentat o 
ameninţare la adresa purității ei feciorelnice. 

— Păi... nu, am zis eu, inspirând adânc, fiindcă ne aflam pe un teren ceva 
mai delicat. Vreau să spun că băieții și fetele se joacă așa. Doar știi că în 
vremea mea oamenii se îmbracă altfel, ţi-am povestit. Nimeni nu se acoperă 
excesiv decât dacă e frig. 

— Mda, a făcut el. Mi-ai povestit. 

A reușit să lase impresia că, în baza lucrurilor pe care i le spusesem, nu era 
impresionat de condiţiile morale în care trăia fiica lui. 

S-a strâmbat din nou și m-am gândit că, din fericire, Bree și Rodney nu 
erau de faţă. ÎL văzusem pe Jamie în postura de amant, soţ, frate, unchi, stăpân 
și războinic, dar niciodată în cea de tată scoțian nemilos. Era de-a dreptul 
formidabil. 

Pentru prima oară m-am gândit că probabil nu era rău că nu putea 
supraveghea personal viaţa lui Bree; l-ar fi înspăimântat de moarte pe orice 
băiat care ar fi îndrăznit să o curteze. 

A clipit încă o dată sau de două ori cu ochii la fotografie, apoi a inspirat 
adânc, iar eu am simțit că își face curaj să întrebe ceva. 

— Crezi că mai €... fecioară? 

Pauza din glasul lui a fost aproape imperceptibilă, dar nu mi-a scăpat. 

— Sigur că da, am spus cu fermitate. 

M-am gândit că era foarte probabil, de fapt, dar nu mă aflam în situaţia în 
care să admit posibilitatea vreunei îndoieli. Existau lucruri pe care i le puteam 
explica lui Jamie despre timpul meu, dar ideea de libertate sexuală nu era unul 
dintre ele. 

— Aha. 

Ușurarea din glasul lui era mai presus de cuvinte și mi-am mușcat buza ca 
să nu izbucnesc în râs. 

— Da, bine, eram sigur de asta, doar că... adică... 

A tăcut și a înghiţit în sec. 

— Bree e o fată foarte bună, am spus, strângându-l de braţ. Chiar dacă nu 


ne-am înţeles prea bine, eu și Frank i-am fost părinţi de nădejde, ca să zicem 
așa. 

— Da, știu că așa a fost. Nici n-am vrut să spun altceva. 

A avut inspiraţia să se arate rușinat și a vârât atent fotografia în pachet. L-a 
pus apoi în buzunarul interior, bătându-l cu palma ca să se asigure că pozele 
stau în siguranţă. 

A rămas cu privirea spre lună, apoi sprâncenele i s-au unit într-o ușoară 
încruntare. Vântul i-a ridicat șuviţe de păr, smulgându-le din strânsoarea 
șnurului, și el le-a îndepărtat de pe frunte cu un aer absent. Mi-am dat seama 
că îl frământa ceva. 

— Ce părere ai? a început el rar, fără să mă privească. Claire, crezi că ai 
procedat înţelept venind acum la mine? Nu că nu te-aș dori, s-a grăbit el să 
adauge, când a simţit că mă încordez lângă el. 

M-a prins de o mână, împiedicându-mă să plec. 

— Nu, nu m-am referit la asta! Iisuse, cât te doresc! a exclamat și m-a tras 
mai aproape, apăsându-mi mâna peste inima lui. Te vreau atât de mult, încât 
am impresia că inima îmi va plesni de bucuria de a te avea, a adăugat ceva 
mai încet. Doar că... Brianna e acum singură. Frank a murit, iar tu ai dispărut. 
Nu are un soţ care să o protejeze, nici bărbaţi din familie care să aibă grijă ca 
ea să se căsătorească așa cum se cuvine. Nu mai avea nevoie de tine o vreme? 
Cum să spun, nu era bine să mai aștepți puţin? 

Încercând să-mi stăpânesc sentimentele, am așteptat puţin înainte de a 
răspunde. 

— Nu știu, am spus în cele din urmă și, în ciuda efortului de a mi-l 
controla, glasul mi-a tremurat. Ascultă... lucrurile nu sunt la fel acolo. 

— Ştiu asta! 

— Ba nu știi! 

Mi-am smuls mâna și l-am privit cu asprime. 

— Nu știi, Jamie, și nu am cum să te conving, pentru că nu mă vei crede. 
Dar Bree e femeie în toată firea. Se va căsători când va dori, nu când cineva îi 
aranjează nunta. Nici nu are nevoie să se căsătorească, dacă tot veni vorba. 
Este educată, își poate câștiga singură existența — femeile așa procedează 
acolo. Nu are nevoie de un bărbat care s-o ocrotească. 

— Şi dacă nu e nevoie de un bărbat care să ocrotească o femeie și să-i 
poarte de grijă, cred că timpul acela e foarte rău! 

M-a privit cu asprime. 

Străduindu-mă să îmi păstrez calmul, am inspirat adânc. 

— N-am spus că nu ar fi nevoie. 

Am pus mâna pe umărul lui și am continuat cu glas ceva mai domol. 

— Am spus că poate alege. Nu trebuie să se căsătorească din obligaţie; 
poate s-o facă din dragoste. 

Trăsăturile feţei i s-au destins puţin. 

— Tu m-ai luat de nevoie, a spus. Când ne-am căsătorit. 

— Şi m-am întors din iubire, i-am replicat. Crezi că nu ţi-am simţit lipsa 


doar pentru că mă puteam întreţine singură? 

Faţa i s-a relaxat, la fel și umărul de sub palma mea, în timp ce el mi-a 
privit cercetător chipul. 

— Nu, a spus încet. Nu m-am gândit la asta. 

Mi-a cuprins talia cu braţul și m-a strâns la piept. L-am îmbrățișat și am 
simţit sub obraz micul pachet cu fotografiile Briannei. 

— Mi-am făcut griji când am lăsat-o singură, am șoptit eu într-un târziu. Ea 
m-a convins să vin. Ne temeam că, dacă mai aşteptam, nu te voi mai găsi. Dar 
griji mi-am făcut. 

— Ştiu. N-ar fi trebuit să vorbesc așa. 

Și-a dat la o parte buclele mele de pe faţă și le-a netezit. 

— L-am lăsat o scrisoare, am spus. Știind că s-ar putea să... să nu o revăd, a 
fost singurul lucru pe care îl puteam face. 

Am strâns din buze și am înghiţit cu greu. 

M-a mângâiat ușor cu degetele pe spate. 

— Da? Bună idee, englezoaico. Şi ce i-ai scris? 

Puțin nesigură, am râs. 

— Tot ce mi-a venit în minte. Sfaturi de mamă și lucruri înțelepte, atât cât 
am putut. Toate lucrurile practice — unde se află actele casei și documentele de 
familie. Şi tot ce știam sau am gândit atunci despre felul în care să trăiască. S- 
ar putea să ignore totul și să aibă totuși o viaţă minunată, dar măcar va ști că 
m-am gândit la ea. 

Îmi petrecusem aproape o săptămână cercetând dulapurile și sertarele 
biroului din casa de la Boston, găsind toate actele, registrele de operațiuni 
bancare și actele de împrumut ipotecar, precum și lucrurile legate de familie. 
Erau multe lucruri privind familia lui Frank; albume cu tăieturi din ziare și 
zeci de scheme genealogice, albume cu fotografii și cutii cu scrisori păstrate. 
Mi-a fost mai ușor să pun laolaltă lucrurile legate de familia mea. 

Am coborât cutia pe care o ţineam pe raftul din dulapul meu de haine. Era 
mică. La fel ca toți oamenii de știință, unchiul Lambert încercase să păstreze 
totul, dar nu prea avusese ce. Documentele esenţiale ale unei familii restrânse 
— certificate de naștere, al meu și al părinţilor mei, arborele lor genealogic, 
certificatul de înmatriculare al mașinii care îi ucisese — ce capriciu ironic îl 
îndemnase pe unchiul Lamb să păstreze așa ceva? Probabil că nici nu 
deschisese vreodată acea cutie, ci doar o păstrase, cu credinţa oarbă a omului 
de știință că informaţiile nu trebuie distruse, pentru că, cine știe, ele ar putea fi 
de folos cuiva, dar cui? 

Desigur, mai văzusem conţinutul acelei cutii. Existase o perioadă în 
adolescenţa mea când o deschideam noapte de noapte pentru a mă uita la 
puţinele fotografii aflate în ea. Ţin minte dorul sfâșietor după mama pe care nu 
mi-o aminteam și efortul inutil de a mi-o imagina, pentru a o readuce la viaţă 
din imaginile estompate aflate în cutie. 

Cea mai bună era o fotografie-portret a ei, cu faţa spre aparat, cu ochi calzi 
și o gură delicată, zâmbind pe sub borul unei pălării-clopot. Fotografia fusese 


colorată manual; obrajii și buzele prezentau un rozaliu nefiresc, iar ochii erau 
căprui. Unchiul Lamb a spus că nu arăta bine; ochii ei fuseseră aurii, mi-a 
mărturisit, ca ai mei. 

M-am gândit că perioada în care avea nevoie de mine trecuse pentru 
Brianna, dar nu eram sigură. Cu o săptămână înainte îmi făcusem o fotografie 
de studio; am pus-o cu grijă înăuntru și am închis cutia, după care am așezat-o 
în mijlocul biroului meu, ca să o găsească. Apoi m-am pus pe scris. 


Draga mea Bree, 


„.am scris, apoi m-am oprit. Nu am putut continua. Îmi era imposibil să mă 
gândesc că-mi abandonez copila. Vederea celor trei cuvinte simple așternute 
pe hârtie a conferit acelei idei nebunești o claritate glacială care m-a pătruns 
până la os. 

Mâna mi-a tremurat, iar cu vârful peniţei stiloului am descris câteva 
cerculeţe tremurătoare în aer deasupra foii. Am așezat stiloul pe birou și mi- 
am prins mâinile între genunchi, ţinând ochii închiși. 

— Stăpânește-te, Beauchamp, am murmurat. Scrie ce ai de spus și termină. 
Chiar dacă nu va avea nevoie de scrisoarea ta, nici nu-i va dăuna, iar dacă va 
avea nevoie de ea, o va găsi. 

Am ridicat stiloul și am continuat: 


Nu știu dacă vei citi asta vreodată, dar probabil că e bine să aștern totul pe 
hârtie. lată ce știu despre bunicii tăi (cei adevăraţi), despre străbunici, 
precum și fişa ta medicală... 


Am scris o vreme, pagină după pagină. Mintea mi s-a calmat odată cu 
efortul de a-mi aduce aminte și cu necesitatea de a pune pe hârtie informaţii 
clare, apoi m-am oprit și am rămas pe gânduri. 

În afară de acele câteva realităţi simple, ce altceva îi puteam transmite? 
Cum să îi comunic puţina înţelepciune pe care o acumulasem în patruzeci și 
opt de ani de viaţă aproape lipsită de evenimente majore? Reflectând, mi-am 
arcuit buzele într-o expresie ironică. Oare o fată își ascultă vreodată mama? 
Dacă mama mea ar fi trăit, eu aș fi făcut-o? 

Însă nu avea nicio importanţă; trebuia să scriu totul, pentru ca, la o adică, să 
îi fie de folos. 

Însă ce era adevărat, ce avea să dureze pentru totdeauna, în ciuda 
vremurilor și a obiceiurilor schimbătoare, ce o va face să procedeze corect? În 
primul rând, cum îi puteam spune cât de mult o iubeam? 

Grozăvenia pe care eram pe cale de a o săvârși mi-a apărut în faţa ochilor, 
iar degetele mi s-au încleștat pe stilou. Nu mă puteam gândi la asta. Puteam 
doar să las stiloul pe hârtie și să sper. 


Scumpo, 


am scris, apoi m-am oprit. Am înghiţit nodul din gât și am continuat: 


Eşti copila mea și așa vei rămâne. Nu vei afla asta decât atunci 
când vei avea un copil, dar îți spun de pe acum — vei rămâne mereu o 
parte din mine ca atunci când am trăit împreună în același trup și te- 
am simţit mișcându-te în pântecul meu. Întotdeauna. 

Te pot privi dormind şi mă gândesc la nopțile în care te-am învelit, 
venind pe întuneric pentru a-ţi asculta respiraţia, când mi-am lăsat 
palma pe corpul tău și ţi-am simțind pieptul ridicându-se şi coborând, 
știind că, indiferent ce s-ar întâmpla, totul era bine și plăcut în lume 
pentru că tu trăiai. 

Toate cuvintele pe care ţi le-am adresat de-a lungul anilor — puiuţ, 
dovlecel, porumbița mea, scumpo, dulceaţă, păpușică, pătrăţica... 
Știu de ce musulmanii și evreii au nouă sute de nume pentru 
Dumnezeu; un cuvânt scurt nu ajunge pentru a-ți exprima iubirea. 


Am clipit des ca să îmi limpezesc ochii și am continuat să scriu cu 
rapiditate; nu îndrăzneam să stau și să-mi aleg pe îndelete cuvintele, altfel nu 
le-aș mai fi scris. 


Tin minte totul despre tine, începând cu linia minusculă de puf de 
pe frunte când nu te născuseși decât de câteva ore și terminând cu 
unghia de la picior pe care ţi-ai rupt-o anul trecut, când te-ai certat 
cu Jeremy și ai lovit cu piciorul în uşa camionetei lui. 

Doamne, mi se frânge inima când mă gândesc că totul se va opri 
acum — să te urmăresc și să observ toate schimbările neînsemnate — 
nu știu când vei înceta să-ţi mai rozi unghiile, dacă asta se va 
întâmpla vreodată —, să te văd crescând brusc mai înaltă decât mine 
și să-ți văd chipul căpătând o formă definitivă. Bree, îmi voi aminti 
mereu de tine, mereu. 

Bree, probabil că nu există altcineva pe lume care să știe cum 
arăta dosul urechilor tale când aveai trei ani. Stăteam alături de tine, 
citindu-ţi One Fish, Two Fish, Red Fish, Blue Fish!5 sau The Three 
Billy Goats Gruff!’ și îți vedeam urechile devenind rozalii de fericire. 
Pielea ta era atât de curată și de delicată, încât îmi închipuiam că 
orice atingere va lăsa urme pe ea. 

Arăţi ca Jamie, ţi-am mai spus asta. Dar ai și ceva de la mine — 
arăţi ca mama mea într-o fotografie, o găsești în cutie, ca și 
fotografiile în alb-negru a mamei și a bunicii ei. Ai aceeași frunte lată 
și limpede ca ele; la fel şi eu. l-am văzut și pe mulți din neamul 
Fraser — cred că vei îmbătrâni frumos, dar să îţi îngrijești pielea. 

Ai grijă de toate. Bree — o, cât aș vrea — în fine, am vrut să te 
îngrijesc și să te păzesc de toate în cursul vieţii, dar, fie că plec, fie că 
nu, nu voi mai putea face asta. Ai grijă de tine — de dragul meu. 


Lacrimile făceau hârtia să se umfle; a trebuit să mă opresc pentru a le șterge 
cu sugativa ca să nu se întindă cerneala și textul să devină ilizibil. Mi-am șters 
faţa şi am reluat scrisul, de astă dată ceva mai lent. 


Bree, trebuie să ştii că nu regret. În ciuda tuturor lucrurilor, nu 
regret. Acum știi cât de singură m-am simţit atâta vreme fără Jamie. 
Dar nu contează. Dacă preţul despărțirii noastre a fost viaţa ta, nici 
eu și nici el nu regretăm — știu că nu îl va deranja că vorbesc în 
numele lui. 

Bree, ești bucuria mea. Eşti perfectă, minunată — și parcă te aud 
spunând acum, pe un ton exasperat: „Păi, bineînţeles că gândești 
astfel, doar îmi ești mamă! “ Da, așa știu. 

Bree, meriți orice — și chiar mai mult. Până acum, am făcut multe 
lucruri în viaţă, dar cel mai important e că v-am iubit pe tatăl tău și 
pe tine. 


Mi-am suflat nasul și am întins mâna după încă o foaie de hârtie. Era cel 
mai important lucru; n-aș fi putut spune tot ce simţeam, dar trebuia să fac tot 
ce-mi stătea în putere. Ce altceva să adaug care s-o ajute să trăiască bine, să 
crească și să îmbătrânească? Ce lucru învăţasem pe care i-l puteam transmite? 

Alege un bărbat precum tatăl tău, 
am mai Scris. 


Oricare dintre ei. 


Am clătinat din cap la acea idee — puteau exista doi bărbaţi mai diferiţi unul 
de altul? 


După ce îl alegi, nu încerca să îl schimbi, 
am continuat, cu mai multă siguranţă de sine. 


Nu se poate. Și, lucru și mai important, nu îl lăsa să te schimbe. 
Nici el nu va putea, dar bărbaţii încearcă întotdeauna. 


Am mușcat capătul stiloului, simțind gustul amar al cernelii. Și, în cele din 
urmă, am așternut ultimul și cel mai bun sfat pe care îl învăţasem odată cu 
înaintarea în vârstă: 


Stai dreaptă și încearcă să nu te îngrași. 
Cu toată dragostea și întotdeauna a ta, 
Mama 


Umerii lui Jamie, care stătea rezemat de balustradă, au tresărit, dar nu mi- 
am dat seama dacă din cauza râsului sau a emoţiei. În lumina lunii, haina lui 
strălucea, părând albă, iar capul i se contura întunecat pe fundalul lunii. În 
cele din urmă, s-a întors și m-a tras la piept. 

— Cred că se va descurca foarte bine, mi-a spus în șoaptă. Pentru că, 
indiferent ce nătărău a zămislit-o, nicio fată nu a avut o mamă mai bună. 
Sărută-mă, englezoaico, pentru că trebuie să mă crezi — nu te-aș schimba 
pentru nimeni altcineva de pe lume. 


43. MEMBRE - FANTOMĂ 


Încă de la plecarea din Scoţia, eu, Fergus, domnul Willoughby și Jamie i- 
am supravegheat cu atenţie pe cei șase contrabandiști scoțieni, dar nu am 
observat nici cel mai mic semn de comportament suspect din partea niciunuia, 
iar după o vreme am constatat că îngrijorarea mea în legătură cu ei scăzuse. 
Totuși, am manifestat unele rezerve faţă de mai toţi, mai puţin faţă de Innes. 
În cele din urmă, îmi dădusem seama de ce nici Fergus, nici Jamie nu îl 
credeau trădător, având doar un braţ, Innes era singurul dintre ei care nu ar fi 
putut să îl spânzure pe omul de la accize pe drumul spre Arbroath. 

Innes era un bărbat tăcut. Niciunul dintre scoțieni nu arăta din cale-afară de 
vorbăreţ, însă chiar ţinând seama de standardele lor deosebite de muţenie, el 
părea rezervat. Prin urmare, nu m-a surprins să-l văd într-o dimineaţă 
strâmbându-se în tăcere, aplecat înapoia unui chepeng, părând a duce o luptă 
tăcută cu măruntaiele lui. 

— Innes, te doare ceva? l-am întrebat când m-am oprit lângă el. 

— Au! 

Luat prin surprindere, s-a îndreptat de spate, însă apoi s-a prăbușit în 
aceeași poziţie, ţinându-și o mână lipită de pântece. 

— Mmm, a bolborosit el, iar faţa lui slabă s-a înroșit pentru că fusese 
descoperit în acea postură. 

— Vino cu mine, i-am spus, prinzându-l de cotul mâinii întregi. 

Căutându-și salvarea, s-a uitat cu disperare în jur, însă eu l-am tras după 
mine, chiar dacă s-a opus, dar fără a protesta sonor, până în cabina mea, unde 
l-am silit să se așeze pe măsuţă și să își scoată cămașa ca să îl pot examina. 

l-am palpat abdomenul slab și păros, pipăindu-i masa fermă și netedă a 
ficatului într-o parte și curba ușor destinsă a stomacului, în cealaltă parte. 
Modul intermitent în care apăreau durerile, făcându-l să se zvârcolească 
precum un vierme în cârligul undiţei și dispărând apoi, mi-a sugerat clar că 
era vorba de o simplă flatulență, dar trebuia să investighez amănunţit. 

I-am pipăit vezica biliară, pentru orice eventualitate, timp în care m-am 
întrebat ce aș fi putut face în caz că era vorba de o criză acută de colecistită 
sau de un apendice inflamat. Am evocat imaginea cavităţii stomacale în minte, 
ca și cum ar fi fost deschisă în faţa ochilor mei, iar degetele mele au transpus 
formele moi, umflate, de sub piele în imagini — pliurile complicate ale 
intestinelor, protejate delicat de învelișul lor gălbui, alcătuit de o membrană 
căptușită cu grăsime, lobii netezi ai ficatului, de un roșu-violaceu, având o 
culoare mult mai închisă decât purpuriul pericardului inimii, aflată ceva mai 


sus. Deschiderea acelei cavități era periculoasă, chiar dacă aș fi avut la 
dispoziţie anestezice moderne și antibiotice. Știam că, mai devreme sau mai 
târziu, mă voi confrunta cu acea necesitate, dar speram cu toată sinceritatea ca 
asta să se întâmple cât mai târziu. 

— Inspiră, i-am spus, ţinându-mi palmele pe pieptul lui și văzând în minte 
suprafaţa rozalie și granulată a unui plămân sănătos. Acum, expiră, și am 
simţit cum culoarea devine albăstruie. Niciun sunet anormal la auscultare, 
nicio pauză, aerul trecea fără probleme. Am întins mâna spre foile groase de 
hârtie pe care le foloseam pe post de stetoscop. 

— Când ai ieșit ultima oară afară? l-am întrebat, rulând foaia pentru a o 
face tub. 

Faţa slăbănoagă a scoţianului a căpătat culoarea ficatului proaspăt. Ţintuit 
de ochii mei sfredelitori, a mormăit ceva neinteligibil, în care am distins totuși 
cuvântul „patru“. 

— Patru zile? am spus, punând o mână pe pieptul lui, ţintuindu-l de tăblia 
mesei și zădărnicindu-i încercările de a scăpa de mine. Stai liniștit, trebuie să 
te ascult, asta e clar. 

Inima îi funcţiona liniștitor de normal; am auzit valvele deschizându-se și 
închizându-se cu suntele slabe ale cărnii, totul fiind așa cum se cuvenea. Eram 
foarte sigură de diagnostic — practic, știusem asta încă din prima clipă în care 
îl văzusem —, dar acum apăruseră câteva persoane curioase care se uitau la noi 
din cadrul ușii; camarazii lui Innes, care ne urmăreau. Ca să par mai 
convingătoare, am mutat capătul stetoscopului meu tubular ceva mai jos, 
ascultând sunetele din pântece. 

Așa cum bănuiam, zgomotul gazelor imobilizate era perceptibil în curbura 
superioară a intestinului gros. Porțiunea sigmoidă a colonului inferior era 
blocată; mai jos de ea nu se auzea nimic. 

— Suferi de gaze, am spus, și de constipaţie. 

— Da, ştiu bine asta, a mormăit Innes, căutându-și cu disperare cămașa. 

Am pus mâna peste acel articol de îmbrăcăminte, împiedicându-l să plece 
înainte de a-l interoga despre alimentaţia pe care o avusese în ultima vreme. 
Lucru deloc surprinzător, aceasta fusese alcătuită aproape exclusiv din carne 
sărată de porc și pesmeţi. 

— Dar n-ai mâncat și mazăre uscată și terci de ovăz? l-am întrebat 
surprinsă. 

După ce mă informasem despre hrana obișnuită de pe corabie, avusesem 
prevederea de a stoca — alături de butoiașul plin cu suc de lămâie și de colecţia 
mea de plante medicinale — o sută cincizeci de kilograme de ovăz, pentru 
suplimentarea raţiei obișnuite a matrozilor. 

Innes a rămas mut, de parcă ar fi avut limba legată, dar întrebarea a 
dezlănţuit un șir de revelații și de suferințe din partea privitorilor aflaţi în 
pragul ușii. 

Eu, Jamie, Fergus și Marsali luam zilnic masa cu căpitanul Raines, 
delectându-ne cu realizările delicioase ale lui Murphy, astfel că nu aveam 


cunoștință despre deficienţele existente în hrana echipajului. Evident, 
problema o crease chiar Murphy, care, deși păstra cele mai înalte standarde 
pentru masa căpitanului, socotea că mâncarea echipajului era mai curând o 
corvoadă, nu o provocare. Ajunsese să stăpânească perfect rutina de pregătire 
a hranei pentru echipaj și gătea repede, dar se opunea din răsputeri oricărei 
sugestii de a îmbunătăţi meniul, ceea ce ar fi cerut mai mult timp sau eforturi 
suplimentare. Refuzase cu obstinaţie să se deranjeze să înmoaie mazărea sau 
să fiarbă ovăzul. 

Ceea ce agrava situaţia era prejudecata lui Murphy faţă de ovăz, un aliment 
simplu scoţian care îi jignea simţul estetic. Mi-am dat seama de sentimentele 
lui faţă de ovăz după ce l-am auzit bodogănind ceva despre „vomă de câine“ 
la vederea tăvilor cu micul dejun, de pe care nu lipseau boluri cu terci de care 
Jamie, Marsali și Fergus erau dependenți. 

— Domnul Murphy spune că pesmeţii și carnea sărată de porc au fost 
destul de bune pentru oamenii din echipajele pe care le-a hrănit vreme de 
treizeci de ani, oferindu-le budincă făcută cu seu de porc sau budincă de prune 
și carne de vită duminica — cu toate că, dacă aia e carne de vacă, eu sunt 
chinez — și că sunt bune şi pentru noi, a exclamat Gordon. 

Obișnuit cu marinari de origine franceză, italiană, spaniolă și norvegiană, 
Murphy se învățase să vadă că mâncarea pregătită de el era acceptată și 
consumată cu o voracitate nepăsătoare, care trecea dincolo de naționalitatea 
oamenilor. Insistenţa încăpăţânată a scoțienilor privind ovăzul îi stârnise 
intransigenţa irlandeză, iar problema, la început o neînțelegere măruntă și 
fierbând la foc scăzut, începuse acum să dea în clocot. 

— Ştiam că vom mânca terci, a explicat MacLeod, fiindcă așa ne-a promis 
Fergus când ne-a cerut să mergem cu el. Dar de când am plecat din Scoţia, nu 
am avut parte decât de carne și de pesmeţi, care ne strâng la stomac, mai ales 
că nu suntem obișnuiți cu așa ceva. 

— N-am vrut să-l deranjăm pe Jamie Roy cu asemenea nimicuri, a 
intervenit Raeburn. Geordie și-a adus turtiţa și noi ne-am făcut singuri terciul 
la lămpile din locurile în care dormim. Numa” că am terminat ovăzul pe care 
îl aveam la noi în desagi, iar domnul Murphy ţine la el cheile de la cămară, a 
adăugat el uitându-se sfios pe sub genele blonde, aproape nisipii. Nu am vrut 
să îi cerem asta, pentru că știam ce părere are despre noi. 

— Doamnă Fraser, probabil că nu știți ce înseamnă cuvântul neferice?0, am 
dreptate? a spus MacRae, ridicându-și sprâncenele groase. 

Cât am ascultat acel șuvoi de nemulțumiri, am ales diverse ierburi din cutia 
mea — anason și angelică, două degete de voronic şi câteva tije de mentă. Le- 
am legat într-o bucată de pânză, am închis cutia și i-am întins lui Innes 
cămașa, pe care s-a grăbit să o îmbrace, ca și cum astfel și-ar fi găsit refugiul. 

— O să discut cu domnul Murphy, le-am promis scoțienilor. Între timp, i- 
am spus lui Innes înmânându-i legătura de ierburi, să-ți faci ceai din astea și 
să bei câte o cană la fiecare schimb de cart. Dacă până mâine nu obţinem 
niciun rezultat, vom recurge la măsuri mai severe. 


Drept răspuns, Innes a scăpat un vânt scârțâitor și ascuţit, ceea ce a stârnit 
uralele ironice ale camarazilor lui. 

— Da, așa e, doamnă Fraser; poate îl speriaţi într-atât încât să facă pe el, a 
spus MacLeod zâmbind cu gura până la urechi. 

Stacojiu la faţă ca o arteră perforată, Innes a luat pânza făcută sul, a dat din 
cap în semn de mulțumire și a plecat precipitat, urmat ceva mai încet de 
ceilalţi contrabandiști. 

A urmat o discuţie foarte aprinsă cu Murphy, care s-a încheiat nu cu vărsare 
de sânge, ci cu un compromis: eu mă voi ocupa de pregătirea terciului de 
dimineaţă pentru scoțieni, îngăduindu-mi-se asta cu condiţia să folosesc doar 
o oală și o lingură, să nu cânt în timp ce gătesc și să am grijă să nu fac 
murdărie în bucătăria lui sacră. 

Mi-am dat seama cât de ciudat fusese incidentul din acea dimineaţă abia 
seara, când mă foiam neliniștită în patul strâmt din cabina rece. La 
Lallybroch, arendașii lui Jamie nu numai că nu ar fi ezitat să-l abordeze în 
legătură cu o problemă, dar nici nu ar fi fost nevoie. El ar fi știut deja care-i 
necazul și ar fi luat măsuri de îndreptare a situaţiei. Obișnuită cu intimitatea și 
cu fidelitatea de neclintit a oamenilor lui Jamie, deosebirea mi s-a părut 
tulburătoare. 

A doua zi dimineaţă, Jamie nu a apărut la masa căpitanului, pentru că 
plecase cu o barcă și cu doi marinari să prindă sardele, dar la amiază s-a 
întors, ars de soare și binedispus, cu hainele pline de solzi și de sânge de 
pește. 

— Englezoaico, ce i-ai făcut lui Innes? a întrebat el zâmbind. Se ascunde în 
latrina de la tribord și zice că nu trebuie să iasă de acolo decât după ce face 
treaba mare. 

— Lucrurile nu stau chiar așa, i-am explicat eu. l-am spus că, dacă nu iese 
afară până diseară, o să-i fac o clismă cu praf de ulm. 

Jamie a aruncat o privire peste umăr, în direcţia latrinelor. 

— Ei bine, să sperăm că măruntaiele lui vor coopera, altfel o să-și petreacă 
restul călătoriei în latrină, dacă l-ai ameninţat astfel. 

— Ei, n-ar fi cazul să mă îngrijorez; acum, când el și ceilalţi vor mânca 
terci, măruntaiele lor ar trebui să-și facă treaba fără amestecul meu nedorit. 

Surprins, Jamie a coborât privirea spre mine. 

— [I-ai trecut pe terci? Ce vrei să spui, englezoaico? 

A luat un lighenaș cu apă ca să se spele pe mâini, iar eu am început să-i 
explic cum a izbucnit Războiul Terciului și ce rezultat a avut. S-a încruntat, 
suflecându-și mânecile. 

— Trebuiau să discute cu mine despre asta. 

— Cred că mai devreme sau mai târziu ar fi făcut-o, am zis. Eu am aflat 
întâmplător, când l-am găsit pe Innes gemând înapoia unui chepeng. 

— Aha. 

S-a apucat să-și curețe degetele de sânge, îndepărtând solzii cu o piatră 
ponce. 


— Oamenii ăștia nu seamănă cu arendașii tăi de la Lallybroch, nu-i așa? am 
întrebat eu, exprimând gândul pe care îl avusesem în seara precedentă. 

— Nu, a răspuns el încet. 

Și-a cufundat degetele în lighenaș, lăsând cerculeţe mici și lucioase — solzii 
de pește. 

— Nu le sunt stăpân, ci doar omul care îi plătește. 

— Cu toate astea, ei ţin la tine, am spus, apoi mi-am amintit povestea lui 
Fergus și m-am corectat cu glas încet, ori măcar cinci dintre ei. 

I-am întins prosopul. L-a luat cu un gest de mulțumire și și-a șters mâinile. 
Coborând privirea spre prosop, a clătinat din cap. 

— Da, MacLeod și ceilalți ţin destul de mult la mine — sau cinci dintre ei, a 
repetat el ironic. Şi, dacă va fi nevoie, vor fi alături de mine — cinci dintre ei. 
Dar ei nu mă cunosc prea bine și nici eu pe ei, cu excepţia lui Innes. 

A aruncat apa murdară peste bord și, luând lighenașul subraţ, s-a întors să 
coboare la masă și mi-a oferit celălalt braţ. 

— Au mai existat și alţii care au murit la Culloden pentru cauza lui Stuart, 
englezoaico, a spus el. Vii să luăm cina? 


Nu am aflat de ce Innes era diferit decât în săptămâna următoare. Pesemne 
Că, încurajat de succesul purgativului pe care i-l dădusem, o săptămână mai 
târziu Innes a venit din proprie iniţiativă în cabina mea. 

— Doamnă, a spus el politicos, mă întrebam dacă nu cumva există o 
doctorie pentru ceva ce nu există. 

— Poftim? 

Cred că părusem deconcertată de acea descriere, pentru că a ridicat mâneca 
goală a cămășii drept ilustrare. 

— Braţul meu. Nu-l mai am, după cum vedeţi. Și totuși, câteodată mă 
doare îngrozitor, mi-a explicat el roșind ușor. De câţiva ani mă întreb dacă nu 
cumva am înnebunit, s-a confesat el cu glas scăzut. Dar am stat puţin de vorbă 
cu domnu' Murphy și el mi-a mărturisit că același lucru i se întâmplă și lui cu 
piciorul lipsă, iar Fergus spune că se trezește câteodată simțind că vâră mâna 
lipsă în buzunarul cuiva. A zâmbit scurt, arătându-și dinţii sclipitori sub 
mustaţa pe oală. Și m-am întrebat dacă e un lucru obișnuit să simţi un mădular 
pe care nu îl mai ai și dacă nu se poate face ceva în legătură cu asta. 

— Am înţeles, i-am zis frecându-mi bărbia, dusă pe gânduri. Da, e ceva 
obișnuit; se cheamă membru-fantomă, când încă ai senzaţii într-o parte 
pierdută din corp. În ceea ce privește remediul... 

M-am încruntat, încercând să-mi aduc aminte dacă auzisem vreodată de o 
terapie pentru asemenea situaţii. Ca să câștig timp, l-am întrebat: 

— Cum i-ai pierdut braţul? 

— A, am avut o otrăvire a sângelui, mi-a răspuns nepăsător. Într-o zi, m-am 
rănit la braţ cu un cui și a putrezit. 

Am privit mâneca, goală tocmai de la umăr. 

— Presupun că asta s-a întâmplat, am spus eu cu glas pierit. 


— A, da. Am avut totuși noroc; asta m-a scăpat de la exil laolaltă cu 
ceilalţi. 

— Care ceilalţi? 

M-a privit surprins. 

— Păi, cu ceilalți deţinuţi de la Ardsmuir. Nu v-a povestit Mac Dubh? 
Când fortăreaţa n-a mai fost închisoare, englezii i-au trimis pe toți deținuții 
scoțieni ca sclavi în colonii — pe toți, în afară de Mac Dubh, fiindcă el era un 
om mare și nu voiau să-l scape din ochi, și de mine, fiindcă-mi pierdusem 
braţul și nu eram bun pentru muncă silnică. Mac Dubh a fost dus în altă parte, 
iar mie mi-au dat drumul — iertat și eliberat. Așa că, vedeţi, a fost mai degrabă 
un noroc, doar că, noaptea, am câteodată dureri. 

A făcut o grimasă și a dat să-și frece braţul inexistent, oprindu-se și 
ridicând din umeri drept ilustrare a suferinţei. 

— Am înţeles. Așadar, ai fost cu Jamie în închisoare. N-am știut asta. 

Scotoceam prin lădiţa cu doctorii, întrebându-mă dacă un analgezic general, 
precum ceaiul din coajă de salcie sau voronic cu anason ar da roade în cazul 
unei dureri-fantomă. 

— Da. 

Innes își învinsese sfiala, așa că a început să vorbească mai liber. 

— Aș fi murit de foame până acum dacă Mac Dubh nu m-ar fi găsit, după 
ce a fost și el eliberat. 

— Te-a căutat? 

Cu coada ochiului am zărit un petic albastru și l-am chemat înăuntru pe 
domnul Willoughby, care tocmai trecea prin dreptul ușii. 

— Da. Când a fost eliberat condiţionat, a întrebat peste tot pentru a afla 
dacă i-ar putea găsi pe cei care fuseseră duși în America — să știe dacă se 
întorsese vreunul, a zis Innes și a ridicat din umeri, iar braţul lipsă a făcut ca 
gestul să pară exagerat. Da” în afară de mine, în Scoţia nu era niciunul. 

— Am înţeles. Domnule Willoughby, ai idee ce se poate face în situaţia 
lui? 

L-am chemat cu un semn, i-am arătat care era necazul și am descoperit cu 
încântare că știa. L-am dezbrăcat pe Innes de cămașă și am privit şi am notat 
cu atenţie când domnul Willoughby a apăsat cu putere pe anumite puncte de 
pe gât şi de pe tors, explicând așa cum a putut ce făcea. 

— Braţul e în lumea fantomelor, a spus el. Corpul nu; el, aici, în lumea de 
sus. Braţ încearcă să se întoarcă, fin'că nu-i place departe de corp. Asta — An- 
mo — apăs-apăs — asta oprește durere. Dar îi spunem braţului să nu se mai 
întoarcă. 

— Şi cum faci asta? 

Innes începea să se arate interesat de procedură. Aproape niciunul dintre 
membrii echipajul nu i-ar fi îngăduit domnului Willoughby să îl atingă, 
deoarece îl socoteau păgân, necurat și pervers până în măduva oaselor, dar 
Innes îl cunoscuse și lucrase cu chinezul în ultimii doi ani. 

Cum nu-și putea găsi cuvintele, domnul Willoughby a clătinat din cap și s-a 


vârât în cutia cu leacuri. A scos o sticluță cu praf de ardei iute și, scuturând-o, 
a pus puţin praf într-o farfurioară. 

— Aveţi foc? a întrebat el. 

Aveam cremene și amnar și, cu acestea, a reușit să scoată o scânteie cu care 
a aprins praful uscat. Mirosul înţepător a umplut cabina și am urmărit cum o 
pală de fum alb s-a înălţat din farfurioară într-un norișor care a rămas plutind 
pe deasupra ei. 

— Trimit fum de fan jiao mesager spre lumea de fantome, vorbește braţ, a 
explicat domnul Willoughby. 

Umflându-și plămânii cu aer și obrajii ca un pește-balon, a suflat cu 
încântare spre norișor, risipindu-l. Apoi, fără a se opri, s-a întors și a scuipat 
gros pe ciotul de braţ al lui Innes. 

— Hei, nenorocit păgân! a exclamat Innes, holbându-se furios. Îndrăzneşti 
să mă scuipi? 

— Scuip fantoma, a explicat domnul Willoughby, făcând trei pași înapoi 
spre ușă. Fantoma teme scuipat. Nu mai vine înapoi. 

Am pus o mână pe braţul lui Innes pentru a-l domoli. 

— Te mai doare braţul lipsă? l-am întrebat. 

— Păi... nu, a recunoscut el, apoi s-a uitat chiorâș la domnul Willoughby. 
Da” asta nu-nseamnă că o să te mai las să mă scuipi când ai tu chef, vierme 
mic ce ești! 

— Nu, a spus domnul Willoughby, foarte calm. Nu scuip eu. O faci tu. Să- 
ți sperii fantoma ta. 

Innes s-a scărpinat în cap, neștiind dacă era cazul să fie furios sau amuzat. 

— În fine, să mă ia naiba, a spus el într-un târziu și a clătinat din cap, apoi, 
ridicându-și cămașa, a îmbrăcat-o. Cu toate astea, a spus el, cred că data 
viitoare o să încerc ceaiul dumneavoastră, doamnă Fraser. 


44. FORŢE ALE NATURII 


— Sunt un nătărău, a spus Jamie. 

Urmărindu-i pe Fergus și pe Marsali, absorbiți într-o discuţie, stând lângă 
balustrada de pe partea opusă a navei, Jamie a vorbit pe un ton care îi trăda 
frământarea. 

— Ce te face să crezi asta? am întrebat, deși cam știam despre ce era vorba. 

Faptul că toate cele patru persoane căsătorite de la bord trăiau fără voia lor 
ca celibatare dăduse naștere unei atmosfere de amuzament reţinut în rândul 
membrilor echipajului, al căror celibat era involuntar. 

— Douăzeci de ani am tânjit să te am în patul meu, a spus el, confirmând 
astfel bănuielile mele, iar la o lună după ce te-ai întors, am făcut în așa fel 
încât nici măcar nu te pot săruta fără să ne ascundem pe după vreo magazie, și 
Chiar și atunci, mai de fiecare dată când mă uit în jur, îl văd pe Fergus 
privindu-mă chiorâș, ticălosul! Și de vină e doar prostia mea. Ce-a fost în 
capul meu? a întrebat el retoric, uitându-se urât spre cei doi aflaţi vizavi, care 
se giugiuleau cu o afecţiune neascunsă. 

— Păi, Marsali are doar cincisprezece ani, am spus eu pe un ton liniștitor. 
Cred că te-ai purtat ca un părinte sau ca un tată vitreg. 

— Da, așa e, a aprobat el și a coborât ochii spre mine cu un zâmbet 
ranchiunos. Recompensa pentru grija mea fiind că nici măcar nu-mi pot atinge 
soţia! 

— Dar mă poţi atinge, am spus, apoi l-am luat de o mână și i-am mângâiat 
palma cu degetul mare. Doar că nu te poți deda la acte carnale dezlănţuite. 

Făcusem câteva încercări ratate în acest sens, toate zădărnicite de apariţia 
inoportună a vreunui matelot sau de adversitatea vădită a oricărui locșor 
ascuns de la bord, suficient de izolat pentru a putea fi socotit intim. O 
expediţie de noapte în magazia de la pupă lui Artemis sfârșise brusc în 
momentul în care un guzgan mare sărise de pe un morman de piei direct pe 
pieptul dezgolit al lui Jamie, făcându-mă să urlu isteric și lipsindu-l pe el de 
orice dorinţă de a continua ceea ce făceam. 

A coborât privirea spre mâinile noastre împreunate, unde eu am continuat 
să-i mângâi palma de parcă am fi făcut dragoste, și s-a uitat la mine printre 
gene, dar m-a lăsat să continui. Și-a strâns degetele ușor în jurul mâinii mele, 
ținându-și degetul mare ca pe o pană pentru a-mi simţi pulsul. Simplul fapt că 
nu reușeam să ne despărțim mâinile — la fel ca Fergus și Marsali — nu făcea 
decât să ne sporească frustrarea, deși amândoi știam prea bine că aceea era 
urmarea unei asemenea purtări. 


— Ei bine, ca să mă apăr, am avut intenţii bune, a spus el amărât, privindu- 
mă zâmbitor drept în ochi. 

— Păi, ştii ce se spune despre bunele intenţii? 

— Ce se spune? 

Degetul lui mare îmi mângâia încheietura mâinii, trimiţându-mi fluturi în 
stomac. Am socotit că era adevărat ce spunea domnul Willoughby despre 
faptul că senzațiile dintr-o parte a corpului afectau restul. 

— Drumul spre iad e pavat cu bune intenţii. 

L-am strâns de mână și am încercat să mi-o desprind pe a mea, dar nu a 
vrut să mi-o elibereze. 

— Îhî. 

Stătea cu ochii pe Fergus, care o gâdila pe Marsali cu o pană de albatros, 
ținând-o de un braţ și trecându-i pana pe sub bărbie, în timp ce ea încerca să 
scape. 

— Foarte adevărat, a spus el. Am vrut să mă conving că fata va avea 
posibilitatea de a se gândi la ce face înainte ca lucrurile să nu mai poată fi 
îndreptate. Urmarea amestecului meu este că stau treaz jumătate de noapte 
gândindu-mă la tine și auzindu-l pe Fergus cum îl chinuiesc dorinţele, iar 
dimineaţa, când ies, îi văd pe membrii echipajului zâmbind în barbă. 

A aruncat o privire feroce spre Maitland, care tocmai trecea prin dreptul 
nostru. Stewardul, un tânăr căruia încă nu îi dăduse barba, a tresărit și s-a 
furișat atent mai departe, aruncând o privire îngrijorată înapoi. 

— Cum de auzi pe cineva dorind? am întrebat eu, fascinată de acea idee. 

A coborât ochii spre mine, oarecum tulburat. 

— Aa! În fine... e doar... 

A tăcut o clipă, apoi și-a frecat rădăcina nasului, care începuse să i se 
înroșească în briza tăioasă. 

— Englezoaico, ai habar ce fac bărbaţii în închisoare, când nu au femei 
multă vreme? 

— Aș putea ghici, am spus, gândindu-mă că nu voiam cu adevărat să aflu 
de la cineva în mod nemijlocit. Până atunci nu îmi vorbise despre perioada 
petrecută în închisoarea de la Ardsmuir. 

— Îmi închipui că poţi, a spus el sec. Și ai avea dreptate. Ai trei soluţii: să 
îi foloseşti pe alţii, să înnebunești niţel sau să rezolvi problema tu însuţi, da? 

S-a întors și a privit spre ocean, apoi a aplecat puţin capul ca să se uite la 
mine, cu un zâmbet larg. 

— Crezi că sunt nebun, englezoaico? 

— Nu chiar tot timpul, i-am răspuns cinstit și m-am tras lângă el. 

A râs și a clătinat trist din cap. 

— Nu, mi s-a părut că nu voi rezista. Când și când, îmi doream să pot 
înnebuni — a spus el cu o expresie gânditoare —, mi se părea mult mai ușor 
decât să mă gândesc mereu ce să fac în continuare, dar nu mi s-a părut firesc. 
ȘI nici folosirea altui bărbat, a adăugat el, cu o strâmbătură. 

— Nici nu am crezut asta. 


Bărbaţii care de obicei s-ar cutremura oripilaţi la gândul de a folosi alt 
bărbat ar putea ajunge să facă asta din disperare. Dar Jamie nu era un 
asemenea bărbat. Știind prin ce trecuse când căzuse în ghearele lui Jack 
Randall, am bănuit că mai curând ar fi preferat să înnebunească decât să 
recurgă la o asemenea soluţie. 

A făcut un gest imperceptibil din umeri și a rămas tăcut, uitându-se spre 
ocean. Apoi și-a privit mâinile strânse pe balustradă. 

— Am luptat cu ei, cu soldaţii care m-au prins. Îi promisesem lui Jenny că 
nu o voi face — ea credea că ei mă vor răni —, dar, când a sosit vremea, nu m- 
am putut abţine. 

S-a crispat din nou, apoi a desfăcut și a strâns degetele mâinii drepte. Era o 
mână aproape invalidă, degetul mijlociu fiind marcat de o cicatrice groasă 
care mergea de-a lungul primelor două falange, având încheietura inelarului 
sudată rigid, astfel încât acesta ieșea anapoda în afară, chiar când făcea mâna 
pumn. 

— Mi l-am rupt din nou, când l-am lovit pe un dragon în falcă, a spus el cu 
tristețe, mișcând slab acel deget. Era a treia oară; a doua oară fusese la 
Culloden. Nu m-am sinchisit. Dar m-au pus în lanţuri, iar asta m-a durut mult. 

— Cred și eu. 

Era greu — nu dificil, dar surprinzător de dureros — să mă gândesc cum arăta 
legat și umilit acel trup puternic și zvelt. 

— În închisoare nu ai parte de intimitate, a spus el. Asta m-a chinuit mai 
mult decât fiarele. Zi și noapte, întotdeauna sub ochii cuiva, putând să 
gândești liber doar atunci când te prefaci că dormi. Cât privește alte alea... 

A pufnit slab și și-a dat părul după urechi. 

— Ei bine, aștepți să apună soarele, ca să ai cât de cât intimitate, pe 
întuneric. 

Celulele nu erau spaţioase, iar noaptea bărbaţii stăteau întinși, lipiţi unul de 
altul ca să se încălzească. Întrucât pe întuneric nu mai exista bună-creștere și 
nici intimitate în afara tăcerii, era imposibil să nu simţi cum fiecare bărbat își 
rezolva propriile nevoi. 

— Englezoaico, am stat în fiare mai mult de un an, a continuat el, apoi a 
ridicat braţele, le-a depărtat cam jumătate de metru și s-a oprit brusc, ca și 
cum ar fi atins o graniţă invizibilă. Atât puteam desface braţele — nimic mai 
mult, a adăugat el privindu-și braţele rămase încremenite. Și nu-mi puteam 
mișca mâinile fără ca lanţurile să scoată sunete. 

Chinuit de rușine pe de-o parte și de nevoie pe de alta, aștepta în beznă, 
inspirând mirosul stătut și abrutizat al bărbaţilor care îl înconjurau, trăgând cu 
urechea la răsuflările lor, până când sunetele din jur îi spuneau că zăngănitul 
lanțurilor lui nu va fi luat în seamă. 

— Englezoaico, dacă există un lucru pe care să-l știu foarte bine, a spus el 
încet, aruncându-i o scurtă privire lui Fergus, acela e sunetul pe care îl scoate 
un bărbat când face amor cu o femeie care nu se află lângă el. 

A ridicat din umeri și a azvârlit brusc braţele în lături, foarte larg, peste 


balustradă, făcând lanţurile invizibile să plesnească. Apoi a coborât ochii spre 
mine încercând să zâmbească și, dincolo de ironia lui, i-am citit în ochi 
amintirile întunecate. l-am văzut nevoia extraordinară, dorința îndeajuns de 
puternică pentru a rezista singurătăţii și degradării, mizeriei și despărțirii. 

Am rămas nemișcaţi, privindu-ne, ignorându-i cu totul pe cei care treceau 
pe lângă noi. Jamie știa mai bine decât oricine să își ascundă gândurile, dar 
faţă de mine nu proceda astfel. 

Dorinţa îl rodea până la os și, recunoscând asta, oasele mele păreau să se 
dizolve. Îşi ținea mâna cu degete lungi și puternice la doi centimetri de a mea, 
odihnindu-se pe balustrada de lemn. Brusc, m-am gândit că, dacă l-aș fi atins, 
s-ar fi întors și m-ar fi posedat chiar acolo, pe punte. 

Ca și cum mi-ar fi auzit gândurile, m-a prins de mână, apăsând-o strâns pe 
coapsa lui musculoasă. 

— De când te-ai întors la mine, de câte ori am făcut dragoste, englezoaico? 
mi-a șoptit el. O dată, de două ori la bordel. De trei ori pe landă. Și apoi, la 
Lallybroch, pe urmă la Paris. A bătut ușor cu degetele în încheietura mâinii 
mele, în ritm cu pulsul. De fiecare dată, am părăsit patul tău la fel de flămând 
ca la început. Acum nu e nevoie decât să-ți simt mirosul părului care îmi 
mângâie faţa ca să mă stârnească sau atingerea coapsei tale lipite de a mea 
când ne așezăm la masă. Iar când te văd stând pe punte și vântul îți lipește 
rochia de trup... 

În timp ce se uita la mine, un colț al gurii lui a zvâcnit. I-am văzut pulsul 
bătând puternic în scobitura gâtului și pielea îmbujorată de vânt și de dorinţă. 

— Englezoaico, există momente când, pentru un penny de aramă, îmi vine 
să te posed pe loc, proptită de catarg, cu fustele ridicate în jurul taliei, și să-i ia 
dracu” pe ăștia din echipaj! 

Degetele mi-au tremurat convulsiv în palma lui, și el a întărit strânsoarea, 
dând amabil din cap drept răspuns la salutul tunarului, care tocmai trecea pe 
lângă noi, în drum spre galeria cabinelor. 

Clopotul ce anunţa ora mesei căpitanului a răsunat de sub punte, o vibraţie 
metalică, plăcută, care mi-a pătruns prin tălpi și mi-a topit măduva oaselor. 
Fergus și Marsali au lăsat joaca și au coborât, membrii echipajului au început 
pregătirile pentru schimbarea cartului, dar noi am rămas lângă balustradă, 
privindu-ne ţintă, cu ochi arzători. 

— Complimente din partea căpitanului, domnule Fraser, sunteţi invitat la 
cină. 

Era Maitland, stewardul, care a rămas la o distanţă respectuoasă când ne-a 
transmis mesajul. 

Jamie a inspirat adânc și și-a luat ochii de la mine. 

— Da, domnule Maitland, vom veni neîntârziat. 

A mai respirat o dată, și-a așezat haina pe umeri și mi-a oferit braţul. 

— Coborâm, englezoaico? 

— Stai o clipă. 

Găsind ceea ce căutam, mi-am scos mâna din buzunar. l-am luat mâna și 


am apăsat micul obiect în palma lui. 
Jamie s-a uitat la imaginea regelui George al III-lea, apoi spre mine. 
— Un acont, am spus eu. Hai să mergem să mâncăm. 


Ziua următoare ne-a găsit din nou pe punte; în ciuda aerului rece, frigul era 
preferabil atmosferei închise din cabine. Am urmat același drum, mergând de- 
a lungul navei, pe o parte, apoi pe cealaltă, apoi Jamie s-a oprit și, rezemându- 
se de balustradă, mi-a spus o anecdotă despre meseria de tipograf. 

La vreun metru de noi, domnul Willoughby stătea jos, cu picioarele 
încrucișate, apărat de catargul principal, având o cutie cu cerneală neagră 
lângă vârful unui papuc și o foaie mare de hârtie întinsă pe punte. Vârful 
pensulei atingea hârtia ușor ca un fluture, lăsând în urmă niște forme 
puternice, surprinzătoare. 

În timp ce îl urmăream fascinată, el a început din nou din partea de sus a 
paginii. Lucra cu rapiditate, cu o siguranţă a mișcărilor care mi-a amintit de 
un dansator sau de un floretist, sigur pe picioarele sale. 

Un marinar a trecut primejdios de aproape de marginea hârtiei — cât pe ce 
să calce pe albul imaculat. După câteva momente, un altul a făcut același 
lucru, deși avea suficient loc să ocolească. Apoi primul dintre ei s-a întors, 
dovedindu-se și de astă dată la fel de nepăsător și a lovit cu piciorul cutia cu 
cerneală. 

— În! a exclamat primul marinar iritat și a călcat pe pata de cerneală, 
întinzând-o pe puntea altfel curată. Păgân mizer! Ia uite ce-ai făcut! 

Cel de-al doilea, revenind pe acolo, s-a oprit şi s-a uitat la pată. 

— Pe puntea curată? Căpitanului Raines n-o să-i placă deloc asta, nu crezi? 
a făcut către domnul Willoughby un semn care mima jovialitatea. Ai face bine 
să te grăbești să lingi pata, micuţule, până nu vine căpitanul. 

— Da, de ajuns, linge puntea! Imediat! 

Primul marinar s-a apropiat mai mult de domnul Willoughby, iar umbra lui 
a căzut pe hârtie ca o pată de murdărie. Chinezul a strâns puţin din buze, dar 
nu a ridicat privirea. A încheiat cea de-a doua coloană, a îndreptat cutia cu 
cerneală și a înmuiat pensula fără să-și dezlipească ochii de la pagină și a 
început cea de-a treia coloană, mișcându-și mâna cu eleganţă. 

— N-ai auzit ce ţi-am spus? a început primul marinar cu glas puternic, dar 
s-a oprit surprins când a văzut o batistă mare și albă plutind pe punte în faţa 
lui și acoperind pata de cerneală. 

— Mă iertaţi, domnilor, a spus Jamie. Se pare că am scăpat ceva. 

Cu o mișcare cordială din cap către marinari, s-a aplecat și a ridicat batista, 
lăsând doar o urmă neînsemnată pe punte. Marinarii s-au privit scurt, nesiguri, 
apoi s-au uitat la Jamie. Unul dintre ei a observat ochii albaștri și zâmbetul 
blând și a albit vizibil. S-a întors grăbit către camaradul lui și l-a prins de braţ. 

— Nu-i nimic, domnule, a bombănit el. Hai, Joe, e nevoie de noi la pupă. 

Jamie nu s-a uitat nici la marinarii care se îndepărtau, nici la domnul 
Willoughby, ci s-a apropiat de mine și a vârât batista înapoi în mânecă. 


— E o zi foarte plăcută, nu, englezoaico? a spus el, dând capul pe spate și 
inhalând adânc. Proaspăt aer, nu? 

— Doar pentru unii, presupun, am spus eu, amuzată. 

În acea porţiune a punţii mirosea puternic din cauza pieilor tăbăcite cu 
alaun care se aflau în magazia de sub noi. 

— Ai fost amabil, am spus eu când el s-a rezemat de balustradă alături de 
mine. Nu crezi că ar trebui să-i ofer domnului Willoughby cabina mea ca să 
scrie? 

Jamie a pufnit scurt. 

— Nu. l-am spus să se instaleze în cabina mea sau la cantină, între orele de 
masă, dar el preferă să stea aici — prostănac încăpățânat ce este! 

— Mda, cred că lumina e mai bună, am spus eu cu îndoială în glas și m-am 
uitat la silueta ghemuită, rezemată de catarg. 

La un moment dat, o pală de vânt a ridicat o margine a hârtiei; domnul 
Willoughby a fixat-o imediat cu o mână, în timp ce cu cealaltă a continuat să 
traseze litere cu pensula. 

— Totuși, nu mi se pare că are o poziţie prea comodă. 

— Așa e. Jamie și-a trecut degetele prin păr în semn de ușoară exasperare. 
Face asta dinadins, ca să-i provoace pe oamenii din echipaj. 

— Păi, dacă asta și-a pus în minte, reușește de minune, am remarcat eu. Dar 
de ce Dumnezeu o face? 

Jamie s-a rezemat de balustradă alături de mine și a pufnit din nou. 

— EFi bine, e complicat. Ai mai cunoscut chinezi, da? 

— Câţiva, dar în timpul meu sunt puţin diferiți, am răspuns sec. Nu poartă 
codițe de cal, nici costume din mătase și nici nu au obsesii legate de picioarele 
femeilor — ori dacă da, nu mi-au spus asta, am adăugat eu. 

Jamie a râs și s-a apropiat și mai mult de mine, astfel că mâna lui de pe 
balustradă a atins-o pe a mea. 

— Da, are legătură cu picioarele, a spus el. Ori ăsta e doar începutul. Vezi 
tu, Josie, una dintre fetele de la madame Jeanne i-a povestit lui Gordon despre 
asta și bineînţeles că el le-a spus tuturor. 

— Ce e chestia asta cu labele picioarelor? am întrebat, pentru că devenisem 
extrem de curioasă. 

Jamie a tușit și obrajii i s-au înroșit ușor. 

— Fi, e cam... 

— Imposibil să-mi spui ceva care să mă șocheze, l-am asigurat. Am văzut o 
sumedenie de lucruri în viaţă, să știi, și, fiindcă veni vorba, multe dintre ele cu 
tine. 

— Te cred, a zis el zâmbind. Nu e vorba de ceea ce face, dar în China 
doamnelor de sânge nobil li se leagă labele picioarelor. 

— Am auzi de asta, am spus, întrebându-mă de ce se făcea atâta caz. Se 
procedează așa ca să le facă labele picioarelor mici și graţioase. 

Jamie a pufnit din nou. 

— Graţioase, da? Ştii cum se procedează? 


ȘI s-a apucat să îmi povestească. 

— lau o copilă — nu mai mare de un an, înţelegi? — și îi răsucesc degetele 
până când ating călcâiul, apoi leagă bandaje în jurul labei piciorului ca să le 
țină așa. 

— Vai! am exclamat fără să vreau. 

— Da, chiar așa, a spus el sec. Doica mai scoate bandajele din când în când 
ca să curețe piciorul, dar după aceea le pune la loc. După o vreme, degetele 
putrezesc și cad. lar când ajunge mare, sărmana fată nu are la capătul 
picioarelor decât un mănunchi de oase și piele, mai mici decât pumnul meu. 
Drept ilustrare, a bătut ușor cu degetele strânse în lemnul balustradei. Dar 
atunci e considerată foarte frumoasă, a adăugat el. Graţioasă, cum ziceai. 

— E de-a dreptul dezgustător! am spus. Dar ce legătură are asta cu...? 

Am aruncat o privire spre domnul Willoughby, dar el nu părea să ne audă; 
vântul bătea dinspre el spre noi, purtându-ne vorbele spre mare. 

— Să zicem că ăsta e piciorul fetei, englezoaico, a zis Jamie, întinzând 
palma plată spre mine. Îndoi degetele spre călcâi și ce vezi la mijloc? 

Drept ilustrare, și-a strâns degetele, formând pumnul. 

— Poftim? am exclamat uimită. 

Jamie a întins degetul mijlociu al mâinii stângi și l-a vârât brusc prin 
centrul pumnului într-un gest elocvent. 

— O gaură, a spus el scurt. 

— Glumești! De aceea fac asta? 

S-a încruntat o clipă, apoi s-a destins. 

— Crezi că glumesc? Nicidecum, englezoaico. El spune — și a făcut un 
semn delicat din cap către domnul Willoughby — că senzaţia este deosebită. 
Pentru un bărbat. 

— Vai, ce bestie mică și perversă! 

Văzându-mi indignarea, Jamie a râs. 

— Da, în fine, așa cred și membrii echipajului. Sigur, nu poate avea același 
efect cu o europeancă, dar cred că... din când în când încearcă. 

Am început să înțeleg ostilitatea generală faţă de micuțul chinez. Chiar 
dacă nu-i cunoșteam pe oamenii de pe Artemis de multă vreme, observasem 
Că, în general, se dovedeau persoane galante, manifestând un oarecare 
romantism faţă de femei — fără îndoială, pentru că le lipsea tovărășia lor o 
bună parte din an. 

— Hm, am făcut eu, aruncând o privire suspicioasă spre domnul 
Willoughby. Ei bine, asta explică lucrurile, dar ce știi despre el? 

— Asta e ceva mai complicat, a răspuns Jamie cu colţurile gurii ridicate 
într-un zâmbet ironic. Vezi tu, pentru domnul Yi Tien Cho, din Regatul 
Ceresc al Chinei, noi suntem barbari. 

— Chiar așa? 

Am ridicat privirea spre Brodie Cooper, care cobora de pe vele și ale cărui 
tălpi murdare se vedeau de jos. M-am gândit că ambele părți aveau ceva 
dreptate. 


— Chiar și tu? 

— Da, sigur. Sunt un gwao-fe murdar și urât mirositor — cuvântul înseamnă 
diavol străin, înţelegi? Noi puţim ca niște nevăstuici — cred că asta înseamnă 
huang-shu-lang în chineză — și avem feţele ca ale unor gargui, a încheiat el 
amuzat. 

— EI ţi-a spus asta? 

Mi s-a părut un mod ciudat de a-l recompensa pe cel care ţi-a salvat viaţa. 
Jamie a coborât privirea spre mine. 

— Ai observat că oamenii foarte scunzi sunt în stare să-ţi spună orice când 
sunt sub influenţa băuturii? m-a întrebat el. Cred că brandy-ul îi face să uite de 
propria statură. Se socotesc niște brute mari și păroase și se dau grozavi. 

A făcut semn către domnul Willoughby, care picta cu hărnicie. 

— Treaz, e ceva mai precaut, dar asta nu îi schimbă modul de a gândi. Îl 
înfurie, înţelegi? Mai ales când știe că, dacă nu aș fi eu, cineva i-ar da una în 
cap sau l-ar arunca pe vreo fereastră în mare într-o noapte tăcută. 

Îmi vorbea pe un ton simplu și nepăsător, dar nu-mi scăpaseră privirile 
furișate spre noi de marinarii în trecere. Și îmi dădusem seama de ce Jamie își 
petrecea timpul în discuţii lenevoase cu mine. Dacă cineva ar fi avut îndoieli 
că domnul Willoughby se afla sub protecţia lui Jamie, acum înţelegea rapid 
cum stăteau lucrurile. 

— Așadar, i-ai salvat viaţa, i-ai dat de lucru și îl ferești de necazuri, iar el te 
insultă și te socotește un barbar ignorant, am spus eu sec. Drăguţ individ! 

— EI, asta e. 

Vântul își schimbase direcţia și i-a suflat o buclă peste faţă. El a dat-o după 
ureche și s-a aplecat mai mult spre mine, iar umerii ni s-au atins. 

— Lasă-l să spună ce vrea, eu sunt singurul care îl înţelege. 

— Serios? 

Mi-am pus mâna peste mâna lui Jamie, care se rezema de balustradă. 

— Poate că nu ar trebui să spun că îl înţeleg, a recunoscut el, coborând 
privirea spre punte. Dar țin minte, a adăugat încet, ce înseamnă să nu ai nimic 
altceva decât propria mândrie — și un prieten. 

Mi-am adus aminte vorbele lui Innes și m-am întrebat dacă bărbatul cu un 
braț îi fusese prieten la vreme de restriște. Mi-am dat seama ce voise să spună; 
și eu îl avusesem pe Joe Abernathy și știam ce însemnase asta. 

— Da, am avut un prieten la spital..., am început eu, dar am fost întreruptă 
de exclamaţii puternice de dezgust care veneau de sub noi. 

— La naiba! Pe flăcările iadului! Ce nenorocit bășinos, mâncător de 
mizerii! 

Șocată, am coborât ochii, apoi mi-am dat seama că ne aflam chiar deasupra 
bucătăriei. Răcnetele au fost îndeajuns de puternice pentru a atrage atenţia 
marinarilor de la pupă și curând am fost înconjurați de un grup de oameni, 
care priveau fascinaţi capul înfășurat într-o eșarfă neagră al bucătarul care 
răsărise prin bocaport și se uita cu ferocitate la mulţimea strânsă acolo. 

— Jegoșilor cu curul mare! a strigat el. Ce vă holbaţi la mine? Doi dintre 


voi, matahalelor, să vă coborâţi cururile până aici ca să aruncaţi mizeria asta 
peste bord! Ce, vreţi să urc scara toată ziua, când știți că n-am decât un picior 
teafăr? 

Bucătarul și-a retras capul brusc și, ridicând îndatoritor din umeri, Picard i- 
a făcut semn unuia dintre marinarii mai tineri să îl însoţească. 

După puţin timp, s-au auzit zvonuri de glasuri și bufniturile făcute de un 
obiect mare târât pe jos și o duhoare îngrozitoare mi-a asaltat nările. 

— [isuse Hristoase, ce miros! 

Am înșfăcat o batistă din buzunar și mi-am așezat-o peste nas; nu era 
primul miros neplăcut de care avusesem parte de când navigam și, de obicei, 
păstram la mine o bucată de pânză îmbibată în suc de perișor ca măsură de 
prevedere. 

— Ce e acolo? 

— După cum miroase, un cal mort. Ba încă foarte bătrân și mort de multă 
vreme. 

Jamie a strâmbat din nas. De jur împrejurul nostru, marinarii icneau, 
acoperindu-și nările și blestemând. 

Cu capetele întoarse departe de povara lor, dar oricum îngreţoșaţi, Maitland 
și Grosman au scos un butoi mare pe bocaport și l-au tras pe punte. Capacul 
fusese spart și, prin deschizătură, am surprins o masă alb-gălbuie care sclipea 
slab în razele soarelui. Părea mișcătoare. Viermi, din abundență. 

— Câh! am exclamat fără să vreau. 

Cei doi marinari, care își ţineau buzele strânse, nu au spus nimic, dar 
privirile lor mi-au arătat că erau de acord cu mine. Împreună au dus butoiul 
până la balustradă și l-au aruncat peste bord. 

Membrii echipajului care nu aveau altceva de făcut s-au strâns lângă 
balustradă ca să vadă butoiul plutind în siajul navei și să se distreze ascultând 
părerea jignitoare și rostită cu glas apăsat a lui Murphy despre negustorul care 
îi vânduse acel butoi. Manzetti, un marinar italian, scund și cu o coadă de cal 
groasă, de culoare roșcată, stătea lângă balustradă și își încărca muscheta. 

— Un rechin, mi-a explicat el și dinţii i-au sclipit pe sub mustață când m-a 
văzut că îl urmăream. Foarte bun de mâncat. 

— Da, a aprobat Sturgis cu convingere. 

Cei care nu aveau treabă s-au strâns la pupă, urmărind ce se petrecea. Ştiam 
că existau rechini; cu o seară înainte, Maitland îmi arătase două siluete 
întunecate și unduitoare în umbra copastiei, care se deplasau în același ritm cu 
nava, fără a face niciun efort vizibil, doar o mișcare oscilantă și constantă din 
cozile ca niște seceri. 

— Acolo! 

Strigătul s-a înălţat din mai multe gâtlejuri când butoiul s-a clătinat brusc 
pe apă. După o pauză, Manzetti a ţintit atent spre zona din apropierea 
butoiului care plutea. Butoiul o zvâcnit, ca și cum ceva l-ar fi lovit violent, 
apoi s-a clătinat iar. 

Apa era cenușie, noroioasă, dar îndeajuns de limpede ca să zăresc ceva 


deplasându-se rapid pe sub luciul ei. Încă o mișcare a butoiului, care s-a 
răsturnat pe o parte și, brusc, am văzut marginea ascuţită a unei aripi făcând o 
cută pe suprafaţa apei, iar spinarea cenușie a apărut pentru scurtă vreme, apoi 
niște valuri mici care s-au scurs de pe ea. 

Muscheta s-a descărcat la urechea mea cu un muget slab, la care s-a 
adăugat un norișor de fum negru scos de praful de pușcă, făcându-mi ochii să 
lăcrimeze. Observatorii au răcnit până la ultimul, iar când lacrimile au încetat, 
am reușit să văd o pată cafenie împrăștiindu-se în jurul butoiului. 

— A nimerit rechinul sau doar carnea de cal? l-am întrebat pe Jamie cu glas 
scăzut. 

— Butoiul, a spus el zâmbind. Totuși, a fost o lovitură bună. 

Alte câteva împușcături au ratat ţinta, în vreme ce butoiul a început să 
execute un dans agitat, pentru că rechinii se repezeau să îl lovească mereu. 
Din butoiul spart săreau bucăţi albe și cafenii, iar în jurul festinului rechinilor 
s-a format un cerc mare de grăsime, de sânge închegat și alte resturi. Ca prin 
minune, au început să apară păsări de mare, câte una sau câte două, plonjând 
să se înfrupte din carnea putredă. 

— Nicio șansă, a spus Manzetti în cele din urmă, coborându-și muscheta și 
ștergându-și faţa cu mâneca. E prea departe. 

Transpirase, iar de la gât până la frunte era mânjit de praf de pușcă ars; 
eforturile de a se șterge îi lăsaseră o dungă albă peste ochi, astfel că acum faţa 
lui semăna cu cea a unui raton. 

— Tare mult mi-ar plăcea o bucată de rechin, l-am auzit pe căpitan, care se 
afla aproape de mine. 

M-am răsucit și l-am văzut privind gânditor peste balustradă, spre scena 
carnajului. 

— Domnule Picard, ai putea cobori o barcă. 

Șeful de echipaj s-a întors și a răcnit ceva, iar Artemis a schimbat cursul, 
descriind un cerc pentru a se apropia de resturile butoiului plutitor. A fost 
coborâtă o barcă în care se aflau Manzetti cu muscheta lui și trei marinari 
înarmaţi cu gafe și cu frânghii. 

Până s-au apropiat, din butoi nu mai rămăseseră decât câteva doage 
sfărâmate. Însă agitația continua; apa fierbea din cauza frământării rechinilor 
pe sub luciul apei, iar scena era aproape ascunsă de norul zgomotos de păsări 
de mare. În timp ce priveam, am văzut botul căscat al unui rechin ieșind brusc 
din apă. A înșfăcat una dintre păsări și a făcut-o să dispară sub apă cât ai clipi. 

— Ai văzut? am spus eu, îngrozită. 

Știam că rechinii aveau dinţi deosebit de puternici, dar acea demonstraţie 
practică era mai șocantă decât orice fotografie din revista National 
Geographic. 

— Vai, bunicuţo, ce dinţi mari ai! a spus Jamie, părând sincer impresionat. 

— A, sigur că au, a zis amical cineva de lângă noi. 

Am privit în lateral și l-am văzut pe Murphy lângă cotul meu, cu faţa 
strălucind de o bucurie sălbatică. 


— Dar nu le va sluji la nimic ticăloșilor dacă le trece o bilă din aia prin 
creierii lor nenorociţi! 

A lovit cu pumnul ca un baros în balustradă și a strigat: 

— Manzetii, adu-mi unul dintre ticăloșii ăia! Dacă reușești, te așteaptă o 
sticlă de brandy! 

— Domnule Murphy, asta e o chestiune personală? l-a întrebat politicos 
Jamie. Ori o preocupare profesională? 

— Şi una, și alta, domnule Fraser, i-a răspuns bucătarul, urmărind 
vânătoarea cu o atenţie feroce, după care a lovit cu piciorul din lemn în 
copastie, scoțând o bufnitură surdă. Ei mi-au gustat carnea, dar și eu am 
mâncat mulţi dintre ei! a adăugat cu o satisfacție sumbră. 

Prin paravanul creat de păsările care băteau din aripi, barca abia dacă se 
vedea, iar ţipetele lor ne împiedicau să auzim altceva în afara răcnetelor 
războinice ale lui Murphy. 

— Rechin prăjit cu muștar! a urlat Murphy, având ochii ca niște fante 
înguste în extazul provocat de sentimentul răzbunării. Ficat fiert înăbușit cu 
mirodenii! O să fac supă din aripioarele voastre și jeleu din ochi, în vin de 
Xeres, ticăloși nenorociţi! 

L-am văzut pe Manzetti îngenuncheat la prova bărcii și ţintind cu 
muscheta, apoi norișorul de fum negru când a tras. După care l-am văzut pe 
domnul Willoughby. 

Nu-l observasem sărind de pe balustradă, nici eu, nici altcineva, pentru că 
toți ochii erau aţintiţi asupra scenei de vânătoare. Însă el era acolo, la o 
oarecare depărtare de învălmășeala din jurul bărcii, cu capul ras sclipind ca o 
plută de pescuit în timp ce se zbătea să stăpânească o pasăre enormă, ale cărei 
aripi agitau apa ca un bătător de ouă. 

Alertat de strigătul meu, Jamie și-a desprins privirea de la vânătoare, a 
căscat ochii mari o clipă și, înainte ca eu să mă pot mișca sau vorbi, s-a săltat 
pe balustradă. 

Răcnetul meu de groază a coincis cu un urlet de surprindere din partea lui 
Murphy, dar Jamie era deja în apă, ţâșnind către chinez fără ca măcar să 
arunce stropi în jur. 

S-au auzit și alte strigăte dinspre punte — plus un țipăt ascuţit al lui Marsali 
— când toată lumea și-a dat seama ce se întâmplase. Părul ud al lui Jamie a 
apărut alături de domnul Willoughby, iar după câteva clipe, Jamie și-a 
petrecut un braţ pe după gâtul chinezului. Domnul Willoughby ţinea strâns în 
mâini pasărea și, preţ de câteva clipe, nu am fost convinsă dacă Jamie voia să 
îl salveze sau să îl stranguleze, însă după aceea a bătut puternic din picioare și 
a început să tragă omul și pasărea care se zbătea spre corabie. 

Dinspre navă s-au auzit strigăte de triumf când un cerc roșu-aprins s-a lățit 
în apă. Am văzut un rechin zbătându-se puternic în timp ce era prins cu 
cârligele și tras în spatele micii ambarcaţiuni, după ce fusese legat cu o 
frânghie de coadă. Apoi totul a devenit confuz, pentru că oamenii din barcă au 
văzut ce se petrecea în apă, în apropierea lor. 


Marinarii au azvârlit frânghii de o parte și de alta a bărcii, după care s-au 
repezit încoace și încolo foarte agitaţi, neștiind dacă să păstreze rechinul sau 
să salveze oamenii, însă, până la urmă, Jamie și povara lui au fost trași în 
corabie pe la tribord, în vreme ce rechinul capturat — care fusese mușcat de 
câteva ori de camarazii lui înfometați — a fost urcat pe la babord, încă 
zbătându-se slab. 

— [...suse Hristoase, a spus Jamie, respirând greu. 

A rămas întins pe punte, gâfâind ca un pește scos pe uscat. 

— Ţi-ai revenit? 

Am îngenuncheat lângă el și i-am șters apa de pe faţă cu poalele rochiei. 
Gâfâind în continuare, mi-a zâmbit strâmb. 

— lisuse! a rostit în cele din urmă și s-a ridicat în șezut, apoi a clătinat din 
cap și a strănutat. Am crezut că voi fi mâncat. Nebunii ăia din barcă au pornit 
spre noi și erau înconjurați de rechini, sub apă, care mușcau din cel prins, a 
continuat el, masându-și cu grijă gambele. Nu încape îndoială că sunt din 
cale-afară de sensibil, englezoaico, dar întotdeauna m-a îngrozit gândul de a- 
mi pierde un picior. Mi-ar părea mai rău decât dacă aș fi ucis. 

— Aș prefera să nu se întâmple asta, am spus sec. 

Începea să tremure; mi-am scos șalul și i-am înfășurat umerii, apoi l-am 
căutat din ochi pe domnul Willoughby. 

Strângând cu încăpățânare prada în mâini, un pelican aproape cât el, 
micuțul chinez l-a ignorat pe Jamie, dar și potopul de ocări revărsat asupra lui. 
Șiroind de apă, stătea în șezut, apărat de orice pedeapsă fizică de pasărea care 
clămpănea din cioc, fapt ce descuraja pe oricine să se apropie de el. 

Un bufnet îngrozitor și urlete de triumf din partea cealaltă a punţii m-au 
anunţat că Murphy își folosise toporul pentru a-și pedepsi dușmanul de 
moarte. Marinarii se buluceau în jurul rechinului, folosindu-și cuţitele pentru a 
tăia bucăţi de piele. După alte lovituri entuziaste de secure, Murphy a trecut 
zâmbitor pe lângă noi, cu o bucată respectabilă de coadă sub un braţ și cu 
securea plină de sânge pe umăr. 

— Nu v-aţi înecat, așa e? a spus el, ciufulindu-i părul lui Jamie cu mâna 
liberă. Eu unu” n-am înţeles de ce v-aţi deranjat să-l salvaţi pe micul 
nemernic, dar zic că aţi avut mare curaj. O să vă fac o supă grozavă din coadă, 
ca să scăpaţi de frig, a promis el și a plecat bocănind cu proteza și plănuind 
meniuri cu voce tare. 

— De ce a făcut asta? am întrebat. Mă refer la domnul Willoughby. 

Jamie a clătinat din cap și și-a suflat nasul cu poalele cămășii. 

— Să mă ia naiba dacă știu. A vrut pasărea aceea, cred, dar nu înţeleg de 
ce. Poate ca s-o mănânce? 

Ajuns în capul scării care cobora spre bucătărie, Murphy a auzit și s-a 
răsucit spre noi. 

— Pelicanii nu se pot mânca, a clătinat el din cap dezaprobator. Oricum i-ai 
găti, au gust de pește. Şi doar Dumnezeu știe ce căuta aici; pelicanii sunt 
păsări de țărm. Cred c-o fi fost adus de vreo furtună. Că sunt tare stângaci. 


Și-a retras capul chel în regatul lui, murmurând fericit ceva despre pătrunjel 
uscat și ardei iute roșu. 

Jamie a râs și s-a ridicat în picioare. 

— Ei, poate că are nevoie de pene ca să scrie cu ele. Hai jos, englezoaico! 
Să mă ajuţi să mă şterg pe spinare. 

Vorbise în glumă, dar imediat ce a rostit cuvintele, a rămas impasibil. A 
aruncat o privire spre babord, unde oameni din echipaj se îmbrânceau în 
încercarea de a prinde o bucată din rechin, în vreme ce Fergus și Marsali 
examinau temători capul retezat, cu gura deschisă pe punte. Apoi ochii lui 
Jamie i-au întâlnit pe ai mei, înțelegându-ne perfect. 

După treizeci de secunde eram în cabina lui. Picături reci de apă din părul 
lui ud mi-au căzut pe umeri și au alunecat pe sâni, dar gura lui era fierbinte și 
grăbită. Curba tare a spatelui radia căldură prin cămașa îmbibată de apă care i 
se lipise de piele. 

— Ifrinn! a spus el gâtuit, desprinzându-se de mine doar cât să-și scoată 
pantalonii. Iisuse, s-au lipit de mine! Nu-i pot scoate! 

Pufnind în râs, a tras de şireturi, dar apa le făcuse să se înnoade strâns. 

— Un cuţit, am spus. Unde ţi-e cuțitul? 

Am pufnit și eu în râs văzându-l cum se zbătea disperat să-și scoată cămașa 
udă din pantaloni și am început să scotocesc prin sertarele pupitrului, 
aruncând afară bucăţi de hârtie, sticluţa cu cerneală și o cutie cu tutun de 
prizat — tot, dar nici urmă de cuţit. Singurul lucru ascuţit era un deschizător de 
scrisori din fildeș, de forma unei mâini cu deget arătător ascuţit. 

L-am luat și am prins betelia pantalonilor, încercând să tai șireturile 
încâlcite. 

El a scos un strigăt alarmat și s-a retras. 

— lisuse, ai grijă, englezoaico! Nu cred că ţi-ar fi de folos să mă castrezi 
încercând să mă dezbraci! 

Pe jumătate înnebuniţi de dorinţă, vorbele lui ni s-au părut destul de 
amuzante, așa că am râs amândoi cu poftă. 

— Uite! 

Căutând în haosul din cabină, a înșfăcat pumnalul și mi l-a arătat cu un aer 
triumfător. O clipă mai târziu, șireturile au fost tăiate și pantalonii uzi au căzut 
la podea. 

M-a prins în braţe și m-a ridicat, apoi m-a așezat pe birou, fără să ia în 
seamă hârtiile mototolite și penele de scris împrăștiate pe tăblie. 

Mi-a săltat fustele peste talie, m-a prins de coapse și s-a culcat pe jumătate 
peste mine, desfăcându-mi picioarele cu coapsele lui tari. 

Era ca și cum aș fi prins o salamandră; o dâră de arșiţă într-un văl rece. Am 
icnit când poalele cămășii lui ude mi-au atins pântecul dezgolit, apoi am icnit 
din nou auzind zgomot de pași pe coridor. 

— Oprește-te! i-am șuierat la ureche. Vine cineva! 

— Prea târziu, a spus el ferm. Trebuie să te am, altfel mor! 

M-a pătruns cu o împingere rapidă și nemiloasă, și eu l-am mușcat tare de 


umăr, simțind gustul sării și al pânzei ude, dar el nu a scos niciun sunet. Două 
împunsături, trei, și mi-am strâns picioarele în jurul feselor lui, cu gura lipită 
de cămașa lui ca să-mi amuţesc strigătul, fără să mă mai sinchisesc dacă venea 
sau nu cineva. 

M-a posedat cu iuţeală și deplin, împingându-se tot mai adânc, apoi a scos 
un sunet gros de triumf din gâtlej și s-a cutremurat în braţele mele. 

După două minute, ușa s-a deschis. Innes a privit încet în jur, contemplând 
haosul care domnea în cabină. Ochii lui căprui și blânzi s-au mutat de la birou 
spre mine, care eram udă și cu părul răvășit, dar îmbrăcată respectabil, apoi 
spre Jamie, care stătea prăbușit pe scaun, încă purtând cămașa udă și respirând 
precipitat, deși îmbujorarea începuse să-i dispară. 

Innes nu a spus nimic, dar nările lui au vibrat perceptibil. A pășit în cabină 
și m-a salutat cu o mișcare din cap, apoi s-a aplecat, a băgat mâna sub patul 
lui Fergus și a scos o sticlă de brandy. 

— Pentru chinez, mi-a explicat el. Ca să nu răcească. 

S-a întors spre ușă și s-a oprit o clipă, apoi l-a privit pe Jamie printre gene. 

— Tot din cauza asta să-l pui pe domnul Murphy să-ţi facă supa aia, Mac 
Dubh. Se zice că e primejdios să răcești după efort, nu? Doar nu vrei să faci 
friguri. 

În adâncimile ochilor săi căprui și îndureraţi am perceput o sclipire slabă. 

Jamie și-a dat părul încâlcit din ochi și pe faţa lui a apărut un zâmbet care s- 
a lățit. 

— Da, Innes, iar dacă e să se întâmple asta, măcar voi muri fericit. 

Am aflat a doua zi de ce voise domnul Willoughby să prindă pelicanul. L- 
am găsit pe puntea dunetei, unde pasărea stătea cocoțată pe un dulap pentru 
vele, cu aripile legate strâns de corp cu niște fâșii de pânză. S-a holbat la mine 
cu ochi gălbui și rotunzi și a clămpănit din cioc drept avertisment. 

Domnul Willoughby tocmai trăgea la bord un fir la capătul căruia se legăna 
zbătându-se un calmar violaceu. Scoţându-l din cârlig, l-a ţinut în faţa 
pelicanului și a rostit ceva în chineză. Pasărea s-a uitat la el foarte bănuitoare, 
dar nu s-a mișcat. Cu o mișcare iute, chinezul a prins partea superioară a 
ciocului, a ridicat-o și a aruncat calmarul în punga păsării. Părând surprins, 
pelicanul a făcut câteva mișcări convulsive din cioc și l-a înghițit. 

— Hao-liao, a zis domnul Willoughby aprobator, mângâind pasărea pe cap. 

M-a văzut urmărindu-l și mi-a făcut semn să mă apropii. Fără să-mi iau 
ochii de la ciocul puternic, i-am urmat îndemnul. 

— Ping An, a spus el, arătând spre pelican. Cel pașnic. 

Pasărea și-a zburlit penele de pe cap, ca și cum ar fi ciulit urechile auzindu- 
și numele, iar eu am izbucnit în râs. 

— Serios? Ce vrei să faci cu el? 

— Învăţ pe el să vâneze pentru mine, mi-a spus micul chinez pe un ton 
degaja. Priviţi. 

După ce i-a mai dat pelicanului câţiva calmari și pești mici, domnul 
Willoughby a scos altă fâșie de pânză dintr-un buzunar al costumului său și a 


înfășurat-o la gâtul păsării. 

— Nu vreau la el să se sufoce. Doar nu mai înghite pește. 

Apoi a legat o frânghie de acea zgardă, mi-a făcut semn să mă retrag și, cu 
o mișcare rapidă, a desfăcut legăturile care ţineau aripile păsării. 

Surprins de libertatea căpătată pe neașteptate, pelicanul a făcut câţiva pași 
legănaţi pe dulap, a bătut o dată sau de două ori din aripi, apoi a ţâșnit spre cer 
într-o explozie de pene. 

Un pelican pe sol e comic, numai unghiuri stângace, cu labe late și cu sacul 
lui de sub cioc. Un pelican care zboară descriind cercuri pe deasupra apei este 
ceva minunat, grațios și primitiv, uimitor ca un pterodactil printre siluetele 
mai zvelte ale pescărușilor și ale petreilor. 

Ping An, cel pașnic, a zburat cât i-a permis sfoara, s-a zbătut să se înalțe și 
mai sus, apoi, parcă resemnat, a început să zboare în cerc. Domnul 
Willoughby, cu ochii aproape închiși din cauza soarelui, s-a rotit încet pe 
punte, jucându-se cu pelicanul de parcă acesta ar fi fost un zmeu. Toţi 
marinarii aflaţi pe punte s-au oprit din activităţi și au urmărit totul fascinaţi. 

Brusc, precum o săgeată pornită dintr-o arbaletă, pelicanul și-a strâns 
aripile și a plonjat, despicând apa fără să stropească în jur. Când a apărut la 
suprafaţă, părând puţin surprins, domnul Willoughby a început să îl tragă pe 
punte. Ajuns din nou la bord, cu o oarecare dificultate, pelicanul a fost 
convins să renunţe la pradă și, în cele din urmă, l-a lăsat pe chinez să bage 
mâna atent în sacul pielos, din care a scos o doradă frumoasă și grasă. 

Domnul Willoughby i-a zâmbit cu amabilitate lui Picard, care se holba la 
el, a scos un cuţitaș și a despicat peștele încă viu pe spate. Ţinând pasărea cu 
un braţ, a eliberat zgarda cu cealaltă mână și i-a întins o bucată de pește, pe 
care Ping An a înșfăcat-o și a înghiţit-o. 

— A lui, a explicat chinezul ștergându-se de sânge și solzi pe un crac al 
pantalonilor fără să se sinchisească. Al meu, a mai spus el, arătând din cap 
spre cealaltă jumătate de pește pusă pe dulap. 

Într-o săptămână, domnul Willoughby a reușit să îmblânzească pelicanul, 
care era capabil să zboare liber, cu zgardă, dar fără să fie legat de frânghie, 
revenind la stăpânul lui pentru a regurgita pești sclipitori la picioarele lui. 
Când nu pescuia, Ping An stătea pe câte o crucetă, spre nemulţumirea 
membrilor echipajului care trebuiau să curețe puntea, ori îl urma pe domnul 
Willoughby de-a lungul punţii, legănându-se comic într-o parte și în alta, 
ținându-și aripile cu anvergura de vreo doi metri și jumătate aproape desfăcute 
pentru a-și menţine echilibrul. 

Impresionaţi de talentele de pescar, dar și temându-se de ciocul mare al lui 
Ping An, membrii echipajului îl ocoleau pe domnul Willoughby, care, când îi 
permitea vremea, își scria cuvintele în fiecare zi lipit de catarg, simțindu-se în 
siguranţă sub ochii gălbui ai noului său prieten. 

Într-o zi, m-am oprit nevăzută la adăpostul catargului și l-am urmărit pe 
domnul Willoughby lucrând. Cu o expresie de satisfacţie pe faţă, a contemplat 
o clipă pagina acoperită complet de scris. Nu știam caracterele, desigur, dar 


forma întregului era cumva foarte plăcută ochiului. 

Apoi a aruncat o privire rapidă în jur, ca și cum ar fi vrut să se asigure că nu 
venea nimeni, a ridicat pensula și, cu mare atenţie, a adăugat un ultim caracter 
în colţul din stânga sus al paginii. Fără să întreb, mi-am dat seama că aceea 
era semnătura lui. 

Apoi a oftat şi a ridicat capul pentru a privi peste copastie. Pe faţa lui a 
apărut o expresie de încântare visătoare și am înţeles că, indiferent ce vedea în 
acele momente, nu era vorba nicidecum de corabie sau de oceanul care se 
unduia în jurul nostru. 

În cele din urmă, a oftat din nou și a clătinat din cap, mai mult pentru sine. 
A luat hârtia și, rapid și cu delicateţe, a împăturit-o o dată, de două ori și încă 
o dată. Apoi, săltându-se în picioare, s-a apropiat de balustradă, a întins o 
mână deasupra apei și a lăsat hârtia împăturită să cadă. 

Hârtia s-a rostogolit spre apă. Apoi vântul a prins-o, a răsucit-o și a înălțat- 
o, un petic alb dispărând în depărtare, amintind de pescărușii și de 
rândunicile-de-mare care ţipau în urma navei, căutând resturi aruncate. 

Domnul Willoughby nu a mai rămas să urmărească hârtia, ci s-a îndepărtat 
de balustradă și a coborât, având întipărită pe faţa mică și rotundă aceeași 
expresie visătoare. 


45. POVESTEA DOMNULUI WILLOUGHBY 


După ce am trecut de mijlocul curentului circular al Atlanticului și ne-am 
continuat voiajul spre sud, zilele și serile au devenit calde, iar membrii 
echipajului care erau liberi au început să se adune la teugă, unde stăteau după 
cină, cântau și dansau în sunetele scripcii lui Brodie Cooper ori ascultau 
povești. Cu aceeași înclinaţie care îi face pe copiii aflaţi într-o tabără din 
pădure să spună povești cu stafii, oamenilor le plăcea să audă povești oribile 
despre naufragii și pericole pe mare. 

Când am ajuns mai spre sud, părăsind tărâmul lui Kraken?! și al șerpilor de 
mare, predilecția pentru monștri s-a stins, iar oamenii au început să spună 
povești despre căminele lor. 

După ce oamenii și-au depănat mai toate poveștile, Maitland s-a întors spre 
domnul Willoughby, care stătea ghemuit ca de obicei la baza catargului, 
ținând o cană lipită de piept. 

— Willoughby, cum se face că ai plecat din China? l-a întrebat curios 
Maitland. Eu n-am văzut decât o mână de marinari chinezi, deși lumea spune 
că în China trăiesc foarte mulţi oameni. E un loc atât de frumos încât 
locuitorii nu ţin să îl părăsească? 

Deși la început a ezitat, micuțul chinez părea ușor măgulit de interesul 
provocat de întrebare. După mai multe îndemnuri, a consimţit să povestească 
despre plecarea din patria lui, rugându-l însă pe Jamie să îi traducă spusele, 
deoarece cunoștințele lui de limbă engleză erau insuficiente pentru așa ceva. 
Jamie a fost imediat de acord și s-a așezat alături de domnul Willoughby, 
aplecându-și capul ca să îl asculte. 

— Am fost mandarin, a început domnul Willoughby cu glasul lui Jamie, 
mandarin care se ocupa cu scrierea, înzestrat cu darul compoziţiei. Purtam 
îmbrăcăminte din mătase, brodată cu multe culori, și pe deasupra, un strai din 
mătase albastră, așa cum se îmbracă învățații la noi, având însemnele funcției 
mele brodate pe piept și pe spate — silueta unui feng-huang — o pasăre de foc. 

— Cred că vrea să spună phoenix, a adăugat Jamie, întorcându-se spre 
mine o clipă, după care și-a îndreptat atenţia spre domnul Willoughby, care 
aștepta răbdător, și a continuat să povestească. 

— M-am născut la Pekin, orașul imperial al Fiului Cerului... 

— Aşa își numesc ei împăratul, mi-a şoptit Fergus. Ce trufie să îl pună pe 
împărat alături de Domnul lisus! 

— Sst, au șuierat câțiva oameni, uitându-se indignaţi la Fergus, care i-a 
răspuns cu un gest grosolan lui Maxwell Gordon, dar a tăcut și s-a întors spre 


silueta chinezului ghemuit lângă catarg. 

— Oamenii au descoperit de timpuriu că am talent de poet și, cu toate că la 
început nu mă prea pricepeam să folosesc pensula și cerneala, am învăţat după 
mari eforturi să redau cu pensula ideile care îmi dansau în minte ca niște 
cocori. Și astfel am fost remarcat de Wu-Xien, un mandarin al Casei 
Imperiale, care m-a luat să trăiesc cu el și s-a ocupat de instruirea mea. M-am 
înălțat cu repeziciune ca merite și rang, așa că, înainte de a fi împlinit 
douăzeci și șase de ani, primisem un glob din coral roșu pe pălăria mea. Dar a 
venit un vânt rău, care a semănat semințele nefericirii în grădina mea. 
Probabil că fusesem blestemat de vreun dușman ori poate că, în aroganţa mea, 
uitasem să fac sacrificiile potrivite — pentru că sigur îmi arătasem respectul 
faţă de strămoși, mergând la mormântul părinţilor mei în fiecare an și arzând 
beţișoare de tămâie în Sala Strămoșilor... 

— Dacă și compoziţiile lui erau la fel de plicticoase, fără îndoială că Fiul 
Cerului și-a pierdut răbdarea și l-a azvârlit în vreun fluviu, a bolborosit Fergus 
cu cinism. 

— Însă, indiferent care a fost cauza, a continuat Jamie, poezia mea a ajuns 
sub ochii lui Wan-Mei, cea de-a doua soție a împăratului. A doua soție avea o 
putere foarte mare, pentru că adusese pe lume nu mai puţin de patru fii, iar 
când ea a vrut să fac parte din casa ei, cererea i-a fost aprobată imediat. 

— Şi ce era rău în asta? a întrebat Gordon, vădit interesat și aplecându-se în 
faţă. Aveai prilejul să te ridici în acea lume, nu? 

Evident, domnul Willoughby a înţeles întrebarea, pentru că a dat din cap 
spre Gordon și a continuat, iar Jamie a reluat povestea. 

— Era o onoare fără pereche; aș fi avut o casă mare numai a mea între 
zidurile palatului și o gardă de soldaţi care să-mi escorteze palanchinul, cu o 
umbrelă triplă drept simbol al funcției mele și, probabil, o pană de păun la 
pălărie. Numele meu ar fi fost scris cu litere de aur în Cartea Meritelor. 

Micuţul chinez a făcut o pauză și s-a scărpinat în cap. Părul începuse să îi 
crească în porţiunea rasă, făcându-i capul să arate ca o minge de tenis. 

— Însă există o condiţie ca să slujești Casa Imperială: toți slujitorii soțiilor 
împăratului trebuie să fie eunuci. 

Vorbele au stârnit exclamaţii de oroare și comentarii, în care predominau 
remarci precum „păgâni nenorociţi“ și „ticăloși galbeni“. 

— Ce e acela eunuc? a întrebat Marsali, cu un aer nedumerit. 

— Nu trebuie să-ţi faci griji din pricina asta, chérie, a asigurat-o Fergus, 
cuprinzându-i umerii cu braţul. Și atunci ai fugit, mon ami? s-a adresat el 
domnului Willoughby pe un ton care i-a trădat mila. Și eu aș fi făcut la fel, 
fără nicio îndoială! 

Un murmur general de aprobare a întărit acel sentiment. Domnul 
Willoughby a părut încurajat de o asemenea aprobare evidentă; a dat din cap o 
dată sau de două ori spre ascultători, apoi și-a reluat povestea. 

— A fost extrem de dezonorant să refuz darul împăratului. Totuși, am 
dovedit o slăbiciune cumplită, mă îndrăgostisem de o femeie. 


Auzind acestea, marinarii, care aveau romantismul în suflet, au oftat plini 
de înţelegere, însă domnul Willoughby s-a oprit și l-a tras de mânecă pe 
Jamie, spunându-i ceva. 

— Oh, am greșit, s-a corectat Jamie. Spune că nu a fost o anumită femeie, 
ci „femeia“, toate femeile ori ideea de femeie în general, asta a vrut el să 
spună. Așa e? a întrebat el, coborând privirea spre domnul Willoughby. 

Satisfăcut, chinezul a dat din cap și s-a așezat mai bine. Luna urcase sus pe 
cer, plină pe trei sferturi și suficient de luminoasă pentru ca faţa micului 
mandarin să poată fi văzută când vorbea. 

— Da, a spus el prin intermediul lui Jamie, mi-au plăcut mult femeile; 
graţia și frumuseţea lor înflorind ca niște flori de lotus, plutind ca niște petale 
de floarea-fluturilor în vânt. Și nenumăratele sunete scoase de ele, câteodată 
precum cântecul vrăbiilor sau al privighetorilor, câteodată, precum croncănitul 
ciorilor, a adăugat el cu un zâmbet care i-a făcut ochii să se îngusteze ca niște 
fante și a stârnit râsul ascultătorilor, dar chiar și așa le iubeam. Am scris toate 
poemele mele pentru Femeie — uneori erau adresate unei doamne sau alteia, 
dar, de cele mai multe ori, erau dedicate Femeii în sine. Gustului sânilor ca 
niște piersici, parfumului cald al buricului unei femei când se trezește iarna, 
căldura păsăricii care îți umple palma ca o piersică, crăpată de coaptă ce este. 

Scandalizat, Fergus și-a pus palmele peste urechile lui Marsali, însă restul 
ascultătorilor au rămas foarte atenţi. 

— Nici nu e de mirare că micuțul nostru amic a fost un poet respectat, a 
spus aprobator Raeburn. E păgân, dar îmi place! 

— Merită un moţ roșu la pălărie oricând, l-a aprobat Maitland. 

— Aproape că merită să înveţi puţină chineză, a intervenit secundul 
căpitanului, uitându-se la domnul Willoughby cu un interes sporit. Are multe 
poeme din astea? 

Jamie a făcut un semn către public — deja sporit de oamenii care ieșiseră din 
schimb — pentru a-l reduce la tăcere, apoi a spus: 

— Continuă, domnule Willoughby. 

— Am fugit în Noaptea Felinarelor, a continuat chinezul. E o sărbătoare 
mare, când oamenii se îngrămădesc pe străzi; nu mă pândea deloc primejdia 
de a fi observat de paznici. Imediat după căderea întunericului, când 
procesiunile se adunau în tot orașul, am îmbrăcat haine de călător... 

— Asta cam înseamnă pelerin, a intervenit Jamie, ei merg să viziteze 
mormintele strămoșilor, aflate departe, și poartă straie albe — astea sunt 
hainele de doliu, aţi înţeles? 

— „ŞI mi-am părăsit casa. M-am strecurat prin mulțime fără probleme, 
purtând cu mine un felinar mic și neînsemnat, pe care îl cumpărasem, unul 
care nu avea pictat pe el numele și adresa mea. Paznicii băteau în tobele lor 
din bambus, servitorii marilor case băteau în gonguri, iar de pe acoperișul 
palatului erau lansate focuri mari de artificii. 

Pe faţa mică și rotundă a chinezului se citea nostalgia, la amintirea tuturor 
acestor lucruri. 


— Într-un fel, era un rămas-bun foarte potrivit pentru un poet, a spus el. Să 
fugi fără a avea un nume, în zvon de aplauze. Când am trecut de garnizoana 
soldaţilor de la porţile orașului, am privit peste umăr, ca să văd acoperișurile 
palatului luminate de florile roșii și aurii care explodau pe cer. Mi s-a părut o 
grădină fermecată și, pentru mine, interzisă. 

Yi Tien Cho se furișase fără niciun incident în acea noapte, dar a doua zi a 
fost cât pe ce să fie reţinut. 

— Uitasem de unghii, a spus el și a deschis o mână, cu degete mici și cu 
unghiile tăiate foarte scurt. Pentru că mandarinii au unghii lungi, ca semn că 
nu sunt obligaţi să lucreze cu mâinile, iar ale mele erau foarte lungi. 

A doua zi, un slujitor din casa în care se oprise pentru a mânca i-a văzut 
unghiile și a dat fuga să anunţe gărzile. Yi Tien Cho fugise și reușise să îi 
păcălească pe urmăritori aruncându-se într-un șanț și rămânând ascuns în 
tufișuri. 

— Cât am stat acolo, mi-am ros unghiile, bineînţeles, a spus el, apoi a 
fluturat degetul mic al mâinii drepte. Am fost silit să îmi smulg unghia asta, 
pentru că în ea era încastrat un da zi din aur, pe care nu l-am putut îndepărta. 

Furase hainele unui ţăran dintr-un tufiș, unde fuseseră atârnate să se usuce, 
lăsând în schimb unghia smulsă, pe care era un caracter din aur, și traversase 
țara spre coastă. La început, a plătit hrana cu banii pe care îi luase cu sine, dar 
când a ieșit din Lulong, a dat de o bandă de hoți care i-au luat banii, dar l-au 
lăsat în viaţă. 

— lar după aceea, a spus el simplu, am furat mâncare când am putut și am 
răbdat de foame când nu am reușit. Și, în cele din urmă, vântul norocului mi-a 
surâs puţin și am întâlnit un grup de spiţeri, care se îndreptau spre târgul 
doftorilor, care se ţinea în apropierea coastei. In schimbul priceperii mele de a 
desena stindarde pentru tarabele lor și de a compune, preamărind virtuțile 
doftoriilor pe care le vindeau, m-au luat cu ei. 

După ce a ajuns pe coastă, își croise drum până într-un port și încercase să 
se dea drept marinar, dar nu izbutise, pentru că degetele lui, atât de pricepute 
cu pensula și cu cerneala, nu aveau nimic în comun cu arta nodurilor și a 
parâmelor. În port erau mai multe corăbii străine; o alesese pe cea ai cărei 
marinari i se păruseră cei mai barbari, întrucât bănuia că îl va duce cât mai 
departe de patrie, apoi, profitând de o ocazie, s-a furișat pe lângă paznicul de 
pe punte și a ajuns în magazia corabiei Serafina, care se îndrepta spre 
Edinburgh. 

— Ai vrut dintru început să îți părăsești ţara cu totul? l-a întrebat Fergus, 
vădit interesat. Mi se pare o alegere făcută din disperare. 

— Mâna împăratului ajunge până foarte departe, a spus domnul 
Willoughby foarte încet, fără să mai aștepte ca vorbele să îi fie traduse. Sunt 
exilat ori mort. 

Ascultătorii lui au scos un oftat adânc după ce au contemplat o asemenea 
putere sângeroasă, apoi s-a lăsat tăcerea o vreme, în care s-a auzit doar 
scârțâitul velelor de deasupra capetelor, răstimp în care domnul Willoughby 


și-a ridicat cana, pe care o neglijase până atunci, și a golit ultimele picături de 
grog din ea. 

Lingându-și buzele, a așezat cana pe punte și a pus mâna pe braţul lui 
Jamie. 

— E ciudat, a spus domnul Willoughby, iar glasul lui Jamie i-a redat 
perfect tonul meditativ, dar cea de-a doua soţie a descoperit în cuvintele mele 
bucuria pe care mi-o provocau femeile. Însă, dorindu-și să mă stăpânească pe 
mine și poemele mele, ea ar fi distrus pe vecie tot ce admira. 

Domnul Willoughby a chicotit slab, iar ironia a fost de netăgăduit. 

— lar asta nu a pus capăt contradicției care devenise viaţa mea. Cum nu 
puteam să renunţ la bărbăţia mea, am pierdut tot restul — onoarea, mijloacele 
de trai și patria. Și nu mă refer doar la meleagurile cu povârnișuri acoperite de 
brazi nobili unde îmi petreceam verile în Tartaria și la marile câmpii din sud, 
la fluviile largi, pline de pești, ci și la pierderea mea. Părinţii mei sunt 
dezonoraţi, mormintele strămoșilor mei cad în ruină și nu au fum de tămâie 
dinaintea lor. Toată ordinea, toată frumuseţea s-au pierdut. Am ajuns într-un 
loc în care cuvintele aurite ale poemelor mele sunt luate drept cotcodăcit de 
găini, iar trăsăturile de penel sunt considerate scurmături ale lor. Sunt socotit 
cel mai amărât dintre cerșetori, care înghite șerpi pentru a distra mulțimea, 
îngăduindu-le trecătorilor să scoată șarpele de coadă din gura mea pentru o 
mică plată care să îmi permită să mai trăiesc o zi. 

Domnul Willoughby s-a uitat hotărât spre privitori, făcând ca paralela să 
devină evidentă. 

— Am ajuns într-o ţară în care femeile sunt grosolane și duhnesc precum 
urșii. 

Chinezul și-a ridicat glasul cu patimă, dar Jamie a păstrat un ton normal, 
rostind cuvintele, însă golindu-le de orice sentiment. 

— Sunt creaturi lipsite de graţie, needucate, neștiutoare, care miros urât, iar 
pe corpurile lor cresc perii ca pe câini! Și aceste femei mă dispreţuiesc de 
parcă aș fi un vierme gălbui, astfel că nici cele mai josnice târfe nu vor să se 
culce cu mine. Pentru iubirea faţă de Femeie, am ajuns într-un loc în care 
nicio femeie nu e demnă de iubire! 

În acel moment, observând privirile încrâncenate ale marinarilor, Jamie s-a 
oprit din tradus și a încercat să îl calmeze pe chinez, punând o mână pe 
umărul lui îmbrăcat în mătase albastră. 

— Da, omule, înţeleg prea bine. Și sunt convins că nimeni dintre cei de aici 
n-ar fi procedat altfel, dacă ar fi avut vreo șansă. Nu e adevărat, băieţi? a 
întrebat el, aruncând o privire peste umăr, ținându-și sprâncenele ridicate cu 
subînţeles. 

Forţa lui morală a fost suficientă pentru a smulge un murmur reţinut de 
aprobare, însă simpatia mateloţilor faţă de povestea chinurilor domnului 
Willoughby se risipise din cauza încheierii ei insultătoare. Au urmat remarci 
acide privind păgânul nerecunoscător și vulgar și mulţi dintre cei prezenţi ne- 
au adresat complimente generoase mie și lui Marsali, după care bărbaţii s-au 


dus la treburile lor spre pupă. 

Apoi au plecat Marsali și Fergus, care s-a oprit din drum pentru a-i spune 
domnului Willoughby că orice remarcă despre femeile europene îl va face să 
îi prindă coada de cal în jurul gâtului ca să îl stranguleze. 

Domnul Willoughby a ignorat deopotrivă remarcile și amenințările, 
mulţumindu-se să privească drept înainte, ochii negri scânteindu-i din cauza 
amintirilor și a grogului. În cele din urmă, Jamie s-a săltat în picioare și mi-a 
întins o mână pentru a mă ridica de pe butoiul pe care stătusem. 

Chiar când ne pregăteam să plecăm, chinezul și-a dus mâna între picioare. 
Fără urmă de obscenitate, și-a cuprins testiculele cu mâna făcută căuș, 
lipindu-le de mătasea costumului său. Le-a frământat încet în palmă și a privit 
spre umflătură cu o expresie meditativă. 

— Câteodată, a zis el, mai mult către sine, cred că nu merită. 


46. ÎNTÂLNIREA CU PORPOISE2?2 


Simţisem de câtva timp că Marsali încerca să-și ia inima în dinţi pentru a- 
mi vorbi. Socotisem că mai devreme sau mai târziu o va face; indiferent ce 
sentimente avea faţă de mine, altă femeie nu se afla la bord. Mă străduiam să-i 
vin în ajutor, zâmbind amabil și spunând „bună dimineaţa“, dar ea trebuia să 
facă primul pas. 

L-a făcut în cele din urmă când am ajuns în mijlocul Atlanticului, la o lună 
după ce părăsiserăm Scoţia. 

Mă aflam în cabina pe care o împărțeam amândouă și scriam, făcându-mi 
însemnări chirurgicale despre o amputare minoră — două degete de la picior 
zdrobite ale unui marinar de pe puntea faţă. Tocmai terminasem un desen, 
când o umbră a întunecat cadrul ușii și, ridicând ochii, am văzut-o pe Marsali 
stând în prag, cu bărbia împinsă agresiv în faţă. 

— Vreau să știu ceva, a spus ea ferm. Nu-mi placi și cred că știi asta, dar 
tata susţine că ești o femeie înţeleaptă și poate că ești cinstită, chiar dacă ești o 
târfă, așa că poate o să-mi spui. 

Aveam câteva răspunsuri la asemenea afirmaţii ieșite din comun, dar m-am 
abținut. 

— Poate că da, am zis, lăsând pana jos. Ce dorești să știi? 

Văzând că nu mă supărasem, a pătruns în cabină și s-a așezat pe scaun, 
singurul loc existent. 

— Păi, are legătură cu copiii, a explicat ea. Şi cum se fac. 

Am ridicat o sprânceană. 

— Mama ta nu ţi-a spus cum se fac copiii? 

Ea a pufnit impacientată și sprâncenele mici și blonde s-au unit într-o 
încruntătură dispreţuitoare. 

— Sigur că știu cum se fac! Orice proastă știe măcar atâta lucru. Lași 
bărbatul să-și bage mădularul între picioarele tale și peste nouă luni plătești 
prin chinuri. Eu vreau să știu cum faci să nu rămâi grea. 

— Am înțeles, am răspuns privind-o cu un interes sporit. Nu vrei un copil? 
Păi... adică după ce te vei căsători cum se cuvine? Mai toate femeile tinere par 
să vrea copii. 

— Mda, a spus ea încet, răsucindu-și o cută a rochiei. Cred că o să vreau 
cândva. Pentru el, adică. Dacă o să aibă părul negru ca Fergus. 

A schiţat un zâmbet, apoi trăsăturile i s-au asprit. 

— Dar nu pot, a spus ea. 

— De ce nu? 


Căzând pe gânduri, și-a ţuguiat buzele, apoi le-a destins. 

— Păi, din cauza lui Fergus. Încă nu am făcut dragoste. N-am reușit decât 
să ne sărutăm pe după magazii — asta, mulțumită tatei și ideilor lui neroade, a 
adăugat ea cu amărăciune. 

— Amin, am spus cu ironie. 

— Poftim? 

— Nimic, am răspuns și am făcut un semn cu mâna, dorind să închidem 
subiectul. Ce legătură are asta cu faptul că nu vrei copii? 

— Vreau să-mi placă, a spus ea simplu. Când ajungem la partea cu 
mădularul. 

Mi-am mușcat buza de jos pe dinăuntru. 

— Îmi imaginez că are legătură cu Fergus, dar mă tem că nu prea văd ce 
are de-a face cu copiii. 

Marsali m-a măsurat cu fereală. De astă dată fără ostilitate, ca și cum mă 
cântărea. 

— Fergus te place, a zis ea. 

— Şi eu ţin la el, i-am răspuns prevăzătoare, neștiind încotro va evolua 
discuţia. Îl cunosc de multă vreme, încă de când era copil. 

S-a relaxat subit, iar o parte din încordarea umerilor a mai dispărut. 

— Ah. Atunci știi... unde s-a născut? 

Brusc, i-am înţeles atitudinea precaută. 

— Bordelul din Paris? Da, știu asta. Așadar, ţi-a spus? 

A dat din cap. 

— Da. De mult, anul trecut de Hogmanay. 

Ei bine, presupun că un an înseamnă mult pentru o fată de cincisprezece 
anl. 

— Atunci i-am spus că îl iubesc, a continuat ea, cu ochii aţintiţi asupra 
rochiei și ușor îmbujorată. Şi a spus că și el mă iubește, dar că mama nu va fi 
nicicând de acord să ne căsătorim. Și eu am zis de ce nu, nu e nimic rău să fii 
franţuz, nu toţi bărbaţii sunt scoțieni, și m-am gândit că lipsa mâinii nu 
contează deloc — la o adică, și domnul Murray are un picior de lemn și mama 
l-a plăcut destul de mult —, dar după aceea a spus că nu era vorba de asta și 
mi-a povestit despre Paris, că s-a născut într-un bordel și a fost hoţ de 
buzunare până l-a întâlnit pe tata. 

A ridicat privirea şi în ochii ei de un albastru-deschis a apărut un licăr de 
neîncredere. 

— A crezut că o să mă deranjeze asta, a spus ea mirată. A vrut să plece și a 
zis că nu se va mai întâlni cu mine. Ei bine — a ridicat din umeri, aruncându-și 
părul blond pe spate —, am avut eu grijă de asta. 

Ținându-și mâinile în poală, m-a privit direct. 

— Doar că n-am vrut să aduc vorba de asta, în caz că nu știai. Dar cum 
știi... nu Fergus mă îngrijorează. El spune că știe cum să facă și că o să mă 
simt bine după prima și a doua oară. Dar mama mi-a zis altceva. 

— Ce anume ţi-a spus? am întrebat-o fascinată. 


Între sprâncenele blonde a apărut o cută subțire. 

— Păi..., a început Marsali încet, nu e atât ceea ce a spus... Deși mi-a spus, 
când i-am vorbit de mine și de Fergus, că el îmi va face lucruri îngrozitoare 
pentru că a trăit printre târfe și una i-a fost chiar mamă... Și s-a purtat ca atare. 

Acum faţa îi devenise trandafirie și îţi ţinea ochii în jos, spre poala unde 
degetele i se ascunseseră între faldurile rochiei. Vântul părea să se fi întețit; 
briza ce venea pe fereastră îi răvășea șuviţe subțiri din părul ei blond. 

— Când am sângerat prima oară, ea mi-a spus ce să fac și că asta este o 
parte a blestemului Evei și trebuia să mă învăţ cu așa ceva. Și eu am întrebat-o 
care e blestemul Evei. lar ea mi-a citit din Biblie totul despre cum Sfântul 
Pavel a spus că femeile sunt păcătoase îngrozitoare și murdare din cauza a 
ceea ce a făcut Eva, dar că mai pot fi mântuite prin suferință și prin aducerea 
copiilor pe lume. 

— Niciodată n-am avut o părere prea bună despre Sfântul Pavel, am 
remarcat eu, iar ea, uimită, a ridicat privirea. 

— Dar e din Biblie! a zis ea șocată. 

— Tot acolo sunt și multe alte lucruri, am rostit sec. Ai auzit povestea 
despre Ghedeon și fiica lui, nu? Ori despre cel care și-a trimis soţia să fie 
violată până la moarte de o mulțime de criminali, pentru ca aceștia să nu-l 
prindă pe el? Aleșii Domnului, la fel ca Pavel. Dar continuă, te rog. 

O clipă, a rămas cu gura căscată la mine, apoi a închis-o și, puţin 
descumpănită, a dat din cap. 

— Da, în fine. Mama a spus cam la ce vârstă trebuie să mă mărit, iar când 
se va întâmpla asta, trebuie să nu uit că femeia are datoria de a face așa cum 
voiește soţul ei, fie că-i place, fie că nu. Şi a părut tare tristă când mi-a zis 
asta... m-am gândit că, oricare ar fi datoria femeii, trebuie să fie groaznic, și 
din ce a spus Sfântul Pavel despre suferință și copii... 

S-a oprit și a oftat. Am așteptat în tăcere. Când a reluat, a făcut-o cu glas 
nesigur, ca şi cum își găsea greu cuvintele. 

— Nu mi-l amintesc pe tata. Aveam doar trei ani când l-au ridicat englezii. 
Dar eram destul de mare când mama s-a căsătorit cu Jamie și am văzut cum 
stăteau lucrurile între ei. 

Și-a mușcat buzele; nu era obișnuită să-i spună lui Jamie pe nume. 

— Tata — adică Jamie — e bun, așa cred; așa a fost mereu cu mine și cu 
Joan. Dar am văzut că, atunci când punea mâna pe talia mamei și o trăgea 
aproape de el, ea se ferea. 

Și-a mușcat din nou buza, apoi a continuat: 

— Vedeam că se temea; nu voia ca el s-o atingă. Dar n-am văzut să-i fi 
făcut vreodată ceva care să o sperie, deși nu aveam cum să vedem totul — de 
aceea am crezut că era ceva care se întâmpla când erau în patul lor, singuri. 
Eu și Joan ne întrebam mereu ce putea fi; mama nu avea semne pe faţă sau pe 
braţe și nici nu șchiopăta când mergea — nu ca Magdalen Wallace, al cărei soț 
o bate când se îmbată în zilele de târg —, așa că nu am crezut că tata a lovit-o 
vreodată. 


Marsali și-a umezit buzele uscate de aerul sărat și cald și am împins spre ea 
carafa cu apă. A dat din cap în semn de mulțumire și s-a apucat să-și umple 
cana. 

— Am crezut, a spus ea cu ochii țintă la firicelul de apă, că motivul era că 
mama avusese copii — pe noi — și știa că ar fi îngrozitor să mai aibă vreunul și 
de aceea nu voia să se culce cu el — cu Jamie, de teamă. 

A luat o gură de apă, apoi a așezat cana pe masă și s-a uitat direct la mine, 
ridicând din nou bărbia în mod provocator. 

— Te-am văzut cu tata, a spus ea. În clipa aceea, înainte să mă vezi tu. 
Cred că îţi plăcea ce îţi făcea în pat. 

Am deschis gura și am închis-o la loc. 

— Păi... da, am rostit cu glas slab. Mi-a plăcut. 

A scos o exclamaţie de satisfacţie. 

— Şi îţi place când te atinge; am văzut asta. Ei, asta e. Nu ai avut copii. Și 
am auzit că sunt feluri ca să nu ai, doar că nimeni nu știe cum, dar tu sigur știi, 
fin'că ești o femeie înţeleaptă. 

A înclinat capul și m-a studiat. 

— Aș vrea un copil, a recunoscut ea, dar, dacă va fi, trebuie să semene cu 
Fergus, așa vreau. Însă deocamdată nu va exista niciun copil, dacă îmi spui 
cum. 

Mi-am dat buclele după urechi, întrebându-mă cum să încep. 

— Uite, am spus inspirând adânc, în primul rând, am avut copii. 

A căscat ochii de uimire. 

— Da? Tata — Jamie știe? 

— Da, sigur că știe, i-am răspuns iritată. Au fost ai lui. 

— N-am auzit ca tata să aibă copii. 

Și-a îngustat ochii bănuitoare. 

— Nu prea cred că era treaba ta, am replicat, probabil pe un ton mai tăios 
decât era nevoie. Și chiar nu e, am adăugat, însă ea a ridicat din sprâncene și 
m-a privit cu suspiciune. 

— Prima copilă a murit, am spus eu, capitulând în faţa ei. În Franţa. Acolo 
e înmormântată. Cea de-a doua fată e acum mare, s-a născut după Bătălia de 
la Culloden. 

— Şi n-a văzut-o niciodată? Pe cea mare? 

Marsali a rostit acele vorbe rar, încruntându-se. 

Incapabilă să îi răspund, am clătinat din cap. Parcă mi se înţepenise ceva în 
gâtlej, așa că am întins mâna după carafa cu apă. Cu un aer absent, Marsali a 
împins-o spre mine, înclinându-se când nava s-a legănat. 

— E foarte trist, a spus ea încet, mai mult către sine. 

Apoi mi-a aruncat o privire, încruntându-se din nou, concentrându-se și 
încercând să priceapă. 

— Deci ai avut copii și nu a contat pentru tine? Hm. Dar a trecut ceva 
vreme — ai avut și alți bărbaţi cât ai fost plecată în Franţa? 

Şi-a petrecut buza de jos peste cea de sus, ceea ce a făcut-o să arate ca un 


buldog mic și îndărătnic. 

— Asta chiar nu este treaba ta, am rostit apăsat, lăsând cana pe masă. Cât 
privește ideea dacă nașterea de copii schimbă ceva, probabil că asta este 
valabil pentru unele femei, dar nu pentru toate. Indiferent cum ar sta lucrurile, 
există motive întemeiate ca tu să nu vrei un copil chiar acum. 

Interesată, și-a depărtat buzele și s-a îndreptat de spate. 

— Deci există căi? 

— Sunt multe, dar, din păcate, nu toate dau rezultate, i-am spus, gândindu- 
mă cu regret la carnetul meu de reţete și la siguranţa oferită de pastilele 
anticoncepționale. Însă mi-am amintit destul de bine sfaturile date de 
maîtresses sage-femme, moașele experimentate de la Hôpital des Anges, unde 
lucrasem în urmă cu douăzeci de ani. 

— Dă-mi cutia aceea din dulapul de acolo, am arătat eu spre ușiţele de 
deasupra capului ei. Da, aceea. Unele moașe din Franţa prepară un ceai din 
răchișoară și valeriană, am spus, scotocind prin cutie. Dar e destul de 
primejdios și nu prea sigur, după părerea mea. 

— Îi duci dorul? m-a întrebat Marsali pe neașteptate și am ridicat ochii, 
tresărind. La fiica ta mă refeream. 

În mod nefiresc, faţa ei era lipsită de orice expresie și am bănuit că 
întrebarea avea legătură mai mult cu Laoghaire decât cu mine. 

— Da, am răspuns simplu. Dar e mare și are propria ei viaţă. 

Nodul din gât revenise și am aplecat capul spre cutia cu medicamente, 
ascunzându-mi chipul. Şansele ca Laoghaire să o revadă pe Marsali erau la fel 
de reduse ca ale mele de a o revedea pe Brianna; nu era un gând asupra căruia 
aş fi vrut să stărui. 

— Uite, am spus, scoțând o bucată de burete curat. 

Am luat un bisturiu din fantele aflate pe capacul cutiei și am tăiat câteva 
bucăţi subțiri, de circa opt centimetri pătraţi. Am căutat cu atenţie prin cutie și 
am găsit o sticluţă cu ulei de calomfir, cu care am îmbibat o bucată de burete 
sub privirea fascinată a lui Marsali. 

— Așa, am spus. Cam atât ulei să foloseşti. Dacă nu ai ulei, poți înmuia 
buretele în oţet — chiar și vinul e bun, dar puţin. Îți pui buretele în tine înainte 
de a merge în pat cu un bărbat, ia aminte să faci asta chiar și prima oară; poți 
rămâne grea chiar și atunci. 

Cu ochii holbați, Marsali a dat din cap și a atins delicat buretele cu un 
deget. 

— Da? ȘI... şi după? ÎI scot din nou sau...? 

Un strigăt puternic de pe punte, la care s-a adăugat o înclinare transversală 
a corabiei, a pus capăt brusc discuţiei noastre. Deasupra se întâmpla ceva. 

— O să-ţi spun mai târziu, i-am promis, împingând buretele și sticluța spre 
ea și pornind spre coridor. 

Jamie stătea alături de căpitan pe dunetă, urmărind un vas mare care se 
apropia de noi din spate. Probabil că era de trei ori mai lung decât Artemis, 
având trei catarge, cu o adevărată pădure de funii și pânze, printre care multe 


siluete întunecate săreau ca niște purici pe un cearșaf. Un norișor de fum alb 
plutea în siajul ei, semn că recent se trăsese o lovitură de tun. 

— Trage în noi? am întrebat uimită. 

— Nu, a spus Jamie cu glas sumbru. A fost doar o lovitură de avertisment. 
Vor să vină la bordul navei noastre. 

— Şi au dreptul? 

Întrebarea i-o adresasem căpitanului Raines, care părea mai îngrijorat decât 
de obicei. 

— Au dreptul, mi-a răspuns. Pe marea deschisă, nu am reuși să fugim de ei 
pe o briză puternică așa cum e asta. 

— Şi ce navă e? 

Pavilionul ei flutura în vârful catargului, însă, cum aveam soarele în ochi, 
de la acea distanţă părea complet negru. 

Fără nicio expresie pe faţă, Jamie a coborât ochii spre mine. 

— E un cuirasat britanic, englezoaico. Are șaptezeci și patru de tunuri. 
Cred că ar fi mai bine să cobori. 

Era o veste proastă. Deși Marea Britanie nu mai purta război împotriva 
Franţei, relaţiile dintre cele două ţări nu deveniseră nicidecum cordiale. Şi, cu 
toate că Artemis era înarmată și avea patru tunuri de 120,7 de milimetri, 
suficiente pentru a descuraja corăbiile mici ale piraţilor, nu se compara cu un 
cuirasat. 

— Şi ce doresc de la noi? l-a întrebat Jamie pe căpitan. 

Acesta a clătinat din cap, iar faţa lui rotofeie s-a întunecat. 

— Probabil că vor să rechiziţioneze oameni, a răspuns el. Nu au marinari 
suficienţi; se vede după pânze și după puntea provă, care e cam pustie, a 
observat el pe un ton dezaprobator, cu ochii aţintiţi asupra cuirasatului, care 
ne domina după ce ajunsese lângă noi, apoi i-a aruncat o privire lui Jamie. Pot 
sili pe oricare dintre marinarii noștri care pare a fi britanic — ceea ce ar 
însemna cam jumătate din echipaj. Şi pe tine, domnule Fraser —, doar dacă nu 
cumva dorești să treci drept francez. 

— La naiba! a spus Jamie încet. S-a uitat scurt la mine și s-a încruntat. Nu 
ţi-am zis să cobori? 

— Ba da, am spus, dar nu am plecat. 

M-am apropiat mai mult de el, fără să-mi iau ochii de la cuirasat, de la 
bordul căruia era lăsată la apă o barcă. Un ofiţer, purtând tunică aurie și 
caschetă, cobora în josul copastiei. 

— Şi dacă îi rechiziţionează pe cei de origine engleză, ce li se va întâmpla? 
l-am întrebat pe căpitanul Raines. 

— Vor lucra la bordul lui Porpoise — nava asta — și a făcut un semn cu 
capul spre cuirasatul care avea drept figură de galion un pește buzat — ca 
membri ai Marinei Regale. Nava poate să îi elibereze pe marinari când va 
ajunge în port — ori nu. 

— Poftim? Vreţi să spuneţi că pot să răpească oameni și să îi pună să 
slujească drept marinari atâta timp cât doresc? 


M-am cutremurat de spaimă la gândul că Jamie îmi putea fi răpit. 

— Au tot dreptul, a spus căpitanul fără să ezite. lar dacă o fac, vom 
întâmpina mari greutăţi ca să ajungem în Jamaica, după ce echipa ni se va 
înjumătăţi. 

S-a răsucit brusc și a plecat spre provă, pentru a întâmpina ambarcaţiunea 
care tocmai sosea. 

Jamie m-a apucat de cot. 

— Nu-i vor lua pe Innes sau pe Fergus, a spus el. Ei ne vor ajuta să îl 
căutăm pe lan cel Tânăr. Dacă ne iau pe noi — cu o tresărire, am observat că a 
rostit apăsat „noi“ —, te vei duce la plantaţia de la Sugar Bay a lui Jared și de 
acolo pornești cercetările. A coborât privirea și mi-a aruncat un surâs. Ne 
vedem acolo, a spus el și m-a strâns liniștitor de braţ. Nu știu cât va dura, dar 
te voi găsi acolo. 

— Totuși ai putea trece drept francez! am protestat eu. Știi bine că ai putea 
face asta! 

S-a uitat o clipă la mine, apoi a clătinat din cap și mi-a zâmbit slab. 

— Nu, mi-a șoptit. Nu-i pot lăsa să-mi ia oamenii și să stau deoparte, 
ascunzându-mă sub un nume franțuzesc. 

— Bine, dar... 

Am vrut să-l contrazic, să-i spun că nu erau oamenii lui contrabandiștii 
scoțieni, nu puteau susţine că îi erau fideli, dar m-am oprit, dându-mi seama 
că n-avea rost. Scoţienii nu îi erau arendași și nici rude, iar unul dintre ei 
putea fi trădător. Însă el îi adusese până acolo, iar dacă ei acceptaseră să 
meargă însemna că trebuia să stea alături de ei. 

— Nu te speria, englezoaico, a zis el încet. Într-un fel sau altul, nu o să 
păţesc nimic. Dar cred că, în aceste momente, numele tău ar trebui să fie 
Malcolm. 

M-a bătut ușor pe mână, apoi mi-a eliberat-o și a pornit înainte cu umerii 
drepţi, pregătit pentru orice avea să se întâmple. Cu pași ceva mai rari, l-am 
urmat. Când barca s-a lipit de copastie, l-am văzut pe căpitanul Raines 
ridicând sprâncenele de uimire. 

— Să ne păzească Dumnezeu, dar ce înseamnă asta? a murmurat el când 
peste balustrada lui Artemis a apărut capul cuiva. 

Era un tânăr sub treizeci de ani, dar cu faţa trasă și cu umeri căzuţi de 
oboseală. Tunica uniformei, prea mare pentru el, fusese trasă peste cămașa 
murdară. S-a împleticit ușor când a pășit pe putea navei Artemis. 

— Dumneavoastră sunteţi căpitanul acestei corăbii? 

Ochii englezului erau roșii de oboseală, dar l-a remarcat dintr-o privire pe 
Raines în mulţimea de matrozi. 

— Sunt Thomas Leonard, căpitanul în exerciţiu al navei Maiestăţii Sale 
Porpoise. Pentru numele Domnului, aveţi un doctor la bord? 


Cât a băut un pahar de porto sub punte, căpitanul Leonard a explicat că 
mulţi oameni de pe Porpoise sufereau de o boală infecțioasă care izbucnise cu 


aproape patru săptămâni în urmă. 

— Sunt afectaţi jumătate dintre membrii echipajului, a spus el, ștergându-și 
o picătură roșiatică de pe bărbia nerasă. Până acum au murit treizeci de 
oameni și s-ar părea că vom mai pierde mulți. 

— V-aţi pierdut și căpitanul? a întrebat Raines. 

Leonard a roșit puțin. 

— Căpitanul și cei doi secunzi ai săi au murit săptămâna trecută, doctorul și 
ajutorul doctorului, la fel. Eu eram ofițer maritim trei. 

Asta explica tinereţea lui surprinzătoare, dar și starea de agitaţie; ajungând 
peste noapte la comanda unei nave atât de mari, cu un echipaj de șase sute de 
oameni și cu o infecție cumplită la bord, oricine ar fi fost copleșit. 

— Dacă aveţi la bord pe cineva cu experienţă în ale medicinei... 

S-a uitat plin de speranţă la căpitanul Raines și la Jamie, care a rămas lângă 
birou, puţin încruntat. 

— Căpitane Leonard, sunt doctorul de pe Artemis, am spus eu din pragul 
ușii. Ce simptome prezintă bolnavii? 

— Dumneavoastră? 

Tânărul căpitan a întors capul să se uite la mine. A rămas cu gura căscată, 
lăsând la vedere limba încărcată și dinţii pătaţi, ceea ce demonstra că mesteca 
tutun. 

— Soţia mea este o tămăduitoare pricepută, domnule căpitan, l-a lămurit 
Jamie cu blândeţe. Dacă aţi venit la noi pentru ajutor, vă sfătuiesc să îi 
răspundeţi la întrebări și să procedaţi așa cum vă spune ea. 

Leonard a clipit iute de câteva ori, apoi a tras adânc aer în piept și a dat 
aprobator din cap. 

— Da. În fine, totul pare să înceapă cu niște dureri cumplite de pântece, la 
care se adaugă scurgeri și vome. Oamenii loviți de boală se plâng de dureri de 
cap şi de febră mare. E... 

— Unii dintre ei au iritaţii pe abdomen? l-am întrerupt eu. 

El a dat energic din cap. 

— Exact. lar unii scot sânge pe fund, să știți. Ah, vă cer iertare, doamnă, a 
spus el, brusc rușinat. Nu am vrut să vă jignesc, dar... 

— Cred că știu despre ce este vorba, i-am întrerupt scuzele. 

În mine a început să crească un fel de emoție; senzaţia unui diagnostic la 
îndemână și convingerea că știam cum se putea rezolva problema. O reacție 
ca a unui cal de luptă la sunetul trompetelor, m-am gândit, oarecum amuzată. 

— Ca să fiu convinsă, ar trebui să îi văd personal, dar... 

— Domnule căpitan, soția mea ar fi încântată să vă ajute, a spus Jamie cu 
hotărâre. Dar, regret, nu poate merge la bordul navei dumneavoastră. 

— Sunteţi sigur? a întrebat căpitanul Leonard uitându-se la Jamie, apoi la 
mine, cu ochi disperaţi și dezamăgiţi. N-ar putea să îi examineze pe câţiva 
oameni din echipaj...? 

— Nu, a spus Jamie. 

În același timp cu el, eu am zis: 


— Da. 

S-a lăsat o tăcere stânjenitoare. Apoi Jamie s-a ridicat și a spus politicos: 

— Căpitane Leonard, ne scuzaţi câteva clipe? 

M-a scos târâș din cabină, ducându-mă pe coridor spre magazia de la pupă. 

— Ai înnebunit? a șuierat el, încă strângându-mă de braţ. Doar n-ai de gând 
să calci la bordul unei nave unde sunt bolnavi de ciumă! Îți rişti viața, pe 
deasupra primejduiești viața echipajului nostru și a lui Ian cel Tânăr, doar de 
dragul unor englezi? 

— Nu e ciumă, am spus, zbătându-mă să mă eliberez. Și nu mi-aş risca 
viața. Dă-mi drumul, scoțian căpos! 

Mi-a dat drumul, dar a blocat scara și m-a fulgerat cu privirea. 

— Ascultă, am spus, străduindu-mă să îmi păstrez calmul. Nu e ciumă, sunt 
aproape sigură că e febră tifoidă — erupțiile de pe piele asta indică. Nu mă pot 
molipsi. Am fost vaccinată împotriva acelei boli. 

Pe față i-a apărut o expresie care arăta îndoiala. În ciuda explicațiilor mele, 
încă era dispus să creadă că microbii și vaccinurile erau totuna cu magia 
neagră. 

— Da? a rostit el cu scepticism. Ei, poate că o fi așa, dar... 

— Ascultă, am spus, căutându-mi cuvintele. Sunt medic. Oamenii aceia 
sunt bolnavi și i-aș putea ajuta. E... în fine, trebuie s-o fac, asta-i tot! 

Judecând după efect, afirmaţia mea nu se dovedise suficient de elocventă. 
Jamie a ridicat o sprânceană, invitându-mă astfel să continui. 

Am inspirat adânc. Cum să-i explic — nevoia de a atinge, obligaţia de a 
lecui? În felul lui, Frank înţelesese asta. Sigur trebuia să existe o cale de a-l 
convinge și pe Jamie. 

— Am depus un jurământ, am spus. Când am devenit medic. 

A ridicat ambele sprâncene. 

— Jurământ? a repetat el. Ce fel de jurământ? 

ÎI rostisem cu voce tare doar o dată. Dar aveam un exemplar înrămat în 
biroul meu; mi-l dăruise Frank când absolvisem facultatea de medicină. Mi- 
am înghiţit nodul din gât, am închis ochii și am citit ce mi-am putut aminti din 
textul de pe pergamentul acela, pe care îl vedeam parcă aievea. 


— Jur pe Apollo medicul, pe Asclepios, Hygieia și Panacea și pe toți zeii și 
zeițele pe care îi iau ca martori, că voi îndeplini acest jurământ și poruncile 
lui, pe cât mă ajută forțele și rațiunea: 

Atât cât mă ajută forțele şi raţiunea, prescripțiunile mele să fie făcute 
numai spre folosul și buna stare a bolnavilor, să-i feresc de orice daună sau 
violență. Nu voi prescrie niciodată o substanță cu efecte mortale, chiar dacă 
mi se va cere, și nu voi da vreun sfat în această privinţă. Sacră și curată îmi 
voi păstra arta și îmi voi conduce viața. In orice casă voi intra o voi face 
numai spre folosul și buna stare a bolnavilor, mă voi ţine departe de orice 
acțiune dăunătoare și de contacte intime cu femei sau bărbaţi, cu oameni 
liberi sau sclavi. Orice voi face sau voi auzi în timpul unui tratament voi 


păstra în secret, pentru că tăcerea este o datorie. Dacă voi respecta acest 
jurământ și nu îl voi călca, viaţa și arta mea să se bucure de renume și 
respect din partea tuturor oamenilor, dacă îi voi trăda devenind sperjur, 
atunci contrariul. 


Am deschis ochii și am descoperit că Jamie mă privea gânditor. 

— Mda, unele părţi din jurământ sunt doar tradiţie, i-am explicat. 

A zâmbit în colţul gurii. 

— Am înţeles, a spus el. Ei bine, prima parte sună puţin cam păgân, dar mi- 
a plăcut partea în care se spune că nu vei seduce pe nimeni. 

— Chiar mă gândeam că o să-ţi placă, am replicat sec. Virtutea căpitanului 
Leonard va rămâne nepătată. 

A pufnit scurt și s-a rezemat cu spatele de scară, apoi și-a trecut degetele 
încet prin păr. 

— Deci așa se face în lumea doctorilor? a întrebat el. Eşti obligată să ajuţi 
pe oricine, chiar și un dușman? 

— Dacă e bolnav sau rănit, nu are mare importanţă. 

Am ridicat privirea, căutând pe faţa lui un semn că înţelesese. 

— Da, bine. Şi eu am depus jurăminte din când în când și niciunul n-a fost 
ușor, a spus el încet, apoi mi-a luat mâna dreaptă și a pipăit pe inelul din 
argint. Unele cântăresc mai greu, a adăugat, privindu-mă ţintă. 

Era foarte aproape de mine, iar razele de soare care pătrundeau prin 
tambuchi îi cădeau pe mâneca hainei, pe pielea mâinii bronzate care îmi 
cuprindea degetele albe, făcând inelul să sclipească argintiu. 

— Da, așa e, am spus încet, exprimând gândul lui. Ştii că așa e. 

Am pus cealaltă mână pe pieptul lui, iar inelul de aur a sclipit într-o rază de 
soare. 

— Dar în cazul în care un jurământ poate fi ţinut fără a aduce daune 
altuia...? 

A oftat, îndeajuns de adânc pentru a-mi mișca mâna de pe pieptul lui, apoi 
s-a aplecat și m-a sărutat ușor. 

— Da, n-aş fi vrut să depui jurământul acela, a zis el, îndreptându-se de 
spate și surâzând ironic. Eşti sigură de vaccinul acela al tău? Ajută la ceva? 

— Ajută, l-am asigurat. 

— Poate ar trebui să vin cu tine, a spus, încruntându-se. 

— Nu poţi, nu ești vaccinat, iar febra tifoidă e cumplit de molipsitoare. 

— Crezi că e boala asta doar din cele spuse de Leonard, a insistat el. Nu știi 
sigur dacă e așa. 

— Nu, am recunoscut. Însă există doar o cale pentru a afla. 


Am ajuns pe puntea navei Porpoise cu ajutorul scaunului șefului de echipaj, 
după ce m-am balansat îngrozitor prin aer, deasupra apei înspumate. Am 
aterizat jalnic pe punte, căzând lată. Când m-am ridicat în picioare, am rămas 
uimită văzând cât de solidă părea puntea cuirasatului în comparaţie cu a navei 


Artemis, aflată jos, minusculă și legănându-se. Parcă aș fi stat pe stânca 
Gibraltarului. 

Vântul îmi despletise părul în timpul drumului dintre nave; l-am răsucit și l- 
am fixat cu agrafe cât de bine am putut, apoi am luat cutia cu medicamente pe 
care o ţinea un ofiţer aspirant. 

— Arătaţi-mi unde sunt bolnavii, am spus. 

Vântul era aspru și mi-am dat seama că echipajele celor două nave trebuiau 
să facă eforturi destul de mari ca să păstreze navele aproape, în timp ce 
ambele pluteau în derivă sub vânt. 

Pe interpunţi era întuneric, pentru că spaţiul sărăcăcios era iluminat de 
lămpi cu ulei care atârnau din tavan, legănându-se încet odată cu înălțarea și 
coborârea vasului, astfel că șirurile de hamacuri în care stăteau oamenii se 
găseau într-o umbră adâncă, presărată cu pete de lumină venind de sus. 
Oamenii arătau ca o familie de balene sau ca niște animale marine, zăcând 
ghemuiţi, unul lângă altul, clătinându-se în ritmul mării. 

Duhoarea era insuportabilă. Puţinul aer de acolo cobora pe niște guri de 
ventilaţie rudimentare care ajungeau până pe punte. Mai cumplit decât 
mirosul emanat de marinarii nespălaţi era cel de vomă și miasma, care parcă 
mi se lipea de gâtlej, de la diareea cu sânge împrăștiată din belșug pe podea, 
dedesubtul suferinzilor din hamacuri, fiindcă aceștia fuseseră prea bolnavi ca 
să coboare spre a folosi cele câteva oale de noapte. Tălpile pantofilor mi se 
lipeau de punte, iar când le desprindeam scoteau plescăituri neplăcute în timp 
ce înaintam cu precauţie. 

— Vreau mai multă lumină, i-am spus pe un ton care nu admitea 
contrazicere ofițerului aspirant căruia i se ceruse să mă însoţească. 

Omul își ţinea o batistă la nas și părea deopotrivă speriat și nenorocit, dar s- 
a supus, ridicând felinarul pe care îl avea cu el ca să mă pot uita la marinarul 
din cel mai apropiat hamac. 

Ocupantul a gemut și a întors capul când lumina i-a căzut pe faţă. Era 
împurpurată de febră, iar pielea îi frigea sub atingerea mea. l-am ridicat 
cămașa și i-am pipăit stomacul; era fierbinte, iar pielea era umflată și aspră. 
Când l-am palpat ici și colo, omul s-a zbătut ca un vierme pus în cârlig, 
scoțând gemete îngrozitoare. 

— Gata, am spus liniștitor, îndemnându-l să se întindă la loc. Da, o să te 
ajut; curând o să te simţi mai bine. Dă-mi voie să îţi văd ochii. Da, așa. 

Am tras pleoapa în sus; pupila s-a micșorat la lumină, iar restul ochiului era 
înroșit de suferinţă. 

— lisuse, ia lumina aia din ochii mei! a gâfâit el și s-a ferit. Simt că-mi 
plesnește capul! 

Febră, vomă, crampe abdominale, dureri de cap. 

— Ai frisoane? l-am întrebat, retrăgând felinarul. 

Răspunsul a fost mai curând un geamăt decât un cuvânt, dar mi-a fost de 
ajuns să înţeleg că avea. În penumbră, am văzut că mulţi dintre cei aflaţi în 
hamacuri se înfofoliseră în pături, deși înăuntru era o căldură sufocantă. 


Dacă nu ar fi suferit de dureri de cap, ar fi fost vorba de gastroenterită, dar 
numărul bolnavilor era prea mare. Era ceva foarte contagios, de asta nu mă 
îndoiam. Nu malarie, pentru că nava naviga din Europa spre Caraibi. Tifosul 
era o posibilitate; răspândit de păduchele comun, se putea întinde cu rapiditate 
în spaţii atât de mici, iar simptomele erau similare cu cele pe care le 
constatasem — cu o deosebire clară. 

Marinarul nu avea iritaţia caracteristică pe pântec, nici următorul, dar al 
treilea, da. Rozetele roșu-deschis erau clare pe pielea albă și lipicioasă. Am 
apăsat pe una și a dispărut, dar a apărut după un moment, când sângele a 
revenit spre piele. Mi-am croit drum printre hamacuri, strecurându-mă printre 
trupurile marinarilor, și m-am îndreptat spre scara de tambuchi unde mă 
așteptau căpitanul Leonard și alți doi ofiţeri cadeți. 

— E febră tifoidă, i-am spus căpitanului. 

Eram aproape sigură, chiar dacă îmi lipseau microscopul și o analiză a 
sângelui. 

— Da? Pe faţa lui uscată se citea îngrijorarea. Doamnă Malcolm, știți ce să 
faceţi în acest caz? 

— Da, dar nu va fi ușor. Bolnavii trebuie scoși pe punte, spălaţi bine și 
aşezaţi într-un loc în care să respire aer curat. Pe lângă asta, trebuie îngrijiţi; 
vor avea nevoie de multe lichide, de multă apă — dar fiartă, asta e foarte 
important! — și de comprese pentru a le scădea febra. Cel mai important este 
să evitaţi molipsirea altora. Există câteva lucruri care trebuie făcute. 

— Vă rog, m-a întrerupt el. Voi da ordin să vi se pună la dispoziţie cât de 
mulţi oameni sănătoși pentru a vă ajuta; le ordonaţi după voie. 

— Da, am zis, aruncând o privire nesigură în jur. Pot face începutul, 
spunându-vă cum să procedaţi, dar va fi mult de muncă. Căpitanul Raines și 
soţul meu vor dori să își continue drumul. 

— Doamnă Malcolm, a spus căpitanul cu înflăcărare, vă voi fi veșnic 
recunoscător pentru ajutorul pe care ni-l acordaţi. Trebuie să ajungem urgent 
în Jamaica, iar dacă restul echipajului meu nu poate fi salvat de această boală 
cumplită, nu vom putea răzbi până acolo. 

A vorbit cu o seriozitate profundă și am simţit un val de milă faţă de el. 

— Bine, am spus și am oftat. Pentru început, trimiteţi-mi zece, doisprezece 
oameni sănătoși. 

Urcând pe puntea superioară, m-am dus la balustradă și i-am făcut semn lui 
Jamie, care stătea la timona corabiei Artemis și se uita în sus spre mine. În 
ciuda distanţei, i-am văzut faţa clar; era îngrijorat, dar a zâmbit larg când m-a 
văzut. 

— Vii acum? a strigat el, făcându-și mâinile pâlnie la gură. 

— Încă nu! am strigat. Am nevoie de două ore! 

Am ţinut două degete în aer, ca să mă fac înţeleasă în caz că nu mă auzise, 
și m-am retras de lângă balustradă, nu înainte de a vedea cum îi dispare 
zâmbetul de pe faţă. Auzise. 

Am pus ca bolnavii să fie aduși pe puntea de la pupă, apoi câţiva oameni s- 


au apucat să îi dezbrace de hainele mizerabile și să îi spele cu apă de mare 
extrasă de pompe. Tocmai mă dusesem la bucătărie pentru a le da instrucțiuni 
bucătarului și oamenilor lui despre precauţiile în manevrarea hranei, când, 
brusc, am simţit puntea fugindu-mi de sub tălpi. 

Bucătarul căruia îi vorbeam a întins o mână și a tras ivărul la ușa dulapului 
din spatele lui. S-a repezit să prindă o oală neasigurată care a sărit de pe un 
raft, a vârât în dulapul de jos o bucată mare de șuncă înfiptă într-o ţepușă și s- 
a răsucit să trântească un capac pe oala care fierbea deasupra focului. 

M-am holbat uimită la el. ÎI văzusem şi pe Murphy executând același balet 
ciudat, iar asta se întâmpla când Artemis ridica ancora sau schimba cursul 
brusc. 

— Ce...? am exclamat, dar am renunţat să mai întreb și m-am îndreptat spre 
punte cât de repede am putut. 

Nava înainta cu viteză; așa masivă și solidă cum era, am simţit vibrația care 
venea dinspre chilă. 

Am ieșit furtunos pe punte și am văzut un nor de pânze deasupra capului, 
umflate în vânt, în timp ce Artemis rămânea tot mai departe în urma noastră. 
Căpitanul Leonard stătea lângă timonier, privind spre Artemis, în vreme ce 
ofițerul principal răcnea comenzi către oamenii de la velatură. 

— Ce faceţi? am strigat eu. Ticălosule, ce se petrece? 

Căpitanul mi-a aruncat o privire, vădit jenat, dar ţinându-și fălcile încleștate 
cu îndărătnicie. 

— Trebuie să ajungem cât mai curând în Jamaica, a spus el. Obrajii îi erau 
îmbujoraţi de vântul tot mai puternic ori poate că roșise de rușine. Îmi pare 
rău, doamnă Malcolm, sincer, regret situaţia, dar... 

— Dar nimic! am spus eu, furioasă. Întoarceți! Opriţi! Aruncaţi ancora, la 
naiba! Nu mă puteţi răpi astfel! 

— Regret această situaţie, a spus el cu încăpățânare. Dar cred că voi avea 
nevoie de serviciile dumneavoastră în continuare, doamnă Malcolm. Nu vă 
îngrijoraţi, a adăugat, străduindu-se să îmi dea asigurări de care nu era tocmai 
convins. 

A întins mâna ca și cum ar fi vrut să mă bată încurajator pe umăr, apoi s-a 
răzgândit. Şi-a lăsat mâna să cadă pe lângă corp. 

— l-am promis soțului dumneavoastră că marina vă va asigura cazare în 
Jamaica până când Artemis va ajunge acolo. 

S-a retras un pas când a văzut expresia de pe chipul meu, temându-se că îl 
voi ataca — și nu fără motiv. 

— Cum adică i-aţi promis soţului meu? am spus printre dinţii încleștați. 
Vreţi să spuneți că J... că domnul Malcolm v-a permis să mă răpiți? 

— A... nu. Nu a vrut. 

Căpitanul părea să considere stresantă această interogare. A scos o batistă 
murdară dintr-un buzunar și și-a șters fruntea și ceafa. 

— A fost foarte intransigent. 

— Intransigent, da? Ei bine, așa voi fi și eu! am exclamat și am bătut cu 


piciorul în punte, voind să-l calc pe picior, dar am dat greș, deoarece s-a retras 
cu agilitate. Dacă vă așteptați să vă ajut, domnule răpitor de persoane, ar 
trebui să mai cugetaţi! 

Căpitanul și-a vârât batista în mânecă și a luat o poziţie hotărâtă. 

— Doamnă Malcolm, mă siliți să vă relatez discuţia pe care am avut-o cu 
soţul dumneavoastră. Artemis navighează sub pavilion francez și cu 
documente franceze, dar mai bine de jumătate din membrii echipajului sunt 
englezi sau scoțieni. Aș fi putut cere ca acești oameni să urce la bordul navei 
mele pentru a munci aici — și chiar aveam mare nevoie de ei. Am convenit să 
îi las acolo, pentru a beneficia, în schimb, de cunoștințele dumneavoastră 
medicale. 

— Deci aţi decis să exercitaţi presiuni asupra mea. Și soțul meu a fost de 
acord cu acest... târg? 

— Nu, a spus tânărul căpitan, pe un ton destul de sec. Însă căpitanul lui 
Artemis a înţeles forţa argumentelor mele. 

S-a uitat la mine și i-am văzut ochii umflaţi de nopţile nedormite, dar și 
tunica prea mare, care flutura pe torsul lui slăbit. În ciuda tinereţii și a 
înfățișării lui neîngrijite, dădea dovadă de o demnitate deosebită. 

— Trebuie să vă cer iertare pentru ceea ce sigur vi se pare un 
comportament extrem de josnic pentru un gentleman, doamnă Malcolm, dar 
adevărul este că sunt disperat, a spus el simplu. S-ar putea ca dumneavoastră 
să reprezentaţi singura noastră șansă. A trebuit să risc. 

Am deschis gura să-i răspund, dar am renunţat. În ciuda furiei mele — dar și 
neliniștită de ceea ce va spune Jamie când ne vom revedea —, mi-a fost milă de 
situaţia în care se găsea căpitanul englez. Era foarte adevărat că, fără ajutorul 
cuiva, risca să își piardă tot echipajul. Chiar și cu ajutorul meu, aveam să 
pierdem câţiva marinari, dar aceasta era o perspectivă la care nu voiam să mă 
gândesc deocamdată. 

— Bine, am spus printre dinţi. Da... bine! 

M-am uitat peste copastie, spre pânzele tot mai mici ale lui Artemis. Nu 
eram predispusă la rău de mare, dar am simţit un gol în stomac pe măsură ce 
corabia și Jamie rămâneau în urmă. 

— S-ar părea că nu prea am de ales. Va trebui să-mi puneţi la dispoziţie cât 
mai mulți oameni ca să curețe interpunţile. Aveţi alcool la bord? 

A părut ușor surprins. 

— Alcool? Păi, există rom pentru grogul membrilor echipajului și probabil 
ceva vin în depozitul din sala tunurilor. Ar fi de ajuns? 

— Dacă asta e tot ce aveţi, va trebui să ne ajungă, am răspuns încercând să 
îmi ignor sentimentele atât cât să fac faţă situaţiei. Înseamnă că trebuie să stau 
de vorbă cu comisarul de bord al navei. 

— Da, desigur. Veniţi cu mine. 

Leonard a pornit spre scara de tambuchi care ducea sub punte, apoi, roșind, 
s-a retras și a făcut un semn stângaci spre mine, îndemnându-mă să merg în 
faţa lui, pentru ca nu cumva să îmi expun picioarele în mod indecent, am 


presupus eu. Cu un amestec de amuzament și furie, mi-am mușcat buza și am 
luat-o înainte. 

Ajunsesem la baza scării când am auzit un vacarm de voci venind de 
deasupra. 

— Nu, îţi zic eu, căpitanul nu trebuie deranjat! Indiferent ce ai să-i spui... 

— Dă-mi drumul! Înţelege odată, dacă nu vorbesc acum cu el, va fi prea 
târziu! 

Am auzit glasul tăios al lui Leonard, când s-a întors către cei care îl 
tulburau. 

— Stevens! Ce înseamnă asta? Ce s-a întâmplat? 

— Nimic, domnule, a spus omul cu glas mieros. Doar că Tompkins spune 
că ştie cine era tipul de pe corabia aia — cel masiv, cu păr roșcat. Zice că... 

— N-am timp acum, l-a întrerupt căpitanul cu glas hotărât. Spune-i 
secundului, Tompkins, și mă voi ocupa de asta mai târziu. 

Firește, când am auzit acest schimb de replici, am urcat până la jumătatea 
scării și am ascultat cu toată atenţia. 

Tambuchiul s-a întunecat când Leonard a reînceput să coboare scara. 
Tânărul s-a uitat atent la mine, dar nu am lăsat să mi se citească sentimentele 
pe chip și am reușit să vorbesc cu glas calm: 

— Ce rezerve de hrană aveţi, domnule căpitan? Oamenii bolnavi trebuie 
hrăniţi cu foarte mare grijă. Nu prea cred că aveţi lapte la bord, dar... 

— Ba da, avem lapte, a spus el, devenind brusc mai binedispus. Avem șase 
capre care dau lapte. Soţia tunarului, doamna Johansen, le poartă foarte bine 
de grijă. După ce discutaţi cu comisarul de bord, o voi trimite la 
dumneavoastră. 

Căpitanul Leonard m-a prezentat scurt domnului Overholt, comisarul de 
bord, apoi a plecat, lăsând ordin să mi se ofere orice serviciu posibil. Un 
bărbat scund, plinuţ, cu capul chel și lucios, domnul Overholt m-a măsurat pe 
deasupra gulerului mare al hainei care mi-a amintit de un Humpty-Dumpty2 
mărunt, murmurând cu glas nefericit despre lipsa de provizii aproape de 
sfârșitul unei călătorii și despre cât de întristat era, dar eu nu m-am arătat 
dispusă să îl ascult până la capăt. Eram mult prea agitată gândindu-mă la ceea 
ce auzisem fără să vreau. 

Cine era acel Tompkins? Glasul îmi era cu totul necunoscut și aveam 
convingerea că nu mai auzisem acel nume. Lucru și mai important, ce știa el 
despre Jamie? Şi ce avea să facă Leonard cu acele informaţii? Și, după cum 
stăteau lucrurile, în acele momente nu puteam face nimic altceva decât să îmi 
controlez starea de agitație și, în timp ce făceam speculaţii inutile, să stabilesc 
cu domnul Overholt ce provizii erau disponibile pentru a fi folosite în 
infirmeria bolnavilor. 

Din câte am aflat, nu mare lucru. 

— Nu, sigur nu au voie să mănânce carne sărată, am spus cu fermitate. Nici 
pesmeţi, decât dacă sunt înmuiaţi în lapte fiert, și poate vom reuși asta când își 
vor mai reveni. Cu condiţia să eliminați mai întâi gărgăriţele din pâine, am 


adăugat eu, pentru că-mi amintisem și acel amănunt. 

— Peşte, a sugerat domnul Overholt, oarecum disperat. Întâlnim deseori 
bancuri mari de macrou sau chiar bonită, când ne apropiem de Caraibi. 
Câteodată, oamenii din echipaj au noroc și îi prind cu undiţele. 

— S-ar putea să fie de folos, am spus eu cu un aer absent. Laptele fiert și 
apa fiartă vor fi de ajuns în primele etape, dar, când oamenii vor începe să își 
revină, vor avea nevoie de ceva mai hrănitor — supă, de pildă. Presupun că 
puteţi face ciorbă de pește, da? Asta în cazul în care nu aveţi ceva mai 
potrivit. 

— Cum să spun... Domnul Overholt a părut profund neliniștit. Avem o 
cantitate redusă de smochine uscate și un butoi mare de vin de Madeira, dar 
sigur nu le putem folosi. 

— De ce? 

L-am privit fix, iar el și-a mutat greutatea de pe un picior pe altul, stânjenit. 

— Păi, pentru că acele provizii sunt destinate pasagerului nostru, a spus el. 

— Ce fel de pasager? am întrebat cu glas neutru. 

Domnul Overholt a părut surprins. 

— Nu v-a spus căpitanul? ÎI ducem pe noul guvernator al insulei Jamaica. 
Acesta este motivul, mă rog, unul dintre motivele — s-a corectat el, 
tamponându-și agitat chelia cu o batistă — grabei noastre. 

— Dacă nu e bolnav, guvernatorul poate mânca preparate din carne sărată, 
am spus cu fermitate. Poate chiar i-ar prii, nu mă îndoiesc. lar acum, dacă 
aduceţi vinul în bucătărie, eu plec, pentru că am de lucru. 


Ajutată de unul dintre cadeți, un tânăr scund și solid, pe nume Pound, am 
făcut repede un tur al navei, verificând cu severitate proviziile și oamenii. 
Mergând cu pași iuți în urma mea, ca un buldog mic, dar feroce, Pound i-a 
anunţat cu hotărâre în glas pe bucătari, dulgheri, măturători, maeștri velari și 
magazioneri că orice dorință a mea — oricât de absurdă li s-ar fi părut — trebuia 
îndeplinită neîntârziat, din ordinul căpitanului. 

Carantina era cel mai important lucru. Imediat ce interpunţile au fost 
curățate și aerisite, pacienţii puteau fi transportaţi din nou jos, însă hamacurile 
trebuiau reașezate lăsând spaţiu între ele astfel încât să beneficieze de toate 
facilităţile de igienă personală. Membrii echipajului care nu prezentau 
simptome de îmbolnăvire trebuiau să doarmă pe punte. 

Văzusem în bucătărie două oale mari care puteau fi suficiente. Am 
recapitulat rapid lista celorlalte lucruri pe care le aveam în minte și am sperat 
că bucătarul-șef nu ţinea chiar atât de mult ca Murphy la lucrurile care îi erau 
dragi. 

L-am urmat pe Pound, cu ochii la capul său acoperit cu bucle tăiate scurt, 
pe scara care ducea spre o magazie unde se găseau vele vechi, ce puteau fi 
folosite drept cearșafuri sau cârpe. Mintea îmi era doar pe jumătate la ceea ce 
aveam de făcut; restul se concentra asupra cauzei care declanșase epidemia de 
febră tifoidă. Boala era provocată de un bacil de genul Salmonella, se 


răspândea prin ingestia bacilului și se transmitea apoi prin mâinile 
contaminate de urină sau de fecale. 

Având în vedere obiceiurile sanitare ale marinarilor, oricare dintre membrii 
echipajului putea fi purtătorul bolii. Ţinând seama de izbucnirea bruscă și pe 
scară largă a bolii, cel mai probabil vinovat era unul dintre cei care manevrau 
hrana — bucătarul sau unul dintre cele două ajutoare ale lui ori poate vreunul 
dintre subordonați. Trebuia să descopăr câţi erau, pe cine serviseră și dacă 
vreunul dintre ei își schimbase tura cu patru săptămâni în urmă — ba nu, cinci, 
m-am corectat eu. Boala izbucnise cu patru săptămâni în urmă, însă trebuia să 
țin seama și de perioada de incubație a bolii. 

— Domnule Pound, am strigat eu, iar faţa lui rotundă a apărut de la poalele 
scării. 

— Da, doamnă. 

— Apropo, domnule Pound, care ţi-e numele mic? l-am întrebat. 

— Elias, doamnă, a spus el, părând ușor mirat. 

— Te deranjează dacă îţi spun așa? 

Am mai coborât o treaptă și i-am zâmbit. Mi-a răspuns cu un zâmbet, dar 
ezitant. 

— Păi... nu, doamnă. Deși s-ar putea ca pe domnul căpitan să îl supere asta, 
a adăugat el cu teamă. Nu e ceva obișnuit pe o navă, înţelegeți? 

Elias Pound nu avea mai mult de șaptesprezece sau optsprezece ani; mă 
îndoiam că Leonard era cu cinci sau șase ani mai vârstnic. Totuși, protocolul 
trebuia respectat. 

— Voi fi foarte respectuoasă în public, l-am asigurat, reprimându-mi un 
zâmbet. Dar dacă e să colaborezi cu mine, mi-ar fi mai ușor să mă adresez pe 
numele mic. 

Spre deosebire de el, știam ce ne aștepta — ore și zile, probabil chiar 
săptămâni de trudă și epuizare, când simţurile aveau să se stingă și doar 
obiceiurile și instinctele oarbe — dar și conducerea unui șef neobosit — îi vor 
ține în activitate pe cei care trebuiau să se ocupe de bolnavi. 

Nu mă simţeam nicidecum neobosită, dar iluzia aceea trebuia menţinută. 
Acest lucru putea fi realizat cu ajutorul altor doi sau trei oameni, pe care să îi 
instruiesc; înlocuitori ai mâinilor și ai ochilor mei, care puteau continua 
activitatea cât timp eu mă odihneam. Soarta, dar și căpitanul Leonard îl 
numiseră pe Elias Pound drept mâna mea dreaptă; era de preferat să fiu în cei 
mai buni termeni cu el din primele clipe. 

— Elias, de câtă vreme te afli pe mare? l-am întrebat, oprindu-mă și 
urmărindu-l când s-a aplecat pentru a trece pe sub o platformă pe care se aflau 
spiralele enorme ale unui lanţ care mirosea urât, cu zale de două ori mai mari 
decât pumnul meu strâns. 

Lanţul de ancoră? m-am întrebat. Părea suficient de rezistent pentru a 
amara pachebotul Queen Elizabeth, ceea ce m-a liniștit puţin. 

— De când aveam șapte ani, doamnă, a spus el, trăgându-se în spate și 
târând un cufăr mare. 


S-a îndreptat gâfâind după efort, apoi şi-a șters faţa rotundă și nevinovată. 

— Unchiul meu este comandantul navei Triton, astfel că a putut să îmi 
asigure o cabină acolo. M-am alăturat doar pentru această călătorie navei 
Porpoise, care a plecat din Edinburgh. 

A deschis cufărul, dând la iveală diferite instrumente chirurgicale, acoperite 
de ceva gălbui — am sperat că era vorba de rugină — și o adunătură de sticluţe 
și de recipiente cu dopuri. Unul dintre recipiente crăpase, iar un praf fin ca 
ghipsul se așternuse peste toate obiectele din cufăr. 

— Doamnă, asta e tot ce avea la el domnul Hunter, doctorul navei. Aveţi 
nevoie de ceva de aici? 

— Doar Dumnezeu știe, am spus eu, aruncând o privire în cufăr. Dar o să 
mă uit. Elias, pune totuși pe cineva să îl ducă în locul unde sunt bolnavii. Și 
mai vreau să îi vorbeşti clar și răspicat bucătarului. 


Cât am supravegheat curăţarea interpunţilor cu apă de mare fiartă, prin 
minte mi-au trecut alte gânduri. 

În primul rând, am stabilit în gând etapele necesare de urmat pentru a 
combate boala. Doi oameni, prea epuizați de deshidratare și de suferinţă, 
muriseră în timp ce fuseseră mutaţi de pe interpunte, iar acum erau întinși pe 
puntea pupă, unde, cu hărnicie, velarul îi cosea în hamacurile lor pentru a fi 
înmormântați în mare, punându-le la picioare câte două ghiulele. Alţi 
patruzeci și cinci de oameni aveau șanse de supravieţuire de la excelente la 
foarte slabe; cu noroc și pricepere îi puteam salva pe cei mai mulţi dintre ei. 
Dar câte alte cazuri erau încă nedepistate și aveau să apară printre membrii 
echipajului? 

La ordinul meu, în bucătărie fierbeau cantităţi uriașe de apă; apă de mare 
pentru curăţare și apă dulce pentru băut. Am mai notat ceva pe lista pe care 
mi-o alcătuisem în minte: să vorbesc cu doamna Johansen, care se ocupa de 
capre, și să aranjez ca și laptele să fie sterilizat. 

Trebuia să discut cu ajutoarele de la bucătărie în legătură cu îndatoririle lor; 
dacă reușeam să descopăr și să izolez o singură sursă de infecţie, asta ar fi 
ajutat mult la oprirea răspândirii bolii. Punct bifat. 

Tot alcoolul de pe navă fusese strâns în infirmerie, spre profunda groază a 
domnului Overholt. Putea fi folosit în forma în care se găsea, dar era mai bine 
să devină alcool distilat. Se putea găsi o modalitate de a-l distila? O să verific 
cu comisarul de bord al navei. Punct bifat. 

Toate hamacurile trebuiau fierte înainte ca oamenii sănătoși să doarmă în 
ele. Asta trebuia făcut imediat, înainte ca următorul schimb să se odihnească. 
Să-l trimit pe Elias să organizeze o echipă de oameni care să măture și să 
curețe; problema lenjeriei curate era prioritară. Punct bifat. 

Dincolo de lista tot mai lungă de treburi urgente, mă frământau gânduri 
legate de misteriosul Tompkins și de informaţiile lui, care îmi rămăseseră 
necunoscute. Indiferent despre ce ar fi fost vorba, nava nu-și schimbase cursul 
pentru a se întoarce la Artemis. Ori căpitanul Leonard nu luase în serios 


informaţiile, ori era prea dornic să ajungă în Jamaica pentru a permite altor 
lucruri să îl reţină din drum. 

Mă oprisem câteva momente lângă balustradă ca să-mi pun ordine în 
gânduri. Mi-am dat părul de pe frunte și am ridicat capul spre vântul 
purificator, lăsându-l să îndepărteze duhoarea de boală. Aburi urât mirositori 
se ridicau dintr-un tambuchi aflat în apropiere, semn că dedesubt se folosea 
apă fiartă pentru curăţenie. După ce vor termina, acolo avea să fie mai bine, 
dar asta nu însemna neapărat aer proaspăt. 

Am privit peste balustradă, sperând zadarnic să zăresc vreo pânză, dar 
Porpoise era singura navă, iar Artemis și Jamie se aflau mult în urmă. 

Am alungat brusc valul de singurătate și de panică. Trebuia să vorbesc cu 
căpitanul Leonard cât mai curând. Să obțin răspunsuri la cel puţin două dintre 
întrebările care mă frământau: posibila sursă a izbucnirii epidemiei de febră 
tifoidă și rolul necunoscutului Tompkins în treburile lui Jamie. Însă 
deocamdată aveam alte probleme mai presante. 

— Elias! am strigat, știind că trebuie să se găsească prin preajmă. Du-mă la 
doamna Johansen și la caprele ei, te rog. 


47. NAVA BOLNAVĂ 


Vreme de două zile nu mi-am găsit timp să discut cu căpitanul Leonard. Mă 
dusesem de două ori la cabina lui, dar descoperisem că era plecat sau ocupat — 
calcula poziţia navei ori consulta hărți, mi s-a spus, ori era prins cu alte 
secrete de navigaţie. 

Domnul Overholt începuse să mă ocolească pentru a scăpa de solicitările 
mele nesfârșite, încuindu-se în cabina lui cu un recipient pentru pomadă, în 
care își pusese salvie uscată și isop, pe care și-l legase la gât pentru a se feri de 
boală. Marinarii sănătoși numiţi pentru a face curăţenie se arătaseră letargici și 
rezervaţi la început, însă i-am zorit și i-am dojenit, i-am fulgerat cu privirea și 
am ţipat la ei, am bătut din picior și am răcnit și, treptat, i-am făcut să 
muncească. Mă simţeam mai curând ca un câine ciobănesc decât ca un medic 
— răstindu-mă și mârâind la ei, astfel că răgușisem de atâta efort. 

Însă vedeam semne bune; în rândul marinarilor se instalase un sentiment de 
speranță și hotărâre — simţeam asta. Încă patru decese și încă zece cazuri de 
îmbolnăvire, însă gemetele de suferinţă ale celor de pe interpunte se răriseră, 
iar feţele celor încă sănătoși reflectau ușurarea care se năștea din senzaţia că 
făceau ceva — orice. Deocamdată nu reușisem să descopăr sursa contaminării. 
Dacă reușeam și dacă stăvileam apariţia altor cazuri de îmbolnăvire, probabil 
că în mai puţin de o săptămână puteam pune capăt situaţiei devastatoare, câtă 
vreme Porpoise mai avea oameni capabili să desfășoare activităţile de pe 
navă. 

După o verificare a oamenilor sănătoși, am descoperit doi aduși forțat pe 
navă dintr-o închisoare a unui comitat, unde fuseseră aruncaţi pentru că 
produseseră băuturi alcoolice, lucru ilegal. Mulţumind lui Dumnezeu, i-am 
pus să construiască un alambic în care — spre oroarea echipajului — jumătate 
din provizia de rom a navei a fost distilată pentru a obţine alcool pur necesar 
dezinfecţiei. 

Postasem un ofiţer aspirant la intrarea în salonul bolnavilor și un altul în 
apropierea bucătăriei, fiecare având un vas cu alcool și sarcina de a nu lăsa pe 
nimeni să intre sau să iasă fără să își cufunde mâinile în alcool. Alături de 
fiecare ofițer se afla câte un soldat înarmat, însărcinat să păzească butoiul în 
care se arunca alcoolul folosit când acesta era prea murdar ca să mai slujească 
la ceva. 

Am descoperit un aliat neașteptat în persoana doamnei Johansen, soția 
tunarului. O femeie inteligentă, trecută de treizeci de ani, care înţelesese ce 
voiam de la ea și procedase întocmai, în ciuda faptului că stăpânea doar câteva 


cuvinte în engleză, iar eu nu știam suedeză. 

Dacă Elias era mâna mea dreaptă, Annekje Johansen era mâna mea stângă. 
Îşi asumase răspunderea de a fierbe laptele de capră, zdrobise cu răbdare 
pesmeţii — îndepărtând gărgărițele — pentru a face un amestec și le dăduse 
acea hrană marinarilor îndeajuns de zdraveni ca să o poată digera. 

Soţul ei, tunarul-șef, era una dintre victimele febrei tifoide, însă, din 
fericire, părea unul dintre cazurile mai ușoare și aveam toate speranţele că se 
datorită constituţiei lui robuste. 

— Doamnă, Ruthven spune că cineva a băut din alcoolul pur. 

Cu chipul lui rotund și rozaliu părând tras și obosit, slăbit considerabil de 
presiunile la care fusese supus în ultimele zile, Elias Pound a apărut alături de 
mine. 

Am spus ceva extrem de urât, iar el a făcut ochii mari. 

— Scuze, am adăugat și mi-am trecut dosul mâinii peste frunte, încercând 
să-mi dau părul din ochi. N-am vrut să-ţi jignesc urechile delicate, Elias. 

— Oh, am mai auzit așa ceva, doamnă, m-a asigurat el. Dar nu de la o 
doamnă. 

— Elias, nu sunt o doamnă, am spus eu cu glas obosit. Sunt doctor. Pune pe 
cineva să scotocească pe navă și să-l descopere pe făptaș; probabil că deja și-a 
pierdut cunoștința. 

El a dat din cap și s-a răsucit pe un picior. 

— O să caut în magazia de parâme. Acolo se ascund de obicei când se 
îmbată. 

Era al patrulea caz în ultimele trei zile. În ciuda pazei organizate la alcoolul 
brut și la cel purificat, marinarii, care aveau parte doar de jumătate din raţia 
zilnică de grog, erau atât de disperaţi să bea, încât găseau diferite metode de a 
ajunge la alcoolul pentru dezinfectare. 

— Dumnezeule mare! doamnă Malcolm, spusese comisarul de bord al 
navei, clătinând din capul chel când mă plânsesem de acea problemă. 
Marinarii beau orice, doamnă. Brandy prost din prune, din piersici zdrobite 
într-o cizmă și lăsate acolo să fermenteze — păi, am descoperit un marinar care 
fura bandaje folosite din cabinetul doctorului și le înmuia sperând să scoată 
măcar o idee de alcool. Nu, doamnă, chiar dacă le spui că bând așa ceva o să 
moară, tot nu se potolesc. 

Şi chiar îi omora. Unul dintre cei patru oameni care băuseră alcool pur 
murise; alți doi erau în secțiunea bătută în scânduri a rezervei improvizate, în 
comă profundă. lar dacă supravieţuiau, probabil că aveau să sufere leziuni 
cerebrale permanente. 

— Parcă munca pe o gaură de iad plutitoare nu ar fi de ajuns ca să producă 
leziuni cerebrale oricui, i-am mărturisit cu amărăciune unei rândunici-de-mare 
care se lăsase pe balustradă, în apropiere de mine. Ca și cum n-ar fi de ajuns, 
încerci să salvezi jumătate dintre nenorociţii ăștia de febră tifoidă, acum 
cealaltă jumătate încearcă să se sinucidă cu alcoolul meu! Să-i ia dracu’ pe 


toţi! 

Rândunica-de-mare a înclinat capul, a socotit că nu eram comestibilă și a 
zburat. De jur împrejur, oceanul era pustiu — în față, unde Indiile de Vest 
ascundeau soarta lui lan cel Tânăr, și în spate, unde Jamie și Artemis 
dispăruseră de mult. lar eu mă aflam la mijloc, cu șase sute de marinari 
englezi nebuni după băutură și cu o infirmerie plină de oameni cu intestinele 
inflamate. 

Am Stat așa câteva clipe spumegând de furie, apoi m-am întors hotărâtă 
spre pasarela de la provă. Nu mă interesa dacă în acele momente căpitanul 
Leonard se ocupa personal de pomparea apei din santine, trebuia să stea de 
vorbă cu mine. 


M-am oprit imediat ce am deschis ușa cabinei. Încă nu era amiază, dar 
căpitanul dormea, cu capul pe braţe, peste un registru deschis. Pana îi căzuse 
din mână, iar călimara de sticlă, ancorată într-un suport, se legăna încet, odată 
cu mișcarea navei. Căpitanul îţi ţinea faţa întoarsă într-o parte, cu obrazul 
apăsat de un braţ. În ciuda bărbii nerase de câteva zile, arăta absurd de tânăr. 

Gândindu-mă să plec, m-am întors, dar am atins cu rochia un dulap, în care 
un teanc de cărți stătea într-un echilibru precar între alte documente, 
instrumente de navigaţie și hărți făcute sul. Volumul aflat în vârful 
mormanului a căzut cu un bufnet pe podea. 

Având în vedere celelalte zgomote, scârțâituri, pocnete de vele, șuieratul 
vântului, strigăte care reprezentau fundalul vieţii de la bordul navei, sunetul 
abia s-a auzit, dar l-a trezit, făcându-l să clipească surprins. 

— Doamnă Fra... doamnă Malcolm! a spus el și a dus o mână la faţă, apoi a 
clătinat rapid din cap, străduindu-se să se trezească. Ce s-a... aveţi nevoie de 
ceva? 

— N-am vrut să vă trezesc, am spus. Dar am nevoie de mai mult alcool — 
dacă e necesar, pot folosi doar rom — și trebuie să le vorbiți membrilor 
echipajului, pentru a descoperi dacă există vreo cale de a-i împiedica să 
încerce consumul de alcool distilat. Astăzi s-a otrăvit încă un om cu alcool. Și 
dacă există posibilitatea de a avea mai mult aer proaspăt în infirmerie... 

Mi-am dat seama că îl copleșeam cu cereri și m-am oprit. 

Străduindu-se să își pună gândurile în ordine, el a clipit iute de câteva ori și 
s-a scărpinat în barbă. Nasturii de pe mânecă îi lăsaseră două urme roșii pe 
obraz, iar părul i se lipise de cap pe o parte. 

— Am înțeles, a spus el, oarecum prostește, apoi, pe măsură ce s-a 
dezmeticit, chipul i s-a limpezit. Da, sigur. Voi da ordin să se instaleze o 
mânecă de vânt pentru a duce mai mult aer curat jos. Cât privește alcoolul, 
trebuie să vă cer îngăduinţa de a mă consulta cu comisarul de bord, pentru că 
eu unul nu știu ce rezerve mai avem pe navă. 

S-a întors şi a inspirat adânc, ca și cum ar fi vrut să strige, însă și-a adus 
aminte că stewardul său nu se găsea în apropiere, fiind undeva în infirmerie. 
Chiar atunci dangătul clopotului navei s-a auzit slab deasupra noastră. 


— Vă cer iertare, doamnă Malcolm, a spus căpitanul, din nou politicos. E 
aproape amiază și trebuie să urc pentru a vedea poziţia în care ne aflăm. Dacă 
mai rămâneţi aici câteva momente, îl voi trimite pe comisarul de bord la 
dumneavoastră. 

— Mulţumesc. 

M-am așezat pe scaunul pe care tocmai îl părăsise. S-a întors să plece, 
făcând un efort să își aranjeze pe umeri haina prea largă, plină de fireturi. 

— Căpitane Leonard, am zis, dintr-un impuls. 

EI s-a întors, privindu-mă iscoditor. 

— Dacă nu vă supără întrebarea mea, ce vârstă aveţi? 

S-a crispat o clipă, dar mi-a răspuns: 

— Nouăsprezece ani, doamnă. La dispoziţia dumneavoastră, doamnă. 

Apoi a dispărut pe ușă. L-am auzit bocănind pe scară, strigând cu glas 
răgușit de extenuare. 

Nouăsprezece ani! Am încremenit, paralizată de șoc. ÎI credeam foarte 
tânăr, dar nici chiar așa. Cu faţa asprită de expunerea la vânt și la aer sărat, 
ridată de încordare și de neodihnă, mi se păruse a avea în jur de douăzeci și 
cinci de ani. Dumnezeule! am gândit îngrozită. E aproape un copil! 

Nouăsprezece. Aproape de vârsta Briannei. Şi s-a pomenit pe negândite la 
comanda unei nave — nu una obișnuită, ci un cuirasat englez — și nu doar atât, 
ci una cu bolnavi de febră tifoidă la bord, ceea ce o privase brusc de un sfert 
din echipaj și practic de mai toţi comandanții... Am simţit cum spaima și furia 
care crescuseră în mine în ultimele zile încep să se domolească și mi-am dat 
seama că impertinenţa de a mă fi răpit nu era de fapt aroganță sau o judecată 
eronată, ci urmarea unei disperări aproape totale. 

Trebuia să primească ajutor, așa spusese. Ei bine, îl avea, și eu eram acela. 
Am inspirat adânc și am vizualizat ceea ce lăsasem în salonul improvizat 
pentru bolnavi. Acela era al meu, doar al meu, și trebuia să fac tot ce se putea 
pentru a-i salva pe acei oameni. 

Căpitanul Leonard își lăsase jurnalul de bord deschis pe birou, iar ultimele 
însemnări erau incomplete. Pe pagină era o mică pată umedă; asta însemna că 
salivase puţin în timp ce dormea. Dintr-o pornire de milă amestecată cu 
iritare, am dat pagina ca să ascund alte dovezi ale vulnerabilităţii lui. 

Ochii mei au surprins un cuvânt pe noua pagină, de aceea m-am oprit, 
simțind un fior rece pe ceafă când mi-am amintit ceva. Când îl trezisem pe 
neașteptate, căpitanul tresărise, mă văzuse și spusese „Doamnă Fra...“ — după 
care se controlase. lar numele care îmi atrăsese atenţia era „Fraser“. Deci știa 
cine eram — dar și cine era Jamie. 

M-am ridicat iute și am închis ușa, trăgând ivărul. Avea să mă avertizeze 
dacă venea cineva. M-am așezat la biroul căpitanului, am netezit paginile 
jurnalului de bord și am început să citesc. 

Am dat paginile înapoi și am găsit însemnările despre întâlnirea cu 
Artemis, în urmă cu trei zile. Însemnările căpitanului Leonard se deosebeau 
de ale predecesorilor lui, pentru că cele mai multe era foarte scurte — fapt 


deloc surprinzător, având în vedere câte lucruri trebuia să rezolve în ultima 

vreme. Cele mai multe se refereau la navigaţie, cu o scurtă menţiune a 

numelor oamenilor care muriseră în ziua precedentă. Însă întâlnirea cu 
Artemis era notată, la fel și prezenţa mea pe navă. 

3 februarie 1767. În jurul orei opt dimineaţa, am găsit corabia 

Artemis, un bric mic, cu două catarge, sub pavilion francez. Am oprit- 

o şi am solicitat ajutorul medicului ei, C. Malcolm, care a ajuns la 

bordul navei noastre și va rămâne cu noi pentru a-i ajuta pe cei 

bolnavi. 

C. Malcolm, nu? Nicio menţiune că eram femeie; probabil acest lucru i s-a 

părut lipsit de importanţă ori dorise să evite alte întrebări despre decenţa 
acţiunilor lui. Am trecut la următoarea însemnare. 


4 februarie 1767. Astăzi am primit informaţii de la Harry Tompkins, 
marinar calificat, că supercargoul de pe bricul Artemis îi este 
cunoscut ca infractor sub numele de James Fraser, cunoscut și sub 
numele de Jamie Roy și Alexander Malcolm. Acest Fraser este un 
răzvrătit şi un renumit contrabandist, pentru capturarea căruia 
Serviciul Vamal al Regelui oferă o recompensă substanțială. Am 
primit aceste informaţii de la Tompkins după ce ne-am despărțit de 
nava Artemis, întrucât, având în vedere pasagerul nostru, ni s-a 
ordonat să ajungem cât mai grabnic în Jamaica. Totuși, dat fiind că 
am promis să le înapoiez medicul celor de pe Artemis, Fraser ar putea 
fi arestat cu această ocazie. 

Doi oameni morți din cauza bolii — despre care medicul de pe Artemis 
m-a informat că este febră tifoidă. Jno. Jaspers, marinar calificat EM, 
Harry Kepple, ajutor de bucătar, EM. 


Asta era tot; însemnarea din ziua următoare era dedicată în întregime 
navigaţiei și înregistrării decesului a șase membri ai echipajului, toţi având 
„EM“ scris alături de nume. M-am întrebat ce însemna asta, dar eram prea 
cufundată în gânduri ca să îmi mai fac alte probleme. 

Am auzit zgomot de pași care coborau scara și în ultima clipă am reușit să 
ridic ivărul înainte ca în ușă să răsune ciocăniturile comisarului de bord al 
navei. Abia am auzit scuzele domnului Overholt; mintea mea se străduia să 
înţeleagă acea nouă revelaţie. 

Cine mama naibii era Tompkins? Aveam convingerea că nimeni nu îl 
văzuse și nici nu auzise vreodată de el, și totuși el știa primejdios de multe 
lucruri despre activităţile lui Jamie. Ceea ce dădea naștere la două întrebări. 
Cum de ajunsese un marinar englez să deţină asemenea informaţii și cine le 
mai cunoștea? 

— ... reducem încă o dată rațiile de grog, ca să vă dau încă un butoi de rom, 
tocmai spunea domnul Overholt, cu o expresie de îndoială pe faţă. Marinarilor 
nu le va plăcea asta, dar ne-am putea descurca; mai avem două săptămâni 


până ajungem în Jamaica. 

— Fie că le place, fie că nu, eu am nevoie de alcool mai mult decât au ei de 
grog, i-am răspuns brutal. Când se plâng prea mult, spuneţi-le că, dacă nu mi 
se dă romul, s-ar putea ca niciunul dintre ei să nu ajungă în Jamaica. 

Domnul Overholt a oftat și și-a șters câteva picături de sudoare de pe 
fruntea lucioasă. 

— Așa o să le spun, doamnă, a consimţit el, înfrânt în acea chestiune. 

— Bine. Încă ceva, domnule Overholt. 

S-a întors cu un aer întrebător. 

— Ce înseamnă prescurtarea EM? L-am văzut pe căpitan scriind asta în 
jurnalul de bord. 

În ochii adânciţi în orbite ai comisarului de bord a apărut un licăr de 
amuzament. 

— Înseamnă „Eliberat, Mort“, doamnă. Singura modalitate sigură pentru 
mai toţi marinarii de a părăsi Marina Maiestăţii Sale. 


În timp ce mă îngrijeam ca oamenii să fie spălați și să li se dea apă îndulcită 
și lapte fiert, mintea îmi era chinuită de problema acelui necunoscut 
Tompkins. 

În afară de voce, nu știam nimic despre el. Putea fi unul dintre nenumăraţii 
marinari fără chip de pe catarge, una dintre siluetele pe care le vedeam 
mânuind parâmele, unul dintre oamenii anonimi care alergau de colo până 
colo pe punte în efortul zadarnic de a munci cât trei. 

Aveam să-l cunosc, desigur, dacă se îmbolnăvea; știam numele tuturor 
pacienţilor din rezerva improvizată. Dar nu puteam să las chestiunea în 
așteptare în speranța oarecum macabră că Tompkins va contracta febră 
tifoidă. În cele din urmă, m-am hotărât să întreb; oricum, probabil că el știa 
cine sunt eu. Chiar dacă afla că mă interesasem de el, era greu de crezut că se 
va întâmpla ceva rău. 

Elias era omul potrivit să-mi spună. Am așteptat până la sfârșitul zilei, 
încredinţată că oboseala îi va mai domoli curiozitatea firească. 

— Tompkins? 

Băiatul s-a încruntat puțin, apoi s-a luminat la față. 

— Da, doamnă. E unul dintre marinarii de pe teugă. 

— Ştii cumva unde s-a îmbarcat? 

Nu era cea mai potrivită întrebare ca să-mi justific interesul subit pentru un 
om pe care nu îl întâlnisem niciodată, dar, din fericire, Elias era prea obosit ca 
să se mire. 

— Cred că la Spithead, a spus el nesigur. Ba nu! Mi-am adus aminte, la 
Edinburgh. 

Și-a frecat nasul cu dosul mâinii ca să își reprime un căscat. 

— Da, la Edinburgh. Nu mi-aș fi amintit dacă nu ar fi fost îmbarcat forţat și 
nu ar fi făcut mare scandal, susținând că nu îl puteau pedepsi astfel, fiindcă era 
protejat și lucra pentru sir Percival Turner, la vamă. 


În cele din urmă, nu s-a mai putut abţine și a căscat, apoi a continuat: 

— Dar nu avea nicio dovadă scrisă privind protecţia lui sir Percival, a mai 
spus el clipind des, așa că nu era nimic de făcut. 

— Ah, a fost agent vamal? 

Asta putea explica lucrurile, desigur. 

— Înî. Adică da, doamnă. 

Elias făcea eforturi eroice să rămână treaz, dar ochii săi lucioși fixau 
felinarul de la capătul infirmeriei, iar el se legăna odată cu acesta. 

— Elias, du-te la culcare, i-am spus, făcându-mi-se milă de el. Termin eu 
aici. 

Încercând să alunge somnul, Elias s-a grăbit să clatine din cap. 

— Nu, doamnă! Nu mi-e somn deloc! a sărit el și a întins stângaci mâinile 
spre cana și spre sticla pe care le ţineam eu. Daţi-le încoace, doamnă, și 
mergeţi să vă odihniţi. 

Nu s-a lăsat înduplecat, ci a insistat cu îndărătnicie să mă ajute la 
distribuirea ultimei raţii de apă și abia după aceea a plecat împleticindu-se 
spre patul lui. 

Când am terminat, eram aproape la fel obosită ca și Elias, dar somnul nu s- 
a lipit de mine. Am stat întinsă în cabina medicului care murise, privind fix 
spre grinda întunecată de deasupra capului, ascultând scârţâiturile și vuietele 
de pe navă și mi-am pus întrebări. 

Așadar, Tompkins lucrase pentru sir Percival. Iar acesta din urmă știa sigur 
că Jamie era contrabandist. Dar era vorba de ceva mai mult? Tompkins îl știa 
pe Jamie din vedere. Cum? lar dacă sir Percival fusese dispus să tolereze 
activităţile clandestine ale lui Jamie în schimbul mitei, atunci — ei bine, 
probabil că niciuna dintre acele sume nu ajunsese în buzunarele lui Tompkins. 
Însă, în acest caz... și cum se explica ambuscada din golful Arbroath? Între 
contrabandiști exista un trădător? lar dacă așa stăteau lucrurile... 

Gândurile mele își pierdeau coerenţa, învârtindu-se precum un titirez care 
pierde din viteza de rotaţie. Faţa albă, pudrată, a lui sir Percival s-a 
transformat în masca violacee a agentului vamal spânzurat pe drumul de la 
Arbroath, iar flăcările aurii și roșietice ale felinarului explodat au iluminat 
crevasele din mintea mea. M-am rostogolit pe burtă, am strâns perna la piept, 
iar ultimul gând înainte de a adormi a fost că trebuia să-l găsesc pe Tompkins. 


S-a întâmplat însă ca Tompkins să mă găsească pe mine. Mai bine de două 
zile, situaţia din infirmerie fusese prea solicitantă ca să lipsesc de acolo mai 
mult de câteva minute. Totuși, în cea de-a treia zi, problemele s-au împuţinat 
și m-am retras în cabina medicului, dorind să mă spăl și să mă odihnesc 
înainte de bătăile de tobă care anunțau masa de prânz. 

Stăteam pe pat, cu o cârpă rece peste ochii obosiţi, când am auzit bocănituri 
și voci pe coridor. După un ciocănit sfios în ușă, o voce necunoscută a spus: 

— Doamnă Malcolm? S-a produs un accident, nu vă supăraţi, doamnă. 

Am deschis ușa larg și am văzut doi marinari sprijinindu-l pe un al treilea, 


care stătea într-un picior ca o barză, având faţa albită de șoc și de durere. 

Nu a trebuit să arunc decât o privire ca să-mi dau seama cu cine aveam de-a 
face. O parte a feţei bărbatului avea cicatrice livide rămase după arsuri grave, 
iar pleoapa răsucită de pe același obraz lăsa la vedere luciul lăptos al ochiului 
orb, astfel că nu am avut nevoie de altă confirmare că îl aveam înaintea mea 
pe marinarul cu un ochi despre care lan cel Tânăr crezuse că îl ucisese. Avea 
un început de chelie pornind de la frunte, iar părul castaniu și neîngrijit, prins 
într-o coadă de cal, atârna pe un umăr, descoperind urechile mari, 
transparente. 

— Domnule Tompkins, am spus cu siguranţă în glas, iar ochiul lui teafăr s- 
a căscat de uimire. Așezaţi-l acolo, vă rog. 

Cei doi l-au așezat pe un scaun de lângă perete și s-au întors la treabă; pe 
navă existau prea puţini oameni, astfel că nu își îngăduiau să piardă timpul. 
Cu inima bătându-mi puternic, m-am aplecat pentru a-i examina piciorul rănit. 

Bineînţeles, și el știa cine sunt. Îi văzusem faţa când deschisesem ușa. 
Piciorul pe care îl palpam părea foarte încordat. Rana, o tăietură adâncă de-a 
lungul pulpei, era urâtă, dar nu gravă, dacă beneficia de tratament. Sângerase 
mult, dar nu fuseseră secţionate artere mari, iar rana fusese bine bandajată cu 
o bucată de pânză din cămașa cuiva, astfel că sângerarea aproape încetase 
când am desfăcut bandajul improvizat. 

— Cum ai păţit asta, domnule Tompkins? l-am întrebat, ridicându-mă și 
întinzând mâna după sticla cu alcool. 

Alarmat și precaut, a privit spre mine cu ochiul teafăr. 

— O așchie de lemn, doamnă, mi-a răspuns pe tonul nazal pe care îl mai 
auzisem. S-a rupt scondrul pe care stăteam. 

Și-a scos limba pe furiș pentru a-și umezi buza de jos. 

— Am înţeles. 

Am ridicat capacul cutiei cu medicamente, care era goală, prefăcându-mă 
că încerc să găsesc remediile necesare. L-am studiat cu coada ochiului, 
chibzuind cum era mai bine să-l abordez. Era prevăzător; nici nu se punea 
problema să-l păcălesc ca să-mi facă dezvăluiri sau să îi câștig încrederea. 

Mi-am aruncat ochii spre tăblia mesei, căutând inspiraţie. Și am găsit-o. 
Cerându-i în gând scuze umbrei lui Esculap medicul, am ridicat fierăstrăul 
pentru amputări al fostului medic al navei — un obiect înfiorător, cu lama de 
patruzeci și cinci de centimetri, din oţel, prezentând câteva urme de rugină. L- 
am examinat gânditoare, m-am întors și am așezat partea cu dinți pe piciorul 
rănit, puţin deasupra genunchiului. I-am zâmbit fermecător lui Tompkins și 
am văzut groaza din ochiul teafăr. 

— Domnule Tompkins, vreau să discutăm deschis. 


O oră mai târziu, marinarul calificat Tompkins se afla în hamacul lui, cu 
rana prinsă în copci și bandajată, tremurând tot, dar încă întreg. În ceea ce mă 
privea, și eu tremuram puţin. 

Așa cum susţinuse în faţa comisiei de îmbarcare forțată din Edinburgh, 


Tompkins fusese agentul lui sir Percival Turner. În acea calitate, umbla prin 
docurile și prin depozitele din toate porturile din Firth of Forth, începând cu 
Culross și Donibristle și încheind cu Restalrig și Musselburgh, trăgând cu 
urechea la bârfe și stând cu ochiul teafăr căscat pentru a surprinde orice 
dovadă de activitate ilegală. 

Cum atitudinea scoţienilor față de legile de impozitare engleze era bine 
cunoscută, avea de raportat o mulțime de asemenea activităţi. Însă alta era 
povestea când venea vorba despre cum erau folosite acele informaţii. 
Contrabandiștii mărunți, prinși asupra faptului cu o sticlă sau două de rom sau 
de whisky produse ilegal puteau fi arestaţi pe loc, judecaţi și condamnaţi la 
închisoare și chiar la exil în colonii, cu confiscarea proprietăţii în favoarea 
Coroanei. 

Însă peștii mai mari erau păstraţi, ajungând să fie judecaţi personal de sir 
Percival. Cu alte cuvinte, li se permitea să plătească o mită considerabilă 
pentru a beneficia de privilegiul de a-și continua operaţiunile sub ochiul orb 
(spunând asta, Tompkins a râs sardonic, atingându-și ochiul orb) al agenţilor 
englezi. 

— Sir Percival are ambiţii mari, înţelegeţi? 

Deși nu se destinsese în mod vizibil, Tompkins măcar se calmase îndeajuns 
ca să se aplece în faţă, ochiul teafăr îngustându-se în timp ce îmi explica 
făcând gesturi largi. 

— E amestecat cu Dundas și cu toți ceilalți. Dacă totul merge bine, ar putea 
ajunge pair, ba poate chiar și cavaler, nu? Dar pentru asta e nevoie și de 
altceva, nu doar de bani. 

O demonstraţie spectaculoasă de competenţă și de serviciu deosebit adus 
Coroanei i-ar fi fost de ajutor. 

— De pildă, o arestare care să-i facă pe superiorii lui să tresară și să-l bage 
în seamă, nu? Auu! Doamnă, mă ustură. Sunteţi sigură de ceea ce faceţi 
acolo? 

Tompkins s-a uitat neîncrezător la picior, în timp ce eu curățam rana cu 
alcool diluat. 

— Sunt sigură. Continuă, te rog. Presupun că un simplu contrabandist, 
oricât de mare, nu s-ar fi dovedit suficient. 

Evident că nu. În orice caz, când aflase că ar putea prinde un infractor 
politic important, bătrânul sir Percival explodase de entuziasm. 

— Dar instigarea la revoltă e mai greu de dovedit decât contrabanda, nu? 
Prinzi un peștișor cu mărfuri, și el nu-ţi scoate nicio vorbă care să te ducă mai 
departe. Instigatorii ăștia sunt idealiști, a spus Tompkins, clătinând din cap 
dezgustat. Niciodată nu se dau în gât unul pe altul, asta e. 

— Așadar, nu știai pe cine cauţi? 

M-am ridicat și am luat o sutură din catgut dintr-un borcan, vârând-o în ac. 
Am surprins privirea îngrijorată a lui Tompkins, dar nu am făcut nimic pentru 
a-l linişti. ÎL voiam temător, dar și volubil. 

— Nu, nu știam care era peștele cel mare — asta până când unul dintre 


agenţii lui sir Percival a avut norocul să-l prindă la strâmtoare pe unul dintre 
asociaţii lui Fraser, care i-a dat pontul că era Malcolm tipogratul și i-a spus 
numele adevărat. Apoi lucrurile au devenit limpezi, bineînţeles. 

Am simţit că îmi stă inima în loc. 

— Cine a fost acel asociat? l-am întrebat. 

Numele și feţele celor șase contrabandiști mi s-au derulat în minte — 
peștişori. Niciunul dintre ei nu era idealist. Dar pentru care dintre ei fidelitatea 
nu era o barieră? 

— Nu știu. Vă spun adevărul, doamnă, jur! Au! a ţipat el disperat când i- 
am vârât acul sub piele. 

— Nu vreau să-ţi fac rău, l-am asigurat, cu glas prefăcut, atât cât am reușit. 
Totuși trebuie să cos rana. 

— Oo! Au! Nu știu, sigur nu știu! Dacă aș ști, v-aș spune, Dumnezeu mi-e 
martor! 

— Sunt convinsă, am spus, atentă la cusătură. 

— Vă rog, doamnă! Opriţi-vă! Doar o clipă! Știu doar că a fost englez! 
Asta e tot! 

Oprindu-mă din cusut, l-am privit fix. 

— Un englez? am întrebat pe un ton neutru. 

— Da, doamnă. Așa a spus sir Percival. 

Cu lacrimi care îi tremurau pe genele ambilor ochi, a coborât privirea spre 
mine. Am terminat sutura finală, cât de delicat am putut, și am făcut nodul. 
Fără să scot nicio vorbă, m-am ridicat, am turnat din sticla mea de brandy într- 
un păhărel și i l-am întins. 

A băut cu un aer recunoscător și, drept urmare, a părut mult mai liniștit. Fie 
din recunoștință, fie de ușurare că scăpase de acel calvar, mi-a spus restul 
poveștii. Pornit în căutarea unor dovezi care să vină în sprijinul unei acuzaţii 
de instigare la răzvrătire, se dusese la tipografia din Carfax Close. 

— Ştiu ce s-a întâmplat acolo, l-am asigurat, apoi i-am întors faţa spre 
lumină și am examinat cicatricele produse de arsură. Te mai doare? 

— Nu, doamnă, dar m-a durut foarte rău o vreme, mi-a răspuns. 

Afectat de rănile căpătate, Tompkins nu participase la ambuscada din 
golful Arbroath, însă auzise despre cele petrecute- „nu direct, dar am auzit, 
înţelegeţi?“, mi-a spus el, cu o mișcare șireată din cap. 

Sir Percival îl avertizase pe Jamie de ambuscadă pentru a reduce șansele ca 
Jamie să îl socotească amestecat în acea acţiune și astfel să dezvăluie 
amănunte despre aranjamentele lor financiare în medii în care astfel de 
revelații ar fi dăunat intereselor lui sir Percival. 

În același timp, sir Percival aflase de la misteriosul asociat englez al lui 
Jamie despre aranjamentul cu băutura adusă de vasul francez și organizase 
ambuscada de pe plaja de la Arbroath. 

— Dar cum se explică uciderea ofițerului vamal pe acel drum? l-am 
întrebat cu glas tăios și, amintindu-mi acel chip îngrozitor, nu mi-am putut 
reprima un ușor fior. Cine a făcut asta? Erau doar cinci oameni printre 


contrabandiști care ar fi putut face asta și niciunul nu era englez! 

Tompkins și-a trecut dosul palmei peste faţă; părea să analizeze dacă era 
înțelept sau nu să-mi spună. Am luat sticla cu brandy și am așezat-o lângă 
cotul lui. 

— Vai, vă sunt îndatorat, doamnă Fraser! Sunteţi o adevărată creștină, 
doamnă, o să le spun tuturor! 

— Treci peste asta, i-am zis sec. Spune-mi ce ştii despre ofiţerul vamal. 

Și-a umplut păhărelul și, sorbind încet, l-a golit. Apoi, cu un suspin de 
mulţumire, l-a așezat pe masă și și-a lins buzele. 

— N-a fost niciunul dintre contrabandiști, doamnă. A fost chiar camaradul 
lui. 

— Poftim? 

Tresărind, m-am retras un pas, însă el a dat din cap, clipind din ochiul 
sănătos în semn de sinceritate. 

— Întocmai, doamnă. Au fost doi, adevărat? Ei bine, unul dintre ei primise 
ordin, înţelegeţi? 

Instrucţiunile erau să aștepte până când o parte dintre contrabandiști, 
scăpaţi din ambuscada de pe plajă, ajungeau pe drum, după care, pe întuneric, 
ofițerul vamal trebuia să petreacă un laţ peste gâtul partenerului său și să-l 
stranguleze rapid, apoi să-l atârne de un copac și să-l părăsească acolo, drept 
dovadă a furiei ucigașe a contrabandiștilor. 

— Dar de ce? am întrebat, uimită și oripilată. Ce rost avea să se procedeze 
astfel? 

— Păi, nu înțelegeţi? s-a arătat surprins Tompkins, ca și cum logica 
situaţiei ar fi fost bătătoare la ochi. Nu reușiserăm să obţinem probe de la 
tipografie, care să dovedească acuzaţia de instigare la revoltă împotriva lui 
Fraser, și cum atelierul a ars din temelii, nu exista altă șansă. Și nici nu l-am fi 
prins pe Fraser în flagrant cu mărfurile, ci i-am fi ridicat doar pe peștișorii care 
lucrau pentru el. Un alt agent a socotit că avea indicii despre locul unde era 
ținută marfa, dar i s-a întâmplat ceva — probabil că Fraser l-a prins ori l-a 
cumpărat —, pentru că a dispărut într-o zi de noiembrie și nu am mai auzit de 
el de atunci, nici n-am aflat ascunzătoarea băuturii de contrabandă. 

— Am înţeles. 

Amintindu-mi de bărbatul care mă acostase pe scările bordelului, mi-am 
înghiţit cu greu nodul din gât. Ce se întâmplase cu lada cu lichior de mentă? 

— Bine, dar... am spus eu. 

— Așteptaţi puţin, doamnă, că vă spun. 

Tompkins a ridicat o mână ca să mă convingă. 

— Așadar, sir Percival și-a dat seama că avea un caz ieșit din comun, cu un 
om care era nu doar unul dintre cei mai mari contrabandiști de pe Firth, ci și 
autorul unor materiale instigatoare de primă mână pe care am avut prilejul să 
le văd, plus că e un trădător iacobin, al cărui nume putea face ca procesul să 
stârnească senzaţie de la un capăt la celălalt al regatului. Singura problemă era 
— a ridicat din umeri — că nu existau dovezi. 


Pe măsură ce Tompkins mi-a explicat, am început să înțeleg toată țesătura 
hidoasă a acelui plan. Uciderea unui ofiţer vamal care își făcea datoria nu ar fi 
dus doar la arestarea și la condamnarea la moarte a unui contrabandist, ci ar fi 
însemnat o crimă odioasă, care ar fi declanșat mari proteste în rândul 
oamenilor. Acceptarea de care se bucurau în general contrabandiștii în rândul 
populaţiei nu i-ar fi protejat într-o situaţie de o asemenea ticăloșie extremă. 

— Acest sir Percival are toate calităţile unui ticălos de primă mână, am 
remarcat. 

Tompkins a dat gânditor din cap și a clipit spre păhărel. 

— Şi ofițerul vamal ucis... presupun că el a fost doar o unealtă la care se 
putea renunţa ușor, nu? 

Tompkins a chicotit, răspândind un damf de brandy. Singurul lui ochi părea 
să întâmpine probleme de concentrare asupra unui anumit punct. 

— Da, se putea renunţa foarte ușor, doamnă, și din multe pricini. Nu 
plângeţi din cauza lui. Erau mulţi care-l voiau pe Tom Oakie legănându-se în 
ștreang, mai ales sir Percival. 

— Am priceput. 

Am terminat de bandajat piciorul. Se făcuse târziu; foarte curând trebuia să 
mă întorc în infirmerie. 

— Mai bine chem pe cineva ca să te ducă până la hamacul tău, i-am spus, 
luându-i sticla aproape goală din mână, fără să întâmpin nicio rezistenţă. 
Trebuie să-ți odihnești piciorul cel puţin trei zile; spune-i ofițerului tău că am 
cerut să nu urci pe vele decât după ce îţi scot copcile. 

— Așa o să fac, doamnă, și vă mulțumesc pentru bunătatea pe care i-aţi 
arătat-o unui biet marinar nefericit. 

Tompkins a făcut o încercare nereușită de a se ridica și a părut surprins că 
nu reușise. L-am apucat de subsuoară și l-am săltat în picioare, apoi, cum 
refuzase oferta mea de a chema pe cineva, l-am dus până la ușă. 

—Nu vă faceţi griji pentru Harry Tompkins, doamnă, a spus el 
bălăbănindu-se pe coridor. 

S-a întors și m-a privit lung, clipind exagerat. 

— Bătrânul Harry cade tot în picioare, orice ar fi. 

Văzându-i nasul lung înroșit de băutură, urechile mari și transparente, dar și 
ochiul căprui plin de șiretenie, mi-am amintit brusc ceva. 

— Domnule Tompkins, când te-ai născut? l-am întrebat. 

Preţ de o clipă nu a priceput, așa că a clipit mirat, apoi mi-a răspuns: 

— Anul Domnului 1713, doamnă. Da’ de ce m-aţi întrebat? 

— Din curiozitate, am spus și i-am făcut semn să plece, urmărindu-l cum 
mergea împleticit și încet pe coridor, dispărând apoi pe scară. 

Trebuia să îl întreb pe domnul Willoughby pentru a fi sigură, dar în acele 
momente aș fi pus rămășag pe cămașa mea de corp că 1713 fusese Anul 
Şobolanului. 


48. MOMENT DE GRAȚIE 


Așa cum se întâmplă chiar și în situaţiile cele mai disperate, cu condiţia ca 
ele să dureze suficient de mult, în următoarele câteva zile, pe navă s-a instalat 
o anumită rutină. Orele de după o bătălie sunt agitate și haotice, vieţile 
luptătorilor atârnând de o acţiune de o secundă. Acolo, un doctor poate deveni 
erou, când știe că o rană închisă a salvat viaţa cuiva, că intervenţia sa rapidă 
va slava o mână sau un picior. Însă, în cazul unei epidemii, nu există aşa ceva. 

Apoi sosesc zilele lungi de veghe constantă și bătăliile purtate împotriva 
agenţilor patogeni, iar fără armele potrivite, totul nu poate fi decât o zbatere 
pentru a întârzia deznodământul. Faci lucruri mărunte care nu pot fi de ajutor, 
dar care trebuie făcute, mereu și mereu, lupţi împotriva inamicului invizibil 
care provoacă boala, în speranţa firavă că organismul poate fi sprijinit 
îndeajuns pentru a rezista atacatorului. 

Lupta împotriva bolii fără medicamente este totuna cu ștergerea unei 
umbre; un întuneric ce se răspândește la fel de inexorabil ca și noaptea. 
Luptam cu boala de nouă zile și, cu toate acestea, patruzeci și șase de oameni 
muriseră. 

Totuși, m-am trezit în fiecare dimineaţă în zori, mi-am clătit cu apă ochii 
înroșiți și am plecat încă o dată pe câmpul de luptă, înarmată doar cu 
perseverenţă — și cu un butoiaș plin cu alcool. 

Au existat și unele victorii, dar chiar și acestea mi-au lăsat un gust amar. 
Am descoperit posibila sursă a infecţiei — unul dintre oamenii care serveau la 
bucătărie, un bărbat pe nume Howard. Repartizat la început într-o echipă de 
tunari, Howard fusese transferat la bucătărie cu șase săptămâni înainte, ca 
urmare a unui accident, când reculul unui afet de tun îi sfărâmase câteva 
degete. 

Howard îi servise pe cei din camera tunarilor, iar primul caz raportat de 
boală — descoperit de mine printre însemnările incomplete ale medicului mort, 
domnul Hunter — a fost unul dintre marinarii care mâncau acolo. Urmaseră 
alte patru cazuri, toate de la camera tunarilor, apoi boala începuse să se 
răspândească, deoarece oamenii infectați, dar încă pe picioare, au contaminat 
latrinele navei, de unde s-au infectat și alți membri ai echipajului navei. 

Faptul că Howard mai trecuse printr-o asemenea situaţie, pe alte nave pe 
care slujise, mi-a fost de ajuns ca să pun lucrurile cap la cap. Cu toate acestea, 
bucătarul, care nu avea ajutoare suficiente, lucru cronic la bord, refuzase 
vehement să se lipsească de un om doar din cauza „ideii neroade a unei 
blestemate de femei“! 


Elias nu îl putuse convinge, iar eu mă văzusem silită să îl chem chiar pe 
căpitan care, nepricepând natura neînţelegerii, sosise însoțit de câţiva soldaţi 
înarmaţi. A urmat o scenă extrem de neplăcută în bucătărie și — protestând și 
cerând să afle ce faptă comisese — Howard a fost instalat în cabina de arest, 
singurul loc de pe navă care asigura cât de cât carantina. 

Când am urcat din bucătărie, soarele cobora în ocean într-o lumină 
orbitoare care poleia apa spre apus cu aur, de parcă ar fi fost drumurile din rai. 
Fascinată de priveliște, m-am oprit un moment, doar un moment. 

Asta mi se mai întâmplase de multe ori, dar mereu fusesem luată prin 
surprindere. Întotdeauna în momente de mare stres, copleșită de necazuri și de 
tristețe, așa cum li se întâmplă doctorilor, aruncam o privire pe fereastră, 
deschideam o ușă, priveam un chip și gata, imaginea apărea pe neașteptate și 
inegalabilă. O clipă de pace. 

Lumina se răspândea dinspre cer spre navă, iar orizontul întins nu mai 
reprezenta un pustiu ameninţător, ci locul bucuriei. Preţ de o clipă, am crezut 
că trăiam în mijlocul soarelui, încălzită și purificată, iar mirosul și imaginea 
bolii s-au stins, amărăciunea aproape dispărând din sufletul meu. 

Niciodată nu căutasem acea priveliște și nici nu îi dădusem vreun nume; 
știam însă că exista acolo, când sosea darul păcii. Am rămas aproape 
neclintită cât a durat, gândind că era și nu era straniu că starea de grație mă 
găsea acolo. 

Apoi lumina s-a schimbat ușor și momentul a trecut, lăsându-mă ca 
întotdeauna cu ecoul durabil al prezenţei lui. Într-un reflex de recunoștință, 
mi-am făcut cruce și am coborât spre cabina mea, cu armura mea murdară 
strălucind slab. 


Elias Pound a murit de febră tifoidă patru zile mai târziu. A fost o infecţie 
virulentă; a apărut în infirmerie cu ochii arzând de febră și ferindu-se de 
lumină; după șase ore, a început să delireze și nu s-a mai putut ridica din pat. 
În zorii zilei următoare, și-a lăsat capul cu părul tuns scurt pe pieptul meu, m- 
a numit „mamă“ și a murit în braţele mele. 

În cursul acelei zile am făcut tot ce era de făcut, iar la apusul soarelui am 
rămas alături de căpitanul Leonard, care a citit slujba de înmormântare. 
Trupul ofițerului aspirant Pound a fost încredinţat mării, înfășurat în hamacul 
său. 

Am refuzat invitaţia căpitanului de a lua cina cu el și m-am dus într-un 
colţișor îndepărtat ale punţii de la pupă, lângă un tun mare, de unde puteam să 
privesc oceanul fără să îmi arăt faţa nimănui. Soarele a coborât auriu și 
impunător, urmat de o noapte catifelată și presărată de stele, dar în niciuna 
dintre acele imagini nu am găsit pacea sau graţia. 

Pe măsură ce întunericul s-a înstăpânit peste navă, agitația a început să se 
potolească. Mi-am lipit capul de tun, simțind metalul rece pe obraz. Pe lângă 
mine a trecut un marinar în pas rapid, mergând la treburile lui, apoi am rămas 
singură. 


Sufeream fără speranţă; mă durea capul, spinarea îmi era înţepenită și 
picioarele mi se umflaseră, dar, în comparaţie cu durerea mai adâncă din 
sufletul meu, nimic din toate acestea nu avea importanţă. 

Niciunui doctor nu-i place să piardă un pacient. Moartea este dușmanul și a 
pierde pe cineva aflat în grija ta în ghearele îngerului negru înseamnă a te 
recunoaște învins, a simți furia pornită din neputinţă și din sentimentul de 
trădare, fără a mai pomeni de senzaţia obișnuită, umană, de pierdere și de 
oroare în fața caracterului definitiv al morții. În acea zi, între zori și apus, 
pierdusem douăzeci și trei de oameni. Elias fusese primul. 

Câţiva muriseră în timp ce le curățam corpurile sau îi ţinusem de mână; 
alţii, singuri, în hamacurile lor, neconsolaţi, fără măcar o atingere, pentru că 
nu ajunsesem la vreme lângă ei. Credeam că mă resemnasem în faţa 
realităților acelor ani, dar — chiar când strângeam trupul unui marinar de 
optsprezece ani, ale cărui măruntaie s-au slobozit într-un șuvoi de sânge și apă 
— gândul că penicilina i-ar fi salvat pe cei mai mulţi, iar eu nu aveam așa ceva 
la mine, mă rodea ca un ulcer, măcinându-mi sufletul. 


Cutia cu seringi și sticluţe rămăsese pe Artemis, în buzunarul rochiei de 
rezervă. Şi, chiar dacă aș fi avut-o la mine, nu aș fi putut salva decât unu sau 
doi oameni. Și, cu toate că eram conștientă de asta, mă simţeam furioasă faţă 
de toate, strângând din dinţi de mă dureau fălcile în timp ce treceam de la un 
bolnav la altul, având ca arme doar lapte fiert și pesmeţi, plus cele două mâini 
ale mele. 

Prin minte mi se derulau aceleași imagini ameţitoare, aceleași drumuri pe 
care călcasem, văzând chipuri — chipuri contorsionate de suferință sau 
liniștindu-se treptat în strânsoarea morţii, dar toate privindu-mă în ochi. În 
ochi. Mi-am ridicat mâna neputincioasă și am lovit cu putere în balustradă. 
Am făcut asta încă o dată, apoi iar și iar, abia simțind durerea provocată de 
lovituri, cuprinsă de un delir de furie și de suferinţă. 

— Încetaţi! am auzit glasul cuiva dinapoia mea, care m-a prins de braţ, 
împiedicându-mă să mai lovesc balustrada. 

— Daţi-mi drumul! 

M-am zbătut, dar strânsoarea era prea puternică. 

— Încetaţi! a repetat ferm bărbatul și cu celălalt braţ mi-a cuprins talia, 
trăgându-mă de lângă balustradă. Nu trebuie să faceți asta, a spus el. O să vă 
răniți. 

— Nu-mi pasă deloc! 

Am încercat să mă smulg din strânsoare, apoi, înfrântă, am renunțat. Ce 
importanță mai avea? 

Mi-a eliberat brațul, așa că m-am întors și m-am trezit față în față cu un 
bărbat pe care nu îl mai văzusem până atunci. Nu era marinar; deși hainele lui 
erau boţite și miroseau neplăcut din cauza purtării îndelungate, la origini, ele 
fuseseră foarte elegante, jacheta de culoare gri-porumbel și vesta fuseseră 
croite pentru a-i pune în evidenţă corpul zvelt, iar dantela ofilită de la gât 


fusese produsă la Bruxelles. 

— Cine naiba sunteţi? am întrebat eu uimită. 

Mi-am șters obrajii umezi, mi-am tras nasul și am făcut un efort de a-mi 
aranja părul. În același timp, am sperat că umbrele îmi ascundeau faţa. 

El mi-a zâmbit și mi-a întins o batistă care, deși mototolită, era curată. 

— Mă numesc Grey, a spus el, făcând o plecăciune scurtă, ca de curtean. 
Cred că sunteţi vestita doamnă Malcolm, al cărei eroism a fost lăudat în mod 
deosebit de căpitanul Leonard. 

Auzind acestea, am făcut o grimasă, iar el a tăcut. 

— Îmi pare rău. Am spus ceva nelalocul său? Scuzele mele, doamnă, nu am 
avut deloc intenţia de a vă jigni. 

Ideea l-a făcut să pară neliniștit, iar eu am clătinat din cap. 

— Nu e deloc eroic să vezi oameni murind, i-am spus, rostind cuvintele cu 
greu, așa că m-am oprit să-mi suflu nasul. Mă aflu aici, atâta tot. Vă 
mulţumesc pentru batistă. 

Am ezitat, nedorind să îi înapoiez batista folosită, dar nici să o bag în 
buzunar. El a rezolvat dilema făcând un semn cu mâna prin care sugera că o 
pot arunca. 

— Pot face ceva pentru dumneavoastră? 

Nehotărât, a ezitat. 

— O cană cu apă? Poate niște brandy? 

S-a căutat în buzunar și a scos o sticlă plată, din argint, cu un blazon gravat 
pe ea, pe care mi-a întins-o. 

Dând din cap în semn de mulţumire, am acceptat-o și am luat o înghiţitură 
zdravănă, ceea ce m-a făcut să tușesc. Băutura mi-a ars gâtlejul, dar am mai 
sorbit o dată, mai prudent, și am simţit că mă încălzește, dându-mi senzaţia de 
ușurare și de putere. Am inspirat adânc și am băut din nou. Asta m-a ajutat. 

— Vă mulţumesc, am spus cu glas răgușit și i-am înapoiat sticla. 

Gestul a fost oarecum brusc, așa că am simţit nevoia să-i ofer o explicaţie. 

— Uitasem că brandy-ul e bun de băut; eu l-am folosit pentru a spăla 
oamenii din infirmerie. 

Mi-am amintit brusc evenimentele de peste zi cu o limpezime chinuitoare și 
m-am lăsat moale pe lada cu praf de pușcă pe care stătusem înainte. 

— Să înţeleg că boala se răspândește fără putinţa de a fi stăvilită? a întrebat 
el încet. 

Stătea în faţa mea, iar lumina felinarului din apropiere cădea pe părul lui 
blond, făcându-l să strălucească. 

— Nu chiar. 

Am închis ochii, simţindu-mă nespus de deprimată. 

— Astăzi am avut doar un caz nou. Ieri au fost patru, iar alaltăieri, șase. 

— Asta ne dă speranţe, a remarcat el. Se pare că aţi reușit să înfrângeţi 
boala. 

Am clătinat rar din cap. Mi-l simţeam dens și greu ca una dintre ghiulelele 
stivuite în lăzile puţin adânci din apropierea tunurilor. 


— Nu. Tot ce facem e să împiedicăm infectarea altor oameni. Nu pot face 
nimic pentru cei care au contractat deja boala. 

— E bine și așa. 

S-a aplecat și mi-a luat mâna. Surprinsă, l-am lăsat. El și-a plimbat degetul 
mare peste bășica produsă de laptele fierbinte cu care mă opărisem, apoi mi-a 
atins încheieturile degetelor, înroșite și crăpate din cauza contactului prea 
frecvent cu alcoolul. 

— Madame, s-ar părea că sunteţi foarte activă pentru cineva care nu face 
nimic, a spus el sec. 

— Ba fac ceva! am ridicat eu glasul și mi-am retras mâna. Doar că nu 
slujește aproape la nimic! 

— Sunt convins că... 

— N-are rost! 

Am lovit cu pumnul în tun, iar lovitura mută a părut să simbolizeze 
sentimentul de inutilitate dureroasă pe care mi-l trezise acea zi. 

— Ştiţi câţi oameni am pierdut astăzi? Douăzeci și trei! Sunt în picioare din 
zori, am stat cu mâinile până la coate în mizerie și vomă, hainele s-au lipit de 
mine și totul a fost zadarnic! N-am putut face nimic! N-aţi auzit? Nu i-am 
putut ajuta! 

Stătea cu faţa întoarsă în altă parte, dar avea umerii încordaţi. 

— V-am auzit, a spus el încet. Mă umpleţi de rușine, doamnă. Din ordinul 
căpitanului, am rămas în cabină, dar nu am avut știință că situaţia este chiar 
aşa cum o descrieţi, altfel vă asigur că aș fi venit să dau o mână de ajutor, în 
ciuda ordinului. 

— De ce? am spus simplu. Nu e treaba dumneavoastră. 

— E a dumneavoastră? 

S-a întors cu faţa spre mine și am văzut că era atrăgător, avea în jur de 
treizeci de ani, trăsături fine, frumos cizelate, și ochi mari, albaștri, mari de 
uimire. 

— Da, am spus eu. 

Mi-a studiat faţa o clipă, iar expresia i s-a schimbat, trecând de la 
surprindere la seriozitate. 

— Am înţeles. 

— Nu, nu aţi înţeles, dar nu are importanţă. 

Mi-am apăsat fruntea cu degetele, în locul pe care mi-l arătase domnul 
Willoughby, pentru a alunga durerea de cap. 

— Dacă domnul Leonard v-a spus să rămâneţi în cabină, atunci asta trebuie 
să faceţi. Sunt destui oameni care să ajute la infirmerie, doar că... nimic nu 
ajută, am încheiat, lăsându-mi mâinile să cadă pe lângă trup. 

S-a apropiat de balustradă, la aproape un metru de mine, și a privit 
întinderea de apă întunecată, sclipind ici și colo când vreun val reflecta lumina 
lunii. 

— Înţeleg, a repetat, ca și cum s-ar fi adresat valurilor. Crezusem că 
suferința dumneavoastră izvora din compasiunea firească pe care o manifestă 


femeile, dar înțeleg că este vorba de altceva. 

Și-a încleștat degetele pe balustradă și a tăcut, rămânând o siluetă neclară în 
lumina lunii. 

— Am fost soldat, ofiţer, a spus el. Ştiu ce înseamnă să ţii viaţa soldaţilor în 
mână și ce înseamnă să îi pierzi. 

N-am zis nimic și nici el. De departe răzbăteau sunetele obișnuite de pe 
navă, dar parcă mai înfundate din cauza nopţii și a lipsei oamenilor. În cele 
din urmă, a oftat și s-a întors spre mine. 

— Cred că totul se reduce la conștiința că nu sunteţi Dumnezeu. 

A tăcut o clipă, apoi a adăugat încet: 

— Şi la regretul sincer că nu puteţi fi. 

Simţind că o parte din încordare dispăruse, am oftat. Vântul răcoros mi-a 
ridicat părul de pe gât, iar capetele șuviţelor mi-au ajuns pe faţă, mângâitoare 
ca o atingere. 

— Da, am spus. 

A ezitat un moment, ca și cum nu ar fi știut ce să mai spună, apoi s-a 
aplecat, mi-a luat mâna și a sărutat-o simplu, fără afectare. 

— Noapte bună, doamnă Malcolm, a spus și a plecat, pașii săi răsunând pe 
punte. 

Se îndepărtase câţiva metri, când un marinar, trecând pe lângă mine, l-a 
zărit şi s-a oprit cu o exclamaţie. Era Jones, unul dintre stewarzi. 

— Dumnezeule mare! Sir, nu ar trebui să ieșiţi din cabină! Aerul nopții e 
ucigător, iar boala bântuie peste tot pe navă. Și ordinul căpitanului... Ce e în 
mintea servitorului dumneavoastră de vă lasă să umblaţi așa pe navă? 

Cunoștinţa mea a dat din cap în semn de scuză. 

— Da, da, știu. N-ar fi trebuit să urc pe punte, dar mi s-a părut că, dacă mai 
rămân o clipă în cabină, mă voi sufoca. 

— Mai bine să vă sufocaţi decât să muriţi de blestemata asta de boală, sir, 
și vă rog să mă iertaţi că vă vorbesc așa, a răspuns Jones cu hotărâre în glas. 

Cunoștinţa mea nu a mai încercat să îl contrazică, ci s-a mulțumit să 
murmure ceva și a dispărut în umbrele punţii de la pupă. 

Am întins o mână și l-am prins de mânecă pe Jones când a trecut din nou 
prin dreptul meu, făcându-l să tresară și să scoată un scâncet de teamă. 

— Oh! Doamnă Malcolm, a spus el, venindu-și în fire, dar ţinându-și mâna 
ciolănoasă la piept. lisuse, am crezut că e o stafie, doamnă, vă rog să mă 
iertaţi. 

— Şi eu îţi cer iertare, am zis politicos. Voiam să te întreb — cine este 
bărbatul cu care ai vorbit? 

— El? 

Jones s-a răsucit să privească înapoi, însă domnul Grey, al cărui nume se 
potrivea perfect cu situaţia, se mistuise de mult. 

— E lordul John Grey, doamnă, și a fost numit guvernator al Jamaicăi. 

S-a încruntat cu severitate în direcția în care pornise cunoștința mea. 

— Nu trebuie să urce pe punte; căpitanul a dat ordin strict ca el să stea în 


siguranţă în cabină. Departe de primejdie. Asta ne mai trebuie, să ajungem în 
port cu un politician mort la bord; am plăti scump, doamnă, mai puţin 
dumneavoastră. 

A clătinat dezaprobator din cap, apoi s-a întors spre mine și a făcut o 
plecăciune. 

— Doamnă, vă retrageţi? Să vă aduc o cană cu ceai și puţin pesmet? 

— Nu, mulțumesc, Jones. Înainte de culcare mă duc să văd ce mai e în 
infirmerie. Nu am nevoie de nimic. 

— Ba aveţi nevoie, doamnă, doar să-mi spuneţi. Oricând. Noapte bună, 
doamnă. 

Și-a atins bucla de pe frunte și a plecat grăbit. 

Înainte de a coborî, am mai rămas lângă balustradă câteva momente, 
inspirând aerul proaspăt și curat al oceanului. Mai era mult până în zori; 
stelele ardeau sclipitor deasupra capului meu și mi-am dat seama pe 
neașteptate că, în cele din urmă, sosise momentul de graţie pe care îl 
invocasem într-o rugăciune mută. 

— Aveţi dreptate, le-am spus într-un târziu cu glas tare oceanului și cerului. 
Un apus de soare nu ar fi fost de ajuns. Mulţumesc, am adăugat și am coborât. 


49. PĂMÂNT! 


E adevărat ce spun marinarii. Poţi simţi uscatul cu mult timp înainte de a-l 
vedea. 

În ciuda voiajului lung, ţarcul caprelor era un loc surprinzător de plăcut. 
Paiele se terminaseră, iar caprele bocăneau agitate cu copitele pe podeaua din 
scândură, foindu-se de colo până colo. Cu toate astea, grămezile de 
excremente erau măturate zilnic, puse în coșuri și aruncate peste bord, iar 
Annekje Johansen le aducea în fiecare dimineaţă braţe întregi de fân uscat. 
Mirosul de capră se simţea puternic, dar era unul curat, de animale, și chiar 
plăcut în comparaţie cu duhoarea emanată de marinarii nespălaţi. 

— Komma, komma, komma, dyr get, a spus ea cântat, ademenind un ied de 
vreun an, fluturând o mână de fân spre el. 

Animalul a întins capul și a desfăcut buzele, dar a fost prins de gât imediat 
şi tras, ajungând cu capul sub braţul musculos al lui Annekje. 

— Au căpușe? am întrebat-o și m-am apropiat ca să o ajut. 

Annekje a ridicat privirea și mi-a zâmbit larg, arătându-și golurile dintre 
dinţi. 

— Guten Morgen, doamnă Claire. Ja, căpușe. Uitaţi. 

A apucat o ureche pleoștită a tinerei capre cu o mână și a răsfrânt marginea 
mătăsoasă pentru a-mi arăta o căpușă umflată de sânge, de culoarea afinei, 
îngropată în pielea delicată. 

A strâns mai bine capra pentru a sta liniștită și a prins cu ferocitate căpușa 
între unghii. A răsucit-o și a smuls-o, iar capra a behăit și s-a zbătut, după 
care, pe ureche, în locul în care se aflase căpușa, a apărut o picătură de sânge. 

— Așteaptă, i-am zis când a vrut să elibereze animalul. 

S-a uitat curioasă la mine, dar a ţinut capra și a dat din cap. Am scos sticla 
cu alcool pe care o aveam atârnată la centură ca pe o armă și am turnat câteva 
picături pe ureche. Era moale și delicată, iar venele se vedeau limpede sub 
pielea satinată. Ochii cu pupile alungite orizontal ai caprei s-au căscat și mai 
mult, iar limba i-a ieșit din gură când, agitată, a behăit din nou. 

— Vindecă rana, am spus eu drept explicaţie, iar Annekje a dat aprobator 
din cap. 

Apoi a eliberat căpriţa, care s-a repezit înapoi în turmă și a împuns cu capul 
în pântecul mamei ei căutând laptele liniștitor. Annekje s-a uitat după căpușă 
și a găsit-o zăcând pe punte, pentru că picioarele minuscule nu erau capabile 
să ajute corpul umflat să se miște. Annekje a strivit-o sub talpă, iar pe 
scândură a rămas o pată mică, roșu-închis. 


— Ajungem la uscat? am întrebat-o, iar ea a dat din cap, cu un zâmbet de 
fericire. 

A făcut semn energic cu mâna în sus, de unde razele soarelui pătrundeau 
printre gratiile din tavan. 

— Ja. Miroase? a spus ea, adulmecând de zor, apoi faţa i s-a luminat. 
Pământ, ja! Apă, iarbă. E biiine! 

— Vreau să ajung pe uscat, i-am destăinuit, urmărindu-i reacţia cu atenţie. 
Plec pe tăcute. Secret. Nu spui. 

— Ah? Annekje a făcu ochi mari și m-a măsurat îndelung. Nu spus la 
căpitan, ja? 

— Nimănui, am zis, dând din cap cu tărie. Mă poţi ajuta? 

A tăcut o clipă, reflectând. O femeie masivă, placidă, care mă ducea cu 
gândul la caprele ei, dat fiind că se adaptase cu voioșie la viaţa ciudată de la 
bordul navei, se bucura de plăcerile fânului și de căldura tovărășiei, simţindu- 
se bine în ciuda legănării vasului, a umbrelor și a aerului greu din cală. 

Cu aceeași atitudine care îi permitea să se adapteze la orice situaţie, a 
ridicat privirea spre mine și a încuviinţat calm din cap. 

— Ja, ajut. 

Trecuse de miezul zilei când am ancorat în largul unei insule despre care un 
ofițer aspirant mi-a spus că se numea Watlings. 

Am privit peste balustradă cu o vie curiozitate. Insula plată, cu plaje largi, 
nisip alb și şiruri de palmieri se numise cândva San Salvador. Rebotezată în 
onoarea unui renumit corsar din secolul precedent, fusese probabil primul 
petic de uscat văzut de Cristofor Columb în Lumea Nouă. 

Aveam un avantaj considerabil faţă de Columb, deoarece știam că uscatul 
acesta exista, totuși am simţit un ecou slab al bucuriei și al ușurării trăite de 
marinarii de pe micile caravele când văzuseră această porţiune de uscat. 

Dacă petreci multă vreme pe o navă în ruliu permanent, aproape uiţi cum e 
să mergi pe teren ferm. Capeţi picioare de marinar, așa se zice. E o 
metamorfoză, o readaptare, precum transformarea din mormoloc în broască, o 
trecere lipsită de dureri de la un element la altul. Însă mirosul și priveliștea 
uscatului îți aduc aminte că te-ai născut pe pământ, iar tălpile tale tânjesc 
brusc să simtă atingerea solului tare. 

Problema era de fapt cum să ajung cu picioarele pe pământ ferm. Insula 
Watlings nu reprezenta decât un popas, pentru completarea rezervei de apă, 
care scăzuse simţitor, după care nava urma să se îndrepte rapid printre insulele 
Windward, spre Jamaica. Mai avea de navigat încă o săptămână, dar prezenţa 
atâtor bolnavi la bord, care impusese un mare consum de apă, făcuse ca 
butoaiele mari aflate în cala din apropiere să fie aproape goale. 

San Salvador era o insulă mică, dar, punându-le întrebări atente pacienţilor 
mei, aflasem că prin portul principal din Cockburn Town se desfășura un 
trafic comercial destul de intens. Probabil că nu era locul ideal unde să 
evadez, dar se părea că nu prea aveam de ales; nu intenţionam să mă bucur de 
„ospitalitatea“ Marinei Regale în Jamaica, pentru ca să slujesc drept momeală 


ademenindu-l pe Jamie, care urma să fie arestat. 

Chiar dacă membrii echipajului tânjeau să simtă uscatul sub tălpi, în afara 
echipei care trebuia să colecteze apă, ocupată în acele momente să tragă 
butoaiele așezate pe sănii spre Pigeon Creek, la poalele căruia ancorase nava, 
nimănui nu i s-a permis să coboare. Unul dintre marinari stătea în capul 
schelei de bord, zădărnicind orice încercare de a coborî pe uscat. 

Membrii echipajului care nu erau ocupați cu aducerea apei sau nu aveau 
sarcini de cart stăteau lipiţi de balustradă, discutând, glumind sau pur și 
simplu contemplând insula, trăind visul speranţei. La oarece distanţă în josul 
punţii, am Surprins o coada lungă de păr blond fluturând în briză. 
Guvernatorul ieșise din izolare și stătea cu faţa spre soarele tropical. 

M-aș fi dus să intru în vorbă cu el, dar nu aveam timp de asta. Annekje se 
dusese deja în cală ca să aducă sus o capră. Făcând ultimele calcule, mi-am 
șters mâinile de rochie. Până la încâlceala de palmieri și tufișuri scunde nu 
erau decât două sute de metri. Dacă reușeam să cobor pe schela de bord, 
socoteam că aveam șanse considerabile de a fugi. 

Întrucât ținea foarte mult să își continue drumul spre Jamaica, era puţin 
probabil că Leonard și-ar fi dorit să piardă timpul urmărindu-mă. lar dacă se 
întâmpla asta, ei bine, căpitanul nu prea putea să mă pedepsească pentru 
încercarea de a fugi de pe navă; în definitiv, nu eram nici marinar, nici 
prizonieră în mod oficial. 

Când Annekje a apărut precaută pe scară, strângând o căpriţă la pieptul ei 
generos, razele soarelui i-au învăpăiat părul blond. Femeia a aruncat rapid o 
privire pentru a vedea dacă sunt acolo și s-a îndreptat spre schela de bord. I s- 
a adresat santinelei în amestecul ei ciudat de engleză și suedeză, arătând spre 
capră și spre țărm, insistând că animalul avea nevoie de iarbă proaspătă. 
Marinarul a părut că-i înţelege cererea, dar a rămas ferm. 

— Nu, doamnă, a spus el destul de respectuos, nimeni nu coboară pe țărm 
în afara echipei care trebuie să aducă apă; așa a ordonat căpitanul. 

Fără să mă observe nimeni, am urmărit scena: Annekje argumentând, 
împingând cu pricepere capra spre marinar, silindu-l să se retragă sau să facă 
un pas în lateral, îndepărtându-l îndeajuns pentru ca eu să mă pot strecura prin 
spatele lui. Nu mai lipsea mult; omul ajunsese deja în locul potrivit. După ce 
l-ar fi îndepărtat suficient de platforma de debarcare, Annekje urma să scape 
capra din braţe, provocând dezordine pentru prinderea ei, timp în care eu 
puteam fugi. 

Agitată, m-am mutat de pe un picior pe altul. Nu aveam pantofi; așa mi-ar fi 
fost mai ușor să alerg pe plaja nisipoasă. Santinela s-a mișcat, ajungând cu 
spatele tunicii roșii spre mine. Încă jumătate de metru, mi-am zis, doar atât. 

— Frumoasă zi, doamnă Malcolm, nu credeţi? 

Mi-am mușcat limba. 

— Foarte frumoasă, căpitane Leonard, am răspuns cu oarecare greutate. 

Inima aproape mi se oprise o clipă când el mi se adresase. Apoi a reînceput 
să bată, dar mai rapid decât de obicei, parcă pentru a recupera timpul pierdut. 


Căpitanul a venit lângă mine și a privit peste copastie, pe faţă îi strălucea 
aceeași bucurie ca a lui Columb. În ciuda dorinţei de a-l împinge peste bord, 
m-am pomenit zâmbind fără să vreau. 

— Această acostare este în egală măsură victoria dumneavoastră și a mea, 
doamnă Malcolm, a spus el. Fără dumneavoastră, nu cred că aș fi reușit să 
aduc nava Porpoise până aici. 

Mi-a atins sfios mâna, iar eu i-am zâmbit din nou, cu mai puţină ranchiună. 

— Sunt convinsă că aţi fi reușit, domnule căpitan, am zis. Păreţi a fi un 
marinar extrem de priceput. 

A râs și a roșit. În onoarea uscatului, se bărbierise, iar obrajii netezi luceau 
rozalii. 

— Ei bine, e vorba în primul rând de marinarii mei; aș putea spune că s-au 
comportat admirabil. Și eforturile lor se datorează, desigur, priceperii 
dumneavoastră ca medic. 

S-a uitat la mine, iar ochii săi căprui au strălucit convingător. 

— Serios, doamnă Malcolm, mi-e greu să spun ce a însemnat pentru noi 
priceperea și bunătatea dumneavoastră. Intenţionez să le comunic acest lucru 
și guvernatorului și lui sir Greville — știți, împuternicitul regelui din Antigua. 
Voi trimite o scrisoare, o recomandare foarte sinceră privind eforturile făcute 
pentru noi. Poate... poate va fi de ajutor. 

A coborât privirea. 

— La ce să fie de ajutor, domnule căpitan? 

Inima îmi bătea tot mai repede. 

Căpitanul Leonard și-a mușcat buza, apoi a ridicat ochii spre mine. 

— Nu aș fi dorit să vă spun asta, doamnă. Dar... cu tot respectul, nu pot 
păstra tăcerea. Doamnă Fraser, vă știu adevăratul nume și știu ce este soţul 
dumneavoastră. 

— Chiar așa? am zis, străduindu-mă să îmi controlez emoţiile. Ce este? 

A părut surprins de întrebarea mea. 

— Păi, doamnă, e un infractor, mi-a răspuns, pălind puţin. Cum adică — nu 
ştiați? 

— Ba da, știu, am răspuns sec. Dar de ce-mi spuneți asta? 

Şi-a umezit buzele, dar m-a privit în ochi cu destul curaj. 

— Când am descoperit adevărata identitate a soțului dumneavoastră, am 
consemnat asta în jurnalul de bord. Acum regret acel gest, dar e prea târziu; 
informația a devenit oficială. Imediat ce ajungem în Jamaica, trebuie să le 
raportez autorităților de acolo numele și destinația lui și de asemenea și 
comandantului bazei navale din Antigua. Va fi arestat imediat ce Artemis va 
andoca. Iar dacă va fi arestat... 

— Va fi spânzurat, am continuat eu, încheind ceea ce el nu putea spune. 

Tânărul a dat afirmativ din cap și a rămas fără cuvinte. A deschis și a închis 
gura, incapabil să și le găsească. 

— Am văzut oameni spânzurați, a spus el într-un târziu. Doamnă Fraser, 
vreau să... 


S-a îndreptat de spate și m-a privit drept în ochi, iar bucuria de a fi atins 
uscatul a fost întunecată brusc de suferinţă. 

— Îmi pare rău, a adăugat încet. Nu vă pot cere să mă iertaţi, ci doar vă 
asigur că îmi pare teribil de rău. 

S-a întors pe călcâie și s-a îndepărtat. Exact în faţa lui stătea Annekje 
Johansen cu capra ei, discutând aprins cu santinela. 

— Ce înseamnă asta? a întrebat furios căpitanul Leonard. Îndepărtează 
imediat animalul de pe punte! Domnule Holford, la ce ţi-a fost mintea? 

Annekje și-a mutat ochii de la căpitan la mine, înțelegând pe dată ce se 
întâmplase. A ascultat cu capul plecat dojenile căpitanului, apoi s-a întors spre 
tambuchi, unde era locul caprelor, ţinând căpriţa strâns în braţe. Când a trecut 
prin dreptul meu, m-a privit cu subînţeles. Vom încerca din nou. Dar cum? 


Torturat de sentimentul de vinovăţie și chinuit de un vânt potrivnic, 
căpitanul Leonard m-a evitat, căutându-și refugiul în cabina lui, în timp ce ne 
strecuram cu atenţie pe lângă insula Acklin și Samana Cay. Vremea îl ajuta să 
mă ocolească; cerul a rămas senin, dar brizele ușoare, ciudate alternau cu 
rafale neașteptate, astfel încât era nevoie să se corecteze mereu poziţia velelor, 
o sarcină nu tocmai ușoară pe o navă care ducea lipsă de oameni. 

Patru zile mai târziu, când nava a schimbat cursul pentru a pătrunde în 
strâmtoarea Caicos, o rafală bruscă și bubuitoare de vânt a izbit nava ca din 
senin, surprinzând-o cu velatura prost așezată și nepregătită. 

Mă aflam pe punte când s-a stârnit rafala. Am auzit un șuierat, vântul mi-a 
răsucit fustele și m-a azvârlit în zbor pe punte, apoi am auzit un pocnet 
puternic venind de undeva de sus. M-am izbit de Ramsdell Hodges, un 
membru al echipajului de pe teugă, după care ne-am rostogolit amândoi într-o 
piruetă dementă, înainte de a cădea grămadă pe punte. 

Pretutindeni s-a produs învălmășeală, marinarii alergau care încotro și 
ordinele răsunau. M-am săltat în capul oaselor și am încercat să-mi adun 
gândurile. 

— Ce s-a întâmplat? l-am întrebat pe Hodges, care, împleticindu-se, s-a 
aplecat pentru a mă ajuta să mă ridic. Ce este? 

— Al dracu” catarg principal s-a frânt, a spus el scurt. lertaţi-mi cuvintele, 
doamnă, dar asta s-a întâmplat. lar acum va urma iadul. 


Porpoise și-a continuat temătoare drumul spre sud, neîndrăznind să riște a 
se lovi de bancurile de nisip ale trecătorii fără catargul principal. Căpitanul 
Leonard a hotărât să facă reparaţiile în cel mai apropiat loc potrivit pentru 
ancorare, Bottle Creek, aflat pe ţărmul insulei Caicosul de Nord. 

De astă dată, ni s-a îngăduit să coborâm pe uscat, dar asta nu-mi slujea la 
nimic. Micuţe și secetoase, cu puţine surse de apă dulce, insulele Turks și 
Caicos aveau foarte multe golfuri minuscule care ar fi putut adăposti doar 
nave în trecere, surprinse de vreo furtună. lar ideea de a mă ascunde pe o 
insulă fără apă și fără hrană, așteptând ca vreun uragan să aducă o corabie, nu 


mă ispitea defel. 

Cu toate acestea, schimbarea de drum i-a sugerat lui Annekje un plan nou. 

— Ştiu aceste insule, a spus ea, dând din cap cu înţelepciune. Acum ocolim 
Grand Turk, Mouchoir. Nu Caicos. 

M-am uitat strâmb la ea, iar ea s-a lăsat pe vine și a desenat cu arătătorul 
bont pe nisipul gălbui al plajei. 

— Uite, strâmtoarea Caicos, a spus ea, trasând două linii, între care, în 
partea de sus, a schiţat triunghiul mic al unei vele. Merge pe acolo, mi-a 
explicat, indicând strâmtoarea Caicos, dar catargul mare nu mai este. Acum... 

A desenat câteva cercuri neregulate spre partea dreaptă a strâmtorii. 

— Caicosul de Nord, Caicosul de Sud, Caicos, Grand Turk, a spus ea, 
împungând pe rând cu degetul către fiecare cerc. Acum, ocolește recifele. 
Mouchoir. 

Şi a mai trasat două linii, indicând o strâmtoare aflată la sud-est de insula 
Grand Turk. 

— Strâmtoarea Mouchoir? 

Îi auzisem pe marinari vorbind despre ea, dar nu aveam habar cum mi-ar fi 
slujit ea ca potenţială evadare de la bordul navei Porpoise. 

Zâmbindu-mi, Annekje a dat din cap, apoi a trasat o linie lungă și sinuoasă, 
la o oarecare distanţă de desenele pe care le făcuse. A arătat spre acel loc. 

— Hispaniola. Santa Dominica. Insulă mare, acolo e orașe, multe corăbii. 

Încă nedumerită, am ridicat din sprâncene. Văzând că nu pricep, a oftat. A 
rămas o clipă pe gânduri, după care s-a ridicat scuturându-și nisipul de pe 
coapsele mari. Culesesem melci de mare dintre stânci și îi pusesem într-un 
lighenaș plat. Annekje l-a ridicat, a azvârlit melcii și l-a umplut cu apă. Apoi, 
așezându-l pe nisip, mi-a făcut semn să o urmăresc. 

A agitat apa cu atenţie, într-o mișcare circulară, apoi a ridicat degetul din 
vas, pătat cu sângele de culoare închisă al melcilor. Apa a continuat să se 
miște, răsucindu-se pe lângă marginile lighenașului din staniu. 

Annekje a smuls un fir de aţă din poala roasă a rochiei, a rupt cu dinții o 
bucată mică și a scuipat-o în apă. Bucăţica de aţă a plutit, urmând răsucirea 
apei, în cercuri lenevoase în jurul lighenașului. 

— Asta, tu, a spus arătând spre firul de aţă de pe apă. Ea te va duce. 

Apoi a arătat din nou către ceea ce desenase pe nisip. Un nou triunghi, în 
strâmtoarea Mouchoir. O linie, care mergea în curbă de la vela minusculă spre 
stânga, indicând cursul navei. lar acum, firicelul albastru de aţă, care mă 
reprezenta, salvat de scufundare. L-a așezat lângă vela mică, reprezentând 
nava Porpoise, apoi l-a îndepărtat, prin strâmtoare, spre coasta insulei 
Hispaniola. 

— Sari, a spus ea, pur și simplu. 

— Eşti nebună! am exclamat eu, îngrozită. 

Profund satisfăcută că înţelesesem, Annekje a chicotit. 

— Ja, a spus ea. Dar reușești. Apa te duce acolo. 

A făcut semn spre capătul strâmtorii Mouchoir, spre coasta Hispaniolei, și a 


agitat apa din lighenaș încă o dată. Am stat alături, urmărind vălurelele 
curentului realizat de ea stingându-se. 

Annekje s-a uitat gânditoare la mine. 

— Încerci să nu îneci, ja? 

Am inspirat adânc și mi-am dat la o parte părul din ochi. 

— Ja, am spus. Voi încerca. 


50. CUNOSC UN PREOT 


Apa oceanului era deosebit de plăcută, atât cât poate ea să fie, și părea ca o 
baie caldă în comparaţie cu cea din Scoţia. Pe de altă parte, mi s-a părut 
extrem de pătrunzătoare. După două sau trei ore de stat în apă, îmi simţeam 
picioarele amorţite și degetele îngheţate după ce mă ţinusem atâta timp de 
flotoarele mele improvizate din două butoiașe goale. 

Soţia tunarului-șef se ținuse de cuvânt. Silueta lungă și neclară pe care o 
zărisem de pe Porpoise păruse tot mai aproape, cu dealuri scunde și întunecate 
profilându-se pe cerul argintiu și mătăsos. Hispaniola — adică Haiti. 

Nu aveam cum să știu ce oră era, însă cele două luni petrecute la bordul 
navei, cu lovituri de clopot și schimburi de cart, îmi dăduseră o idee 
aproximativă privind trecerea orelor nopţii. Cred că era aproape de miezul 
nopţii când am evadat de pe Porpoise. Acum era probabil ora patru dimineaţa 
și încă mă aflam la vreun kilometru și jumătate de țărm. Curenţii oceanici sunt 
puternici, dar au ritmul lor. 

Epuizată de muncă și de îngrijorare, am înfășurat frânghia cu stângăcie în 
jurul unei încheieturi ca să nu alunec din ham, mi-am rezemat fruntea de un 
butoi și am aţipit având în nări mirosul puternic de rom. 

Simţind sub tălpi ceva solid, m-am trezit în zorii ca de opal, când oceanul și 
cerul străluceau în culori pe care le vezi doar înăuntrul unei scoici. Cu 
picioarele înfipte în nisipul rece, am simţit forța curentului care trecea pe 
lângă mine, trăgând butoaiele. M-am desprins din hamul din frânghie și, cu o 
ușurare de nespus, am lăsat obiectele, acum inutile, să pornească legănându-se 
spre țărm. 

Pe umeri aveam dâre roșii, adânci. Frânghia umedă îmi rosese încheietura; 
eram înfrigurată, obosită peste măsură și îmi era o sete cumplită, iar picioarele 
mi se înmuiaseră, de parcă ar fi fost din carne de calmar fiert. 

Pe de altă parte, în spatele meu oceanul era pustiu și nu am văzut nici urmă 
de nava Porpoise. Reușisem să evadez. 

Acum, tot ce trebuia să fac era să răzbesc până la mal, să depistez o sursă 
de apă și să găsesc un mijloc rapid de transport până în Jamaica, pentru a da 
de Jamie și de corabia Artemis, preferabil înainte ca Marina Regală să ajungă 
la el. M-am gândit că abia dacă puteam bifa primul punct de pe agenda acelei 
zile. 

Puținele lucruri pe care le știam despre Caraibi din cărți poștale și din 
broșuri turistice mă făcuseră să cred că era vorba despre plaje cu nisip alb și 
lagune. În realitate, în jur am văzut mai curând multă vegetaţie deasă și 


amenințătoare, care creștea într-un noroi cafeniu-închis și foarte lipicios. 

Plantele care alcătuiau tufișuri stufoase trebuie să fi fost mangrove. Se 
întindeau cât vedeam cu ochii într-o direcţie și în alta; nu aveam altă soluție 
decât să mă strecor printre ele. Rădăcinile se ridicau din noroi, formând bucle 
mari ca niște portiţe de crochet, de care mă împiedicam cu regularitate, iar 
rămurelele netede, de culoare deschisă, creșteau în bucheţele semănând cu 
oasele degetelor și îmi prindeau părul când treceam printre ele. 

Grupuri de crabi mici, de culoare violet, se agitau când mă apropiam. 
Picioarele mi se scufundau în noroi până la glezne și m-am gândit că era mai 
bine să nu încalț pantofii, încă uzi. I-am rulat în fusta udă, pe care mi-am 
ridicat-o peste genunchi, și, pentru orice eventualitate, am scos cuțitul de tăiat 
pește pe care mi-l dăduse Annekje. Nu am văzut nimic ameninţător, dar mă 
liniștea să am o armă în mână. 

La început, am binecuvântat razele soarelui care, răsărind, mi-au căzut pe 
umeri, mi-au dezmorţit corpul rece și mi-au uscat hainele. Însă după o oră, mi- 
am dorit ca soarele să dispară înapoia unui nor. Pe măsură ce urca pe cer, 
transpiram abundent, eram mânjită până la genunchi cu noroi uscat și îmi era 
tot mai sete. 

Am încercat să văd cât se întindeau desișurile de mangrove, dar ele se 
ridicau mult deasupra capului și nu vedeam decât valuri agitate de frunze de 
un verde-cenușiu. 

— Nu se poate ca toată insula să fie acoperită de mangrove, am bolborosit 
eu, continuând să înaintez prin noroi. Trebuie să existe undeva și pământ 
solid. 

ȘI apă, am sperat. 

Un zgomot scos parcă de un tun mic m-a făcut să tresar, astfel că am scăpat 
cuțitul din mână. Am scotocit cu disperare prin noroi, apoi m-am aruncat în 
faţă când ceva mare mi-a trecut șuierând pe deasupra capului, cât pe ce să mă 
lovească. 

Am auzit un foșnet puternic de frunze, apoi un fel de cuvânt: Cuark? 

— Poftim? am îngăimat eu. 

Ținând cuțitul în mână, m-am ridicat prevăzătoare și mi-am dat șuviţele ude 
și pline de noroi de pe faţă cu cealaltă mână. La vreo doi metri de mine, o 
pasăre mare și neagră stătea pe o mangrovă și mă privea cu ochi critici. 

Și-a aplecat capul, ciugulindu-și penele negre cu delicateţe, ca și cum ar fi 
vrut să sublinieze contrastul dintre înfățișarea ei imaculată și aspectul meu 
răvășit. 

— EI, ia te uită, am spus sarcastic. Amice, dar tu ai aripi. 

Pasărea s-a oprit din ciugulit și m-a privit cu severitate. Apoi a ridicat 
ciocul în aer, și-a umflat pieptul și, parcă dorind să își arate superioritatea și 
eleganța, a etalat o pungă de piele de un roșu sclipitor care pornea de la baza 
gâtului și mergea până la jumătatea corpului. 

Buum! a făcut ea, repetând zgomotul ca de tun care mă făcuse să tresar mai 
devreme. M-a speriat și acum, dar nu prea mult. 


— Încetează! am spus iritată. 

Fără să-mi acorde nicio atenţie, a bătut din aripi, s-a așezat mai bine pe 
creangă și a bubuit din nou. 

De deasupra s-a auzit pe neașteptate un țipăt neplăcut şi, cu bătăi puternice 
din aripi, alte două păsări mari și negre au aterizat pe o mangrovă aflată la 
vreo doi metri. Încurajată de spectatorii sosiți, prima pasăre a continuat să 
bubuie la intervale regulate, umflându-și în același timp punga roșie din piele. 
După câteva momente, deasupra capului meu au apărut încă trei forme 
întunecate. 

Eram aproape sigură că nu aveam vulturi în faţa mea, însă nu-mi venea să 
rămân acolo. Și mai am mult de mers până s-adorm?* — sau să îl găsesc pe 
Jamie. Preferam să nu mă gândesc încă dacă aveam șanse să îl găsesc la 
vreme. 

După jumătate de oră înaintasem atât de puţin, încât încă puteam auzi 
bubuiturile intermitente ale mofturoasei mele cunoștințe, căreia i se 
alăturaseră mulţi amici la fel de zgomotoși. Gâfâind de efort, am ales o 
rădăcină mai groasă și m-am așezat să-mi trag sufletul. 

Aveam buzele crăpate și uscate, iar gândul la apă îmi acaparase mintea în 
asemenea măsură, încât nu mă mai preocupa nimic altceva, nici măcar soarta 
lui Jamie. Rătăcisem prin desișurile de mangrove aproape o veșnicie, așa 
aveam senzaţia, însă tot auzeam vuietul oceanului. De fapt, mareea părea să 
mă fi urmat, pentru că în timp ce ședeam, o peliculă subţire de apă înspumată 
și murdară a apărut printre rădăcinile mangrovelor, atingându-mi picioarele, 
după care s-a retras. 

— Doar apă, apă peste tot/ şi noi n-avem ce bea, am spus eu mohorâtă, 
urmărind apa. 

O mișcare ușoară în noroiul umed mi-a atras atenţia. Aplecându-mă, am 
văzut câţiva peşti mici, de un soi pe care nu-l mai întâlnisem. Departe de a se 
zbate şi de a respira gâfâit, peștișorii stăteau drepţi, sprijinindu-se pe 
aripioarele pectorale, lăsând impresia că nu îi deranja defel că nu erau în apă. 

Fascinată, m-am apropiat mai mult ca să îi examinez. Unul sau doi și-au 
mișcat aripioarele, dar nu păreau deranjaţi că îi priveam. Cu ochi holbaţi, s-au 
uitat la mine cu un aer solemn. Abia când am privit mai atent, mi-am dat 
seama că acea holbare era provocată de faptul că fiecare peşte părea să aibă 
patru ochi, nu doi. 

L-am urmărit îndelung pe unul, simțind cum sudoarea mi se scurgea printre 
sâni. 

— Ori am eu halucinaţii, am spus eu, ori voi. 

Peștele nu mi-a răspuns, ci a sărit brusc și a aterizat pe o ramură aflată la 
zece sau cincisprezece centimetri deasupra solului. Probabil că simţise ceva, 
deoarece un alt val a venit dinspre ocean, de această dată stropindu-mi 
gleznele. 

M-a cuprins o răcoare neașteptată și bine-venită. Parcă înțelegându-mă, 
soarele ajunsese înapoia unui nor și, odată cu dispariţia lui, întreaga atmosferă 


a pădurii de mangrove s-a schimbat. 

Frunzele cenușii s-au cutremurat când vântul s-a întețit brusc și toți crabii 
mărunți, peștii și muștele de nisip au dispărut ca prin farmec. Era evident că 
știau ceva despre care eu nu aveam habar, iar asta mi s-a părut destul de 
sinistru. 

Am aruncat o privire spre norul care acoperise soarele și am scos o 
exclamaţie de stupoare. Dinapoia dealurilor se apropia o masă violacee de 
nori care se rostogoleau, dar atât de repede, încât am văzut partea frontală a 
acelei mase sclipind orbitor în soare și deplasându-se spre mine. 

Următorul val dinspre mare a fost cu cinci centimetri mai înalt decât 
precedentul și i-a trebuit mai mult timp până să se retragă. Nu eram pește sau 
crab, dar am înțeles că se apropia o furtună, care se deplasa cu o viteză 
uimitoare. 

Am privit în jur, dar nu am văzut decât o întindere aparent nesfârșită de 
mangrove. Nu puteam folosi nimic drept adăpost. Totuși, ţinând cont de 
circumstanţe, să fiu surprinsă de o furtună nu era cel mai neplăcut lucru. Îmi 
simţeam limba uscată și umflată și mi-am lins buzele, gândindu-mă că voi 
sorbi picăturile dulci de ploaie care îmi vor cădea pe faţă. 

Repeziciunea cu care a venit un alt val, udându-mă până la pulpe m-a făcut 
să înţeleg brusc că nu eram doar în primejdie de a mă uda. Am aruncat o 
scurtă privire spre ramurile din partea superioară a mangrovelor și am 
observat smocuri uscate de ierburi de mare încâlcite în rămurele — nivelul 
maxim al mareei — care se aflau mult deasupra capului. 

O clipă m-a cuprins panica și am încercat să mă liniștesc. Dacă îmi 
pierdeam cumpătul în acel loc, eram terminată. „Stăpânește-te, Beauchamp“, 
am murmurat în barbă. Mi-am amintit un sfat pe care îl auzisem când eram 
stagiară: „Primul lucru pe care trebuie să-l faci în cazul unui stop cardiac este 
să-ți iei propriul puls.“ Amintindu-mi asta, am zâmbit și am simțit că panica 
scade imediat. Ba chiar mi-am verificat pulsul; era ceva mai iute, dar puternic 
şi regulat. 

Toate bune, dar în ce direcţie să pornesc? Spre munte; era singurul lucru pe 
care îl vedeam din pădurea de mangrove. Mi-am croit drum printre crengi cât 
de repede am putut, ignorând faptul că rochia mi se agăța de crengi, iar fiecare 
val îmi trăgea mereu picioarele înapoi. Vântul bătea dinspre oceanul aflat în 
urma mea, ridicând valuri tot mai mari. Îmi sufla părul mereu în ochi și în 
gură, iar eu îl îndepărtam de fiecare dată, blestemând cu glas tare ca să am 
prilejul să aud o voce, dar curând gâtlejul mi s-a uscat atât de tare, încât 
aveam dureri când spuneam ceva. 

Am continuat să lipăi prin apă și prin noroi. Fusta se desprindea mereu de 
la centură, iar la un moment dat am scăpat pantofii, care au dispărut imediat în 
spuma ce clocotea și îmi trecuse deja mult peste genunchi. Nu părea să mai 
conteze. 

Mareea îmi ajunsese la jumătatea coapsei când a izbucnit ploaia. Cu un 
muget care a acoperit foșnetul frunzelor, pânze de apă au căzut din cer 


udându-mă până la piele în doar câteva clipe. La început, am pierdut timpul 
stând cu capul dat pe spate, încercând să dirijez şiroaiele de apă de pe faţă în 
gura deschisă. Apoi raţiunea a preluat comanda; mi-am luat șalul de pe umeri, 
am lăsat ploaia să îl îmbibe bine și l-am stors de câteva ori ca să îndepărtez 
urmele de apă de mare. Apoi l-am udat încă o dată, am ridicat țesătura la gură 
și am supt apa din ea. Avea gust de sudoare, alge și bumbac. A fost delicios. 

Continuasem să înaintez, dar eram încă în ghearele mangrovelor. Apa 
adusă de maree îmi ajunsese până la talie și îmi era din ce în ce mai greu să 
pășesc. Cum îmi potolisem setea pentru moment, am lăsat capul în pământ și 
am pășit cât am putut de iute. 

Un fulger a luminat muntele și după un moment s-a auzit și mugetul 
tunetului. Curentul mareei ajunsese atât de puternic, încât mă puteam mișca 
înainte doar când venea câte un val, iar atunci aproape că alergam în timp ce 
apa mă împingea, după care mă agăţam de cea mai apropiată mangrovă când 
apa se retrăgea, trăgându-mi picioarele de sub mine. 

Începusem să cred că mă grăbisem peste măsură să îi abandonez pe 
căpitanul Leonard și nava Porpoise. Vântul sporise în intensitate, azvârlindu- 
mi picături de ploaie în faţă, astfel că abia dacă puteam vedea. Marinarii spun 
că fiecare al șaptelea val este cel mai mare. În timp ce mergeam cu greu, m- 
am trezit numărându-le. De fapt, cel de-al nouălea m-a lovit între omoplaţi și 
m-a trântit înainte de a apuca să mă prind de o creangă. 

M-am scufundat, neajutorată și înecându-mă din cauza apei amestecate cu 
nisip, apoi m-am redresat și m-am ridicat. Nu numai că fusese cât pe ce să mă 
înece, dar valul îmi schimbase și direcția. Nu mai eram cu faţa spre munte. 
Totuși, aveam în faţă un copac mare, la cel mult șase metri depărtare. 

Alte patru valuri, alte patru năvăliri, alte tentative de a mă agăța de ceva în 
vreme ce retragerea apei încerca să mă smulgă înapoi, și curând am ajuns pe 
malul noroios al unei insulițe, unde un pârâu minuscul curgea printre 
mangrove şi se îndrepta spre mare. Am urcat târâș, alunecând și bălăbănindu- 
mă și am ajuns în îmbrăţișarea binefăcătoare a copacului. 

Din acel loc, aflat la trei metri și jumătate înălțime, am reușit să văd 
mlaștina de mangrove în spatele meu și, dincolo de ea, marea deschisă. Mi-am 
schimbat imediat părerea privind înţelepciunea de a părăsi Porpoise; 
indiferent cât de cumplite erau lucrurile pe uscat, se dovedeau mult mai 
neplăcute acolo, la bord. 

Fulgerul s-a despicat deasupra unei suprafeţe de apă care părea că fierbe, 
întrucât vântul și mareea luptau să preia controlul asupra valurilor. Mai 
departe, în strâmtoarea Mouchoir, hula era atât de puternică, încât valurile 
păreau a fi niște dealuri care se rostogoleau. Vântul se înteţise, ajungând să 
scoată un șuierat ascuţit când rafalele treceau pe lângă mine, înfrigurându-mă 
până la os în hainele ude. Tunetele însoțeau bubuitor fulgerele, în vreme ce 
furtuna trecea pe deasupra mea. 

Artemis era mai lentă decât cuirasatul; îndeajuns de lentă ca să fie încă în 
siguranţă în largul Atlanticului. 


Am văzut un desiș de mangrove la vreo treizeci de metri; apa a șuierat 
retrăgându-se învolburată, iar uscatul a apărut un moment, după care valurile 
s-au rostogolit la loc, acoperind firele negre ale tulpinilor. Mi-am înfășurat 
braţele în jurul trunchiului, mi-am lipit faţa de scoarța lui și m-am rugat. 
Pentru Jamie și Artemis. Pentru Porpoise, Annekje Johansen, Tom Leonard și 
guvernator. Și pentru mine. 


Când m-am trezit, se luminase bine, iar piciorul prins între două crengi îmi 
amorțise de la genunchi în jos. Mai degrabă am căzut decât am coborât din 
copac, aterizând în apa mică a insuliţei. Am luat apă în căușul unei mâini, am 
gustat-o și am scuipat-o imediat. Nu era sărată, ci prea sălcie pentru a fi 
consumată. 

Hainele îmi erau umede, însă îmi era cald. Furtuna încetase de mult. În jur, 
totul arăta paşnic și firesc, cu excepția mangrovelor întunecate. În depărtare, 
am auzit din nou bubuiturile scoase de acele păsări negre. 

Apa sălcie de aici promitea apă dulce undeva mai spre interiorul insuliţei. 
Mi-am masat piciorul, încercând să alung înţepăturile și furnicăturile 
provocate de amorţeală, apoi am urcat malul șontâcăind. 

Vegetaţia a început să se schimb, mangrovele verzi-cenușii făcând loc unor 
plante de un verde luxuriant, dar și ierbii dese și mușchiului, care m-au obligat 
să pășesc prin apă. Obosită și însetată, n-am putut parcurge decât o mică 
distanţă, după care m-am văzut silită să mă opresc pentru odihnă. Când am 
făcut asta, câţiva dintre peștișorii ciudaţi au sărit pe mal lângă mine, 
holbându-se curioși. 

— Ei bine, și voi îmi păreţi ieșiţi din comun, i-am spus unuia. 

— Eşti englezoaică? a spus peștele, nevenindu-i să creadă. 

Senzaţia că eram Alice în Ţara Minunilor a fost atât de pronunţată, încât m- 
am uitat o clipă la el clipind prostește. Apoi am ridicat capul și m-am pomenit 
zgâindu-mă la chipul omului care vorbise. 

Avea faţa arsă de vânt și de soare, de culoarea mahonului, iar părul negru, 
des și fără fire albe, era pieptănat pe spate. A apărut din spatele unei mangrove 
și s-a mișcat prevăzător, ca și cum nu ar fi vrut să mă sperie. 

Era de statură medie și masiv, cu umeri puternici, cu faţa lată, dăltuită 
îndrăzneţ, a cărui expresie prietenoasă părea umbrită acum de precauţie. Era 
îmbrăcat sărăcăcios și un sac greu îi atârna pe un umăr, iar la centură se vedea 
o ploscă din piele de capră. 

— Vous Gtes anglaise? a întrebat el, repetând întrebarea originală în 
franceză. Comment ça va? 

— Da, sunt englezoaică, am răspuns cu glas răgușit. Îmi daţi puţină apă, vă 
rog? 

A căscat ochii larg — erau căprui-verzui —, dar nu a spus nimic, ci doar a 
desprins plosca de la centură și mi-a întins-o. 

Am așezat cuțitul pentru despicat pești pe genunchi, la îndemână și am 
sorbit prelung, abia reușind să înghit suficient de repede. 


— Atenţie, a spus el. E periculos să beţi prea repede. 

— Ştiu, am zis pe nerăsuflate când am coborât plosca. Sunt doctor. 

Am ridicat plosca și am băut din nou, dar m-am silit ca de astă dată să 
înghit mai încet. 

Salvatorul meu mă cerceta nedumerit — nici nu era de mirare, am presupus 
eu. Cu hainele ude, mânjită de noroi și transpirată, cu părul atârnându-mi în 
neorânduială peste faţă, arătam ca o cerșetoare și probabil că, pe deasupra, ca 
una nebună. 

— Doctor? a spus el în engleză, arătând că gândurile lui merseseră în 
direcţia bănuită de mine. 

S-a uitat mai atent la mine, ceea ce mi-a amintit de felul în care mă privise 
pasărea mare și neagră. 

— Doctor în ce domeniu? 

— Medicină, am spus, făcând o scurtă pauză între înghiţituri. 

— Adevărat? a întrebat el după o pauză semnificativă. 

— Adevărat, am repetat pe același ton, iar el a râs. 

Și-a înclinat capul spre mine într-o plecăciune. 

— În acest caz, doamnă doctor, permiteți-mi să mă prezint. Lawrence 
Stern, doctor în filozofia naturii, de la Gesellschaft von Naturwissenschaft 
Philosophieren, din München. 

Am clipit mirată. 

— Naturalist, a explicat el, făcând un semn spre sacul din pânză din 
spinare. Mă îndreptam spre acele fregate, sperând să le studiez obiceiurile de 
împerechere, când s-a întâmplat să vă aud fără să vreau, ăă... 

— Vorbind unui pește, am încheiat eu. Da, în fine... chiar au patru ochi? am 
întrebat, sperând să schimbăm subiectul. 

— Da — sau așa se pare. 

S-a uitat la pește, care părea să urmărească discuţia cu atenţie încordată. 

— Par să își folosească ochii de o formă ciudată când se scufundă, astfel 
încât perechea superioară să observe ce se petrece la suprafața apei, iar 
perechea inferioară să vadă ce se întâmplă dedesubt, mi-a explicat el și mi-a 
zâmbit ușor. Aș putea avea onoarea de a vă cunoaște numele, doamnă doctor? 

Neștiind ce să-i spun, am ezitat. M-am gândit la diferite nume false și am 
ales să spun adevărul. 

— Fraser, am spus. Claire Fraser. Doamna James Fraser, am adăugat ca să 
elimin orice dubiu, simțind vag că statutul meu marital m-ar putea face să par 
mai respectabilă, chiar dacă înfățișarea mea dezminţea acest lucru. Mi-am dat 
pe spate o buclă care îmi atârna peste ochi. 

— La dispoziţia dumneavoastră, doamnă, a spus cu o plecăciune elegantă. 

Uitându-se la mine gânditor, și-a frecat rădăcina nasului. 

— Bănuiesc că aţi naufragiat, nu? 

Părea cea mai logică — chiar dacă nu singura — explicaţie a prezenţei mele 
acolo, astfel că am confirmat dând din cap. 

— Vreau să găsesc o modalitate de a ajunge în Jamaica, am spus. Credeţi 


că m-aţi putea ajuta? 

A rămas cu ochii la mine, încruntându-se puţin, ca și cum aș fi fost un 
specimen pe care nu se putea hotărî cum să îl clasifice. Avea gura largă, parcă 
făcută pentru a zâmbi; a surâs în colţul gurii și a întins mâna pentru a mă ajuta 
să mă ridic. 

— Da, a răspuns. Pot. Dar cred că mai întâi trebuie să vă găsim ceva de 
mâncare și probabil haine, nu? Am un prieten care locuiește nu departe de 
aici. Vă voi duce la el, bine? 

Din cauza setei arzătoare și sub presiunea evenimentelor, acordasem puţină 
atenţie cerințelor stomacului. Când s-a rostit cuvântul mâncare, acesta a 
revenit la viaţă imediat și încă zgomotos. 

— Ar fi minunat, am spus tare, sperând să acopăr acel sunet. 

Mi-am dat la o parte părul încâlcit de pe faţă și, aplecându-mă pe sub o 
creangă, l-am urmat pe salvatorul meu printre copaci. 

După ce am ieșit dintr-un pâlc de palmieri mici, terenul s-a deschis, făcând 
loc unui spaţiu ca o pajiște, apoi s-a ridicat într-un deal lat în faţa noastră. Pe 
culmea lui am văzut o casă — ori cel puţin o ruină. Zidurile tencuite în galben 
erau crăpate și năpădite de bougainvillea și guave, pe acoperișul din tablă de 
staniu se vedeau câteva găuri și întregul loc radia un aer de dărăpănare jalnică. 

— Hacienda de la Fuente, mi-a prezentat-o cu un gest noua mea cunoștință. 
Rezistaţi drumului la deal sau...? 

A ezitat, măsurându-mă din priviri, ca și cum mi-ar fi estimat greutatea. 

— Presupun că v-aș putea duce în braţe, a spus el, pe un ton care i-a trădat 
îndoiala, nu tocmai măgulitor pentru el. 

— Mă descurc, l-am asigurat. 

Aveam picioarele umflate, dureroase și înțepate de frunzele de palmier, dar 
poteca din faţa noastră arăta destul de netedă. 

Coasta care ducea spre casă era traversată de poteci înguste făcute de oi. 
Animalele se vedeau păscând liniștite sub razele fierbinţi ale soarelui din 
Espaniola. Când am ieșit dintre copaci, o oaie ne-a zărit și a scos un behăit de 
surprindere. Ca niște mecanisme de ceas, toate oile de pe coastă au ridicat 
capetele în același timp și ne-au privit. 

Simţindu-mă urmărită de numeroșii ochi bănuitori care nu clipeau, mi-am 
ridicat poalele înnoroite ale rochiei și l-am urmat pe doctorul Stern spre 
poteca principală — bătută nu doar de oi, judecând după lăţimea ei — care 
ducea în susul dealului și dincolo de culmea lui. 

Era o zi frumoasă, luminoasă, iar grupuri de fluturi oranj și albi zburau în 
zigzag prin iarbă. Se așezau pe florile deschise, iar ici și colo am văzut un 
fluture de un galben strălucitor care lumina ca un soare minuscul. 

Am inspirat adânc parfumul plăcut de iarbă și de flori, cu un iz slab de oaie 
și de praf încins de soare. Un punct cafeniu s-a așezat pentru o clipă pe 
mâneca mea și s-a agăţat de țesătură îndeajuns de mult ca să văd solzișorii ca 
de catifea de pe aripile unui fluture și cornetul îndoit al trompei lui. 
Abdomenul lui zvelt pulsa, respirând în ritmul bătăilor de aripă, apoi și-a luat 


zborul. 

Probabil că era efectul promisiunii de ajutor, al apei și al fluturilor sau al 
tuturor trei, dar povara spaimei și a oboselii care mă chinuise până atunci 
începuse să se mai risipească. Ce-i drept, încă trebuia să rezolv problema 
găsirii unui mijloc de transport până în Jamaica, dar acum, când îmi potolisem 
setea și aveam un prieten în preajmă, la care se adăuga posibilitatea de a 
mânca de prânz, asta nu mai părea o sarcină imposibilă așa cum socotisem 
când mă aflasem în desișul de mangrove. 

— Uitaţi-l! 

Stern s-a oprit, așteptându-mă să ajung lângă el pe potecă. A făcut un semn 
către culme, spre o persoană subţiratică și vânjoasă, care cobora cu atenție 
coasta, îndreptându-se spre noi. Am privit printre gene acea siluetă trecând 
printre oi, care nu păreau să fi observat-o. 

— Iisuse! am exclamat. E Sfântul Francisc de Assisi! 

Lawrence mi-a aruncat o privire surprinsă. 

— Nu, nici vorbă. V-am spus că este englez. 

A ridicat un braţ și a strigat: 

— Hola! Señor Fogden! 

Silueta cu robă cenușie s-a oprit bănuitoare, ţinându-și mâna protector pe 
lâna unei oi care trecea pe lângă el. 

— Quien es? 

— Stern! a strigat Lawrence. Lawrence Stern! Veniți, a spus el și mi-a 
întins o mână ca să mă tragă în susul coastei abrupte, pe poteca oilor. 

Oaia făcea eforturi disperate să scape de protectorul ei, ceea ce l-a 
împiedicat să ne vadă cum ne apropiem. Un bărbat zvelt, ceva mai înalt decât 
mine, cu un chip probabil atrăgător dacă nu l-ar fi desfigurat barba roșcată 
care îi stătea ca un mop în jurul bărbiei. Părul lung și liber încărunțise în 
şuvițe și îi cădea mereu peste ochi. Când am ajuns lângă el, din părul lui și-a 
luat zborul un fluture de culoare oranj. 

— Stern? a spus el, dându-și părul peste cap cu mâna liberă și clipind ca o 
bufniță în razele de soare. Nu cunosc pe ni... A, dumneavoastră sunteți? a 
exclamat el și fața slabă i s-a luminat. De ce nu ați spus că sunteți omul cu 
viermii de baligă, v-aș fi recunoscut pe dată! 

Stern a părut ușor stânjenit de acea replică și s-a uitat la mine, parcă 
cerându-și scuze. 

— Am... am colectat niște paraziți interesanţi din excrementele oilor 
domnului Fogden, cu prilejul precedentei mele vizite aici, mi-a explicat el. 

— Viermi oribil de mari! a spus Fogden, cutremurându-se violent când și-a 
amintit. Fiecare avea treizeci de centimetri, cel puţin! 

— Nu aveau mai mult de douăzeci de centimetri, l-a corectat Stern și a 
zâmbit. 

S-a uitat la cea mai apropiată oaie, ţinându-și o mână pe sacul de colectare, 
de parcă ar fi intenţionat să aducă și alte contribuţii științei. 

— A dat roade remediul pe care l-am sugerat? 


Părintele Fogden a părut cam nesigur, dând semne că încerca să își aducă 
aminte care fusese remediul. 

— Baia cu terebentină, a spus naturalistul. 

— A, da! 

Razele soarelui au căzut pe chipul uscăţiv al preotului, care ne-a zâmbit 
afectuos. 

— Desigur, desigur! Da, a dat rezultate splendide! Au murit câteva, dar 
celelalte s-au vindecat complet. Grozav, cu adevărat grozav! 

Brusc, părintele Fogden a părut să își dea seama că nu era deloc ospitalier. 

— Dar trebuie să veniţi înăuntru! a spus el. Tocmai mă pregăteam să 
mănânc de prânz, vă rog insistent să mă urmaţi, a adăugat, întorcându-se spre 
mine. Sunteţi doamna Stern, da? 

Discuţia despre viermi intestinali lungi de douăzeci de centimetri îmi 
potolise pe moment chinurile foamei, dar, auzind de mâncare, zgomotele din 
stomac au revenit în forță. 

— Nu, dar am dori să ne bucurăm de ospitalitatea dumneavoastră, a 
răspuns Stern politicos. Vă rog să-mi îngăduiţi să v-o prezint pe însoţitoarea 
mea — doamna Fraser, conaţională de-a dumneavoastră. 

Fogden a făcut ochii mari auzind asta. Ochi de un albastru-deschis, având 
tendinţa de a lăcrima în soare, aţintiţi acum cu uimire asupra mea. 

— O englezoaică? a spus el neîncrezător. Aici? 

Ochii săi rotunzi au căzut asupra noroiului și a petelor de sare de pe rochia 
mea boţită, studiindu-mi aspectul răvășit. Părintele Fogden a clipit iute de 
câteva ori, apoi a făcut un pas în faţă și, cu un aer extrem de demn, s-a aplecat 
deasupra mâinii mele întinse. 

— Madame, slujitorul cel mai supus al dumneavoastră, a spus el, după care 
s-a îndreptat de mijloc și a făcut un gest măreț spre ruina de pe deal. Mi casa 
es su casa. 

A fluierat scurt și un mic spaniel King Charles și-a scos botul dintre 
buruieni. 

— Ludo, avem un oaspete, a zis preotul zâmbind. Nu e plăcut? 

Luându-mi mâna cu fermitate și așezând-o pe braţul său, m-a tras spre 
Hacienda de la Fuente, făcându-l pe Stern să ne urmeze. 

Explicaţia numelui mi-a fost limpede imediat ce am intrat în curtea 
dărăpănată; libelule, alcătuind un norișor, pluteau ca niște luminiţe sclipitoare 
pe deasupra unui iaz pe jumătate năpădit de alge dintr-un colț. Arăta ca un 
izvor natural pe care cineva îl captase când se construise casa. Cel puţin 
douăsprezece păsări s-au înălţat în aer de pe pavajul sfărâmat și au bătut din 
aripi pe lângă picioarele noastre, lăsând un nor de praf amestecat cu pene în 
urma lor. Din alte dovezi lăsate de ele, am tras concluzia că păsările aveau 
cuiburile în copacii care umbreau curtea interioară și că stăteau acolo de ceva 
vreme. 

— Şi aşa am avut norocul să o întâlnesc pe doamna Fraser printre 
mangrove în această dimineaţă, a încheiat Stern. Mă gândeam că poate... Ah, 


uitaţi-vă la acea frumuseţe. Un Odonata magnific! 

O exclamaţie de încântare amestecată cu uimire a însoţit acea ultimă 
afirmaţie, iar el ne-a împins fără menajamente ca să se uite spre acoperișul 
curţii interioare, umbrită de palmieri, unde o libelulă enormă, având anvergura 
aripilor de cel puţin zece centimetri, ţâșnea încoace și încolo, iar corpul ei 
albăstrui parcă lua foc atunci când traversa vreo rază de soare care trecea prin 
acoperișul zdrenţuit. 

— O vreţi? Sunteţi invitatul meu. 

Gazda noastră a fluturat binevoitor o mână spre libelulă. 

— Hai, Betty, fugi acolo, să-ţi vedem copitele. 

Lovind ușor oaia peste crupă, a gonit-o în curtea interioară. Ea a pufnit și a 
mers puţin la trap, apoi s-a oprit ca să examineze fructele unei plante uriașe de 
guava ale cărei ramuri atârnau de zidurile vechi. 

De fapt, copacii din jurul terasei crescuseră atât de mari, încât crengile se 
întrepătrundeau în unele locuri. Întreaga curte părea să fie acoperită de ei, 
creându-se un fel de tunel înfrunzit, care ţinea de-a lungul terasei până la 
intrarea ca de peşteră a casei. 

Pe prag era un strat gros de praf şi de frunze pergamentoase de 
bougainvillea, însă dincolo de el, scândurile de culoare întunecată ale podelei 
luceau de atâta lustruire, dezgolite și imaculate. După lumina orbitoare de 
afară, înăuntru părea întuneric, dar ochii mi s-au adaptat rapid și am privit 
curioasă în jur. 

Era o cameră simplă, întunecoasă, mobilată doar cu o masă lungă, câteva 
scaune și un dulap mic, deasupra căruia atârna o pictură hidoasă în stil spaniol 
— un Hristos tras la faţă, cu bărbuţă și palid în lumina scăzută, arătând cu o 
mână scheletică spre inima însângerată care încă îi bătea în piept. 

Acel obiect înfiorător m-a frapat atât de tare, încât abia după câteva clipe 
mi-am dat seama că în cameră se mai afla cineva. Umbrele dintr-un colț s-au 
materializat și de acolo a apărut o față mică și rotundă, cu o expresie de 
răutate care m-a izbit. M-am tras un pas înapoi. Femeia — pentru că asta era — 
a pășit înainte, cu ochii negri ațintiți asupra mea, fără să clipească, amintindu- 
mi de ol. 

Nu avea decât un metru și douăzeci și corpul atât de gros, încât părea un 
bloc solid, fără încheieturi sau rotunjimi. Capul arăta ca un butuc ceva mai 
mic, cu părul cărunt și rar, prins într-un coc la ceafă. Avea pielea de o nuanţă 
ceva mai deschisă decât a mahonului — nu mi-am dat seama dacă de la soare 
sau de la natură — și arăta exact ca o păpușă sculptată în lemn. O păpușă 
folosită pentru farmece rele. 

— Mamacita, a spus preotul, uitându-se la chipul cioplit și vorbind în 
spaniolă, ce noroc pe noi! Avem oaspeţi cu care vom lua masa. ÎL mai ti 
minte pe señor Stern? a întrebat el, arătând spre profesor. 

— Si, claro, a răspuns chipul cioplit printre buzele invizibile, ca din lemn. 
Ucigaşul de Hristos. Şi cine este puta alba?6? 

— lar doamna este señora Fraser, a continuat părintele Figden, zâmbind ca 


și cum nu i-ar fi auzit vorbele. Sărmana doamnă a avut nefericirea de a 
naufragia, trebuie să o ajutăm cât de mult putem. 

Mamacita m-a măsurat încet din cap până în picioare. Nu a spus nimic, dar 
nările ei late s-au mișcat cu un dispreţ suprem. 

— Mâncarea este gata, a zis ea și a plecat. 

— Splendid! a rostit fericit preotul. Mamacita vă salută, ne va aduce de 
mâncare. Luaţi loc, vă rog. 

Masa era deja aranjată; o farfurie mare, crăpată și o lingură de lemn. 
Preotul a luat două farfurii și două linguri din dulap și le-a pus la întâmplare 
pe masă, poftindu-ne cu ospitalitate să ne așezăm. 

Pe scaunul din capătul mesei trona o nucă-de-cocos mare. Fogden a ridicat- 
o şi a așezat-o atent alături de farfuria lui. Fructul fibros era înnegrit de 
vechime, iar firele de pe suprafaţa lui erau roase în unele locuri, dându-i o 
înfățișare aproape lustruită; m-am gândit că îl păstra de ceva timp. 

— Bună, a spus el, lovind ușor fructul, cu afecţiune. Cum te mai simţi pe 
vremea asta frumoasă, Coco? 

I-am aruncat o privire lui Stern, însă el examina portretul lui Hristos cu o 
cută între sprâncenele negre și bogate. Am presupus că se cuvenea ca eu să 
încep conversaţia. 

— Domnule, scuzaţi, părinte Fogden, locuiţi singur? am întrebat-o pe 
gazda noastră. Dumneavoastră și... Mamacita? 

— Da, din păcate. De aceea mă bucură atât de mult această vizită. Nu am 
altă companie decât a lui Ludo și a lui Coco, înțelegeţi? a explicat el şi a 
mângâiat din nou nuca-de-cocos. 

— Coco? am întrebat politicoasă, gândindu-mă că, din ceea ce pricepusem 
până în acel moment, Coco nu era singurul cap tare de acolo. M-am uitat pe 
furiș la Stern, care părea ușor amuzat, dar nu alarmat. 

— Coco e spaniolul pentru animal de companie, mi-a explicat preotul. Un 
spiriduș. Uitaţi-vă la el, are nasul turtit și ochii mici și negri. 

Fogden a împuns cu degetele lungi și subțiri în adânciturile de la capătul 
nucii de cocos, apoi le-a retras chicotind. 

— Aha! a exclamat el. Nu trebuie să te uiţi urât, Coco, știi că nu e frumos! 

M-a săgetat cu ochii săi albaștri și, cu oarecare dificultate, m-am abținut să- 
mi mușc buza de jos. 

— Ce doamnă atrăgătoare, a spus el, mai mult către sine. Nu seamănă cu 
Ermenegilda, totuși e frumoasă, nu-i așa Ludo? 

Câinele, căruia îi fusese adresată întrebarea, m-a ignorat, dar s-a apropiat 
săltăreţ de stăpânul său, vârându-și capul sub palma acestuia și lătrând. 
Fogden l-a scărpinat afectuos între urechi, apoi și-a îndreptat din nou atenţia 
spre mine. 

— Mă întreb dacă vi se potrivește vreuna dintre rochiile Ermenegildei. 

Nu am știut ce să răspund. Așa că am zâmbit politicos și am sperat că faţa 
nu-mi trăda gândurile. Din fericire, tocmai atunci a revenit Mamacita, 
aducând o oală aburindă din lut, înfășurată în prosoape. A trântit câte un 


polonic din conţinutul ei în fiecare farfurie, apoi a plecat, picioarele ei — dacă 
avea — mișcându-se nevăzute pe sub fusta fără formă. 

Am amestecat terciul din farfurie, care părea să fie făcut din legume. Am 
gustat cu reţinere, dar mi s-a părut surprinzător de bun. 

— Banană prăjită, amestecată cu manioc și cu fasole roșie, mi-a explicat 
Lawrence, văzându-mi gestul ezitant. 

A luat o lingură plină și a mestecat-o fără să aștepte să se mai răcească. 

Mă așteptasem să mi se pună întrebări despre prezenţa, identitatea și 
intenţiile mele. Însă, între îmbucături, părintele Fogden cânta încet, ţinând 
ritmul prin bătăi cu lingura în masă. 

Nu am conversat cu adevărat decât după ce am terminat de mâncat, când 
Mamacita — „neprietenoasă“ părea să nu descrie adecvat expresia ei — a luat 
farfuriile, înlocuindu-le cu un platou cu fructe, trei căni și un urcior gigantic 
din lut. 

— Doamnă Fraser, aţi băut vreodată sangria? 

Am deschis gura să spun „da“, apoi m-am răzgândit. 

— Nu, ce este? 

Sangria fusese o băutură apreciată în anii 1960 și băusem așa ceva de multe 
ori la petrecerile din facultate și la evenimentele sociale de la spital. Însă acum 
nu mă îndoiam că era necunoscută în Anglia și în Scoţia; doamna Fraser din 
Edinburgh nu ar fi avut cum să audă de sangria. 

— Un amestec de vin roșu, suc de portocală și lămâie, mi-a explicat 
Lawrence Stern. Fiert cu mirodenii și servit cald sau rece, în funcție de vreme. 
O băutură sănătoasă și reconfortantă, nu-i așa, Fogden? 

— Desigur. Foarte reconfortantă. 

Fără a mai aștepta ca eu să gust, preotul și-a golit cana și a dus mâna după 
urcior înainte ca eu să iau prima sorbitură. 

Era la fel; același gust dulce care te râcâia puţin pe gâtlej, și am trăit iluzia 
trecătoare că mă aflam din nou la petrecerea la care gustasem prima oară 
sangria, în compania unui student care fuma marijuana și a unui profesor de 
botanică. 

Iluzia a fost declanșată și de subiectul abordat de Stern, care vorbea despre 
colecţiile lui, și de purtarea părintelui Fogden. După câteva căni de sangria, se 
ridicase, scotocise prin dulap și scosese o pipă mare din lut. Apoi a umplut 
căușul cu o iarbă mirosind puternic, pe care a scuturat-o dintr-o pungă de 
hârtie, și s-a apucat să fumeze. 

— Cânepă? a întrebat Stern, observând toate acestea. Spune-mi, găsești că 
ajută procesul de digestie? Așa am auzit, dar e de negăsit în majoritatea 
orașelor europene, astfel că nu îi cunosc nemijlocit efectul. 

— Este foarte blândă și liniștitoare pentru stomac, l-a asigurat părintele 
Fogden. 

A tras un fum lung, l-a ţinut în piept, apoi l-a dat afară încet, cu un aer 
visător, suflând un șuvoi de fum alb care a plutit în șuviţe înceţoșate spre 
tavanul scund. 


— Dragul meu prieten, îţi voi trimite un pachet acasă. Ascultă, ce vreți să 
faceţi, tu și doamna naufragiată pe care ai salvat-o? 

Stern i-a expus planul lui; după o odihnă de o noapte, intenționam să 
mergem până în satul St Louis du Nord, iar acolo să vedem dacă vreo barcă 
pescărească ne putea duce până la Cap-Haitien, aflat la patruzeci și cinci de 
kilometri depărtare. Dacă nu, trebuia să mergem în continuare spre Le Cap, 
cel mai apropiat port cât de cât mare. 

Sprâncenele rărite ale preotului s-au unit într-o încruntare din cauza 
fumului. 

— Hm. Ei bine, cred că nu prea aveţi de ales, nu? Însă trebuie să vă 
deplasaţi cu fereală, mai ales dacă mergeţi pe uscat spre Le Cap. Fugari, știi 
asta, da? 

— Fugari? 

Derutată, i-am aruncat o privire lui Stern, care s-a încruntat și a dat din cap. 

— Adevărat. Am dat de două sau trei bande când am venit spre nord prin 
valea Artibonite. Nu m-au atacat, însă îndrăznesc a spune că arătam mai bine 
decât ei, sărmanii nenorociţi. E vorba de sclavi evadați, mi-a explicat. Au 
fugit de cruzimea stăpânilor, s-au refugiat pe dealurile îndepărtate și se ascund 
în junglă. 

— S-ar putea să nu vă facă rău, a spus părintele Fogden. 

A tras tare din pipă, scoțând un sunet gros, ca de sorbit, și-a ţinut răsuflarea 
îndelung, apoi, cu părere de rău, a eliberat fumul. Avea ochii injectaţi. A 
închis un ochi, iar cu celălalt, destul de lăcrimos, m-a măsurat. 

— Acum doamna nu arată ca și cum ar merita să fie jefuită. 

Privindu-mă, Stern a surâs larg, apoi a redevenit serios, de parcă zâmbetul 
ar fi însemnat o totală lipsă de tact. A tușit și și-a mai turnat o cană de sangria. 
Ochii preotului sclipeau pe deasupra pipei, roșii ca ai unui dihor. 

— Cred că am nevoie de puţin aer proaspăt, am spus, împingându-mi 
scaunul înapoi. Şi probabil de niște apă ca să mă spăl. 

— Desigur, desigur! a exclamat părintele Fogden. S-a ridicat clătinându-se 
și a răsturnat tăciunii din pipă pe tăblia dulapului. Veniţi cu mine. 

În ciuda umezelii, aerul de pe terasă mi s-a părut proaspăt şi înviorător în 
comparaţie cu cel dinăuntru. Am inspirat adânc, uitându-mă cu interes cum 
părintele Fogden bâjbâia cu o găleată de lângă fântâna din colţul curţii. 

— De unde provine apa? am întrebat. De la vreun izvor? 

Jgheabul de piatră era tivit cu firicele moi de alge verzi mișcându-se 
lenevos; evident, se forma curent în el. 

Mi-a răspuns Stern. 

— Da, există sute de asemenea izvoare. Se spune că unele dintre ele sunt 
locuite de spirite vii, dar nu cred că sunteţi de acord cu asemenea superstiții, 
domnule, nu? 

Părintele Fogden a lăsat impresia că trebuia să se gândească. Umpluse pe 
jumătate găleata și privea printre gene în apă, încercând să se concentreze 
asupra unui peștișor argintiu care înota în ea. 


— Poftim? a spus el năuc. Ei, nu. Spirite, nu. Cu toate astea... ah da, 
uitasem. Aveam ceva să vă arăt. 

S-a apropiat de un dulap prins de zid, a tras ușa crăpată din lemn și a scos o 
legăturică de muselină nealbită, pe care a așezat-o ușor în mâinile lui Stern. 

— Am găsit asta în primăvară, luna trecută, a spus el. A murit când a fost 
atins de soarele amiezii și l-am scos de acolo. Regret, însă ceilalți pești au 
mâncat puţin din el, dar încă e destul de întreg, a adăugat preotul drept scuză. 

În mijlocul pânzei era un mic peşte uscat, semănând cu cei care se 
zbenguiau în apa izvorului, doar că era de un alb pur. Însă era orb. De o parte 
și de alta a capului bont, acolo unde ar fi trebuit să se afle ochii, exista câte o 
mică umflătură, dar asta era tot. 

— Crezi că e un pește-fantomă? a întrebat preotul. La asta m-am gândit 
când ai adus vorba de spirite. Totuși, nu-mi dau seama ce păcat ar fi putut 
comite peștele, ca să fie sortit să trăiască astfel — fără ochi, la asta mă refer. 

A închis din nou un ochi în expresia lui preferată. 

— Nimeni nu crede că peștii au suflet, dar atunci, dacă nu au, cum ar putea 
deveni stafii? 

— Nici eu nu cred că au, l-am asigurat. 

M-am uitat mai atentă la peștele pe care Stern îl examina captivat, lucru 
obișnuit la un naturalist înnăscut. Pielea peștelui era foarte subţire și atât de 
transparentă, încât organele interne și linia noduroasă a șirei spinării erau 
vizibile, însă avea solzi, minusculi și translucizi, dar care deveniseră mai 
întunecaţi din cauză că se uscase. 

— E un pește de peșteră orb, a spus Stern, mângâind cu respect capul 
minuscul. Am mai văzut un asemenea specimen într-un iaz din interiorul unei 
peşteri, într-un loc numit Abandawe. Însă a fugit înainte de a-l putea examina. 
Dragul meu prieten... — s-a întors spre preot cu ochii aprinși de emoție — îl pot 
lua? 

— Sigur, sigur, a fluturat preotul din degete cu generozitate. Mie nu îmi 
este de folos. E prea mic pentru a-l mânca, înţelegi? Cu toate că Mamacita s- 
ar gândi să-l gătească, dar nu va apuca. 

A aruncat o privire prin terasă, lovind nepăsător cu piciorul o găină care 
tocmai trecea pe acolo. 

— Unde e Mamacita? 

— Aici, cabrân?/, unde să fiu? 

Nu o văzusem ieșind din casă, însă ea era acolo, o siluetă mică, arsă de 
soare și prăfuită, stând încovoiată ca să umple încă o găleată cu apă. 

În nări mi-a pătruns un miros neplăcut de putreziciune și am strâmbat 
neliniștită din nas. Probabil că preotul a observat, pentru că a spus: 

— Nu luaţi în seamă, e doar sărmana Arabella. 

— Arabella? 

— Da, e înăuntru. 

Preotul a tras o draperie zdrenţuită din pânză groasă care acoperea un colţ 
al terasei și am aruncat o privire dincolo de ea. 


O poliţă ieșea din zidul de piatră, la înălțimea taliei mele. Pe ea era un șir 
lung de cranii de oi, de un alb pur și parcă lustruite. 

— Nu suport să mă despart de ele, înțelegeţi? Părintele Fogden a mângâiat 
curba pronunţată a unui craniu. Ăsta a fost al lui Beatriz — foarte dulce și 
blândă. A murit la fătare, sărmana de ea. 

A arătat spre alte două cranii din apropiere, mult mai mici, având aceeași 
formă și luciu ca și restul. 

— Şi Arabella a fost... o oaie? am întrebat. 

Mirosul era prea puternic acolo și m-am gândit că nu voiam defel să știu de 
unde provenea. 

— Făcea parte din turma mea, desigur. 

Preotul şi-a întors ochii albaștri, luminoși și ciudaţi spre mine și privirea i-a 
devenit sălbatică. 

— A fost ucisă! Sărmana Arabella, un suflet blând și încrezător. Cum de-au 
avut răutatea de a trăda o asemenea nevinovăție de dragul dorințelor carnale? 

— Vai mie, am spus eu, pe un ton nu tocmai potrivit. Îmi pare groaznic de 
rău să aflu asta. Şi cine a ucis-o? 

— Marinarii, niște păgâni! Au omorât-o pe plajă și i-au fript trupul la 
proţap, de parcă ar fi fost Sfântul Martir Laurenţiu. 

— O, Cerule! am exclamat eu. 

Preotul a oftat, iar barba lui sărăcăcioasă a părut să tremure de suferință. 

— Da, nu trebuie să uit speranţa raiului. Pentru că, dacă Domnul nostru ia 
în seamă moartea oricărei vrăbii, este imposibil ca El să nu o fi observat pe 
Arabella. Cred că ea cântărea cam patruzeci și cinci de kilograme, cel puţin, 
pentru că păștea foarte bine, sărmana copilă. 

— Vai, am spus, străduindu-mă să strecor în acea remarcă suficientă 
înţelegere și oroare. Abia după aceea m-au izbit vorbele preotului. 

— Marinari? am întrebat eu. Când aţi spus că s-a petrecut această — acest 
întristător lucru? 

Nu putea fi nava Porpoise, mi-am zis. Evident, căpitanul Leonard nu m-ar fi 
socotit atât de importantă, încât să riște aducerea navei aproape de insulă 
pentru a mă urmări. Însă mâinile mi-au transpirat gândindu-mă la asta și mi 
le-am șters pe furiș de rochie. 

— Azi-dimineaţă, mi-a răspuns părintele Fogden, așezând la loc craniul pe 
care îl ridicase pentru a-l mângâia. Dar, a adăugat el și atitudinea lui mi s-a 
părut mai degajată, trebuie să recunosc, oamenii aceia au făcut progrese 
minunate cu corabia. De obicei, e nevoie de mai bine de o săptămână, abia 
după aceea se poate vedea... 

A deschis din nou dulapul, dând la iveală o moviliţă acoperită cu câteva 
straturi de pânză umedă. Acum mirosul era cu mult mai pătrunzător, iar câțiva 
gândaci mici și cafenii au fugit să se ascundă de lumină. 

— Ce membri ai familiei Dermestidae ai acolo, Fogden? a întrebat 
Lawrence Stern care, după ce pusese peștele de peșteră într-un borcan cu 
alcool, venise lângă noi. 


S-a uitat peste umărul meu. Pe faţa lui arsă de soare se citea un viu interes. 

În interiorul dulapului, larvele albe de viermi și gândaci trudeau din greu, 
lustruind craniul oii Arabella. Începuseră bine cu ochii. Maniocul mâncat mi 
s-a mișcat greoi în stomac. 

— Asta sunt? Presupun că da, niște insecte simpatice și foarte lacome. 

Preotul s-a clătinat în mod alarmant pe picioare și s-a prins de marginea 
dulapului. În același timp, a observat-o în sfârșit pe bătrână, care stătea și se 
uita cu ochi sfredelitori la el, având câte o găleată cu apă în fiecare mână. 

— Aproape că uitasem! Doamnă Fraser, vei avea nevoie de straie noi, 
adevărat? 

Am coborât privirea spre hainele mele. Rochia și corsetul îmi erau atât de 
sfâșiate, încât abia dacă arătam decent, şi atât de îmbibate de apă și de noroi 
din mlaștină, încât nu meritam să fiu tolerată nici măcar în compania 
îngăduitoare a părintelui Fogden și a lui Lawrence Stern. 

Părintele Fogden s-a întors către chipul cioplit. 

— Chiar nu avem ceva care să poată fi purtat de această nefericită doamnă? 
a întrebat el în spaniolă și a ezitat o clipă, legănându-se ușor. Poate vreuna 
dintre rochiile din... 

Femeia a rânjit la mine, arătându-și dinţii. 

— Sunt prea mici pentru o asemenea vacă, a spus ea, tot în spaniolă. Dă-i 
vechea ta robă, dacă ţii s-o îmbraci. 

A aruncat o privire dispreţuitoare spre părul meu încâlcit și faţa mânjită de 
noroi. 

— Hai, mi-a zis în engleză, întorcându-mi spatele. Spală-te! 

M-a condus spre o terasă mai mică, unde mi-a pus la dispoziţie două găleți 
cu apă rece, un prosop uzat din pânză și un vas cu săpun moale, care mirosea 
puternic a leșie. Mi-a adus o robă cenușie și ponosită, cu o frânghie drept 
cordon, a rânjit la mine, apoi a plecat, spunând în spaniolă: 

— Spală-ţi sângele de pe mâini, târfă ucigașă de Hristos. 

Cu un puternic sentiment de ușurare, am închis portiţa terasei, mi-am scos 
hainele murdare cu și mai multă ușurare și mi-am făcut toaleta cât de bine se 
putea cu apă rece și fără pieptene. 

Îmbrăcată decent, chiar dacă arătam ciudat în roba de rezervă a părintelui 
Fogden, mi-am pieptănat părul ud cu degetele, privind contemplativ spre 
gazda mea. Nu eram sigură dacă ciudăţeniile preotului erau vreo formă de 
demenţă sau doar efectele secundare ale alcoolismului de lungă durată și a 
consumului de canabis, însă, cu toate acestea, mi s-a părut a fi un suflet blând 
și înţelegător. Servitoarea lui — dacă asta era — reprezenta o cu totul altă 
chestiune. 

Mamacita îmi dădea o stare de agitaţie. Domnul Stern și-a anunţat intenţia 
de a coborî spre mare pentru a se îmbăia, iar eu nu m-am arătat dornică să 
intru în casă până la întoarcerea lui. Rămăsese destulă sangria în urcior și am 
bănuit că părintele Fogden — dacă mai era cât de cât treaz — mi-ar oferi prea 
puţină protecţie faţă de privirea aceea îngheţată, de șopârlă, a servitoarei lui. 


Însă nu puteam rămâne afară toată după-amiaza; eram obosită și doream 
măcar să mă așez, deși aș fi preferat să găsesc un pat și să dorm o săptămână. 
Am văzut o ușă care dădea în casă de pe mica terasă unde mă aflam; am 
împins-o și am pășit în încăperea întunecată. 

Era un mic dormitor. Uimită, am privit în jur; nu părea să facă parte din 
aceeași casă cu sala principală cu aer spartan și nu semăna nicidecum cu 
terasele sărăcăcioase. Patul era aranjat cu perne din puf și avea o cuvertură din 
lână moale. Patru evantaie uriașe erau dispuse ca niște aripi uriașe și 
sclipitoare pe pereţii zugrăviți în alb, iar lumânările din ceară dintr-un sfeșnic 
cu multe braţe puteau lumina masa. 

Mobilierul era simplu, însă lucrat cu mare îndemânare și lustruit cu ulei 
până căpătase un luciu intens. O draperie dungată din bumbac atârna la 
capătul celălalt al încăperii. Fusese dată puţin într-o parte, astfel că am putut 
vedea un șir de rochii în toate culorile curcubeului atârnate în cârlige înapoia 
el. 

Trebuie să fi fost rochiile Ermenegildei, de care pomenise părintele Fogden. 
Fără zgomot, deoarece eram desculță, m-am apropiat să le văd mai bine. În 
încăpere nu găseai pic de praf, însă era foarte liniște, lipsind parfumul discret 
al unei prezenţe umane. În acea cameră nu mai locuia nimeni de multă vreme. 

Rochiile erau frumoase; toate, din mătase și catifea, moar și satin, muselină 
și catifea panne. Chiar dacă atârnau fără viaţă în cuiere, aveau luciul și 
frumuseţea unei piei de animal, în a cărui blană mai zăbovește o frântură din 
esenţa vieţii. 

Am atins corsajul uneia dintre ele, din catifea violet, încărcată de panseluţe 
argintii, brodate, cu câte o perlă în mijloc. Acea Ermenegilda fusese scundă și 
zveltă — câteva dintre rochii aveau încreţituri și pernuţe cusute cu pricepere pe 
dinăuntrul corsajelor pentru a crea iluzia de bust mai mare. Deși lipsită de lux, 
încăperea era plăcută, iar rochiile, splendide — lucruri care puteau fi purtate și 
la curtea Spaniei. 

Ermenegilda murise, dar încăperea părea încă locuită. Drept rămas-bun, am 
mângâiat mâneca unei rochii de un albastru ca o pană de păun și am ieșit 
tiptil, lăsând rochiile să viseze în continuare. 

L-am găsit pe Lawrence Stern pe terasa din spatele casei, care dădea spre o 
pantă abruptă, unde creșteau aloe și guave. În depărtare, o insulă mică și 
gheboasă era adăpostită de oceanul cu apă sclipitoare de culoarea turcoazei. S- 
a ridicat curtenitor, făcând o plecăciune și aruncându-mi o privire surprinsă. 

— Doamnă Fraser! Arătaţi mult mai bine, trebuie să recunosc. Roba 
părintelui stă mai bine pe dumneavoastră decât pe el. 

Mi-a zâmbit, iar în ochii verzi-căprui a apărut o expresie măgulitoare de 
admiraţie. 

— Cred că dispariţia murdăriei are mai multă legătură cu aspectul meu, am 
spus, așezându-mă pe scaunul pe care mi l-a oferit. E ceva de băut? 

Pe masa șubredă dintre scaune era un urcior; umezeala se condensase, 
formând pe pereţii lui picături mari care se scurgeau ispititor. Răbdasem atât 


de mult timp de sete, încât la vederea oricărui lichid salivam. 

— Tot sangria, a spus Stern, apoi a turnat în două căni mici și a sorbit din a 
lui, oftând de plăcere. Sper că nu mă credeți lipsit de cumpătare, doamnă 
Fraser, dar după luni întregi în care am rătăcit prin sălbăticie, bând doar apă și 
romul prost făcut de sclavi, asta e... — a închis ochii de încântare — ambrozie. 

Eram înclinată să îi dau dreptate. 

— Hm... părintele Fogden €...? 

Am ezitat, căutând o modalitate mai plină de tact de a mă interesa de starea 
gazdei noastre. Nu a fost nevoie să-mi bat capul. 

— E beat, a spus Stern cu sinceritate. Moale ca o râmă, întins pe masa din 
sala. Întotdeauna e aşa la ora la care soarele coboară spre asfinţit, a adăugat el. 

— Am înţeles. M-am așezat mai comod pe scaun și am sorbit din sangria. Îi 
cunoaşteţi de multă vreme pe părintele Fogden? 

Stern și-a frecat fruntea gânditor. 

— De câţiva ani, mi-a răspuns și mi-a aruncat o privire. Mă întrebam — 
cunoaşteţi din întâmplare un anume James Fraser din Edinburgh? Îmi dau 
seama că e un nume obișnuit, dar — ah, da? 

Nu scosesem nicio vorbă, dar chipul mă dăduse de gol, ca întotdeauna, mai 
puţin atunci când eram pregătită atent să mint. 

— Numele soţului meu e James Fraser, am spus eu. 

Faţa lui Stern s-a luminat de interes. 

— Așa, deci! a exclamat el. Și e un bărbat foarte masiv, cu... 

— Părul roșcat, l-am aprobat eu. Da, e Jamie. 

Mi-am adus apoi aminte ceva. 

— Mi-a spus că a cunoscut un naturalist la Edinburgh și a purtat cu el o 
discuţie foarte interesantă despre... diferite lucruri. 

M-am întrebat dacă atunci aflase Stern numele adevărat al lui Jamie. 
Majoritatea oamenilor din Edinburgh l-ar fi știut doar ca „Jamie Roy“, 
contrabandistul, sau ca Alexander Malcolm, respectabilul tipograf din Carfax 
Close. 

Cu siguranţă că doctorul Stern, cu accentul lui german distinct, nu putea fi 
„englezul“ de care vorbise Tompkins, nu? 

— Despre păianjeni, a spus Stern imediat. Da, îmi amintesc perfect. 
Păianjeni și peșteri. Ne-am cunoscut într-o... — preţ de un moment, pe faţa lui 
nu a apărut nicio expresie, apoi a tușit, acoperind astfel cu pricepere acea 
pauză — într-un local în care se bea. Una dintre servitoarele de acolo a dat din 
întâmplare de un specimen mare de Arachnida atârnând din tavanul ta... adică 
de tavan, în timp ce discuta cu mine. S-a speriat și a rupt-o la fugă pe coridor, 
țipând îngrozită. 

Stern a mai luat o gură de sangria drept remediu, se vedea că amintirea îl 
apăsa. 

— Tocmai reușisem să capturez păianjenul și să îl pun într-un borcan 
pentru specimene, când domnul Fraser a năvălit în cameră, a îndreptat spre 
mine un fel de armă și a spus... 


În acel moment, Stern a fost cuprins de o tuse prelungită și s-a bătut sănătos 
peste piept. 

— Înâmm! Doamnă Fraser, nu vi se pare că sangria asta e cam tare? Cred 
că bătrâna a adăugat prea multe felii de lămâie. 

Am bănuit că, dacă ar fi avut la dispoziţie, Mamacita ar fi pus cianură în 
băutură, dar, de fapt, era excelentă. 

— Nu am remarcat, am spus eu, sorbind. Dar vă rog să continuaţi. Jamie a 
venit cu un pistol și... 

— Ei bine, de fapt, n-aş putea spune precis ce era. Părea să se fi creat o 
uşoară neînțelegere, din cauză că el a avut impresia că strigătele doamnei 
fuseseră stârnite de vreo acţiune nepotrivită de-a mea ori de ceva ce spusesem, 
iar nu de prezenţa arahnidei. Din fericire, i-am putut arăta fiara, după care 
doamna a fost convinsă să vină până la ușă — nu am putut să o convingem să 
intre din nou în cameră — și să o identifice ca fiind cauza protestelor ei. 

— Am înţeles, am spus. Mi-am imaginat scena foarte bine, cu excepţia 
unui lucru de interes suprem pentru mine. Vă amintiţi din întâmplare cum era 
îmbrăcat? De Jamie întreb. 

Lawrence Stern a părut nedumerit. 

— Ce purta? Păi... nu. Impresia mea a fost că era îmbrăcat cu haine de 
stradă, nu era dezbrăcat, dar... 

— E în regulă, l-am asigurat eu. Mă întrebam dacă... La urma urmelor, 
„îmbrăcat“ era cuvântul important. Așadar, s-a prezentat. 

Trecându-și o mână prin părul des și ondulat, Stern s-a încruntat. 

— Nu cred că a făcut-o. Din câte îmi aduc aminte, doamna i s-a adresat cu 
domnul Fraser; ceva mai târziu în timpul discuţiei noastre — ni s-au servit 
diverse lucruri înviorătoare şi am continuat până aproape de zori, deoarece am 
constatat că ne simţeam bine unul în tovărășia celuilalt, înţelegeţi? La un 
moment dat, m-a rugat să mă adresez folosind numele lui mic. 

A ridicat sardonic o sprânceană. 

— Deși ne cunoșteam de foarte puţin timp, sper că nu socotiți că am 
depășit graniţele bunei-cuviinţe procedând astfel. 

— Nu, nu. Sigur că nu, l-am asigurat, apoi am schimbat subiectul. Aţi spus 
că aţi discutat despre păianjeni și peșteri? De ce despre peșteri? 

— Am abordat subiectul Robert the Bruce și povestea acestuia?’ — pe care 
soţul dumneavoastră se simţea înclinat să o considere apocrifă — privind 
inspiraţia lui de a persevera în strădania de a ajunge pe tronul Scoției. Se 
presupune că, urmărit de dușmani, Bruce s-a ascuns într-o peșteră, și... 

— Da, știu legenda, l-am întrerupt eu. 

— După părerea lui Jamie, păianjenii nu stau în peșterile în care locuiesc 
oameni; o părere pe care în esență am împărtășit-o, deși am arătat că în 
peșterile mai mari, cum există pe această insulă... 

— Există peșteri aici? am întrebat surprinsă, apoi m-am simţit ridicol. Dar 
desigur, trebuie să fie, de vreme ce există pești de peșteră, precum acela din 
izvor. Eu credeam că insulele din Caraibi sunt coraliere. Nu m-aș fi gândit că 


poţi găsi peșteri în corali. 

— Mda, e posibil, deși nu foarte probabil, a spus Stern cu înţelepciune. În 
orice caz, insula Hispaniola nu e un atol de corali, ci are origini vulcanice — cu 
șisturi cristaline, depozite sedimentare fosile foarte vechi și depuneri întinse 
de calcar. Calcarul este deosebit de carstic în unele locuri. 

— Nu mai spuneţi! 

Mi-am turnat încă o cană din vinul aromatizat. 

— Sigur. 

Lawrence s-a aplecat și a ridicat sacul de pe pardoseala verandei. Scoţându- 
și caietul de notițe, a rupt o filă din el și a mototolit-o în pumn. 

— Uitaţi, a spus întinzând palma, iar hârtia s-a desfăcut puţin, creând o 
topografie labirintică de încreţituri și de piscuri strivite. Așa arată insula asta — 
vă amintiţi ce a spus părintele Foden despre fugari? Despre sclavii fugari care 
s-au refugiat pe aceste dealuri? Nu absenţa strădaniilor făcute de stăpânii lor 
pentru a-i prinde le permite să dispară cu atâta ușurință. Pe această insulă 
există locuri în care nimeni — fie alb, fie negru, îndrăznesc a spune — nu a pus 
piciorul. lar pe dealurile pierdute există peșteri și mai greu de găsit, despre a 
căror existenţă nu știe nimeni, probabil cu excepția aborigenilor — iar ei au 
dispărut de mult, doamnă Fraser. Am văzut o asemenea peșteră, a adăugat el 
gânditor. Abandawe, așa îi spun fugarii. O consideră cel mai sinistru și mai 
sacru loc, dar nu știu de ce. 

Încurajat de atenţia pe care i-o acordam, a luat încă o gură din sangria și a 
continuat prelegerea de istorie naturală. 

— Acea insuliță — și a făcut semn din cap spre insula plutitoare, vizibilă pe 
ocean — este Insula Ţestoasei — Tortuga. Este de fapt un atol din corali, iar 
laguna ei a fost umplută de mult de corali. Ştiţi că a reprezentat cândva un 
adăpost pentru pirați? m-a întrebat el, simțind că s-ar fi cuvenit să introducă în 
prelegere ceva de interes mai general decât formațiunile carstice și șisturile 
cristaline. 

— Piraţi adevăraţi? Vreţi să spuneţi corsari? M-am uitat spre insulă cu 
interes sporit. Asta sună foarte romantic. 

Stern a râs, iar eu am ridicat ochii spre el surprinsă. 

— Nu râd de dumneavoastră, doamnă Fraser, m-a asigurat el și pe buze i-a 
zăbovit un zâmbet când a făcut semn spre Insula Ţestoasei. Numai că am avut 
prilejul de a purta o discuţie cu un vechi locuitor al orașului Kingston în 
legătură cu obiceiurile corsarilor care, la un moment dat, își stabiliseră 
cartierul general în satul apropiat, numit Port Royal. 

A strâns din buze, apoi s-a hotărât să vorbească, s-a răzgândit, după care, 
aruncându-mi o privire furișă, a socotit că trebuia să riște. 

— Îmi veţi ierta lipsa de delicateţe, doamnă Fraser, dar, sunteţi femeie 
căsătorită și, din câte înţeleg, familiarizată cu practicarea medicinii... 

A făcut o pauză și probabil că s-ar fi oprit în acel moment, însă băuse 
aproape două treimi din urcior și se îmbujorase. 

— Probabil că aţi auzit despre abominabila practică a sodomiei, nu? m-a 


întrebat el, privindu-mă circumspect. 

— Am auzit, am spus eu. Vreţi să sugeraţi că... 

— Vă asigur, a zis el cu o mișcare profesorală din cap. Cel care m-a 
informat a vorbit pe larg despre obiceiurile corsarilor. Sodomiţi pentru un 
bărbat, a spus el scuturând din cap. 

— Poftim? 

— A fost ceva de notorietate publică, a spus el. Omul mi-a povestit că în 
momentul în care Port Royal s-a prăbușit în ocean acum șaizeci de ani, toată 
lumea a socotit că a fost o pedeapsă divină pentru acele persoane păcătoase, 
pentru obiceiurile lor nefirești și îngrozitoare. 

— Extraordinar! am zis eu. 

M-am întrebat ce ar fi crezut voluptuoasa Tessa din Piratul impetuos. 

El a dat din cap cu un aer solemn ca al unei bufniţe. 

— Se spune că poţi auzi clopotele bisericilor scufundate din Port Royal 
când se apropie o furtună, bătând pentru sufletele piraţilor osândiţi. 

M-am gândit să pun mai multe întrebări despre caracterul acelor obiceiuri 
nefirești și cumplite, dar, în acel moment, Mamacita a apărut pe verandă, a 
spus scurt „mâncare“ și a dispărut din nou. 

— Mă întreb în ce peșteră a găsit-o părintele Fogden pe ea, am zis, 
împingându-mi scaunul în spate. 

Stern s-a uitat surprins la mine. 

— A găsit-o? Ah, am uitat, a continuat el și faţa i s-a luminat, nu aveți de 
unde să știți. 

S-a uitat spre ușa rămasă deschisă, pe unde dispăruse bătrâna, însă 
interiorul casei era tăcut și întunecat ca o peșteră. 

— A găsit-o la Havana, a spus Stern, după care mi-a povestit și restul. 

Părintele Fogden fusese preot vreme de zece ani, ca misionar al Ordinului 
Sfântul Anselm. Ajunsese în Cuba cu cincisprezece ani în urmă. Dedicat 
nevoilor celor săraci, lucrase prin ghetourile și prin cartierele sărace ale 
Havanei vreme de câţiva ani, gândindu-se doar la ușurarea suferințelor acelor 
oameni și la iubirea lui Dumnezeu — până în ziua când a cunoscut-o în piaţă 
pe Ermenegilda Ruiz Alcantara y Meroz. 

— Cred că părintele Fogden nici acum nu știe cum s-a întâmplat totul, a 
comentat Stern și a șters o picătură de vin care se scurgea pe marginea cănii, 
apoi a luat încă o sorbitură. Probabil că nici ea nu a știut ori poate plănuise 
totul în momentul în care l-a văzut. 

În orice caz, șase luni mai târziu, orașul Havana fusese șocat de știrea că 
tânăra soţie a lui Don Armando Alcantara fugise cu un preot. 

— Şi mama ei, am spus eu în barbă, însă m-a auzit și a schiţat un zâmbet. 

— Ermenegilda nu a vrut s-o lase pe Mamacita acolo, a spus el. Şi nici pe 
Ludo, câinele. 

Nu ar fi reușit să evadeze, pentru că Don Armando era puternic și influent, 
numai că englezii aleseseră ziua fugii lor pentru a invada Cuba, iar Don 
Armando a fost preocupat de lucruri mai importante decât grija de a afla unde 


se găsea tânăra lui soţie fugară. Cei doi au ajuns în Bayamo, stânjeniţi foarte 
mult de rochiile Ermenegildei, de care nu voise să se despartă, și au închiriat o 
barcă pescărească, ajungând astfel în siguranţă pe Espaniola. 

— Ea a murit doi ani mai târziu, a spus Stern pe neașteptate. 

Și-a lăsat cana pe masă și a umplut-o din urciorul încă aburit. 

— El a îngropat-o singur, sub bougainvillea. 

— Şi de atunci au rămas aici, am spus. Preotul, Ludo și Mamacita. 

— Da, a încuviinţat Stern închizând ochii, iar profilul lui s-a conturat 
întunecat pe fundalul cerului unde soarele apunea. Ermenegilda nu a vrut să o 
părăsească pe Mamacita, iar Mamacita nu o va părăsi niciodată pe 
Ermenegilda. 

A dat peste cap ce mai rămăsese în cană. 

— Aici nu vine nimeni, a adăugat el. Sătenii nici nu calcă pe deal. Se tem 
de fantoma Ermenegildei. O mare păcătoasă, îngropată de un preot răspopit, 
în pământ nesfinţit — sunt convinși că ea nu se odihnește. 

Simţeam pe ceafă briza răcoroasă dinspre ocean. În spatele nostru, până și 
găinile din curte se potoliseră odată cu amurgul. În Hacienda de la Fuente se 
instalase liniștea. 

— Dar dumneavoastră veniţi aici, am spus zâmbind. 

Aroma de portocale s-a înălțat din cana goală din mâinile mele, la fel de 
plăcută ca și a unui buchet de mireasă. 

— Ah, sigur. Sunt om de știință. Nu cred în fantome, a zis el și a întins 
destul de nesigur o mână spre mine. Mergem să cinăm, doamnă Fraser? 


A doua zi dimineaţă, după micul dejun, Stern era pregătit să pornim spre 
Saint Louis. Înainte de plecare, am ținut să pun una sau două întrebări 
referitoare la corabia despre care pomenise preotul; dacă era vorba de 
Porpoise, voiam să mă feresc de ea. 

— Ce fel de navă era? am întrebat, turnându-mi o cană de lapte de capră, 
care să meargă cu dejunul din banane fripte. 

Lăsând impresia că nu-și revenise mai deloc după excesele din ziua 
precedentă, părintele Fogden își mângâia nuca-de-cocos și fredona ceva 
pentru sine. 

— Poftim? a spus el, trezit din reverie de o împunsătură în coaste a lui 
Stern. 

Răbdătoare, am repetat întrebarea. 

— A, a făcut el, apoi a părut să se gândească profund, după care faţa i s-a 
relaxat. Una din lemn. 

Ascunzându-și zâmbetul, Lawrence și-a aplecat capul spre farfurie. Am 
respirat adânc și am mai făcut o încercare. 

— Marinarii care au ucis-o pe Arabella — i-aţi văzut? 

Preotul a ridicat din sprâncenele subțiri. 

— Păi, sigur că i-am văzut. Cum altfel aș fi știut că ei au făcut asta? 

M-am agăţat de acea dovadă de gândire logică. 


— Firește. Și aţi văzut ce purtau? Cum să zic — l-am văzut deschizând gura 
pentru a spune „haine“ și l-am împiedicat grăbită — păreau să poarte un soi de 
uniforme? 

Membrii echipajului de pe Porpoise purtau de obicei bluze largi când nu 
participau la vreo ceremonie obligatorie, însă chiar și acele straie grosolane se 
asemănau cu uniformele, pentru că aveau aceeași croială și, deși albe, erau de 
obicei foarte murdare. 

Părintele Fogden și-a așezat cana pe masă. Pe buza de sus îi rămăsese o 
mustață de lapte. S-a încruntat, și-a șters-o cu dosul mâinii și a scuturat din 
cap. 

— Nu, cred că nu. Tot ce îmi amintesc despre ei e că omul care îi conducea 
avea un cârlig — vreau să spun că îi lipsea o mână. 

Apoi a făcut un semn cu degetele lui lungi ca să ilustreze ce spunea. 

Am scăpat cana, care s-a spart când s-a izbit de tăblia mesei. Cu o 
exclamaţie, Stern a sărit de pe scaun, însă preotul a rămas neclintit, urmărind 
surprins cum firicelul subțire și alb se scurgea de pe masă în poala lui. 

— De ce aţi făcut asta? a întrebat el pe un ton de reproș. 

— Vă rog să mă iertaţi, am spus eu. 

Îmi tremurau mâinile, astfel că nu am reușit nici măcar să adun cioburile 
cănii sparte. M-am temut să pun următoarea întrebare, dar am făcut-o. 

— Părinte, corabia aceea a plecat de acolo? 

— Nu, a răspuns el ridicând privirea surprinsă de la roba umedă. Cum să 
plece? A eșuat pe plajă. 


Părintele Fogden a pornit în frunte, iar gambele lui slabe și albe au lucit 
când și-a ridicat poalele veșmântului preoţesc spre coapse. M-am văzut silită 
să procedez la fel, coasta dealului de deasupra casei lui era înțesată de iarbă și 
tufișuri ghimpoase care se prindeau de poalele din lână netoarsă ale robei mele 
de împrumut. 

Dealul era brăzdat de cărări create de oi, dar acestea erau înguste și puţin 
vizibile, pierzându-se pe sub copaci și dispărând brusc în iarba deasă. Totuși, 
preotul părea sigur de destinaţia sa și pășea vioi prin acea vegetaţie, fără să 
privească deloc peste umăr. 

Respiram din greu când am ajuns pe culmea dealului, chiar dacă Lawrence 
Stern mă ajutase cu galanterie, îndepărtând crengi din calea mea și luându-mă 
de braţ ca să mă tragă pe pantele mai abrupte. 

— Chiar credeţi că e vorba de o corabie? l-am întrebat cu glas reţinut, în 
timp ce ne apropiam de culmea dealului. 

Având în vedere purtarea de până acum a gazdei noastre, nu eram chiar atât 
de sigură că nu-și imaginase totul, doar pentru a face conversaţie. 

Ștergându-și un firicel de sudoare care i se scurgea pe obrazul bronzat, 
Stern a ridicat din umeri. 

— Cred că există ceva acolo, mi-a răspuns el. La urma urmelor, e vorba de 
o oaie moartă. 


Am încercat un sentiment de regret la gândul regretatei Arabella. Cineva 
ucisese oaia, așa că m-am străduit să pășesc fără zgomot când ne-am apropiat 
de culmea dealului. Nu putea fi Porpoise; niciunul dintre ofiţeri sau marinari 
nu avea un cârlig la vreo mână. Am încercat să-mi spun că nu era vorba de 
Artemis, însă inima a început să-mi bată mai tare când am ajuns la o porţiune 
cu agave uriașe. 

Printre ramurile plantelor suculente, am văzut apele Mării Caraibilor 
strălucind albastre, dar și o porțiune îngustă de plajă cu nisip alb. Părintele 
Fogden s-a oprit și ne-a făcut semn să ne apropiem. 

— Uitaţi, acolo sunt creaturile acelea ticăloase, a bolborosit el. 

Ochii lui albaștri au sclipit de furie, iar părul rărit i s-a zbârlit niţel, ca al 
unui porc-spinos ros de molii. 

— Nişte măcelari! a spus el cu glas reţinut, dar vehement, parcă vorbind 
pentru sine. Nişte canibali! 

l-am aruncat o privire şocată, însă Lawrence Stern m-a prins de braţ, 
trăgându-mă spre un spaţiu mai larg dintre doi copaci. 

— Doamne! Acolo e o corabie, a zis el. 

Era adevărat. Stătea înclinată pe o latură, pe plajă, cu catargele aplecate, iar 
pretutindeni în jurul ei zăceau mormane de marfă, vele, parâme și butoaie cu 
apă. Oamenii se deplasau peste carcasa eșuată ca niște furnici. Strigătele și 
bubuiturile de ciocan răsunau ca niște lovituri de tun, iar mirosul de smoală 
încinsă plutea în aer. Marfa descărcată lucea slab în soare: aramă și staniu, 
oarecum afectate de aerul sărat al oceanului. Pieile tăbăcite fuseseră așezate 
pe nisip, ca niște pete cafenii și rigide, care se uscau la soare. 

— Ei sunt! E corabia Artemis! 

Chestiunea a fost lămurită de apariţia, lângă copastie, a unui om scund, cu 
un Singur picior, care-și acoperise capul cu un batic din mătase galbenă, 
țipătoare pentru a se feri de soare. 

— Murphy! am strigat eu. Fergus! Jamie! 

M-am smuls din strânsoarea lui Stern și, fără să iau în seamă strigătul său 
de avertizare, am alergat în jos pe panta dealului, împinsă de emoția vederii 
corabiei Artemis. 

Auzindu-mi strigătul, Murphy s-a răsucit pe călcâie, dar nu a reușit să se 
ferească din calea mea. Purtată de inerție și deplasându-mă ca un tren scăpat 
de sub control, m-am izbit de el, doborându-l la pământ. 

— Murphy! am exclamat eu și l-am sărutat, cuprinsă de bucurie. 

— Hei! a spus el, șocat. 

Se zvârcolea, încercând să se tragă de sub mine. 

— Milady! 

Cu hainele boțite, dar viu și nevătămat, Fergus a apărut lângă noi, cu un 
zâmbet orbitor pe faţa bronzată. M-a ridicat de pe Murphy, care începuse să 
geamă, apoi m-a strâns în braţe de parcă ar fi vrut să-mi rupă coastele. 
Zâmbind larg, în urma lui a apărut Marsali. 

— Merci aux les saints! mi-a spus el la ureche. M-am temut că nu o să vă 


mai văd niciodată! 

M-a sărutat apăsat pe ambii obraji și chiar pe gură, apoi, în cele din urmă, 
mi-a dat drumul. 

Am aruncat o privire spre Artemis, care zăcea într-o rână pe plajă, ca un 
gândac răsturnat. 

— Ce Dumnezeu s-a întâmplat? 

Fergus și Marsali au schimbat o privire. Era genul de privire prin care se 
puneau întrebări și se dădeau răspunsuri, iar asta m-a făcut să tresar, fiindcă 
am înţeles profunzimea intimităţii dintre ei. Fergus a respirat adânc și s-a 
întors spre mine. 

— Căpitanul Raines a murit, a spus el. 

Furtuna care mă ajunsese din urmă pe mine în noaptea petrecută în mlaștina 
cu mangrove izbise și corabia Artemis. Dusă departe de cursul ei de vântul 
cumplit, fusese purtată peste un recif, unde se alesese cu o gaură destul de 
mare în carenă. 

Cu toate acestea, reușise să plutească. Cum cala se umplea de apă, navigase 
chinuit spre insuliţa din apropiere, care îi putea oferi adăpost. 

— Ne aflam la mai puţin de trei sute de metri de țărm când s-a produs 
accidentul, mi-a povestit Fergus, al cărui chip s-a crispat amintindu-și. 

Corabia se lăsase brusc pe o parte, întrucât mărfurile din magazie își 
schimbaseră poziţia, începând să plutească. Și, chiar în acel moment, un val 
enorm, venit dinspre largul oceanului, lovise corabia înclinată, măturând 
duneta, luându-i cu sine pe căpitanul Raines, dar și pe alţi patru marinari. 

— Şi ţărmul era atât de aproape! a adăugat Marsali, cu chipul schimonosit 
de suferinţă. Zece minute mai târziu, am eșuat! Dacă... 

Fergus a oprit-o, punându-și braţul pe mâna ei. 

— Nu putem ști căile Domnului, a spus el. S-ar fi întâmplat același lucru și 
dacă ne-am fi aflat la două mii de kilometri în largul oceanului, doar că nu am 
fi putut să le facem o înmormântare cu adevărat creștină. 

A făcut semn din cap spre marginea îndepărtată a plajei, în apropierea 
desișurilor, unde cinci moviliţe, deasupra cărora se aflau niște cruci încropite 
din lemn, marcau locurile de odihnă eternă ale oamenilor care se înecaseră. 

— Am avut niște apă sfinţită pe care mi-a adus-o tata de la Notre Dame din 
Paris, a spus Marsali, umezindu-și buzele crăpate. Într-o sticluță. Am rostit o 
rugăciune și am stropit mormintele cu ea. Crezi că a fost de folos? 

I-am surprins tremurul din glas și am înţeles că, în ciuda stăpânirii de sine, 
ultimele două zile reprezentaseră un chin îngrozitor pentru fată. Avea faţa 
murdară, părul îi atârna încurcat și, înmuiată de lacrimi, asprimea din ochi 
dispăruse. 

— Sunt convinsă că le-a fost de folos, am spus cu blândeţe, bătând-o ușor 
pe braţ. 

Am aruncat o privire spre cei care se strânseseră în jurul nostru și am căutat 
printre ei statura masivă și părul roșcat al lui Jamie, cu toate că mi-am dat 
seama că nu se afla acolo. 


— Dar unde e Jamie? am întrebat. 

Aveam faţa îmbujorată după ce alergasem în josul dealului. Am simţit că 
sângele începe să mi se scurgă din obraji, în vreme ce teama mi se strecura în 
vene. 

Fergus mă privea cu ochi mari, expresia feţei lui slabe oglindind-o pe a 
mea. 

— Nu este cu dumneavoastră? a întrebat el. 

— Nu. Cum s-ar putea așa ceva? 

Soarele era orbitor, însă eu îngheţasem. Deși îi percepeam căldura, efectul 
era aproape inutil. Mi-am simţit buzele atât de amorţite, încât abia dacă am 
reușit să întreb: 

— Unde e? 

Fergus a dat din cap încet, ca o vulpe năucită de lovitura mortală a celui 
care a prins-o. 

— Nu ştiu. 


51. ÎN CARE JAMIE SIMTE CEVA SUSPECT 


Respirând greu din cauza efortului, Jamie Fraser stătea întins în umbre, sub 
barca cu patru rame de pe Porpoise. Nu îi fusese ușor să ajungă la bordul 
cuirasatului. Avea vânătăi pe coaste pentru că se lovise de copastia navei cât 
stătuse agăţat de plasele de abordare, zbătându-se să se tragă până la 
balustradă. Îşi simţea braţele de parcă i-ar fi fost smulse din încheieturi, iar în 
palma unei mâini avea o așchie de lemn. Însă ajunsese acolo și deocamdată 
rămăsese nevăzut. 

În timp ce încerca să se orienteze, și-a mușcat delicat palma, căutând 
capătul așchiei cu dinţii. Russo și Stone, marinari pe Artemis, care munciseră 
pe un cuirasat, stătuseră ore în șir cu el, descriindu-i structura unei nave mari, 
compartimentele, punţile și locul probabil în care se afla cabina medicului. 
Însă una era să auzi descrieri și alta să te orientezi cu adevărat pe o asemenea 
navă. Măcar acest nenorocit de cuirasat se legăna mai puţin decât Artemis, dar 
Jamie încă simţea ridicarea și coborârea subtilă a punţii provocându-i greață. 

A reușit să prindă capătul așchiei; ţinând-o strâns între dinţi, a extras-o 
încet și a scuipat-o pe punte. A supt rana mică, simțind gustul sângelui, apoi s- 
a tras cu precauţie de sub barcă, stând cu urechile ciulite ca să surprindă orice 
sunet scos de cineva care s-ar fi apropiat. 

Trebuia să coboare scara spre puntea aflată dedesubtul celei pe care se 
găsea el, unde trebuiau să fie cabinele ofiţerilor și, cu noroc, și cea a medicului 
navei. Deși părea puţin probabil să o găsească acolo, mai ales pe ea. Se oferise 
să plece pentru a trata bolnavii — asta însemna că era lângă ei. 

Așteptase până la căderea întunericului, apoi Robbie MacRae îl dusese cu 
barca. Raines îi spusese că Porpoise va ridica ancora cel mai sigur odată cu 
mareea de seară, adică peste aproape două ore. Dacă până atunci o putea găsi 
pe Claire și apoi să sară amândoi peste bord — puteau înota până la țărm cu 
ușurință —, Artemis avea să îi aștepte, ascunsă într-un golfuleţ de pe cealaltă 
parte a insulei Cicos. Iar dacă planul nu va funcţiona, ei bine, va rezolva și 
asta la momentul potrivit. 

După aglomeraţia de pe Artemis, punţile de pe Porpoise păreau uriașe și 
întinse; un labirint plin de umbre. A rămas nemișcat și nările i s-au dilatat 
când a inspirat aerul cu miros fetid. O navă aflată de multă vreme pe ocean 
căpăta tot felul de mirosuri neplăcute, la care se adăuga izul de fecale și de 
vomă. 

Adulmecând aerul, s-a întors spre stânga și a început să înainteze fără să 
facă zgomot. În locul în care mirosul era mai puternic; acolo avea să o 


găsească. 

După patru ore, din ce în ce mai disperat, s-a strecurat spre pupă pentru a 
treia oară. Cercetase toată nava — rămânând nevăzut cu o oarecare dificultate 
—, dar Claire nu era nicăieri. 

— A naibii femeie! a spus el în barbă. Unde ai dispărut, femeie 
neastâmpărată? 

Un vierme mic de spaimă a început să-i roadă inima. Ea spusese că era 
protejată împotriva bolii, dar dacă se înșelase? Era cât se putea de limpede că 
echipajul cuirasatului se redusese drastic din cauza bolii mortale — vaccinată 
sau nu, înconjurată de microbi, poate fusese atacată. 

Socotea microbii drept niște lucruri mărunte și oarbe, de mărimea 
viermilor, dar înzestrați cu dinţi tăioși ca briciul, ca niște mici rechini. Îşi 
putea imagina cu ușurință un roi de asemenea lucruri agăţându-se de ea, 
ucigând-o, golind-o de suflul vieţii. Exact acea viziune îl împinsese să 
urmărească nava Porpoise — asta și furia ucigașă faţă de englezul ticălos care 
avusese insolenţa mizeră de a-i fura soția chiar de sub nas, făcând o 
promisiune confuză că, după ce se va folosi de ea, o va aduce înapoi. 

Să o lase neprotejată în ghearele englezoilor? 

— Nici gând, a mormăit el, coborând într-o magazie întunecoasă. 

Nu putea să dea de ea într-un asemenea loc, desigur, dar avea nevoie de 
câteva momente de gândire, ca să hotărască ce să facă în continuare. Să fi fost 
acel loc magazia de parâme, magazia de mărfuri sau ce Dumnezeu altceva? 
Iisuse, cât ura navele! 

A inspirat adânc și, surprins, s-a oprit. Acolo erau animale, capre. Simţise 
mirosul inconfundabil. După un perete se vedea și o lumină, foarte slabă, dar 
se auzea și murmur de voci. Să fie una dintre ele vocea unei femei? 

Trăgând cu urechea, a înaintat cu precauţie. Pe puntea de deasupra s-au 
auzit pași, grăbiţi și mărunți, duduituri înfundate pe care le-a recunoscut; 
oameni care coborau de pe vele. Îl văzuse cineva de sus? Ei, și ce dacă? Din 
câte știa, nu era o crimă ca un bărbat să-și caute soţia. 

Porpoise pornise la drum; auzise vibrația pânzelor în vânt, străbătând prin 
lemn până la chilă. Ratase de mult întâlnirea cu Artemis. 

Așa stând lucrurile, probabil că nu avea nimic de pierdut apărând cu 
îndrăzneală în faţa căpitanului ca să-i ceară să o vadă pe Claire. Dar probabil 
că ea se afla acolo — sigur distinsese o voce de femeie. 

Apoi a văzut-o în strălucirea felinarului, însă nu era Claire. Inima i-a 
tresăltat când a observat lumina reflectată de părul ei, dar a simţit-o cum i se 
oprește în piept în clipa în care a deslușit silueta pătrățoasă și masivă a femeii 
din apropierea ţarcului caprelor. 

Lângă femeie era un bărbat; urmărind scena, Jamie l-a văzut cum s-a 
aplecat și a ridicat un coș. Apoi s-a întors și s-a îndreptat spre el. 

Jamie a pășit în spaţiul îngust dintre pereţii de compartimentare, blocându-i 
marinarului calea. 

— Hei, ce căutaţi aici... a zis omul, apoi, când a ridicat ochii spre faţa lui 


Jamie, s-a oprit cu răsuflarea tăiată. 

Cu singurul său ochi l-a țintuit și l-a recunoscut îngrozit; celălalt ochi era 
doar o semilună albăstruie sub pleoapa smochinită. 

— Dumnezeu să ne apere! a spus marinarul. Ce faceţi aici? 

În lumina difuză, faţa sa lucea palidă. 

— Mă cunoşti, da? 

Inima bătea ca un baros în pieptul lui Jamie, dar a reușit să-și păstreze 
vocea scăzută și egală. 

— Nu am onoarea de a-ţi ști numele. 

— Aș prefera să las situaţia onoarei voastre neschimbată, dacă nu aveţi 
nimic împotrivă. 

Marinarul cu un singur ochi a încercat să se retragă cu spatele, dar Jamie l-a 
împiedicat, prinzându-l de un braţ și strângându-l suficient de tare ca să-l facă 
să scoată un mic țipăt. 

— Nu te grăbi, te rog. Unde e doamna Malcolm, doctorul? 

Deși cu greu l-ar fi putut speria ceva mai tare de atât, marinarul a reușit să 
răspundă la întrebare. 

— Nu știu! a spus el. 

— Ba știi, l-a repezit Jamie cu glas tăios. Și-o să-mi spui pe dată, altfel îți 
frâng gâtul. 

— Păi, dacă-mi frângeţi gâtul, nu voi mai putea spune nimic, nu? a sugerat 
marinarul, începând să-și recapete stăpânirea de sine. 

Și-a ridicat bărbia sfidător și a vânturat coșul pe care îl avea în mână. 

— Acum, daţi-mi drumul, altfel chem... 

Restul vorbelor s-au pierdut într-un gâfâit, pentru că Jamie l-a înhăţat cu 
mâna cealaltă de gât și a început să-l strângă fără milă. Coșul a căzut pe punte, 
iar căcărezele de capră au sărit din el ca șrapnelul. 

— Aah! 

Harry Tompkins a început să dea nebunește din picioare, împrăștiind 
excrementele de capră în toate părțile. În timp ce se zbătea în strânsoarea lui 
Jamie, faţa lui a căpătat culoarea sfeclei roșii. Judecând rezultatele în mod 
clinic, Jamie i-a dat drumul când ochiul întreg al marinarului a părut că iese 
din orbită. Dezgustat de senzația din palme, cauzată de sudoarea unsuroasă a 
marinarului, Jamie și-a șters mâinile de pantaloni. 

Tompkins a rămas întins pe podea cu braţele și picioarele rășchirate, 
respirând șuierat. 

— Cam ai dreptate, a spus Jamie. Pe de altă parte, dacă îți rup un braţ, cred 
că vei putea vorbi cu mine, nu? 

S-a aplecat, l-a prins pe marinar de un braţ slăbănog și l-a săltat în picioare, 
după care i l-a răsucit la spate fără menajamente. 

— Vă spun, vă spun! a strigat marinarul cuprins de panică, zvârcolindu-se 
nebunește. Să vă ia naiba, sunteţi la fel de crud cum a fost și ea! 

— A fost? Cum adică, „a fost? 

Jamie a simţit cum i se strânge inima și a tras de braţul omului mai tare 


decât ar fi vrut. Tompkins a scos un țipăt de durere, iar Jamie a slăbit puţin 
strânsoarea. 

— Daţi-mi drumul! Vă spun, dar, pentru numele Domnului, daţi-mi 
drumul! 

Jamie a slăbit strânsoarea, dar nu i-a dat drumul. 

— Spune-mi unde e soția mea! a zis el pe un ton care făcuse oameni mai 
puternici decât Harry Tompkins să cadă în genunchi și să i se supună. 

— A dispărut! a răspuns precipitat marinarul. A dispărut peste bord! 

— Cum asta? 

S-a simţit atât de copleșit, încât i-a eliberat braţul. 

— Peste bord. A dispărut peste bord. Pierdută. 

— Când? a întrebat el. Cum? Să te ia naiba, spune-mi ce s-a întâmplat! 

A înaintat cu pumnii strânși spre marinar. 

Frecându-și brațul și gâfâind, marinarul se retrăgea cu o expresie de 
satisfacţie în singurul lui ochi. 

— Nu vă îngrijoraţi, stimate domn, a spus el pe un ton ciudat și zeflemitor. 
Nu veţi rămâne singur multă vreme. O veţi însoți în iad peste câteva zile — 
legănându-vă de un capăt de vergă deasupra portului din Kingston Town! 

Jamie a auzit prea târziu sunetele de pași din spatele lui. Nu a apucat nici 
măcar să privească peste umăr când a venit lovitura. 


Primise lovituri în cap destul de des pentru a ști că lucrul cel mai înţelept 
era să stea întins până când dispăreau ameţeala și luminiţele, care, însoţind 
bătăile inimii, îi pulsau înapoia pleoapelor. Dacă s-ar fi ridicat prea repede în 
șezut, durerea l-ar fi făcut să verse. 

Puntea se ridica și cobora, se ridica și cobora sub el, așa cum se întâmpla pe 
toate navele. A ţinut ochii închiși, concentrându-se asupra durerii de la baza 
craniului pentru a nu se gândi la stomac. 

Navă. Trebuia să se afle pe o navă. Da, dar suprafaţa de sub obrazul lui nu 
se potrivea — lemn tare, nu așternutul din cabina lui. Iar mirosul... nici mirosul 
nu era firesc, semăna cu... 

A ţâşnit în picioare, iar amintirea l-a străbătut cu o acuitate care a făcut ca, 
prin comparaţie, durerea de cap să nici nu conteze. Părea că întunericul se 
mișcă îngreţoșându-l, străpuns de lumini colorate, iar stomacul i se ridică în 
gât. A închis ochii și a înghiţit, străduindu-se să își adune gândurile, dar 
acestea se învârteau în jurul unuia singur, îngrozitor, care îi străpunsese 
mintea, așa cum un proţap trece printr-un berbec pus la fript. Claire. Pierdută. 
Înecată. Moartă. 

S-a aplecat pe o parte și a vărsat. A icnit și a tușit, ca și cum organismul lui 
ar fi încercat să alunge cu forţa acel gând. Nu a reușit; în cele din urmă, când 
s-a oprit, rezemându-se epuizat de peretele despărțitor, gândul îi stăruia în 
minte. Avea dureri când respira, așa că, tremurând, și-a strâns pumnii pe 
coapse. 

A auzit zgomotul produs de deschiderea ușii, iar lumina puternică l-a izbit 


cu forța unei lovituri de pumn. S-a crispat și a închis ochii ca să evite 
strălucirea felinarului. 

— Domnule Fraser, a rostit o voce moale. Îmi pare cu adevărat rău. Vreau 
Să știți asta măcar. 

Ridicând doar puţin o pleoapă, a văzut faţa trasă și îngrijorată a tânărului 
Leonard — cel care i-o luase pe Claire. Avea o expresie de regret. Regret! 
Regret, pentru că o ucisese. 

În ciuda stării de slăbiciune, furia l-a făcut să se ridice și să se repeadă 
fulgerător peste puntea înclinată. S-a auzit un strigăt când l-a lovit pe Leonard, 
azvârlindu-l înapoi pe coridor, după care a urmat o altă lovitură, iar căpitanul 
s-a izbit cu capul de podea. Oamenii au început să strige și câteva umbre au 
sărit spre el, în timp ce felinarele s-au legănat, însă el nu le-a acordat atenţie. 

Cu o lovitură puternică, i-a zdrobit falca lui Leonard și cu încă una i-a 
strivit nasul. Slăbiciunea nu mai conta. Voia să își cheltuiască întreaga energie 
în acele momente și să moară fericit, însă ţinea să sfărâme și să mutileze 
acum, să simtă cum plesnesc oasele, să simtă sânge fierbinte și lipicios pe 
pumni. Binecuvântat Arhanghel Mihail, întâi să se răzbune! 

A simţit niște mâini care îl trăgeau și îl smuceau, dar nu avea importanţă. O 
să îl ucidă curând, a gândit el nedeslușit, dar nici asta nu avea vreo 
importanţă. Corpul celui aflat sub el a tresărit și s-a zbătut, apoi a rămas 
nemișcat. 

Când a primit următoarea lovitură, s-a adâncit bucuros în beznă. 


L-a trezit o ușoară atingere ca de degete pe faţă. Somnoros, a întins mâna să 
îi prindă degetele, dar palma lui a atins... 

— Aaah! 

Cu un sentiment instinctiv de repulsie, s-a ridicat în picioare și a dus 
mâinile spre faţă. Păianjenul mare, la fel de speriat ca și el, s-a refugiat într-un 
desiș cât de repede a putut, picioarele lui păroase devenind o imagine 
înceţoșată. 

A auzit o răbufnire de chicoteli venind din spatele lui. Simţindu-și inima 
bătând ca o tobă, s-a întors și a văzut șase copii cocoțaţi pe crengile unui 
copac mare, înverzit, toți rânjind spre el cu dinți pătaţi de tutun. 

A făcut o plecăciune spre ei, simțindu-se ameţit și nesigur pe picioare, dar 
începutul de spaimă care îl cuprinsese s-a stins treptat. 

— Mesdemoiselles, messieurs, a spus el cu glas hârâit, iar în străfundurile 
pe jumătate treze ale creierului s-a întrebat ce îl făcuse să le vorbească în 
franceză. În timp ce dormea, îi auzise vorbind? 

Copiii erau, într-adevăr, francezi, pentru că i-au răspuns în acea limbă 
impregnată puternic de un soi de accent creol gutural pe care nu îl mai auzise 
până atunci. 

— Vous tes matelot??? a întrebat băiatul cel mai mare, măsurându-l cu 
interes. 

Genunchii i-au cedat și s-a lăsat la podea destul de brusc, ceea ce i-a făcut 


pe copii să izbucnească din nou în râs. 

— Non, a răspuns el. Je suis guerrier-. 

Gura îi era uscată și avea o durere cumplită de cap. Amintiri estompate 
înotau în terciul care devenise mintea lui, prea vagi pentru a le înţelege. 

— Un soldat! a exclamat unul dintre copiii mai mici, cu ochii rotunzi și 
întunecaţi ca prunele. la spune, unde ți-s sabia și pistola? 

— Nu fi prost, l-a repezit o fată mai mare. Cum ar fi putut să înoate cu 
pistola? Nu i-ar fi folosit la nimic. Tontălăule, nimic nu știi. 

— Nu-mi mai spune așa! a strigat băieţelul, cu chipul schimonosit de furie. 
Urâto! 

— Broscoiule! 

— Cap-sec! 

Copiii se jucau printre crengi ca niște maimuțe, răcnind și fugărindu-se unii 
pe alții. Încercând să gândească, Jamie și-a frecat puternic faţa cu o mână. 

— Mademoiselle! 

A surprins ochii fetei mai mari și i-a făcut semn să se apropie. Ea a ezitat 
un moment, apoi s-a lăsat să cadă de pe creangă precum un fruct copt, 
aterizând în faţa lui într-un norișor de praf gălbui. Era desculță și nu purta 
decât o rochie din muselină și o eșarfă colorată în părul negru și cârlionţat. 

— Monsieur? 

— Îmi pari a fi o femeie cu unele cunoștințe, mademoiselle, a spus el. 
Spune-mi, te rog, cum se numește acest loc? 

— Cap-Haitien, i-a răspuns ea imediat, cercetându-l cu deosebită 
curiozitate. Vorbești ciudat, a spus ea. 

— Mi-e sete. Găsesc apă prin apropiere? 

Cap-Haitien. Aşadar, se afla pe insula Hispaniola. Treptat, mintea începuse 
să-i funcţioneze din nou; își amintea ca prin ceaţă că făcuse un efort 
îngrozitor, că înotase ca să-și salveze viaţa printr-un cazan clocotitor de valuri 
mari, iar ploaia îi izbise faţa atât de tare, încât nici nu mai avea importanţă 
dacă avea sau nu capul deasupra apei. Și ce altceva? 

— Pe aici, pe aici! 

Ceilalţi copii coborâseră din copac, iar o fetiță îl trăgea de o mână, 
îndemnându-l să o urmeze. 

A îngenuncheat lângă un pârâiaș, s-a stropit cu apă pe cap și a băut lichidul 
delicios din palma făcută căuș, în vreme ce copiii ţopăiau pe pietre, aruncând 
unii în alții cu bulgări de noroi. 

Apoi şi-a amintit — marinarul cu faţă ca de șobolan și chipul surprins al lui 
Leonard, furia adâncă și senzația mulțumitoare de carne strivită de os sub 
loviturile lui de pumn. 

Şi Claire. Amintirea a revenit subit, cu un sentiment de emoție confuză — 
pierdere și groază, urmată de calm. Ce se întâmplase? S-a oprit, fără să audă 
întrebările cu care îl bombardau copiii. 

— Eşti dezertor? l-a iscodit unul dintre băieţi. Te-ai luptat cu cineva? 

Ochii băiatului au zăbovit curioși asupra mâinilor lui. Încheieturile 


degetelor erau tăiate și umflate, iar mâinile îl dureau cumplit; cel de-al 
patrulea deget părea să se fi rupt din nou. 

— Da, a răspuns el cu un aer absent, gândurile zburându-i în altă parte. 

Totul se închega; întunericul și aerul stătut din camera de arest în care îl 
lăsaseră să se trezească și recăpătarea cunoștinței, când o socotise moartă pe 
Claire. Se ghemuise pe podeaua din scândură, prea doborât de suferinţă ca să 
ia în seamă ruliul și tangajul navei ori șuieratul sfredelitor scos de vele, 
suficient de puternic ca să ajungă chiar până în acea încăpere. 

După o vreme, mișcarea și zgomotul sporiseră destul pentru a străpunge 
norul de suferinţă ce-l învăluia. Auzise sunetele furtunii tot mai aprige, dar și 
strigătele și bocănitul ghetelor pe punte, apoi a devenit prea preocupat ca să se 
mai gândească la ceva anume. 

În camera mică nu exista niciun obiect, nimic de care să se prindă. În 
întunericul în permanentă mișcare se izbise de un perete și de altul ca o boabă 
de mazăre uscată în jucăria unui copil mic, incapabil să deosebească susul de 
Jos sau stânga de dreapta, și nici măcar nu se sinchisise, în vreme ce valurile 
de greață îi clocoteau în stomac. În acele momente nu se gândise decât la 
moarte, chiar o dorise cu fervoare. 

Era aproape inconștient când ușa închisorii lui s-a deschis, iar nările i-au 
fost invadate de mirosul de capre. Nu avea habar cum îl cărase femeia aceea 
până pe punte și nici de ce. Şi-a amintit neclar vorbele ei precipitate, rostite 
într-o engleză chinuită în timp ce îl târa, sprijinindu-l, iar el se împleticea și 
aluneca pe puntea udată de ploaie. 

Și-a amintit totuși ultimele ei cuvinte când îl împingea spre parapet. 

— Nu a murit, spusese femeia. A plecat acolo — și arătase spre marea 
zbuciumată — du-te și tu! Găsește-o! 

Apoi se aplecase, vârâse o mână între picioarele lui și, folosindu-se de un 
umăr, îl aruncase peste bord, drept în apa clocotitoare. 


— Nu ești englez, tocmai spunea băiatul. Dar era o navă englezească, nu? 

S-a întors mecanic și a privit în direcţia în care arăta băiatul. Departe, în 
golful cu apă mică, a văzut nava Porpoise la ancoră. În port erau împrăștiate și 
alte nave, toate vizibile din acel loc de pe dealul din afara orașului. 

— Da, i-a răspuns el băiatului. O navă englezească. 

— Am câștigat! a exclamat fericit băiatul, după care s-a întors și a strigat 
către alt băiat. Jacques! Am avut dreptate! Englezească! Cu asta am patru, iar 
tu ai doar două luna asta! 

— Ba trei! l-a corectat Jacques indignat. Eu am spaniola și portugheza. 
Bruja era portugheză, așa că pot s-o pun și pe aia la socoteală! 

Jamie a întins o mână și l-a prins de braţ pe băiatul mai mare. 

— Pardon, monsieur, a zis el. Prietenul tău a spus Bruja? 

— Da, a fost aici săptămâna trecută, i-a răspuns băiatul. Bruja e nume 
portughez, nu? Nu eram siguri dacă să o socotim ca spaniolă sau portugheză. 


— Câţiva marinari de pe ea au fost în tavernă la maman, a intervenit una 
dintre fetiţe. Mi s-a părut că vorbeau spaniolă, dar nu la fel ca unchiul 
Geraldo. 

— Aș vrea să stau de vorbă cu a ta maman, chérie, i-a spus Jamie fetiţei. 
Ştie vreunul dintre voi încotro s-a îndreptat Bruja când a părăsit portul? 

— Bridgetown, a răspuns imediat fata cea mai mare, încercând să îi reţină 
atenţia. L-am auzit pe funcţionarul de la garnizoană spunând asta. 

— Garnizoană? 

— Cazarma e ușă în ușă cu taverna lui maman, a ciripit fata mai mică, 
trăgându-l de mânecă. Căpitanii corăbiilor se duc acolo cu hârtiile lor, în timp 
ce marinarii se îmbată. Vino, vino! Maman o să-ți dea de mâncare dacă-i spun 
eu. 

— Cred că o să mă azvârle afară din taverna ei, a spus el, trecându-și o 
mână peste barba nerasă. Arăt ca un vagabond. 

Şi era adevărat. Cu toate că înotase atât de mult, avea pete de sânge și de 
vomă pe haine și, după cum își simţea faţa, sigur avea vânătăi și ochii 
injectaţi. 

— Maman a văzut oameni arătând mai rău decât tine, l-a asigurat fetiţa. 
Hai, vino! 

l-a zâmbit şi i-a mulţumit, apoi, pășind nesigur, deoarece încă nu se 
obișnuise să meargă pe teren solid, le-a permis celorlalți copii să îl conducă în 
josul dealului. I s-a părut ciudat, dar oarecum reconfortant că acei copii nu se 
temeau de el, deși probabil că arăta oribil. 

Oare asta voise să-i spună femeia cu caprele? Claire înotase până la ţărmul 
acelei insule? A simţit renașterea speranţei, care i s-a părut la fel de 
înviorătoare pentru inimă ca și apa care îi răcorise gâtlejul uscat. Claire era 
încăpățânată, nechibzuită și dovedise mult mai mult curaj decât îi stătea bine 
unei femei, dar în niciun caz nu fusese atât de neroadă încât să cadă accidental 
de pe cuirasat. 

lar Bruja și implicit lan erau în apropiere. Însemna că îi va găsi pe 
amândoi. Faptul că era desculţ, fără niciun ban și că fugea de Marina Regală 
părea să nu conteze defel. Era inteligent și avea mâini, iar acum, când simţea 
din nou pământul sub tălpi, toate lucrurile i se păreau posibile. 


52. CĂSĂTORIA 


Artemis trebuia reparată cât mai curând pentru continuarea călătoriei spre 
Jamaica. Am făcut tot posibilul să îmi alung temerile legate de Jamie, dar în 
următoarele două zile nu am putut mânca aproape deloc, pentru că pofta de 
mâncare îmi era stăvilită de un bulgăre de gheaţă care mi se cuibărise în 
stomac. 

Pentru a mai uita de griji, am dus-o pe Marsali la casa de pe deal, unde ea a 
reușit să îl vrăjească pe părintele Fogden când și-a amintit și a preparat pentru 
el un amestec scoţian care garanta distrugerea căpușelor la oi. 

Stern a sărit în ajutorul echipajului, muncind la reparaţiile corabiei și mi-a 
încredinţat spre pază sacul lui cu specimene, însărcinându-mă să caut în 
jungla din apropiere exemplare curioase de Arachnida pe care le-aș fi putut 
găsi în timp ce mă uitam după plante medicinale. Deși îmi spuneam în sinea 
mea că aș prefera să întâmpin orice exemplar mare de păianjen cu gheata în 
loc să pun mâna pe el, am acceptat sarcina și m-am uitat în cupele florilor de 
Bromelia, în care se acumula apă, pentru a descoperi broscuţe viu colorate și 
păianjeni care locuiau în acele lumi minuscule. 

În după-amiaza celei de-a treia zile m-am întors dintr-o asemenea expediţie 
cu câteva rădăcini mari de crin, ciuperci de copaci de un oranj viu și câţiva 
mușchi neobișnuiţi, dar și cu o tarantulă vie — prinsă cu grijă într-o bonetă de 
marinar pe care o ţineam cât mai departe de mine — suficient de mare și de 
păroasă ca să-l aducă pe Stern în culmea extazului. 

Când am ajuns la marginea junglei, am văzut că marinarii înregistraseră 
progrese remarcabile: Artemis nu mai stătea pe o coastă, ci, cu ajutorul 
frânghiilor și al penelor, dar și al strigătelor de încurajare, își recăpătase o 
poziţie aproape dreaptă pe nisip. 

— Aproape că aţi terminat, nu-i așa? l-am întrebat pe Fergus, care stătea în 
apropiere de provă, strigând pentru a-i îndruma pe membrii echipajului să 
plaseze niște pene. 

Zâmbind și ștergându-și sudoarea de pe frunte, s-a întors spre mine: 

— Da, milady! Am terminat călăfătuirea. Domnul Warren e de părere că 
spre seară, când se va mai răcori, astfel ca smoala să se întărească, vom putea 
lansa corabia la apă. 

— Minunat! Am lăsat capul pe spate și am privit catargul gol care se ridica 
deasupra noastră. Dar avem vele? 

— Da, m-a asigurat el. De fapt, avem de toate, mai puţin... 

Un strigăt de alarmă scos de MacLeod l-a făcut să uite ce voia să adauge. 


M-am răsucit spre drumul îndepărtat, care trecea printre palmierii pitici, unde 
razele soarelui erau reflectate acum de ceva metalic. 

— Soldaţi! 

Fergus a reacționat mai rapid decât oricare altul, sărind de pe schelă și 
aterizând pe sol alături de mine, împrăștiind nisip în Jur. 

— Repede, milady! Spre pădure! Marsali! a strigat el, privind înnebunit 
după fată. 

Și-a lins sudoarea de pe buza de sus și și-a mutat rapid ochii de la junglă 
spre soldaţii care se apropiau. 

— Marsali! a strigat el din nou. 

Palidă și speriată, Marsali a apărut pe după marginea copastiei. Fergus a 
prins-o de mână și a împins-o spre mine. 

— Du-te cu milady! Fugiţi! 

Am înșfăcat-o de braţ pe Marsali și am fugit spre pădure, azvârlind în urma 
noastră nisip. Dinspre drumul din spatele nostru s-au auzit strigăte, iar o 
împușcătură a răsunat pe deasupra capetelor noastre, urmată de alta. 

Zece pași, apoi cinci, și am ajuns în umbra copacilor. M-am prăbușit la 
adăpostul unui tufiș ţepos, gâfâind, încercând să trag aer în piept și simțind o 
durere ascuţită în coaste. Cu obrajii brăzdaţi de lacrimi, Marsali a 
îngenuncheat lângă mine. 

— Ce s-a întâmplat? a spus ea gâfâit, chinuindu-se să respire. Cine sunt 
ăia? Ce... ce vor face? Și Fergus? Ce? 

— Nu știu. 

Încă respirând greu, m-am prins de un cedru micuţ și m-am tras în 
genunchi. Stând în patru labe, m-am uitat printre tufișuri și am văzut că 
soldaţii ajunseseră aproape de corabie. 

Sub copaci era răcoare și umezeală, însă gura îmi era uscată ca iasca. Ca să 
declanșez salivaţia, m-am mușcat de obraz. 

— Cred că nu se va întâmpla nimic, am zis şi am bătut-o ușor cu palma pe 
umăr pe Marsali, străduindu-mă să o liniștesc. Uite, sunt doar zece, i-am 
șoptit, numărând soldaţii care trecuseră de pâlcul de palmieri pitici. Sunt 
francezi, iar Artemis are documente franceze. S-ar putea ca totul să se încheie 
cu bine. 

Pe de altă parte, se putea să iasă rău. Eram foarte conștientă de faptul că, 
din punct de vedere legal, o navă eșuată și abandonată reprezenta un bun 
salvat. Se afla pe o plajă pustie. Și tot ce se găsea între acei soldaţi și o pradă 
bogată era viaţa marinarilor de pe Artemis. 

Câţiva marinari aveau pistoale în mâini; cei mai mulţi erau înarmaţi cu 
pumnale. Însă soldaţii erau înarmaţi până în dinţi, fiecare dintre ei având o 
muschetă, o sabie și un pistol. Dacă se ajungea la luptă, aceasta avea să fie 
sângeroasă, însă șansele atârnau greu de partea soldaţilor. 

Bărbaţii de lângă corabie rămăseseră tăcuţi, strânși în spatele lui Fergus, 
care, drept și sumbru, a pășit în faţă ca purtător de cuvânt. L-am văzut cum şi- 
a dat pe spate smocul de păr cu ajutorul cârligului, apoi și-a înfipt picioarele în 


nisip, pregătit pentru orice avea să urmeze. Aerul încins și umed părea să 
atenueze scârțâitul și zăngănitul harnașamentelor, iar caii se mișcau agale, 
nisipul înăbușind zgomotul copitelor. 

Soldaţii s-au oprit la trei metri de micul grup de marinari. Un bărbat masiv, 
care părea comandantul lor, a ridicat o mână, ordonându-le să rămână pe loc, 
apoi a descălecat. 

ÎI urmăream mai mult pe Fergus decât pe soldaţi. L-am văzut cum își 
schimbă expresia, apoi încremenește și se albește la faţă, în ciuda tenului 
bronzat. Mi-am îndreptat privirea spre soldatul care se apropia de el pășind pe 
nisip și am simţit că sângele îmi îngheaţă în vine. 

— Silence, mes amis, a spus bărbatul masiv, cu un glas plăcut, dar 
poruncitor. Silence et restez, s’il vous plaît. Liniște, prieteni, și nu vă mișcaţi, 
vă rog. 

Dacă nu m-aș fi aflat deja în genunchi, m-aș fi prăbușit la pământ. În semn 
de mulţumire, am închis ochii într-o rugă mută. 

Alături de mine, Marsali a icnit. Am deschis ochii și mi-am pus palma 
peste gura ei, care rămăsese căscată. 

Comandantul și-a scos cascheta și și-a scuturat părul des, lung și roșcat, 
îmbibat de sudoare. I-a surâs lui Fergus, arătându-și dinţii albi și ascuţiţi ca de 
lup prin barba scurtă și cârlionţată. 

— Tu ești șeful aici? a întrebat Jamie în franceză. Tu vino cu mine, restul — 
și a făcut semn cu capul spre membrii echipajului, dintre care unii se holbau la 
el cu o uimire neascunsă — rămâneţi pe loc. Nu vorbiţi, a adăugat el, cu un aer 
degajat. 

Marsali m-a tras de braţ și mi-am dat seama când de puternic o strângeam. 

— lartă-mă, am șoptit, dându-i drumul, dar fără să-mi dezlipesc ochii de la 
scena de pe plajă. 

— Ce face acolo? a șuierat Marsali în urechea mea. Era palidă de emoție, 
iar micii pistrui lăsaţi de soare îi ieșeau în evidenţă pe nas. Cum a ajuns aici? 

— Nu știu! Taci, pentru numele lui Dumnezeu! 

Oamenii de pe Artemis au schimbat priviri, au ridicat din sprâncene și s-au 
înghiontit unii pe alţii în coaste, dar, din fericire, au respectat ordinul și nu au 
vorbit. Am sperat din tot sufletul că agitația lor evidentă va fi interpretată doar 
ca un semn al consternării produse de gândul la soarta care îi aștepta. 

Jamie și Fergus se îndreptaseră spre țărm, discutând cu glas scăzut. Apoi s- 
au despărţit, Fergus s-a întors la corabie cu o expresie de hotărâre îndârjită, iar 
Jamie le-a cerut soldaţilor să descalece și să se strângă în jurul lui. 

Nu știam ce le spune Jamie soldaţilor, dar Fergus era suficient de aproape 
ca să îl auzim. 

— Sunt soldaţi de la garnizoana din Cap-Haitien, i-a anunţat pe membrii 
echipajului. Comandantul lor — căpitanul Alessandro — a continuat el, ridicând 
din sprâncene și făcând o grimasă hidoasă pentru a sublinia numele, a spus că 
ne vor ajuta să lansăm corabia la apă. 

Anunţul a fost întâmpinat de uralele slabe ale unor marinari și de privirile 


uimite ale altora. 

— Dar cum de-a reușit domnul Fraser...? a început Royce, un marinar 
destul de slab de minte, iar sprâncenele lui groase s-au unit în semn de 
nedumerire. 

Fergus nu a mai permis nimănui să pună întrebări, ci s-a repezit în mijlocul 
oamenilor, și-a petrecut un braţ pe după umerii lui Royce şi l-a târât spre 
schelă, vorbind tare ca să acopere orice remarci nelalocul lor. 

— Da, nu este o întâmplare fericită? a spus el cu voce tare, dar am văzut că 
îl trăgea de o ureche cu mâna teafără. Foarte norocoasă, zău așa! Căpitanul 
Alessandro spune că un habitant?! care se îndrepta spre plantaţia lui a văzut 
corabia eșuată și a anunţat garnizoana. Cu ajutorul soldaţilor, o vom pune pe 
Artemis pe linia de plutire cât ai clipi. 

I-a dat drumul lui Royce și l-a plesnit puternic cu palma peste coapsă. 

— Haideţi, apucaţi-vă imediat de treabă! Manzetii, urcă! MacLeod, 
MacGregor, puneţi mâna pe ciocane! Maitland... 

L-a zărit pe acesta stând pe nisip și căscând ochii la Jamie. Fergus s-a rotit 
și l-a lovit pe spinare suficient de tare ca să-l dezechilibreze. 

— Maitland, mon enfant! Cântă-ne ceva ca să meargă treaba mai repede! 

Părând foarte derutat, Maitland a început să cânte șovăitor Nut-Brown 
Maid??. Câţiva dintre marinari se cățărau pe schelă, aruncând priviri 
suspicioase peste umăr. 

— Cântaţi! a răcnit Fergus fulgerându-i cu privirea. 

Murphy, care părea să găsească situaţia extrem de ciudată, și-a șters faţa 
îmbujorată și, îndatoritor, a început să cânte, iar glasul lui gros și hârâit s-a 
alăturat celui de tenor al lui Maitland. 

Fergus pășea în lungul corabiei, strigând, îndrumând, îndemnând și dându- 
se atât de evident în spectacol, încât puţine priviri elocvente s-au mai îndreptat 
în direcţia lui Jamie. Răpăitul ciocanelor a crescut în intensitate. 

La rândul său, Jamie le-a făcut unele recomandări soldaţilor. Am văzut că, 
în timp ce Jamie le vorbea, unii dintre francezi aruncau priviri spre Artemis, 
cu expresii de lăcomie prost ascunsă care sugerau că, indiferent ce anunţase 
Fergus, nu dorinţa altruistă de a-și ajuta semenii era precumpănitoare în 
mintea lor. 

Cu toate acestea, soldaţii s-au pus pe treabă după ce și-au dezbrăcat vestele 
din piele și au lăsat deoparte mai toate armele pe care le aveau la ei. Am 
observat că trei dintre soldaţi nu s-au alăturat echipei de muncă, ci, complet 
înarmaţi, au rămas de pază, urmărind totul cu atenţie. 

— Să ieşim din ascunzătoare? mi-a șoptit Marsali la ureche. Acum se pare 
că suntem în siguranţă. 

— Nu, am spus eu. 

Am rămas cu ochii aţintiţi asupra lui Jamie. Stătea la umbra unui palmier 
pitic, relaxat, dar în picioare. Sub barba neobișnuită, expresia de pe faţa lui era 
impenetrabilă, dar am surprins o mișcare slabă când a bătut darabana pe 
coapsă cu cele două degete ţepene. 


— Nu, am repetat. Încă nu s-a terminat. 


Activitatea a continuat toată după-amiaza. Au fost așezate rolele din lemn, 
ale căror capete parfumau aerul cu mirosul de sevă proaspătă. Fergus răgușise, 
iar cămaşa udă i se lipise de torsul zvelt. Împiedicaţi, caii păşeau încet la 
marginea pădurii și pășteau. Marinarii renunţaseră să mai cânte și munceau 
din greu, însă când și când aruncau o privire spre palmierul în umbra căruia 
căpitanul Alessandro stătea cu braţele încrucișate la piept. 

Santinela din vecinătatea copacilor umbla încoace și încolo, ţinându-și 
muscheta pregătită și uitându-se cu jind la umbrele verzi și răcoroase. La un 
moment dat, a trecut suficient de aproape de noi ca să îi văd buclele unsuroase 
de păr negru atârnându-i pe gât și semnele de vărsat-de-vânt de pe obrajii 
bucălaţi. Când mergea, armele purtate de el zdrăngăneau. Am observat că la 
unul dintre pinteni îi lipsea rotiţa dinţată. Părea înfierbântat și destul de iritat. 

Am aşteptat îndelung, iar curiozitatea musculiţelor din pădure a făcut ca 
timpul să treacă și mai greu. După ceea ce mi s-a părut a fi o veșnicie, l-am 
văzut pe Jamie făcându-i semn cu capul uneia dintre santinele și pornind spre 
copaci. l-am făcut semn și eu lui Marsali să aștepte și, mergând aplecată pe 
sub ramuri, neluând în seamă desișurile încâlcite, m-am furișat spre locul în 
care dispăruse Jamie. 

Cu răsuflarea tăiată, am apărut dinapoia unui tufiș în timp ce el își lega 
șireturile șliţului. Auzind zgomote, a întors capul brusc, a făcut ochii mari și a 
scos un strigăt care ar fi putut să o trezească din morţi pe Arabella, fără a mai 
pune la socoteală că a alertat santinela. 

M-am grăbit să mă ascund din nou când am auzit zgomot de pași grei și 
strigăte. 

— C'est bien! a răspuns Jamie. Glasul i-a sunat puţin tremurat. Ce n'est 
qu’un serpent?. 

Soldatul vorbea un dialect ciudat, dar mi s-a părut că întreba destul de 
agitat dacă șarpele era primejdios. 

— Non, c'est innocent?4, l-a asigurat Jamie. 

I-a făcut un semn cu mâna soldatului căruia i-am văzut expresia nedumerită 
când s-a uitat fără tragere de inimă peste tufișuri. Nu părea entuziasmat de 
șerpi, chiar dacă erau inofensivi, şi a dispărut imediat, întorcându-se la postul 
său. 

Fără să ezite, Jamie a pătruns în tufișul în care eram ascunsă. 

— Claire! 

M-a prins în braţe și m-a strivit la pieptul lui. Apoi m-a luat de umeri și m-a 
scuturat cu putere. 

— Lua-te-ar naiba! mi-a șoptit el. Am crezut că ai murit! Cum de-ai 
îndrăznit să faci o neghiobie atât de mare și să sari de pe navă în miez de 
noapte? Ţi-ai pierdut minţile? 

— Dă-mi drumul! am șuierat. Scuturătura lui mă făcuse să-mi mușc buza. 
Dă-mi drumul, ţi-am spus! Ce vrei să spui, cum de-am îndrăznit eu să fac o 


neghiobie? Nătângule, ce te-a apucat de ai pornit în urmărirea mea? 

Avea faţa arsă de soare, acum, un roșcat mai profund începuse să i-o 
întunece și mai mult, pornind de la marginile bărbii pe care şi-o lăsase. 

— Ce m-a apucat? Doar ești soţia mea, pentru numele lui Dumnezeu! Sigur 
că te voi urmări, de ce nu m-ai așteptat? Iisuse, dacă aș avea timp, aș... 

Aducând vorba de timp, și-a amintit că acesta era scurt și, cu un efort 
considerabil, și-a reprimat alte remarci, lucru foarte înțelept pentru că aveam 
și eu de spus câte ceva în această privință. Cu o oarecare greutate, mi-am 
înghiţit cuvintele. 

— Ce Dumnezeu cauţi aici? l-am întrebat, ca să schimb subiectul. 

Îmbujorarea puternică s-a mai domolit, urmată de un zâmbet ușor umbrit de 
frunzișul des și nefamiliar. 

— Sunt căpitanul, a spus el. N-ai băgat de seamă? 

— Ba da, am băgat de seamă! Căpitanul Alessandro, pe naiba! Ce ai de 
gând să faci? 

În loc să-mi răspundă, m-a mai scuturat o dată, ceva mai blând și s-a uitat 
pe rând la mine și la Marsali, care scosese capul din desișuri. 

— Rămâneţi aici amândouă și să nu vă clintiți, că altfel vă bat măr. 

Fără a mai aștepta răspuns, s-a răsucit pe călcâie și a pornit printre copaci, 
îndreptându-se spre plajă. 

Eu și Marsali ne-am uitat una la alta, dar am fost întrerupte o secundă mai 
târziu, când Jamie, răsuflând greu, a dat buzna în micul luminiș. M-a prins de 
braţe și m-a sărutat scurt, dar profund. 

— Am uitat. Te iubesc, a spus scuturându-mă încă o dată pentru a-și întări 
spusele. Și mă bucur că nu ai murit. Să nu mai faci așa ceva! 

Mi-a dat drumul, s-a repezit prin tufișuri și a dispărut. 

Şi eu simţeam că îmi pierdusem suflul și eram puţin tulburată, dar fără 
îndoială eram fericită. 

Marsali făcuse ochii cât cepele. 

— Ce facem acum? a întrebat ea. Ce are tata de gând? 

— Nu știu, i-am răspuns. 

Aveam obrajii îmbujoraţi și i-am simțit gura lipită de a mea, dar și 
gâdilătura nefamiliară a bărbii și a mustăţii lui. Am atins cu limba locul în 
care îmi mușcasem buza. 

— Nu știu ce are de gând, am repetat. Cred că trebuie să așteptăm și vom 
afla. 

Am așteptat mult. Rezemată de trunchiul gros al unui copac, moţăiam, când 
Marsali, lăsându-și o mână pe umărul meu, m-a trezit. 

— Lansează corabia! mi-a șoptit, vădit emoţionată. 

Așa era; sub ochii santinelelor, restul soldaţilor și echipajul de pe Artemis 
manevrau odgoanele și rolele care aveau să ducă nava în josul plajei până în 
apa din jurul insuliţei. La efortul comun participau chiar și Fergus și Murphy, 
chiar dacă le lipsea o mână, respectiv un picior. 

Soarele cobora spre asfinţit; auriu-oranj, discul lui uriaș strălucea orbitor 


deasupra mării care căpătase o culoare violacee ca a melcilor de mare. 
Bărbaţii deveniseră doar niște siluete întunecate pe fundalul mării, anonimi ca 
și sclavii dintr-o pictură murală egipteană, înhămaţi la odgoanele cu care 
trăgeau masiva povară. 

Strigătul monoton de „Trage!“ al șefului de echipaj a fost urmat de urale 
slabe când corpul corabiei a alunecat pe ultimul metru, tras de la țărm de 
odgoanele legate de barca cu patru rame și de cuterul de pe Artemis. 

Am văzut strălucirea roșcată a părului lui Jamie care a urcat la bordul 
corabiei, apoi sclipirea metalică a armei unui soldat care l-a urmat. Au rămas 
de pază împreună, părul roșcat și cel negru fiind niște puncte în capul scării 
din frânghie, în timp ce oameni din echipajul de pe Artemis au adus spre bord 
barca cu patru rame și câţiva dintre ei au urcat scara, amestecați cu restul 
soldaţilor francezi. 

Ultimul om a dispărut în susul scării. Cei din bărci au rămas la rame, 
încordaţi și atenţi. Nu s-a întâmplat nimic. 

Lângă mine, am auzit-o pe Marsali expirând zgomotos și mi-am dat seama 
Că și eu îmi ţinusem răsuflarea mult prea mult. 

— Ce fac? a întrebat ea exasperată. 

Drept răspuns la întrebarea ei, dinspre Artemis a răsunat un strigăt puternic 
de furie. Bărbaţii din bărci au sărit în picioare, pregătiți să se năpustească la 
bord. Însă nu a mai urmat niciun semnal. Artemis a plutit senină pe apa 
oceanului, perfectă ca o pictură în ulei. 

— M-am săturat, i-am spus brusc lui Marsali. Indiferent ce ar face bărbaţii 
aceia, cred că au terminat. Hai! 

Am inspirat adânc o gură din aerul răcoros al serii și am ieșit dintre copaci, 
urmată de Marsali. În timp ce coboram plaja, o siluetă zveltă a sărit peste 
balustrada corabiei și a luat-o la fugă prin apa mică, azvârlind în urmă cu 
picioarele apa verzuie și violacee care sclipea. 

— Mo chridhe chérie! 

Șiroind de apă și cu faţa zâmbitoare, Fergus s-a apropiat de noi și a 
îmbrăţișat-o pe Marsali, apoi a ridicat-o în aer cu exuberanţă și a rotit-o. 

— S-a făcut! a spus el gâfâind. Am reușit fără să se tragă niciun foc de 
armă! l-am legat fedeleș ca pe gâște și i-am stivuit ca pe sardele într-o 
magazie! 

A sărutat-o apăsat pe Marsali, apoi a așezat-o pe nisip și, întorcându-se 
ceremonios spre mine, a făcut un gest de parcă și-ar fi dat jos o pălărie 
imaginară de pe cap și a spus: 

— Milady, căpitanul lui Artemis dorește să îl onoraţi cu prezenţa 
dumneavoastră la masa de seară. 


Noul căpitan al lui Artemis stătea în mijlocul cabinei lui cu ochii închiși, 
gol pușcă și scărpinându-și fericit testiculele. 

— Hm, am făcut eu când am văzut scena. 

El a făcut ochii mari și faţa i s-a luminat de bucurie. În următorul moment, 


m-a cuprins în braţe și am rămas cu faţa lipită de părul cârlionţat de pe pieptul 
lui. 

O vreme, nu a rostit niciunul nimic. Am auzit zgomotul pașilor pe puntea 
de deasupra, strigătele oamenilor din echipaj, răsunând de bucurie că scăparea 
era iminentă, apoi fâlfâitul pânzelor care se întindeau. Artemis căpăta din nou 
viaţă în jurul nostru. 

Faţa îmi era caldă și barba lui aspră mă gâdila. Brusc, m-am simţit ciudat și 
sfioasă strângându-l așa în braţe, el, gol pușcă, iar eu, la fel de goală pe sub 
rămășițele robei zdrenţuite a părintelui Fogden. 

Corpul care se lipea de mine cu ardoare crescândă era același de la gât în 
jos, dar chipul era al unui străin, al unui jefuitor viking. În afara bărbii care îi 
transformase chipul, mirosea neobișnuit, peste izul de sudoare se suprapunea 
cel de ulei ars, de bere și duhoarea unui parfum conţinând arome necunoscute 
mie. 

I-am dat drumul din braţe și am făcut un pas înapoi. 

— N-ar trebui să te îmbraci? l-am întrebat. Nu că nu mi-ar plăcea imaginea, 
am adăugat și am roșit fără să vreau. Eu... cred că-mi place barba ta. Poate, 
am adăugat cu îndoială în glas. 

— Nu mă îmbrac, a spus el cu sinceritate, scărpinându-și falca. Sunt plin de 
păduchi și am niște mâncărimi cumplite. 

— Auu! 

Deşi cunoşteam tot ce se putea despre Pediculus humanus, păduchele 
comun de corp, întâlnirea cu el nu mă ispitea defel. Agitată, mi-am trecut o 
mână prin păr, imaginându-mi deja gâdilăturile date de picioarele lor pe scalp, 
în timp ce insectele minuscule ar fi mișunat prin buclele mele dese. 

El mi-a zâmbit, iar dinţii albi au sclipit uimitor prin firele bărbii roșcate. 

— Nu-ţi fie teamă, englezoaico, m-a asigurat el. Am cerut deja să mi se 
aducă un brici și apă fierbinte. 

— Serios? Ar fi păcat să ţi-o razi chiar acum. 

În ciuda păduchilor, m-am aplecat pentru a privi mai de aproape podoaba 
păroasă. 

— Seamănă cu părul tău, care are culori diferite. Sinceră să fiu, e foarte 
frumoasă. 

Precaută, i-am atins barba. Contrastând cu părul de pe cap, des și moale, 
firele de păr arătau ciudat; groase și sârmoase, foarte cârlionţate. Țâșneau din 
piele cu exuberanţă, într-o diversitate de culori: arămiu, auriu, ambră, roșcat- 
cenușiu și un maroniu atât de intens, încât părea negru. Cea mai șocantă era o 
dâră de argintiu care pleca de la buza de jos, urmând linia maxilarului inferior. 

— Ciudat, am spus, urmărind cu degetul acea dungă. Nu ai păr alb în cap, 
dar ai aici. 

— Da? 

Surprins, a dus o mână la falcă și mi-am dat seama pe neașteptate că 
probabil nu avea habar cum arăta. Apoi mi-a zâmbit ironic și s-a aplecat 
pentru a ridica de pe podea mormanul de haine lepădate. 


— Da, în fine, nici nu e de mirare, chiar mă mir că nu am albit complet 
după toate prin care am trecut luna asta. 

A tăcut, măsurându-mă peste pantalonii albi și groși. 

— Ah, fiindcă veni vorba, englezoaico, cum îți spuneam când eram între 
Copaci... 

— Da, fiindcă veni vorba, l-am întrerupt. Pentru numele lui Dumnezeu, ce 
ai făcut? 

— La soldaţi te referi? Și-a scărpinat gânditor bărbia. Păi, a fost simplu. 
Le-am spus soldaţilor că, imediat ce lansăm corabia la apă, o să îi strângem pe 
toţi pe punte și, la semnalul meu, trebuiau să îi atace pe membrii echipajului și 
să îi arunce într-o magazie. 

Prin barbă s-a văzut un zâmbet până la urechi. 

— Numai că Fergus le-a spus asta oamenilor noștri, înţelegi? De aceea, 
când fiecare soldat a venit la bord, câte doi dintre ei l-au prins de braţe, în 
vreme ce un al treilea i-a pus căluș la gură, l-a legat de mâini și i-a luat 
armele. După aceea, toți au fost duși în magazie. Asta e tot. 

A ridicat din umeri, mimând cu nonșalanță modestia. 

— Bine, am spus oftând. Și cât privește prezenţa ta aici... 

În acel moment al discuţiei am fost întrerupţi de un ciocănit discret în ușa 
cabinei. 

— Domnule Fraser? Adică domnule căpitan... 

Faţa colțuroasă a lui Maitland a apărut în cadrul ușii, în spatele unui vas 
aburind. 

— Domnul Murphy a aprins focul în bucătărie și v-am adus apa fierbinte, 
cu complimentele lui. 

— Domnul Fraser e de ajuns, l-a asigurat Jamie luând într-o mână tava cu 
vasul și briciul. Nici nu mai găsiţi un căpitan care suferă de rău de mare. 

A tăcut o clipă și a tras cu urechea la tropăiturile de pe punte. 

— Deși, de vreme ce sunt căpitan, cred că asta înseamnă că trebuie să vă 
spun când să navigaţi și când să vă opriţi, nu? 

— Da, domnule, asta face un căpitan, a răspuns Maitland. Tot căpitanul 
decide când marinarii ar trebui să primească raţii suplimentare de hrană și de 
grog. 

— Am înțeles. 

Arcuirea buzelor lui Jamie a rămas vizibilă, chiar dacă era puțin ascunsă de 
barbă. 

— Spune-mi, Maitland, cât crezi că pot bea mateloții și totuși să facă nava 
să navigheze? 

— Foarte mult, domnule, s-a grăbit să răspundă Maitland cu toată 
convingerea, apoi a ridicat din sprâncene întrebător. Poate o rație dublă pentru 
toți? 

Jamie a ridicat o sprânceană. 

— De brandy? 

— A, nu, domnule! a răspuns Maitland șocat. Grog. Dacă ar fi vorba de 


brandy, doar o jumătate de raţie în plus, altfel toţi s-ar rostogoli prin santină. 

— Bine, atunci dublă raţie de grog. 

Jamie s-a înclinat ceremonios spre Maitland, fără să se jeneze că era 
despuiat. 

— Așa să fie, Maitland. Și corabia nu va ridica ancora decât după ce termin 
masa de seară. 

— Am înţeles, domnule! a zis Maitland, făcând la rându-i o plecăciune. Și 
să îi cer chinezului să vă păzească personal după ce ridicăm ancora. 

— Cu puţin înainte de asta, domnule Maitland, și îţi mulţumesc. 

Cu o ultimă privire admirativă spre cicatricele de pe corpul lui Jamie, 
Maitland se întoarse să plece. 

— Maitland, încă ceva, am spus eu. 

— Da, doamnă. 

— Du-te în bucătărie și cere-i domnului Murphy să ne trimită o sticlă cu 
oţetul cel mai concentrat, bine? Și apoi află unde au pus oamenii doctoriile 
mele și adu-le și pe acelea, bine? 

De nedumerire, pe fruntea lui îngustă a apărut o încruntătură, dar a dat din 
cap îndatoritor. 

— Da, doamnă. Într-o clipă. 

— La ce-ţi trebuie oţetul, englezoaico? m-a întrebat Jamie îngustându-și 
ochii, imediat ce Maitland a dispărut pe coridor. 

— Dacă te speli cu oţet, vor muri toți păduchii, am spus. Nu am de gând să 
dorm cu un cuib de asemenea insecte. 

— Aha, a făcut el. Gânditor, s-a scărpinat pe o parte a gâtului. Vrei să te 
culci cu mine, da? 

A arătat spre pat, un soi de bortă neatrăgătoare în perete. 

— Nu știu prea bine unde, dar, da, sigur, am spus cu hotărâre. Și aș dori ca 
deocamdată să nu-ţi razi barba, am adăugat, când s-a aplecat să așeze jos tava 
pe care o ţinea în mână. 


— De ce nu? 

Curios, mi-a aruncat o privire peste umăr, iar eu mi-am simţit o dogoare în 
obraji. 

— Cum să spun... în fine. E oarecum... altfel. 

— Da? 


S-a ridicat și a făcut un pas spre mine. În cabina mică, mi s-a părut și mai 
masiv — și mult mai despuiat — decât arătase pe punte. 

Amuzaţi, ochii albaștri s-au îngustat și mai mult, devenind niște triunghiuri. 

— Cum adică altfel? a întrebat el. 

— Ei bine... hm. Mi-am trecut degetele unei mâini peste obrajii care îmi 
ardeau. Am o senzaţie diferită. Când mă săruţi. Pe... piele. 

M-a privit fix în ochi. Jamie nu se mișcase, dar părea mult mai aproape. 

— Englezoaico, ai o piele foarte fină, a spus el încet. Ca perlele și ca 
opalul. 

A întins un deget și l-a plimbat ușor pe maxilarul meu inferior, pe gât, pe 


clavicule și înapoi, și mai Jos, într-o mișcare sinuoasă spre sfârcuri, ascunse 
sub gulerul adânc al robei de preot. 

— Ai multă piele fină, englezoaico, a adăugat el, apoi a ridicat brusc o 
sprânceană. La asta te gândești? 

Am înghiţit în sec și mi-am umezit buzele, dar nu mi-am ferit privirea. 

— Mai mult sau mai puţin, da, la asta m-am gândit. 

Și-a retras degetul și a aruncat o privire spre vasul cu apă fierbinte. 

— Da, bine, păcat de apa asta. Să i-o trimit înapoi lui Murphy să facă o 
supă din ea ori să o beau? 

Am râs, iar încordarea și senzaţia de stranietate s-au risipit pe dată. 

— Stai jos, am spus, și te speli cu ea. Puţi ca un bordel. 

— Așa cred și eu, m-a aprobat el, scărpinându-se. Există unul la etajul 
tavernei, unde soldaţii merg să bea și să joace jocuri de noroc. 

A ridicat săpunul și l-a lăsat să cadă în apa fierbinte. 

— La etaj, hm? am spus eu. 

— Ei, fetele mai coboară și la parter, mi-a explicat el. Nu ar fi fost politicos 
să le împiedic să-mi stea în poală, nu crezi? 

— Şi cred că mama ta te-a învăţat să respecţi bunele maniere, nu? am zis eu 
sec. 

— Dacă mă gândesc mai bine, cred că vom rămâne la ancoră aici peste 
noapte, a rostit el gânditor, uitându-se la mine. 

— Chiar așa? 

— Şi dormim pe uscat, unde avem loc. 

— Loc pentru ce? am întrebat, privindu-l bănuitoare. 

— Păi, am plănuit totul, nu? a spus el, spălându-și faţa cu ambele mâini. 

— Ce anume ai plănuit, ia spune? am întrebat. 

A pufnit și a scuturat apa din barbă, înainte de a-mi răspunde. 

— Mă gândesc la asta de luni întregi, a zis el, cu pasiune. În fiecare noapte, 
ghemuit în căușul acelei cușete blestemate, ascultându-l pe Fergus gemând și 
trăgând vânturi în partea cealaltă a cabinei. Am gândit totul, adică tot ce aș 
face eu, dacă te-aș avea goală și dornică, fără să ne audă nimeni, și dacă am 
avea loc suficient. 

A frecat viguros săpunul între palme și a aplicat spuma pe faţă. 

— Păi, sunt destul de dornică, am spus eu, oarecum intrigată. Şi e destul 
loc, desigur. Cât despre goliciune... 

— Mă ocup eu de asta, m-a asigurat el. E parte din plan, înţelegi? Te voi 
duce într-un loc ferit, voi aşterne o pătură pe care să ne așezăm și aș începe 
prin a sta jos lângă tine. 

— Ei bine, acesta ar fi începutul, am spus. Şi după aceea? 

M-am așezat alături de el pe pat. El s-a aplecat și m-a mușcat blând de 
lobul urechii. 

— După aceea te-aș lua pe genunchi și te-aș săruta. 

A făcut o pauză pentru a ilustra asta, ţinându-mă de braţe ca să nu mă pot 
mișca. După un minut, mi-a dat drumul, lăsându-mi gust de bere, săpun și 


Jamie pe buzele ușor umflate. 

— Ăsta e primul pas, am spus, ștergându-mi clăbucul de pe buze. Apoi? 

— Apoi te-aș întinde pe pătură, ţi-aș răsuci părul cu o mână și ți-aş gusta 
faţa, gâtul, urechile și sânii cu buzele, a spus el. M-am gândit să fac asta până 
vei începe să scâncești. 

— Dar nu scâncesc! 

— Ba da, a spus el. Dă-mi prosopul acela, te rog. După aceea, a continuat 
el binedispus, m-am gândit să încep de la celălalt capăt. Ţi-aş ridica fusta şi... 

Faţa i-a dispărut între cutele prosopului. 

— Şi? am întrebat, de-a dreptul intrigată. 

— Şi ți-aş săruta interiorul coapselor, unde pielea e foarte moale. Barba ar 
putea fi de ajutor, nu? 

Gândindu-se la asta, și-a mângâiat falca. 

— S-ar putea, am spus eu cu glas slab. Și eu ce ar trebui să fac în timpul 
ăsta? 

— Ei bine, ai putea scoate niște gemete, dacă vrei, ca să mă încurajezi, dar, 
în rest, trebuie să stai întinsă. 

Nu mi-a dat impresia că avea nevoie de vreo încurajare. Una dintre mâinile 
lui se odihnea deja pe coapsa mea, în timp ce o folosea pe cealaltă ca să își 
șteargă pieptul cu prosopul umed. Când a terminat, aceeași mână s-a strecurat 
în spatele meu și m-a strâns. 

— „Stânga sa este sub cap la mine și cu dreapta lui mă cuprinde/ Întăriţi- 
mă cu vin, cu mere răcoriți-mă, că sunt bolnavă de iubire.“*35 

În barba lui a apărut sclipirea dinților albi. 

— Mai curând, grepfrut, a spus el, cuprinzându-mi cu o palmă fesele. Ori 
poate tigve. Grepfruturile sunt prea mici. 

— Tigve? am întrebat eu, indignată. 

— Păi, tigvele cresc uneori foarte mari, a spus el. Dar ai dreptate, asta abia 
urmează. 

M-a strâns încă o dată, apoi și-a retras mâna pentru a-și spăla subsuoara din 
acea parte. 

— Eu stau pe spate și te am întinsă peste mine, ca să pot să-ţi prind fesele 
în mâini și să mă joc cu ele cum se cuvine. 

S-a oprit din spălat ca să îmi ofere un exemplu scurt despre ce considera el 
potrivit, iar eu, fără să vreau, am scos un icnet. 

— Apoi, a continuat el, în timp ce se spăla, dacă ai dori să îţi retragi puţin 
piciorul sau să faci mișcări desfrânate din coapse și să-mi gâfâi la ureche în 
acele momente, nu aș avea nicio obiecţie. 

— Dar eu nu gâfâi! 

— Ba da. Așa, fiindcă vorbeam de sâni... 

— Ah, credeam că uitaseși de ei. 

— Niciodată, cât voi trăi, m-a asigurat el. Nu, a urmat el cu seninătate, asta 
e când îţi scot rochia, lăsându-te doar în cămășuţă. 

— Dar acum nu port așa ceva. 


— Nu? Ei bine, n-are importanţă, a spus el, respingând ideea. Voiam să îţi 
sug sfârcurile prin pânza subţire de bumbac până când ele se vor întări în gura 
mea, apoi să îți scot cămășuţa, dar mă descurc și fără asta. Așadar, făcând 
abstracţie de absența cămășuţei, mă voi ocupa de sânii tăi până când vei 
scoate behăituri ca o mielușică. 

— Banu... 

— După care, a spus el, întrerupându-mă, pentru că, potrivit planului, vei fi 
goală și, dacă am procedat bine până acum, e posibil să vrei și tu să... 

— Doar posibil, am spus eu. 

Buzele mă furnicau deja după pasul întâi. 

— ...apoi îţi voi depărta picioarele, îmi voi scoate pantalonii și... 

A făcu o pauză, așteptând răspunsul meu. 

— Şi? am spus eu, îndatoritoare. 

Zâmbetul lui s-a lățit de la o ureche la alta. 

— Şi vom vedea ce fel de zgomote vei face atunci, englezoaico. 

La ușă, în spatele meu, s-a auzit o tuse delicată. 

— Îți cerem scuze, domnule Willoughby, a spus Jamie cu amabilitate. Nu 
te aşteptam chiar atât de curând. Ce-ar fi să te duci să mănânci de seară? Și 
dacă tot te duci la bucătărie, ia și hainele astea și roagă-l pe Murphy să le ardă. 

I-a aruncat domnului Willoughby resturile de uniformă, apoi s-a aplecat 
pentru a scotoci într-un dulăpior după straie curate. 

— N-am crezut că îl voi mai întâlni pe Lawrence Stern vreodată, a remarcat 
el, căutând prin lenjeria încâlcită. Cum de-a ajuns aici? 

— EI este naturalistul despre care mi-ai povestit? 

— Da, el. Deși nu cred că sunt prea mulţi naturaliști evrei încât să creeze 
confuzii. 

I-am povestit cum am ajuns să-l cunosc pe Stern între mangrove. 

— Şi m-a dus la casa preotului, am spus, amintindu-mi brusc ceva. Era cât 
pe ce să uit! Îi datorezi preotului două lire sterline, din cauza Arabellei. 

— Ce vorbești? 

Ținând o cămașă în mână, Jamie s-a uitat la mine surprins. 

— Așa este. Ai face bine să îl întrebi pe Lawrence dacă este dispus să ne fie 
ambasador. Se pare că preotul se înţelege foarte bine cu el. 

— În regulă. Ce s-a întâmplat cu această Arabella? A violat-o vreunul 
dintre oamenii din echipajul meu? 

— S-ar putea spune și așa. Am inspirat adânc pentru a-i explicat restul, 
însă, înainte de a continua, s-a auzit o nouă ciocănitură în ușă. 

— Chiar nu poate omul să se îmbrace în liniște? a întrebat Jamie iritat. 
Intră! 

Ușa s-a deschis brusc, iar în cadrul ei a apărut Marsali, care a clipit uimită 
văzându-și tatăl vitreg despuiat. Jamie și-a înfășurat în grabă cămașa în jurul 
mijlocului și a făcut un semn din cap, fără să își piardă sângele rece. 

— Marsali. Mă bucur să văd că nu ai păţit nimic. Dorești ceva anume? 

Fata a intrat în cabină în dungă, ocupând o poziţie între masă și dulapul de 


haine. 

— Da, doresc. 

Era arsă de soare, iar pielea de pe nas i se cojea, însă mi s-a părut în 
continuare palidă. Îşi ținea pumnii strânși pe lângă corp și bărbia îi era ridicată 
ca pentru o confruntare. 

— Îți cer să îți respecţi promisiunea, a spus ea. 

— Da? 

Jamie a privit-o precaut. 

— Ai promis că ne vei permite mie și lui Fergus să ne căsătorim imediat ce 
ajungem în Indii. 

Între sprâncenele ei blonde a apărut o încrețitură. 

— Hispaniola se află în Indii, da? Așa a spus evreul. 

Părând rezervat, Jamie s-a scărpinat în barbă. 

— Este, a spus el. Și, da, cred că dacă... ei, în fine. Așa am promis. Dar voi 
doi mai sunteţi convinși de asta? 

Ea și-a înălţat bărbia și mai sus, strângând din dinți. 

— Da, suntem. 

Jamie a ridicat o sprânceană. 

— Unde e Fergus? 

— Ajută la încărcarea mărfurilor. Nu știu dacă vom pleca de aici prea 
curând, de aceea m-am gândit că ar fi mai bine să întreb acum. 

— Da. Bine. Jamie s-a încruntat, apoi, resemnat, a scos un oftat. Da, așa am 
spus. Dar am mai zis că trebuie să vă binecuvânteze un preot, nu? Mai 
aproape de Bayamo nu găsim unul, iar asta înseamnă o călătorie de trei zile. 
Dar probabil că în Jamaica... 

— Ba nu, ai uitat! a spus Marsali cu glas triumfător. Avem un preot chiar 
aici. Ne poate căsători părintele Fogden. 

Am căscat gura de uimire, dar m-am grăbit s-o închid. Jamie s-a holbat la 
Marsali. 

— Vom ridica pânzele dis-de-dimineață! 

— Nu va dura mult, a spus ea. La urma urmelor, nu-i nevoie decât de 
câteva cuvinte. Prin lege, suntem deja căsătoriți, trebuie doar să fim 
binecuvântați de Biserică, nu? 

Şi-a lipit mâna de abdomen, unde, în corset, se găsea probabil contractul de 
căsătorie. 

— Dar mama ta... 

Jamie mi-a aruncat o privire neajutorată căutând sprijin. La fel de 
neajutorată, am ridicat din umeri. Simțeam că sarcina de a-i explica lui Jamie 
care era problema cu părintele Fogden sau de a o descuraja pe Marsali mă 
depășea cu desăvârșire. 

— S-ar putea să nu vrea, a obiectat Jamie cu un vădit aer de ușurare. 
Oamenii din echipaj s-au purtat urât cu una dintre enoriașele lui, pe nume 
Arabella. Mă tem că părintele nu o să vrea să aibă de-a face cu noi. 

— Ba da, o să vrea! O va face pentru mine, pentru că mă place! 


Marsali aproape că dansa pe vârfuri de înflăcărare. 

Jamie s-a uitat îndelung și fix la ea, cercetându-i faţa. Era foarte tânără. 

— Eşti sigură, fetiţo? a întrebat-o în cele din urmă cu multă blândeţe. Vrei 
asta? 

Ea a inspirat adânc și pe faţă i-a apărut un zâmbet luminos. 

— Da, tată. Sigur că vreau. ÎI vreau pe Fergus! ÎI iubesc! 

Jamie a ezitat o clipă, apoi şi-a trecut o mână prin păr și a dat aprobator din 
cap. 

— Bine, atunci. Du-te și trimite-l pe domnul Stern la mine, apoi adu-l pe 
Fergus şi spune-i să se pregătească. 

— Oh, tată! Mulţumesc, îți mulţumesc! 

Marsali s-a repezit la el și l-a sărutat. El a strâns-o cu un braţ, ţinându-și 
cămașa cu celălalt în jurul taliei. Apoi a sărutat-o pe frunte și a împins-o cu 
delicateţe. 

— Ai grijă, i-a zis zâmbind. Doar nu vrei să iei păduchi chiar în ziua nunţii. 

— Oh! 

Asta a părut să-i aducă aminte de ceva. Mi-a aruncat o privire și a roșit, 
apoi și-a dus mâna spre părul blond, încâlcit și murdar, care îi atârna pe gât 
într-un nod de mântuială. 

— Mamă Claire, a spus ea sfioasă, mă întrebam dacă n-ai vrea — n-ai putea 
să-mi împrumuţi și mie puţin săpun din acela pe care îl faci cu mușeţel? Dacă 
mai am timp, a adăugat ea, aruncându-i o privire piezișă lui Jamie, aș vrea să- 
mi spăl părul. 

— Desigur, am spus și i-am zâmbit. Vino ca să te facem frumoasă pentru 
nuntă. 

M-am uitat la ea cu atenţie, începând cu faţa rotundă și radioasă și 
terminând cu labele picioarelor murdare. Rochia din muselină, mototolită 
intrată la apă, îi devenise strâmtă la sâni, deși era subţirică, iar poalele 
atârnau neglijent la câţiva centimetri deasupra gleznelor pline de nisip. 

Mi-a venit o idee, așa că m-am întors spre Jamie. 

— Ar trebui să aibă o rochie frumoasă pentru nuntă, am spus eu. 

— Englezoaico, a zis el cu un glas din care răbdarea cam dispăruse, nu 
avem... 

— Noi nu, dar are preotul, l-am întrerupt. Spune-i lui Lawrence să îl întrebe 
pe părintele Fogden dacă nu vrea să ne împrumute una dintre rochiile lui, 
adică ale Ermenegildei, vreau să zic. Cred că sunt măsura potrivită. 

Pe chipul lui Jamie se citea uimirea. 

— Ermenegilda? Arabella? Rochii? a zis el privindu-mă printre gene. Ce 
fel de preot e omul ăsta, englezoaico? 

M-am oprit în pragul ușii, în vreme ce Marsali se agita nerăbdătoare pe 
coridor. 

— Ei bine, am spus, bea cam mult. Şi ține mult la oi. Dar poate își mai 
aduce aminte cuvintele ceremoniei de căsătorie. 


A fost una dintre nunțile cele mai neobișnuite la care am participat 
vreodată. Când am terminat toate pregătirile, soarele se cufundase de mult în 
mare. Spre nemulțumirea domnului Warren, ofiţerul cu navigația, Jamie 
anunţase că nu vom pleca decât a doua zi, astfel încât să le îngăduim tinerilor 
căsătoriţi să își petreacă o noapte în intimitate pe uscat. 

— Al naibii să fiu dacă aș vrea ca o căsătorie să se consume într-una dintre 
cușetele acelea nenorocite, mi-a spus el între patru ochi. Dacă îi lăsăm într-o 
cabină, nu-i mai scoatem de acolo. Iar gândul de a dezvirgina o fecioară într- 
un hamac... 

— Așa e, am spus. 

Am turnat mai mult oţet pe capul lui și am zâmbit în barbă. 

— Foarte frumos că te-ai gândit la asta. 

Stăteam alături pe plajă, el mirosind foarte puternic a oţet, dar atrăgător și 
demn, cu haina albastră, cămașă curată și pantalonii din serj de culoare 
cenușie și având părul pieptănat pe spate și legat cu o panglică. Barba lui 
sălbatică nu se prea potrivea cu hainele sobre, dar și-o aranjase cu un pieptene 
înmuiat în oţet și, cu ciorapi și pantofi în picioare, oferea imaginea agreabilă a 
unui tată de mireasă. 

Murphy, unul dintre martorii principali, și Maitland, al doilea martor, 
arătau ceva mai puţin dichisiţi, dar Murphy se spălase pe mâini, iar Maitland 
se spălase pe faţă. Fergus l-ar fi preferat pe Lawrence Stern ca martor, iar 
Marsali mă rugase pe mine să fiu al doilea, dar am descurajat aceste idei; în 
primul rând, Stern nu era creștin, catolic nici atât, iar în al doilea rând, deși eu 
aveam religia potrivită, acest lucru nu ar fi fost deloc pe placul lui Laoghaire 
când ar fi aflat. 

— l-am spus lui Marsali că trebuie să îi scrie mamei ei că s-a căsătorit, mi- 
a șoptit Jamie în timp ce urmăream desfășurarea pregătirilor de pe plajă. Dar 
probabil că o să-i sugerez să nu-i spună mai mult de atât. 

Am înţeles ideea. Laoghaire nu avea să fie deloc încântată aflând că fiica ei 
cea mare fugise cu un fost hoţ de buzunare cu o singură mână și care era de 
două ori mai vârstnic decât ea. Și probabil că sentimentele ei materne nu ar fi 
fost îndulcite dacă ar fi aflat că ceremonia a fost oficiată la miezul nopţii pe o 
plajă din Indiile de Vest de un preot căzut în dizgrație — chiar dacă nu răspopit 
—, iar la ea au asistat douăzeci și cinci de marinari, zece cai francezi — toţi 
împodobiţi cu panglici pentru acea ocazie — și un câine spaniel King Charles, 
care a contribuit la aerul festiv prin încercări de a se împerechea cu piciorul de 
lemn al lui Murphy. Din punctul de vedere al lui Laoghaire, singurul amănunt 
care ar fi înrăutățit lucrurile ar fi fost să afle că la ceremonie participasem și 
eu. 

Câteva făclii aprinse fuseseră legate de pari bătuţi în nisip, iar flăcările lor 
fluturau spre mare, roșii și oranj, strălucitoare pe fundalul cerului întunecat. 
Stelele strălucitoare ale Caraibilor erau ca niște lumini ale raiului. Deși nu ne 
găseam într-o biserică, puţine mirese se bucuraseră de un peisaj mai frumos în 
noaptea nunții. 


Nu știam ce minuni trebuise să facă Lawrence ca să îl convingă, însă 
părintele Fogden era acolo, fragil și imaterial ca o stafie, singurele semne reale 
de viaţă fiind ochii albaștri scânteietori. Pielea îi era cenușie ca și roba, iar 
mâinile îi tremurau pe cartea de rugăciuni uzată, cu copertele îmbrăcate în 
piele. 

Jamie s-a uitat tăios la el și a părut că vrea să spună ceva, dar s-a mulțumit 
să mormăie ceva în gaelică și apoi a strâns din buze. Părintele Fogden 
răspândea un miros înțepător de sangria, dar măcar reușise să ajungă pe plajă 
pe propriile picioare. Acum stătea legănându-se între două torţe, străduindu-se 
chinuitor să întoarcă paginile cărții de rugăciuni, în vreme ce briza slabă a 
oceanului le făcea să fluture sub degetele lui. 

În cele din urmă, a renunţat și a lăsat cartea să cadă cu un bufnet pe nisip. 

— Hm, a făcut el și a râgâit, apoi s-a uitat în jur și ne-a zâmbit angelic. 
Dragi credincioși ai Domnului... 

Spectatorii care se foiau și murmurau și-au dat seama abia după câteva 
momente că începuse ceremonia și și-au atras atenţia unul altuia înghiontindu- 
se. 

— Vrei să o iei în căsătorie pe această femeie? a întrebat părintele Fogden, 
răsucindu-se cu un aer fioros spre Murphy. 

— Nu! a răspuns bucătarul cu un aer șocat. Nu îmi plac femeile. Sunt 
murdare. 

— Nu vrei? 

Părintele Fogden a închis un ochi, celălalt sclipind acuzator. S-a uitat apoi 
la Maitland. 

— Tu vrei să o iei pe această femeie în căsătorie? 

— Nu eu, domnule. Chiar dacă oricine ar fi încântat să o ia, a adăugat el în 
grabă. El vrea, vă rog. 

Maitland a arătat spre Fergus care stătea alături de el și îl fulgera cu 
privirea pe preot. 

— EI? Eşti sigur? N-are o mână, a spus părintele Fogden cu un aer 
bănuitor. Nu o deranjează asta? 

— Nu! a spus Marsali cu glas autoritar. 

Purta una dintre rochiile Ermenegildei, din mătase albastră, cu broderie din 
fir de aur în jurul decolteului generos, pătrat și cu mâneci bufante, și stătea 
alături de Fergus. Cu părul curat și lucios ca paiele proaspete, pieptănat și 
lăsat liber pe umeri, așa cum se cuvenea în cazul unei fecioare, Marsali arăta 
încântător. Dar se înfuriase. 

— Continuaţi! 

A bătut din picior, fără să scoată niciun sunet pe nisip, dar asta l-a făcut pe 
Fogden să tresară. 

— A, da, a spus el agitat, trăgându-se un pas înapoi. Mda, la urma urmelor, 
nu cred că ăsta e un impe... impediment. Nu e ca și cum și-ar fi pierdut 
mădularul, vreau să zic. Nu l-a pierdut, nu? a întrebat preotul neliniștit, dând 
de înţeles că exista și posibilitatea asta. Nu vă pot căsători dacă e așa. Nu e 


voie. 

În lumina făcliilor, faţa lui Marsali era deja împurpurată. Însă acum 
expresia de pe chipul ei mi-a amintit pregnant cum arătase mama ei când mă 
găsise la Lallybroch. Umerii lui Fergus au tremurat vizibil, dar nu mi-am dat 
seama dacă de furie sau de râs. 

Jamie a pus capăt acelui început de revoltă pășind ferm spre preot și 
punând mâna pe umărul lui Fergus și al lui Marsali. 

— Acest bărbat, a spus el făcând semn cu capul spre Fergus, și această 
femeie, arătând spre Marsali. Căsătorește-i, părinte. Acum. Te rog, a adăugat 
el, parcă amintindu-și de ce ne aflam acolo, apoi s-a retras un pas și, uitându- 
se încruntat într-o parte și în alta, a restabilit ordinea în rândul spectatorilor. 

— Ah, întocmai. Întocmai, a repetat părintele Fogden. Întocmai. 

A urmat o pauză lungă, în care preotul s-a uitat printre gene la Marsali. 

— Numele, a spus el brusc. Trebuie să am numele. Nu vă pot căsători dacă 
nu vă știu numele. Ca și în cazul în care nu există mădular. Nu vă pot căsători 
fără nume și nu vă pot căsători fără mădu... 

— Marsali Jane MacKimmie Joyce, a rostit apăsat Marsali, acoperind 
vocea preotului. 

— Da, da, s-a grăbit el să spună. Desigur. Marsali. Mar-sa-lii. Exact. Ei, 
atunci, tu, Mar-sa-lii, îl iei de soţ pe acest bărbat — chiar dacă îi lipsește o 
mână și poate și alte părți care nu se văd — pentru a-ţi fi soţ legiuit? Să îl ai și 
să îl păstrezi, de azi înainte, lăsând... 

În acel moment, vocea preotului s-a stins, pentru că își concentrase atenţia 
asupra unei oi care apăruse în lumină și mesteca de zor un ciorap din lână 
aruncat pe Jos. 

— Da! 

Readus cu picioarele pe pământ, părintele Fogden a clipit. A făcut o 
încercare nereușită de a-și reţine un râgâit, apoi și-a mutat ochii albaștri spre 
Fergus. 

— Şi tu ai un nume? Și mădular? 

— Da, a spus Fergus, alegând cu înţelepciune să nu precizeze ce anume. 
Fergus. 

Auzindu-l, preotul s-a încruntat puţin. 

— Fergus? a repetat el. Fergus. Fergus. Da, Fergus, am înţeles. Asta e tot? 
Nu mai ai și un alt nume? Am nevoie de mai multe nume. 

— Fergus, a repetat mirele, cu o notă de încordare în glas. 

Era singurul nume pe care îl avusese vreodată — în afara celui franțuzesc de 
Claudel. Jamie îi dăduse numele de Fergus la Paris, în urmă cu douăzeci de 
ani, când se cunoscuseră. Însă era normal ca un bastard născut într-un bordel 
să nu aibă nume de familie pe care să îl dea soției lui. 

— Fraser, a rostit o voce groasă lângă mine. 

Surprinși, Fergus și Marsali au întors privirile, iar Jamie a dat aprobator din 
cap. Ochii lui i-au întâlnit pe ai lui Fergus și i-a surâs ușor. 

— Fergus Claudel Fraser, a zis Jamie rar și limpede. 


Uitându-se la Fergus, a ridicat o sprânceană. 

Fergus încremenise. Stătea cu gura căscată, iar ochii lui mari arătau ca niște 
iazuri în lumina scăzută. Apoi a dat ușor din cap și faţa i s-a luminat parcă din 
interior. 

— Fraser, i-a spus el preotului. 

Avea glasul răgușit, așa că și l-a dres. 

— Fergus Claudel Fraser. 

Cu capul dat pe spate, părintele Fogden urmărea cerul, pe care o seceră de 
lumină plutea deasupra copacilor, ţinând astrul nopţii ca într-o cupă. A 
coborât capul și, visător, l-a privit pe Fergus. 

— Mda, e bine acum, a spus el. Nu? 

Maitland l-a înghiontit ușor în coaste, readucându-l la realitate și la 
răspunderea lui de preot. 

— A! Hm. Bine. Soţ și soţie. Da, vă declar soț... ba nu, nu e bine, nu ai 
spus dacă vrei să o iei de soţie. Ea are ambele mâini, a adăugat el. 

— Da! a spus Fergus. 

O ţinuse pe Marsali de mână; i-a eliberat-o și a scos din buzunar o mică 
verighetă din aur. Probabil că o cumpărase din Scoţia, mi-am dat eu seama, și 
o păstrase, pentru că nu dorise ca mariajul lor să devină oficial înainte de a fi 
binecuvântat. Nu de un preot, ci de Jamie. 

Cei de pe plajă au păstrat tăcerea cât el i-a pus verigheta pe deget, toţi ochii 
fiind îndreptaţi spre cerculeţul din aur și spre capetele celor doi, aplecate 
deasupra lui, unul blond, celălalt întunecat. 

Așadar, Marsali reușise. O fată de cincisprezece ani, având ca armă doar 
încăpăţânarea. „ÎL vreau“, spusese ea. Şi o repetase, împotriva obiecțiilor 
mamei ei și a argumentelor lui Jamie, în pofida scrupulelor lui Fergus și a 
propriilor ei temeri, după patru mii opt sute de kilometri străbătuţi, în ciuda 
greutăților, a furtunii de pe ocean și a naufragiului. 

Marsali a ridicat capul și faţa i-a strălucit, găsind o oglindă în ochii lui 
Fergus. l-am văzut privindu-se și am simţit că-mi dau lacrimile. 

„il vreau.“ Eu nu-i spusesem asta lui Jamie la căsătoria noastră; atunci nu îl 
doream. Dar rostisem acele cuvinte de trei ori de atunci; în două momente 
când făcusem o alegere la Craigh na Dun și o dată la Lallybroch. 

„ÎL vreau.“ Încă îl doream și nimic nu putea sta între noi. 

Jamie a coborât privirea spre mine; am simţit forţa ochilor lui albaștri și 
blânzi ca apa oceanului în zori. 

— La ce te gândești, mo chridhe? m-a întrebat încet. 

Am alungat lacrimile din ochi și i-am zâmbit. Mâinile lui mari erau calde 
peste ale mele. 

— Ceea ce îţi spun de trei ori este adevărat, am zis. 

Şi, ridicându-mă pe vârfurile picioarelor, l-am sărutat în timp ce uralele 
marinarilor se înălțau spre cer. 


PARTEA A NOUA LUMI NECUNOSCUTE 


53. GUANO DE LILIAC 


Când e proaspăt, guano de liliac este un fel de noroi verde-negricios, dar 
devine prăfos și cafeniu-deschis după ce se usucă. În ambele stări, emană o 
duhoare de mosc, amoniac și descompunere care îţi face ochii să lăcrimeze. 

— Cât guano ai spus că vom lua la bord? am întrebat, prin cârpa pe care 
mi-o înfășurasem peste gură și nas. 

— Zece tone, mi-a răspuns Jamie, cuvintele fiindu-i înăbușite de o cârpă 
asemănătoare cu a mea. 

Stăteam pe puntea superioară, urmărind sclavii care aduceau roabe pline cu 
substanţa aceea puturoasă pe schelă, până la capacul deschis al magaziei de la 
pupă. 

Particulele minuscule de guano uscat se ridicau din roabe și umpleau aerul 
din jurul nostru cu un nor auriu, înșelător de frumos, care sclipea și licărea în 
razele de soare de la sfârșitul după-amiezii. Trupurile oamenilor erau 
acoperite cu aceeași substanţă; dârele de sudoare săpau canale întunecate în 
praful de pe torsurile lor dezgolite, iar pe feţe și piept le curgeau permanent 
lacrimi, astfel că erau dungaţi cu negru și auriu ca niște zebre exotice. 

Jamie şi-a şters ochii lăcrimoși când vântul a început să bată spre noi. 

— Englezoaico, știi să pedepsești rău pe cineva? 

— Nu, dar, dacă te gândești la Fergus, te susțin. Cât mai este până în 
Jamaica? 

Fergus fusese acela care, făcând investigaţii în piaţa de pe King's Street din 
Bridgetown, obținuse prima comandă de transport comercial pentru Artemis; 
livrarea a zece tone de guano de liliac din Barbados până în Jamaica, pentru a 
fi folosit ca îngrășământ pe plantaţia de trestie-de-zahăr a unui anume domn 
Grey. 

Fergus supraveghea personal și foarte conştiincios încărcarea blocurilor 
uriașe de guano uscat, care erau răsturnate din roabe și coborâte unul după 
altul în magazie. Marsali, care nu se îndepărta nicio clipă de el, se refugiase 
acum pe teugă și se așezase pe un butoi plin cu portocale, cu faţa înfășurată în 
frumosul șal pe care Fergus i-l cumpărase din piaţă. 

— Se presupune că suntem negustori, da? susţinuse Fergus. Trebuie să 
umplem magazia, pentru că e goală. Pe de altă parte, adăugase el în mod 
logic, susținându-și argumentarea, monsieur Grey ne va plăti mai mult decât 
generos. 

— Cât de departe este, englezoaico? 

Jamie s-a uitat printre gene spre orizont, ca și cum ar fi sperat să vadă 


uscatul înălțându-se din valurile sclipitoare. Acele fermecate ale domnului 
Willoughby îl ajutaseră să suporte capriciile oceanului, însă el se supusese 
acelui proces total lipsit de entuziasm. 

— Warren spune că trei sau patru zile, a recunoscut el cu un oftat, și văd că 
vremea e bună. 

— Sper ca mirosul să fie mai suportabil în larg, am spus eu. 

— Bineînţeles, milady, m-a asigurat Fergus, care trecea pe lângă noi și 
surprinsese discuţia. Proprietarul mi-a spus că duhoarea scade mult după ce 
materialul uscat este scos din peștera în care s-a acumulat. 

Apoi a sărit pe frânghii și a urcat, cățărându-se ca o maimuţă, în ciuda 
cârligului de la o mână. Ajuns în vârful catargului, Fergus a legat batista roșie 
care pentru marinarii de pe țărm reprezenta semnalul de revenire la bord, după 
care a început să coboare, oprindu-se un moment pentru a-i spune ceva urât 
lui Ping An, cocoţat pe cea mai de jos crucetă, de unde urmărea cu ochi gălbui 
ce se petrecea pe punte. 

— S-ar părea că Fergus manifestă un interes ca de proprietar privind 
încărcătura asta, am remarcat eu. 

— Mda, în fine, a devenit partener, a zis Jamie. I-am spus că, dacă va avea 
de întreţinut o soție, va trebui să se gândească cum să facă asta. Și cum va mai 
trece destul timp până vom reveni la afacerea cu tipărirea, trebuie să se 
adapteze la ceea ce putem găsi. El și Marsali vor avea jumătate din profitul 
acestei încărcături — pe lângă dota pe care i-am promis-o, a adăugat ironic, iar 
eu am izbucnit în râs. 

— Ştii ceva? am spus. Tare mult aș vrea să citesc scrisoarea pe care Marsali 
i-o va trimite mamei ei. Întâi Fergus, apoi părintele Fogden și Mamacita, iar 
acum, o zestre de zece tone de găinaţ de lilieci. 

— După ce Laoghaire o va citi, nu voi mai putea călca în Scoţia, a spus 
Jamie şi, cu toate acestea, a zâmbit. Te-ai gândit ce să faci cu noua ta 
achiziţie? 

— Nu-mi mai aduce aminte, i-am răspuns posomorâtă. Unde e omul? 

— Undeva dedesubt, a zis Jamie, a cărui atenţie fusese atrasă de apariţia 
unui bărbat care venea pe chei spre corabia noastră. Murphy i-a dat de 
mâncare, iar Innes îi va găsi un loc de dormit. Englezoaico, iartă-mă, cred că 
mă caută cineva. 

S-a îndepărtat de balustradă și a coborât pe schela de bord, ocolind cu 
abilitate un sclav care urca împingând o roabă cu guano. 

Am urmărit atent cum l-a salutat pe bărbat, un colonist înalt, purtând haine 
de plantator prosper, cu o față roșie care stătea drept mărturie că petrecuse 
mulţi ani pe insulă. I-a întins mâna lui Jamie, care i-a strâns-o cu fermitate. 
Jamie i-a spus ceva și bărbatul i-a răspuns, iar expresia lui rezervată s-a 
transformat într-una de cordialitate. 

Probabil era urmarea vizitei lui Jamie la loja masonică din Bridgetown, 
unde, ținând seama de sugestia lui Jared, se dusese imediat după amararea 
corabiei. Se prezentase ca membru al frăţiei și discutase cu maestrul lojii, 


descriindu-l pe Ian cel Tânăr și solicitând vești despre băiat sau despre nava 
Bruja. Maestrul îi promisese că va transmite rugămintea printre masonii care 
frecventau piaţa de sclavi și docurile de la care plecau navele. Cu puţin noroc, 
sosirea de acum a bărbatului putea fi rezultatul acelei promisiuni. 

Am văzut cum plantatorul a vârât mâna sub haină și a scos o hârtie 
împăturită, pe care a desfăcut-o și i-a arătat-o lui Jamie, explicându-i ceva, din 
câte mi s-a părut. Jamie avea o expresie hotărâtă pe chip, iar sprâncenele lui 
groase s-au unit în semn de concentrare, dar fără a se arăta nici entuziasmat, 
nici dezamăgit. Probabil că nu existau deloc știri despre lan. După vizita 
noastră la piaţa de sclavi din ziua precedentă, mă simţeam pe jumătate 
înclinată să nu-mi fac mari speranţe. 


Eu, Lawrence, Fergus și Marsali merseserăm la piaţa de sclavi în tovărășia 
chinuitoare a lui Murphy, în vreme ce Jamie îi făcuse o vizită maestrului lojii 
masonice. Piaţa se afla în apropierea docurilor, la capătul unui drum prăfuit, 
pe marginea căruia se înșirau vânzători de fructe și cafea, pește uscat și nuci- 
de-cocos, cartofi dulci și coșenile, acești gândaci, ţinuţi în sticle mici, cu 
dopuri de plută, fiind vânduți pentru a se face din ei un colorant roșu. 

Având în vedere patima lui pentru ordine și decenţă, Murphy insistase ca 
eu și Marsali să avem umbrele de soare și îl pusese pe Fergus să cumpere 
două de la un vânzător ambulant. 

— În Bridgetown, toate femeile albe au umbrele de soare, a spus el 
răspicat, străduindu-se să îmi înmâneze una. 

— Nu am nevoie de umbrelă, am spus eu, enervată de discuţia despre un 
subiect atât de neînsemnat precum tenul meu, în momentul în care avea șansa 
de a-l găsi în sfârșit pe lan. Soarele nu e chiar atât de puternic. Să mergem și 
aşa! 

Scandalizat, Murphy m-a fulgerat cu privirea. 

— Doar nu vreţi ca oamenii să creadă că nu sunteți respectabilă, chiar dacă 
nu vă sinchisiţi de soare ca să vă păstraţi pielea albă! 

— Nu am de gând să îmi stabilesc reședința aici, am spus eu sec. Nu mă 
interesează ce cred oamenii despre mine. 

Fără să mă opresc pentru a continua discuţia, am pornit pe drum, spre 
zumzetul îndepărtat despre care mi-am închipuit că venea dinspre piaţa de 
sclavi. 

— O să vă... înroșiţi la... faţă! a spus Murphy, putăind plin de indignare 
alături de mine, încercând să deschidă umbrela în timp ce șontâcăia pe drum. 

— Şi asta e o soartă mai rea decât moartea, sunt convinsă! m-am răţoit eu 
la el. Nervii îmi erau încordaţi la maximum de speranţa că îl vom găsi pe lan. 
Bine, atunci, dă-mi nenorocita aia de umbrelă! 

l-am smuls-o din mână, am desfăcut-o și am așezat-o pe umăr, rotind-o 
iritată. 

Cu toate acestea, după câteva minute i-am fost recunoscătoare lui Murphy 
pentru intransigenţa lui. Deși drumul era umbrit de palmieri înalţi și arbori de 


Cecropia, piaţa de sclavi se ţinea într-un spaţiu întins, pavat cu piatră, care nu 
oferea niciun pic de umbră, în afara celei de la tarabele improvizate, acoperite 
cu foi de tablă sau cu frunze de palmier, în care vânzătorii de sclavi și 
licitatorii căutau să se adăpostească de soarele necruţător. Cei mai mulţi sclavi 
erau ţinuţi în ţarcuri mari, la marginea pieţei, suportând rigorile vremii. 

Soarele ardea cumplit în loc deschis, iar după umbra înverzită de pe drum, 
lumina reflectată de pietrele de culoare deschisă era orbitoare. Lăcrimând, am 
clipit și m-am grăbit să îmi ţin umbrela deasupra capului. 

Din umbra ei, am văzut un număr uimitor de trupuri, despuiate sau aproape, 
a căror piele lucea în toate nuanțele, de la cafeniu-deschis până la negru. 
Buchete de culoare înfloreau în faţa locurilor de licitaţie, unde proprietarii de 
plantaţii și slujitorii lor se strânseseră să inspecteze marfa, pete de culoare vie 
între negrii și albii goi. 

Duhoarea emanată de acel loc te dobora de pe picioare, chiar dacă erai 
obișnuit cu mirosurile neplăcute din Edinburgh și cu miasmele de pe 
interpunţile de pe Porpoise. Năpădite de muște, mormane de excremente 
umane zăceau în colţurile ţarcurilor cu sclavi, iar mirosul dens și lipicios 
plutea în aer, dar componenta principală a acelui miros era izul neplăcut de 
piele dezgolită, care se cocea în soare. 

—lisuse! a murmurat șocat Fergus, aflat alături de mine, uitându-se 
dezaprobator în stânga și în dreapta. E mai rău decât în mahalalele din 
Montmartre. 

Marsali nu a scos nicio vorbă, dar, cu nările dilatate, s-a tras mai aproape de 
el. 

Lawrence a rămas aproape netulburat, am presupus că mai văzuse pieţe de 
sclavi în cursul explorărilor lui pe insule. 

— Albii sunt la capătul acela, a spus el, arătând către cealaltă latură a 
pieţei. Haideţi, vom cere informaţii despre orice tineri vânduți recent. 

Și-a lăsat palma mare pe mijlocul spatelui meu și m-a îndrumat înainte prin 
mulţime. 

Aproape de marginea pieţei, o bătrână de culoare stătea ghemuită la pământ 
și punea cărbuni într-un mic vas pentru jar. Când ne-am apropiat de ea, un 
grup restrâns de oameni a abordat-o: un plantator, însoţit de doi bărbaţi negri 
purtând cămăși și pantaloni din țesătură grosolană de bumbac, evident, 
servitorii lui. Unul dintre ei ţinea de braţ o sclavă abia cumpărată; alte două 
fete, având doar câte o fâșie de pânză înfășurată în jurul taliei, erau duse cu 
frânghii legate de gât. 

Plantatorul s-a aplecat și i-a dat bătrânei o monedă. Ea s-a întors, a luat 
câteva fiare de marcat dintre cele aflate pe jos, în spatele ei, și i le-a arătat 
bărbatului. El le-a examinat o clipă, a ales două, apoi s-a îndreptat de spate. I- 
a întins fiarele de marcat unuia dintre servitori, care a băgat capetele în vasul 
cu jăratic al bătrânei. 

Celălalt servitor s-a așezat în spatele fetei și i-a țintuit braţele. Primul a scos 
fiarele din foc și le-a lipit pe amândouă de pielea fetei, deasupra sânului ei 


drept. Ea a scos un țipăt, un șuierat suficient de tare ca să atragă atenţia 
câtorva oameni din jur. După ce fiarele au fost retrase, pe pielea înroșită au 
rămas imprimate literele HB. 

Am încremenit văzând această scenă. Fără să-mi dau seama, rămăsesem 
singură, iar însoțitorii mei dispăruseră. M-am rotit de două ori căutându-i 
zadarnic din ochi pe Lawrence și pe Fergus, dar nici urmă de ei. Niciodată nu 
avusesem probleme să-l găsesc pe Jamie într-o mulţime; statura și părul roșcat 
erau întotdeauna vizibile deasupra capetelor celorlalţi oameni. Dar Fergus era 
scund, Murphy tot așa, iar Lawrence era de înălţime medie. Chiar și umbrela 
galbenă a lui Marsali se pierduse printre celelalte purtate de oamenii din piaţă. 

Cutremurându-mă, m-am îndepărtat de vasul cu jăratic. Am auzit țipete și 
exclamaţii în urma mea, dar nu am vrut să privesc înapoi. Ferindu-mi ochii, 
am trecut grăbită prin dreptul câtorva ţarcuri de licitaţie, însă apoi a trebuit să 
răresc pașii și, într-un final, m-am oprit, pentru că mulțimea din jurul meu se 
îndesise. 

Bărbaţii și femeile care îmi blocau calea îl ascultau pe un licitator care 
lăuda calităţile unui sclav cu o singură mână, aflat gol pușcă pe un podium, 
pentru a fi văzut. Era scund, dar cu umeri laţi, coapse masive și piept 
musculos. Braţul lipsă îi fusese amputat grosolan deasupra cotului; din ciotul 
rămas i se scurgeau picături de sudoare. 

— Nu e bun pentru munca pe câmp, adevărat, tocmai recunoștea licitatorul. 
Dar e o investiţie bună pentru prăsilă. Uitaţi ce picioare are! 

Avea un băț lung din ratan, cu care l-a plesnit ușor peste pulpe, apoi a 
zâmbit cu gura până la urechi spre mulţime. 

— Ne dai asigurări privind virilitatea lui? a întrebat pe un ton vădit sceptic 
un bărbat din spatele meu. Am avut un berbec acum trei ani, mare cât un 
catâr, și nu a reușit să zămislească nimic; nu era în stare, așa au spus fetele 
juba. 

Oamenii din mulțime au chicotit auzindu-l, iar licitatorul s-a prefăcut jignit. 

— Garanţie? s-a mirat el. 

Și-a trecut o palmă peste fălci, ștergându-și sudoarea unsuroasă. 

— Uitaţi-vă, necredincioșilor! 

S-a aplecat puţin, a apucat penisul sclavului și a început să îl maseze cu 
vigoare. 

Bărbatul a gemut de uimire și a încercat să se retragă, dar a fost împiedicat 
de asistentul licitatorului care l-a prins ferm de braţul teafăr. Mulțimea a 
izbucnit în râsete, iar câţiva oameni au izbucnit în urale văzând cum carnea 
moale și neagră se întărește, umflându-se. 

Ceva s-a rupt în mine, am auzit clar. Scandalizată de acea piaţă, de 
însemnarea cu fierul înroșit, de vorbirea brutală și de umilirea la care erau 
supuși oameni, scandalizată în primul rând de propria mea prezenţă acolo, nici 
măcar nu m-am mai gândit la ce făceam, doar am acţionat. M-am simţit ciudat 
de detașată, de parcă m-aș fi aflat în afara trupului și mă uitam la mine. 

— Încetaţi! am strigat foarte tare și abia dacă mi-am recunoscut glasul. 


Licitatorul a tresărit, a ridicat privirea și mi-a zâmbit servil. S-a uitat drept 
în ochii mei și a rânjit cu un aer de cunoscător. 

— Bărbat de prăsilă, doamnă, a spus el. Garantat, după cum aţi putut vedea. 

Mi-am strâns umbrela, am coborât-o și, cu vârful ei ascuţit, l-am împuns 
cât de tare am putut în stomac. A căscat ochii cât cepele de uimire și s-a 
retras. Am ridicat umbrela și l-am lovit în cap, apoi am lăsat-o să cadă și l-am 
lovit cu piciorul. 

În adâncul fiinţei mele știam că gestul meu nu va schimba nimic, nu va 
ajuta în niciun fel, nu va provoca decât necazuri. Și totuși nu puteam rămâne 
pasivă, consimţind la toate prin tăcere. Nu făcusem asta pentru fetele 
însemnate cu fierul roșu sau pentru bărbatul de pe podium ori pentru 
altcineva; o făcusem pentru mine. 

În jurul meu s-a produs agitaţie și, strigând, câțiva oameni m-au prins, 
târându-mă de lângă licitator. Acesta și-a revenit oarecum din șocul iniţial, s-a 
uitat la mine rânjind urât și i-a tras sclavului o palmă puternic peste faţă. 

Am privit în jur, căutând întăriri și l-am zărit pe Fergus, cu chipul 
schimonosit de furie, croindu-și drum prin mulțime și îndreptându-se către 
licitator. S-a auzit un strigăt și câţiva bărbaţi s-au întors spre el. Oamenii au 
început să împingă și să se bulucească. Cineva s-a împiedicat de mine și am 
căzut greoi pe pietre. 

Prin norul de praf, l-am văzut pe Murphy la vreo doi metri de mine. Cu o 
expresie de resemnare, s-a aplecat, și-a desprins piciorul de lemn, s-a îndreptat 
de spate și, ţopăind grațios, l-a lovit cu el în cap pe licitator. Bărbatul s-a 
clătinat și a căzut, în timp ce oamenii s-au tras tălăzuindu-se înapoi, încercând 
să se pună la adăpost. 

Lipsit de ţinta furiei lui, Fergus s-a oprit brusc lângă omul căzut la pământ 
și a privit cu ferocitate în jur. Lawrence, întunecat, sumbru și masiv, venea din 
cealaltă direcţie, ţinând o mână pe cuțitul de tăiat trestie prins la brâu. 

Am rămas tremurând la pământ. Nu mă mai simţeam detașată de mine 
însămi. Îmi era greață, eram îngrozită că făcusem o nebunie și că, probabil, 
urmarea va fi o încăierare în care Fergus, Lawrence și Murphy puteau fi bătuţi 
rău, dacă nu chiar uciși. 

Apoi a apărut Jamie. 

— Sus, englezoaico, a spus el încet, aplecându-se și prinzându-mă de 
mâini. 

Am reușit să mă ridic, deși genunchii îmi tremurau. L-a văzut pe 
mustăciosul Raeburn într-o parte, pe MacLeod înapoia lui și mi-am dat seama 
că scoţienii îl însoţiseră. Apoi genunchii mi-au cedat, dar Jamie m-a ţinut în 
picioare. 

— Fă ceva, am spus cu glas gâtuit, strâns lipită de pieptul lui. Te rog. Fă 
ceva. 

Și a făcut. Cu obișnuita lui prezenţă de spirit, făcuse singurul lucru care 
putea potoli agitația și violențele. Cumpărase bărbatul cu un braţ. Ca urmare 
ironică a izbucnirii mele pornite din simțăminte, acum eram proprietara 


îngrozită a unui sclav din Guineea, cu un singur braţ, dar foarte sănătos și cu o 
virilitate garantată. 

Încercând să nu mă gândesc la sclavul care se afla probabil în cală, hrănit și 
— am sperat eu — îmbrăcat, am scos un oftat. Documentele de proprietate, pe 
care am refuzat să le ating, spuneau că sclavul era negru pursânge de pe 
Coasta de Aur, un yoruba, vândut de un plantator francez din Barbuda, că 
avea un singur braţ, era însemnat pe umărul stâng cu o floare de crin și inițiala 
„A“ și purta numele de Temeraire. Cel îndrăzneţ. Documentele nu sugerau ce 
urma să fac cu el. 

Jamie terminase de consultat documentele pe care le adusese cunoștința lui 
din masonerie — după cum am observat eu de pe punte, semănau cu cele pe 
care le primisem pentru Temeraire. Jamie i le-a înapoiat cu o plecăciune în 
semn de mulțumire și s-a încruntat ușor. Au mai schimbat câteva cuvinte și s- 
au despărţit după ce și-au strâns mâinile. 

— E toată lumea la bord? a întrebat Jamie după ce a coborât de pe schela 
de acces pe navă. 

Bătea o briză ușoară, care făcea să fluture panglica de un albastru-închis cu 
care își strânsese la spate coada groasă de cal. 

— Da, domnule, a răspuns domnul Warren, cu o mișcare anume din cap, 
care trece drept salut pe navele comerciale. Înălţăm pânzele? 

— Da, chiar te rog. Mulţumesc, domnule Warren. 

Cu o ușoară plecăciune, Jamie a trecut pe lângă el și a venit lângă mine. 

— Nimic, a spus el încet. 

Avea faţa calmă, dar i-am simțind dezamăgirea profundă. Discuţiile din 
ziua precedentă purtate la piaţa de sclavi cu doi bărbaţi care se ocupau cu 
munca forţată nu îl ajutaseră să obţină informaţii utile — plantatorul mason 
fusese o ultimă rază de speranţă. 

Nu am putut spune nimic ca să îl ajut. Mi-am lăsat o mână peste a lui, 
aşezată pe balustradă, și l-am strâns ușor. Jamie a coborât ochii și mi-a zâmbit 
palid. A inspirat adânc, apoi și-a îndreptat umerii ca să își aranjeze haina. 

— Mda, asta e, măcar am aflat ceva. Acela a fost domnul Villiers, care 
deţine o mare plantație de trestie-de-zahăr. Acum trei zile a cumpărat șase 
sclavi de la căpitanul de pe Bruja, dar niciunul dintre ei nu a fost Ian. 

— Acum trei zile? m-am mirat eu. Dar Bruja a plecat din Espaniola cu mai 
bine de două săptămâni în urmă! 

Frecându-și obrazul, el a dat din cap. Se bărbierise, lucru necesar înainte de 
a face investigaţii publice, iar pielea îi lucea, proaspătă și bronzată deasupra 
Jaboului alb ca zăpada. 

— Așa e. Şi a sosit aici miercuri, acum cinci zile. 

— Înseamnă că a mai fost undeva înainte de a ajunge în Barbados! Ştii 
unde? 

A clătinat din cap. 

— Nici Villiers nu știe. Zice că a stat de vorbă cu căpitanul de pe Bruja, dar 
omul s-a arătat foarte secretos în legătură cu locurile în care a mai fost și cu 


afacerile lui. Villiers nu și-a prea bătut capul cu asta, fiindcă știe că Bruja are 
reputaţia de corabie ticăloșită, iar omul era dispus să vândă sclavii la un preţ 
bun. Totuși — și faţa i s-a luminat niţel —, Villiers mi-a arătat documentele 
sclavilor pe care i-a cumpărat. Le-ai consultat pe ale sclavului tău? 

— Te-aș ruga să nu-l numești așa, am spus. Dar m-am uitat. Cele pe care 
le-ai văzut arătau la fel? 

— Nu tocmai. Trei dintre documente nu precizau proprietarul anterior, deși 
Villiers susţine că niciunul dintre sclavi nu e adus recent din Africa și toți știu 
cel puţin câteva cuvinte în engleză. Pe un document apărea numele 
proprietarului dinainte, dar fusese șters; nu l-am putut citi. Celelalte două îl 
dădeau ca proprietar precedent pe un anume domn Abernathy din Rose Hall, 
Jamaica. 

— Jamaica? Și cât de departe...? 

— Nu știu, m-a întrerupt el. Dar cred că știe domnul Warren. Poate se 
potrivește. Cred că acum ne îndreptăm spre Jamaica — fie și numai pentru a 
scăpa de marfă înainte să murim toţi de scârbă. 

A strâmbat din nas cu dispreţ și m-a pufnit râsul. 

— Arăţi ca un furnicar când faci așa, i-am zis. 

Încercarea de a-i distrage atenţia mi-a reușit; colţurile gurii i s-au arcuit un 
pic. 

— Serios? Ăsta e un animal care mănâncă furnici, nu? 

A făcut tot ce putea pentru a reacţiona la acea tachinare și s-a întors cu 
spatele spre docurile din Barbados. S-a rezemat de balustradă și mi-a zâmbit. 

— Cred că nu sunt prea săţioase. 

— Păi, bănuiesc că trebuie să mănânce multe. La o adică, nu pot avea un 
gust mai neplăcut decât drobul de oaie. 

Înainte de a continua, am inspirat și, tușind, am expirat imediat. 

— Dumnezeule, ce e asta? 

Artemis se desprinsese de doc și ieșise în largul portului. Cum ajunsesem în 
Vânt, un miros greu și înţepător a ajuns pe navă, având ceva mai sinistru decât 
simfonia olfactivă a portului: scoici moarte, lemn umed, pește, alge putrezite 
şi respiraţia caldă a vegetației tropicale de pe uscat. 

Mi-am apăsat batista peste nas și gură. 

— A ce miroase? 

— Doamnă, trecem prin dreptul terenului de ardere, care se află în capătul 
pieţei de sclavi, mi-a explicat Maitland, care auzise întâmplător remarca mea. 

A făcu semn spre mal, unde dinapoia unui tufiș de cătină se ridica o pală de 
fum alb. 

— Acolo sunt arse cadavrele sclavilor care nu supraviețuiesc drumului din 
Africa, a precizat el. Întâi sunt descărcaţi cei vii, apoi, pe măsură ce corăbiile 
sunt curățate, cadavrele sunt scoase și aruncate pe rugul de acolo, pentru a 
împiedica răspândirea bolilor în oraș. 

M-am uitat la Jamie și am descoperit pe faţa lui aceeași teamă care se 
zugrăvise şi pe a mea. 


— Cât de des sunt arse cadavrele? am întrebat. În fiecare zi? 

— Nu știu, doamnă, dar nu cred. Probabil că o dată pe săptămână. 

Maitland a ridicat din umeri și s-a dus la treburile lui. 

— Trebuie să aruncăm o privire, am spus. 

Glasul mi-a sunat ciudat în urechi, calm și limpede. Dar nu mă simţeam 
defel așa. 

Jamie s-a albit la faţă. S-a întors din nou și a rămas cu ochii la tromba de 
fum, ridicându-se groasă și albă dinapoia palmierilor. 

A strâns din buze, apoi trăsăturile i-au devenit rigide. 

— Da, s-a mulţumit să zică și s-a răsucit pentru a-i spune domnului Warren 
să facă volta în vânt. 


Cel care înteţea flăcările, o creatură scundă și zbârcită, cu pielea de o 
culoare greu de definit, s-a arătat foarte șocat și a vociferat văzând că o 
doamnă pătrunde pe terenul de incinerare, dar Jamie l-a împins fără 
menajamente în lături. Jamie nu a încercat să mă împiedice să-l urmez și nici 
nu s-a întors să se uite după mine; știa că nu-l voi lăsa singur acolo. 

Era o mică vale, în spatele unui șir de copaci, în apropierea unui chei ce 
ducea spre râu. Butoaiele mânjite cu smoală și stivele de lemn uscat se înșirau 
sumbre printre ferigi de un verde sclipitor și copacii cu flori roșii numiţi 
Delonix regia. În dreapta era un rug uriaș, cu o platformă din lemn, pe care 
fuseseră aruncate cadavrele date cu smoală. 

Rugul fusese aprins de puţină vreme; peste grămada de trupuri flăcările se 
înălţau cu putere, dar în rest am văzut doar limbi mici de foc. Se formase fum 
care acoperea cadavrele, rostogolindu-se, alcătuind un văl gros și unduitor 
care crea iluzia oribilă de mișcare a membrelor, așezate în toate direcțiile. 

Privind concentrat rugul, Jamie s-a oprit. Apoi a sărit pe platformă, făcând 
abstracţie de fum și de dogoare, și a început să depărteze cadavrele unele de 
altele, scotocind prin rămășițele oribile. 

În apropiere se găsea un morman mai mic de cenușă și bucăţi de os 
sfărâmicios, de un alb pur. 

— Face recolti buni. 

Creatura scundă, murdară de funingine, care se ocupa de foc răsărise lângă 
mine, oferindu-mi acea informaţie în speranţa că va fi răsplătită. El — sau ea — 
a arătat spre cenușă. 

— Pui pe recoltă și crește, crește. 

— Nu, mulţumesc, am spus eu cu glas pierit. 

Fumul a ascuns o clipă silueta lui Jamie și m-a fulgerat cumplitul gând că 
se prăbușise și ardea pe rug. Mirosul ciudat, oribil, de carne arsă se împrăștia 
în jur şi am avut senzaţia că voi vărsa. 

— Jamie! am strigat. Jamie! 

Nu mi-a răspuns, dar am auzit un acces sfâșietor de tuse venind dinspre 
vâlvătaie. Câteva clipe mai târziu, care mi s-au părut o veșnicie, vălul de fum 
s-a despărțit și el a ieșit de acolo înecându-se și împleticindu-se. 


A coborât de pe platformă și a rămas îndoit de mijloc, tușind să-și verse 
plămânii. Era plin de funingine uleioasă, avea mâinile și hainele mânjite cu 
smoală. Era orbit de fum; pe obraji îi curgeau lacrimi care lăsau dâre prin 
funinginea de pe faţă. 

I-am aruncat câteva monede celui care îngrijea de rug și, luându-l pe Jamie 
de un braţ, l-am condus, orb și tușind, departe de acea vale a morții. Ajunși 
sub palmieri, s-a lăsat în genunchi și a vărsat. 

— Nu mă atinge, a spus el gâfâind când am încercat să îl ajut. 

A continuat să icnească, dar s-a oprit în cele din urmă și s-a legănat pe 
genunchi. Apoi, încet, s-a ridicat în picioare. 

— Nu mă atinge, a repetat el. 

Glasul lui, înăsprit de fum și de vomă, era al unui necunoscut. 

A mers până la marginea docului, și-a scos haina și încălțările și a plonjat 
în apă, așa cum era îmbrăcat. Am așteptat un moment, apoi m-am aplecat și 
am cules de jos haina și pantofii, ţinându-le departe de mine. În buzunarul 
interior am văzut pachetul dreptunghiular cu fotografiile Briannei. 

Am așteptat până când s-a întors și s-a săltat pe mal, șiroind de apă. Izul de 
smoală persista, dar mai toată funinginea și mirosul de foc se șterseseră. 
Respirând greu, a rămas în șezut pe chei, cu capul pe genunchi. 

Neștiind ce aș putea face, m-am aplecat și mi-am lăsat o mână pe umărul 
lui. Fără să ridice capul, a întins o mână și a prins-o pe a mea. 

— Nu era acolo, a spus cu glasul acela de nerecunoscut, hârâit și înfundat. 

Briza înviorătoare i-a fluturat slab șuviţele de păr ud care îi cădeau pe 
umeri. Am privit în spate și am văzut că fumul care se înălța din mica vale 
devenise negru. Se întinsese și începuse să plutească peste ocean, iar cenușa 
sclavilor morţi era purtată de vânt, înapoi spre Africa. 


54. PIRATUL IMPETUOS 


— Jamie, nu pot fi proprietara nimănui, am spus, uitându-mă îngrozită la 
documentele întinse în lumina lămpii în faţa mea. Nu pot. Nu e drept. 

— Sunt înclinat să-ţi dau dreptate, englezoaico. Dar ce facem cu individul? 

Jamie stătea pe pat alături de mine, suficient de aproape încât să văd 
documentele de proprietate peste umăr. Încruntându-se, și-a trecut o mână 
prin păr. 

— L-am putea elibera — pare lucrul cel mai potrivit —, și totuși, dacă facem 
asta, ce se va întâmpla cu el? 

S-a aplecat în față și s-a uitat mai atent ca să descifreze ce scria în 
documente. 

— Ştie doar o boabă de franceză și de engleză și nu are nicio calificare. 
Dacă l-am elibera sau chiar dacă i-am da ceva bani, ar putea trăi pe cont 
propriu? 

Gânditoare, am ciugulit dintr-o chiflă cu brânză făcută de Murphy. Era 
bună, dar mirosul uleiului care ardea în lampă se amesteca în mod ciudat cu 
brânza aromată, la care se adăuga — ca la orice altceva — duhoarea insidioasă 
de guano care domnea pretutindeni pe corabie. 

— Nu știu, am recunoscut. Lawrence mi-a spus că pe Hispaniola există o 
mulţime de negri eliberaţi. Numeroși creoli și oameni de rase amestecate, iar 
mulţi dintre ei au propriile afaceri. Așa e și în Jamaica? 

A clătinat din cap și a întins mâna după o chiflă de pe tavă. 

— Nu cred. Adevărat, există mulți negri care își câștigă existenţa, dar aceia 
se pricep la ceva anume — sunt croitori, pescari și așa mai departe. Am stat 
puţin de vorbă cu acest Temeraire. Până și-a pierdut braţul, a fost tăietor de 
trestie-de-zahăr și nu prea știe să facă alte lucruri. 

Am lăsat chifla din care abia gustasem și m-am încruntat nefericită la 
documente. Simpla idee de a deţine un sclav mă îngrozea și mă dezgusta, dar 
am început să înţeleg că probabil nu va fi chiar atât de simplu să mă debarasez 
de răspundere. 

Omul fusese luat dintr-o baracă de sclavi de pe coasta Guineei, cu cinci ani 
înainte. Primul meu imbold, acela de a-l trimite acasă, era imposibil de pus în 
practică, evident; chiar dacă am fi găsit o corabie care se îndrepta spre Africa 
pentru a-l lua drept pasager, exista probabilitatea copleșitoare ca el să fie făcut 
din nou sclav, fie pe nava respectivă, fie de vreun negustor de sclavi din 
porturile din Africa de Vest. 

Călătorind singur, fără un braţ și ignorant, nu ar fi beneficiat de niciun fel 


de protecție. Și chiar dacă, printr-un miracol, ar fi ajuns în siguranţă în Africa 
și s-ar fi ferit să cadă în ghearele negustorilor africani și europeni de sclavi, 
practic nu avea nicio șansă să găsească drumul spre satul lui. Ba chiar și așa, 
ne explicase Lawrence cu amabilitate, pesemne că ar fi fost ucis sau izgonit 
chiar de neamurile lui, care l-ar fi socotit o fantomă și o primejdie pentru ei. 

— Nu cred că îl putem vinde, așa e? a întrebat Jamie cu delicateţe, ridicând 
o sprânceană. Cuiva despre care știm că se va purta frumos cu el? 

Încercând să domolesc durerea crescândă de cap, mi-am masat fruntea cu 
două degete, deasupra sprâncenelor. 

— Nu cred că e mai bine decât să îl păstrăm noi, am protestat. Ba e mai 
rău, pentru că nu putem ști sigur ce vor face cu el noii stăpâni. 

Jamie a oftat. Îşi petrecuse mai toată ziua umblând prin magaziile cu marfă 
împreună cu Fergus, făcând inventarul pentru a fi pregătiţi la sosirea în 
Jamaica, astfel că era obosit. 

— Da, înţeleg, a spus el. Dar nu i-am face niciun bine să-l eliberăm și să 
moară de foame, din câte îmi dau seama. 

— Nu. 

Am alungat dorinţa egoistă de a nu-l fi văzut pe sclavul cu un braţ. Ar fi 
fost mult mai ușor pentru mine, dar probabil că nu și pentru el. 

Jamie s-a ridicat de pe pat și s-a întins, rezemându-se de masă și mișcându- 
și umerii ca să alunge oboseala. S-a aplecat apoi și m-a sărutat pe frunte, între 
sprâncene. 

— Nu te teme, englezoaico. O să stau de vorbă cu administratorul de pe 
plantaţia lui Jared. Poate îi găsește ceva de făcut acolo, altfel... 

Un strigăt de avertisment venit de pe punte l-a întrerupt. 

— Navă, atenţie! Voi, cei de Jos, treziţi-vă! La arc babord, atenţie! 

Strigătul omului din postul de veghe era speriat și brusc s-a stârnit agitaţie 
şi s-au auzit tropăituri, pentru că marinarii au început să urce pe punte. Au 
urmat și alte răcnete, apoi o tresărire și o zguduire a navei Artemis, care și-a 
schimbat cursul. 

— Pentru numele lui Dumnezeu, ce...? a început Jamie. 

O izbitură puternică, însoţită de zgomot, i-a acoperit cuvintele și s-a aplecat 
brusc într-o parte, alarmat, și cabina s-a înclinat. Scaunul pe care ședeam s-a 
răsturnat, aruncându-mă pe podea. Lampa cu ulei a sărit din consola ei și, din 
fericire s-a stins înainte de a se izbi de podea, lăsându-ne pe întuneric. 

— Englezoaico! Eşti teafără? 

Am auzit glasul îngrijorat al lui Jamie venind din întuneric. 

— Da, sunt bine, am spus, ridicându-mă de sub masă. Dar tu? Ce s-a 
întâmplat? Ne-am ciocnit de altă corabie? 

Fără să se oprească pentru a-mi răspunde, Jamie a ajuns la ușă și a deschis- 
o. De pe punte a răsunat un vacarm de răcnete și bubuituri, punctat de 
pocnetele slabe și neașteptate ale armelor mici de foc. 

— Piraţi, a spus el scurt. Am fost abordați. 

Ochii mei începeau să se deprindă cu lumina scăzută; i-am văzut silueta 


repezindu-se la masă pentru a lua pistolul din sertar. S-a oprit doar ca să-și ia 
pumnalul de sub pernă și a pornit spre ușă, dându-mi instrucțiuni din mers. 

— Englezoaico, ia-o pe Marsali și duceţi-vă dedesubt. Mergeţi cât mai 
departe spre pupă — în magazia mare, unde sunt blocurile de guano. 
Ascundeţi-vă înapoia lor și rămâneţi acolo. 

Apoi a plecat. 

Am căutat pipăind prin dulapul de deasupra patului meu cutia îmbrăcată în 
marochin pe care măicuţa Hildegard mi-o dăduse când am vizitat-o la Paris. 
Probabil că un scalpel nu mi-ar fi fost de mare folos împotriva piraţilor, dar 
m-aș fi simţit mai bine cu o armă în mână, oricât de mică. 

— Mamă Claire? 

Subţire și speriat, glasul lui Marsali s-a auzit din cadrul ușii. 

— Sunt aici, i-am răspuns. 

Am surprins licărul palid al rochiei ei din bumbac când s-a mișcat și i-am 
îndesat în mână deschizătorul de scrisori făcut din fildeș. 

— Uite, ia asta, pentru orice eventualitate. Hai! Trebuie să coborâm în 
magazie. 

Cu o lamă lungă de amputare într-o mână și cu câteva scalpele în cealaltă, 
am pornit înainte, îndreptându-mă către magazia de la pupă. Deasupra 
capului, pe punte, se auzeau tropăit de picioare, răcnete și blesteme, și peste 
toate stăruia un geamăt înfiorător, un zgomot de frecare, provocat, am 
presupus eu, de atingerea copastiei lui Artemis de cea a corabiei care ne 
izbise. 

În magazie era întuneric beznă și aerul încărcat de praf era înecăcios. Am 
înaintat încet, tușind, spre fundul magaziei. 

— Cine sunt ăia? a întrebat Marsali. 

Glasul ei suna ciudat de înfundat, pentru că ecoul din magazie era atenuat 
de blocurile de guano stivuite în jurul nostru. 

— Crezi că sunt pirați? 

— Așa cred. 

Lawrence ne spusese că Marea Caraibilor era un teren de vânătoare pentru 
lugherele piraţilor și pentru tot soiul de alte ambarcaţiuni, dar nu ne 
așteptaserăm să dăm de bucluc, deoarece încărcătura noastră nu era deosebit 
de valoroasă. 

— Presupun că nu au mirosul prea bun. 

— Poftim? 

— Nu contează, am spus. Vino și așază-te; nu putem decât să așteptăm. 

Știam din experienţă că a aștepta în timp ce bărbaţii luptă era unul dintre 
cele mai grele lucruri din viaţă, dar în cazul de faţă nu exista o alternativă cât 
de cât înţeleaptă. 

Aici, Jos, zgomotele luptei erau înfundate, reduse la duduituri îndepărtate, 
dar geamătul produs de frecarea dintre cele două nave răsuna prin lemn în 
toată corabia. 

— O, Doamne, Fergus! a șoptit Marsali, cu glas încărcat de suferinţă, în 


timp ce trăgea cu urechea. Sfântă Fecioară, salvează-l! 

Gândindu-mă la Jamie, aflat undeva în haosul de pe punte, am repetat în 
minte aceeași rugăciune. Mi-am făcut cruce pe întuneric, atingând micul punct 
dintre sprâncene în care mă sărutase el cu câteva minute mai devreme, 
refuzând să mă gândesc că putea prea bine să fie ultima atingere a lui pe care 
o voi cunoaște. 

Brusc, s-a auzit o explozie, un muget care a transmis vibrații prin 
scândurile ieșite în afară pe care ne așezaserăm. 

— Ne aruncă în aer corabia! a strigat Marsali cuprinsă de panică și a sărit în 
picioare. O să ne scufunde! Trebuie să ieşim de aici! O să ne înecăm dacă 
rămânem! 

— Așteaptă! am strigat eu. Sunt doar lovituri de tun. 

Dar ea nu a mai stat să mă asculte. Am auzit-o cum se împleticea într-o 
panică oarbă, scâncind, alergând printre blocurile de guano. 

— Marsali! Întoarce-te! 

În magazie nu era lumină; am făcut câțiva pași prin aerul înăbușitor, 
încercând să o localizez după zgomotele pe care le făcea, însă efectul de 
amortizare al blocurilor sfărâmicioase a ascuns-o de mine. De deasupra s-a 
auzit încă o bubuitură, urmată la foarte scurt timp de o a treia. Aerul s-a 
umplut de praful stârnit de vibrații și, cu ochii lăcrimând, am simțit că mă 
sufoc. 

Mi-am şters ochii cu mâneca. Nu era închipuirea mea: în magazie era o 
lumină, o lucire slabă care îmi îngăduia să văd marginea celui mai apropiat 
bloc de guano. 

— Marsali! am strigat. Unde ești? 

Răspunsul a fost un țipăt îngrozit, venind dinspre lumină. Am ţâșnit pe 
după marginea blocului, m-am lăsat în jos între altele două, am ieșit în spațiul 
de lângă scară și am văzut-o pe Marsali în ghearele unui bărbat masiv, pe 
jumătate dezbrăcat. 

Era înfiorător de obez, iar faldurile groase de grăsime îi erau decorate cu o 
sumedenie de tatuaje, iar la gât îi atârna un colier zăngănitor de monede și 
nasturi. Țipând, Marsali l-a lovit cu palmele, iar el, iritat, și-a tras capul 
înapoi. 

Apoi omul m-a zărit pe mine și a căscat ochii mari. Avea faţa lată și plată și 
părul negru, înnodat în creștet. A rânjit și am văzut că-i lipseau mulți dinţi, 
apoi a spus ceva care părea a fi în spaniolă. 

— Dă-i drumul! am strigat la el. Basta cabron! 

Asta era tot ce știam în spaniolă; lui i s-a părut că spusesem ceva amuzant, 
pentru că rânjetul i s-a lăţit până la urechi, i-a dat drumul lui Marsali și s-a 
întors spre mine. Am aruncat cu un scalpel în el. 

A ricoșat din capul lui, făcându-l să tresară și să se lase brusc pe vine. 
Marsali a ţâșnit pe lângă el și a pornit spre scară. 

Piratul a ezitat un moment, neștiind pe cine să prindă, apoi s-a întors spre 
scară, urcând-o câte trei trepte odată, cu o agilitate care îi contrazicea 


obezitatea. A prins-o pe Marsali de un picior tocmai când ea se pregătea să 
iasă prin tambuchi, iar fata a răcnit. 

Blestemând incoerent în barbă, am fugit spre baza scării și, ajungând sus, 
am lovit cât de tare am putut în piciorul lui cu lama de amputări. Piratul a scos 
un țipăt sfredelitor. Ceva a zburat pe lângă capul meu și un jet de sânge mi-a 
țâșnit în faţă; l-am simţit fierbinte pe piele. 

Tresărind, m-am retras brusc și am privit în jos din reflex, ca să văd ce 
căzuse. Era un deget de la picior, cafeniu, cu bătături și cu o unghie murdară. 

Cu un bufnet care a făcut lemnul să se cutremure, piratul a aterizat pe punte 
alături de mine și m-a atacat. M-am ferit, dar el a reușit să mă prindă de o 
mânecă. M-am smucit, făcând stofa să se sfâșie, și l-am lovit în faţă cu lama. 

Surprins, s-a tras înapoi, a alunecat pe sângele propriu și a căzut. Am sărit 
pe scară și am urcat cât de repede am putut, lăsând lama să cadă. 

Era atât de aproape în spatele meu, încât a reușit să mă înhaţe de poalele 
rochiei, dar le-am smuls din strânsoarea lui și m-am repezit înainte, simțind că 
îmi iau foc plămânii din cauza prafului inspirat în magazia cu aer înăbușitor. 
Omul a strigat într-o limbă pe care nu am recunoscut-o. Într-un cotlon al 
creierului meu, care nu era preocupat de ideea supravieţuirii, am gândit că 
probabil era portugheză. 

Am ţâșnit din magazie pe punte, în mijlocul haosului clocotitor. Aerul era 
încărcat de miros de praf de pușcă și mici grupuri de oameni se luptau 
lovindu-se și împingându-se, blestemând și împleticindu-se pe toată puntea. 

N-am mai stat să privesc în jur; am auzit un răcnet gutural dinspre 
bocaportul din spatele meu și m-am grăbit să ajung la balustradă. Ridicându- 
mă în picioare în echilibru pe stinghia îngustă, am ezitat o clipă. Dedesubt, 
apa întunecată a oceanului se rotea ameţitor. M-am prins de frânghii și am 
început să urc. 

Făceam o greșeală; mi-am dat seama aproape imediat. El era marinar, iar eu 
nu. Și pe el nu-l încurca nicio rochie. Frânghiile dansau și tresăreau în mâinile 
mele, vibrând sub greutatea lui când s-a prins de frânghiile de sub mine. 

A urcat pe partea inferioară a frânghiilor, escaladând cu agilitatea unui 
gibon. A ajuns la același nivel cu mine și m-a scuipat în faţă. Împinsă de 
disperare, am continuat să urc; altceva nu puteam face. Cu ușurință, el a ţinut 
ritmul cu mine, șuierând cuvinte prin gura schimonosită într-un rânjet și 
lipsită de dinţi. Prinzându-se cu o mână de un sart, a scos hangerul de la brâu 
și l-a rotit fioros, cât pe ce să mă taie. 

Eram mult prea înspăimântată ca să ţip. Nu aveam încotro s-o iau, nu 
puteam face nimic. Am închis ochii strâns și am sperat că totul se va termina 
repede. 

Şi așa s-a întâmplat. Am auzit un soi de bufnet, apoi un icnet și am simţit 
un miros puternic de pește. 

Am deschis ochii. Piratul dispăruse. Ping An stătea pe o traversă de 
crucetă, la un metru de mine, cu creasta ridicată de supărare și cu aripile 
desfăcute pentru a-și menţine echilibrul. 


— Gwa! a făcut pelicanul iritat. 

A întors un ochi gălbui spre mine și a clămpănit din cioc drept avertisment. 
Ping An detesta zgomotele și agitația. Evident, nu-i plăceau nici piraţii 
portughezi. 

Mi se împăienjenise vederea și mă simţeam ameţită. Tremurând toată, m- 
am agăţat strâns de frânghie, până când am socotit că mă pot mișca din nou. 
Zgomotele de dedesubt se mai potoliseră, iar tonul strigătelor suna diferit. Se 
petrecuse ceva; am considerat că totul se sfârșise. 

S-a auzit un nou zgomot, un fâlfâit de vele și un scrâșnet, la care s-a 
adăugat o vibraţie care a făcut parâma de care mă ţineam să zbârnâie. Se 
terminase. Nava piraţilor se îndepărta. De cealaltă latură a lui Artemis am 
văzut pânza de pe catargul navei piraţilor începând să se miște, întunecată pe 
cerul argintiu al Caraibilor. Foarte, foarte încet, am început lunga coborâre 
până pe punte. 

Jos, felinarele erau încă aprinse. O ceaţă de fum de praf de pușcă se așezase 
peste toate, iar ici și colo, pe punte, zăceau cadavre. Mi-am plimbat iute 
privirea peste ele în timp ce coboram, căutând părul roșcovan al lui Jamie. L- 
am găsit și inima a dat să-mi sară din piept. 

Cu ochii închiși, Jamie stătea pe un butoiaș din apropierea timonei, cu 
capul lăsat pe spate, cu o mână apăsându-și o cârpă pe frunte și în cealaltă 
ținând o cană cu whisky. Domnul Willoughby stătea în genunchi alături de el, 
dându-i primul ajutor — sub formă de whisky — lui Willie MacLeod, care era 
rezemat de catargul provă, părând că se simte rău. 

Tremuram din tot corpul de extenuare și de șoc. Ameţeam și mă lua cu frig. 
Sufeream de șoc, am presupus, și nu era de mirare. Nu mi-ar fi stricat nici mie 
o gură de whisky. 

M-am prins de frânghiile mai mici de deasupra balustradei și m-am lăsat să 
alunec pe punte, fără să mă sinchisesc că îmi jupoi palmele. Transpiram și, în 
același timp, îmi era frig, iar părul care îmi cădea pe faţă mă gâdila neplăcut. 

Am aterizat stângaci, cu un bufnet care l-a făcut pe Jamie să se îndrepte de 
spate și să deschidă ochii. Privirea lui ușurată m-a făcut să mă târăsc ultimii 
doi metri spre el. M-am simţit mai bine când umărul lui cald și solid mi-a 
ajuns sub palmă. 

— Eşti teafăr? l-am întrebat, aplecându-mă spre el. 

— Da, e doar o mică zgârietură, a spus el, ridicând ochii spre mine și 
zâmbindu-mi. 

Avea o rană minoră pe frunte, unde fusese lovit probabil cu patul unui 
pistol, însă sângele se închegase deja. Mai avea pete întunecate, aproape 
uscate, de sânge pe piepţii cămășii, dar și o mânecă însângerată. De fapt, era 
aproape îmbibată de sânge proaspăt, roșu-aprins. 

— Jamie! am exclamat și l-am prins de umăr, simțind că privirea mea 
periferică se albeşte. Eşti rănit, uită-te, sângerezi! 

Mâinile și picioarele îmi erau amorţite și abia dacă i-am simţit mâinile 
prinzându-mă de braţe când s-a ridicat alarmat de pe butoi. Între exploziile de 


lumină, ultimul lucru pe care l-am văzut a fost chipul lui, albit, în ciuda pielii 
bronzate. 

— Dumnezeule! a spus el cu un glas care i-a trădat spaima, venind din 
bezna învolburată. Nu e sângele meu, englezoaico, e al tău! 


— N-o să mor, am spus eu iritată, ori poate doar de căldură. Scoate de pe 
mine straiele astea pline de sânge! 

Marsali, care se rugase plângând de mine să nu mor, a părut foarte ușurată 
auzindu-mi explozia de furie. A încetat să plângă și și-a tras nasul, plină de 
speranță, dar nu a făcut nicio mișcare pentru a îndepărta vreo mantie, haină, 
pături și alte lucruri în care eram înfofolită. 

— Nu pot face asta, mamă Claire! a spus ea. Tata a zis că trebuie să-ţi fie 
cald! 

— Cald? Simt că fierb de vie! 

Mă aflam în cabina căpitanului și, cu toate că ferestrele de la pupă stăteau 
larg deschise, atmosfera de sub punte era înăbușitoare, încinsă de soare, iar 
aerul era înţepător din cauza mirosului emanat de încărcătură. 

Zbătându-mă, am încercat să ies de sub toate învelitorile, dar nu m-am 
mișcat decât câţiva centimetri când un fulger mi-a izbucnit în braţul drept. 
Lumea s-a întunecat în jurul meu, cu mii de licăriri orbitoare care mi-au trecut 
prin câmpul vizual. 

— Stai nemișcată, a spus cineva cu glas ferm, pe care l-am auzit dincolo de 
valul de ameţeală și stare de rău. 

Un braţ mi s-a strecurat pe sub umeri, iar mâna mare mi-a luat capul în 
căușul ei. 

— Da, așa, reazemă-te de braţul meu. Acum e mai bine, englezoaico? 

— Nu, am spus, văzând moriștile de lumină colorată de sub pleoape. O să 
vărs. 

Şi așa s-a întâmplat, o experienţă extrem de neplăcută, în care am simţit că 
la fiecare spasm mi se înfigeau pumnale înroșite în braţul drept. 

— Iisuse Roosevelt Hristoase! am spus într-un târziu, gâfâind. 

— Al terminat, da? 

Jamie m-a lăsat cu grijă înapoi și mi-a așezat capul pe pernă. 

— Dacă îţi închipui că am murit, răspunsul e, din nefericire, nu. 

Am întredeschis un ochi. Jamie stătea în genunchi lângă patul meu, arătând 
ca un pirat, pentru că avea o cârpă mânjită de sânge înfășurată în jurul capului 
și nu lepădase cămașa îmbibată în sânge. 

A rămas nemișcat, la fel și cabina, de aceea, precaută, am deschis și celălalt 
ochi. El mi-a zâmbit slab. 

— Nu, nu ești moartă. Fergus se va bucura să audă asta. 

Ca la un semnal, francezul a vârât capul pe ușă; avea o expresie îngrijorată. 
Văzându-mă trează, a zâmbit, arătându-și dinţii orbitor de albi și a dispărut. I- 
am auzit glasul răzbătând dinspre punte, informându-i apăsat pe membrii 
echipajului că supravieţuisem. Spre stânjeneala mea profundă, vestea a fost 


primită cu urale puternice. 

— Ce s-a întâmplat? am întrebat eu. 

— Ce s-a întâmplat? 

În timp ce turna apă într-o cană, s-a oprit și m-a privit peste buza ei. A 
îngenuncheat din nou alături de mine, a pufnit și mi-a ridicat capul ca să iau o 
gură de apă. 

— Auzi la ea, ce s-a întâmplat! Chiar așa, ce s-a întâmplat? Ţi-am spus să 
stai ascunsă cu Marsali în magazie, și după aceea ai căzut ca din cer și ai 
aterizat la picioarele mele, scăldată în sânge! 

Și-a apropiat faţa de a mea și m-a fulgerat cu privirea. Îndeajuns de 
impresionant când era bărbierit și fără răni, văzut acum, neras, mânjit de 
sânge și furios, de la o distanţă de douăzeci de centimetri, arăta mult mai 
feroce. Am închis ochii imediat. 

— Uită-te la mine! a rostit poruncitor, și am făcut-o, împotriva voinţei 
mele. 

M-a privit sfredelitor cu ochii lui albaștri, îngustaţi de furie. 

— Ştii că era cât pe ce să mori? Ai o tăietură până la os pe braţ, de la 
subsuoară până la cot și, dacă nu te bandajam eu la vreme, în clipa asta ai fi 
devenit hrană pentru rechini! 

A lovit cu pumnul în marginea cușetei alăturate, făcându-mă să tresar. 
Mișcarea mi-a dat dureri în braţ, dar nu am scos niciun sunet. 

— Să te ia naiba, femeie! N-ai de gând să faci niciodată așa cum ți se 
spune? 

— Probabil că nu, am zis cu sfială. 

S-a uitat încruntat la mine, dar am văzut un colţ al gurii arcuindu-se pe sub 
miriștea arămie de pe faţa lui. 

— Dumnezeule! a spus el plin de dor. Ce n-aș da să te am legată cu faţa în 
jos de un tun și să am în mână o bucată de parâmă. 

A pufnit din nou și și-a retras capul. 

— Willoughby! a răcnit el. 

Imediat domnul Willoughby a intrat cu pași mărunți și grăbiţi, surâzând și 
aducând un ibric cu ceai aburind și o sticlă de brandy pe o tavă. 

— Ceai! am spus pe nerăsuflate, chinuindu-mă să mă ridic în șezut. 
Ambrozie. 

În ciuda atmosferei înăbușitoare din cabină, ceaiul fierbinte era exact ce îmi 
trebuia. Lichidul aromat cu brandy mi-a alunecat pe gâtlej și s-a așezat pașnic 
în golul stomacului meu, care tremura. 

— Nimeni nu face ceai mai bun decât englezii, am spus inspirând aroma, 
cu excepția chinezilor. 

Domnul Willoughby a surâs cu gura până la urechi de recunoștință și a 

făcut o plecăciune ceremonioasă. Jamie a pufnit din nou, adică a treia oară în 
acea zi. 

— Da? Bine, atunci bucură-te de el cât mai poți. 

Asta mi-a sunat oarecum sinistru și m-am holbat la el peste marginea cănii. 


— Şi ce vrei să spui cu asta? l-am întrebat. 

— O să-ţi doftoricesc braţul după ce termini, m-a informat el. 

A luat ibricul și s-a uitat să vadă cât ceai mai rămăsese. 

— Cât sânge spuneai că are un om în corp? m-a întrebat. 

— Cam opt litri, am spus eu, nedumerită. De ce? 

El a lăsat ceainicul pe masă și m-a privit cu asprime. 

— Pentru că, a zis el răspicat, judecând după balta pe care ai lăsat-o pe 
punte, probabil că mai ai patru. Poftim, mai bea. 

Mi-a umplut din nou cana, a pus jos ceainicul și a ieșit. 

— Îmi pare rău, dar Jamie e cam supărat pe mine, am remarcat cu 
amărăciune către domnul Willoughby. 

— Nu supărat, a spus el pe un ton liniștitor. Tsei-mi speriat foarte rău. 

Micuţul chinez și-a lăsat o mână pe umărul meu drept, ușoară ca un fluture. 

— Doare aici? 

Am oftat. 

— Ca să fiu cât se poate de sinceră, da, mă doare. 

Domnul Willoughby a zâmbit și m-a bătut ușor pe umăr. 

— Ajut eu, a spus consolator. Mai târziu. 

În ciuda durerii pulsatile din braţ, îmi revenisem îndeajuns cât să întreb de 
restul echipajului, ale căror răni erau limitate la tăieturi și vânătăi, plus o 
contuzie și o fractură minoră de braţ. 

Bocănitul de pantofi de pe coridor a anunţat revenirea lui Jamie, însoţit de 
Fergus, care aducea cutia mea cu medicamente sub un braţ și încă o sticlă de 
brandy în mână. 

— În regulă, am spus cu resemnare. Să aruncăm o privire. 

Nu-mi erau străine rănile oribile, iar a mea — din punct de vedere tehnic — 
nu era chiar atât de gravă. Pe de altă parte, era vorba de carnea mea și nu-mi 
prea venea să discut tehnic. 

— Oh, am zis cu glas pierit. 

Deși se exprimase cam pitoresc în legătură cu natura rănii, Jamie o 
descrisese foarte precis. Era o tăietură lungă, cu marginile curate, mergând la 
un unghi mic peste partea din faţă a bicepsului, de la umăr și până la vreo doi 
centimetri și jumătate deasupra încheieturii cotului. Și, deși nu am văzut 
humerusul, nu aveam nicio îndoială că rana era profundă, căscată larg la 
margini. 

În ciuda cârpei legate strâns în jurul ei, încă sângera, dar pierderea de sânge 
era redusă; asta însemna că nu fuseseră secționate vase principale de sânge. 

Jamie deschisese cutia medicală și scotocea gânditor prin ea cu degetul 
arătător. 

— Va trebui să faci suturi și e nevoie de un ac, am spus, simțind brusc un 
val de teamă când mi-am dat seama că trebuia să mă aleg cu treizeci sau 
patruzeci de copci în braţ, fără altă anestezie decât brandy-ul. 

— Nu ai laudanum? a întrebat Jamie, privind încruntat în cutie. 

Evident, și el gândise la fel. 


— Nu. L-am folosit pe Porpoise. 

Controlându-mi tremurul mâinii stângi, mi-am turnat o porţie respectabilă 
de brandy nediluat în cana de ceai și am luat o gură sănătoasă. 

— Bine te-ai gândit, Fergus, am spus eu, făcând semn din cap către sticlă în 
timp ce sorbeam, dar nu cred că va fi nevoie de două sticle. 

Având în vedere tăria brandy-ului franțuzesc al lui Jared, era puţin probabil 
Că voi avea nevoie de mai mult de o cană. 

M-am întrebat dacă era mai bine să mă îmbăt criță imediat sau să rămân 
măcar pe jumătate trează, ca să pot face suturile chiar eu, cu mâna stângă și 
tremurând ca o frunză în vânt. Nici Fergus nu putea face asta cu o singură 
mână. Adevărat, mâinile lui Jamie puteau să se miște cu o iuţeală uimitoare în 
anumite situații, dar... 

Jamie a pus capăt temerilor mele, clătinând din cap și ridicând cea de-a 
doua sticlă. 

— Asta e de băut, englezoaico, iar asta, pentru spălarea rănii. 

— Poftim? 

În starea mea de șoc uitasem de necesitatea de a dezinfecta rana. Cum 
altceva mai bun nu aveam, de obicei curăţam rănile cu alcool distilat din 
cereale, îndoit cu apă, dar terminasem și acea rezervă la întâlnirea noastră cu 
cuirasatul. 

Mi-am simţit buzele amorţind, și nu pentru că brandy-ul își făcea efectul. 
Scoţienii se numărau printre cei mai stoici și mai curajoși războinici, iar ca 
marinari nu erau deloc de lepădat. Văzusem oameni răbdând fără să se 
văicărească deloc atunci când le așezasem oasele fracturate, efectuasem 
intervenţii chirurgicale minore și îi supusesem la cazne diavolești, dar 
lucrurile se schimbau radical când era vorba despre dezinfectarea cu alcool — 
urletele lor putea fi auzite de la kilometri depărtare. 

— Ăă... stai puţin, am spus. Poate puţină apă fierbinte... 

Jamie mă privea nu lipsit de înţelegere. 

— Dacă așteptăm, nu-ţi va fi mai ușor, englezoaico, a spus el. Fergus, ia 
sticla. 

Şi, înainte ca eu să apuc să protestez, m-a ridicat de pe pat și s-a așezat 
ținându-mă pe genunchi, lipindu-mi corpul strâns de al său și blocându-mi 
braţul stâng ca să nu mă zbat. A prins ferm încheietura braţului drept și mi-a 
întins braţul rănit în lateral. 

Cred că bătrânul Hemingway a spus că trebuie să leșini din cauza durerii, 
dar, din păcate, niciodată nu se întâmplă așa. Ca răspuns pot spune doar că 
Ernest Hemingway fie știa să facă deosebiri între stările de conștienţă, fie nu i- 
a turnat nimeni brandy pe carnea zdrelită. 

Sinceră să fiu, cred că sigur nu mi-am pierdut cunoștința, deoarece, în 
momentul în care am început să percep din nou lucrurile, Fergus tocmai 
spunea: 

— Vă rog, milady! Nu trebuie să urlaţi așa, o să-i speriaţi pe oameni. 

Era limpede că răcnetele mele îl tulburaseră pe el; faţa lui slabă era palidă, 


iar pe falcă i se scurgeau picături de sudoare. Fergus a avut dreptate și în 
privinţa marinarilor — câţiva dintre ei, aflaţi în ușă și la fereastră, cu expresii 
de groază și îngrijorare pe feţe, se uitau să vadă ce se petrecea. 

M-am străduit să îmi recapăt prezenţa de spirit și am dat slab din cap către 
ei. Braţul lui Jamie era încă încolăcit în jurul taliei mele; nu mi-am dat seama 
care dintre noi tremura; cred că amândoi. 

Cu ajutor serios, am reușit să ajung pe scaunul căpitanului și m-am rezemat 
de spătar palpitând, simțind că focul din braţ se mai stingea. Jamie ţinea în 
mână unul dintre acele curbate pentru suturi și o bucată de catgut, arătând, la 
fel ca și mine, destul de speriat de perspectiva de a mă coase. 

Domnul Willoughby a intervenit, luând calm acul din mâna lui Jamie. 

— Pot face eu asta, a spus el pe un ton destul de autoritar. Un moment. 

Şi a dispărut spre pupă, probabil pentru a aduce ceva. 

Jamie nu a protestat, nici eu nu am făcut-o. Amândoi am scos câte un oftat 
de ușurare, ceea ce m-a făcut să râd. 

— Şi când mă gândesc, am zis eu, că i-am spus cândva lui Bree că bărbaţii 
masivi sunt blânzi și amabili, iar cei scunzi au tendinţa de a fi răutăcioși... 

— Ei bine, cred că există întotdeauna excepţia care confirmă regula, nu? 

Mi-a șters faţa delicat, cu o cârpă umedă. 

— Nu vreau să știu cum ai făcut asta, a spus cu un oftat, dar, pentru 
Dumnezeu, englezoaico, să nu mai faci asta! 

— Păi, nu am intenţionat să fac ceva... am început eu iritată, dar am fost 
întreruptă de revenirea domnului Willoughby. 

Aducea un mic sul de mătase pe care îl văzusem folosindu-l când îl lecuise 
pe Jamie de rău de mare. 

— Aha, ai adus micuţele ace? 

Jamie s-a uitat cu interes la acele din aur, apoi mi-a zâmbit. 

— Englezoaico, nu te teme, nu dor... adică nu dor tare, oricum, a adăugat 
el. 

Domnul Willoughby mi-a palpat cu degetele palma mâinii drepte, apăsând 
ici și colo. Apoi a prins fiecare deget, l-a răsucit și a tras de el ușor, astfel că 
am simțit încheieturile pocnind slab. După aceea și-a așezat două degete la 
baza încheieturii mâinii mele, apăsând în spaţiul dintre radius și cubitus. 

— Asta e Poarta Interioară, a spus el încet. Aici, liniște. Aici, pace. 

Am sperat sincer că avea dreptate. Luând unul dintre acele din aur, a pus 
vârful lui pe punctul pe care îl marcase și, cu o răsucire pricepută a degetului 
mare și a arătătorului, a străpuns pielea. 

Înţepătura m-a făcut să tresar, dar el mi-a ţinut strâns mâna și m-am liniștit 
din nou. 

A plasat trei ace în fiecare încheietură, iar altele, într-un aranjament ca ţepii 
porcului-spinos, pe culmea umărului meu drept. În ciuda statutului meu de 
cobai, începea să mă intereseze. În afara înţepăturii iniţiale când le așeza, 
acele nu-mi creau nicio neplăcere. Domnul Willoughby fredona cu glas gros, 
liniștitor, palpând și apăsând în unele locuri de pe gâtul și de pe umărul meu. 


Nu mi-am dat seama dacă îmi amorţise braţul ori eram pur și simplu 
distrasă de acea procedură, dar m-am simţit oarecum mai puţin speriată — cel 
puţin până când a luat acul de sutură și a început să coasă. 

Jamie stătea pe un scaun în stânga mea, ţinându-mă de mâna stângă și îmi 
urmărea faţa. După un timp, mi-a spus oarecum supărat: 

— Respiră normal, englezoaico, mai rău de atât nu are cum să fie. 

Am expirat, pentru că până atunci nu îmi dădusem seama că îmi ţineam 
respiraţia, şi am înţeles în același timp ce îmi spunea. Groaza de durere mă 
făcuse să stau pe scaun rigidă ca o scândură. Durerea produsă de punerea 
copcilor era neplăcută, desigur, dar nu insuportabilă. 

Am expirat încetișor și m-am uitat la el cu ceva ce aducea a zâmbet. 
Domnul Willoughby cânta în surdină ceva în chineză. Jamie îmi tradusese 
cuvintele în urmă cu o săptămână; era un cântec de leagăn, în care un tânăr 
enumera farmecele fizice ale partenerei lui. Speram că va termina fixarea 
copcilor înainte de a ajunge la picioarele ei. 

— Ai o tăietură tare urâtă, a spus Jamie, cu ochii la cum lucra domnul 
Willoughby. Am preferat să nu mă uit la ea. A fost un parang’ sau un hanger, 
nu? 

— Cred că un hanger, am spus. De fapt, asta a fost. A venit după... 

— Mă întreb ce i-a făcut să ne atace, a spus Jamie, fără să-mi acorde atenţie 
și căzând pe gânduri. La urma urmelor, nu poate fi vorba de marfă. 

— N-aş crede, l-am aprobat eu. Dar poate nu știau ce transportăm. 

Acest lucru părea cu totul improbabil; marinarii care s-ar fi apropiat la 
treizeci de metri și-ar fi dat seama — duhoarea de amoniac răspândită de guano 
plutea în jurul nostru ca o miasmă. 

— Probabil au crezut că nava e destul de mică pentru a o ataca. Cu marfă 
sau nu, Artemis le-ar fi adus un preț bunicel. 

Domnul Willoughby s-a oprit din cântat ca să lege un nod. Am avut 
impresia că ajunsese deja la buric, dar nu am acordat prea multă atenţie. 

— Ştim numele navei de pirați? l-am întrebat. De acord, probabil că sunt o 
mulţime de pirați în apele astea, dar mai știm că Bruja a navigat prin zonă în 
urmă cu trei zile și... 

— Asta mă întrebam și eu, a zis el. N-am prea văzut mare lucru pe 
întuneric, dar avea mărimea ei, cu traversul acela lat, spaniol. 

— Piratul care m-a atacat vorbea... am început eu, dar sunetul vocilor de pe 
coridor m-a făcut să mă opresc. 

Fergus a intrat cu fereală, temându-se că ne deranja, dar se vedea că era pe 
cale să explodeze de entuziasm. Ţinea în mână ceva care lucea și scotea 
clinchete. 

— Milord, a spus el, Maitland a găsit un pirat mort pe puntea provă. 

Jamie a ridicat din sprâncene și și-a mutat privirea de la Fergus la mine. 

— Mort? 

— Cât se poate de mort, milord, a spus el înfiorându-se ușor. 

Maitland se uita peste umărul lui, dornic să revendice partea lui de glorie. 


— Da, domnule, l-a asigurat el pe Jamie cu convingere. Mort-mort; avea 
capul sfărâmat de nici nu te puteai uita la el. 

Cei trei bărbaţi s-au holbat la mine. Am zâmbit cu modestie. 

Jamie și-a frecat faţa. Avea ochii injectaţi și un firicel de sânge uscat lângă 
ureche. 

— Englezoaico, a început el pe un ton măsurat. 

— Păi, am încercat să-ţi spun, am zis eu cu sinceritate. 

După șoc, brandy, acupunctură și ideea că voi supravieţui, începeam să mă 
simt ameţită în mod plăcut. Abia dacă am observat ultimele eforturi ale 
domnului Willoughby. 

— Milord, purta asta la gât. 

Fergus a făcut un pas și a așezat colierul piratului pe masa din faţa noastră. 
Avea nasturi din argint de la o uniformă militară, nuci kona lustruite, câțiva 
dinți mari de rechin, fragmente lustruite din melci de mare, bucăţi de sidef și 
un mare număr de monede, toate perforate pentru a putea fi înșirate pe un șnur 
din piele. 

— Milord, m-am gândit că ar trebui să vedeţi astea imediat, a adăugat 
Fergus. 

A întins o mână și a ridicat una dintre monedele sclipitoare. Era din argint 
neoxidat și, prin ameţeala crescândă provocată de brandy, am văzut pe faţa ei 
capetele gemene ale lui Alexandru. O tetradrahmă din secolul al IV-lea î.H. În 
stare perfectă. 


Epuizată cu totul de evenimentele acelei după-amieze, adormisem imediat, 
cu durerea din braţ amorțită de brandy. Acum era întuneric deplin, iar efectul 
băuturii trecuse. Braţul părea umflat, pulsând la fiecare bătaie de inimă, și 
orice mișcare neînsemnată îmi trimitea săgeți de durere fierbinte prin braţ, ca 
niște lovituri amenințătoare ale cozii unui scorpion. 

Luna era pe trei sferturi plină și avea o formă neregulată, ca o lacrimă 
alungită, atârnată puţin deasupra orizontului. Corabia s-a înclinat puţin și luna 
a dispărut încet din câmpul meu vizual, iar Omul din Lună a rânjit neplăcut. 
Îmi era cald și probabil aveam puţină febră. 

Pe dulapul din cealaltă parte a cabinei era o carată cu apă. M-am simțit 
slăbită și ameţită cât mi-am trecut picioarele peste marginea cușetei, iar braţul 
meu a protestat puternic pentru că fusese deranjat. Cred că am făcut zgomot, 
pentru că pe podeaua cabinei am deslușit prin întuneric o mișcare bruscă și 
glasul lui Jamie s-a auzit somnoros dinspre picioarele mele. 

— Ai dureri, englezoaico? 

— Oarecum, am spus eu, nedorind să dramatizez situaţia. 

Am strâns din buze și m-am ridicat nesigură pe picioare, susținându-mi 
cotul cu mâna stângă. 

— Asta e bine, a spus el. 

— E bine? am întrebat, ridicând glasul de indignare. 

Din întuneric s-a auzit un chicotit și Jamie s-a săltat în șezut, iar capul lui a 


apărut subit când s-a înălţat deasupra umbrelor, ajungând în lumina lunii. 

— Da, e bine, a zis. Când o rană începe să doară înseamnă că se vindecă. 
Nu ai simţit când s-a întâmplat asta, așa e? 

— Nu, am recunoscut. 

Dar fără îndoială acum simţeam durerea. Aerul era mult mai răcoros pe 
mare, iar vântul sărat care pătrundea pe fereastră îmi dădea o senzaţie plăcută 
pe faţă. Aveam pielea umedă, năclăită de sudoare, iar cămășuţa subțire mi se 
lipise de sâni. 

— Am văzut că nu. Asta m-a înspăimântat. Englezoaico, nu simţi niciodată 
o rană mortală, a spus el moale. 

Am râs scurt, dar am amuţit când m-a săgetat durerea. 

— Şi de unde știi asta? am întrebat, străduindu-mă să-mi torn apă cu stânga 
într-o cană. Nu e ceva ce afli din proprie experienţă, asta voiam să zic. 

— Mi-a spus Murtagh. 

Apa a părut să curgă fără niciun sunet în cană, acesta fiind acoperit de 
susurul valurilor de la provă. Am așezat carafa la loc și am ridicat cana, 
văzând suprafaţa apei întunecată în lumina astrului. În lunile de când ne 
revăzuserăm, Jamie nu-mi vorbise niciodată de Murtagh. Îl întrebasem pe 
Fergus, care îmi spusese că micuțul scoţian vânos murise la Culloden, dar nu 
știa decât atât. 

— La Culloden. 

Glasul lui Jamie abia dacă se ridica peste scârțâitul corabiei și vâjâitul 
vântului care ne purta înainte. 

— Ştii că au ars cadavrele acolo? Ascultând cum făceau asta, m-am întrebat 
cum va fi în foc, atunci când îmi va veni rândul. 

L-am auzit înghițind în sec, ceva mai tare decât scârțâitul navei. 

— Am aflat asta azi-dimineață. 

Lumina lunii îi priva fața de adâncime și de culoare; arăta ca un craniu, cu 
obrajii şi fălcile albe, plate, și cu ochii negri ca niște hăuri. 

— Eu m-am dus la Culloden ca să mor, a continuat el aproape în șoaptă. 
Nu și ceilalți. Aș fi fost fericit să primesc un glonţ de muschetă cât mai 
curând, și totuși am traversat câmpul de bătălie, apoi jumătate din el înapoi, în 
vreme ce oamenii din jurul meu erau sfârtecaţi în bucăţi. 

S-a ridicat în picioare și m-a privit. 

— De ce? a întrebat. Claire, de ce? De ce eu am rămas în viaţă, iar ei nu? 

— Nu știu, am spus încet. Pentru sora și familia ta, probabil? 

— Şi ei aveau familii, a spus el. Soții, iubite, copii care să-i jelească. Și 
totuși, ei au murit. lar eu sunt încă aici. 

— Nu ştiu, Jamie, am spus într-un târziu și i-am atins obrazul, aspru din 
cauza începutului de barbă, o dovadă netăgăduită de viaţă. Nu vei afla 
niciodată. 

Apăsându-și un moment obrazul de palma mea, a oftat. 

— Da, știu asta destul de bine. Dar nu pot să nu mă întreb când mă gândesc 
la ei, mai ales la Murtagh. 


Cu un aer neliniștit, s-a întors. Ochii i-au devenit niște umbre goale și mi- 
am dat seama că iarăși pășea pe landa Drummosie alături de fantome. 

— Ar fi trebuit să atacăm mai devreme; oamenii stătuseră în picioare 
ceasuri în șir, flămânzi și pe jumătate îngheţați. Însă ei așteptau ca Înălţimea 
Sa să dea ordinul de atac. 

Și Charles Stuart, cocoţat în siguranță pe o stâncă, mult în spatele liniei de 
luptă, luând pentru prima oară comanda trupelor sale, tergiversase și întârziase 
totul. Iar englezii avuseseră timp să îndrepte tunurile cu precizie spre șirurile 
de scoțieni zdrenţuiţi și să deschidă focul. 

— Cred că a fost o ușurare, a spus slab Jamie. Fiecare om de acolo știa că 
lupta pentru o cauză pierdută și că eram morți. Și totuși am rămas acolo, 
urmărind instalarea tunurilor și gurile ţevilor căscându-se negre împotriva 
noastră. Nimeni nu a vorbit. Nu am auzit decât vântul și pe soldaţii englezi 
strigând de cealaltă parte a câmpului de bătălie. 

Apoi tunurile bubuiseră și unii oameni căzuseră, iar cei rămași în picioare 
strânseseră rândurile la un ordin venit târziu, își ridicaseră săbiile și atacaseră 
cu violenţă, răcnetele lor în gaelică pierzându-se în vânt, acoperite de tunuri. 

— Fumul era așa de gros, că nu vedeam mai departe de un metru sau doi. 
Mi-am scos ghetele și am alergat spre fum răcnind. 

Linia buzelor lui livide s-a arcuit puţin. 

— Eram fericit, a spus el, părând oarecum surprins. Nu-mi era teamă deloc. 
La o adică, voiam să mor; nu mă temeam decât că voi fi rănit și că nu voi muri 
pe loc. Dar voi muri și atunci se va termina totul, și te voi regăsi, și totul va fi 
bine. 

M-am apropiat de el. A ridicat o mână din umbră și m-a prins de mâna 
teafără. 

— În jurul meu oamenii se prăbușeau și auzeam cum șrapnelele și gloanţele 
de muschetă bâzâiau pe lângă mine ca niște bondari. Dar nu m-a atins 
niciunul. 

Ajunsese la liniile engleze nevătămat, unul dintre puţinii scoțieni care 
reușiseră să încheie șarja peste landa Culloden. Servanţii unui tun englez au 
ridicat privirile speriaţi când scoţianul înalt a apărut din fum ca un demon, 
lama sabiei lui sclipind de la picurii de ploaie, apoi pierzându-și strălucirea 
din cauza sângelui de pe ea. 

— O părticică din mintea mea întreba de ce trebuia să-i ucid, a continuat el 
gânditor. Ştiam cu siguranță că noi eram pierduţi; nu câștigam nimic 
omorându-i. Dar există o dorinţă de a ucide — știi asta? 

Degetele lui s-au strâns întrebător în jurul degetelor mele și l-am strâns și 
eu drept confirmare. 

— Nu m-am putut înfrâna. Ori nu am vrut. 

Glasul lui scăzut nu exprima nici amărăciunea, nici autoacuzarea. 

— E un sentiment foarte ciudat, așa cred, să vrei să iei cu tine dușmanul în 
mormânt. Asta am simțit acolo, ceva încins până la roșu în piept și în pântec 
ȘI... Am cedat acelui impus, a încheiat el simplu. 


Servanţii tunului, patru la număr, nu erau înarmaţi decât cu un pistol și cu 
un pumnal fiecare, fiindcă nimeni nu s-ar fi așteptat la un atac corp la corp. Au 
rămas fără apărare împotriva forţei născute din disperare a lui Jamie, iar el îi 
ucisese pe toți. 

— Pământul se cutremura sub tălpile mele și eram aproape asurzit de 
zgomotele acelea înfiorătoare. Nici nu puteam gândi. Apoi mi-am dat seama 
că mă aflam în spatele tunurilor engleze, a adăugat el cu un chicotit. Un loc 
total nepotrivit să fii ucis, nu? 

Așa că pornise să traverseze landa înapoi, ca să se alăture morților scoțieni. 

— Stătea rezemat de un tufiș, aproape în mijlocul câmpului — de Murtagh 
vorbesc. Fusese lovit de cel puţin douăsprezece ori și avea o rană îngrozitoare 
la cap — știam că murise. 

Cu toate acestea, încă trăia. Când Jamie se lăsase în genunchi lângă nașul 
lui și îi cuprinsese trupul slăbuţ în braţe, Murtagh deschisese ochii. 

— M-a văzut. Şi mi-a zâmbit. 

Mâna bărbatului mai vârstnic îi atinsese ușor obrazul. 

— Nu te teme, a bhalaich, spusese Murtagh, folosind cuvintele de alint 
pentru un băieţel iubit. Nu doare deloc atunci când mori. 

Am rămas tăcută, ţinându-l de mână pe Jamie. Apoi el a oftat și cu cealaltă 
mână m-a prins foarte delicat de braţul rănit. 

— Englezoaico, au murit prea mulți oameni pentru că m-au cunoscut pe 
mine — ori au suferit din cauza asta. Mi-aș dărui trupul ca să salvez un 
moment de suferință — și totuși aproape că aș vrea să te strâng acum de braţ, 
ca să te aud cum țipi și să știu sigur că nu te-am ucis și pe tine. 

M-am aplecat și l-am sărutat apăsat pe pieptul dezgolit. Dormea gol din 
cauza căldurii. 

— Nu m-ai ucis. Nu tu l-ai ucis pe Murtagh. Și îl vom găsi pe Ian. Du-mă 
înapoi în pat, Jamie. 

Mai târziu, când moţăiam în pragul somnului, de pe podea, de lângă patul 
meu, s-a auzit vocea lui Jamie. 

— Să știi că rareori voiam să mă întorc acasă la Laoghaire. Şi totuși, când o 
făceam, o găseam așa cum o lăsasem. 

Am întors capul într-o parte, spre locul din care auzeam respiraţia lui slabă. 

— Aha! Și ăsta e genul de soţie pe care ţi-l dorești? Una dintr-acelea care 
stau cuminţi? 

A scos un sunet pe jumătate chicotit, pe jumătate tuse, dar nu mi-a răspuns, 
iar după câteva momente, sunetul respirației s-a transformat într-un sforăit 
moale și ritmic. 


55. ISHMAEL 


Am avut un somn agitat și m-am trezit târziu, cu febră și cu o durere de cap 
pulsatilă chiar înapoia ochilor. Mă simţeam suficient de rău ca să nu protestez 
când Marsali a insistat să-mi șteargă fruntea, dar m-am relaxat recunoscătoare, 
cu ochii închiși, bucurându-mă de atingerea răcoroasă a cârpei îmbibate cu 
oţet pe tâmplele mele dureroase. 

De fapt, a fost atât de alinător, încât am alunecat în somn imediat după 
plecarea ei. Visam agitată niște puțuri întunecate de mină și materia ca de 
cretă a unor oase carbonizate, când am fost trezită brusc de o bubuitură care 
m-a făcut să mă ridic în șezut și care mi-a trimis o undă de durere pură prin 
cap. 

— Ce e? am exclamat prinzându-mi capul în mâini, ca și cum aș fi vrut să-l 
împiedic să-mi cadă. 

Fereastra fusese acoperită pentru ca lumina să nu mă deranjeze și mi-au 
trebuit câteva clipe ca ochii mei înceţoșaţi de somn să se adapteze la 
semiîntuneric. 

În partea cealaltă a cabinei, Jamie mă imita ținându-se de cap, în semn de 
durere. Apoi a vorbit, slobozind un șuvoi de cuvinte obscene într-un amestec 
de chineză, franceză și gaelică. 

— La naiba! a zis el trecând la o engleză ceva mai blândă. Fir-ar al 
dracilor! 

Încă masându-și capul cu care se lovise de marginea dulapului meu, s-a 
împleticit până la fereastră. A dat deoparte ceea ce slujea drept perdea și, 
nervos, a deschis larg fereastra, permiţând pătrunderea unei adieri de aer 
proaspăt bine-venit, dar și a luminii orbitoare. 

— Ce naiba crezi să faci? l-am întrebat cu destulă asprime în glas. 

Razele de lumină mi-au străpuns ca niște ace ochii sensibili, iar mișcarea 
prin care îmi prinsesem capul cu ambele mâini nu le priise deloc copcilor din 
braţul rănit. 

— Căutam cutia ta cu medicamente, mi-a răspuns el, crispându-se când și-a 
pipăit creștetul. La naiba, mi-am spart ţeasta. Uite aici! 

Mi-a vârât sub nas două degete mânjite puţin de sânge. Am lăsat să cadă 
cârpa îmbibată în oţet peste degetele lui și m-am prăbușit înapoi pe pernă. 

— La ce-ţi trebuie cutia cu medicamente? Și, în primul rând, de ce nu m-ai 
întrebat pe mine unde e, în loc să te agiţi ca o albină prinsă într-o sticlă? am 
spus eu iritată. 

— N-am vrut să-ţi stric somnul, mi-a răspuns el atât de sfios încât am 


izbucnit în râs, în ciuda diferitelor dureri care îmi traversau corpul. 

— Lasă, nu-i nimic, nu mă bucuram de el, l-am asigurat. De ce îți trebuie 
cutia? S-a rănit cineva? 

— Da, eu, a spus el, pipăindu-și grijuliu creștetul cu cârpa și strâmbându-se 
când a văzut rezultatul. Nu vrei să te uiţi la capul meu? 

— Nu prea, am răspuns, dar, îndatoritoare, i-am făcut semn să se aplece, 
oferindu-și creștetul pentru examinare. 

Avea un cucui destul de impresionant pe sub părul des și o mică tăietură de 
la marginea raftului, dar vătămarea nu mergea până la comoţie. 

— Nu-i spart, l-am asigurat. Ai cea mai tare ţeastă pe care am văzut-o 
vreodată. 

Îndemnată de un instinct la fel de vechi ca și cel matern, m-am aplecat și 
am sărutat ușor cucuiul. S-a holbat surprins și a ridicat capul. 

— Asta ar trebui să te facă să te simţi mai bine, i-am explicat eu. 

Colţurile gurii i s-au arcuit într-un zâmbet firav. 

— Bine, atunci. 

S-a aplecat și mi-a sărutat delicat bandajul. 

— E mai bine? a întrebat, îndreptându-se de spate. 

— Mult mai bine. 

A râs, a întins mâna spre carafă şi a turnat o gură de whisky într-o cană pe 
care mi-a întins-o. 

— Voiam ceea ce folosești tu pentru a spăla zgârieturi și alte alea, mi-a 
explicat el, turnând și pentru el într-o cană. 

— Loţiune de păducel. Nu am gata pregătită, fiindcă nu rezistă mult, am 
spus, făcând un efort să mă ridic. Însă dacă e urgent, pot face puţină; nu 
durează mult. 

Gândul de a mă ridica și de a merge până la bucătărie era o provocare, dar 
poate că m-aș fi simţit mai bine dacă făceam mișcare. 

— Nu e urgent, m-a asigurat. Avem în magazie un prizonier care a fost cam 
stâlcit în bătaie. 

Clipind nedumerită, am lăsat cana jos. 

— Un prizonier? De unde îl aveţi? 

— De pe nava piraţilor, a răspuns Jamie, uitându-se încruntat la băutură. 
Deși nu cred că e pirat. 

— Şi-atunci, ce e? 

A terminat whisky-ul dintr-o înghiţitură și a clătinat din cap. 

— Al naibii să fiu dacă am idee. Judecând după cicatricele de pe spinare, 
probabil e un sclav fugar, dar, în cazul ăsta, nu-mi dau seama de ce a făcut ce- 
a făcut. 

— Ce anume? 

— A sărit de pe Bruja în ocean. MacGregor l-a observat, iar după ce piraţii 
s-au îndepărtat, l-a văzut legănându-se pe valuri și i-a aruncat o parâmă. 

— Mda, e ciudat. De ce-o fi făcut asta? am întrebat. 

Situaţia devenea interesantă, iar durerea de cap părea că se stinge pe măsură 


ce sorbeam din cană. 

Jamie şi-a trecut degetele prin păr și s-a oprit, crispându-se. 

— Nu știu, englezoaico, a spus el, netezindu-și delicat părul din creștet. E 
puţin probabil ca un echipaj ca al nostru să încerce atacarea corabiei piraților 
— orice navă comercială n-ar face decât să-i respingă; nu are motive să încerce 
ocuparea ei. Dar dacă n-a vrut să scape de noi, probabil că a încercat să scape 
de ei, nu? 

Ultimele picături aurii de whisky mi-au alunecat pe gâtlej. Era amestecul 
special al lui Jared, din penultima sticlă, și își justifica pe deplin numele pe 
care i-l dăduse — Ceò Gheasacach. „Ceaţa magică.“ Simţindu-mă oarecum 
restabilită, m-am ridicat în picioare. 

— Dacă ai dureri, poate că ar fi mai bine să mă ocup eu de el, am sugerat, 
coborându-mi picioarele din pat. 

Având în vedere purtarea lui Jamie din ziua precedentă, mă așteptam ca el 
să mă întindă la loc în pat cu forţa, apoi să o cheme pe Marsali să se așeze pe 
pieptul meu. Însă el m-a privit gânditor și a dat aprobator din cap. 

— Mda, în fine. Dacă ești sigură că poți sta în picioare, englezoaico. 

Nu eram întru totul sigură, dar am făcut o încercare. Încăperea s-a înclinat 
când m-am ridicat și în faţa ochilor au început să joace pete negre și galbene, 
dar, agăţându-mă de braţul lui Jamie, am rămas în picioare. După un moment, 
cu îndărătnicie, sângele a consimţit să ajungă la cap și petele au dispărut, 
astfel că am putut vedea chipul îngrijorat al lui Jamie, care mă privea. 

— În regulă, am spus, respirând adânc. Să mergem. 

Prizonierul era ţinut mai jos, într-un loc pe care marinarii îl numeau punte 
falsă, un spaţiu plin cu tot felul de mărfuri. Exista o mică incintă, cu pereți din 
lemn de la prova corabiei, care câteodată devenea loc de detenţie pentru 
marinarii beți sau indisciplinaţi; acolo fusese dus prizonierul. 

În pântecul navei era întuneric și aerul, îmbâcsit, astfel că am simţit că 
ameţesc din nou când am pășit pe scara tambuchiului în urma lui Jamie și a 
luminii felinarului pe care îl avea. 

Când a deschis ușa, la început n-am văzut absolut nimic în cabina de arest. 
Apoi, când Jamie s-a aplecat pentru a intra cu felinarul, strălucirea ochilor 
omului i-a trădat prezenţa. „Negru ca asul de pică“ a fost primul gând care mi- 
a venit în mintea amorțită când silueta și forma feţei s-au conturat în 
întunericul încăperii. 

Nu era de mirare că Jamie îl socotise sclav fugar. Arăta ca un african, nu ca 
unul născut pe vreo insulă. În afară de negrul roșcat al pielii, postura lui nu era 
a unui om născut sclav. Stătea pe un butoi cu mâinile legate la spate și cu 
picioarele prinse laolaltă, dar am văzut că a ridicat capul și și-a îndreptat 
umerii când Jamie a pătruns în spaţiul minuscul, încovoindu-se sub tocul ușii. 
Era foarte zvelt, dar foarte musculos și avea pe el doar o pereche zdrenţuită de 
pantaloni. Conturul corpului arăta clar că era încordat ca pentru a ataca sau a 
se apăra, dar nu pentru a se supune. 

Și Jamie și-a dat seama de asta și mi-a făcut semn să stau lipită de un 


perete. A așezat felinarul pe un butoi și s-a lăsat pe vine în faţa captivului, la 
nivelul ochilor lui. 

— Amiki, a spus el, desfăcându-și mâinile goale, cu palmele în sus. Amiki. 
Bene-bene. 

Prieten. E bine. Era în taki-taki, jargonul poliglot folosit în toate ocaziile de 
negustorii din Barbados până în Trinidad, în toate porturile. 

Omul s-a uitat impasibil la Jamie cu ochi neclintiţi ca niște lacuri. Apoi a 
ridicat o sprânceană și a întins în faţă picioarele legate. 

— Bene-bene, amiki? a zis el, pe un ton ironic care nu putea trece 
neobservat, indiferent de limba în care ar fi fost rostite cuvintele. 

E bine, prietene? 

Amuzat, Jamie a pufnit scurt și s-a frecat cu un deget sub nas. 

— Are dreptate, a spus el în engleză. 

— Vorbește engleză ori franceză? 

M-am dat ceva mai aproape. Ochii prizonierului au poposit asupra mea o 
clipă, după care s-au mutat, cu un aer indiferent. 

— Dacă da, nu recunoaște asta. Picard și Fergus au încercat să stea de 
vorbă cu el noaptea trecută. Ceea ce a spus mai devreme sunt primele cuvinte 
de când a ajuns la bord. Habla español? l-a întrebat el brusc pe prizonier. 

Nu a urmat nicio reacţie. Omul nici măcar nu s-a uitat la Jamie, ci a 
continuat să-ți ţină ochii aţintiţi, impasibili, spre ușa deschisă din spatele meu. 

— Sprechen sie Deutsche? am încercat eu. 

Nu mi-a răspuns, ceea ce m-a bucurat, pentru că prin acea întrebare 
epuizasem toate cunoștințele de germană. 

— Nicht olandez, presupun. 

Jamie mi-a zâmbit ironic. 

— N-aș putea spune multe despre el, englezoaico, dar sunt convins că nu 
are cum să fie olandez. 

— Dar au sclavi pe Eleuthera, nu? Aia este o insulă olandeză, am spus 
iritată. Sau St Croix — aia e daneză, adevărat? 

Treptat, pe măsură ce mintea începea să-mi funcţioneze, am înţeles că 
prizonierul era singurul om care ne putea da informaţii despre locul în care își 
făceau veacul piraţii — și singura legătură fragilă cu Ian. 

— Ştii suficient de bine taki-taki pentru a-l întreba despre lan? 

Cu ochii fixaţi asupra omului, Jamie a clătinat din cap. 

— Nu. În afară de ceea ce i-am spus deja, mai știu să spun „nu e bine“, „cât 
de mult?“, „dă-mi“ și „termină, ticălosule“, expresii pe care nu are niciun rost 
să le folosesc acum. 

Blocaţi pentru moment, ne-am uitat lung la prizonier, care ne-a întors 
căutătura. 

— La naiba! a spus Jamie brusc. 

Și-a scos pumnalul de la brâu, s-a dus în spatele butoiului și a tăiat 
legăturile din jurul încheieturilor prizonierului. A tăiat și frânghia cu care era 
legat de picioare, apoi s-a așezat iar pe vine, cu pumnalul la îndemână. 


— Prieten? a întrebat el ferm în taki-taki. E bine? 

Omul nu a răspuns, dar, după câteva clipe, a dat ușor din cap, iar expresia 
de pe faţa lui a devenit derutată și precaută. 

— Ai o oală de noapte în colț, i-a zis Jamie în engleză, ridicându-se și 
vârând pumnalul în teacă. Folosește-o și apoi soţia mea se va ocupa de rănile 
pe care le ai. 

Pe faţa omului a apărut o scurtă expresie amuzată. A dat din cap o dată, 
drept acceptare a înfrângerii. S-a ridicat încet de pe butoi, s-a întors și, cu 
mâinile amorţite, și-a dat jos pantalonii. 

M-am uitat la Jamie chiorâș. 

— E cumplit să fii legat astfel, mi-a explicat el. Nu poţi face nici pipi. 

— Am înţeles, nedorind să știu cum descoperise asta. 

— Asta, și durerea de umeri, a adăugat. Fii atentă când îl atingi, 
englezoaico. 

Tonul de avertisment era limpede, așa că am încuviinţat din cap. Nu umerii 
omului îl îngrijorau. 

Încă mă simţeam ameţită, iar aerul greu și închis din celulă îmi readusese 
durerea de cap, însă eram mai puţin bătută decât prizonierul, care fusese 
„bușit sănătos“ la un moment dat. 

Așa zdrobit cum era, rănile lui păreau în mare măsură superficiale. Pe 
frunte avea o umflătură mare, iar o zgârietură adâncă lăsase o crustă roșiatică 
pe un umăr. Fără îndoială că avea și vânătăi, dar, având în vedere pielea lui 
foarte neagră și întunericul de acolo, nu le-am putut vedea. 

Avea pielea roasă aproape până la carne în jurul încheieturilor și al 
gleznelor, pentru că se vedea că trăsese de legături. Nu preparasem loţiune de 
păducel, dar adusesem un borcan de unguent cu genţiană. M-am lăsat jos pe 
punte alături de el, dar, fiind mai preocupat să privească scândurile de sub 
tălpi, nu m-a băgat în seamă nici când am început să întind crema albastră și 
rece peste rănile lui. 

Însă mai interesante decât rănile recente erau cele vindecate. Am văzut trei 
linii paralele, slabe, de culoare mai deschisă, făcute cu un obiect ascuţit, care 
îi coborau pieziș pe pomeţi, și o serie de trei linii scurte, verticale, pe fruntea 
înaltă, exact între sprâncene. Cicatrice tribale. Se născuse în Africa, era 
limpede; astfel de cicatrice rămâneau după ritualurile care marcau maturitatea, 
cel puţin așa îmi spusese Murphy. 

Carnea lui era caldă și netedă sub degetele mele, lipicioasă din cauza 
sudorii. Și mie îmi era cald; transpiram și nu mă simţeam bine. Puntea se 
ridica blând sub picioarele mele, de aceea m-am sprijinit de spinarea lui ca să- 
mi păstrez echilibrul. Linii subţiri și mai dure de cicatrice rămase după 
biciuire îi traversau spinarea, ca niște brazde lăsate de viermi minusculi sub 
piele. Senzaţia dată de ele a fost neașteptată; mi-au amintit de semnele de pe 
spinarea lui Jamie. Simţind că mi se face greață, am înghiţit în sec, dar am 
continuat să-l examinez. 

Omul m-a ignorat cu totul, chiar când atingeam locuri despre care știam că 


erau dureroase. Stătea cu ochii ațintiți asupra lui Jamie, care îl urmărea cu 
aceeași atenţie. 

Problema era clară. Prizonierul era sigur un sclav fugar. Nu voise să stea de 
vorbă cu noi de teamă că spusele lui vor deveni indicii despre insula pe care 
se găsea proprietarul lui și că noi îl vom găsi pe acesta, iar el va ajunge din 
nou în captivitate. 

Acum, când descoperiserăm că vorbea — ori măcar înţelegea — engleza, era 
posibil să devină și mai reţinut. Chiar dacă l-am fi asigurat că nu intenționam 
să-l înapoiem stăpânului său sau să îl luăm noi în sclavie, era puţin probabil să 
aibă încredere în noi. Dată fiind situaţia, n-aș fi putut spune că îi găseam vreo 
vină pentru asta. 

Pe de altă parte, acest om reprezenta cea mai bună șansă — și probabil 
singura — de a descoperi ce se întâmplase cu lan Murray la bordul navei Bruja. 

În cele din urmă, după ce i-am pansat încheieturile mâinilor și gleznele, 
Jamie m-a ajutat să mă ridic, apoi 1 s-a adresat prizonierului: 

— Cred că ţi-e foame, i-a spus. Vino în cabina mea să mâncăm. 

Fără să aștepte răspuns, m-a prins de mâna teafără și s-a întors spre ușă. 
Omul a tăcut în timp ce noi ne îndreptam spre coridor, dar, când am privit 
peste umăr, l-am văzut venind în urma noastră la câţiva pași. 

Ignorând privirile curioase ale marinarilor prin dreptul cărora am trecut și 
oprindu-se lângă Fergus cât să comande să ni se trimită mâncare de la 
bucătărie, Jamie ne-a condus la cabina mea. 

— Englezoaico, înapoi în pat, a spus el ferm când am ajuns. 

Nu m-am opus. Mă dureau braţul și capul și simţeam mici valuri de arșiţă 
licărind înapoia ochilor. Se părea că până la urmă trebuia să deschid un flacon 
din preţioasa penicilină pentru mine. Exista posibilitatea ca organismul meu 
să scape de infecţie, dar nu îmi puteam permite să aștept prea mult. 

Jamie turnase un pahar cu whisky pentru mine și altul pentru oaspetele 
nostru. Încă temător, omul l-a acceptat și a luat o gură, după care a căscat 
ochii de uimire. Am presupus că whisky-ul scoţian era o noutate pentru el. 

Jamie și-a umplut un pahar și s-a așezat, făcându-i semn sclavului să ocupe 
celălalt scaun, aflat de cealaltă parte a mesei. 

— Numele meu este Fraser, a spus el. Sunt căpitanul corabiei. Soţia mea, a 
adăugat el, făcând un semn cu capul spre patul meu. 

Prizonierul a ezitat, apoi și-a așezat paharul pe masă cu un aer hotărât. 

— Mi se spune Ishmael, a zis el, cu un glas amintind de sunetul scos de 
mierea turnată peste cărbuni încinși. Eu nu pirat. Eu este bucătar. 

— Lui Murphy o să-i placă asta, am remarcat eu, dar Jamie nu m-a luat în 
seamă. 

În timp ce se gândea cum să abordeze discuţia, între sprâncenele lui bogate 
s-a format o cută. 

— Bucătar de navă? a întrebat el, având grijă să păstreze un ton neutru. 

Doar darabana bătută cu cele două degete pe coapsă l-a trădat — însă numai 
faţă de mine. 


— Nu, domnu”, nu am nici de-a face cu nava aia! a spus Ishmael cu 
vehemenţă. Ei luat la mine de pe țărm, spus că omoară dacă nu merg cu ei și 
să fiu cuminte. Nu-s pirat! a repetat el și, cu întârziere, mi-am dat seama că nu 
voia să fie luat drept pirat — indiferent că era sau nu. 

Pirateria se pedepsea cu spânzurătoarea, dar el nu avea cum să știe că și noi 
doream la fel de mult ca el să stăm cât mai departe de Marina Regală. 

— Da, am înţeles. Jamie a reușit să păstreze echilibrul, adoptând un ton 
între liniștitor și sceptic. 

S-a rezemat de spătarul în formă de timonă al scaunului. 

— Şi cum te-au luat prizonier cei de pe Bruja? Nu vreau să știu unde, s-a 
grăbit el să adauge, văzând expresia alarmată a prizonierului. Nu e nevoie să- 
mi spui de unde ești; nu mă privește. Vreau doar să știu cum ai căzut în 
mâinile lor și de cât timp ești cu ei. Pentru că, așa cum zici, nu ești unul de-ai 
lor. 

Aluzia era destul de clară ca să fie pricepută. Nu intenţionam să îl înapoiem 
stăpânului său; cu toate acestea, dacă nu consimţea să ne dea informaţii, îl 
puteam preda Coroanei ca pirat. 

Ochii prizonierului s-au întunecat. Nu era prost, înţelesese imediat cum 
stăteau lucrurile. A mișcat capul în stânga și în dreapta și a mijit ochii. 

— Prindeam pește la râu, a spus el. Corabie mare, venit în susul râu încet, 
trasă de bărci. Oamenii din bărci văzut la mine și răcnit. Am lăsat pește și 
fugit, dar ei fugărit la mine. Sărit pe mine, prins lângă câmpul cu trestie zahăr, 
crezut că luat la mine ca să vândă. Asta e tot, domnu”. 

— Da, am înţeles. 

Jamie a rămas cu ochii ațintiți asupra prizonierului. A ezitat, vrând să știe 
ce râu era, dar nu a îndrăznit să întrebe, de teamă că omul va amuţi din nou. 

— Cât ai fost pe vas, n-ai văzut niște băieţi printre marinari ori ca 
prizonieri? Băieți, tineri? 

Ochii omului s-au mărit puţin; nu se așteptase la o asemenea întrebare. A 
tăcut temător, apoi a dat din cap, cu o sclipire ușor ironică în ochi. 

— Da, domnu”, au băieţi. De ce? Vreți unul? 

Privirea lui s-a îndreptat spre mine, apoi spre Jamie, ridicând din sprâncene. 

Jamie a făcut o mișcare bruscă din cap și s-a îmbujorat ușor înțelegând 
aluzia. 

— Da, vreau, a spus el cu glas normal. Caut o tânără rudă care a fost răpită 
de pirați. I-aş fi recunoscător oricui poate să mă ajute să îl găsesc. 

A ridicat din sprâncene în mod semnificativ. 

Prizonierul a icnit slab, cu nările dilatate. 

— Chiar așa? Ce faceţi pentru mine dacă ajut găsit acest băiat? 

— Te las pe uscat în orice port dorești, cu o sumă de bani în aur, i-a 
răspuns Jamie. Dar cer dovezi că ai cunoștință de locul în care e băiatul, 
înţelegi? 

— Ihî, a zis prizonierul prudent, dar puţin mai relaxat. Spuneţi la mine, 
domnu”, cum arată băiatul? 


Privindu-l cu luare-aminte, Jamie a ezitat un moment, apoi a clătinat din 
cap. 

— Nu, a răspuns el gânditor. Nu cred că merge așa. Tu îmi descrii mie 
băieţii pe care i-ai văzut pe vasul piraţilor. 

Prizonierul l-a măsurat pe Jamie o clipă, apoi a izbucnit într-un hohot de râs 
gros, apăsat. 

— Nu-i deloc prost, domnu”, a spus el. Ştii asta? 

— Ştiu, a rostit sec Jamie. Şi e bine că știi și tu asta. Hai, povestește-mi. 

Ishmael a pufnit scurt, dar a fost de acord, oprindu-se doar ca să se 
servească din tava cu mâncare pe care o adusese Fergus, care apoi și-a făcut 
de lucru lângă ușă, urmărind prizonierul printre gene. 

— Era doisprezece băieţi care vorbea ciudat, ca dumneavoastră. 

Jamie a ridicat din sprâncene și ne-am uitat miraţi unul la altul. 
Doisprezece? 

— Ca mine? a făcut el. Băieți albi, englezi? Ori vrei să spui că erau 
scoțieni? 

Parcă neînţelegând, Ishmael a clătinat din cap. „Scoţieni“ nu făcea parte din 
vocabularul lui. 

— Vorbea ca niște câini care se bat, a explicat el. Grr! Uaf! 

A mârâit și a scuturat din cap drept ilustrare, ca un câine care ţine un 
șobolan în dinţi și îl scutură, și i-am văzut umerii lui Fergus cutremurându-se 
de un râs reţinut. 

— Erau scoțieni, cu siguranță, am spus eu, străduindu-mă să nu râd. 

Jamie mi-a aruncat o privire urâtă, apoi și-a îndreptat din nou atenţia spre 
Ishmael. 

— Prea bine, atunci, a spus el, cu un accent exagerat. Așa, doisprezece 
flăcăi scoțieni. Cum arătau? 

Mestecând o bucată de mango, Ishmael s-a uitat nesigur la Jamie printre 
gene. Și-a șters sucul din colţul gurii și a clătinat din cap. 

— Văzut la ei doar o dată, domnu”. Da” îţi spun tot ce văzut. 

A închis ochii și s-a încruntat, iar liniile verticale de pe fruntea lui s-au 
apropiat. 

— Patru băieți cu părul galben, șase castaniu, doi cu păr negru. Doi mai 
scunzi decât mine, poate de statura acelui griffone de colo — a făcut el semn 
spre Fergus, care a înţepenit auzind insulta — unul mare, nu atât cât tine și... 

— Da, şi cum erau îmbrăcaţi? 

Încet și metodic, Jamie l-a pus să descrie, solicitând amănunte, cerându-i 
comparații — cât de înalți? cât de grași? ce culoare aveau ochii lor? —, 
ascunzând cu grijă ce anume îl interesa și îndemnându-l pe prizonier să 
continue discuţia. 

Ameţeala îmi mai trecuse, dar oboseala persista, atenuându-mi senzațiile. 
Oarecum alinată de vocile groase, murmurate, am închis ochii. Jamie chiar 
vorbea ca un câine mare și fioros, am gândit eu, cu mârâitul lui ușor și 
consoanele pronunţate scurt și abrupt. 


— Uaf, am murmurat eu în barbă și mușchii pântecului au vibrat slab sub 
braţele mele încrucișate. 

Vocea lui Ishmael era la fel de gravă, dar scăzută și lină, groasă ca o 
ciocolată fierbinte în care s-a pus și frişcă. Legănată de sunetul ei, am început 
să alunec în somn. 

Vorbea ca Joe Abernathy, am gândit eu somnoroasă, când dicta un raport 
de autopsie — detalii fizice neplăcute și neînfrumuseţate, prezentate cu un glas 
ca un cântec de leagăn. 

Parcă-l vedeam aievea pe Joe, mișcându-și repede mâinile întunecate pe 
pielea palidă a victimei vreunui accident, în timp ce-și înregistra observaţiile 
pe un casetofon. 

„Decedatul este un bărbat înalt, de aproximativ un metru și optzeci, zvelt.“ 

Un bărbat înalt, subțirel... 

— ...acela, el era înalt, slab... 

M-am trezit brusc cu inima bătându-mi puternic, auzind ecoul vocii lui Joe 
dinspre masa aflată la un metru depărtare. 

— Nu! am spus eu pe neașteptate și cei trei bărbaţi au tăcut, privindu-mă 
surprinși. 

Mi-am dat părul ud și greu de pe faţă şi le-am făcut un semn molatic. 

— Nu mă luaţi seamă, cred că visam. 

Au reluat discuţia, iar eu am rămas nemișcată, cu ochii pe jumătate închiși, 
dar somnolenţa îmi trecuse. 

Nu exista nicio asemănare. Joe era îndesat și semăna cu un urs; acest 
Ishmael era zvelt și slab, deși mușchii bine reliefați ai pieptului și curbura 
umerilor sugera o forță considerabilă. 

Faţa lui Joe era lată și prietenoasă; omul acesta avea ochii înguști și 
precauţi și frunte înaltă, care făcea ca însemnele tribale să iasă și mai mult în 
evidenţă. Pielea lui Joe avea culoarea cafelei proaspete, a lui Ishmael era 
neagră-roșiatică precum tăciunele aprins; Stern îmi spusese că era 
caracteristică sclavilor de pe coasta Guineei — nu la fel de prețuiți ca 
senegalezii cu pielea neagră-albăstruie, dar mai valoroși decât yaga și 
congolezii cu pielea cafeniu-gălbuie. 

Însă, dacă închideam ochii cu totul, parcă auzeam glasul lui Joe, chiar dacă 
făceam abstracţie de cadenţa englezei vorbite de cei din Caraibi. Am 
întredeschis ochii și m-am uitat cu atenţie, căutând asemănări. Nu am 
descoperit niciuna, vedeam ce văzusem și înainte, însă am observat ceva ce 
îmi scăpase mai devreme, printre cicatricele și semnele de pe torsul chinuit al 
bărbatului. Ceea ce mi se păruse a fi o rosătură acoperea o cicatrice mare, 
netedă, pătrăţoasă, aflată mai jos de vârful umărului. Semnul era rozaliu, ceea 
ce sugera o vindecare recentă. Ar fi trebuit să îl observ imediat, dacă nu ar fi 
fost întunericul de sub punte și rosătura care îl ascunsese. 

Încercând să-mi amintesc, am rămas întinsă. „Nu vreau nume de sclav“, 
spusese Joe pe un ton ironic, referindu-se la autobotezul fiului său. Evident, 
Ishmael decupase însemnele stăpânului său, pentru a împiedica identificarea 


în cazul că ar fi fost prins din nou. Dar al cui însemn era? Și cu siguranţă 
numele de Ishmael nu era decât o coincidenţă. 

Dar poate nu tocmai forţată; aproape sigur „Ishmael“ nu era numele real al 
acestui om. „Mi se spune Ishmael“, zisese el. Şi acela era nume de sclav, dat 
de un proprietar sau altul. Iar dacă tânărul Lenny căutase în arborele 
genealogic al familiei sale, ce era mai nimerit decât să își aleagă drept simbol 
numele dat unuia dintre strămoșii lui? Dacă. Dar dacă era... 

Am rămas întinsă, privind tavanul cușetei, lucru care îmi crea o senzaţie de 
claustrofobie, iar supoziţiile mi se învârtejeau în minte. Chiar dacă acest 
bărbat nu avea nicio legătură cu Joe, o atare posibilitate îmi adusese aminte de 
ceva. 

Jamie îl descosea pe om despre numărul de marinari și despre structura 
navei Bruja — pentru că ea fusese cea care ne atacase —, dar eu nu mai 
acordam nicio atenţie discuţiei lor. Cu mare greutate, m-am ridicat în capul 
oaselor, ca să nu înrăutăţesc starea de ameţeală și i-am făcut semn lui Fergus. 

— Am nevoie de aer, i-am spus. Ajută-mă să ajung pe punte, te rog. 

Jamie mi-a aruncat o privire puţin îngrijorată, dar i-am zâmbit, asigurându-l 
că totul era bine, și m-am prins de braţul lui Fergus. 

— Unde sunt documentele pentru sclavul pe care l-am cumpărat în 
Barbados? l-am întrebat imediat ce am ieșit din cabină și nu mai puteam fi 
auziţi de Jamie. Şi, apropo, unde e sclavul? 

Fergus s-a uitat curios la mine, dar, îndatoritor, s-a căutat în haină. 

— Milady, le am aici, a spus, întinzându-mi-le. Cât despre sclav, cred că e 
în cabinele de locuit de la pupă. De ce? a adăugat el, nereușind să-și înfrângă 
curiozitatea. 

Căutând printre hârtiile murdare, care îmi stârneau repulsie, am ignorat 
întrebarea lui. 

— Uite! am exclamat, găsind porţiunea pe care mi-am amintit că Jamie mi- 
o citise. Abernathy! Era Abernathy! Însemnat cu un crin pe umărul stâng. 
Fergus, ai observat însemnul? 

El a clătinat din cap, oarecum nedumerit. 

— Nu, milady. 

— Atunci, vino cu mine, am zis, îndreptându-mă spre cabinele echipajului. 
Vreau să văd cât de mare e. 

Semnul avea în jur de șapte centimetri și jumătate lungime și tot atâta 
lăţime; o floare, peste inițiala „A“, arsă pe piele la câţiva centimetri de coama 
umărului. Avea dimensiunea potrivită și se afla la locul potrivit, ca și semnul 
pe care îl avea Ishmael. Însă nu era un crin; aceea fusese greșeala unui copist 
neglijent. Era un trandafir cu șaisprezece petale, emblema iacobită a lui 
Charles Stuart. Am clipit uimită; ce exilat patriot alesese acea metodă bizară 
de a-și arăta credinţa faţă de dispăruţii Stuarţi? 

— Milady, cred că ar trebui să vă întoarceţi în pat, a spus Fergus. 

S-a încruntat când m-am aplecat asupra lui Temeraire, care a suportat acea 
verificare la fel de răbdător ca orice altceva. 


— Aveţi culoarea găinaţului de gâscă și lui milord nu-i va plăcea deloc 
dacă vă las să cădeţi pe punte. 

— N-o să cad, l-am asigurat. Şi nu-mi pasă ce culoare am. Cred că am avut 
mare noroc. Ascultă, Fergus, te rog să faci ceva pentru mine. 

— Orice, milady, a spus el, prinzându-mă de cot când o rafală de vânt m-a 
făcut să mă clatin pe puntea care se înclinase. Însă nu înainte de a ajunge în 
siguranţa patului, a adăugat el cu hotărâre. 

I-am îngăduit să mă conducă înapoi în cabină, pentru că nu mă simţeam 
deloc bine, dar întâi i-am adresat rugămintea. Când am intrat în cabină, Jamie 
s-a ridicat de la masă ca să ne întâmpine. 

— Hai, englezoaico! Te simţi bine? m-a întrebat el, încruntându-se. Ai 
căpătat o culoare ciudată în obraji, arăţi ca o cremă de ou stricată. 

— Mă simt perfect, am spus printre dinţi, așezându-mă cu grijă în pat, ca să 
evit să-mi zdruncin braţul. Tu și domnul Ishmael aţi terminat discuţia? 

Jamie s-a uitat scurt la prizonier și am văzut privirea întunecată a acestuia 
când a întâlnit-o pe a lui Jamie. Jamie a dat din cap. 

— Am terminat — deocamdată, a zis el, apoi s-a întors spre Fergus. Condu-l 
pe oaspetele nostru jos, te rog, și îngrijeşte-te să fie bine hrănit și îmbrăcat. 

A rămas în picioare până când Ishmael a ieșit sub ocrotirea lui Fergus. Apoi 
s-a așezat alături de mine pe pat și m-a privit atent. 

— Arăţi groaznic, mi-a zis. Să-ţi aduc trusa și să-ți dau un tonic sau 
altceva? 

— Nu. Jamie, ascultă — știu de unde vine amicul nostru Ishmael. 

A ridicat mirat din sprâncene. 

— Ştii? 

I-am explicat despre cicatricea lui Ishmael și despre semnul aproape identic 
de pe umărul sclavului Temeraire, fără să menţionez cine îmi dăduse această 
idee. 

— Pariez cinci contra zece că provin din același loc, de la acel domn 
Abernathy, din Jamaica, am spus. 

— Cinci la... Aha, a făcut el, ignorând referirea mea derutantă pentru a 
continua discuţia. Ei bine, s-ar putea să ai dreptate, englezoaico, și sper să fie 
așa. Ticălosul acela negru n-a vrut să spună de unde e. Nu pot să-l acuz pentru 
asta, a adăugat el cu sinceritate. Dumnezeule, dacă aș fi scăpat de o asemenea 
viaţă, nicio putere de pe pământ nu m-ar putea face să mă întorc acolo! 

A vorbit cu o vehemenţă surprinzătoare. 

— Nu, nici eu nu pot să-l acuz, am zis eu. Dar ţi-a povestit despre băieţi? 
L-a văzut pe lan cel Tânăr? 

Încruntarea a dispărut treptat de pe faţa lui Jamie. 

— Da, sunt aproape convins că l-a văzut. 

Și-a strâns pumn mâna pe care o ţinea pe un genunchi. 

— Doi dintre băieţii pe care i-a descris ar putea fi lan. Și știind că nava 
aceea a fost Bruja, nu pot crede altceva. Şi dacă tu ai dreptate privind locul 
din care a venit, e posibil să-l găsim, englezoaico — îl vom găsi în cele din 


urmă! 

Deși refuzase să mărturisească unde fusese capturat de piraţii de pe Bruja, 
Ishmael mersese atât de departe încât spusese că cei doisprezece băieți — toţi 
prizonieri — fuseseră coborâţi de pe corabie curând după ce fusese el prins. 

— Doisprezece flăcăi, a repetat Jamie, iar expresia trecătoare de entuziasm 
s-a stins și s-a încruntat din nou. De ce Dumnezeu ar voi cineva să captureze 
doisprezece tineri din Scoţia? 

— O fi colecţionar, am spus, tot mai ameţită. Monede, pietre preţioase și 
băieţi scoțieni. 

— Crezi că omul care îl are pe Ian deţine și comoara? 

S-a uitat curios la mine. 

— Nu știu, am spus, simţindu-mă dintr-odată foarte obosită și am căscat de 
mi-au pocnit fălcile. Am putea totuși afla adevărul despre Ishmael. I-am spus 
lui Fergus să-l ducă pe Temeraire să îl vadă. Dacă provin din același loc... 

Am căscat din nou, deoarece organismul meu avea nevoie de oxigenul pe 
care sângele nu i-l putea oferi. 

— Ai procedat înţelept, englezoaico, a spus Jamie, părând oarecum mirat 
că eram capabilă să gândesc. 

Fiindcă veni vorba, și eu eram puţin surprinsă; cu fiecare clipă, gândurile 
mi se fragmentau și făceam eforturi ca să pot vorbi logic. 

Jamie și-a dat seama de asta; m-a bătut ușor peste mână și s-a ridicat. 

— Nu-ţi mai face griji, englezoaico. Odihnește-te, o voi trimite pe Marsali 
cu niște ceai. 

— Whisky, am spus, iar el a râs. 

— Bine, atunci, whisky să fie, a încuviinţat el. 

Mi-a netezit părul peste cap și, aplecându-se, m-a sărutat pe frunte. 

— E mai bine? m-a întrebat zâmbind. 

— Mult mai bine. 

I-am răspuns la zâmbet și am închis ochii. 


56. SUPĂ DE ȚESTOASĂ 


Spre sfârșitul după-amiezii, când m-am trezit din nou, mă durea tot corpul. 
Mă dezvelisem în somn și acum zăceam în cămașa de noapte, simţindu-mi 
pielea fierbinte și uscată în aerul plăcut. Mâna mă durea îngrozitor și am simţit 
toate cele patruzeci și trei de ace elegante ale domnului Willoughby ca niște 
bolduri înroșite înfipte în carnea mea. 

Nu aveam încotro; trebuia să folosesc penicilina. Chiar dacă în încarnarea 
mea din secolul al XVIII-lea aveam imunitate la vărsat de vânt, febră tifoidă și 
răceală, nu eram nemuritoare, și doar Dumnezeu știa ce substanțe mizere 
atinsese hangerul portughezului înainte de a-mi despica braţul. 

Cei câţiva pași până la dulapul în care îmi ţineam hainele m-au făcut să 
transpir și să tremur și a trebuit să mă așez brusc jos, ţinându-mi fusta strânsă 
la piept, ca să nu mă prăbușesc. 

— Englezoaico! Nu ţi-e bine? 

Jamie vârâse capul pe ușa scundă și mă privea îngrijorat. 

— Nu, am răspuns. Vino o clipă înăuntru, te rog. Vreau să faci ceva. 

— Vin? Pesmet? Murphy a făcut o supă special pentru tine. 

A ajuns lângă mine într-o clipă și mi-a atins obrazul fierbinte cu dosul 
palmei. 

— Doamne, arzi! 

— Da, ştiu, am spus. Dar nu-ţi face griji; am medicamente pentru asta. 

Am scotocit prin buzunarul fustei și, cu mâna teafără, am scos cutia în care 
aveam seringile și sticluțele. Braţul drept mă durea atât de tare, încât la orice 
mișcare scrâșneam din dinţi. 

— E rândul tău, am spus ironic, împingând cutia peste masă, spre Jamie. 
Dacă vrei, ai șansa de a te răzbuna. 

S-a uitat nedumerit la cutie, apoi la mine. 

— Poftim? a întrebat el. Vrei să te înţep cu vreo ţepușă din asta? 

— Aș vrea să nu te exprimi așa, dar da, asta vreau. 

— În fund? 

Buzele lui au tresărit. 

— Da, lua-te-ar naiba! 

M-a privit o clipă, zâmbind ușor din colţul gurii. S-a aplecat deasupra 
cutiei, iar părul lui roșcat a lucit în razele de soare care pătrundeau pe 
fereastră. 

L-am îndrumat cu grijă, sfătuindu-l cum să pregătească și să umple seringa, 
apoi, folosindu-mă greoi de mâna stângă, am luat-o pentru a verifica să nu 


aibă bule de aer. Când i-am înapoiat-o și m-am așezat mai bine pe pat, Jamie 
încetase să mai considere situaţia amuzantă. 

— Eşti sigură că vrei să fac eu asta? m-a întrebat cu îndoială. Nu am mâini 
prea iscusite. 

În ciuda durerii pulsatile din braţ, am râs. ÎI văzusem făcând tot felul de 
lucruri, de la moșitul mânjilor și construirea de ziduri până la jupuirea 
căprioarelor și așezarea literelor în tăvi, totul cu aceleași atingeri ușoare și 
pricepute. 

— Mda, în fine, a spus, văzând că eu tac. Dar nu e același lucru, nu? 
Singurul lucru asemănător pe care l-am făcut a fost să înfig pumnalul în 
pântecul unui dușman, și mi se pare cam ciudat să îți fac ţie așa ceva, 
englezoaico. 

Am întors capul și l-am văzut ros de îndoială, mușcându-și buza de jos, cu 
cârpa îmbibată în brandy într-o mână și cu seringa ţinută delicat în cealaltă. 

— Ascultă, am spus. Eu ţi-am făcut-o ţie; știu ce senzaţie ai. Dar nu a fost 
chiar atât de rău, adevărat? 

Începeam să simt o oarecare nervozitate. 

— Hm. Strângând din buze, a îngenuncheat și, cu cârpa umedă, a șters ușor 
un punct de pe fesa mea. E bine așa? 

— Foarte bine. Înfigi vârful acului un pic înclinat, nu drept — vezi că și 
vârful acului e tăiat la un anumit unghi? ÎL vâri cam șase milimetri — nu te 
teme să împungi mai tare, pentru că pielea e mai rezistentă decât îţi închipui — 
și apoi apeşi pe piston foarte încet, să nu faci asta prea repede. 

Am închis ochii și am așteptat. După câteva clipe, i-am deschis și m-am 
uitat în spate. Era palid, iar pe obraji avea o peliculă lucioasă de sudoare. 

— Bine, lasă. 

M-am ridicat în șezut, crispându-mă când am simţit un val de ameţeală. 

— Hai, dă-mi-o mie. 

Am luat din mâna lui cârpa umezită cu brandy și am șters un loc din susul 
coapsei. Mâna îmi tremura de febră. 

— Bine, dar... 

— Ţine-ţi gura! 

Am luat seringa, am ţintit cât de bine am putut cu stânga și am înfipt acul în 
mușchi. M-a durut. M-a durut și mai rău când am apăsat pe piston, iar degetul 
mi-a alunecat. 

Apoi a intervenit Jamie cu mâini sigure, cu una ţinându-mi piciorul 
nemișcat, iar cu cealaltă apăsând încet pe piston până când lichidul alb a 
dispărut din corpul seringii. Am răsuflat adânc atunci când a scos acul din 
carne. 

— Mulţumesc, am zis după un moment. 

— lartă-mă, a spus el, după o clipă de tăcere. 

M-a așezat ușor în pat, ţinându-mă de spate. 

— Nu-i nimic. 

Am închis ochii și am văzut forme mici și colorate înapoia pleoapelor. Asta 


mi-a adus aminte de căptușeala unei valize pentru păpuși pe care o avusesem 
când eram mică; steluțe roz și argintii pe un fundal întunecat. 

— Uitasem, e greu s-o faci la început. Presupun că e mai ușor să împlânţi 
pumnalul în cineva, am adăugat. Nu te îngrijorează că produci durere. 

N-a spus nimic, dar a expirat destul de puternic pe nări. L-am auzit 
mișcându-se prin cabină, strângând cutia cu seringi și atârnându-mi fusta în 
dulap. Simţeam locul injecţiei ca pe un nod sub piele. 

— lartă-mă, am spus. Nu am vrut să vorbesc atât de brutal. 

— Ei, trebuia, a răspuns el calm. Este mai ușor să ucizi pe cineva ca să-ţi 
salvezi viaţa decât să provoci durere cuiva pentru a-i salva viaţa. Tu ești mult 
mai curajoasă decât mine și nu mă deranjează să ţi-o spun. 

Am deschis ochii și l-am privit. 

— EI, pe naiba, sunt. 

S-a uitat printre gene la mine. A zâmbit în colţul gurii. 

— Ei, pe naiba, ba ești. 

Am râs şi durerea mi-a săgetat braţul. 

— Nu sunt curajoasă, și nici tu nu ești, și oricum nu am vrut să sune așa, 
am spus eu și am închis ochii din nou. 

— Înt, 

Am auzit pe punte zgomot de picioare și pe domnul Warren ridicând glasul 
nerăbdător, voind probabil să organizeze lucrurile. În cursul nopții, trecuserăm 
de Great Abaco și de Eleuthera, iar acum ne îndreptam spre sud, către 
Jamaica, cu vânt din pupă. 

— N-aș risca să se tragă în mine, să fiu hăcuită, arestată și spânzurată, dacă 
aş avea de ales, am spus. 

— Nici eu, a zis el sec. 

— Dar tu... am început, apoi m-am oprit și m-am uitat la el curioasă. Tu 
chiar crezi asta, am spus rar. Că nu ai de ales. Adevărat? 

Era puţin întors cu spatele și stătea cu ochii aţintiți spre hublou. Razele 
soarelui străluceau pe nasul lung și drept și și-a plimbat un deget de-a lungul 
lui. A dat din umeri. 

— Sunt om și eu, englezoaico, a spus foarte încet. Dacă aș crede că există o 
șansă... poate că nu aș putea face asta. Nu e nevoie să fii prea curajos dacă nu 
ai încotro, nu? a întrebat el, uitându-se la mine cu un zâmbet firav. Ca o 
femeie care naște, nu-i așa? Trebuie să o facă și nu are nicio importanţă dacă 
îl este teamă — o face. Îți trebuie curaj doar când știi că poți spune nu. 

Urmărindu-l, am rămas tăcută o vreme. Închisese ochii și se rezemase de 
spătarul scaunului, iar șuviţele roșcate mi s-au părut absurd de copilărești așa 
cum îi stăteau căzute peste obraji. Contrastau ciudat cu cearcănele și cu 
ridurile mai adânci de la coada ochilor. Era obosit; din noaptea în care îi 
înfruntaserăm pe pirați nu prea dormise. 

— Nu ţi-am povestit despre Graham Mezies, nu? am spus eu într-un târziu. 

El a deschis imediat ochii. 

— Nu. Cine a fost? 


— Un pacient. La spitalul din Boston. 

Când l-am cunoscut, Graham avea spre șaptezeci de ani; un imigrant 
scoţian care, deși trăise aproape patruzeci de ani la Boston, nu scăpase de 
accentul specific. Era sau, mai bine zis, fusese pescar; când l-am cunoscut, 
deţinea câteva vase de pescuit homari și îi lăsa pe alţii să pescuiască în locul 
lui. 

Semăna mult cu soldaţii scoțieni pe care îi întâlnisem la Prestonpas și la 
Falkirk; stoic și amuzant, gata să glumească despre orice era prea dureros 
pentru a fi îndurat în tăcere. 

— Să fii atentă, fetiţo, a fost ultimul lucru pe care mi l-a spus în timp ce îl 
urmăream pe anestezist fixând perfuzia intravenoasă care să îl susţină cât eu îi 
amputam piciorul stâng canceros. Ai grijă să-l tai pe cel care trebuie. 

— Nu vă faceţi probleme, l-am asigurat, bătându-l ușor pe mâna de 
deasupra cearșafului. ÎI nimeresc eu pe cel potrivit. 

— Da? a căscat ochii mari, mimând groaza. Credeam că stângul e cel cu 
beleaua! 

Încă chicotea astmatic în momentul în care i s-a pus masca de anestezie 
peste faţă. 

Amputarea decursese bine. Graham se recuperase și plecase acasă, dar nu 
m-a surprins deloc să îl văd revenind după șase luni. Raportul întocmit după 
analizele de laborator asupra tumorii fusese rezervat, iar acum dubiile se 
materializaseră; metastaze la nodulii limfatici inghinali. 

Am îndepărtat nodulii canceroși. A urmat tratament cu radiaţii. Cobalt. 
Știind că era cu totul inutil, dar nedorind să mă dau bătută, am extirpat splina, 
la care se întinsese boala. 

— E mai ușor să nu te dai bătut când nu tu ești cel bolnav, am spus eu, 
privind fix spre grinzile tavanului. 

— Şi s-a dat bătut? m-a întrebat Jamie. 

— Nu cred că aș putea numi-o chiar așa. 

— Mă gândeam la ceva, a spus Graham. Sunetul vocii lui a răsunat slab 
prin braţele stetoscopului. 

— Da? am spus. Bine, fiți amabil și nu mi le spuneţi cu voce tare decât 
după ce termin. 

El a pufnit în râs, dar a rămas tăcut cât i-am auscultat pieptul, deplasând 
rapid discul receptorului de sunet de la coaste spre stern. 

— În regulă, am zis în cele din urmă, scoțând din urechi braţele 
stetoscopului și lăsându-le să cadă peste umeri. La ce vă gândeaţi? 

— Să mă sinucid. 

Ochii lui i-au întâlnit pe ai mei fără să clipească, sugerând o provocare. Am 
aruncat o privire în spate, pentru a fi sigură că asistenta plecase, apoi am tras 
scaunul albastru din plastic rezervat vizitatorilor și m-am așezat. 

— Atât de mari sunt durerile? l-am întrebat. Pentru asta există soluţii, să 
știți. Trebuie doar să cereţi. 

Am ezitat înainte de a adăuga acea ultimă propoziţie; nu ceruse așa ceva. 


Chiar când era evident că avea nevoie de medicamente, niciodată nu adusese 
vorba de suferinţele îndurate. Faptul că menţionasem eu asta părea o încălcare 
a intimităţii lui; i-am văzut încordarea discretă apărută în colţurile gurii. 

— Am o fiică, a spus. Și doi nepoți; grozavi băieţi. Dar am uitat; i-aţi văzut 
săptămâna trecută, nu? 

Așa era. Veneau de cel puţin două ori pe săptămână în vizită, aducând 
lucrări de școală și mingi de baseball cu autograf ca să i le arate bunicului lor. 

— Şi mai e și mama, care stă într-un cămin de bătrâni în Canterbury, a 
adăugat el gânditor. Costă cumplit de mult șederea în acel loc, dar e curat, iar 
mâncarea e suficient de bună, deși mamei îi place să se plângă de ea chiar în 
timp ce mănâncă. 

A aruncat o privire detașată spre locul gol de sub cearșaf și a ridicat ciotul. 

— O lună, ce credeţi? Patru? Trei? 

— Probabil trei, am spus. Cu puţin noroc, am adăugat fără să mă gândesc 
bine. 

A pufnit și a arătat cu capul spre perfuzia de deasupra lui. 

— Ha! Așa un ghinion nu-i doresc nici unui cerșetor. 

S-a uitat în jur la toate aparatele de acolo; cel de respirat, monitorul cardiac 
care clipea, o întreagă tehnologie medicală. 

— Mă costă aproape o sută de dolari pe zi ca să stau aici, a spus el. Trei 
luni, asta ar însemna — Dumnezeule mare, zece mii de dolari! 

Încruntându-se, a clătinat din cap. 

— Proastă afacere, asta e părerea mea. Nu merită. Ochii de un cenușiu- 
deschis au clipit brusc fixaţi asupra mea. Sunt scoțian, știți? Născut zgârcit, și 
n-o să mă schimb acum. 

— Şi am făcut-o pentru el, am spus, continuând să privesc în tavan. Ori mai 
curând, am făcut-o împreună. I s-a prescris morfină contra durerilor — asta e ca 
laudanumul de acum, doar că are efect mai puternic. Am extras jumătate din 
fiecare flacon și am înlocuit partea lipsă cu apă. În felul acesta, el nu a 
beneficiat de efectul unei doze normale vreme de aproape douăzeci și patru de 
ore, dar era singura modalitate de a obţine o doză mare fără să riscăm să fim 
descoperiţi. Am discutat despre folosirea unuia dintre produsele botanice pe 
care le studiam; știam destule lucruri ca să prepar ceva fatal, dar nu eram 
sigură că nu producea dureri și nici nu voiam să risc să fiu acuzată, dacă 
cineva devenea bănuitor și se efectua o analiză medico-legală. 

Jamie a ridicat din sprâncene nedumerit și am făcut un semn cu mâna 
teafără. 

— N-are importanţă; este o cale de a afla cum a murit cineva. 

— Aha. Așa cum e tribunalul coronerului. 

— Oarecum. În orice caz, se presupunea că are morfină în sânge; asta nu 
putea dovedi nimic. Şi așa am procedat. 

Am respirat adânc. 

— Nu avea să fie nicio problemă dacă îi administram injecţia și plecam de 
acolo. Asta mă rugase să fac. 


Jamie mă privea fix, tăcut. 

— Însă nu puteam s-o fac. 

M-am uitat la mâna mea stângă, văzând, nu propria mea piele netedă, ci 
degetele mari, groase ale unui pescar și venele verzui și groase care se 
încrucișau la încheietura mâinii. 

— Am introdus acul, am spus și m-am frecat cu degetul pe locul respectiv 
de pe încheietură, unde o venă mare traversează capătul distal al radiusului. 
Dar nu puteam apăsa pe piston. 

În minte, am revăzut mâna cealaltă a lui Graham Menzies ridicându-se de 
lângă corp, trăgând după ea tuburi, apoi strângându-se în jurul mâinii mele. 
Nu mai avea multă putere, dar era de ajuns. 

— Am rămas acolo până s-a stins, ţinându-l de mână. 

Încă o simţeam, bătaia constantă a pulsului de la încheietură sub degetul 
mare, scăzând în intensitate, mereu, mereu, în timp ce îl ţineam de mână, iar 
apoi am așteptat momentul în care nu voi mai simţi nimic. 

Încercând să îndepărtez acea amintire, am ridicat privirea spre Jamie. 

— Apoi a venit o asistentă. 

Era una dintre cele mai tinere — o fată impresionabilă, fără tact. Nu avea 
prea multă experienţă, dar știa destul ca să-și dea seama că un om este mort. 
Iar eu stăteam acolo, fără să fac nimic — un comportament nepotrivit pentru un 
medic. Și cu o seringă goală pentru morfină așezată pe masa de lângă mine. 

— A vorbit, desigur, am spus eu. 

— Cred și eu că da. 

— După plecarea ei, am avut prezenţa de spirit să arunc seringa în 
toboganul care ducea la incinerator. A fost cuvântul ei împotriva cuvântului 
meu și toată chestiunea a fost respinsă. 

Am surâs ironic. 

— Doar că săptămâna următoare mi s-a oferit funcţia de șefă a întregii 
secţii. Foarte importantă. Aveam un birou frumos la etajul șase al spitalului — 
departe și ferită de pacienţi, de unde nu mai puteam ucide pe nimeni. 

Cu un aer absent, încă mă frecam la încheietură. Jamie m-a oprit lăsându-și 
mâna peste degetele mele. 

— Când s-a întâmplat asta, englezoaico? a întrebat cu glas blând. 

— Cu puţin timp înainte de a o lua pe Bree în Scoţia. De fapt, de aceea am 
mers acolo; mi s-a acordat un concediu prelungit — au spus că muncisem prea 
mult și meritam o vacanţă frumoasă. 

Nu am încercat să-mi reprim ironia din glas. 

— Am înţeles, a zis Jamie și, în ciuda febrei, i-am simţit mâna caldă peste a 
mea. Dacă nu s-ar fi întâmplat asta, să fii îndepărtată de munca ta, ai mai fi 
venit, englezoaico? Nu doar în Scoţia? Ci la mine? 

Am ridicat privirea spre el și i-am strâns mâna, respirând adânc. 

— Nu știu. Sincer nu știu. Dacă n-aş fi venit în Scoţia și nu l-aș fi cunoscut 
pe Roger Wakefield, dacă n-aș fi descoperit că tu... 

M-am oprit și, copleșită, mi-am înghiţit nodul din gât. 


— Graham e cel care m-a trimis în Scoţia, am spus în cele din urmă, 
simțind că mă înec puţin. M-a rugat să mă duc acolo într-o bună zi și să salut 
Aberdeenul din partea lui. 

Am aruncat brusc o privire spre Jamie. 

— Şi n-am fost acolo! N-am călcat în Aberdeen. 

— Nu te mai necăji, englezoaico, m-a liniștit Jamie strângându-mă de 
mână. O să te duc chiar eu acolo, când ne întoarcem. Deși, a adăugat el cu 
simţ practic, nu prea ai ce vedea acolo. 


În cabină aerul devenise sufocant. S-a ridicat să deschidă fereastra dinspre 
pupă. 

— Jamie, am spus, uitându-mă la spatele lui, ce dorești? 

El a privit peste umăr și, gândindu-se, s-a încruntat ușor. 

— Păi... o portocală ar fi bună, a zis. Sunt câteva în birou, nu? 

Fără să mai aștepte răspuns, a tras capacul rulant al biroului, lăsând la 
vedere un bol mic cu portocale, care sclipeau în îngrămădeala de pene și 
hârtii. 

— Vrei și tu una, nu? 

— De acord, am încuviinţat, zâmbind. Însă nu asta voiam să spun. Ce vrei 
să faci după ce îl găsim pe lan? 

— Aha. 

S-a așezat pe pat cu o portocală în mână și s-a uitat un moment la ea. 

— Ştii ceva? a spus într-un târziu. Nu cred că m-a întrebat vreodată cineva 
asta — ce vreau să fac. 

Părea ușor surprins. 

— Păi, nici nu ai avut de ales prea des, nu? am zis eu sec. Însă acum poţi 
alege. 

— Da, adevărat. 

A rostogolit portocala între palme și a aplecat capul deasupra sferei cu 
gropiţe pe suprafaţă. 

— Cred că ţi-ai da seama că nu vom putea să ne întoarcem în Scoţia — cel 
puţin o vreme, a spus el. 

Îi povestisem ce-mi mărturisise Tompkins despre sir Percival și despre 
mașinaţiunile lui, desigur, dar nu avuseserăm timp să discutăm chestiunea sau 
implicaţiile ei. 

— Da, am spus. De aceea te-am întrebat. 

Apoi am tăcut, lăsându-l să se împace cu ideea. Trăise ca proscris foarte 
mulţi ani, ascunzându-se la început fizic, apoi cu ajutorul secretelor și al 
numelor false, trecând de la o identitate la alta pentru a scăpa de lege. Însă 
acum toate acestea erau cunoscute; nu avea cum să își reia vreuna dintre 
activităţile dinainte și nici să apară în public în Scoţia. 

Refugiul lui ultim fusese întotdeauna Lallybroch. Însă și acea cale de 
retragere îi era închisă acum. Lallybroch va rămâne mereu căminul lui, dar 
domeniul nu-i mai aparţinea; acum altcineva era stăpân acolo. Știam că nu îi 


purta pică lui Jenny pentru că familia ei stăpânea domeniul — însă, dacă era 
om, sigur regreta pierderea moștenirii lui. 

I-am auzit pufnetul slab și am socotit că ajunsese la aceeași concluzie ca și 
mine. 

— Nici în Jamaica sau pe insule deţinute de englezi, a remarcat el cu 
amărăciune. S-ar putea ca Tom Leonard și Marina Regală să ne considere 
morți, dar vor descoperi destul de curând că lucrurile nu stau așa dacă 
rămânem în zonă multă vreme. 

— Te-ai gândit la America? l-am întrebat cu delicateţe. La Colonii mă 
refer. 

S-a frecat la nas cu un aer de îndoială. 

— Ei bine, nu. Sigur nu m-am gândit la asta. E adevărat că acolo am fi 
departe de Coroană, dar... 

S-a încruntat, lăsând fraza neterminată. A scos pumnalul și a trasat feliile 
pe coaja portocalei, repede și eficient, apoi s-a apucat să o curețe. 

— Acolo nu te va vâna nimeni, am insistat. Pe sir Percival nu-l interesează 
persoana ta, pentru că arestarea ta acolo nu i-ar folosi la nimic. Marina 
Britanică nu te poate urmări pe uscat, iar guvernatorii din Indiile de Vest nu 
au nicio putere asupra a aceea ce se petrece în Colonii. 

— Asta e adevărat, a spus el rar. Dar Coloniile... 

Ținea portocala curățată într-o mână și a început să o arunce încet în sus. 

— Viaţa e foarte primitivă acolo, englezoaico. E sălbăticie, nu? N-aș vrea 
să te duc într-un loc primejdios. 

Asta m-a făcut să râd, iar el s-a uitat tăios la mine, înţelegându-mi gândul, 
și mi-a zâmbit pe jumătate trist. 

— Da, în fine, cred că a fost destul de primejdios să te târăsc după mine pe 
mare și să las să fii răpită și închisă pe un vas cu oameni bolnavi. Dar măcar 
nu te-am lăsat să fii mâncată de canibali. 

Mi-a venit din nou să râd, însă în tonul vocii lui era o notă de amărăciune 
care m-a făcut să-mi mușc buzele. 

— Nu există canibali în America, am spus eu. 

— Ba sunt! a spus el înfierbântat. Am tipărit o carte pentru o societate de 
misionari catolici, iar în ea se vorbea despre irochezii păgâni din nord. Leagă 
prinșii, taie bucăţi din ei, le smulg inimile și le mănâncă în faţa lor. 

— Le mănâncă întâi inimile și după aceea ochii, nu? am întrebat râzând, 
deși nu aș fi dorit asta. Bine, am spus văzându-i încruntarea, îmi cer scuze. 
Însă, în primul rând, nu trebuie să crezi tot ce citești, iar în al doilea... 

N-am apucat să închei. S-a aplecat în faţă și m-a prins de braţul teafăr, 
îndeajuns de strâns ca să scot un țipăt de surprindere. 

— La naiba, ascultă-mă! a spus el. Nu e ceva de râs! 

— Ei bine... nu, cred că nu, am zis pe un ton împăciuitor. N-am vrut să te 
iau peste picior — dar, Jamie, am trăit în Boston aproape douăzeci de ani. Tu 
nici n-ai pus piciorul în America! 

— Adevărat, a consimţit el calm. Și crezi că locul în care ai trăit tu are vreo 


legătură cu ceea ce se întâmplă acolo acum, englezoaico. 

— Păi... am început, apoi m-am oprit. 

Deși văzusem multe clădiri istorice în apropiere de Boston Common, 
majoritatea fuseseră construite după 1770, iar altele, mult mai târziu. Și în 
afară de câteva clădiri... 

— Păi, nu, am recunoscut. Nu, știu că nu. Dar nu-ți închipui că e o 
sălbăticie totală. Acum există acolo orașe și orășele; măcar atâta lucru știu. 

A dat drumul mâinii mele și s-a așezat. Încă ținea portocala în cealaltă 
mână. 

— Cred că e așa, a spus el rar. Nu ai auzit prea multe despre orașe, doar că 
e un loc sălbatic, deși foarte frumos. Dar nu sunt prost, englezoaico. 

Glasul i-a devenit ceva mai aspru și a vârât degetul mare cu sălbăticie în 
portocală, desfăcând-o în două. 

— Nu cred orice doar pentru că cineva a așternut vorbe într-o carte — pentru 
numele lui Dumnezeu, doar am tipărit asemenea cărţi! Știu că unii scriitori 
sunt niște șarlatani și niște prostănaci — i-am văzut! Și știu să deosebesc o 
istorie amoroasă de ceva serios, scris cu sânge rece! 

— În regulă, am spus. Deşi nu sunt sigură că e foarte ușor să deosebești o 
poveste romanţată de realitate când citeşti. Dar chiar dacă ar fi adevărat ce se 
spune despre irochezi, nu tot continentul viermuiește de sălbatici însetaţi de 
sânge. Măcar atâta lucru știu. Şi e o ţară foarte întinsă, am adăugat cu 
blândeţe. 

— Hm, a făcut el, semn că nu era convins defel. 

Și-a îndreptat atenţia spre portocală, apucându-se să o desfacă în felii. 

— E foarte ciudat, am spus cu amărăciune. Când m-am hotărât să mă 
întorc, am citit tot ce am găsit despre Anglia, Scoţia și Franţa acestor vremuri, 
ca să știu cât mai bine la ce să mă aştept. Şi uite că am ajuns într-un loc despre 
care nu am habar, fiindcă nici nu mi-a trecut prin minte că vom traversa 
oceanul, iar tu o să suferi de rău de mare. 

Asta l-a făcut să râdă, însă cam ranchiunos. 

— Da, niciodată nu știi ce poți face până nu ți se întâmplă. Crede-mă, 
englezoaico, după ce îl trimitem pe lan înapoi în siguranţă, în viaţa mea nu 
mai pun piciorul pe o scândură murdară și blestemată care plutește — decât ca 
să mă întorc în Scoţia, atunci când se va putea, a adăugat el. 

Mi-a oferit o felie de portocală și am luat-o ca pe un semn al unei oferte de 
pace. 

— Că tot ai adus vorba de Scoţia... Mașina ta de tipărit a rămas acolo, la 
Edinburgh, am spus. Am putea să o aducem aici, dacă ne stabilim într-unul 
dintre orașele mai mari din America. 

Auzind asta, a ridicat privirea șocat. 

— Crezi că ar fi posibil să ne câştigăm traiul cu tiparniţa? Există atât de 
mulţi oameni acolo? E nevoie de un oraș mărișor, înţelegi, ca să fie nevoie de 
un tipograf sau de un vânzător de cărți. 

— Sunt convinsă că e posibil. Boston, Philadelphia... nu New York, 


deocamdată, acolo nu cred. Poate Williamsburg? Nu știu care, dar există orașe 
destul de mari ca să aibă nevoie de un tipograf — cu siguranţă porturile. 

Mi-am amintit de afișele de pe zidurile din fiecare tavernă din Le Havre 
anunțând date de îmbarcare și de sosire, vânzări de mărfuri și recrutarea de 
marinari. 

— Hm, a mormăit el, sugerând, de astă dată, că se gândea. Da, bine, am 
putea face asta. 

A vârât o felie de portocală în gură și a mestecat-o încet. 

— Dar tu? a întrebat el pe neașteptate. 

Luată prin surprindere, m-am uitat la el. 

— Ce e cu mine? 

Mă privea fix, încercând să-mi citească gândurile. 

— Ți-ar prii să mergi într-un asemenea loc? 

A coborât ochii, desfăcând atent cealaltă jumătate de fruct. 

— Cum să zic, ai munca ta, nu? 

A ridicat ochii și a zâmbit ironic. 

— La Paris, am aflat că nu te pot împiedica să faci asta. Și ai spus chiar tu 
că ai fi putut să nu vii, dacă moartea lui Menzie nu te-ar fi împiedicat să-ţi faci 
meseria acolo. Poţi fi vindecătoare în Colonii, ce crezi? 

— Cred că pot, am spus rar. La urma urmelor, oameni bolnavi și răniţi 
există aproape oriunde te-ai duce. 

M-am uitat curioasă la el. 

— Jamie Fraser, ești un om foarte ciudat. 

A râs și a înghiţit restul portocalei. 

— Așa sunt? Şi ce vrei să spui cu asta? 

— Frank m-a iubit. Dar au existat... părticele din mine cu care nu știa ce să 
facă. Lucruri despre mine pe care nu le înțelegea ori care poate îl 
înspăimântau, am zis și m-am uitat iar la el. Pe tine nu. 

Stătea cu capul aplecat deasupra altei portocale și își mișca mâinile repede 
ca să taie coaja cu pumnalul, dar i-am văzut surâsul din colţul gurii. 

— Nu, englezoaico, nu mă sperii. Ori poate că da, dar numai când mi se 
pare că te-ai putea sinucide din neglijenţă. 

Am pufnit scurt. 

— Şi tu mă sperii, din același motiv, dar nu cred că mai pot schimba ceva. 

Nepăsător, a chicotit din gâtlej. 

— Şi cred că nici eu nu pot face nimic în privinţa asta, așa că n-ar trebui să 
mă îngrijorez, nu? 

— N-am spus că n-ar trebui să-ţi faci griji — crezi că eu nu-mi fac? Dar nu, 
probabil că nu poţi face nimic în privinţa mea. 

L-am văzut deschizând gura ca să mă contrazică. Apoi s-a răzgândit și a râs 
din nou, după care a vârât altă felie de portocală în gură. 

— Ei, poate că nu, englezoaico, sau poate că da. Dar cred că am trăit 
îndeajuns ca să socotesc că probabil nu are prea mare importanţă câtă vreme 
te pot iubi. 


Rămasă fără grai din cauza sucului de portocală din gură, am căscat ochii la 
el, surprinsă. 

— Şi te iubesc, a adăugat el încet. 

S-a aplecat și m-a sărutat; i-am simţit gura caldă și dulce. Apoi s-a retras și 
mi-a atins tandru obrazul. 

— Acum odihnește-te, a spus cu glas hotărât. O să-ţi aduc o supă foarte 
curând. 


Am dormit câteva ore și m-am trezit cu stare febrilă, dar înfometată. Jamie 
a adus supă gătită de Murphy — un lichid de culoare verde-închis, plin de unt 
și mirosind a vin de Xeres — și, în ciuda protestelor mele, a insistat să mă 
hrănească el. 

— Am o mână perfect teafără, am spus eu iritată. 

— Da, și te-am văzut cum o folosești, mi-a răspuns el, vârându-mi lingura 
în gură și amuţindu-mă. Dacă ești la fel de stângace cu lingura ca și cu acul, o 
să verși totul pe piept și e păcat, iar Murphy o să-mi spargă capul cu 
polonicul. Hai, deschide gura! 

L-am ascultat și, în timp ce mâncam, indignarea mi s-a topit într-un soi de 
amorțeală călduţă. Nu luasem nimic pentru calmarea durerilor din braţ, dar pe 
măsură ce stomacul mi se dilatase cu o ușurare recunoscătoare, aproape că 
uitasem de ele. 

— Mai vrei un bol? m-a întrebat Jamie după ce am înghițit ultimele 
picături. Trebuie să capeţi forţă. 

Fără să aștepte răspunsul meu, a ridicat capacul supierei pe care o trimisese 
Murphy și a umplut din nou bolul. 

— Unde e Ishmael? am întrebat în timpul acelei pauze. 

— Pe puntea pupă. Nu se simţea bine sub punte și nu pot să-l acuz după ce 
i-am văzut pe stăpânii de sclavi din Bridgetown. L-am pus pe Maitland să îi 
întindă un hamac acolo. 

— Crezi că e sigur să îl lași chiar atât de liber? Ce fel de supă e asta? 

Ultima lingură îmi lăsase pe limbă un gust delicios, care persista; 
următoarea a reînviat savoarea ei deplină. 

— Ţestoasă. Stern a prins noaptea trecută o ţestoasă-de-baga. A trimis 
vorbă că păstrează pentru tine carapacea, ca să-ţi faci piepteni pentru păr. 

Jamie s-a încruntat ușor, dar nu mi-am dat seama dacă se gândise la 
galanteria lui Lawrence Stern sau la prezenţa lui Ishmael pe punte. 

— Cât despre negru, nu e chiar liber — Fergus stă cu ochii pe el. 

— Fergus e în luna de miere, am protestat. N-ar trebui să-l pui pe el să o 
facă. Asta e chiar supă de ţestoasă? N-am mai mâncat așa ceva. E minunată. 

Jamie a rămas neclintit în privinţa situaţiei delicate a lui Fergus. 

— Da, în fine, va fi căsătorit multă vreme, a spus el nemilos. Și nu-i strică 
să-şi ţină pantalonii pe el o noapte. Se spune că abstinenţa face mai tare inima, 
nu? 

— Absența, am spus, ferindu-mi o clipă gura din calea lingurii. Mai tandră. 


Dacă ceva devine mai tare datorită abstinenţei, aceea nu este inima. 

— Vorbești foarte urât pentru o femeie căsătorită și respectabilă, a zis 
Jamie cu reproș în glas, vârându-mi lingura în gură. Şi, în plus, lipsită de 
consideraţie. 

Am înghiţit și după aceea am spus: 

— Lipsită de consideraţie? 

— În aceste momente, și eu mă simt puţin cam tare, mi-a răspuns calm, 
umplând lingura. În timp ce tu stai acolo cu părul despletit și cu sfârcurile tale, 
mari cât cireșele, holbându-se în ochii mei. 

Fără să vreau, am coborât ochii și următoarea lingură m-a izbit în nas. 
Jamie a ţistuit din limbă și, luând o cârpă, m-a șters cu mișcări repezi pe piept. 
Era adevărat că aveam pe mine o cămașă subțire din bumbac și, chiar uscată, 
era destul de străvezie. 

— De parcă nu le-ai mai văzut până acum, am spus amuzată. 

A lăsat cârpa jos și a ridicat din sprâncene. 

— Am băut apă în fiecare zi de când m-a înţărcat mama, a spus el răspicat. 
Asta nu înseamnă că acum nu-mi mai este sete. Mai vrei puţin? m-a întrebat 
ridicând lingura. 

— Nu, mulţumesc, am spus, ferindu-mă de lingura care se apropia. Vreau 
să aflu mai multe despre tăria asta a ta. 

— Ba nu vrei, ești prea bolnavă. 

— Mă simt mult mai bine, l-am asigurat. Ne uităm puţin la ea? 

Purta pantaloni foarte largi ca marinarii, în care se puteau ascunde cu 
ușurință trei sau patru chefali morţi, fără a mai vorbi de o „tărie“ fugară. 

— N-o să vezi nimic, a spus el ușor șocat. S-ar putea să vină cineva. Și nu 
cred că privitul va sluji la ceva. 

— Ei bine, greu de spus până nu văd, nu? În plus, poţi trage ivărul la ușă. 

— Să trag ivărul? Ce îţi închipui că am de gând să fac? Par genul de bărbat 
care ar profita de o femeie care nu numai că e rănită și arde de febră, ci e și 
beată? a întrebat el. 

Cu toate astea, s-a ridicat în picioare. 

— Nu sunt beată, l-am contrazis indignată. Nu te poți îmbăta cu supă de 
țestoasă! 

Eram totuși conștientă că fierbinţeala plăcută din stomac părea să fi migrat 
undeva mai jos, stabilindu-se între coapse, și că simţeam o ușoară ameţeală 
care nu putea fi pusă strict pe seama febrei. 

— Poţi, dacă bei supă de ţestoasă făcută de Aloysius O'Shaughnessy 
Murphy, a spus el. După cum miroase, a pus cel puţin o sticlă de vin de Xeres 
în ea. Irlandezii ăștia sunt un neam de mari beţivi. 

— Ei bine, nu sunt beată. 

M-am ridicat pe pernă cât de bine am putut. 

— Mi-ai spus cândva că, dacă încă stai în picioare, nu ești beat. 

— Dar nu stai în picioare, a pus el punctul pe i. 

— Dar tu stai. Și eu aș sta, dacă aș vrea. Nu mai încerca să schimbi 


subiectul. Vorbeam despre tăria ta. 

— Mda, poţi să nu mai vorbeşti despre asta, fiindcă... 

S-a întrerupt, scoțând un icnet când eu am reușit să-l prind cu stânga. 

— la zi, sunt neîndemânatică cu mâna stângă? am spus cu vădită 
satisfacție. O, vai de mine, Doamne, dar tu ai o problemă, știi? 

— Îmi dai drumul? a șuierat el, privind disperat peste umăr, către ușă. Ar 
putea veni cineva în orice moment! 

— Ţi-am spus că trebuia să încui ușa, am răspuns, fără să-i dau drumul. 

Departe de a fi un chefal mort, ceea ce aveam în mână dovedea o vioiciune 
considerabilă. 

Respirând sacadat, m-a măsurat cu ochii mijiţi. 

— N-aș folosi forţa împotriva unei femei bolnave, a spus el printre dinţi, 
dar ai o strânsoare al naibii de sănătoasă pentru cineva cuprins de febră, 
englezoaico. Dacă tu... 

— Ţi-am spus că mă simt mai bine, l-am întrerupt, dar hai să facem un 
târg: tu blochezi ușa, iar eu îți demonstrez că nu sunt beată. 

Cu regret, i-am dat drumul, pentru a-i demonstra buna mea credinţă. M-a 
privit o clipă cu ochii mari, căzut pe gânduri, masând locul atacului meu 
asupra virtuţii lui. Apoi a ridicat o sprânceană, s-a întors și a tras zăvorul la 
ușă. 

Până s-a întors, eu am coborât din cușetă și am rămas în picioare — 
legănându-mă puţin, dar încă dreaptă, rezemându-mă de cadrul cușetei. El m- 
a cercetat cu ochi critici. 

— N-o să meargă, englezoaico, a spus el, clătinând din cap. N-o să reuşim 
să rămânem în picioare cu hula din seara asta și știi că eu nu încap în cușeta 
aia nici singur, darămite cu tine. 

Într-adevăr, hula era puternică; felinarul, prins de braţul său flexibil, atârna 
drept și nemișcat, dar raftul de deasupra lui se înclina vizibil într-o parte și în 
alta când Artemis despica valurile. Am simţit vibrația slabă a scândurilor sub 
tălpile desculţe și mi-am dat seama că Jamie avea dreptate. Bine măcar că era 
prea absorbit de discuţie ca să mai aibă rău de mare. 

— Există podeaua, am sugerat eu plină de speranţă. 

Jamie a aruncat o privire spre spaţiul strâmt de pe podea și s-a încruntat. 

— Da, aşa e. Există, dar ar trebui s-o facem ca șerpii, englezoaico, 
încolăciţi unul în jurul celuilalt printre picioarele mesei. 

— Nu-mi pasă. 

— Nu, a spus el, clătinând din cap, te-ai putea lovi la mână. 

Și-a trecut dosul palmei peste buza de jos și a rămas pe gânduri. Cu un aer 
absent, și-a plimbat ochii peste trupul meu, la nivelul șoldurilor, apoi s-a uitat 
fix şi nu și-a mai putut concentra privirea. Pesemne cămășuţa era mai 
transparentă decât îmi închipuisem. 

Hotărând să iau frâiele, m-am desprins de cadrul cușetei și am făcut 
nesigură cei doi pași care mă despărțeau de el. Ruliul corabiei m-a aruncat în 
braţele lui, iar Jamie, prinzându-mă strâns de talie, a reușit cu greu să își 


menţină echilibrul. 

— lisuse! a spus el clătinându-se, apoi, din reflex, dar și împins de dorinţă, 
a aplecat capul și m-a sărutat. 

A fost șocant. Mă obișnuisem să fiu înconjurată de căldura îmbrăţișării lui; 
acum eu eram cea fierbinte la atingere și el era răcoros. Judecând după reacția 
lui, îl încânta acea schimbare la fel de mult ca și pe mine. 

Ameţită și necugetată din această cauză, l-am mușcat ușor de gât, simțind 
valurile de căldură ale feţei mele pulsând pe gâtul său. Și el a simţit asta. 

— Doamne, parcă aș ţine în braţe cărbuni încinși! 

Și-a coborât mâinile și m-a lipit de trupul lui. 

— Tare, da? Ha, am zis eu, eliberându-mi gura o clipă. Scoate-ţi 
pantalonașii ăștia bufanţi. 

M-am lăsat în jos până am ajuns în genunchi și am început să bâjbâi, 
căutând șireturile pantalonilor. El a dezlegat șnururile cu o mișcare rapidă, iar 
pantalonii au alunecat ca un balon spre podea, stârnind un mic curent de aer. 

Nu am mai așteptat să-și scoată cămașa, ci doar i-am ridicat-o și l-am luat 
între buze. El a scos un sunet înfundat și a coborât mâinile pe capul meu ca și 
cum ar fi vrut să mă împiedice, dar nu avea putere. 

— O, Doamne! a spus el. Şi-a încleștat mâinile în părul meu, dar nu a 
încercat să mă îndepărteze. Cred că asta este ceea ce se numește dragoste în 
iad, mi-a şoptit el. Cu o diavoliţă înfocată. 

Am râs, lucru extrem de greu în acele circumstanţe. M-am înecat și, 
rămânând fără aer, m-am retras. 

— Asta face o demoniţă, ce părere ai? 

— Nu mă îndoiesc nicio clipă, m-a asigurat el. 

Rămăsese cu mâinile în părul meu, îndemnându-mă să mă retrag. 

Cineva a ciocănit în ușă, iar Jamie a îngheţat. Eu nu, convinsă că ușa era 
încuiată. 

— Da, ce s-a întâmplat? a întrebat el cu un calm remarcabil pentru un 
bărbat surprins în acea postură. 

— Fraser? s-a auzit vocea lui Lawrence Stern dincolo de ușă. Franţuzul 
spune că negrul a adormit, poate să se ducă la culcare și el? 

— Nu, a răspuns Jamie fără întârziere. Spune-i să rămână acolo. O să vin 
eu curând și o să stau în locul lui. 

— Aha. 

Glasul lui Stern mi s-a părut șovăitor. 

— Ää... soția lui pare... să-l aștepte cu nerăbdare. 

Jamie a inspirat adânc. 

— Spune-i, a zis el, cu oarecare încordare în glas, spune-i că va veni... 
imediat. 

— O să-i transmit. 

Stern avea unele dubii în privinţa felului în care va primi Marsali vestea, 
însă apoi vocea i s-a înseninat. 

— Doamna Fraser se simte ceva mai bine? 


— Mult mai bine, a spus Jamie cu convingere. 

— I-a plăcut supa de ţestoasă? 

— A fost grozavă. Îți mulțumesc. 

Am simțit cum mâinile îi tremură pe capul meu. 

— l-ai spus că am păstrat carapacea pentru ea? A fost o țestoasă-de-baga, o 
creatură extrem de elegantă. 

— Da. I-am spus. 

Gâfâind, Jamie s-a retras și, aplecându-se, m-a ridicat în picioare. 

— Noapte bună, domnule Stern! a strigat el. 

M-a tras spre cușetă; ne-am chinuit să ne deplasăm fără să ne ciocnim de 
mesele și de scaunele din cabină, deoarece podeaua se ridica și cobora sub 
tălpile noastre. 

— Cred că doamna Fraser doarme, nu? a întrebat Lawrence ușor 
dezamăgit. 

— Dacă pufnești în râs, te strâng de gât, mi-a șoptit Jamie cu ferocitate la 
ureche. Da, domnule Stern, a strigat el. O să-i transmit mâine-dimineaţă 
urările tale de bine, de acord? 

— Sper să se odihnească. Se pare că în noaptea asta o să avem o mare 
agitată. 

— Da... am observat, domnule Stern. 

Împingându-mă în genunchi în faţa patului, a îngenuncheat în spatele meu 
și a bâjbâit după poala cămășuţei mele. O adiere răcoroasă a venit pe fereastra 
deschisă și mi-a atins fesele și un fior mi-a coborât pe coapse. 

— În caz că tu sau doamna Fraser vă resimţiţi din cauza legănării navei, am 
la îndemână cel mai bun remediu — un amestec de peliniță, excremente de 
liliac și fructe de mangrove. Nu trebuie decât să-mi cereţi, să știți. 

Jamie nu 1-a răspuns imediat. 

— Of, Doamne! a șoptit el. 

Eu am mușcat din cearșaf. 

— Domnule Fraser? 

— Am spus „mulţumesc“! i-a răspuns Jamie, ridicând glasul. 

— Bine, atunci vă doresc noapte bună. 

Jamie a expirat puternic, scoțând în același timp un geamăt. 

— Noapte bună, domnule Stern! a răcnit Jamie. 

— Ăă... noapte bună. 

Sunetul pașilor lui Stern s-a stins pe coridor, pierzându-se în vuietul 
valurilor care acum se spărgeau cu zgomot de copastia corabiei. Am scuipat 
din gură bucata de cearșat pe care o strânsesem între dinţi. 

— Of... of, Doamne! 

I-am simţit mâinile mari, tari și reci pe pielea mea înfierbântată. 

— Ai fundul cel mai rotund pe care l-am văzut vreodată! 

O zguduire a navei s-a adăugat eforturilor lui într-o măsură neașteptat de 
mare și am scos un mic țipăt. 

— Sst! 


Mi-a acoperit gura cu palma și m-a aplecat astfel încât să se sprijine pe 
spatele meu, iar poalele cămășii lui m-au învăluit și greutatea lui m-a strivit de 
pat. Pielea mea, înnebunită de febră, era sensibilă la orice atingere, de aceea 
m-am cutremurat în braţele lui și fierbințeala dinăuntru s-a năpustit spre 
exterior în timp ce el se mișca în mine. 

Apoi și-a vârât mâinile sub mine, strângându-mi sânii, singura ancoră, în 
vreme ce eu mi-am pierdut contururile și m-am dizolvat, iar gândirea 
conștientă a devenit un element dislocat în haosul senzaţiilor — umezeala 
călduţă a păturilor de sub mine, vântul rece dinspre oceanul agitat și stropii 
minusculi, alcătuind un fel de ceaţă, gâfâielile și atingerea delicată a 
respirației calde a lui Jamie pe ceafa mea, valurile neașteptate de frig și de 
dogoare, când febra mea a explodat într-o rouă de dorinţă satisfăcută. 

Am continuat să simt greutatea lui Jamie pe spatele meu și coapsele lui 
lipite de ale mele. Era cald și reconfortant. După câtva timp, respiraţia lui a 
devenit normală și s-a ridicat. Țesătura subțire a cămășuţei mele era umedă, 
iar vântul a îndepărtat-o de piele, făcându-mă să tremur. 

Cu un pocnet, Jamie a închis fereastra, apoi s-a aplecat și m-a ridicat ca pe 
o păpușă de cârpă. M-a așezat pe pat și a tras o pătură peste mine. 

— Cum ţi-e braţul? a întrebat el. 

— Care braţ? am murmurat eu pe jumătate adormită. 

Mă simţeam de parcă aș fi fost topită și turnată într-un mulaj pentru a mă 
solidifica. 

— Bine, a spus el zâmbind. Poţi sta în picioare? 

— Nici pentru tot ceaiul din China. 

— O să-i spun lui Murphy că ţi-a plăcut supa. 

Și-a lăsat palma o clipă pe fruntea mea răcorită, a plimbat-o în josul 
obrazului meu într-o mângâiere ușoară, apoi a plecat. Nu am auzit când s-a 
închis ușa. 


57. TĂRÂMUL PROMIS 


— Asta e persecuție, a spus Jamie indignat. 

Stătea în spatele meu și privea peste balustrada corabiei Artemis. Portul 
Kingston se întindea în stânga noastră, răspândind sclipiri ca niște safire 
lichide în lumina dimineţii, iar orașul de deasupra era pe jumătate năpădit de 
jungla verde, cuburi de fildeș îngălbenit și cuarţ roz, într-un decor de smarald 
și de malahit. Iar la sânul azuriu al apei oceanului plutea maiestuoasa imagine 
a unei nave mari, cu trei catarge, ale cărei pânze strânse erau albe ca aripile 
pescărușilor, cu punţile pentru tunuri semeţe și cu alămurile sclipind în soare, 
cuirasatul Maiestăţii Sale Porpoise. 

— Mizeria aia de navă mă urmărește, a spus Jamie, privind-o chiorâș când 
am trecut pe lângă ea la o distanţă respectabilă, cu mult în afara gurii de 
intrare în port. Oriunde mă duc, apare și ea! 

Am izbucnit în râs, deși, în realitate, imaginea navei Porpoise îmi dăduse și 
mie o ușoară stare de agitaţie. 

— Nu cred că e vorba de ceva personal, i-am răspuns. Căpitanul Leonard 
zicea că se îndreptau spre Jamaica. 

— Da, dar de ce nu s-a dus direct spre Antigua, unde sunt cazărmile și 
șantierele navale ale marinei, pentru că era într-o stare jalnică atunci când am 
plecat de la bordul ei? 

Și-a pus mâna streașină la ochi, privind spre Porpoise. Chiar de la distanţă, 
se vedeau siluete minuscule făcând tot felul de reparaţii. 

— Trebuiau să ajungă mai întâi aici, i-am explicat. L-au adus pe noul 
guvernator al coloniei. 

Am simţit un impuls absurd de a mă ghemui sub nivelul balustradei, deși 
îmi dădeam seama că nici măcar părul roșcat al lui Jamie nu putea fi distins de 
la o asemenea depărtare. 

— Da? Mă întreb cine e individul, a spus Jamie cu un aer absent. 

Mai aveam o oră până să ajungem la plantaţia lui Jared din Golful 
Zahărului și știam că mintea lui Jamie fierbea de planuri pentru a-l găsi pe lan 
cel Tânăr. 

— Un tip pe nume Grey, am zis, întorcându-mă de la balustradă. Un tip 
agreabil, l-am cunoscut pe navă, dar foarte superficial. 

— Grey? 

Şocat, Jamie a coborât privirea spre mine. 

— Nu cumva lordul John Grey? 

— Da, așa îl cheamă. De ce? 


M-am uitat la el, curioasă. Însă Jamie privea spre Porpoise cu un interes 
sporit. 

— De ce? 

M-a auzit când am repetat întrebarea, mi-a aruncat o privire și a zâmbit. 

— Oh, îl cunosc pe lordul Grey, e un prieten de-al meu. 

— Serios? 

Eram doar ușor surprinsă. Printre prietenii lui Jamie se număraseră cândva 
ministrul francez de finanţe și Charles Stuart, dar și cerșetori scoțieni și hoţi 
de buzunare francezi. Am presupus că nu era ceva ieșit din comun să includă 
și aristocrați englezi între cunoștințele lui, precum și contrabandiști din 
Highlands și bucătari irlandezi. 

— Ei, ăsta da noroc, am spus eu. Cel puţin așa cred. De unde îl cunoști pe 
lordul John? 

— A fost guvernator al închisorii Ardsmuir, mi-a răspuns el, reușind să mă 
surprindă. 

Rămăsese cu ochii aţintiţi spre Porpoise și se gândea. 

— Şi îţi este prieten? am întrebat eu, clătinând din cap. N-o să-i înţeleg 
niciodată pe bărbați. 

S-a întors spre mine și mi-a zâmbit, mutându-și în cele din urmă privirea și 
atenţia de la cuirasat. 

— Ei bine, prietenii există acolo unde îi găsești. 

Ducându-și mâna streașină la ochi, s-a uitat printre gene spre uscat. 

— Să sperăm că acest domn Abernathy se va dovedi prieten. 


Când am ocolit vârful promontoriului, o siluetă neagră și suplă a apărut 
lângă balustradă. Îmbrăcat acum în haine de marinar, care îi ascundeau 
cicatricele, Ishmael arăta mai puţin a sclav și mai curând a pirat. Nu era pentru 
prima oară când mă întrebam cât de multe din ceea ce ne spusese era adevărat. 

— O să plec acum, a anunţat el pe neașteptate. 

Jamie a ridicat din sprâncene și a aruncat o privire peste balustradă, spre 
adâncimile albastre ale apei oceanului. 

— Nimic nu mă îndeamnă să te împiedic, a spus Jamie politicos. Dar nu 
preferi să mergi cu o barcă până la țărm? 

Ceva care putea fi interpretat drept umor a licărit o clipă în ochii bărbatului 
negru, însă asta nu i-a schimbat asprimea trăsăturilor feţei. 

— Aţi spus că mă lăsaţi la țărm oriunde vreau, dacă vă spun despre băieții 
aceia, a zis el. 

A făcut un semn spre insulă, unde jungla luxuriantă cobora panta unui deal 
și se întâlnea cu propria umbră în apa mică. 

— Acolo vreau să ajung. 

Gânditor, Jamie și-a mutat privirea de la ţărmul nepopulat spre Ishmael, 
apoi a dat aprobator din cap. 

— Voi cere să fie coborâtă o barcă, a încuviinţat el și s-a întors pentru a 
pleca spre cabina lui. Ţi-am promis și aur, nu? 


— Domnu”, nu vreau aur. 

Tonul lui Ishmael, dar și cuvintele rostite de el l-au făcut pe Jamie să se 
oprească. S-a uitat la bărbatul negru cu interes, amestecat cu o oarecare 
reticenţă. 

— Mai ai şi altceva în gând? 

Ishmael a dat scurt din cap. Nu părea agitat, însă, în ciuda brizei blânde de 
la amiază, am observat licărul discret al broboanelor de sudoare apărute pe 
tâmple. 

— ÎI vreau pe negrul cu un braţ. 

A spus asta uitându-se cu îndrăzneală la Jamie, însă dincolo de aparenta 
siguranţă de sine, am simţit o anumită sfială. 

— Temeraire? am exclamat eu uimită, fără să vreau. De ce? 

Ishmael mi-a aruncat o privire, dar, pe jumătate îndrăzneţ, pe jumătate 
glumind, i s-a adresat tot lui Jamie. 

— Nu vă slujește la nimic, domnu”. Nu poate munci pe câmp, nici pe 
corabie, că n-are decât un braţ. 

Jamie nu i-a răspuns imediat, ci l-a privit insistent pe Ishmael câteva clipe. 
Apoi s-a întors și i-a cerut lui Fergus să-l aducă pe sclavul cu un braţ. 

Ajuns pe punte, Temeraire a rămas ca de lemn, abia clipind în soare. I se 
dăduseră și lui straie de marinar, însă purtându-le nu avea eleganța 
extravagantă a lui Ishmael. Arăta ca un ciot de copac pe care cineva pusese 
haine la uscat. 

— Omul acesta vrea să mergi cu el pe insula aceea, i-a spus Jamie lui 
Temeraire în franceză, pronunţând rar și atent. Vrei asta? 

Temeraire a clipit iute de câteva ori auzind propunerea și o clipă ochii i s- 
au mărit de uimire. Am înţeles că vreme de ani și ani nimeni nu îl întrebase ce 
dorea, dacă se întâmplase asta vreodată. S-a uitat cu fereală de la Jamie la 
Ishmael și înapoi, dar nu a scos nicio vorbă. 

Jamie a încercat din nou. 

— Nu te obligă nimeni să pleci cu el, l-a asigurat Jamie. Poţi rămâne cu noi 
și îţi vom purta de grijă. Nu-ţi va face nimeni vreun rău. Dar, dacă dorești, 
poţi merge cu el. 

Șocat și tulburat de neașteptata șansă de a alege și aruncându-și ochii într-o 
parte și în alta, sclavul a continuat să ezite. Ishmael a fost cel care a rezolvat 
problema. A spus ceva într-o limbă plină de vocale lichide și de silabe care s- 
au repetat ca un răpăit de tobe. 

Temeraire a scăpat un oftat, a căzut în genunchi și și-a lipit fruntea de punte 
la picioarele lui Ishmael. Toţi cei prezenţi s-au uitat miraţi la el. Apoi sclavul 
l-a privit pe Ishmael, care a rămas cu braţele încrucișate la piept, într-o 
postură de sfidare circumspectă. 

— Merge cu mine, a spus el. 

Şi așa s-a întâmplat. Picard i-a dus cu barca pe cei doi până la țărm și i-a 
lăsat pe stâncile de la marginea junglei cu câte un săculeţ cu mâncare și un 
cuţit. 


— De ce acolo? m-am mirat cu voce tare, urmărind cum cele două siluete 
mărunte își croiau drum încet pe panta împădurită. Nu există niciun oraș în 
apropiere, adevărat? Și nici plantaţii. 

La prima vedere, ţărmul era mărginit de o junglă deasă și întinsă. 

— Ba nu, sunt plantaţii. Sus, pe dealuri, acolo se cultivă cafea și indigo. 
Trestia-de-zahăr crește mai bine în apropierea coastei, m-a asigurat Lawrence 
și a mijit ochii spre țărm, unde cele două siluete dispăruseră. Mai curând cred 
că vor să se alăture unei bande de fugari, a zis el. 

— Există fugari la fel ca și pe Espaniola? a întrebat Fergus, vădit interesat. 

— Prietene, sunt fugari oriunde există sclavi, a răspuns el. Există oameni 
care mai curând riscă să moară ca niște animale decât să trăiască în 
captivitate. 

Jamie a întors capul brusc și l-a privit pe Lawrence, dar nu a spus nimic. 


Plantaţia lui Jared din Golful Zahărului se numea Blue Mountain House, în 
onoarea piscului scund și învăluit în ceaţă din interiorul insulei, la mai puţin 
de doi kilometri în spatele ei, albăstrui datorită pinilor și distanţei. Casa în 
sine era așezată în apropierea țărmului, în curbura puţin adâncă a golfului. De 
fapt, veranda întinsă pe o latură a casei se afla deasupra unei mici lagune, iar 
construcţia se sprijinea pe piloni solizi din lemn argintiu care se înălțau din 
apă, înţesaţi de colonii spongioase de tunicieri și midii și acoperiţi de o algă 
verde, fină, numită părul-sirenei. 

Eram așteptați; Jared trimisese o scrisoare printr-o navă care plecase din Le 
Havre cu o săptămână înainte ca Artemis să ridice ancora. Din cauza 
întârzierii noastre pe Espaniola, scrisoarea sosise cu aproape o lună înaintea 
noastră, iar administratorul și soţia lui — un cuplu de scoțieni corpolenţi și 
agreabili pe nume Maclver — s-au arătat ușuraţi să ne vadă. 

— Am crezut că v-au răpus furtunile de iarnă, a spus Kenneth Maclver 
pentru a patra oară, clătinând din cap. 

Era chel, cu pielea de pe creștet solzoasă și pistruiată din cauza expunerii 
îndelungate la soarele tropical. Soţia lui era prietenoasă și rotofeie, ca o 
bunicuţă, și, am înţeles eu şocată, cam cu cinci ani mai tânără decât mine. Ne- 
a dus pe mine și pe Marsali să ne spălăm, să ne pieptănăm și să tragem un pui 
de somn înainte de cină, în vreme ce Jamie și Fergus s-au dus cu domnul 
Maclver să supravegheze descărcarea parțială a mărfurilor de pe Artemis și să 
se ocupe de echipaj. 

Eu abia aşteptam să merg cu ea; deși braţul mi se vindecase suficient, astfel 
că nu mai era nevoie decât de un bandaj ușor, asta mă împiedicase să fac baie 
în mare, așa cum obișnuiam. După o săptămână petrecută pe Artemis fără 
posibilitatea de a mă spăla, tânjeam după apă dulce și cearșafuri curate cu un 
dor vecin cu foamea. 

Încă nu-mi recăpătasem abilitatea de a merge pe uscat; podeaua casei 
coloniale îmi dădea impresia că se ridică și coboară sub tălpi, astfel că am 
mers împleticit pe hol, după doamna MacIver, lovindu-mă de pereţi. 


Casa avea chiar și o cadă într-o tindă; din lemn, dar plină — mirabile dictu5” 
— cu apă caldă prin bunătatea a două sclave de culoare, care încălzeau vase cu 
apă deasupra unui foc din curte, apoi le aduceau înăuntru. Ar fi trebuit să mă 
simt mult prea vinovată de exploatarea acelor femei ca să mă mai bucur de 
acea baie, dar nu s-a întâmplat asta. M-am lăfăit în apă și am îndepărtat 
murdăria și sarea din piele cu un burete natural și mi-am spălat părul cu un 
șampon făcut din mușețţel, ulei de mușcate, fulgi de săpun gras și albuș de ou, 
pus la dispoziţie cu amabilitate de doamna Maclver. 

Mirosind plăcut, cu părul strălucitor și moleșită de căldură, m-am prăbușit 
recunoscătoare în patul ce mi s-a oferit. Înainte de a adormi, am avut timp 
doar pentru a mă gândi cât de încântător era să stau întinsă cât eram de lungă. 

Când m-am trezit, umbrele apusului se îndesiseră pe veranda aflată dincolo 
de ușile franţuzești ale dormitorului meu, iar Jamie stătea gol, întins alături de 
mine, cu mâinile împreunate pe pântec, respirând adânc și rar. 

M-a simţit mișcându-mă și a deschis ochii. A zâmbit pe jumătate adormit 
ȘI, întinzând o mână, m-a tras spre gura lui. Şi el făcuse baie; mirosea a săpun 
şi a ace de cedru. L-am sărutat îndelung, încet și intens, plimbându-mi limba 
peste curbura largă a buzei, găsindu-i limba cu a mea ca într-un turnir moale 
și întunecat de salut și de invitaţie. 

Într-un târziu, m-am smuls din îmbrăţișare și am respirat adânc. Încăperea 
era scăldată într-o lumină verzuie și schimbătoare, reflexii ale apei din lagună, 
ca și cum camera s-ar fi aflat sub apă. Aerul era deopotrivă cald și proaspăt, 
mirosind a ocean și a ploaie, aducând răbufniri de briză care ne mângâiau 
pielea. 

— Miroși dulce, englezoaico, a murmurat el cu glas puţin răgușit de somn, 
apoi a zâmbit și a întins o mână ca să-și treacă degetele prin părul meu. Vino 
la mine, zulufato! 

Eliberat de agrafe și proaspăt spălat, părul îmi cădea pe umeri ca o explozie 
perfectă, amintind de șerpii Meduzei. Am dat să mi-l trec peste cap, dar el a 
tras ușor, făcându-mă să mă aplec înainte astfel încât vălul de castaniu, auriu 
și argintiu i-a căzut liber peste faţă. 

Pe jumătate sufocată de masa de păr, l-am sărutat și m-am lăsat cu tot 
corpul peste el, sânii plini strivindu-se delicat pe pieptul lui. El s-a mișcat 
puţin, frecându-se de mine, și a suspinat de plăcere. 

Mi-a cuprins fesele cu mâinile, încercând să mă tragă mai sus ca să mă 
poată penetra. 

— Încă nu, am spus în șoaptă. 

Mi-am apăsat coapsele în jos, bucurându-mă de senzaţia de rigiditate 
mătăsoasă aflată în capcana pântecului meu. El a icnit. 

— N-am avut nici locul potrivit, nici timpul să facem dragoste așa cum 
trebuie de luni bune, i-am spus. Așa că hai să nu ne grăbim acum, bine? 

— Mă pui oarecum în dezavantaj, englezoaico, a murmurat el în părul meu. 

S-a foit sub mine, împingând în sus cu impetuozitate. 

— Nu crezi că am putea să o lungim data viitoare? 


— Nu, nu se poate, am spus cu hotărâre. Acum. Încet. Nu te mișca. 

A scos din gâtlej un sunet ca un hârâit, dar a oftat și s-a relaxat, lăsându-și 
mâinile să cadă pe lângă corp. Am coborât încet, făcându-l să inspire brusc în 
momentul în care i-am prins între buze un sfârc. 

Mi-am plimbat limba cu delicateţe în jurul protuberanţei minuscule, 
făcând-o să se întărească, jucându-mă cu firele roșcate și cârlionţate de păr 
care înconjurau sfârcul. L-am simţit încordându-se sub mine și mi-am pus 
mâinile peste braţele lui ca să îl ţin nemișcat, apoi am continuat, mușcând 
ușor, sugând și lovindu-l cu limba. 

Peste câteva momente, am ridicat capul, mi-am dat părul de pe faţă cu o 
mână și l-am întrebat: 

— EI, ce părere ai? 

A deschis un ochi. 

— Rozariul, m-a informat el. E singurul lucru care mă ajută să rezist. 

A închis ochiul și a început să murmure în latină. 

— Ave Maria, gratia plena... 

Am pufnit și am trecut la celălalt sfârc. 

— Ai pierdut șirul, am spus când am ridicat din nou capul ca să respir 
adânc. Ai spus Rugăciunea către Domnul de trei ori la rând. 

— Mă uimește că încă îmi pot păstra stăpânirea de sine. 

Avea ochii închiși, iar pe pomeţi îi apăruseră broboane sclipitoare de 
sudoare. Și-a mișcat coapsele cu o stare de relaxare crescândă. 

— Acum? 

— Încă nu. 

Mi-am lăsat capul mai jos și, dintr-un impuls, am făcut Puff! în buricul lui. 
A tresărit și, luat prin surprindere, a scos un sunet care putea fi descris drept 
chicotit. 

— Nu mai face asta! a spus. 

— O fac fiindcă așa vreau, am zis și am repetat gestul. Același sunet scotea 
și Bree. Obișnuiam să fac asta când era mică; îi plăcea la nebunie. 

— Bine, dar, dacă n-ai observat diferenţa, eu nu sunt copilaș, a replicat 
puţin iritat. Dacă trebuie să faci asta, măcar încearcă un pic mai jos. 

I-am dat ascultare. 

— Văd că nu ai păr deloc în partea de sus a coapselor, am constatat eu, 
admirând pielea netedă și albă din acea zonă. Cum explici asta, ce părere ai? 

— Mi l-a păscut vaca, ultima oară când m-a muls, a spus el printre dinți. 
Englezoaico, pentru numele lui Dumnezeu! 

Am râs și m-am întors la treabă. În cele din urmă, m-am oprit și m-am 
ridicat în coate. 

— Cred că-ţi ajunge, am hotărât eu, dându-mi părul din ochi. N-ai spus 
altceva decât „Iisuse Hristoase“ mereu, mereu, în ultimele câteva minute. 

Luând-o ca pe o sugestie, s-a ridicat brusc și m-a răsucit pe spate, 
țintuindu-mă de saltea cu greutatea lui. 

— Englezoaico, o să-ți pară rău pentru asta, a spus el cu o satisfacție 


sumbră. 

Fără să am intenţia de a-mi cere scuze, i-am surâs. 

— Zău? 

S-a uitat la mine printre gene. 

— Să nu mă grăbesc, da? O să mă implori cât de curând până să termin cu 
tine. 

De probă, am încercat să-mi eliberez încheieturile mâinilor, prinse strâns 
între degetele lui și m-am arcuit ușor sub el în semn de așteptare. 

— Oh, iertare, am spus eu. Fiară ce ești! 

El a pufnit scurt și a aplecat capul spre curbura sânilor mei, albi ca perlele 
în lumina verzuie, scăzută, dată de apa lagunei. 

Am închis ochii și m-am lăsat moale pe perne. 

— Pater noster, qui es in coelis... am spus în șoaptă. 

Am întârziat mult la cină. 


La cină, Jamie nu a stat mult pe gânduri și s-a interesat de doamna 
Abernathy de la Rose Hall. 

— Abernathy? a zis MacIver încruntându-se și bătând ușor în tăblia mesei 
cu un cuţit. Da, se pare că am auzit acest nume, dar în clipa aceasta nu mă 
ajută memoria. 

— Aflaţi că doamna Abernathy e bine, a intervenit soția lui, oprindu-se cât 
să-i dea sfaturi unei slujitoare pentru pregătirea unei budinci calde. E locul 
acela din susul râului Yallahs, în munţi. Cultivă mai ales trestie-de-zahăr, dar 
și ceva cafea. 

— Oh, da, bineînţeles, a exclamat soţul ei. Rosie, ce memorie ai! 

I-a zâmbit afectuos soţiei. 

— Ei bine, poate nici eu nu mi-aș fi adus aminte, a spus ea cu modestie, 
numai că săptămâna trecută a fost pe aici preotul acela care se ducea spre 
biserica Noua Graţie și el m-a întrebat de doamna Abernathy. 

— Ce fel de preot, doamnă? a întrebat Jamie, luând o bucată de friptură de 
pui de pe platoul uriaș pe care i-l adusese în faţă un servitor negru. 

— Este uimitor ce poftă de mâncare aveţi, domnule Fraser! a exclamat 
admirativ doamna Maclver, văzând farfuria lui încărcată cu vârf. Aerul de pe 
insulă vă face bine, presupun. 

Urechile lui Jamie s-au înroșit. 

— Cred că da, a spus el, având grijă să nu se uite spre mine. Cine-i acest 
preot? 

— Da. Campbell, așa îl cheamă, Archie Campbell. 

Eu am tresărit, iar ea s-a uitat întrebător la mine. 

— Îi cunoaşteţi? 

Am dat din cap și am înghițit o ciupercă murată. 

— L-am întâlnit o dată, la Edinburgh. 

— Aha. A venit ca misionar, pentru a le aduce negrilor păgâni mântuirea 
Domnului nostru lisus, a rostit ea admirativ și s-a uitat critic la soţul ei, care a 


pufnit. Sper că n-o să faci remarcile tale papistașe, Kenny! Reverendul 
Campbell e un bărbat de treabă, sfânt și un mare savant. Și eu fac parte din 
Biserica Liberă, a spus ea, aplecându-se spre mine, ca și când mi-ar fi făcut o 
confidență. Părinţii mei m-au dezmoștenit când m-am măritat cu Kenny, dar 
eu le-am spus că, mai devreme sau mai târziu, vor ajunge să vadă adevărata 
lumină. 

— Mult mai târziu, a remarcat soţul ei, punându-și o lingură de gem în 
farfurie. 

I-a surâs soţiei, care a pufnit și a revenit la povestea ei. 

— Prin urmare, pentru că reverendul e un mare savant, doamna Abernathy 
i-a scris, cât el era încă în Edinburgh, și i-a pus niște întrebări. lar acum, că a 
sosit aici, dorea să meargă să o vadă. Deși, după ce i-au spus Myra Dalrymple 
și reverendul Davis, m-ar mira să pună piciorul în casa ei, a adăugat ea cu 
afectare. 

Kenny Maclver și-a dres glasul, apoi a făcut semn unui servitor aflat în 
pragul ușii cu un alt platou uriaș. 

— Eu unul n-aş pune prea mult preţ pe ceea ce spune reverendul Davis, a 
zis el. Omul e atât de credincios încât se teme să folosească și privata. Însă 
Myra Dalrymple este o femeie de bun-simţ. Au! 

Și-a retras rapid degetele când soţia lui l-a lovit cu lingura peste ele și a 
început să şi le sugă. 

— Ce a avut de spus domnișoara Dalrymple despre doamna Abernathy? a 
întrebat Jamie, intervenind grăbit înainte ca între cei doi să izbucnească un 
război marital de anvergură. 

Doamna MacIver se îmbujorase, însă încruntarea i s-a șters treptat când s-a 
întors să îi răspundă lui Jamie. 

— Păi, o mare parte nu a fost decât o bârfă răutăcioasă, a recunoscut ea. 
Genul de lucruri pe care le spun întotdeauna oamenii despre o femeie care 
trăiește singură. Că ar ţine foarte mult la compania sclavilor ei bărbaţi, da? 

— Dar au mai apărut vorbe și când a murit soţul ei, a întrerupt-o Kenny. 

A trecut pe farfuria lui câţiva pești mici, cu dungi în culorile curcubeului, 
de pe platoul pe care servitoarea îl ţinea într-o poziţie aplecată. 

— Acum, după ce m-am gândit la nume, mi-am amintit bine, a adăugat el. 

Barnabas Abernathy venise din Scoţia și cumpărase Rose Hall în urmă cu 
cinci ani. Condusese plantaţia cu oarecare succes, scoțând un mic profit din 
zahăr și din cafea, fără să stârnească vreun comentariu din partea vecinilor. 
Apoi, în urmă cu doi ani, s-a căsătorit cu o femeie pe care nu o cunoștea 
nimeni, aducând-o acasă după o călătorie în Guadelupa. 

— lar șase luni mai târziu a murit, a conchis doamna MacIver cu o 
satisfacție sumbră. 

— Şi se spune că doamna Abernathy are vreun amestec în moartea lui? 

Având o oarecare idee despre paraziţii și bolile tropicale care îi atacau pe 
europenii din Indiile de Vest, înclinam să mă îndoiesc de amestecul femeii. 
Barnabas Abernathy putea muri din orice, începând cu malarie și terminând 


cu elefantiazis, dar Rosie MacIver avea dreptate — oamenilor le plăceau 
bârfele răutăcioase. 

— Otravă, a spus Rosie, cu glas scăzut, aruncând o privire iute spre ușa 
care dădea în bucătărie. Așa a zis doctorul care l-a consultat. Atenţie, puteau fi 
și sclavele de la bucătărie. Se vorbise și despre Barnabas și sclavele lui și e 
mai simplu decât ar vrea oamenii să admită ca o bucătăreasă de pe plantație să 
strecoare ceva în mâncare, dar... 

Rosie s-a întrerupt din nou când în încăpere a intrat o altă servitoare, 
aducând un vas din sticlă. Toată lumea a tăcut până când femeia l-a așezat pe 
masă și a plecat, făcând o plecăciune către stăpâna ei. 

— Nu trebuie să vă faceţi griji, a spus doamna MacIver pe un ton liniștitor, 
când m-a văzut că mă uit după slujitoare. Avem un băiat care gustă din fiecare 
fel înainte de a fi servit. Suntem în siguranţă. 

Am înghiţit cu oarecare greutate bucata de pește pe care tocmai o 
mestecasem. 

— Şi reverendul Campbell s-a dus în vizită la doamna Abernathy? a 
intervenit Jamie. 

Rosie a acceptat cu recunoștință acea intervenţie. A clătinat din cap, făcând 
fâșiile de dantelă ale bonetei să se agite. 

— Nu, sunt sigură că nu a făcut asta, pentru că în următoarea zi a apărut 
scandalul legat de sora lui. 

Cu toată agitația căutării lui Ian și a corabiei Bruja, aproape că uitasem de 
Margaret Jane Campbell. 

— Ce s-a întâmplat cu sora lui? am întrebat din curiozitate. 

— EFi bine, a dispărut! 

Doamna Maclver a deschis larg ochii albaștri, cu emfază. Blue Mountain 
House era departe, la vreo șaisprezece kilometri de Kingston, iar prezenţa 
noastră oferea un prilej neînchipuit de bun pentru bârfe. 

— Poftim? 

Fergus se concentrase până atunci asupra farfuriei lui cu un devotament 
care nu admitea altceva, însă de această dată a ridicat ochii și a clipit 
nedumerit. 

— A dispărut? Unde? 

— Toată lumea de pe insulă vorbește despre asta, a intervenit Kenny, 
preluând subiectul de la soția lui. Se pare că reverendul angajase o femeie ca 
însoţitoare a surorii sale, dar ea a murit de fierbinţeli în timpul călătoriei. 

— Mare păcat! 

Mi-a părut cu adevărat rău pentru Nellie Cowden, femeia cu faţa lată și 
plăcută. 

— Da, a încuviinţat Kenny din cap. Ei, și de aceea reverendul a găsit un loc 
în care să fie găzduită sora lui. Era slabă de minte, înţelegeți? a spus el și s-a 
uitat la mine ridicând o sprânceană. 

— Ceva de genul acesta. 

— Așa, și fata părea liniștită și docilă, iar doamna Forrest, care era 


proprietara casei în care o găzduia, o ducea deseori pe verandă pentru a sta 
acolo când ziua se mai răcorea. Însă marţea trecută a venit la doamna Forrest 
un băiat care i-a spus că era nevoie de ea pentru a o ajuta pe sora lui care 
trebuia să nască. Şi doamna Forrest a început să se agite și a plecat în mare 
grabă, uitând-o pe domnișoara Campbell pe verandă. Și, când și-a dat seama 
de asta și a trimis pe cineva înapoi să se ocupe de ea — ei bine, domnișoara 
Campbell dispăruse. Și de atunci nu s-a găsit nici urmă de ea, cu toate că 
reverendul a răscolit cerul și pământul, cum se spune, ca să o găsească. 

MacIver s-a legănat cu scaunul umflându-și obrajii pistruiați de soare. 

Doamna Maclver a clătinat din cap cu tristeţe. 

— Myra Dalrymple i-a spus reverendului să se ducă la guvernator pentru a- 
l ajuta să o găsească, a zis ea. Însă guvernatorul abia a sosit și încă nu e 
pregătit să primească pe nimeni. Joia viitoare va da o mare recepţie, ca să-i 
cunoască pe toţi oamenii importanţi de pe insulă. Myra i-a spus reverendului 
să se ducă acolo și să discute cu guvernatorul, însă el nu are de gând să facă 
asta, pentru că este un eveniment monden, înțelegeţi? 

— Recepție? Jamie și-a lăsat jos lingura, uitându-se cu interes la doamna 
MacIver. Ştiţi cumva dacă e cu invitaţii? 

— Nu, a spus ea, clătinând din cap. Poate participa oricine, cel puţin așa am 
auzit. 

— Serios? 

Zâmbind, Jamie mi-a aruncat o privire. 

— Ce părere ai, englezoaico, vrei să apari cu mine la reședința 
guvernatorului? 

M-am holbat la el, uimită. Credeam că ultimul lucru pe care și l-ar fi dorit 
era să apară în public. Pe de altă parte, mă surprindea că permitea unei alte 
activităţi să îl împiedice să viziteze Rose Hall cu prima ocazie. 

— Este un prilej foarte potrivit pentru a ne interesa de Ian, nu? a explicat 
el. La urma urmelor, s-ar putea să nu se afle la Rose Hall, ci în alt loc de pe 
insulă. 

— În fine, în afară de faptul că nu am cu ce să mă îmbrac... l-am temperat 
eu, străduindu-mă să îmi închipui ce punea de fapt la cale. 

— A, asta nu e o problemă, m-a asigurat Rosie Maclver. Am una dintre 
cele mai pricepute cusătorese de pe insulă; o să vă îmbrace numaidecât. 

Rămas pe gânduri, Jamie a dat aprobator din cap. A zâmbit, iar ochii i s-au 
îngustat când m-a privit peste flacăra lumânării. 

— Mătase violet, așa cred, a spus el. 

Cu mișcări delicate, a ales oasele peștelui și le-a pus deoparte. 

— Pe de altă parte, nu te teme, englezoaico. Am un plan în minte. Vei 
vedea. 


58. MASCA MORŢII ROŞIIS5 


Vai, dar cine-i păcătosul tânăr ce la mâini e-ncătușat ? 
Ce-a făcut de gem cu toții, pumnii ridicând spre soare? 
Și de ce are pe chip un aer chiar vinovat? 

Ei îl duc la închisoare pentru-a părului culoare. 


Jamie a lăsat jos peruca pe care o avea într-o mână și, privindu-se în 
oglindă, a ridicat o sprânceană spre mine. l-am surâs și am continuat, 
declamând cu gesturi largi: 


O asemenea podoabă pentru oameni e-o rușine, când, 
Mai demult, pe vremuri bune, pentru asta-n ştreang stătea 
Deși asta n-ar fi-ajuns, iar un bici era prea blând, 
Pentr-un păr de-acea culoare ce nicicum nu le plăcea.*9 


— Englezoaico, nu mi-ai spus că ai studiat ca să devii doctor? m-a întrebat 
el. Ori ai învăţat ca să devii până la urmă poetesă? 

— Nu a fost cazul, l-am asigurat, apropiindu-mă de el ca să îi aranjez un 
ciorap. Sentimentele astea sunt exprimate de un anume A.E. Housman. 

— Sunt convins că unul ca el ajunge, a spus sec Jamie. Având în vedere 
calitatea părerilor lui. 

A ridicat peruca și și-a așezat-o cu atenţie pe cap, stârnind mici norișori de 
pudră parfumată când a apăsat-o ici și colo, ca să îi stea mai bine. 

— Acest domn Housman e o cunoștință de-a ta, așadar? 

— Ai putea spune şi aşa. M-am aşezat pe pat ca să îl urmăresc. Doar că 
salonul de relaxare pentru doctorii de la spitalul în care am lucrat avea un 
exemplar al operei complete a lui Housman, pe care cineva îl lăsase acolo. 
Între apeluri nu ai timp suficient ca să citeşti romane, însă poemele sunt 
ideale. Cred că știu pe de rost majoritatea poeziilor acestui Housman. 

S-a uitat precaut la mine, ca și cum s-ar fi așteptat la alt val de versuri, dar 
m-am mulțumit să îi zâmbesc, iar el a revenit la ceea ce făcea. Fascinată, am 
urmărit acea transformare. 

Pantofi cu tocuri roșii și ciorapi de mătase vopsiți în negru. Pantalonași din 
satin de culoare cenușie, cu catarame argintii la genunchi. Lenjerie albă ca 
zăpada, cu dantelă de Bruxelles având adâncimea de douăzeci de centimetri la 
mâneci și la jabou. Haina, o capodoperă de culoare cenușie, cu manșete din 
satin albastru și cu nasturi din argint încrustaţi, atârna după ușă, așteptându-și 


rândul. 

A terminat pudrarea feţei, și-a umezit vârful unui deget, a ridicat o aluniţă 
falsă, a trecut-o prin gumă arabică, apoi a lipit-o cu eleganţă la colţul gurii. 

— Gata, a spus el, răsucindu-se pe scaunul toaletei, cu faţa spre mine. Mai 
arăt ca un contrabandist scoţian cu părul roșcat? 

L-am examinat cu atenţie, pornind de la peruca bine așezată pe cap și 
terminând cu pantofii cu tocuri îmbrăcate în marochin. 

— Arăţi ca un gargui, am spus. 

Chipul lui a înflorit într-un zâmbet până la urechi. Conturate cu pudră albă, 
buzele lui păreau anormal de roșii, iar gura, mult mai mare și mai expresivă 
decât de obicei. 

— Non! a spus cu indignare în glas Fergus, care tocmai intrase și auzise 
spusele mele. Arată ca un franţuz. 

— Totuna, a spus Jamie. 

A strănutat, și-a șters nasul cu batista, apoi i-a aruncat tânărului o privire. 

— Îți cer scuze, Fergus. 

S-a ridicat, a luat haina, a îmbrăcat-o și i-a aranjat pliurile. Întrucât purta 
pantofi cu tocuri de opt centimetri, acum avea în jur de un metru și nouăzeci 
de centimetri și aproape că atingea tavanul cu creștetul capului. 

— Nu știu ce să zic, am recunoscut ridicând ochii spre el, cu oarecare 
îndoială. Nu am văzut niciodată un francez de asemenea dimensiuni. 

Jamie a ridicat din umeri, iar haina a foșnit ca o frunză tomnatică. 

— Mda, în fine, nu am cum să-mi ascund statura. Dar, câtă vreme îmi 
ascund părul, cred că totul va fi bine. Pe de altă parte, a adăugat el, privindu- 
mă aprobator, oamenii nu se vor uita doar la mine. Ridică-te și dă-mi voie să 
te admir. 

Îndatoritoare, m-am ridicat și m-am rotit încet pentru a etala fusta amplă 
din mătase de culoare violet. Croit generos, decolteul era împodobit cu o 
spumă de dantelă care se unduia în josul corsajului într-o serie de V-uri. 
Dantelă de același fel cădea ca o cascadă din mânecile lungi până la coate, în 
rânduri graţioase, care îmi lăsau libere doar încheieturile mâinilor. 

— Mare păcat că nu avem cu noi perlele mamei tale, am remarcat eu. 

Nu regretam lipsa lor, i le lăsasem Briannei, în cutia cu fotografii și cu 
documente de familie. Cu toate acestea, având un decolteu adânc și părul 
răsucit într-un nod, oglinda îmi reflecta gâtul gol și pieptul, care se ridica alb 
de sub mătasea de culoare violet. 

— M-am gândit și la asta. 

Cu un gest de prestidigitator, Jamie a scos o cutiuţă din buzunarul interior 
al hainei și mi-a oferit-o, întinzându-și piciorul cu eleganță în față, după 
eticheta cea mai aleasă de la Versailles. 

În cutiuţă era un peștișor lucios, sculptat dintr-un material negru și dens, 
având marginile solzilor pictate cu aur. 

— E o broșă, mi-a explicat el. Cred că o poţi purta legată de o panglică albă 
în jurul gâtului. 


— E minunată! am spus eu cu încântare. Din ce e făcută? Abanos? 

— Coral negru, a spus Jamie. Am cumpărat-o ieri, când am coborât cu 
Fergus în portul din golful Montego. 

Artemis ocolise o parte din insulă, după care el și Fergus livraseră unui 
cumpărător ultima parte a încărcăturii de guano. 

Am găsit o panglică albă, iar Jamie mi-a legat bijuteria la gât, apoi s-a 
aplecat peste umărul meu ca să-mi privească imaginea din oglindă. 

— Nu, nu se vor uita la mine, a spus el. Jumătate dintre oameni se vor uita 
la tine, englezoaico, iar jumătate, la domnul Willoughby. 

— Domnul Willoughby? Procedezi bine? Cum să zic... 

Am tras cu coada ochiului la chinez, care stătea răbdător cu picioarele 
încrucișate pe un taburet, în straie curate din mătase albastră, și am coborât 
vocea. 

— Vreau să spun că se va servi vin, nu? 

Jamie a dat aprobator din cap. 

— Şi whisky, cambric, vin roșu de Bordeaux, porto și punci cu șampanie — 
și un butoiaș din cel mai bun coniac franțuzesc — oferit prin amabilitatea 
domnului Etienne Marcel de Provac Alexandre. 

A dus o mână la piept și s-a înclinat din nou, într-o pantomimă exagerată 
care m-a făcut să pufnesc în râs. 

— Nu te îngrijora, mi-a spus, îndreptându-se de spate. Se va comporta 
decent, altfel îi retrag globul din coral — ai înţeles, păgânule? a adăugat el 
surâzându-i domnului Willoughby. 

Învăţatul chinez a dat din cap cu o demnitate deosebită. Mătasea neagră, 
brodată, a tichiei lui era decorată cu un buton mic, sculptat din coral roșu — 
însemnul profesiunii sale — pe care îl găsise întâmplător la un negustor de 
corali din docurile din Montego și pe care, graţie bunătăţii lui Jamie, îl 
căpătase. 

— Eşti sigur că trebuie să mergem acolo? 

Palpitaţiile pe care le simţeam erau cauzate, în parte, de corsetul pe care îl 
purtam, dar într-o măsură mai mare de imaginile ce mi se derulau prin minte 
cu Jamie pierzându-și peruca și cu feţele încremenite ale tuturor celor de la 
recepţie care s-ar fi holbat la părul lui și apoi ar fi chemat Marina Regală. 

— Da, mergem. Mi-a zâmbit liniștitor. Englezoaico, nu te îngrijora; dacă 
acolo se va afla cineva de pe Porpoise, e puţin probabil că mă va recunoaște — 
mai ales așa cum arăt acum. 

— Așa sper și eu. Crezi că va fi prezent acolo cineva de pe navă? 

— Mă îndoiesc. 

S-a scărpinat aprig pe sub perucă, în zona urechii stângi. 

— Fergus, de unde ai cumpărat asta? Cred că are păduchi. 

— Nu, milord, a sărit Fergus. Peruchierul de la care am închiriat-o m-a 
asigurat că a fost bine dată cu isop și urzica-calului pentru a împiedica o 
asemenea problemă. 

Fergus nu purta perucă, însă își pudrase părul și era atrăgător — chiar dacă 


mai puţin șocant decât Jamie — în costumul lui nou din mătase de culoare 
bleumarin. 

Am auzit o bătaie timidă în ușă, după care Marsali a pătruns în încăpere. Și 
ea își împrospătase garderoba și strălucea într-o rochie roz-pal, cu o eșarfă 
trandafirie. 

Strălucea chiar mai mult decât rochia, am socotit eu și, în timp ce mergeam 
pe coridorul îngust spre caleașcă, ridicându-ne fustele pentru a nu se freca de 
pereţi, am reușit să mă aplec spre ea și să o întreb în șoaptă: 

— Folosești uleiul de calomfir? 

— Poftim? a răspuns ea neatentă, cu ochii la Fergus, care s-a înclinat și i-a 
deschis ușa. Ce-ai spus? 

— Nu contează, am zis eu, resemnată. 

În acele momente, asta era cea mai neînsemnată grijă. 


Reședința guvernatorului era luminată ca ziua. Felinarele erau așezate de-a 
lungul zidului scund al verandei, dar și atârnate de crengile copacilor care 
mărgineau aleile grădinii cu plante ornamentale. Oameni îmbrăcaţi de 
sărbătoare coborau din calești pe aleea presărată cu cochilii fărâmiţate, 
pătrunzând în casă pe ușile franţuzești. 

Am coborât din caleașca noastră — adică a lui Jared —, dar am rămas pe alee, 
așteptând un moment de acalmie în șuvoiul celor care soseau. Jamie părea 
puţin agitat — lucru neobișnuit pentru el; degetele atingeau cu mișcări sacadate 
satinul cenușiu al pantalonilor, însă chipul îi era cât se putea de calm. 

În foaier era o coadă mică; câţiva dintre demnitarii mărunți de pe insulă 
fuseseră invitaţi să îl ajute pe noul guvernator să își întâmpine oaspeţii. Am 
pășit înaintea lui Jamie, zâmbindu-le primarului orașului Kingston și soţiei lui. 
M-am crispat puţin când am văzut un amiral purtând o uniformă splendidă, 
tivită cu fir de aur și cu epoleţi, cu pieptul plin de decoraţii, care se afla în șir, 
dar nu am observat decât o ușoară uimire pe chipul lui când le-a strâns mâna 
uriașului francez și micuţului chinez care mă însoțeau. 

Apoi am văzut-o pe cunoștința mea de pe Porpoise; în acea seară, părul 
lordului John era ascuns sub o perucă oficială, însă i-am recunoscut imediat 
trăsăturile delicate și limpezi, dar și corpul subţiratic și musculos. Stătea 
singur, oarecum izolat de ceilalți demnitari. Se zvonise că soţia lui refuzase să 
părăsească Anglia pentru a-l însoți la post. 

Cu o expresie oficială de politeţe, s-a întors să mă salute. S-a uitat la mine, 
a clipit mirat, apoi a zâmbit cu foarte multă căldură și plăcere. 

— Doamnă Malcolm! a exclamat el, prinzându-mă de mâini. Sunt enorm 
de încântat să vă revăd! 

— Sentimentul este reciproc, am spus eu, răspunzându-i la zâmbet. Când 
ne-am cunoscut, nu știam că veţi fi noul guvernator. Îmi pare rău că atunci am 
fost cam distantă. 

A râs, iar faţa lui s-a îmbujorat în sclipirea lumânărilor așezate în 
suporturile prinse de pereţi. Văzându-l clar în lumină pentru prima oară, mi- 


am dat seama cât de atrăgător era ca bărbat. 

— S-ar putea crede că aţi avut o scuză excelentă, a spus el. M-a măsurat cu 
atenţie. Îmi permiteţi să spun că arătaţi extraordinar în această seară? Este 
limpede că aerul insulei vă priește ceva mai mult decât miasma de la bordul 
navei. Sperasem să vă reîntâlnesc înainte de a cobori de pe Porpoise, dar când 
am întrebat de dumneavoastră, domnul Leonard mi-a spus că nu vă simțiți 
bine. Sunt încredinţat că între timp v-aţi revenit, adevărat? 

— Pe deplin, i-am răspuns, amuzată. 

Mă simţeam rău, da? Evident, Tom Leonard nu putea recunoaște că mă 
pierduse peste bord. M-am întrebat dacă în jurnalul de bord consemnase și 
dispariţia mea. 

— Îmi daţi voie să vi-l prezint pe soţul meu? 

M-am întors și i-am făcut semn cu mâna lui Jamie, care purta o discuţie 
animată cu amiralul, dar care înainta spre noi, însoțit de domnul Willoughby. 

M-am întors și am descoperit că guvernatorul se înverzise ca o agrișă. Şi-a 
mutat privirea de la Jamie la mine, o dată și încă o dată, palid ca și cum ar fi 
avut în faţă două fantome gemene. 

Jamie s-a oprit alături de mine și a înclinat capul cu eleganță spre 
guvernator. 

— John, a spus el. Mă bucur să te revăd. 

Guvernatorul a deschis gura, apoi a închis-o fără să scoată nicio vorbă. 

— Vom avea prilejul să discutăm, dar ceva mai târziu, a murmurat Jamie. 
Deocamdată însă numele meu este Etienne Alexandre. 

M-a luat de braţ și a făcut o plecăciune politicoasă. 

— Am plăcerea să ţi-o prezint pe soţia mea, Claire, a spus el tare, trecând 
fără efort la limba franceză. 

— Claire? a zis guvernatorul uitându-se înspăimântat la mine. Claire? 

— Da, am spus eu, sperând că el nu va leșina. 

Înfăţişarea lui asta sugera, deși nu aveam habar de ce dezvăluirea numelui 
meu de botez ar fi trebuit să îl tulbure atât de mult. 

Următorii sosiți așteptau nerăbdători ca noi să ne tragem deoparte. 
Fluturând evantaiul, m-am înclinat, apoi am pătruns în salonul principal al 
reședinței. Am aruncat o privire înapoi și l-am văzut pe guvernator strângând 
mașinal mâinile oaspeţilor și uitându-se spre noi cu un chip alb ca hârtia. 

Salonul era o încăpere uriașă, cu tavanul scund, înțesată de oameni 
zgomotoși şi îmbrăcaţi în culori sclipitoare, amintind de o volieră plină cu 
papagali. Imaginea mi-a dat o senzaţie de ușurare. 

În acea mulțime, în ciuda staturii lui, Jamie nu va sări prea mult în ochi. 

Într-un capăt al sălii, în apropierea unei uși duble care dădea spre terasă, 
cânta o orchestră. Oamenii se plimbau pe terasă, căutând o gură de aer 
proaspăt ori suficientă liniște pentru a purta câte o conversaţie privată. La 
celălalt capăt al sălii, o altă ușă dublă dădea spre un hol scurt, unde se aflau 
încăperile de odihnă. 

Nu cunoșteam pe nimeni și nici nu aveam vreun protector care să ne 


prezinte. Dar, grație simțului de prevedere al lui Jamie, nici nu aveam nevoie 
de așa ceva. La câteva momente după sosire, fascinate de domnul 
Willoughby, femeile au început să se strângă în jurul nostru. 

— Cunoștinţa mea, domnul Yi Tien Cho, l-a prezentat Jamie unei tinere 
corpolente purtând o rochie strâmtă din satin. Venit din Regatul Celest al 
Chinei, doamnă. 

— Oh! 

Impresionată, tânăra doamnă și-a agitat evantaiul în dreptul chipului. 

— Chiar din China? Dar ce distanță de neconceput a străbătut! Permiteţi-mi 
să vă urez bun venit pe mica noastră insulă, domnule... domnule Cho? 

Apoi i-a întins mâna, așteptându-se să îi fie sărutată. 

Domnul Willoughby a făcut o plecăciune adâncă ţinându-și mâinile în 
mâneci și, îndatoritor, a spus ceva în chineză. Tânăra a părut entuziasmată. 
Preţ de o clipă, Jamie a părut descumpănit, după care masca politicoasă i-a 
apărut din nou pe față. Am văzut că ochii domnului Willoughby erau aţintiţi la 
vârfurile pantofilor doamnei, care ieșeau de sub poala rochiei, și m-am 
întrebat ce îi spusese. 

Jamie a profitat de ocazie și s-a aplecat spre mâna doamnei cu o politeţe 
extremă. 

— Servitorul dumneavoastră, doamnă, a spus el în engleză, cu un accent 
aparte. Etienne Alexandre. Daţi-mi voie să v-o prezint pe soţia mea, Claire. 

— Sunt foarte încântată să vă cunosc! a zis tânăra și, îmbujorată de emoție, 
mi-a luat mâna și mi-a strâns-o. Sunt Marcelline Williams; îl cunoașteţi pe 
fratele meu, Judah? Deţine Twelvetrees — știți? O mare plantație de cafea. Am 
venit să stau cu el în acest sezon și mă simt minunat! 

— Vai, regret, dar nu cunoaștem pe nimeni aici, am spus eu drept scuză. 
Abia am sosit din Martinica, unde soţul meu are o plantație de trestie-de- 
zahăr. 

— Vai! a exclamat domnișoara Williams, făcând ochii mari. Îngăduiți-mi 
să vi-i prezint pe prietenii mei deosebiți, soţii Stephens! Cred că ei au vizitat 
Martinica, iar Georgina Stephens este o persoană fermecătoare — vă va plăcea 
pe dată, vă asigur! 

Și asta a fost tot. În mai puţin de o oră cunoscuserăm zeci de oameni și 
eram purtaţi prin salon, migrând de la un grup la altul, trecuţi din mână în 
mână de șuvoiul de prezentări declanșat de domnișoara Williams. 

Pe cealaltă latură a încăperii, l-am văzut pe Jamie, cu capul și cu umerii 
înălțându-se deasupra oamenilor, părând imaginea demnităţii aristocratice. 
Discuta cordial cu un grup de oameni, toţi dornici să cunoască un prosper om 
de afaceri care le-ar putea oferi contacte utile cu oameni din comerțul francez 
de zahăr. La un moment dat, i-am surprins ochii în treacăt, iar el mi-a zâmbit 
sclipitor și a făcut o reverență spre mine. Încă mă întrebam ce Dumnezeu 
punea la cale, dar curând am renunţat să mă mai gândesc la asta. Îmi va spune 
el când va fi cazul. 

Ca de obicei, fără să simtă nevoia companiei altora, mulţumindu-se să fie 


alături, Fergus și Marsali dansau la celălalt capăt al salonului, iar faţa ei 
zâmbitoare era îndreptată doar spre el. Pentru această ocazie, Fergus renunţase 
la cârlig, înlocuindu-l cu o mănușă neagră plină cu tărâţe, prinsă de mâneca 
hainei. O ţinea rezemată de umărul lui Marsali, arătând cam rigidă, dar nu 
nefiresc, astfel că nu stârnea comentarii. 

Am trecut pe lângă ei dansând calm în braţele unui plantator englez scund 
și rotofei, pe nume Carstairs, care, cu faţa șiroind de transpiraţie, îmi adresa 
amabilităţi, privind insistent spre sânii mei. 

În ceea ce îl privea, domnul Willoughby se bucura de un triumf social 
inimaginabil, devenind centrul atenţiei unui grup de doamne care se întreceau 
să-i ofere delicatese și băuturi răcoritoare. Ochii îi sclipeau și obrajii pământii 
i se îmbujoraseră ușor. 

Când dansul s-a terminat, domnul Carstairs m-a depus în mijlocul unui 
grup de doamne și, galant, s-a dus să-mi aducă un pahar cu vin roșu de 
Bordeaux. Am revenit imediat la misiunea pe care mi-o propusesem în acea 
seară și le-am întrebat pe doamne dacă îi cunoșteau pe soţii Abernathy. 

— Abernathy? a făcut doamna Hall, o matroană tinerică. Și-a fluturat 
evantaiul și a rămas nedumerită. Nu, n-aş putea spune că îi cunosc. Știţi 
cumva, ies des în societate? 

— Oh, nu, Joan! 

Prietena ei, doamna Yoakum, a părut şocată, trăind acel gen aparte de șoc 
plăcut care precede revelații suculente. 

— Aţi auzit de familia Abernathy! Nu vă aduceţi aminte? E cel care a 
cumpărat Rose Hall, din susul râului Yallas. 

— Da! a exclamat doamna Hall, făcând ochii mari. Cel care a murit foarte 
curând după ce a cumpărat-o? 

— Da, acela, a intervenit altă doamnă, care auzise discuţia. Malarie, așa s-a 
spus, dar eu am vorbit cu doctorul care l-a tratat — venise să bandajeze piciorul 
bolnav al mamei, știți că suferă ca o martiră din cauza hidropiziei — și el mi-a 
zis, în cel mai mare secret, desigur... 

Limbile se dezlegaseră cu veselie. Rosie Maclver se dovedise o reporteră 
credincioasă; toate poveștile pe care le cunoștea se vehiculau și acolo, și nu 
numai atât. Am pus stăpânire pe firul discuţiei și am dirijat lucrurile în direcţia 
dorită de mine. 

— Doamna Abernathy are și oameni care lucrează prin contract, pe lângă 
sclavi? 

În această privinţă, părerile erau mai neclare. Unele doamne socoteau că 
avea, altele credeau că avea unu sau doi — niciuna dintre ele nu călcase în 
Rose Hall, dar, desigur, oamenii spuneau că... 

Câteva minute mai târziu, discuţia avea ca subiect carnea proaspătă și 
purtarea noului vicar, domnul Jones, faţă de văduva Mina Alcott, dar, spuneau 
doamnele, la ce se puteau aștepta de la o femeie cu reputaţia ei și sigur nu era 
în întregime vina tânărului, iar ea era mult mai în vârstă, deși de la cineva din 
tagma preoțească ar fi fost de așteptat să aibă standarde mai înalte... Cum 


urechile îmi țiuiau de atâta cleveteală, mi-am cerut scuze și am pornit spre 
camera rezervată doamnelor. 

În timp ce mă îndreptam spre acel salon, l-am văzut pe Jamie în apropierea 
unei mese cu băuturi și răcoritoare. Stătea de vorbă cu o fată înaltă, cu părul 
roșcat, purtând o rochie brodată din bumbac, și am surprins o urmă de 
tandreţe nedisimulată în ochii lui când o privea. Măgulită de atenţia ce i se 
acorda, ea îi zâmbea cu însuflețire. Văzând scena, am zâmbit, întrebându-mă 
ce părere ar fi avut tânăra doamnă dacă și-ar fi dat seama că el nu se uita de 
fapt la ea, ci şi-o imagina pe fiica lui, pe care nu o văzuse niciodată. 

Am rămas în faţa oglinzii din camera femeilor, aranjându-mi buclele 
desprinse în timpul dansului, și m-am bucurat de liniștea de acolo. Camera era 
aranjată luxos, fiind de fapt alcătuită din trei încăperi, cu facilități pentru 
nevoile intime și o încăpere pentru păstrarea pălăriilor, a șalurilor și a altor 
articole de îmbrăcăminte de prisos, aceasta dând spre camera în care mă 
aflam. În încăpere exista nu numai o oglindă de înălțimea unei persoane, ci și 
o toaletă completă, dar și un șezlong, acoperit cu catifea roșie. L-am privit cu 
un aer melancolic — pantofii pe care îi purtam mă strângeau rău —, însă datoria 
mă chema înapoi în salon. 

Deocamdată nu aflasem nimic în afara lucrurilor pe care deja le știam 
despre plantaţia Abernathy, deși reținusem o listă întreagă de nume de 
plantaţii din apropiere de Kingston unde se foloseau muncitori cu contract. M- 
am întrebat dacă Jamie intenţiona să solicite sprijinul prietenului său 
guvernatorul pentru a-l găsi pe Ian — asta justifica probabil riscul apariţiei lui 
acolo în această seară. 

Însă reacţia lordului John când îi fusesem prezentată era deopotrivă 
uimitoare și tulburătoare; s-ar fi putut crede că omul văzuse o stafie. M-am 
uitat printre gene la imaginea mea din oglindă, admirând strălucirea 
peștișorului negru și auriu de la gât, dar nu am reușit să văd nimic neliniștitor 
în înfățișarea mea. Aveam părul strălucitor prins cu agrafe împodobite cu 
perle foarte mici. Folosind cu moderație produsele cosmetice ale doamnei 
Maclver, îmi înnegrisem puţin pleoapele și îmi colorasem ușor obrajii, care 
arătau atrăgător, după părerea mea. 

Am ridicat din umeri, am clipit seducător spre propria imagine, apoi mi-am 
netezit părul și am revenit în salon. 

M-am dus spre mesele lungi cu bunătăţi, încărcate cu torturi, foitaje, 
preparate sărate, fructe, dulciuri, rulouri umplute și o serie de lucruri ale căror 
nume nu le cunoșteam, dar am presupus că erau comestibile de vreme ce 
fuseseră așezate acolo. Când m-am întors cu un aer absent de la masă, având 
în mână o farfurie cu fructe, m-am ciocnit de un bărbat cu veșminte de culoare 
închisă. Derutată, în timp ce îmi ceream scuze, m-am pomenit înaintea ochilor 
cu faţa acră a reverendului Archibald Campbell. 

— Doamnă Malcolm! a exclamat el uimit. 

— Reverend Campbell, i-am răspuns cu glas pierit. Ce surpriză! 

Am dat să şterg o pată de suc de mango de pe abdomenul lui, dar el a făcut 


brusc un pas înapoi și am renunţat. 

S-a uitat cu răceală spre decolteul meu. 

— Sper că vă simţiţi bine, doamnă Malcolm, a spus el. 

— Da, mulţumesc, am răspuns eu. 

Îmi doream să nu-mi mai folosească numele în faţa cuiva căruia îi fusesem 
prezentată drept madame Alexandre. 

— Am auzit cu regret despre sora dumneavoastră, am spus, sperând să îi 
distrag atenţia. Aveţi vreo veste despre ea? 

Acceptându-mi cuvintele de compasiune, el și-a plecat capul cu un gest 
băţos. 

— Nu. Încercările mele de a declanșa o căutare au fost limitate, a spus el. 
La sugestia unui enoriaș de-al meu, i-am însoţit pe el și pe soţia sa aici, în 
această seară, cu intenţia de a-i prezenta cazul meu guvernatorului și de a-i 
solicita ajutor pentru a-mi descoperi sora. Doamnă Malcolm, doar acest lucru 
m-a Silit să particip la o asemenea recepţie. 

Le-a aruncat o privire profund dispreţuitoare câtorva persoane din apropiere 
care râdeau copios, în timp ce trei tineri se întreceau să compună toasturi 
spirituale în cinstea unui grup de tinere doamne, care primeau acele atenții 
chicotind de zor și fluturându-și evantaiele. 

— Îmi pare sincer rău pentru suferinţele dumneavoastră, domnule reverend, 
am zis, dând să mă retrag. Domnișoara Cowden mi-a povestit câte ceva despre 
tragedia prin care a trecut sora dumneavoastră. Dacă vă pot fi de folos cu 
ceva... 

— Nimeni nu mă poate ajuta, m-a întrerupt el, privindu-mă cu ochi 
mohorâţi. A fost vina Stuarţilor papistași, cu încercarea lor mișelească de a 
ajunge pe tron, și a nemernicilor scoțieni care i-au susţinut. Nu, nimeni nu mă 
poate ajuta în afara Domnului. El a distrus Casa Stuart; tot el îl va distruge și 
pe acel om numit Fraser, iar în acea zi, sora mea se va vindeca. 

— Fraser? 

Direcţia în care alunecase discuţia mi-a trezit îngrijorarea. Am aruncat o 
privire rapidă prin salon, dar, din fericire, nu l-am văzut nicăieri pe Jamie. 

— Așa se numește omul care a ademenit-o pe Margaret departe de familie 
și de credinţele ei cuviincioase. Chiar dacă nu a lui este mâna care a lovit-o, 
din cauza lui și-a părăsit ea casa și siguranţa oferită de aceasta și s-a expus 
primejdiei. Da, Domnul îl va pedepsi cum se cuvine pe James Fraser, a spus el 
cu un soi de satisfacţie sumbră, gândindu-se la asta. 

— Da, sunt convinsă că așa se va întâmpla, am murmurat eu. Vă rog să mă 
iertaţi, cred că am văzut o prietenă... 

Am încercat să scap de el, dar o procesiune de servitori cu farfurii pline de 
preparate din carne mi-a blocat calea. 

— Domnul nu va îngădui ca desfrânarea să dureze la nesfârșit, a urmat 
reverendul, simțind că părerile Atotputernicului coincideau în mare măsură cu 
ale sale. 

Ochii lui mici și cenușii s-au aţintit cu o dezaprobare glacială asupra unui 


alt grup din preajmă; câteva doamne se învârteau în jurul domnului 
Willoughby ca niște fluturi strălucitori în jurul unui felinar chinezesc. 

Și domnul Willoughby strălucea, în toate înțelesurile cuvântului. 
Chicotelile lui subţiri dominau râsetele doamnelor și l-am văzut izbindu-se 
puternic de un servitor în trecere, cât pe ce să îi răstoarne acestuia tava 
încărcată de cupe cu sorbet. 

— Femeile să deprindă sobrietatea, tocmai psalmodia reverendul, și să 
evite orice straie indecente și părul împletit. 

Părea să capete tot mai mult avânt în tirada lui; fără îndoială că următoarele 
cuvinte aveau să fie Sodoma și Gomora. 

— Femeia care nu are soţ trebuie să își pună viaţa în slujba Domnului, iar 
nu să se abandoneze distracţiilor în locuri publice. O vedeţi pe doamna 
Alcott? Și ea este văduvă, ar trebui să se dedice lucrărilor pioase! 

l-am urmărit privirea și am văzut că se uita încruntat la o femeie bucălată și 
veselă, până în patruzeci de ani, cu părul castaniu-deschis, aranjat în inele, 
care chicotea spre domnul Willoughby. Am privit-o cu interes. Deci aceea era 
infama văduvă veselă din Kingston! 

Micuţul chinez era acum în patru labe și se târa de colo până colo pe podea, 
prefăcându-se că își caută un inel pierdut, când doamna Alcott a scos un țipăt 
de prefăcută spaimă din cauza incursiunii lui spre picioarele ei. M-am gândit 
că poate era cazul să îl găsesc neîntârziat pe Fergus, pentru ca el să îl 
desprindă pe domnul Willoughby de noua lui cunoștință înainte ca lucrurile să 
degenereze. 

Ofensat la culme de acel spectacol, reverendul a lăsat din mână pe 
neașteptate cupa cu suc de lămâie, s-a întors și și-a croit drum prin mulţime, 
lovind oamenii cu coatele, îndreptându-se spre terasă. 

Am respirat ușurată; discuţia cu reverendul Campbell semănase cu o 
discuţie frivolă cu călăul public — deși, în realitate, singurul călău pe care îl 
cunoscusem personal fusese o companie mult mai plăcută decât reverendul. 

Brusc, am văzut silueta înaltă a lui Jamie îndreptându-se spre latura cealaltă 
a încăperii, unde am presupus că se afla apartamentul privat al guvernatorului. 
Pesemne că se ducea să discute cu lordul John. Mânată de curiozitate, am 
hotărât să mă duc la el. Salonul era deja atât de aglomerat, încât mi-a fost greu 
să-l traversez. Până am ajuns la ușa respectivă, Jamie dispăruse, dar am 
continuat să înaintez. 

Am ajuns într-un hol lung, luminat slab de lumânări așezate în sfeșnice, 
unde se aflau, la intervale regulate, ferestre batante, prin care pătrundea 
lumina roșiatică și tremurătoare a torțelor de afară, intensificând luciul metalic 
al decoraţiunilor de pe pereţi. Acestea erau în cea mai mare măsură militare: 
aranjamente ornamentale de pistoale, pumnale, scuturi și săbii. Amintirile 
personale ale lordului John? m-am întrebat eu. Ori ele aparţineau reședinței? 

Departe de zarva din salon, acolo era o liniște uimitoare. Am mers de-a 
lungul holului, sunetul pașilor fiindu-mi înăbușit de covorul turcesc care 
acoperea parchetul. 


Am auzit venind din faţă un murmur de glasuri bărbătești. Am cotit, 
pătrunzând pe un coridor mai scurt și am văzut o încăpere din care se revărsa 
lumină — acela trebuia să fie biroul personal al guvernatorului. Am auzit vocea 
lui Jamie. 

— Doamne, John! a spus el. 

Am încremenit, oprită mai mult de ton decât de cuvinte — glasul i s-a frânt 
din cauza emoţiei așa cum rareori observasem la el. 

Pășind foarte încet, m-am apropiat mai mult. În cadrul ușii întredeschise l- 
am văzut pe Jamie, cu capul plecat, ţinându-l pe lordul John Grey într-o 
îmbrăţișare plină de căldură. 

Am încremenit, incapabilă să mă mișc ori să vorbesc. În timp ce urmăream 
scena, cei doi s-au despărţit din îmbrăţișare. Jamie era întors cu spatele spre 
mine, însă lordul John se afla cu faţa spre hol; dacă s-ar fi uitat, m-ar fi putut 
vedea cu ușurință. Însă nu privea spre hol. Se uita la Jamie, iar pe faţa lui se 
citea o poftă atât de mare încât, văzându-l, am simţit cum tot sângele îmi urcă 
în obraji. 

Am scăpat evantaiul din mână. L-am văzut pe guvernator tresărind și 
întorcând capul. Am luat-o la fugă pe coridor, revenind în salon și simţindu- 
mi bătăile inimii răsunând ca niște tobe în urechi. 

Cuprinsă de neliniște, am ţâșnit pe ușă, pătrunzând în salon și m-am oprit 
sub un palmier aflat într-un ghiveci. Candelabrele din fier forjat erau pline de 
lumânări, iar torţele din pin ardeau sclipitor pe pereţi, însă chiar și așa, 
colţurile încăperii erau cufundate în semiîntuneric. Tremurând, am rămas între 
umbre. 

Mâinile îmi erau reci și am simţit o ușoară greață. Ce Dumnezeu se 
petrecea? 

Acum înţelegeam în parte șocul resimţit de guvernator când aflase că sunt 
soţia lui Jamie; acea privire încărcată de dorință dureroasă îmi spusese cum 
stăteau lucrurile în ceea ce îl privea. lar Jamie reprezenta o cu totul altă 
problemă. 

A fost guvernatorul închisorii Ardsmuir, spusese el pe un ton nepăsător. Și 
Chiar mai puţin destins în altă ocazie: Stii ce fac oamenii în închisoare? 

Știam, dar aș fi putut jura pe viaţa Briannei că Jamie nu dusese o asemenea 
viaţă, nu o făcuse, nu putuse, în absolut nicio circumstanţă. Respirând greu, 
am închis ochii și m-am străduit să nu mă gândesc la scena pe care o văzusem. 

Nu am reușit, firește. Și totuși, cu cât mă gândeam mai mult, cu atât mai 
imposibil mi se părea totul. Probabil că amintirile legate de Jack Randall se 
șterseseră odată cu cicatricele pe care acesta le lăsase, dar nu puteam crede că 
ele ar fi putut dispărea vreodată îndeajuns pentru ca Jamie să accepte dorinţele 
fizice ale altui bărbat, fără a mai vorbi de ideea de a se bucura de ele. 

Însă dacă îl cunoștea pe Grey atât de intim încât să facă ceea ce văzusem 
plauzibil doar în numele prieteniei, atunci de ce nu îmi vorbise despre asta 
până atunci? De ce făcuse atâtea eforturi pentru a-l întâlni pe acel bărbat, 
imediat ce aflase că Grey ajunsese în Jamaica? Am simţit un ghem în stomac 


și greaţa a revenit. Trebuia neapărat să stau jos. 

În timp ce stăteam rezemată de perete, tremurând în umbră, ușa dinspre 
apartamentul guvernatorului s-a deschis, iar acesta a ieșit, întorcându-se la 
petrecere. Avea chipul îmbujorat, iar ochii îi străluceau. În acele momente, aș 
fi fost în stare să îl asasinez dacă aș fi avut la mine ceva mai ucigător decât un 
ac de păr. 

După câteva clipe, ușa s-a deschis iar și a apărut și Jamie, la mai puţin de 
doi metri de mine. Afișa din nou masca rezervată și glacială, dar îl cunoșteam 
suficient de bine ca să văd urmele emoției puternice de sub ea. Însă, deși o 
vedeam, nu reușeam să o interpretez. Freamăt? Îngrijorare? Teamă amestecată 
cu bucurie? Altceva? Pur și simplu, până atunci nu îl mai văzusem arătând 
astfel. 

Nu voia să converseze și nici să bea, mergea prin salon căutând clar pe 
cineva. Pe mine. 

Mi-am înghiţit nodul din gât. Nu puteam să-l înfrunt — mai ales în faţa unei 
mulţimi de oameni. Am rămas unde eram, urmărindu-l până când, în cele din 
urmă, a ieșit pe terasă. Apoi mi-am părăsit ascunzătoarea și am traversat 
salonul cât de repede am putut, îndreptându-mă spre refugiul oferit de camera 
doamnelor. Acolo, puteam măcar să stau jos câteva momente. 

Am împins ușa grea și am pășit înăuntru, relaxându-mă imediat ce m-a 
înconjurat mirosul de parfumuri și de pudră pe care le folosiseră femeile. Apoi 
m-a izbit în nări un alt miros. Și el îmi era familiar — unul dintre cele care 
țineau de profesiunea mea. Dar nu mă așteptasem să îl simt acolo. 

Camera de odihnă era cufundată în tăcere; vuietul puternic ce venea dinspre 
salon scăzuse brusc, ajungând un simplu murmur, ca al unei furtuni 
îndepărtate. Cu toate acestea, nu mai era un loc în care să îţi cauţi refugiul. 

Mina Alcott zăcea cu membrele în lături pe șezlongul acoperit cu catifea 
roșie, cu capul pe spate, peste marginea lui, și cu fustele răvășite în jurul 
gâtului. Avea ochii deschişi, aţintiţi spre tavan, într-o expresie de surprindere. 
Sângele din gâtul secţionat înnegrise catifeaua și picurase formând o băltoacă 
mare dedesubtul capului. Părul castaniu-deschis i se desprinsese din agrafe, 
iar capetele șuviţelor buclate atârnau în băltoacă. 

Am rămas ca îngheţată, prea paralizată ca să strig după ajutor. Apoi am 
auzit un zvon de voci vesele în holul de afară și ușa deschizându-se. A urmat 
un moment de tăcere, cât femeile din spatele meu au văzut scena. 

Lumina dinspre coridor a pătruns pe ușă și a căzut peste podea, iar în clipa 
în care au pornit țipetele, am văzut niște urme de pași ducând spre fereastră — 
urmele mici și clare ale unui pantof cu talpa din pâslă, desenat cu sânge. 


59. ÎN CARE SE FAC MULTE DEZVĂLUIRI 


Pe Jamie îl duseseră undeva. Tremurând și vorbind incoerent, eu și Marsali 
fuseserăm conduse — ca o ironie — în biroul personal al guvernatorului unde, în 
ciuda împotrivirii mele, ea a insistat să îmi șteargă faţa cu un prosop umed. 

— Doar nu-și închipuie că tata are vreo legătură cu asta! a spus ea pentru a 
cincea oară. 

— Nu cred, am răspuns, reușind în cele din urmă să-mi adun îndeajuns 
gândurile ca să pot vorbi cu ea. Dar își închipuie că a făcut-o domnul 
Willoughby, iar Jamie l-a adus la recepţie. 

S-a uitat la mine cu ochii mari de groază. 

— Domnul Willoughby? Nu se poate! 

— Nici eu n-aș crede. 

Mă simţeam de parcă aș fi fost bătută cu o bâtă; mă durea tot corpul. 
Stăteam moale pe o canapea de două locuri, îmbrăcată în catifea, învârtind un 
pahar cu brandy între mâini, incapabilă să beau din el. 

Nici măcar nu puteam hotărî ce s-ar cuveni să simt, fără a mai vorbi de 
evenimentele și emoţiile acelei seri, care se băteau cap în cap. Mintea mea 
oscila între scena macabră din camera de odihnă și cea pe care o văzusem cu o 
jumătate de oră mai devreme chiar în camera în care mă aflam. 

Am rămas cu privirea la biroul mare al guvernatorului. Încă îi vedeam pe 
amândoi, pe Jamie și pe lordul John, ca și cum ar fi fost pictaţi pe zidul 
dinaintea mea. 

— Nu pot crede, am spus cu voce tare și m-am simţit ceva mai bine după 
ce am exprimat asta. 

— Nici eu, a spus Marsali. 

Pășea agitată de colo până colo, iar sunetul ascuţit al tocurilor ei pe parchet 
se transforma într-un zgomot înăbușit când ajungea pe covor. 

— Nu se poate! Știu că e un păgân, dar am trăit alături de acest om. În 
cunoaștem! 

Da? Dar îl cunoșteam pe Jamie? Aș fi jurat că da, și totuși... Mi-am amintit 
ce îmi spusese la bordel, în timpul primei nopţi petrecute împreună. Mă 
dorești și riști pentru bărbatul care sunt acum, de dragul celui pe care l-ai 
cunoscut cândva? Socotisem atunci, și Chiar și după aceea, că nu exista o 
diferenţă prea mare între ei. Dar dacă mă înșelam? 

— Nu mă înșel! am mormăit eu, strângând sălbatic paharul între degete. 
Nu! 

Dacă Jamie îl putuse accepta ca amant pe lordul Grey și îmi ascunsese asta 


însemna că nu era nici pe departe omul pe care îl credeam. Trebuia să existe 
altă explicație. 

Nu ţi-a vorbit despre Laoghaire, a rostit o voce insidioasă din mintea mea. 

— Asta e altceva, i-am răspuns vocii cu convingere. 

— Ce e altceva? 

Marsali se uita mirată la mine. 

— Nu știu, nu mă lua în seamă. Străduindu-mă să alung deruta și starea de 
oboseală, mi-am trecut o mână peste faţă. Ce mult timp le trebuie... 

Ceasul cu pendulă din lemn de nuc a bătut de ora două dimineaţa, după 
care ușa biroului s-a deschis și a intrat Fergus, însoţit de un soldat cu o 
înfățișare sumbră. 

Fergus arăta cât se putea de rău; mai toată pudra i se scuturase de pe păr și 
îi căzuse ca mătreaţa pe umerii hainei bleumarin. Ceea ce mai rămăsese dădea 
părului o nuanţă cenușie, ca și cum Fergus ar fi îmbătrânit cu douăzeci de ani 
peste noapte. Nu era surprinzător, și eu simţeam același lucru. 

— Chérie, putem pleca, i-a spus el încet lui Marsali, apoi s-a întors spre 
mine. Milady, veniţi cu noi sau îl așteptați pe milord? 

— Îl aştept, am spus. 

Nu voiam să mă culc decât după ce îl vedeam pe Jamie, indiferent cât de 
mult ar fi însemnat asta. 

— O să pun caleașca să se întoarcă pentru dumneavoastră, a spus el, după 
care şi-a lăsat mâna pe umărul lui Marsali pentru a o conduce. 

Când au trecut pe lângă el, soldatul a spus ceva în șoaptă. N-am reușit să-i 
surprind vorbele, dar Fergus sigur le-a auzit. Îngustându-și ochii, a devenit 
rigid și s-a întors spre bărbat. Soldatul s-a răsucit pe călcâie, a zâmbit 
răutăcios și a rămas în așteptare. Era limpede că abia aștepta să găsească un 
motiv pentru a-l lovi pe Fergus. 

Spre mirarea lui, Fergus i-a zâmbit fermecător, iar dinţii lui pătrăţoși au 
sclipit. 

— Mulţumiri, mon ami, a spus el, pentru ajutorul acordat în această situaţie 
extrem de solicitantă. 

I-a întins mâna înmănușată, pe care soldatul i-a strâns-o surprins. 

Apoi Fergus și-a smuls mâna. S-a auzit fâșâitul produs de sfâșiere, în timp 
ce un firicel de tărâţe s-a scurs pe parchet. 

— Păstreaz-o, i-a spus el cu amabilitate. Un mic semn de apreciere din 
partea mea. 

Apoi el și Marsali au plecat, iar soldatul a rămas cu gura căscată, privind cu 
groază la mâna aparent retezată pe care o strângea între degete. 

Ușa s-a deschis din nou peste o oră și de astă dată în birou a intrat 
guvernatorul. Era încă elegant și atrăgător ca o camelie albă, dar începuse să 
se înnegureze. Am lăsat jos paharul neatins și m-am ridicat în picioare în faţa 
lui. 

— Unde este Jamie? 

— Este interogat de căpitanul Jacobs, comandantul trupelor de ordine. 


Părând buimac, s-a lăsat greoi pe scaunul de la birou. 

— Nu știam că vorbește franceza atât de bine. 

— Cred că nu îl cunoaşteţi chiar atât de bine, am spus în mod deliberat, 
aruncându-i o momeală. 

Ţineam foarte mult să știu cât de bine îl cunoștea pe Jamie. Însă nu s-a lăsat 
păcălit; s-a mulţumit să își scoată peruca, pe care a pus-o deoparte, trecându-și 
cu un aer ușurat degetele prin părul blond, umed. 

— Poate să joace un asemenea rol, ce părere aveţi? m-a întrebat el 
încruntându-se și mi-am dat seama că gândurile despre crimă și Jamie îl 
măcinau atât de mult, încât îmi acorda foarte puţină atenţie. 

— Da, am răspuns prompt. Unde este acum? 

M-am ridicat și m-am îndreptat spre ușă. 

— În salonul oficial, mi-a răspuns el. Dar nu cred că ar fi cazul să... 

Fără să mă opresc pentru a auzi și restul, am deschis ușa și am scos capul 
pe hol, apoi l-am retras grăbită și am trântit ușa. 

Pe hol venea amiralul pe care îl cunoscusem la sosire; avea o expresie 
gravă, potrivită acelei situaţii. Cu amiralii mă puteam descurca. Însă era 
însoţit de un grup de ofiţeri, iar printre ei am zărit pe cineva cunoscut, deși 
acum purta uniformă de ofiţer maritim întâi, în locul uniformei de căpitan, 
care îi era prea largă. 

Se bărbierise și arăta odihnit, însă avea faţa buhăită și palidă; fusese bătut 
de cineva nu cu multă vreme în urmă. În ciuda deosebirilor apărute în 
înfățișarea lui, nu mi-a fost deloc greu să îl recunosc pe Thomas Leonard. Am 
trăit senzaţia clară că, în ciuda rochiei mele din mătase violet, și el mă va 
recunoaște cu ușurință. 

Căutând un loc în care să mă ascund, m-am uitat disperată în jur, însă nu 
exista niciun asemenea loc, cu excepţia spaţiului de sub birou. Guvernatorul 
mă urmărea cu sprâncenele ridicate de uimire. 

— Ce...? a început el, dar ducând un deget la buze, l-am ocolit. 

— Nu mă trădaţi, dacă ţineţi la viaţa lui Jamie! am spus pe un ton 
melodramatic. 

M-am întins pe canapea, am înșfăcat prosopul umed și mi l-am pus peste 
faţă, apoi, cu un efort supraomenesc de voință, mi-am lăsat moi mâinile și 
picioarele. 

Am auzit ușa deschizându-se, apoi glasul certăreţ și ascuţit al amiralului. 

— Lord John... a început el, apoi a observat silueta mea întinsă, pentru că s- 
a întrerupt și a continuat cu glas ceva mai scăzut. Ah! Înţeleg că sunteţi 
ocupat! 

— Nu tocmai ocupat, domnule amiral. 

Grey avea reflexe rapide, trebuie să recunosc asta; vocea lui a sunat 
stăpânită și sigură, de parcă ar fi fost obișnuit să aibă în custodie femei 
leșinate. 

— Doamna este copleșită de șoc după ce a descoperit cadavrul. 

— Ah, da! a spus din nou amiralul, de astă dată pe un ton compătimitor. 


Înţeleg. Cu siguranţă că a fost un șoc cumplit pentru o doamnă. A ezitat, apoi, 
coborându-și vocea până la o șoaptă răgușită, a întrebat: Credeţi că doarme? 

— Așa cred, l-a asigurat guvernatorul. A băut brandy cât să doboare un cal. 

Degetele mele au tresărit, dar am reușit să rămân nemișcată. 

— Da, așa e. Brandy-ul e cel mai bun în cazuri de șoc, a continuat amiralul 
în şoaptă, iar vocea lui mi-a amintit de o ţâţână ruginită. Am ţinut să vă 
informez că am cerut soldaţi din Antigua drept întăriri — vor fi puși la 
dispoziția dumneavoastră — gărzi, căutări în oraș —, dacă nu cumva îl prind 
trupele de ordine până atunci, a adăugat el. 

Ceilalţi bărbaţi au murmurat aprobator, pentru că și ei nutreau aceleași 
sentimente, dar au fost reduși imediat la tăcere de un gest autoritar al 
amiralului. 

— Sentimentele vă fac cinste, domnilor, a spus el, dar legea va fi respectată 
în toate privinţele. Să daţi ordinele potrivite soldaţilor de sub comanda 
dumneavoastră; când făptașul va fi prins, trebuie adus în faţa guvernatorului, 
iar justiţia va fi administrată conform legii, vă asigur. 

Nu mi-a plăcut felul în care a pronunțat cuvântul „administrată“, dar 
spusele lui au fost primite cu un cor aprobator din partea ofiţerilor. 

După ce a transmis ordinul cu glas normal, amiralul și-a luat rămas-bun în 
șoaptă. 

— Voi locui în oraș, la hotelul MacAdams, a hârâit el. Excelenţa Voastră, 
nu ezitaţi să mă convocați, dacă doriţi sprijinul meu. 

După pașii târșâiţi și murmurele ofiţerilor când l-au salutat pe guvernator cu 
glasuri reţinute pentru a nu mă trezi din somn, s-a auzit zgomotul produs de o 
singură persoană, foșnete și scârțâitul slab al unui scaun pe care se așază 
cineva. Pentru câteva clipe, s-a așternut liniștea. 

Apoi lordul John a spus: 

— Dacă doriţi, acum vă puteţi ridica. Cred că de fapt nu sunteți doborâtă de 
șoc, a adăugat el ironic. Socotesc că o simplă crimă nu este de ajuns pentru a 
copleși o femeie care s-a ocupat singură de epidemia de febră tifoidă. 

Mi-am luat prosopul de pe faţă, am coborât picioarele de pe canapea și m- 
am întors spre el. Stătea cu coatele rezemate de birou, ţinându-și bărbia în 
podul palmei și mă privea fix. 

— Există şocuri și șocuri, am spus eu, netezindu-mi părul și aruncându-i o 
privire. Sper că înţelegeţi ce vreau să spun. 

A părut surprins; apoi expresia de pe faţa lui m-a lămurit că înţelesese. A 
tras un sertar al biroului și a scos evantaiul meu din mătase albă, brodat cu 
violete. 

— Presupun că este al dumneavoastră. L-am găsit pe coridor. 

În timp ce mă privea, buzele i s-au arcuit într-un surâs ironic. 

— Înţeleg. Vă daţi seama, cred, cât de mult m-a afectat pe mine apariţia 
dumneavoastră în această seară. 

— Mă îndoiesc foarte mult, am spus eu. 

Degetele îmi erau încă reci și mă simţeam de parcă aș fi înghiţit un obiect 


mare din gheaţă, care mă apăsa dureros sub stern. Încercând să alung senzaţia, 
am inspirat adânc, dar fără niciun rezultat. 

— Nu aţi știut că Jamie era căsătorit? 

A clipit, dar nu tocmai la timp ca să mă împiedice să văd o mică grimasă de 
suferinţă, ca și cum cineva l-ar fi plesnit pe neașteptate peste obraz. 

— Ştiam că fusese căsătorit, m-a corectat el. 

Și-a lăsat mâinile să cadă pe birou și a început să se joace fără rost cu 
micile obiecte înșirate pe tăblie. 

— Mi-a spus — ori cel puţin mi-a dat de înţeles — că aţi murit. 

A ridicat un mic prespapier din argint și, cu ochii ţintă la suprafaţa lui 
strălucitoare, l-a răsucit în mâini. În obiect era încastrat un safir mare care a 
sclipit albăstrui în lumina lumânărilor. 

— Nu v-a vorbit despre mine? m-a întrebat el încet. 

Nu mi-am dat seama dacă reținerea din glas era durere sau furie. Fără să 
vreau, am simțit o oarecare milă faţă de el. 

— Ba da, am spus. A susţinut că îi sunteţi prieten. 

A ridicat ochii, iar faţa cu trăsături fine s-a luminat puţin. 

— Serios? 

— Trebuie să înţelegeţi, am spus eu. Eu și el am fost despărțiți de război, 
de Revoltă. Fiecare dintre noi a crezut că celălalt murise. L-am regăsit abia — 
Dumnezeule — abia acum patru luni! 

Am simţit că ameţesc, și nu doar din cauza evenimentelor din acea seară. 
Parcă trăisem câteva vieţi din ziua în care deschisesem ușa tipografiei din 
Edinburgh și îl găsisem pe A. Malcolm aplecat asupra mașinii de tipărit. 

Chipul i s-a mai relaxat puţin. 

— Am înţeles, a spus el încet. Așadar — nu l-aţi văzut de — Doamne, asta 
înseamnă douăzeci de ani! 

Stupefiat, s-a uitat ţintă la mine. 

— Şi patru luni? De ce... Cum? 

A clătinat din cap, alungând acele întrebări. 

— Ei bine, asta nu mai contează acum. Însă nu v-a spus... adică... nu v-a 
spus despre Willie? 

L-am privit nedumerită. 

— Cine e Willie? 

Drept explicaţie, s-a aplecat și a deschis sertarul biroului. A scos un mic 
obiect și l-a așezat pe tăblie, făcându-mi semn să mă apropii. 

Era un portret, o miniatură de formă ovală, plasată într-o ramă dintr-un 
lemn de culoare închisă, cu textură foarte fină. Am privit chipul și m-am 
aşezat brusc, pentru că mi s-au înmuiat genunchii. Abia dacă mai eram 
conștientă de prezenţa lui Grey, al cărui chip plutea deasupra biroului ca un 
nor la orizont și am ridicat miniatura ca să mă uit mai de aproape la ea. 

Primul gând care mi-a venit în minte a fost „ar putea fi fratele lui Bree“. Iar 
gândul următor m-a izbit cu forţa unei lovituri în plexul solar: „Dumnezeule 
din Ceruri, este fratele lui Bree!“ 


Nu încăpea nicio îndoială. Băiatul din portret avea nouă sau zece ani, 
prospeţimea copilăriei încă îi stăruia pe faţă, iar părul lui era castaniu-deschis, 
nu roșcat. Însă ochii albaștri, înclinați, priveau îndrăzneţ pe deasupra nasului 
care era cu vreun centimetru mai lung decât ar fi trebuit, iar oasele pomeţilor 
înalți de viking împungeau pielea netedă a obrajilor. Înclinarea capului sugera 
aceeași atitudine încrezătoare ca și a bărbatului care îl zămislise. 

Mâinile îmi tremurau atât de tare, încât am fost cât pe ce să scap portretul. 
L-am așezat pe birou, dar am rămas cu palma deasupra lui, de parcă m-aș fi 
temut că va sări să mă muște. Nu fără înţelegere, Grey mă urmărea. 

— Nu aţi știut? m-a întrebat. 

— Cine...? 

Glasul îmi era răgușit de șoc și a trebuit să tac pentru a mi-l drege. 

— Cine este mama? 

Uitându-se atent la mine, Grey a ezitat, apoi a ridicat ușor din umeri. 

— A fost. A murit. 

— Dar cine a fost? 

Undele de șoc continuau să se răspândească dintr-un epicentru ce-și avea 
locul în stomac. Creștetul capului mă furnica și degetele de la picioare îmi 
îngheţaseră, dar măcar am reușit să îmi ţin sub control coardele vocale. Nu e 
genul de bărbat care să doarmă singur, nu? Evident, nu era. 

— O chema Geneva Dunsady, a spus Grey. Sora soției mele. 

Străduindu-mă să pricep toate acestea, am simţit că mi se învârte capul și 
cred că am dovedit lipsă de tact. 

— Soţia dumneavoastră? am spus eu, holbându-mă la el. 

A roșit puternic și a privit în altă parte. Dacă avusesem vreo îndoială despre 
natura privirii pe care i-o aruncase lui Jamie, acum nu mai aveam niciuna. 

— Cred că aţi face bine să-mi explicaţi ce legătură aveţi cu Jamie, cu 
această Geneva și cu băiatul, am zis, ridicând din nou portretul. 

Glacial și rezervat, a înălțat o sprânceană; și el fusese șocat, însă începea 
să-și revină. 

— Nu văd de ce aș fi obligat să fac asta, a spus el. 

Mi-am reprimat impulsul de a-mi înfige unghiile în faţa lui, dar cred că 
acest lucru s-a văzut pe chipul meu, pentru că el s-a retras cu scaunul și s-a 
ridicat în picioare, pregătit să reacționeze cu repeziciune. Prevăzător, m-a 
privit din spatele biroului din lemn de culoare închisă. 

Am respirat adânc de câteva ori, mi-am descleștat pumnii și am vorbit cât 
am putut de calm. 

— Adevărat. Nu sunteți obligat. Dar aș aprecia foarte mult dacă aţi face-o. 
Şi de ce mi-aţi arătat portretul dacă nu voiaţi să aflu asta? am adăugat. Întrucât 
acum știu, voi afla restul de la Jamie, cu siguranță. Aţi putea măcar să îmi 
spuneți versiunea dumneavoastră. 

Am aruncat o privire pe fereastră; dunga de cer care se zărea printre 
obloanele trase pe jumătate era încă întunecată și mătăsoasă, fără semnele 
zorilor. 


— Timp avem de ajuns. 

A inspirat adânc și a lăsat prespapierul pe birou. 

— Cred că da. 

A întors capul brusc spre carafă. 

— Vreţi niște brandy? 

— Da, am spus imediat, și vă sugerez călduros să beţi și dumneavoastră. 
Cred că aveţi nevoie de băutură la fel de mult ca și mine. 

În colțul gurii i-a apărut pentru scurt timp un zâmbet slab. 

— Este o părere venită din partea unui medic, doamnă Malcolm? m-a 
întrebat sec. 

— Evident, l-am asigurat. 

După ce am convenit asupra acelui mic armistițiu, s-a rezemat de spătarul 
scaunului și a rotit încet paharul cu brandy între palme. 

— Aţi spus că Jamie v-a vorbit despre mine, a zis el. 

Probabil că am tresărit ușor când l-am auzit folosind numele de Jamie, 
pentru că s-a încruntat. 

— Preferaţi să mă refer la el cu numele de familie? a spus el cu răceală în 
glas. În circumstanţele de acum, nu știu ce nume să folosesc. 

— Nu, am răspuns făcând un semn nepăsător cu mâna, apoi am luat o 
înghiţitură de brandy. Da, mi-a vorbit de dumneavoastră. A spus că aţi fost 
guvernatorul închisorii de la Ardsmuir și că i-aţi fost prieten — și că poate avea 
încredere în dumneavoastră, am adăugat eu rezervată. 

Poate că Jamie socotea că putea avea încredere în lordul John Grey, dar eu 
nu eram de aceeași părere. 

De astă dată, zâmbetul lui a stăruit ceva mai mult. 

— Mă bucur să aud asta, a spus Grey încet. 

A coborât privirea spre lichidul de culoarea ambrei din pahar și l-a agitat cu 
delicateţe pentru a-i elibera buchetul puternic. A luat o înghiţitură, după care, 
hotărât, a pus paharul jos. 

— L-am cunoscut la Ardsmuir, așa cum v-a spus, a început lordul. Iar când 
închisoarea s-a desfiinţat și ceilalți deținuți au fost vânduți cu contract în 
America, am aranjat ca Jamie să fie eliberat condiţionat și să stea pe un 
domeniu din Anglia, numit Helwater, deţinut de niște prieteni ai familiei mele. 

A ezitat, s-a uitat la mine, apoi a adăugat simplu: 

— Nu am suportat gândul de a nu-l mai vedea niciodată, înțelegeţi? 

În câteva cuvinte, mi-a prezentat circumstanţele morții Genevei și ale 
nașterii lui Willie. 

— A fost îndrăgostit de ea? l-am întrebat. 

Băutura își adusese contribuţia la încălzirea mâinilor și a picioarelor, dar nu 
se atinsese de blocul de gheaţă din stomacul meu. 

— Nu mi-a vorbit niciodată despre Geneva, a spus Grey. 

A sorbit ultimele picături de brandy, a tușit și a întins mâna pentru a-și 
umple din nou paharul. S-a uitat la mine abia după ce a terminat. 

— Dar, cunoscând-o, mă îndoiesc, mi-a mărturisit el zâmbind ironic. Nici 


despre Willie nu mi-a vorbit, dar au existat multe bârfe despre Geneva și 
bătrânul lord Ellesmere, iar când băiatul a împlinit patru sau cinci ani, 
asemănarea demonstra foarte limpede cine îi era tată — pentru oricine se 
sinchisea să vadă bine, a precizat el și a mai luat o gură de brandy. Cred că 
soacra mea știe, dar bineînţeles că nu va sufla niciodată vreo vorbă. 

— Nu? 

M-a privit lung peste buza paharului. 

— Nu, dumneavoastră aţi face asta? Dacă aţi avea de ales ca singurul nepot 
să fie al nouălea conte de Ellesmere și moștenitor al uneia dintre cele mai 
bogate proprietăți din Anglia sau bastardul sărac lipit pământului al unui 
infractor scoţian, cum aţi proceda? 

— Am înţeles. 

Am mai luat o gură de brandy, încercând să mi-l imaginez pe Jamie cu o 
tânără englezoaică pe nume Geneva — și am reușit mult prea bine. 

— Întocmai, a spus sec Grey. Și Jamie a înţeles. Și, lucru foarte înţelept, a 
aranjat să plece de la Helwater înainte ca acest lucru să devină clar pentru 
toată lumea. 

— Şi aici interveniţi dumneavoastră în această poveste, nu? l-am întrebat. 

A închis ochii și a dat aprobator din cap. În reședință era liniște, deși am 
deslușit o ușoară agitaţie în depărtare, care m-a făcut conștientă de prezenţa 
oamenilor în apropiere. 

— Adevărat, a spus el. Jamie mi-a încredinţat mie băiatul. 


Grajdul de pe proprietatea Ellesmere era bine construit; plăcut iarna, 
vara devenea un refugiu răcoros. Armăsarul murg și-a mișcat lenevos 
urechile când prin dreptul lor a trecut o muscă, dar a rămas calm și 
mulțumit, bucurându-se de atenția pe care i-o acorda îngrijitorul lui. 

— Isobel e foarte nemulțumită de tine, a spus Grey. 

— Da? 

Glasul lui Jamie trăda indiferența. Nu mai trebuia să îşi facă griji în 
legătură cu neplăcerile pe care le provoca vreunui membru al familiei 
Dunsany. 

— A spus că i-ai vorbit lui Willie despre plecarea ta, ceea ce l-a afectat 
cumplit de mult. A urlat toată ziua. 

Jamie stătea cu faţa îndreptată în altă parte, dar Grey i-a văzut ușoara 
încordare a mușchilor gâtului. S-a retras și s-a rezemat de peretele 
grajdului și a urmărit țesala mișcându-se în jos, mereu și apăsat, 
trasând linii drepte, care lăsau urme întunecate pe pielea strălucitoare 
a calului. 

— N-ar fi fost mai bine să nu îi spui nimic băiatului? a întrebat Grey 
încet. 

— Cred că da — asta pentru lady Isobel. 

Fraser s-a întors pentru a pune la loc ţesala și a lovit armăsarul pe 
crupă drept semn că încheiase ţesălatul. Grey a avut impresia că acel 


gest reprezenta ceva definitiv; a doua zi, Jamie avea să plece. A simțit 
crescând un nod în gât, dar a reușit să îl înghită. S-a ridicat și l-a 
urmat pe Fraser spre ușa grajdului. 

— Jamie... a spus el, lăsându-și mâna pe umărul lui Fraser. 

Scoţianul s-a răsucit brusc, apoi trăsăturile feţei i s-au liniștit, dar nu 
îndeajuns de repede pentru a ascunde suferința din ochii lui. A rămas 
nemișcat și l-a măsurat de sus pe englez. 

— Ai tot dreptul să pleci, a spus Grey. 

În ochii lui Fraser a apărut o expresie de alarmă, înlocuită curând de 
una bănuitoare. 

— Chiar așa? a întrebat el. 

— Oricine are cât de cât ochi poate observa, a spus Grey sec. Dacă s- 
ar fi uitat mai atent la îngrijitorul cailor, oricine ar fi observat de multă 
vreme asta. A aruncat o privire spre armăsarul murg și a ridicat o 
sprânceană. Unele zămisliri poartă amprenta tatălui. Am impresia 
clară că oricare dintre odraslele tale vor arăta la fel. 

Jamie nu a spus nimic, dar lui Grey i s-a părut că faţa lui căpătase o 
nuanţă ceva mai palidă decât de obicei. 

— Cu siguranță că-ţi poţi da seama — mda, probabil că nu, s-a corectat 
el, nu cred că ai oglindă la dispoziţie, așa e? 

Jamie a clătinat instinctiv din cap. 

— Nu, a spus el, absent. Mă bărbieresc folosindu-mă de imaginea 
reflectată de apa din jeheabul cailor. 

A inspirat adânc și a expirat foarte slab. 

— Mda, bine, a spus el. 

A aruncat o privire spre casă, unde ferestrele franţuzești stăteau 
deschise spre peluză. În zilele frumoase, Willie obișnuia să se joace 
acolo după masa de prânz. 

Luând brusc o hotărâre, Fraser s-a întors spre Grey. 

— Vrei să facem câţiva pași împreună? a întrebat el. 

Fără să mai aștepte răspuns, a ieșit din grajd, mergând apoi pe aleea 
care ducea de la padoc spre pășunea de mai jos. S-au oprit abia după 
vreo patru sute de metri, într-un luminis însorit din apropierea unui 
pâlc de sălcii aflate la marginea eleșteului. 

Grey a descoperit că respira destul de greu după ce mersese în ritm 
rapid — trăise prea comod la Londra, s-a dojenit el în gând. Bineînţeles, 
Fraser nu transpirase, în ciuda căldurii acelei zile. 

Fără nicio introducere, Fraser s-a întors spre Grey. 

— Vreau să-ți cer o favoare. 

Privirea lui nu-i dezminţea firea. 

— Dacă îți închipui că voi spune cuiva... a început Grey, după care a 
clătinat din cap. Sunt convins că nu crezi că aș face așa ceva. La urma 
urmelor, am știut — sau măcar am bănuit asta — de ceva timp. 

— Nu. 


Jamie a zâmbit ușor. 

— Nu, nu am crezut că vei face asta. Dar vreau să te întreb. 

— Da, a spus imediat Grey. 

Un colț al gurii lui Jamie a tresărit. 

— Nu ţii să știi ce vreau în primul rând? 

— Îmi închipui că știu; dorești să am grijă de Willie; probabil să îţi 
trimit vorbă cum crește. 

Jamie a dat aprobator din cap. 

— Da, exact. 

A ridicat ochii spre pantă, unde casa era pe jumătate ascunsă, 
înconjurată de arțarii cu frunze roșietice. 

— Poate că este o povară pentru tine să-ţi cer să baţi drumul până la 
Londra ca să îl văd din când în când. 

— Nicidecum, a spus Grey. În după-amiaza asta am venit la tine să îţi 
dau o știre în ceea ce mă privește. Urmează să mă căsătoresc. 

— Te căsătorești? Pe fața lui Fraser a apărut o expresie care îi trăda 
șocul. Cu o femeie? 

— Cred că nu există alternativă, i-a răspuns sec Grey. Dar, fiindcă tot 
ai întrebat, da, cu o femeie. Cu lady Isobel. 

— Iisuse mare, omule! Nu poţi face așa ceva! 

— Ba pot, l-a asigurat Grey, apoi a făcut o grimasă. Mi-am încercat 
capacitatea la Londra; fii convins că voi fi un soț potrivit. Nu trebuie 
neapărat să te simţi bine în cursul actului ca să îl realizezi — ori poate 
știi deja asta. 

Un mușchi a tresărit la coada ochiului lui Jamie; nu tocmai o tresărire, 
dar suficientă pentru ca Grey să o observe. Jamie a deschis gura, dar a 
închis-o la loc și a clătinat din cap, dând de înţeles că se gândea la 
ceea ce avea să spună. 

— Dunsany este prea bătrân ca să se ocupe de conducerea domeniului, 
a spus Grey. Gordon a murit, iar Isobel și mama ei nu pot administra 
domeniul singure. Familiile noastre se cunosc de zeci de ani. Este o 
partidă cât se poate de potrivită. 

— Așa, și? 

Scepticismul sardonic din vocea lui Jamie era izbitor. Grey s-a întors 
spre el, iar pielea lui delicată s-a îmbujorat când i-a răspuns tăios. 

— O căsătorie înseamnă mai mult decât iubirea carnală. Mult mai 
mult. 

Fraser s-a îndepărtat brusc de el. A pășit spre marginea zonei umbrite 
și a rămas în picioare, cu tălpile afundate în noroiul de sub trestii, 
privind o vreme valurile. Grey a așteptat răbdător, profitând de ocazie 
pentru a-și elibera părul blond din șnurul care îi ţinea și a-l aranja cu 
o mână. 

În cele din urmă, pășind rar, Fraser s-a întors cu capul în piept, semn 
că se gândea. Ajuns faţă în faţă cu Grey, a ridicat privirea din nou. 


— Ai dreptate, a spus el încet. Nu am dreptul să gândesc urât despre 
tine, dacă nu dorești să o dezonorezi pe această doamnă. 

— Sigur nu vreau asta, a spus Grey. Pe de altă parte, a adăugat el ceva 
mai binedispus, asta înseamnă că voi rămâne aici permanent, ca să mă 
ocup de Willie. 

— Intenţionezi să renunți la poziţia ta din armată? 

A ridicat o sprânceană de culoare aramei, uitându-se la Grey. 

— Da, a spus acesta și a zâmbit, oarecum întristat. Într-un fel, va fi o 
ușurare. Cred că nu am fost făcut pentru a fi militar. 

Fraser a părut să rămână pe gânduri. 

— Ți-aș rămâne recunoscător, a spus el, dacă ai fi ca un tată vitreg 
pentru... fiul meu. 

Nu mai rostise acel cuvânt până atunci, iar sunetul lui a părut să îl 
șocheze. 

— Ti-aş fi îndatorat. 

Jamie a rostit acele vorbe ca și cum gulerul l-ar fi strâns, deși cămașa 
lui era descheiată la gât. Grey s-a uitat curios la el și a văzut că pielea 
feței lui devenise de un roșu-închis, dureros. 

— În schimb... Dacă vrei... Cum să spun, sunt dispus să... adică... 

Grey și-a reprimat dorința bruscă de a râde. Și-a lăsat o mână pe 
brațul masivului scoțian și l-a văzut pe Jamie încordându-se pentru a 
nu tresări la acea atingere. 

— Dragul meu Jamie, a spus Grey, neștiind dacă să râdă sau să se 
enerveze. Îmi oferi trupul tău drept răsplată pentru promisiunea de a 
mă ocupa de Willie? 

Chipul lui Fraser era împurpurat până la rădăcina părului. 

— Da, asta fac, s-a răstit el, cu buzele strânse. Vrei sau nu? 

Grey a izbucnit în râs, cu hohote lungi, văzându-se silit să se așeze pe 
malul înverzit pentru a-și reveni. 

— Of, Doamne, a spus el în cele din urmă, ștergându-și ochii. Nu 
credeam că voi trăi să aud o ofertă ca asta! 

Fraser, rămas în picioare lângă el, a coborât privirea. Lumina 
dimineții îi scotea în evidenţă silueta, conturându-i părul ca o flacără 
pe fundalul cerului azuriu. Lui Grey i s-a părut că vede un rictus ușor 
pe fața întunecată — amuzată și temperată de o ușurare profundă. 

— Înseamnă că nu mă dorești? 

Scuturându-și turul pantalonilor de praj, Grey s-a ridicat în picioare. 
— Te voi dori probabil până în ziua morţii, a mărturisit el cu un aer 
degajat. Însă, chiar dacă mă simt ispitit... 

A clătinat din cap, scuturându-și firele de iarbă de pe mână. 

— Chiar crezi că aș cere — sau aș accepta — o plată pentru un 
asemenea serviciu? a întrebat el. Serios, aș simţi că onoarea mea este 
grav insultată de o astfel de ofertă, mai ales că știu profunzimea 
sentimentului care i-a dat naștere. 


— Mada, bine, a mormăit Jamie. Nu am vrut să te insult. 

Grey nu își dădea seama dacă trebuia să râdă sau să plângă. A întins o 
mână și l-a atins pe Jamie pe obraz, care acum își recăpăta culoarea 
arămie obișnuită. 

— Pe de altă parte, nu-mi poți oferi ceea ce nu ai, a adăugat Grey în 
șoaplă. 

Grey mai mult a simţit decât a văzut cum dispare încordarea din trupul 
masiv aflat în faţa lui. 

— Te poți bucura de prietenia mea, a spus Jamie încet, dacă ea are 
vreo valoare pentru tine. 

— O valoare foarte mare. 

Preţ de câteva clipe, cei doi bărbaţi au rămas tăcuţi față în faţă, apoi 
Grey a suspinat și s-a întors pentru a privi spre soare. 

— S-a făcut târziu. Cred că mai ai multe lucruri de făcut astăzi. 

Jamie și-a dres glasul. 

— Da, desigur. Cred că trebuie să mă întorc la muncă. 

— Da, așa cred și eu. 

Pregătit de plecare, Grey și-a îndreptat poalele tunicii. Însă Jamie a 
mai zăbovit stângaci încă un moment, apoi, ca și cum s-ar fi hotărât 
dintr-odată, a făcut un pas înainte și, aplecându-se, a cuprins faţa lui 
Grey între palme. 

Grey a simţit mâinile mari și calde pe obraji, ușoare și puternice 
precum atingerea unei pene de vultur, apoi, buzele moi și mari ale lui 
Jamie Fraser lipite de ale sale. Au urmat o impresie trecătoare de 
tandrețe și de tărie, ambele ţinute în frâu, gustul slab de bere și de 
pâine proaspăt coaptă. Apoi totul a dispărut, iar John Grey a rămas 
clipind în soare. 

— Oh, a făcut el. 

Jamie i-a aruncat un zâmbet sfios și strâmb. 

— Da, în fine, a spus el. Cred că nu m-am otrăvit. 

S-a întors și a dispărut prin perdeaua de sălcii, lăsându-l singur pe 
lordul John Grey între umbre. 


Guvernatorul a rămas tăcut o clipă. Apoi a ridicat ochii, cu un zâmbet 
pierit. 

— Atunci a fost prima oară când m-a atins din proprie iniţiativă, a spus el 
încet. Şi ultima oară, în seara asta, când i-am dat o copie a acestei miniaturi. 

Am rămas ca o stană de piatră, cu paharul de brandy neatins în mână. Nu 
ştiam sigur ce simţeam; șoc, furie, groază, gelozie și milă, toate străbătându- 
mă în valuri succesive, amestecate cu vârtejuri de emoţii neclare. 

O femeie fusese ucisă cu violenţă în apropiere, în orele din urmă. Și totuși, 
scena din camera de odihnă părea ireală, în comparaţie cu acea miniatură; o 
imagine mică și lipsită de importanţă, pictată în tonuri de roșu. Pentru 
moment, nici eu, nici lordul John nu manifestam vreun interes față de crimă 


sau de justiţie — ori faţă de altceva care se afla dincolo de noi. 

Cu o expresie concentrată, guvernatorul îmi examina chipul. 

— Cred că ar fi trebuit să vă recunosc pe navă, a spus el. Dar, desigur, 
timpul scurs, plus că vă credeam moartă de multă vreme. 

— Păi, era întuneric, am spus eu, lucru ce mi s-a părut ridicol. 

Mi-am trecut o mână prin părul buclat, simţindu-mă ameţită de brandy și de 
nesomn. Apoi am înţeles ce spusese. 

— Să mă recunoașteți? Dar nu ne-am întâlnit niciodată! 

El a ezitat, apoi a dat afirmativ din cap. 

— Vă mai aduceţi aminte de o pădure întunecată, din apropiere de 
Carryarrick, din Highlands, acum douăzeci de ani? Şi de un băiat cu mâna 
ruptă? Dumneavoastră mi-aţi pus-o la loc. 

A ridicat braţul cu pricina drept demonstraţie. 

— Iisuse Roosevelt Hristoase! 

Am luat o gură de brandy care m-a făcut să tușesc și să mă înec. Cu ochii în 
lacrimi, am clipit uitându-mă la el. Știind acum cine era, am distins oasele fine 
și ușoare și am revăzut conturul mai delicat al băiatului de odinioară. 

— A fost prima oară că am văzut sâni de femeie, a spus el ironic. A fost un 
șoc mare pentru mine. 

— Din care se pare că v-aţi revenit, am spus eu cu glas destul de rece. S-ar 
zice că l-aţi iertat pe Jamie pentru că v-a rupt braţul și v-a ameninţat că vă 
împușcă. 

A roșit ușor și a așezat paharul pe masă. 

— Eu... Ei bine, da, a rostit el brusc. 

Am rămas așa o vreme, niciunul dintre noi neștiind ce să zică. Lordul a tras 
adânc aer în piept o dată sau de două ori, de parcă ar fi vrut să spună ceva, 
apoi s-a lăsat păgubaș. Într-un târziu, a închis ochii, ca și cum și-ar fi lăsat 
sufletul în mâinile lui Dumnezeu, după care i-a deschis și s-a uitat la mine. 

— Ştiţi..., a început el, dar s-a oprit. 

Și-a privit pumnii încleștaţi, apoi și-a mutat privirea, însă nu spre mine. O 
piatră albastră a sclipit pe degetul lui, strălucitoare ca o lacrimă. 

— Ştiţi, a spus el din nou, blând, uitându-se la mâinile lui, ce înseamnă să 
iubeşti pe cineva și să nu poţi niciodată, dar niciodată, să-i dăruiești pace, 
bucurie sau fericire? 

Și-a ridicat ochii plini de suferinţă. 

— Să știi că nu îi poţi dărui fericire, nu din pricina ta sau a lui, ci pur și 
simplu pentru că nu ești persoana potrivită pentru el? 

Am păstrat tăcerea, văzând aievea alt chip frumos, dar nu al lui. Unul 
măsliniu, nu cu pielea albă. Nu mai simţeam adierea călduroasă a nopţii 
tropicale, ci suflarea tăioasă a iernii din Boston. În faţa ochilor mi s-a arătat o 
lumină ce pulsa precum sângele pompat de inimă, vărsându-se peste omătul 
rece al lenjeriei de spital. 

„.. pentru că nu ești persoana potrivită pentru el. 

— Știu, am șoptit, cu mâinile încleștate în poală. 


Îi spusesem lui Frank să mă părăsească. Dar el nu a putut s-o facă, aşa cum 
eu nu am putut să îl iubesc cum trebuie, fiindcă îmi găsisem sufletul pereche 
în altă parte. 

Ah, Frank, am spus în sinea mea. lartă-mă. 

— Mă interesează dacă dumneavoastră credeţi în destin, a continuat lordul 
John. 

Umbra unui zâmbet a pierit iute de pe chipul lui. 

— Dumneavoastră, dintre toți oamenii, păreţi cea mai potrivită să daţi un 
răspuns. 

— Așa credeţi? am rostit mohorâtă. Însă nici eu nu știu mai multe. 

El a clătinat din cap, apoi a întins mâna și a ridicat portretul în miniatură. 

— Am fost mai mult decât norocos, presupun, a zis el încet. Un singur 
lucru de mare însemnătate mi-a luat. 

Expresia de pe chipul lui s-a îmblânzit, privind faţa băieţelului în palma sa. 

— Şi mi-a dat în schimb cel mai preţios lucru. 

Fără să mă gândesc, mi-am răsfirat degetele pe pântec. Jamie îmi dăduse 
același dar preţios, însă cu un preţ enorm pentru el. Am auzit sunetul unor pași 
pe hol, înăbușiţi de covorul gros. A urmat un ciocănit puternic și un soldat și-a 
vârât capul pe ușă. 

— Doamna și-a revenit? a întrebat el. Căpitanul Jacobs a terminat 
interogatoriul și trăsura lui monsieur Alexandre s-a întors. 

M-am ridicat imediat în picioare. 

— Da, mă simt bine. 

M-am întors spre guvernator, fără să știu ce i-aș mai putea spune. 

— Vă mulţumesc pentru... a fost... 

Guvernatorul a făcut o plecăciune adâncă, apoi a ocolit biroul pentru a mă 
conduce. 

— Regret din toată inima că aţi fost supusă unei experienţe atât de şocante, 
doamnă, a spus el, cu o urmă de regret diplomatic în glas. 

Revenise la atitudinea lui oficială, egală și cizelată ca și parchetul lustruit. 

L-am urmat pe soldat, însă, odată ajunsă la ușă, dintr-un impuls, m-am 
întors spre el. 

— Când ne-am cunoscut, în acea noapte pe bordul navei Porpoise, mă 
bucur că nu aţi știut cine sunt... Mi-aţi plăcut. Atunci. 

O clipă, a rămas drept, politicos, însă distant. După aceea, masca lui a 
căzut. 

— Şi mie mi-aţi plăcut, a spus el încet. Atunci... 


Mă simţeam de parcă aș fi călătorit alături de un străin. Lumina începea să 
capete o nuanţă gri spre zori și, chiar și în semiîntunericul din caleașcă, l-am 
văzut pe Jamie așezat în faţa mea, cu chipul tras de oboseală. Îşi scosese 
peruca imediat ce ne-am îndepărtat de reședința guvernatorului, renunțând la 
faţada de francez rafinat și lăsând să iasă la iveală scoţianul răvășit. Părul lăsat 
liber i se revărsase în valuri pe umeri, întunecat în acea lumină dinaintea 


zorilor care văduvește totul de orice culoare. 

— Crezi că el a făcut-o? l-am întrebat într-un târziu, doar pentru a găsi ceva 
de discutat. 

Avea ochii închiși. Auzindu-mă, i-a deschis și a ridicat ușor din umeri. 

— Nu știu, mi-a răspuns el, părând extenuat. Și eu m-am întrebat de o mie 
de ori în noaptea asta — și am fost întrebat de mai multe ori. 

Și-a frecat fruntea cu mâna făcută pumn. 

— Nu-mi pot imagina că un om pe care îl cunosc face așa ceva. Şi totuși... 
în fine, știi că e în stare de orice când e răpus de băutură. Și a mai ucis când 
era beat — îl mai ţii minte pe omul de la vamă care a venit la bordel? 

Am încuviinţat în tăcere, iar el s-a aplecat în faţă și, sprijinindu-și coatele 
pe genunchi, și-a cuprins capul în mâini. 

— Dar de data asta e altceva, a continuat el. Nu-mi dau seama... sau poate 
că da. Ştii ce a spus despre femei când era pe corabie. Şi dacă această doamnă 
Alcott a flirtat cu el... 

— A făcut-o, am spus. Am văzut-o chiar eu. 

Fără să ridice privirea, a dat din cap. 

— La fel și alți oameni. Dar dacă l-a lăsat să creadă că dorea să meargă mai 
departe, apoi probabil l-a respins ori poate l-a luat în râs... iar el era dus cu 
totul din cauza băuturii... și cum pumnale sunt la îndemână pe fiecare perete al 
reședinței... 

A oftat şi s-a îndreptat de spate. 

— Doar Dumnezeu știe. Eu unul n-am habar, a adăugat cu amărăciune, în 
timp ce își netezea părul cu o mână. Ar mai fi ceva. Am fost silit să le spun că 
îl cunoșteam prea puţin pe Willoughby, că l-am întâlnit pe vasul poștal din 
Martinica și că m-am gândit că ar fi fost bine să-l prezint, dar că nu am avut 
idee de unde venea și ce fel de om era. 

— Şi te-au crezut? 

S-a uitat ironic la mine. 

— Deocamdată. Dar nava asta revine peste șase zile — moment în care îl 
vor întreba pe căpitan și vor descoperi că el nu i-a văzut în viaţa lui pe 
monsieur Etienne Alexandre și pe soţia lui, fără a mai vorbi de un diavol mic 
și galben care e considerat ucigaș. 

— Ar fi cam stânjenitor, am remarcat eu, gândindu-mă la Fergus și la 
soldatul acela. Deja nu prea mai suntem bine-veniţi, din cauza domnului 
Willoughby. 

— Asta nu-i nimic pe lângă ce se va întâmpla dacă nu-l găsesc în cele șase 
zile, m-a asigurat el. În cele șase zile, de la Blue Mountain House până la 
Kingston, se va duce vestea despre oaspeţii familiei Maclver — pentru că 
servitorii de acolo știu cine suntem. 

— La naiba! 

A zâmbit scurt și mi s-a strâns inima văzându-l. 

— Englezoaico, te pricepi să foloseşti cuvintele. Da, în fine, asta înseamnă 
că trebuie să-l găsim pe Ian în aceste șase zile. Mă duc de îndată la Rose Hall, 


dar cred că, înainte de a porni, trebuie să ne odihnim puţin. 

A căscat larg cu mâna la gură și, clipind, a clătinat din cap. 

Nu am mai vorbit decât după ce am ajuns la Blue Mountain House și ne-am 
strecurat pe vârfurile picioarelor prin casa adormită către camera noastră. 

M-am schimbat în dressing și, cu o senzaţie de ușurare, am dat drumul 
corsetului greu pe podea, apoi mi-am scos agrafele și mi-am lăsat părul să 
alunece liber pe umeri. Purtând doar o cămășuţă din mătase, am intrat în 
dormitor și l-am găsit pe Jamie stând lângă ușile franţuzești în cămașă și 
privind spre lagună. 

Când m-a auzit, s-a întors și mi-a făcut semn să mă apropii, ducând apoi un 
deget la buze. 

— Vino să vezi, a șoptut. 

În lagună era un mic grup de lamantini, trupuri mari și cenușii care 
alunecau prin apa cristalină și întunecată, ridicându-se și lucind ca niște stânci 
netede și umede. Păsările începuseră să-și lanseze chemările în copacii din 
apropierea casei; în afară de asta, singurele sunete erau scoase de lamantinii 
care se ridicau la suprafaţă pentru a respira. Şi, când și când, un sunet bizar, 
amintind de un bocet îndepărtat când se chemau unul pe altul. 

Stând alături, i-am urmărit în tăcere. Laguna a devenit verde când primele 
raze de soare au atins luciul apei. În acea stare de oboseală extremă, în care 
fiecare simţ este amplificat în mod supranatural, l-am perceput pe Jamie de 
parcă l-aș fi atins. 

Dezvăluirile făcute de John Grey mă ușuraseră de cele mai multe temeri și 
îndoieli — și totuși, rămânea faptul că Jamie nu-mi vorbise despre fiul lui. 
Desigur, avea motive — și încă întemeiate — să păstreze secretul, dar nu credea 
că poate să aibă încredere în mine că îl voi păstra și eu? Brusc, m-am gândit 
că probabil păstrase tăcerea din cauza mamei băiatului. Poate că, în ciuda 
părerii lui Grey, o iubise. 

Murise; mai avea vreo importanță dacă o iubise? Răspunsul era că avea. 
Vreme de douăzeci de ani, îl socotisem mort, iar asta nu influenţase ceea ce 
simţeam pentru el. Dacă și el o iubise la fel pe acea tânără englezoaică? Mi- 
am înghiţit nodul din gât și am încercat să-mi fac curaj pentru a-l întreba. 

În ciuda frumuseţii din zori a lagunei, o ușoară încruntare îi încreţea 
fruntea, iar faţa arăta că era cufundat în gânduri. 

— La ce te gândești? l-am întrebat în cele din urmă, incapabilă să cer 
alinare și temându-mă să cer adevărul. 

— Doar la asta mi-e gândul, mi-a răspuns el, continuând să urmărească 
lamantinii. La Willoughby, înţelegi? 

Evenimentele din acea noapte păreau îndepărtate și lipsite de importanţă. 
Însă se comisese o crimă. 

— Ce anume? 

— La început nu am putut crede că Willoughby a făcut așa ceva — cum ar 
putea? 

A tăcut o clipă și a plimbat un deget pe geamul ce se aburise ușor în timp 


ce soarele răsărea. 

— Şi totuși... 

S-a întors cu fața spre mine. 

— Poate înțeleg, a continuat el, tulburat. Era singuratic, foarte singuratic. 

— Străin într-o ţară străină, am spus încet, amintindu-mi poemele lui, 
desenate în solitudine cu cerneală neagră, trimise să zboare spre patria 
pierdută demult, încredințate oceanului pe aripi de hârtie albă. 

— Da, așa e, a încuviințat Jamie trecându-și o mână încet prin părul care 
lucea ca arama în lumina proaspătă a zilei. Iar când un bărbat este atât de 
singuratic — ei, poate că nu e decent să o spun, dar relația intimă cu o femeie 
ar fi probabil singurul lucru care l-ar ajuta să uite o vreme. 

A coborât ochii, și-a întors palmele și a mângâiat cicatricea de la degetul 
mijlociu cu arătătorul mâinii stângi. 

— Asta m-a făcut să mă căsătoresc cu Laoghaire, a spus încet. Nu cicăleala 
lui Jenny. Nici mila față de ea sau față de fetele ei. Nici măcar o pereche de 
boașe dureroase. 

Un colţ al gurii i s-a ridicat, apoi s-a destins. 

— Voiam doar să uit că eram singur, a încheiat el aproape în șoaptă. 

Neliniștit, s-a întors din nou spre fereastră. 

— Şi mă gândesc că dacă chinezul s-a apropiat de ea, dorind asta — având 
nevoie de asta — și ea l-a respins... 

A ridicat din umeri și a continuat să privească spre verdele glacial al 
lagunei. 

— Da, poate că o fi făcut-o, a adăugat. 

Am rămas lângă el. În mijlocul lagunei, un lamantin a apărut lenevos la 
suprafață, apoi s-a răsucit cu burta în sus, ținând la piept un pui, spre lumina 
soarelui. 

A tăcut câteva momente, la fel și eu, neștiind cum să conduc discuția spre 
ceea ce văzusem și auzisem la reședința guvernatorului. 

Mai mult am simţit decât l-am văzut înghițind în sec, apoi s-a întors de la 
fereastră spre mine. Îi apăruseră riduri de oboseală, dar expresia feţei trăda 
hotărârea — aceeași înfățișare o avea când îl aștepta o bătălie. 

— Claire, a spus el și imediat am încremenit. Îmi spunea pe nume doar 
când era extrem de serios. Claire, trebuie să-ţi mărturisesc ceva. 

— Ce anume? 

Încercasem să găsesc o cale de a-l întreba, însă brusc nu mai voiam să aud. 
M-am retras o jumătate de pas, să mă îndepărtez de el, dar m-a prins de braţ. 

Ținea ceva ascuns în pumn. Mi-a luat mâna care nu a opus rezistenţă și mi- 
a pus obiectul în palmă. Fără să mă uit, mi-am dat seama ce era; am simţit 
forma ovală a ramei delicate și ușoara asprime a suprafeţei pictate. 

— Claire... 

I-am observat mușchii gâtului tremurând ușor când a înghiţit. 

— Claire, trebuie să-ţi spun. Am un fiu. 

Nu am zis nimic, doar am desfăcut palma. Am văzut același chip din biroul 


lui Grey, o versiune copilăroasă și mândră a bărbatului din faţa mea. 

— Trebuia să-ţi fi spus mai demult. 

Mi-a privit faţa cercetător, încercând să descopere vreun indiciu privind 
simţămintele mele, dar de astă dată probabil că expresia mea nu trăda nimic. 

— Aș fi făcut-o — doar că... 

A inspirat adânc pentru a găsi tăria să continue. 

— Nu am povestit nimănui despre el. Nici măcar lui Jenny. 

Asta m-a îmboldit să vorbesc. 

— Jenny nu știe? 

A clătinat din cap și s-a întors pentru a urmări lamantinii. Alarmaţi de 
vocile noastre, aceștia se retrăseseră, apoi s-au liniștit, hrănindu-se cu algele 
de la marginea lagunei. 

— Eram în Anglia. E... e... n-am putut recunoaște că e al meu. E bastard, 
nu? 

Probabil că obrajii lui păreau îmbujoraţi din pricina razelor soarelui. Şi-a 
mușcat buza și a continuat: 

— Nu l-am văzut de când era mic. Nu-l voi revedea — decât într-o pictură 
ca asta. 

A luat portretul din mâna mea și l-a cuibărit în palmă ca și cum ar fi fost 
capul unui copil mic. A clipit și și-a plecat capul deasupra lui. 

— M-am temut să-ți spun, a murmurat el. Mi-a fost teamă că vei crede că 
probabil am avut o duzină de bastarzi... că, știind că mai am un copil, vei 
crede că nu-mi pasă prea mult de Brianna. Dar îmi pasă, Claire, mult mai mult 
decât îţi pot spune. 

A ridicat capul și m-a privit direct. 

— O să mă ierţi? 

— Ai... 

Cuvintele erau gata să mă sufoce, dar trebuia să le rostesc. 

— Ai iubit-o? 

O expresie de nespusă tristeţe i-a apărut pe faţă, dar nu și-a luat ochii de la 
mine. 

— Nu, a zis încet. Ea... ea m-a vrut. Ar fi trebuit să găsesc o cale, ar fi 
trebuit să o opresc, dar nu am putut. Voia să mă culc cu ea. Am făcut-o și... a 
murit din pricina asta. 

A coborât privirea, iar genele lungi i-au ascuns ochii. 

— Sunt vinovat pentru moartea ei, în faţa lui Dumnezeu; poate cu atât mai 
vinovat cu cât nu am iubit-o. 

Nu am spus nimic, ci am întins mâna și i-am atins obrazul. Și-a apăsat 
mâna peste a mea, cu forţă, și a închis ochii. Pe peretele de lângă noi era un 
gecko, aproape de aceeași culoare ca tencuiala galbenă, începând să lucească 
în lumina care sporea. 

— Şi cum e? am întrebat încet. Fiul tău. 

A zâmbit ușor, fără să deschidă ochii. 

— Răsfăţat şi îndărătnic. Nepoliticos. Zgomotos. Un temperament 


năvalnic, a răspuns și a înghiţit în sec. Și frumos, simpatic și vioi, dar și 
puternic, a adăugat cu glas atât de slab, încât abia l-am auzit. 

— Şi e al tău, am spus. 

Și-a strâns degetele în jurul mâinii mele, ţinându-mi-le apăsate de firele moi 
de păr de pe obraz. 

— Şi e al meu, a adăugat el. 

A inspirat adânc și am văzut strălucirea lacrimilor pe sub pleoapele închise. 

— Trebuia să ai încredere în mine, am spus într-un târziu. 

A dat încet din cap, apoi a deschis ochii, continuând să mă ţină de mână. 

— Probabil că da. Și totuși mă gândeam... cum să-ţi spun totul, despre 
Geneva, Willie și John — îl cunoști pe John? 

S-a încruntat ușor, apoi s-a relaxat când am dat aprobator din cap. 

— Mi-a povestit. Despre toate. 

A ridicat din sprâncene, apoi a continuat: 

— Mai ales după ce ai aflat de Laoghaire. Cum puteam să-ţi povestesc și să 
cred că vei ști să faci deosebirea. 

— Ce deosebire? 

— Geneva, mama lui Willie, mi-a dorit trupul, a spus încet, urmărind mica 
șopârlă al cărei pântec se umfla și se dezumfla ritmic. Laoghaire a avut nevoie 
de numele meu și de braţele mele ca să le întreţin pe ea și pe fiicele ei. 

A întors capul, iar ochii lui albaștri s-au aţintit asupra mea. 

— John... în fine — a dat din umeri — n-am putut să-i ofer ce voia și mi-e 
prieten destul de apropiat ca să nu mi-o ceară. Dar cum îţi puteam povesti 
toate aceste lucruri? a spus el, iar colţurile gurii i s-au arcuit. Și apoi să-ţi spun 
că doar pe tine te-am iubit? M-ai fi crezut? 

Întrebarea a rămas suspendată între noi, licărind precum reflexiile din apa 
lagunei. 

— Dacă o spui tu, voi crede. 

— Serios? a părut ușor uimit. De ce? 

— Pentru că eşti un om onest, Jamie Fraser, am răspuns, zâmbind ca să nu 
izbucnesc în plâns. Şi Domnul să aibă milă de tine. 

— Doar pe tine, a spus el, atât de încet, încât abia dacă l-am auzit. „Să te 
venerez cu trupul meu, să îți ofer ajutorul brațelor mele. Să îți dau numele, 
inima și sufletul meu.“ Pentru că nu mă vei lăsa să mint și totuși mă vei iubi. 

În acea clipă l-am atins. 

— Jamie, am spus cu delicateţe și mi-am lăsat mâna pe brațul lui. Nu mai 
eşti singur. 

S-a întors și, căutându-mi chipul, m-a strâns în brațe. 

— Îți jur, am spus. Când ne-am căsătorit, nu am rostit totul în mod serios, 
dar acum îţi jur și e adevărat. 

l-am întors mâna între ale mele, simțind pielea netedă de la baza 
încheieturii, unde pulsul bătea sub apăsarea degetelor mele, unde lama 
pumnalului îi tăiase carnea cândva și sângele lui se amestecase cu al meu pe 
vecie. 


Mi-am apăsat încheietura peste a lui, puls peste puls, bătaie de inimă peste 
altă bătaie de inimă. 

— Sânge din sângele meu... am șoptit. 

— Os din oasele mele. 

Şoapta lui a fost profundă și răgușită. A îngenuncheat brusc în faţa mea și a 
pus mâinile împreunate într-ale mele; gestul pe care îl face un scoţian când îi 
jură credinţă căpeteniei lui. 

— Îți dau spiritul meu, a spus el, cu capul aplecat peste mâinile noastre. 

— Până când viața noastră se va încheia, am spus încet. Dar ea încă nu s-a 
încheiat, Jamie, adevărat? 

Apoi s-a ridicat și mi-a scos cămașa, iar eu m-am întins goală pe patul 
îngust, l-am tras spre mine în lumina gălbuie și plăcută și l-am dus acasă, 
acasă și iar acasă, și niciunul dintre noi nu a mai rămas singur. 


60. PARFUMUL PIETRELOR PREŢIOASE 


La Rose Hall, aflat la șaisprezece kilometri de Kingston, se ajungea pe un 
drum întortocheat și abrupt, acoperit cu praf roșcat, care ducea spre munţii 
albăstrui. Drumul era năpădit de vegetaţie și atât de îngust, încât a trebuit să 
călărim în șir indian mai tot timpul. L-am urmat pe Jamie prin peșterile 
întunecate, emanând un miros dulceag, create de crengile cedrilor, pe sub 
copaci înalți de aproape treizeci de metri. În umbra de pe sol creșteau ferigi 
uriașe, cu tulpini groase cam cât un gât de vioară. 

Dacă nu luam în seamă chemările păsărilor din desișuri — și chiar și acestea 
încetau când treceam prin dreptul lor —, era o liniște deplină. La un moment 
dat, calul lui Jamie a încremenit și s-a retras fornăind; am așteptat cât un șarpe 
micuţ, de culoare verde, a traversat poteca și a ajuns în desișuri. M-am uitat 
după el, dar nu am reușit să văd mai departe de trei metri de marginea 
drumului, fiindcă acolo nu existau decât umbre verzi și răcoroase. Speram că 
domnul Willoughby urmase acea cale — nimeni nu l-ar fi găsit într-un 
asemenea loc. 

În ciuda căutărilor febrile efectuate în oraș de trupele de ordine ale insulei, 
chinezul nu fusese descoperit. În ziua următoare era așteptat să sosească un 
detașament special din cazărmile din Antigua. Între timp, toate casele din 
Kingston erau baricadate ca niște seifuri de bancă, iar proprietarii se 
înarmaseră până în dinţi. 

Atmosfera din oraș era de-a dreptul primejdioasă. Așa cum se exprimaseră 
ofițerii navali, colonelul care comanda trupele de ordine era de părere că, în 
cazul capturării, chinezul va fi norocos dacă va supravieţui îndeajuns pentru a 
ajunge în ștreang. 

— Va fi sfârtecat, așa cred, spusese colonelul Jacobs când ne condusese de 
la reședință în noaptea crimei. Îndrăznesc a spune că testiculele îi vor fi 
smulse și îndesate pe gât, adăugase el, cu o satisfacţie sumbră. 

— Așa cred și eu, murmurase Jamie în franceză, în timp ce mă ajuta să urc 
în caleașcă. 

Ştiam că problema referitoare la domnul Willoughby încă îl tulbura; 
rămăsese tăcut și gânditor cât călărisem prin munţi. Şi totuși, nu puteam face 
nimic. În cazul în care micuțul chinez era nevinovat, nu îl puteam salva; dacă 
era vinovat, nu îl puteam abandona. Puteam doar spera că nu va fi găsit. 

Iar până atunci mai aveam cinci zile ca să îl găsim pe Ian cel Tânăr. Dacă 
se afla la Rose Hall, totul era bine. Dacă nu... 

Un gard și o poartă scundă marcau hotarul dintre plantație și pădurea 


înconjurătoare. În interior, terenul fusese curățat și se plantaseră trestie-de- 
zahăr și arbori de cafea. La o oarecare depărtare de casă, pe o colină, se găsea 
o clădire mare, simplă, cu pereţi din chirpici și acoperiș din frunze de palmier. 
Pretutindeni forfoteau oameni cu pielea neagră, și am simţit mirosul slab, dar 
persistent de zahăr ars, care domina locul. 

Mai jos de rafinărie — cel puţin asta am presupus că era respectiva clădire — 
se înălța o presă mare pentru trestia-de-zahăr. Un utilaj cu aspect primitiv, 
alcătuit dintr-o pereche de scânduri groase așezate în formă de X pe un fus 
enorm, aflat peste corpul presei asemănător unei lăzi mari. Doi sau trei bărbaţi 
se căţărau pe presă, care în acele momente nu funcţiona; boii care o acționau 
erau legaţi de picioare la o oarecare distanţă de ea și pășteau. 

— Oare cum coboară zahărul tocmai de aici? am întrebat curioasă, 
gândindu-mă la drumul îngust pe care urcaserăm până acolo. Pe catâri? 

Mi-am scuturat acele de cedru de pe umerii rochiei ca să devin cât de cât 
prezentabilă. 

— Nu, mi-a răspuns Jamie cu un aer absent. ÎL trimit în josul râului, cu 
bărcile. Râul e acolo, lângă mica trecătoare care se vede dincolo de casă. 

A făcut semn cu bărbia și a tras în același timp de frâu, folosindu-se de 
cealaltă mână pentru a-și scutura de pe haină praful adunat în cursul călătoriei. 

— Englezoaico, ești pregătită? 

— Ca întotdeauna. 

Rose Hall era o clădire cu etaj; lungă și bine proporţionată, cu acoperiș din 
plăci scumpe de ardezie, cam la fel ca foile de tablă din staniu care acopereau 
mai toate reședințele plantatorilor. Pe o latură a casei se întindea o verandă 
lungă, spre care dădeau ferestre lungi și uși franțuzești. 

În faţa ușii principale se găsea un trandafir mare, cu flori galbene, cățărat pe 
un Spalier și întins peste marginea acoperișului. Degaja un parfum atât de 
ameţitor, încât am simţit că mă înăbuș ori poate emoția făcea ca respiraţia mea 
să fie sacadată și să mi se oprească în gâtlej. În timp ce aşteptam să ni se 
deschidă ușa, am privit în jur și am încercat să zăresc pe cineva cu pielea albă 
în apropiere de rafinăria de zahăr de mai sus de casă. 

— Da, domnu”? 

O sclavă de vârstă mijlocie a deschis ușa, uitându-se curioasă la noi. Era 
corpolentă, purta o rochie albă din bumbac și un turban roșu, iar pielea ei avea 
culoarea aurie și bogată a miezului florilor de trandafir de pe spalier. 

— Domnul și doamna Malcolm. Am venit în vizită la doamna Abernathy, 
dacă nu te superi, a spus Jamie politicos. 

Femeia a părut oarecum surprinsă, ca și cum oaspeţii erau ceva rar acolo, 
dar, după un moment de nehotărâre, a dat din cap și s-a retras, deschizând ușa 
larg. 

— Să așteptați în salon, vă rog, domnu”, a spus ea cu un ușor accent care a 
făcut cuvântul să sune „salong“. O s-o întreb pe stăpâna dacă vrea să vă 
primească. 

Era o încăpere spațioasă, lungă și bine proporționată, luminată de ferestre 


batante uriașe pe o latură. La capătul celălalt al camerei se afla șemineul, o 
structură impresionantă, cu o plintă din piatră și cu o vatră din plăci de gresie, 
care se întindea aproape cât tot peretele. Puteai frige și un bou acolo fără nicio 
problemă, iar prezenţa unei ţepușe mari sugera că proprietarul casei chiar 
făcea asta din când în când. 

Sclava ne-a condus spre o canapea din răchită și ne-a invitat să ne așezăm. 
I-am ascultat îndemnul, apoi am privit în jur, prin ferestrele care ofereau o 
imagine a câmpurilor cu trestie-de-zahăr ce se întindeau în josul casei. 

Era o încăpere ciudată, cu mobilier confortabil din răchită și din ratan, cu 
perne decorative mari și moi, dar împodobită cu obiecte mici, rare și 
neobișnuite. Pe pervazul unei ferestre se afla un șir de clopoței din argint, 
aşezaţi de la mic la mare. Câteva siluete ghemuite din piatră și din teracotă se 
găseau pe masa de lângă cotul meu; un fel de fetișuri sau idoli. 

Toate aveau forma unor femei, gravide în ultimul stadiu sau cu sâni rotunzi 
enormi și coapse de dimensiuni exagerate, toate prezentând o sexualitate clară 
și ușor tulburătoare. În niciun caz nu trăiam într-o epocă plină de rigori, dar nu 
m-aș fi așteptat să descopăr asemenea obiecte într-o sufragerie, indiferent de 
epocă. 

Relicvele iacobite erau ceva mai normale. O cutie cu tutun de prizat, o 
carafă, un evantai decorat, un platou mare, chiar și covorul mare, ţesut, de pe 
podea; toate erau împodobite cu trandafirul alb și pătrat al Stuarţilor. Asta nu 
mi s-a părut chiar atât de ciudat — mulţi iacobiţi fugiseră din Scoţia după lupta 
de la Culloden și se stabiliseră în Indiile de Vest, căutând să își refacă averile. 
Ceea ce vedeam mi se părea încurajator. Un proprietar cu simpatii iacobite 
putea să întâmpine cu căldură un scoţian și să se arate săritor în ceea ce îl 
privea pe lan. Dacă se afla acolo, m-a avertizat o voce slabă din mintea mea. 

Am auzit sunete de pași din interiorul casei și am perceput o vibraţie a ușii 
șemineului. Jamie a scos un ușor geamăt, ca și cum l-ar fi izbit ceva, iar eu am 
ridicat ochii și am văzut-o pe stăpâna casei pășind în cameră. 

M-am ridicat în picioare, iar cupa mică din argint pe care o luasem a căzut 
pe podea cu un clinchet. 

— Claire, văd că ţi-ai păstrat silueta tinerească. 

Stătea cu capul înclinat într-o parte, iar ochii ei verzi sclipeau amuzaţi. 

Am rămas paralizată de uimire, fără să pot reacţiona cu glas tare, însă prin 
mintea mea năucită a trecut gândul că nu puteam spune același lucru despre 
ea. 

Geillis avusese întotdeauna sâni voluptuoși și plini, albi ca frișca, și coapse 
generoase și rotunde. Deși își păstrase pielea albă, corpul i se împlinise în 
mod considerabil, în toate privinţele. Purta o rochie largă din muselină, sub 
care carnea moale și grasă tremura și se legăna la orice mișcare. Oasele 
delicate ale feţei se afundaseră de mult în obrajii bucălaţi și umflaţi, dar ochii 
verzi erau la fel de scânteietori, radiind maliţiozitate și umor. 

Am inspirat adânc și mi-am recăpătat glasul. 

— Sper că nu mi-o iei în nume de rău, am spus eu, lăsându-mă încet pe 


canapeaua din răchită, dar cum se face că nu ai murit? 

A râs, iar glasul ei a sunat cristalin ca al unei fete. 

— Crezi că ar fi trebuit să fiu moartă, da? Ei bine, nu ești nici prima și 
îndrăznesc a spune că nici nu vei fi ultima care gândește așa. 

Strângând din pleoape până când ochii ei amuzaţi au devenit niște 
triunghiuri verzi și sclipitoare, s-a așezat pe un scaun, l-a salutat pe Jamie cu o 
mișcare din cap și a bătut scurt din palme, chemând o servitoare. 

— Bem un ceai? m-a întrebat ea. După aceea o să-ți citesc viitorul în 
frunzele de ceai. La urma urmelor, mă bucur de reputaţia de prezicătoare, o 
fină cititoare a viitorului, bineînţeles — și de ce nu? 

A râs din nou, iar obrajii plini s-au făcut roz de bună dispoziţie. Chiar dacă 
fusese șocată de apariţia mea la fel de mult cum fusesem eu de a ei, reușea să 
o ascundă cu măiestrie. 

— Ceai, i-a spus ea servitoarei de culoare, care a răspuns la chemarea ei. 
Cel special, din cutia albastră, da? Și niște prăjiturele cu nuci. 

— Vrei, da? a întrebat, întorcându-se din nou spre mine. La o adică, e o 
ocazie deosebită. Chiar mă întrebam, a spus ea, înclinându-și capul într-o 
parte, după ziua aceea la Cranesmuir, dacă drumurile noastre se vor mai 
intersecta vreodată. 

Bătăile inimii începuseră să încetinească, iar starea de șoc a fost copleșită 
de un val puternic de curiozitate. Simţeam întrebările clocotind cu zecile și am 
ales una la întâmplare. 

— M-ai cunoscut? am întrebat-o. Când m-ai întâlnit la Cranesmuir. 

A clătinat din cap, iar părul ei alb s-a desprins din agrafe și a alunecat pe 
lângă gât. Continuând să mă măsoare cu interes, a dus mâna la părul făcut 
nod. 

— Nu, la început, nu. Deși am crezut că ești foarte ciudată — și nu am fost 
singura care a gândit așa. Nu ai venit prin pietre pregătită, adevărat? Adică nu 
ai trecut dinadins, așa e? 

Am vrut să spun „atunci, nu“, dar m-am răzgândit. 

— Nu, a fost un accident. Însă tu ai venit cu un scop din 1967? 

A confirmat cu o mișcare din cap, examinându-mă atent. Carnea îngroșată 
dintre sprâncene era cutată, iar cuta s-a adâncit ușor în timp ce mă privea 
concentrată. 

— Da, ca să-l ajut pe prinţul Tearlach. 

A strâmbat din buze de parcă ar fi gustat ceva stricat și, brusc, a întors 
capul și a scuipat. Saliva a căzut pe podeaua lustruită cu o plescăit. 

— An gealtaire salach Atailteach! Un italian mizer și laş! a spus ea și ochii 
i s-au întunecat și au sclipit, radiind o lumină deloc plăcută. Dacă aș fi știut, 
m-aș fi dus la Roma să-l ucid, cât mai era vreme. Nici fratele lui, Henry, n-a 
fost mai breaz — un popă smiorcăit și fără boașe. Deși nu mai avea nicio 
importanţă. După Culloden, orice Stuart ar fi fost la fel de nefolositor ca altul. 

A oftat și și-a mutat greutatea pe scaunul din ratan, făcându-l să scârțâie. A 
dat din mână, dorind să abandoneze subiectul. 


— Asta e, s-a terminat. Ai ajuns din întâmplare — ai trecut prin pietre în 
preajma Sărbătorii Focului, nu? Așa se întâmplă de obicei. 

— Da, am spus eu tresărind. Am venit de Beltane. Dar ce să înţeleg din 
faptul că așa „se întâmplă de obicei?“ Ai întâlnit mulţi ca... noi? am încheiat 
eu șovăielnic. 

A scuturat din cap cu un aer absent. 

— Nu mulți. 

A părut că se gândește la ceva, deși probabil că era vorba doar de absenţa 
prăjiturelelor; a ridicat clopoțelul din argint și a sunat furioasă. 

— Lua-o-ar naiba pe Clotilda asta! Ca noi? a spus ea, revenind la întrebare. 
Nu, n-am întâlnit. Doar o persoană în afară de tine. Am rămas cu gura căscată 
când am văzut cicatricea aceea mică de pe braţul tău și mi-am dat seama că 
erai una ca mine. 

Și-a atins braţul umflat în locul în care, sub rochia din muselină albă, se afla 
cicatricea lăsată de vaccin. A înclinat capul cu un gest amintind de o pasăre și 
m-a privit cu ochi strălucitori. 

— Nu, când am zis că așa se întâmplă de obicei m-am referit la povești. 
Oameni care dispar în inele de zâne și cercuri de piatră, adică. De obicei trec 
dincolo în jurul sărbătorii de Beltane sau Samhain; câţiva în preajma 
Sărbătorilor Soarelui — Ziua de la Mijlocul Verii sau de solstițiul de iarnă. 

— Așa era lista! am spus eu brusc, amintindu-mi de cartea pe care i-o 
lăsasem lui Roger Wakefield. Ai avut o listă cu date și iniţiale — erau aproape 
două sute. Nu am știut ce sunt, dar am văzut că mai toate datele erau spre 
sfârșitul lunii aprilie sau începutul lunii mai ori aproape de sfârșitul lui 
octombrie. 

— Da, exact, a dat ea din cap, privindu-mă meditativ. Deci mi-ai găsit 
cărticica? Așa ai aflat cum să vii și să mă cauţi la Craigh na Dun? Tu ai fost, 
nu? Mi-ai strigat numele, chiar înainte să pășesc prin pietre? 

— Gillian, am spus eu și am observat cum i se dilată pupilele la auzul 
numelui care fusese cândva al ei, dar faţa i-a rămas calmă. Gillian Edgars. Da, 
eu am fost. N-am știut că m-ai văzut pe întuneric. 

Am revăzut cu ochii minţii cercul de piatră negru ca noaptea — iar în centru, 
rugul aprins și silueta unei fete zvelte, cu părul fluturând în curenţii fierbinţi 
stârniţi de flăcări, aproape de rug. 

— Nu te-am văzut, a spus ea. Abia mai târziu, când te-am auzit strigând la 
judecata vrăjitoarelor, am avut impresia că îți mai auzisem glasul. Iar apoi, 
când am observat semnul de pe braţ... 

A ridicat din umerii masivi, iar țesătura rochiei s-a întins peste ei când i-a 
lăsat în jos. 

— Cine era cu tine în noaptea aceea? a întrebat ea curioasă. Am văzut două 
persoane — un băiat frumos și o fată. 

Concentrându-se, a închis ochii, apoi i-a deschis și s-a uitat fix la mine. 

— Mai târziu, am crezut că o cunoșteam, dar nu-i știam numele, deși aș fi 
putut jura că o văzusem la faţă. Cine era? 


— Doamna Duncan? Ori doamna Abernathy acum? a intervenit Jamie, 
pășind în faţă și făcând o reverență. 

Șocul de început când o văzuse se stingea, dar Jamie rămăsese palid, iar 
pielea stătea întinsă pe pomeţii lui proeminenți. 

Ea i-a aruncat o privire, apoi s-a uitat mai atent, ca și cum abia atunci l-ar fi 
observat. 

— la te uită, și vulpoiul acela mic! a exclamat amuzată, după care l-a 
măsurat din cap până în picioare, remarcând cu interes fiecare amănunt al 
înfățișării lui. Ai devenit un bărbat frumos, nu? a spus ea, rezemându-se de 
spătarul scaunului, care a scârțâit puternic sub greutatea ei, și privindu-l încă o 
dată apreciativ printre gene. Băiete, semeni cu cei din neamul MacKenzie. 
Întotdeauna ai arătat ca ei, dar acum te-ai maturizat, iar la chip semeni cu cei 
doi unchi ai tăi. 

— Sunt convins că Dougal și Colum ar fi încântați că îi ţineţi minte atât de 
bine. 

Jamie s-a uitat cu același interes la ea. Nu o agrease niciodată — și era puţin 
probabil că acum își schimbase părerea —, dar nu-și putea permite să o trateze 
cu ostilitate; mai ales dacă Ian se afla pe proprietatea ei. 

Sosirea ceaiului a împiedicat-o să-i dea o replică. Jamie s-a așezat pe 
canapea alături de mine, în vreme ce Geillis a turnat ceaiul în cești și ne-a 
întins fiecăruia câte una, purtându-se ca o gazdă oarecare la o petrecere. Ca și 
cum ar fi dorit să păstreze acea iluzie, ne-a oferit bolul cu zahăr și cănița cu 
lapte, apoi s-a așezat mai bine, pregătită să schimbe amabilităţi cu noi. 

— Doamnă Abernathy, sper să nu vă deranjeze întrebarea mea, a spus 
Jamie, dar cum aţi ajuns în acest loc? 

Întrebarea nerostită din politeţe era alta: Cum de-ai scăpat și nu ai fost arsă 
pe rug ca vrăjitoare? 

Ea a râs și a coborât genele lungi într-un gest de cochetărie. 

— Ei, poate vă amintiţi că atunci, la Cranesmuir, eram însărcinată, da? 

— Cred că îmi amintesc ceva de felul acesta. 

Jamie a sorbit puţin ceai, iar vârfurile urechilor lui au devenit roz. Avea 
motiv să ţină minte acel amănunt; ea își sfâșiase hainele în timpul procesului, 
lăsând la vedere umflătura secretă care îi putea salva viaţa — măcar o vreme. 

A scos vârful limbii și a lins cu delicateţe picăturile de ceai de la buza de 
sus. 

— Ai copii? m-a întrebat ea, ridicând din sprâncene către mine. 

— Da. 

— Groaznic calvar, nu? Să te târâi de colo până colo ca o scroafă mânjită 
de noroi, iar apoi să fii sfârtecată de dragul a ceva care seamănă cu un şobolan 
înecat, a zis ea cu dezgust și clătinându-și capul. Frumuseţea maternității, nu? 
Cu toate astea, cred că n-ar trebui să mă plâng — micul șobolan mi-a salvat 
viaţa. Şi, oricât de chinuitoare ar fi nașterea, mai bine așa decât să fii arsă pe 
rug. 

— Așa cred și eu, am zis, deși, cum nu am încercat a doua variantă, nu sunt 


sigură. 

Geillis s-a înecat cu ceaiul și a împrăștiat picături fine pe piepţii rochiei. 
Uitându-se amuzată la mine, le-a șters cu un gest neglijent. 

— Nici eu n-am făcut-o, dar le-am văzut arzând, drăguţa mea. Și cred că e 
mai bine să zaci într-o băltoacă înnoroită urmărind cum îţi crește pântecul 
decât să arzi. 

— Te-au ţinut tot timpul în gaura hoţilor? 

Linguriţa de argint era rece în mâna mea, dar am simţit cum îmi transpiră 
palmele amintindu-mi de gaura hoților din Cranesmuir. Stătusem acolo trei 
zile cu Geillis Duncan, acuzată de vrăjitorie. Cât timp rămăsese ea acolo? 

— Trei luni, a răspuns ea, uitându-se gânditoare la ceai. Trei luni în care 
mi-au îngheţat picioarele, alături de tot felul de insecte târâtoare, primind o 
mâncare mizerabilă și împuţită, iar duhoarea de mormânt stătea lipită de 
pielea mea zi și noapte. 

Arcuindu-și buzele într-o expresie amuzat-amară, a ridicat din nou ochii. 

— Dar până la urmă am adus copilul pe lume în stil mare. Când au început 
durerile facerii, m-au scos din gaură — existau puţine șanse să fug atunci, nu? 
—, iar copilul s-a născut în fostul meu dormitor; în casa perceptorului. 

Ochii i se tulburaseră puţin și m-am întrebat dacă lichidul din paharul ei era 
doar ceai. 

— Aveam ferestre cu geamuri împărțite în romburi, mai ţineţi minte? În 
nuanţe de violet, verde și alb — cea mai frumoasă casă din sat, a zis ea și a 
zâmbit amintindu-și. Mi-au dat copilul în braţe și lumina verzuie a căzut pe 
faţa lui. Chiar arăta de parcă ar fi fost înecat. Am crezut că ar trebui să fie rece 
la atingere, ca un cadavru, dar era cald. Cald ca boașele tatălui său. 

A râs pe neașteptate, un sunet neplăcut. 

— De ce-or fi bărbaţii atât de neghiobi? Îi poţi duce unde vrei doar ţinându- 
i de sculă — asta o vreme. Apoi le oferi un fiu și îi ţii din nou de boașe. Dar 
asta suntem pentru ei, fie că vin sau pleacă — niște păsărici. 

S-a lăsat pe spate în scaun. Apoi și-a desfăcut picioarele larg și a ridicat 
paharul în semn de toast ironic deasupra zonei pelviene, privind în jos, peste 
umflătura pântecului. 

— Ei, pentru ea! Cel mai puternic lucru din lume. Și negrii știu asta, a 
adăugat, luând o gură mare din băutură. Ei cioplesc mici idoli, numai pântec, 
păsărică și sâni. Așa cum fac și bărbaţii în locul din care venim noi două. 

Dezvelindu-și dinţii amuzată, s-a uitat printre gene la mine. 

— Ai văzut revistele porcoase pe care bărbaţii le cumpără pe sub mână? 

Ochii injectaţi s-au rotit spre Jamie. 

— Şi tu ştii imaginile și cărţile pe care bărbaţii din Paris și le strecoară unii 
altora, nu-i așa, vulpoiule? E unul și același lucru. 

A făcut un semn cu mâna și a sorbit cu sete din pahar. 

— Singura deosebire e că negrii au decenţa să o venereze. 

— Foarte sensibil din partea lor, a spus Jamie cu calm. 

Stătea rezemat de spătarul canapelei, cu picioarele lungi întinse aparent 


relaxat, dar mi-am dat seama de încordarea din degetele mâinii cu care ţinea 
ceașca. 

— Şi de unde știți despre imaginile la care se uită bărbaţii din Paris, 
doamnă... Abernathy, da? 

Poate că se ameţise, dar nu își pierduse judecata. A ridicat brusc privirea 
auzind tonul lui Jamie și i-a surâs strâmb. 

— Oh, doamnă Abernathy e destul de bine. Când am trăit la Paris, am avut 
alt nume — madame Melisande Robicheaux. Vă place asta? Mi s-a părut cam 
deplasat, dar unchiul tău, Doug, mi l-a dat, de aceea l-am păstrat — din 
sentimentalism. 

Am strâns pumnul, dar ferit vederii, între pliurile rochiei. Cât trăisem la 
Paris auzisem de madame Melisande, prezicătoarea; doamnele de la curte o 
consultau în cea mai deplină taină, pentru a primi sfaturi despre vieţile lor 
amoroase, investiţii și sarcini. 

— Îmi închipui că le-ai fi putut spune doamnelor lucruri interesante, am zis 
sec. 

Cu adevărat amuzată, a pufnit în râs. 

— Ah, sigur că aș fi putut! Însă rareori am făcut-o. De obicei, oamenii nu 
plătesc pentru a afla adevărul, doar știți asta. Câteodată, însă... știați că mama 
lui Jean-Paul Marat voia să își boteze fiul Rodolphe? I-am spus că Rodolphe 
era de rău augur. M-am întrebat din când în când — ar fi devenit revoluţionar 
cu un nume ca Rodolphe ori s-ar fi apucat să scrie poeme? Vulpoiule, te-ai 
gândit vreodată la asta — că un nume poate schimba lucrurile? 

Ochii ei, ca din sticlă verde, erau aţintiţi asupra lui Jamie. 

— Deseori, a spus el și a așezat ceașca pe masă. Așadar, Dougal a reușit să 
vă scoată de la Cranesmuir, da? 

Stăpânindu-și un mic râgâit, a dat aprobator din cap. 

— Da. A venit să ia copilul, de teamă că cineva o să descopere că el îi era 
tată, înţelegi? Eu nu am vrut să i-l dau. Și când s-a apropiat să mi-l smulgă din 
braţe — ei bine, am înhăţat pumnalul pe care îl purta la brâu și l-am pus la 
gâtul copilului. 

Amintindu-și, buzele ei frumoase s-au arcuit într-un zâmbet de satisfacție. 

— l-am spus că îl ucid, dacă nu jură pe viaţa fratelui său și pe sufletul lui că 
mă scoate în siguranţă de acolo. 

— Şi te-a crezut? 

Am simţit că mi se face rău la gândul că o mamă ar ţine un pumnal la gâtul 
pruncului ei, chiar dacă se prefăcea. 

Privirea ei s-a îndreptat spre mine. 

— Da, a spus încet și zâmbetul i s-a lăţit. Dougal știa de ce sunt în stare. 

Transpirând, chiar dacă era decembrie, și neputând să-și dezlipească ochii 
de la fiul său adormit, Dougal acceptase. 

— Când s-a aplecat să ia copilul, m-am gândit să îi împlânt pumnalul în 
gât, a continuat ea amintindu-și scena. Dar ar fi fost mult mai greu să fug de 
una singură, așa că m-am abținut. 


Expresia de pe faţa lui Jamie nu s-a schimbat, însă a ridicat ceașca și a luat 
o gură sănătoasă de ceai. 

Dougal îi chemase pe temnicerul John MacRae și pe paracliserul bisericii 
și, mituindu-i discret, s-a asigurat că trupul înfășurat în giulgiu, care urma să 
fie dus pe o cotigă a doua zi dimineaţă până la butoiul cu smoală, nu va fi al 
lui Geillis Duncan. 

— Am crezut că vor folosi paie, a spus ea, dar el a fost mai isteţ. Bătrâna 
bunicuţă Joan MacKenzie murise cu trei zile înainte și trebuia să fie 
înmormântată în aceeași după-amiază. Câteva pietre în coșciug și capacul 
bătut bine în cuie, și nimeni nu avea să bănuiască nimic, adevărat? 

A râs şi a înghiţit ultimele picături din pahar. 

— Nu oricine își poate vedea propria înmormântare, dar și mai puţini și-au 
văzut propria execuţie, nu? 

Era miezul iernii și micul crâng de sorbi din afara satului era golaș, frunzele 
moarte zăceau pe pământ, iar fructele roșii, uscate, apăreau ici și colo pe sol 
ca niște punctișoare de sânge. 

Era o zi înnorată, care ameninţa cu lapoviţă sau ninsoare, însă toţi oamenii 
satului au venit acolo; arderea unei vrăjitoare era un eveniment ce nu trebuia 
ratat. Preotul satului, părintele Bain, murise cu trei luni înainte, de fierbinţeala 
provocată de o rană infectată, dar pentru acea ocazie fusese adus un preot 
dintr-un sat învecinat. Parfumând aerul cu tămâia din cădelniță, preotul 
coborâse poteca spre crâng, ţinând slujba pentru morţi. În urma lui mergeau 
temnicerul și cele două ajutoare ale sale, care trăgeau cotiga și povara ei 
învelită într-o pânză neagră. 

— Cred că bunicuţa Joan ar fi fost încântată, a spus Geillis, iar dinţii i-au 
scânteiat când a zâmbit imaginându-și scena. Se aștepta să fie condusă până la 
mormânt de cel mult patru sau cinci oameni — dar așa, tot satul era prezent, iar 
tămâie și rugăciuni au fost din belșug. 

MacRae dezlegase cadavrul și îl cărase în braţe până la cazanul cu smoală. 

— Tribunalul mi-a acordat favoarea de a fi strangulată înainte de ardere, a 
explicat Geillis pe un ton ironic. De aceea se așteptau să fiu moartă — asta nu a 
fost greu, dacă fusesem strangulată. Singurul lucru pe care oricine l-ar fi putut 
observa era că bunicuţa Joan cântărea pe jumătate cât mine, dar nimeni nu a 
băgat de seamă cât de ușoară părea în braţele lui MacRae. 

— Şi ai fost acolo? am întrebat-o. 

Cu un aer satisfăcut, a dat din cap. 

— Da. Bine înfofolită într-o mantie — toţi cei prezenţi arătau la fel, din 
cauza vremii —, fiindcă pentru nimic în lume nu aș fi lipsit de acolo. 

Când preotul și-a încheiat ultima rugăciune împotriva relelor vrăjitoriei, 
MacRae a luat torța din lemn de pin de la un ajutor de-al lui și a pășit în faţă. 

— Doamne, primește-o pe femeia aceasta în regatul Tău și iartă-i multele 
rele pe care le-a făptuit cu trupul, a spus el, apoi a aruncat torţa în smoală. 

— Totul s-a petrecut mai repede decât aș fi crezut, a spus Geillis, părând 
ușor surprinsă. O vâlvătaie, un curent de aer fierbinte și uralele mulţimii, apoi 


nu s-au mai văzut decât flăcările, care au ţâșnit suficient de înalte pentru a 
pârli crengile de sorb de deasupra. 

Însă focul se domolise după câteva clipe, iar în lumina palidă a zilei, silueta 
întunecată se putea vedea clar printre flăcări. Gluga și părul arseseră la prima 
răbufnire a focului nimicitor, iar faţa era arsă, astfel că nu putea fi 
recunoscută. După alte câteva momente, de sub carnea topită au apărut oasele 
albite, deasupra butoiului care se carboniza. 

— În locul ochilor erau doar două găuri mari, a spus ea întorcându-și spre 
mine ochii verzi ca mușchiul, umbriţi de acea amintire. Mi s-a părut că se uita 
spre mine. Însă după aceea țeasta i-a explodat și totul s-a terminat, iar oamenii 
au început să se îndepărteze — cu excepţia câtorva, care sperau să culeagă o 
bucăţică de os drept amintire. 

S-a ridicat și s-a apropiat de o măsuţă aflată lângă fereastră. A ridicat 
clopoțelul și a sunat cu putere. 

— Da, a conchis ea, cu spatele spre noi. Probabil că nașterea e mai ușoară. 

— Așadar, Dougal v-a dus în Franţa, a spus Jamie și degetele mâinii drepte 
s-au crispat puţin. Cum de aţi ajuns în Indiile de Vest? 

— Asta s-a întâmplat mai târziu, a răspuns ea pe un ton nepăsător. După 
Culloden. 

S-a răsucit spre noi și ne-a zâmbit pe rând. 

— Dar ce vă aduce pe voi doi tocmai în locul ăsta? Sunt convinsă că nu de 
dragul companiei mele aţi venit. 

I-am aruncat o privire lui Jamie, deoarece am perceput o ușoară încordare 
când s-a îndreptat de spate. Însă își păstra expresia calmă și doar ochii îi 
trădau neîncrederea. 

— Am venit să căutăm o rubedenie de-a mea, a spus el. Nepotul meu, lan 
Murray. Avem anumite motive să credem că este cu contract obligatoriu aici. 

Geillis a ridicat sprâncenele spălăcite și pe frunte i-au apărut cute. 

— Ian Murray? a repetat ea, clătinând din cap nedumerită. Nu am niciun 
alb cu contract aici. Niciun alb, de niciun fel. Singurul bărbat liber de pe 
proprietatea mea este supraveghetorul, dar el este ceea ce ei numesc griffone, 
adică pe sfert negru. 

Spre deosebire de mine, Geillis Duncan se pricepea foarte bine să mintă. 
Din expresia ei oarecum interesată, mi-a fost imposibil să-mi dau seama dacă 
mai auzise acel nume vreodată. Dar minţea, și eu știam. Și Jamie și-a dat 
seama; expresia care a apărut fulgerător în ochii lui nu a fost de dezamăgire, 
ci de furie, pe care și-a controlat-o imediat. 

— Serios? a spus el pe un ton politicos. Şi nu vă temeţi să locuiţi singură cu 
sclavii aici, atât de departe de oraș? 

— Ah, nu. Nicidecum. 

I-a zâmbit cu gura până la urechi, apoi și-a ridicat bărbia dublă și a făcut 
încet un semn din cap spre terasa din spatele lui. Am întors capul în acea 
direcţie și am văzut că ușa franţuzească era acoperită de la uscior până la 
stâlpul din mijloc de silueta unui negru imens, cu câțiva centimetri buni mai 


înalt decât Jamie, cu braţele cât niște trunchiuri de copac ieșind de sub 
mânecile cămășii, pline de mușchi. 

— EI e Hercule, a spus Geillis, râzând discret. Are un frate geamăn. 

— Care se numește Atlas, cumva? am întrebat destul de ironic. 

— Ai ghicit! Vulpoiule, nu-i așa că ai o soție deşteaptă? 

S-a uitat la Jamie clipind complice, iar pliurile obrajilor ei rubiconzi s-au 
cutremurat. Lumina a căzut pe o parte a feţei ei când a întors capul și am 
văzut rețeaua ca o pânză de păianjen a capilarelor sparte, care îi tiveau fălcile. 

Hercule nu a luat asta în seamă și nici altceva. Faţa lui lată era moale, 
lipsită de expresie și nu am perceput niciun fel de viaţă în ochii înfundaţi sub 
fruntea osoasă. Privindu-l, am avut o senzaţie de neliniște, și nu doar din 
pricina staturii lui; am trăit sentimentul că treceam pe lângă o casă bântuită, în 
care ceva pândește înapoia ferestrelor oarbe. 

— De ajuns, Hercule, poți să te întorci la muncă. 

Geillis a ridicat clopoțelul și l-a scuturat ușor, doar o dată. Fără să scoată 
niciun cuvânt, uriașul s-a întors și a părăsit agale veranda. 

— Nu mă tem de sclavi, ne-a explicat Geillis. Ei se tem de mine, deoarece 
își închipuie că sunt vrăjitoare. Dacă stai să te gândești, e foarte caraghios, nu? 

Ochii i-au sclipit în spatele pungilor de grăsime. 

— Geillis... bărbatul acela — am ezitat, simţindu-mă ridicol că puneam o 
asemenea întrebare — nu cumva... e zombi? 

Auzindu-mi vorbele, a bătut din palme și a râs încântată. 

— Iisuse, zombi? Claire! 

A hohotit înveselită, iar faţa i s-a îmbujorat până la rădăcinile părului de pe 
frunte. 

— Mda, recunosc, nu e prea deștept, a spus ea în cele din urmă, gâfâind și 
șuierând după efortul de a râde. Dar mort nu e! 

Şi a continuat să râdă în hohote furtunoase. 

Nedumerit, Jamie s-a uitat la mine. 

— Zombi? 

— Să lăsăm asta, am spus eu, la fel de îmbujorată ca și Geillis. Câţi sclavi 
ai aici? am întrebat-o, dorind să schimb subiectul discuţiei. 

— Hi-hi, a făcut ea, reușind să transforme râsul în chicoteli. Vreo sută. Nu 
e o plantație mare. 

Cam o sută douăzeci de hectare cu trestie-de-zahăr și încă vreo câteva cu 
cafea, pe povârnișul dealului. 

A scos din buzunar o batistă tivită cu dantelă și și-a șters faţa, pufnind puţin 
în timp ce își recăpăta suflul. Mai mult am simţit decât am văzut încordarea 
lui Jamie. Era la fel de convins ca și mine că Geillis știa ceva despre lan 
Murray. Nu de alta, dar nu se arătase deloc surprinsă de apariția noastră acolo. 
Cineva îi vorbise despre noi, iar acela nu putea fi decât Ian. 

Ideea de a ameninţa o femeie pentru a stoarce informaţii de la ea nu îi era 
familiară lui Jamie, dar pe mine mă ispitea. Din nefericire, prezenţa celor doi 
coloși Hercule zădărnicea orice asemenea încercare. 


Altă idee era să cercetăm casa și împrejurimile pentru a-l descoperi pe 
băiat. O sută douăzeci de hectare însemnau o suprafață mare, dar, dacă el se 
găsea acolo, probabil că se afla în apropierea clădirilor — casă, rafinăria de 
zahăr sau locuinţele sclavilor. 

M-am deșteptat din gânduri când mi-am dat seama că Geillis mă întrebase 
ceva. 

— Poftim? 

— Spuneam, a repetat ea răbdătoare, că pe vremea când te-am cunoscut în 
Scoţia aveai un talent deosebit de a vindeca. Ai mai învăţat ceva între timp? 

— Cred că da. 

Am privit-o cu reţinere. Avea nevoie de priceperea mea pentru propria 
sănătate? Nu era sănătoasă; simpla vedere a tenul ei pătat și a cercurilor 
întunecate de sub ochi îmi ajungea ca să mă lămuresc. Însă era bolnavă de-a 
dreptul? 

— Nu pentru mine, a spus ea, privindu-mă cercetător. Oricum, nu imediat. 
Am doi sclavi care s-au îmbolnăvit. Eşti amabilă să îi consulţi? 

M-am uitat la Jamie, care a încuviinţat cu o mișcare discretă din cap. Era o 
șansă de a pătrunde în locul în care erau ţinuţi sclavii ca să îl căutăm pe Ian. 

— Când am sosit, am observat că aveţi un mic necaz cu presa pentru zahăr, 
a spus el, ridicându-se brusc. Poate că n-ar fi rău să văd ce e cu ea, cât voi vă 
ocupați de bolnavi. 

Fără să aștepte răspuns, și-a scos haina și a atârnat-o de un cuier aflat lângă 
ușă. Și-a suflecat mânecile cămășii, a ieșit pe verandă și părul i-a strălucit în 
soarele. 

— E foarte săritor, nu? a comentat Geillis, privind amuzată spre el. Și soțul 
meu Barnaby era la fel — nu-și dezlipea mâinile de pe nicio mașinărie. Și nici 
de pe sclavele tinere, a adăugat ea. Hai, bolnavii sunt în spatele bucătăriei. 

Bucătăria era într-o clădire mică, separată, legată de casă printr-o alee 
acoperită cu iasomie înflorită. Când treceai pe lângă ea parcă ai fi plutit pe un 
nor parfumat, înconjurată de bâzâitul albinelor, suficient de tare ca să îl simţi 
pe piele, amintind de sunetul gros și constant al burdonului unui cimpoi. 

— Ai fost înţepată vreodată? m-a întrebat Geillis alungând nepăsătoare o 
albină care zbura jos. 

— Când şi când. 

— Şi eu la fel, a spus ea. Chiar de multe ori, dar nu m-am ales decât cu o 
umflătură roșiatică pe piele. Dar o albină a înţepat-o primăvara trecută pe una 
dintre sclavele de la bucătărie, iar fata s-a umflat ca o broască și a murit sub 
ochii mei. 

S-a uitat la mine cu ochi mari și batjocoritori. 

— Asta a făcut minuni pentru reputația mea, te asigur. Ceilalţi sclavi au 
interpretat-o drept o vrajă pe care o aruncasem asupra fetei; o vrajă pentru a o 
ucide după ce arsese un chec. De atunci nu am mai avut niciun vas ars. 

Clăuinând din cap, a alungat altă albină. 

Deși brutalitatea vorbelor ei m-a îngrozit, povestea m-a făcut să mă simt 


întru câtva ușurată. Probabil că și celelalte bârfe pe care le auzisem la recepţia 
dată de guvernator se bazau la fel de puţin pe realitate. 

M-am oprit o clipă, privind printre frunzele mătăsoase ale iasomiei către 
câmpurile cu trestie-de-zahăr de mai jos. Jamie era în luminiș, în apropiere de 
presa de zahăr, uitându-se la grinzile transversale ale mașinăriei, în vreme ce 
un bărbat, despre care mi-am închipuit că era supraveghetorul, făcea semne și 
dădea explicaţii. Cât m-am uitat, Jamie a spus ceva, făcând un gest, iar 
supraveghetorul a încuviinţat din cap cu hotărâre, scuturându-și mâinile drept 
răspuns. Dacă nu dădeam de urma lui lan în zona bucătăriei, poate că Jamie 
reușea să afle ceva de la supraveghetor. În ciuda afirmației lui Geillis, 
instinctul îmi spunea insistent că băiatul se afla acolo — undeva. 

În bucătărie erau doar trei sau patru femei, frământând aluat pentru pâine și 
curăţând mazăre, care au ridicat priviri curioase când am apărut noi acolo. Am 
surprins ochii unei tinere; am dat din cap spre ea și i-am zâmbit; probabil că 
voi avea posibilitatea de a reveni și de a sta de vorbă cu ea ceva mai târziu. A 
făcut ochii mari de uimire, dar i-a plecat imediat, fixând bolul cu păstăi de 
mazăre din poală. Am văzut-o uitându-se la mine pe furiș când am traversat 
încăperea lungă și am observat că ţinea bolul în faţa unei umflături a 
pântecului, ceea ce mi-a sugerat că era însărcinată în primele luni. 

Primul sclav bolnav, un tânăr până în treizeci de ani, aflat într-o cămară 
mică a bucătăriei, zăcea pe o saltea din paie așezată sub rafturile cu roți de 
cașcaval învelite în pânză. S-a ridicat clipind des, deranjat de razele de lumină 
pătrunse în încăpere când am deschis ușa. 

— Care e problema? am întrebat. 

Am îngenuncheat lângă el și i-am atins pielea. Caldă, umedă, fără febră. Nu 
părea să sufere în mod deosebit, doar a clipit somnoros cât l-am examinat. 

— Are un vierme. 

Surprinsă, am ridicat ochii spre Geillis. Din ceea ce văzusem și auzisem 
până atunci pe insulă, înţelesesem că cel puţin trei sferturi dintre negri — dar și 
mulţi albi — sufereau din cauza paraziţilor interni. Dăunători și provocând stări 
de slăbiciune, cei mai mulţi paraziți amenințau viaţa celor foarte tineri și a 
celor foarte bătrâni. 

— Are probabil mai mulţi, am spus. 

L-am întors cu blândeţe pe spate și am început să îi palpez stomacul. Splina 
era moale și puţin mărită — altă constatare obișnuită în acel loc —, dar nu am 
simţit în stomac mase dubioase care să indice o infestare intestinală majoră. 

— Pare destul de sănătos. De ce l-aţi adus aici, în întuneric? 

Ca și cum mi-ar fi răspuns la întrebare, sclavul s-a smuls din mâinile mele, 
a scos un țipăt sfredelitor și s-a făcut ghem. Rostogolindu-se de colo până colo 
ca o jucărie, a ajuns lângă perete și, încă urlând, s-a lovit cu capul de el. Apoi, 
la fel de rapid cum se declanșase, criza i-a trecut, iar tânărul s-a lăsat moale pe 
salteaua de paie, gâtâind și scăldat în sudoare. 

— Iisuse Roosevelt Hristoase! am exclamat eu. Ce-a fost asta? 

— Un vierme loa-loa, mi-a răspuns Geillis, amuzată de reacția mea. 


Trăiește în globul ocular, imediat sub sclerotică. Trece de colo până colo, de 
la un ochi la celălalt, și am înţeles că atunci când traversează rădăcina nasului 
provoacă dureri. 

A arătat spre sclav, care continua să tremure pe saltea. 

— Întunericul împiedică viermele să se miște prea mult, mi-a explicat ea. 
Tipul din Andros care mi-a vorbit despre viermii ăștia a spus că trebuie să-i 
scoţi când apar într-un ochi, pentru că se află aproape de suprafaţa lui și îi poţi 
lua cu un ac mare de cusut. Dacă sunt lăsaţi, pătrund mai adânc și nu-i mai 
poţi extrage. 

S-a întors spre bucătărie și a strigat, cerând lumină. 

— Uite, ţi-am adus un ac, pentru orice eventualitate. 

S-a scotocit în geanta pe care o purta la brâu și a scos o bucată de fetru, în 
care era înfipt un ac de oţel, lung de vreo opt centimetri, pe care mi l-a întins. 

— Ţi-ai pierdut minţile? am spus eu și m-am holbat la ea îngrozită. 

— Nu. Păi, n-ai spus că ești o bună vindecătoare? m-a întrebat ea cu glas 
îngăduitor. 

— Sunt, dar... 

I-am aruncat o privire sclavului, am ezitat, apoi am luat lumânarea pe care 
o adusese una dintre slujnicele de la bucătărie. 

— Adu-mi niște brandy şi un cuţit mic, ascuţit, am spus. Înmoaie cuțitul și 
acul în băutură, apoi ţine-le vârful în flacără câteva clipe. Lasă-le să se 
răcească, dar să nu le atingi. 

În timp ce vorbeam, am ridicat cu delicateţe o pleoapă. Ochiul s-a holbat la 
mine, cu irisul de culoare cafenie, ciudat de neregulat în mijlocul scleroticii 
galbene și congestionate. Am cercetat cu atenţie, aducând flacăra lumânării 
suficient de aproape pentru a face pupila să se contracte, apoi am retras 
lumina, pentru că nu găsisem nimic suspect acolo. 

Am încercat cu celălalt ochi și am fost cât pe ce să scap lumânarea din 
mână. Evident, acolo exista un mic filament transparent, mișcându-se pe sub 
stratul conjunctival. Am simţit că mă înăbuș, dar m-am stăpânit și, ţinând 
pleoapa ridicată, am întins mâna după cuțitul proaspăt sterilizat. 

— Ţine-l de umeri, i-am spus lui Geillis. Nu-l lăsa să se miște, altfel îl 
orbesc. 

Intervenţia chirurgicală în sine era oribilă la vedere, dar uimitor de simplu 
de realizat. Cu o mișcare rapidă, am efectuat o incizie mică de-a lungul 
colţului interior al conjunctivei, am ridicat-o puţin cu vârful acului și, în 
vreme ce viermele se unduia lenevos, am strecurat vârful acului sub corpul lui 
și l-am extras ca pe o bucăţică de aţă. 

Reprimându-mi un tremur de dezgust, am aruncat viermele cât colo. S-a 
lovit de perete cu un pleoscăit slab și a dispărut în umbrele de sub roțile de 
cașcaval. 

Nu provocasem nicio sângerare; după ce am analizat câteva clipe situaţia, 
am hotărât să las glandele lacrimale ale tânărului să irige incizia. Trebuia să se 
vindece de la sine; nu puteam face suturi de asemenea fineţe, iar rana era 


suficient de mică pentru a nu necesita altceva decât o copcă sau două. 

Am legat o cârpă curată peste ochiul închis cu ajutorul unui bandaj prins în 
jurul capului și m-am lăsat puţin pe spate, destul de încântată de prima mea 
incursiune în medicina tropicală. 

— Gata, am spus, dându-mi părul peste cap. Unde este celălalt? 

Următorul pacient se afla într-o anexă din afara bucătăriei, dar murise. M- 
am lăsat pe vine alături de cadavrul unui bărbat de vârstă medie, cu părul 
încărunţit, și am simţit deopotrivă milă și furie. 

Cauza decesului era mai mult decât evidentă: o hernie încarcerată. Ansa 
intestinului cangrenat și răsucit împungea într-o parte a abdomenului, iar 
pielea întinsă de deasupra căpătase deja o nuanţă verzuie, deși cadavrul încă 
era cald. Pe trăsăturile late ale bărbatului era întipărită o expresie de suferinţă 
cumplită, iar membrele îi erau contorsionate, oferind o mărturie cât se poate 
de precisă a modului în care survenise moartea. 

— De ce ai așteptat atât? am întrebat-o cu asprime pe Geillis și m-am 
ridicat. Pentru numele Domnului, mă ţii la ceai și la palavre, în vreme ce se 
petrece așa ceva? E mort de mai puţin de o oră, dar cred că a avut probleme de 
multă vreme — de zile întregi! De ce nu m-ai adus aici imediat? 

— Azi-dimineaţă părea pe moarte, a spus ea, dând din umeri, netulburată 
detel de agitația mea. Am mai văzut cazuri din astea; n-am crezut că poţi face 
mare lucru pentru el. Nu părea că merită să mă grăbesc. 

Mi-am reţinut orice alte comentarii critice. Avea dreptate; dacă aș fi ajuns 
acolo mai devreme, l-aș fi putut opera, dar șansele de reușită ar fi fost firave, 
dacă nu chiar inexistente. Aș fi reușit să rezolv problema herniei, chiar și în 
acele condiţii dificile; la urma urmelor, nu trebuia decât să împing înăuntru 
intestinul și să trag straturile rupte de mușchi abdominali cu ajutorul unor 
suturi, iar singurul pericol real ar fi rămas infecția. Dar, întrucât bucata de 
intestin se răsucise, astfel încât irigarea cu sânge era întreruptă, iar conţinutul 
lui intrase în putrefacție, soarta omului era hotărâtă. 

Dar să lași un om să moară acolo, în șopronul acela, părăsit... ei bine, 
probabil că prezenţa unei femei albe nu i-ar fi adus mai multă alinare. Cu toate 
astea, am trăit un sentiment obscur de eșec; același pe care îl simţeam 
întotdeauna în prezenţa morţii. Mi-am șters încet mâinile cu o bucată de cârpă 
îmbibată în brandy și am încercat să-mi stăpânesc simțămintele. 

Una caldă, una rece — și trebuia să-l găsim pe lan. 

— Pentru că tot sunt aici, aș vrea să consult și alţi sclavi, am sugerat. Ştii 
cum se spune, paza bună trece primejdia rea. 

— Sunt destul de bine, a spus Geillis și a dat nepăsătoare din mână. Totuși, 
dacă vrei să faci asta, ești bine-venită. Dar mai târziu. În după-amiaza asta 
aştept pe cineva în vizită şi aș vrea să mai stau de vorbă cu tine. Vino în casă, 
o să se ocupe altcineva de asta. O mișcare scurtă din cap m-a lămurit că „asta“ 
era cadavrul contorsionat al sclavului. 

M-a luat de braţ, îndemnându-mă să ies din șopron și să merg spre 
bucătărie, lovindu-mă ritmic cu șoldul masiv și moale. 


Ajunse în bucătărie, mi-am desprins braţul și am arătat spre sclava gravidă, 
care, sprijinindu-se în palme și în genunchi, curăța pietrele vetrei. 

— Du-te în casă, vreau să o examinez puţin pe fata asta. Mi se pare că are o 
infecţie — doar nu vrei să piardă sarcina. 

Geillis mi-a aruncat o privire curioasă, apoi a ridicat din umeri. 

— A fătat de două ori fără nicio problemă, dar tu ești medicul. Totuși, dacă 
așa înţelegi să te distrezi, fă cum vrei. Dar să nu zăbovești prea mult, pastorul 
acela a spus că ajunge la ora patru. 

M-am prefăcut că o examinez pe femeia uluită până când fustele ca niște 
draperii ale lui Geillis au dispărut pe aleea acoperită. 

— Ascultă, i-am spus, caut un băiat alb pe nume lan, sunt mătușa lui. Ştii 
cumva unde ar putea fi? 

Fata, care nu avea mai mult de șaptesprezece sau optsprezece ani, părea 
şocată. I-a aruncat o privire uneia dintre femeile mai vârstnice, care își lăsase 
treaba şi traversase bucătăria ca să vadă ce se petrecea. 

— Nu, doamnă, a spus femeia în vârstă și a clătinat din cap. Aici nu sunt 
băieți albi. Niciunul. 

— Nu, doamnă, a repetat cu supușenie fata. Nu știm nimic despre băiatul 
dumneavoastră. 

Dar nu spusese asta din capul locului și refuza să mă privească în ochi. 

Femeii vârstnice i s-au alăturat apoi celelalte două ajutoare de bucătar, care 
se apropiaseră ca să o sprijine. Eram înconjurată de un zid impenetrabil de 
ignoranță ternă și nu aveam cum să-l străpung. În același timp, am perceput 
un curent care le unea pe femei — o senzaţie de avertizare, de neîncredere și de 
precauţie. Asta putea fi doar reacţia firească la apariţia bruscă a unei străine 
albe pe domeniul lor — ori putea fi vorba de ceva mai mult. 

Nu mai puteam rămâne acolo, Geillis ar fi venit să mă caute. Am scotocit 
iute în buzunar și am scos un florin din argint pe care l-am pus în palma fetei. 

— Dacă îl vezi pe Ian, spune-i că unchiul lui este aici. 

Fără să mai aștept răspuns, m-am întors și am ieșit grăbită din bucătărie. 

Când am străbătut aleea acoperită de iasomie, am aruncat o privire spre 
presa de zahăr. Era abandonată, iar boii care o acționau pășteau placizi în 
iarba înaltă de la marginea luminișului. Nici urmă de Jamie sau de 
supraveghetor. Oare se întorsese în casă? 

Am trecut de ușa franţuzească și am ajuns în salon, unde am încremenit. 
Geillis stătea pe scaunul ei din răchită, cu haina lui Jamie pliată peste un braţ 
și cu fotografiile Briannei în poală. Mi-a auzit pașii și a ridicat privirea, 
zâmbindu-mi sarcastic. 

— Ce fată frumoasă ai! Cum o cheamă? 

— Brianna. 

Mi-am simțit buzele îngheţate. M-am apropiat încet de ea, luptând cu 
imboldul de a înșfăca fotografiile din mâinile ei și de a fugi. 

— Seamănă mult cu tatăl ei, nu? Mi s-a părut cunoscută fata cu păr roșcat 
pe care am văzut-o în acea noapte la Craigh na Dun. El este tatăl ei, nu? 


A înclinat capul în direcția ușii pe care ieșise Jamie mai devreme. 

— Da. Dă-mi-le. 

Nu avea nicio importanţă; văzuse deja fotografiile. Totuși, nu suportam să-i 
văd degetele albe și groase încadrând chipul Briannei. 

Buzele i-au tresărit ca și cum ar fi vrut să refuze, dar le-a așezat ordonat și 
mi le-a întins fără să obiecteze. Neștiind ce să fac cu ele, le-am ţinut o clipă la 
piept, apoi le-am băgat în buzunarul rochiei. 

— Așază-te, Claire. Ne-a sosit cafeaua. 

Cu o mișcare din cap, mi-a arătat măsuţa și scaunul de lângă ea. M-a 
urmărit gânditoare, cu ochi sfredelitori. 

Mi-a făcut semn cu mâna să torn cafeaua pentru amândouă și a luat-o pe a 
ei fără să scoată niciun cuvânt. Am sorbit cafeaua în tăcere câteva momente. 
Ceașca îmi tremura în mână și am vărsat puţin din lichidul fierbinte peste 
încheietură. Am lăsat ceașca și mi-am șters mâna de rochie, întrebându-mă 
într-un colțișor al minţii de ce ar trebui să mă tem. 

— De două ori, a spus ea brusc, uitându-se la mine cu o expresie de respect 
amestecat cu spaimă. Doamne Dumnezeule, ai trecut de două ori! Ba nu — de 
trei ori, așa e, pentru că acum te afli aici. 

Minunându-se, a clătinat din cap fără să-și dezlipească ochii de pe chipul 
meu. 

— Cum? a întrebat ea. Cum de-ai putut face asta de atâtea ori și să rămâi în 
viaţă? 

— Nu știu. 

l-am văzut expresia de scepticism și am răspuns de parcă aș fi încercat să 
mă apăr. 

— Nu știu! Pur și simplu, am trecut. 

— Pentru tine nu a fost la fel? Ochii ei verzi s-au îngustat, semn că se 
concentra. Cum a fost acolo, între lumi? Ai simţit groază? Și zgomote gata să- 
ți crape capul și să-ţi împrăștie creierul? 

— Da, așa a fost. 

Nu voiam să vorbesc despre asta, nu voiam nici să mă gândesc la trecerea 
prin timp. Blocasem acel gând în mintea mea, urletul morţii și al disoluţiei și 
glasurile haosului care mă îndemnau să mă alătur lor. 

— Ai avut sânge sau pietre care să te protejeze? Nu cred că ai tăria să 
foloseşti sânge, dar poate mă înșel. Sigur ești mai rezistentă decât am bănuit, 
dacă ai făcut asta de trei ori și ai supravieţuit. 

— Sânge? am repetat derutată, apoi am clătinat din cap. Nu. Nimic. Ţi-am 
spus... eu... am trecut. Asta e tot. 

Apoi mi-am amintit noaptea din 1968 când Geillis trecuse prin pietre; 
flăcările focului de pe Craigh na Dun și silueta înnegrită și contorsionată din 
mijlocul lor. 

— Greg Edgars, am rostit eu numele primului ei soţ. Nu l-ai ucis doar 
pentru că descoperise totul și a încercat să te oprească, așa e? Era... 

— Sângele, da, a confirmat ea urmărindu-mă cu atenţie. N-am crezut că se 


poate trece fără sânge. 

Părea ușor amuzată. 

— Cei din vechime... ei foloseau întotdeauna sânge. Asta, și focul. Făceau 
cuști mari din răchită, le umpleau cu prizonieri și le dădeau foc în cercuri. Am 
crezut că așa deschideau pasajul. 

Mi-am simţit mâinile și buzele ca îngheţate și am ridicat ceașca să mi le 
încălzesc. Unde Dumnezeu era Jamie? 

— Şi n-ai folosit nici pietre? 

Am scuturat din cap. 

— Ce pietre? 

Analizând dacă să-mi spună sau nu, m-a privit un moment. Și-a trecut 
limba mică și roz peste buze, apoi, hotărându-se, a dat din cap. Cu un icnet 
slab, s-a ridicat greoi de pe scaun și s-a dus spre vatra mare de la capătul 
încăperii, făcându-mi semn să o urmez. 

Cu o graţie surprinzătoare pentru o femeie atât de corpolentă, a 
îngenuncheat și a apăsat pe o piatră verde încastrată în poliţa de deasupra, 
aflată la aproximativ treizeci de centimetri deasupra vetrei. S-a mișcat puţin și 
s-a auzit un clic slab când una dintre plăcile vetrei s-a ridicat lin din mortarul 
în care era așezată. 

— Mecanism cu arc, mi-a explicat ea, ridicând placa cu grijă și punând-o 
deoparte. Un danez pe nume Leiven din St Croix mi-a făcut asta. 

A băgat o mână în spaţiul gol de dedesubt și a scos o cutie din lemn, lungă 
de aproape treizeci de centimetri. Lemnul neted avea pete de culoare cafeniu- 
deschis și părea umflat și crăpat ca și cum ar fi stat în apă de mare multă 
vreme. Mi-am mușcat buza, sperând că faţa nu m-a trădat. Dacă până în acel 
moment avusesem vreo îndoială că Ian s-ar fi aflat acolo, acum ea dispăruse — 
pentru că, dacă nu mă înșelam prea mult, sub ochii mei se afla comoara 
mătăsoaselor. Din fericire, Geillis nu se uita la mine, ci la cutie. 

— Am aflat de pietre de la un indian — nu un indian roșu, ci un hindus din 
Calcutta, mi-a explicat ea. A venit la mine în căutare de laur și mi-a spus cum 
să fac medicamente din pietre preţioase. 

M-am uitat în spate după Jamie, dar nu am văzut nici urmă de el. Unde 
naiba era? Îl găsise pe Ian undeva pe plantație? 

— Poţi găsi pietre pisate la un farmacist londonez, tocmai spunea ea, 
încruntându-se ușor când a ridicat capacul glisant. Dar sunt de proastă calitate 
și bhasmas nu dă roade prea bune. E mai bine să ai o piatră măcar de calitatea 
a doua — care se numește nagina. Asta e o piatră de mărime potrivită, care a 
fost lustruită. Una de calitatea întâi are fațete și e neciobită, de preferinţă, dar 
cei mai mulţi nu își permit să le ardă până devin cenușă. Cenușa din pietre se 
numește bhasmas, a explicat ea, întorcându-se să mă privească. Asta foloseşti 
în medicamente. Uite, poţi deschide cutia? A stricat-o apa de mare și cuiul 
încuietorii se umflă pe vreme umedă — ceea ce se întâmplă tot timpul în 
perioada asta din an, a adăugat ea, strâmbându-se peste umăr către norii care 
se rostogoleau peste golf, mult mai jos. 


A pus lădiţa în mâinile mele și s-a ridicat greoi în picioare, gemând de 
efort. 

Era o cutie chinezească, din câte mi-am dat seama; destul de simplă, cu un 
panou glisant care descuia capacul principal. Problema era că panoul mic se 
umflase și se blocase pe șanț. 

— Aduce ghinion dacă o spargi, a remarcat Geillis, urmărindu-mi 
încercările. Altfel aș sparge lădiţa și gata. Uite, poate te ajuţi cu asta. 

A scos dintre faldurile rochiei un briceag cu plăsele din sidef și mi l-a 
întins, apoi s-a dus la fereastră, a ridicat de pe pervaz un alt clopoțel din argint 
și l-a scuturat. 

Am forţat lemnul puţin cu lama briceagului. Am simţit că s-a prins de lemn 
şi l-am mişcat delicat într-o parte și în alta. Încetul cu încetul, micul 
dreptunghi de lemn s-a dislocat, până l-am putut prinde între degetul mare și 
arătător și l-am tras de tot. 

— Poftim, am spus, înapoindu-i cutia cu oarece regret. 

Era grea și, când am înclinat-o, dinăuntru s-au auzit clinchete metalice. 

— Mulţumesc. 

În timp ce o lua, servitoarea de culoare a intrat pe uşa de la celălalt capăt al 
încăperii. Geillis s-a întors pentru a-i porunci să aducă o tavă cu tarte calde și 
am observat că a strecurat cutia între faldurile rochiei, pentru a o ascunde. 

— Creaturi curioase, a spus ea, încruntându-se spre fata care se îndepărta și 
tocmai ieșea pe ușă. Una dintre problemele pe care le ai cu sclavii e că ţi-e 
greu să păstrezi secrete. 

A pus cutia pe masă și a apăsat pe partea de sus; cu un scârţâit ascuţit de 
protest, capacul a alunecat în lături. 

A băgat mâna în cutie și a scos ceva în palma strânsă. Mi-a zâmbit 
răutăcios și a spus: 

— „Jackie Horner micuţa/ Într-un colț stătea,/ Budincă de Crăciun mânca./ 
Și cu degetul gros/ Dintr-una o prună-a scos/ Și a zis: Vai, ce frumos!“ 

Mă aşteptasem să le văd, desigur, dar nu am întâmpinat nicio dificultate în 
a mă arăta impresionată. Realitatea unei pietre preţioase este deopotrivă 
imediată și mai șocantă decât descrierea ei. Șase sau șapte pietre licăreau și 
sclipeau în palma lui Geillis, strălucind ca focul și ca gheaţa, ca luciul apei 
albastre în soare, iar o piatră mare, aurie, părea ochiul unui tigru în căutarea 
prăzii. 

Fără să vreau, m-am tras mai aproape ca să privesc în căușul mâinii ei, 
fascinată. „Destul de mari“, le descrisese Jamie, cu talentul specific scoţian de 
a reduce dimensiunile lucrurilor. Ei bine, mai mici decât o cutie pentru pâine, 
presupun. 

— Ca să clarificăm lucrurile, le-am căpătat pe bani, a zis Geillis, atingând 
satisfăcută pietrele cu un deget. Pentru că erau mai ușor de transportat decât 
aurul sau argintul; pe atunci nu m-am gândit la ce altceva să le folosesc. 

— Cum, ca bhasmas? 

Ideea de a arde acele nestemate sclipitoare până se făceau scrum mi s-a 


părut un sacrilegiu. 

— Nu, nu astea. 

A strâns palma în jurul lor, le-a vârât în buzunar și apoi a mai scos câteva 
din lădiţă. Un nou șir de foc lichid a ajuns în buzunarul ei, pe care l-a pipăit cu 
afecţiune. 

— Am multe alte pietre mai mici pentru ars. Astea sunt pentru altceva. 

M-a măsurat cu un aer gânditor, apoi a arătat spre ușa de la capătul 
încăperii. 

— Vino în camera mea de lucru, mi-a zis. Am acolo câteva lucruri care te- 
ar putea interesa. 

Puțin spus că m-ar interesa, am gândit eu. 

Era o cameră lungă, inundată de lumină, cu un dulap lung pe un perete. 
Mănunchiuri de plante puse la uscat atârnau de cârlige deasupra, iar altele 
stăteau pe rafturi acoperite cu pânză, de-a lungul peretelui. Servante cu sertare 
și dulapuri umpleau restul spaţiului și o bibliotecă micuță, cu uși din sticlă, se 
afla în capătul celălalt al camerei. 

Încăperea mi-a trezit un sentiment de dâjă-vu; după o clipă, mi-am dat 
seama că semăna foarte mult cu camera de lucru a lui Geillis din satul 
Cranesmuir, în casa primului ei soţ — ba nu, al doilea, m-am corectat eu, 
amintindu-mi de trupul cuprins de flăcări al lui Greg Edgars. 

— De câte ori ai fost căsătorită? am întrebat-o din curiozitate. 

Începuse să facă avere cu cel de-al doilea soţ, perceptor fiscal al districtului 
în care locuiau, falsificându-i semnătura pentru a dirija banii spre uzul 
propriu, apoi îl asasinase. Cum acest mod de lucru se dovedise reușit, mi-am 
imaginat că îl folosise din nou; Geillis Duncan era o creatură care ţinea la 
obiceiuri. 

Ea s-a oprit o clipă ca să numere. 

— De cinci ori, cred. De când am sosit aici, a adăugat ea nepăsătoare. 

— Cinci? am repetat eu, cu glas stins. 

Părea să nu fie doar un obicei, ci de-a dreptul o dependenţă. 

— La tropice, atmosfera este foarte nesănătoasă, a spus ea și mi-a zâmbit 
cu șiretenie. Febre, ulcere, tulburări stomacale; tot felul de lucruri mărunte 
care îi ucid. 

Se vedea că respectase cu stricteţe igiena orală; dinţii ei erau încă în stare 
foarte bună. 

A întins mâna și a mângâiat cu delicateţe o sticluţă de pe raftul cel mai de 
Jos. Nu avea nicio etichetă, dar eu mai văzusem arsenic pur până atunci. Una 
peste alta, m-am bucurat că nu mâncasem nimic la ea. 

— Asta ţi-ar putea stârni interesul, a zis ea, dând cu ochii de un borcan de 
pe raftul de sus. 

Gemând, s-a ridicat în vârful picioarelor, l-a coborât și mi l-a întins. 
Conţinea o pudră măcinată grosier, un amestec de mai multe substanţe cafenii, 
gălbui și negre, în care se aflau și unele particule aproape translucide. 

— Ce e acolo? 


— Otravă pentru zombi, a spus ea și a izbucnit în râs. M-am gândit că ai 
vrea să vezi așa ceva. 

— Da? am întrebat cu răceală. Parcă ziceai că nu există asemenea lucruri. 

— Ba nu, m-a corectat ea, încă zâmbind. Ţi-am spus că Hercule nu e mort 
și nu e. A luat borcanul din mâna mea și l-a pus la loc pe raft. Dar nu pot nega 
faptul că omul e mai maleabil dacă primește o dată pe săptămână o doză din 
ceea ce e în borcan, amestecată cu mâncarea lui. 

— Şi ce naiba e? 

Nepăsătoare, a ridicat din umeri. 

— Câte ceva din fiecare. Principalul ingredient pare să fie un fel de pește — 
unul mic, pătrăţos, cu pete pe corp; arată foarte ciudat. I se scoate pielea și se 
usucă, la fel și ficatul. Dar mai conţine și alte lucruri și tare aș vrea să știu ce 
anume, a adăugat ea. 

— Nu știi ce conţine? m-am mirat eu. Nu ai făcut tu amestecul? 

— Nu. Am avut un bucătar, a spus Geillis, ori cel puţin drept asta mi l-au 
vândut, dar să fiu a naibii dacă mă simţeam în siguranță când mâncam ceva 
preparat la bucătărie de diavolul ăla șiret! Era însă un houngan. 

— Ce anume? 

— Negrii îi numesc houngani pe preoții lor pricepuţi la doctorii, deși, ca să 
fiu mai precisă în privinţa lui, cred că Ishmael a spus că neamurile lui negre îl 
numeau oniseegun sau cam așa ceva. 

— Ishmael... am repetat eu, trecându-mi limba peste buze. L-ai cumpărat 
cu numele ăsta? 

— Nu. Avea un nume păgân, din vreo şase silabe, iar cel care mi l-a vândut 
îi spunea „Jimmy“ — așa îi numesc licitatorii pe mai toți sclavii bărbaţi. Eu l- 
am botezat Ishmael, din cauza poveștii pe care mi-a spus-o vânzătorul despre 
el. 

Ishmael fusese luat dintr-o baracă de pe Coasta de Aur a Africii, făcând 
parte dintr-o livrare de șase sute de sclavi din satele Nigeriei și ale Ghanei, 
adăpostiţi între punţile corabiei pentru sclavi numită Persephone, care se 
îndrepta spre Antigua. Când trecuse prin strâmtoarea Caicos, Persephone 
fusese surprinsă de o vijelie neașteptată și eșuase pe reciful Hogsty, în largul 
insulei Great Inagua. Nava se sfărâmase, iar membrii echipajului abia dacă 
avuseseră vreme să se salveze cu bărcile de la bord. 

Înlănţuiţi și neajutoraţi între punți, sclavii se înecaseră. Toţi, mai puţin unul 
dintre ei, care fusese luat din cală mai devreme pentru a ajuta la bucătărie, 
fiindcă cei doi băieţii de la bucătărie muriseră de vărsat-de-vânt în cursul 
traversării din Africa. Acel bărbat, abandonat de membrii echipajului, reușise 
să supraviețuiască naufragiului agăţându-se de un butoi cu băutură, care l-a 
dus până la ţărmul insulei Great Inagua, două zile mai târziu. 

Pescarii care l-au descoperit pe naufragiat au fost mai interesaţi de butoiul 
care-l salvase pe el decât de sclav. Însă după ce l-au spart, au rămas şocați și 
îngroziți descoperind înăuntru cadavrul unui bărbat, nu tocmai perfect 
conservat de alcool. 


— Mă întreb dacă au băut lichiorul de mentă, am murmurat eu, constatând 
că părerea domnului Overholt despre înclinația marinarilor spre alcool era în 
mare măsură corectă. 

— Îndrăznesc a spune că da, a zis Geillis, ușor deranjată că fusese 
întreruptă. În orice caz, când am auzit asta, l-am numit imediat Ishmael. Din 
cauza sicriului plutitor, înţelegi? 

— Foarte inteligent, am felicitat-o eu. Și au descoperit cine era bărbatul din 
butoi? 

— Nu cred, mi-a răspuns, dând nepăsătoare din umeri. I l-au încredinţat 
guvernatorului Jamaicăi, care l-a pus într-o cutie din sticlă, cu alcool proaspăt, 
drept curiozitate. 

— Poftim? am exclamat eu, nevenindu-mi a crede. 

— Ei, nu chiar omul în sine, ci doar niște ciuperci bizare care creșteau pe 
el, mi-a explicat Geillis. Guvernatorul are o mare pasiune pentru astfel de 
lucruri. Fostul guvernator, mai precis; acum a sosit unul nou. 

— Într-adevăr, am spus, simțind o ușoară greață. 

Am socotit că fostul guvernator putea fi considerat o curiozitate mai mare 
decât mortul. 

Geillis era întoarsă cu spatele la mine, trăgând draperiile și aranjându-le. 
Am inspirat adânc, sperând să îmi păstrez glasul normal. 

— Acel Ishmael mi se pare un tip interesant, mai e la tine? 

— Nu, a spus ea cu indiferenţă. Ticălosul a fugit. Însă el mi-a făcut otrava 
de zombi. Nu a vrut să-mi spună cum, indiferent ce i-am făcut, a adăugat ea, 
cu un hohot de râs scurt, lipsit de umor, iar eu mi-am amintit clar semnele de 
pe spinarea lui Ishmael. Tot el a spus că nu e bine ca femeile să prepare 
leacuri și că doar bărbaţii o pot face. Ori femeile foarte bătrâne, după ce nu 
mai sângerează. Hm! 

A pufnit, apoi a vârât mâna în buzunar, scoțând câteva pietre preţioase. 

— În orice caz, nu te-am adus aici ca să îţi arăt astea. 

Atentă, a așezat cinci pietre într-un cerc aproximativ pe tăblia unui dulap. 
Apoi a luat de pe un raft o carte groasă, îmbrăcată în piele uzată. 

— Ştii germană? m-a întrebat ea, deschizând-o cu grijă. 

— Nu prea bine. 

M-am apropiat ca să privesc peste umărul ei. Pe copertă scria 
Hexenhammer, cu litere trasate delicat de mână. 

— Ciocanul vrăjitoarelor? am întrebat eu, ridicând din sprâncene. Vrăji? 
Magie? 

Probabil că scepticismul din glasul meu fusese evident, pentru că Geillis a 
întors capul spre mine supărată. 

— Uite, neghioabo, a spus ea. Cine ești? Ori, mai curând, ce ești? 

— Ce sunt? am spus, tresărind. 

— Ai dreptate. 

S-a întors și s-a rezemat de tăblia dulapului, studiindu-mă printre gene. 

— Ce ești? Sau ce sunt eu, că tot veni vorba? Ce suntem amândouă? 


Am deschis gura să răspund, apoi am închis-o. 

— Întocmai, a spus ea, urmărindu-mi fiecare reacţie. Nu oricine poate trece 
prin pietre, adevărat? De ce doar noi? 

— Nu știu, am răspuns. Și nici tu nu știi asta, pun rămășag. Asta sigur nu 
înseamnă că suntem vrăjitoare! 

— Serios? 

A ridicat o sprânceană și apoi a răsfoit câteva pagini din carte. 

— Unii oameni pot să-și părăsească trupurile și să călătorească departe, a 
zis ea, privind gânditoare pagina. Alţii îi văd rătăcind și îi recunosc, dar, în 
același timp, alţii pot dovedi că ei erau în paturile lor. Am văzut însemnări și 
mărturii ale unor martori oculari. Unii oameni au pete pe piele pe care le poţi 
vedea și atinge — am văzut un asemenea om. Dar nu toți. Doar unii dintre ei, a 
precizat ea și a mai dat o pagină. Dacă o poate face oricine înseamnă că este 
știință. Dacă o pot face doar puţini înseamnă că este vorba de vrăjitorie ori de 
superstiție, sau cum dorești să o numești. Dar este ceva real. 

A ridicat privirea spre mine, iar ochii verzi au lucit ca ai unui șarpe peste 
paginile cărţii. 

— Suntem reale, Claire — tu și eu. Și deosebite. Nu te-ai întrebat niciodată 
de ce? 

O făcusem. De nenumărate ori. Niciodată nu găsisem un răspuns acceptabil 
la acea întrebare. Evident, Geillis găsise unul. 

S-a întors spre pietrele așezate pe dulap și a arătat spre fiecare pe rând. 

— Pietre pentru protecţie: ametist, smarald, turcoaz, lapislazuli și rubin 
masculin. 

— Rubin masculin? 

— Pliniu a spus că pietrele preţioase au sex; cine sunt eu ca să îl contrazic? 
mi-a explicat ea iritată. Totuși, foloseşti pietrele prețioase masculine, cele 
femeiești nu te ajută. 

Mi-am reprimat dorinţa de a întreba cum se puteau deosebi rubinele după 
sex. 

— Să te ajute la ce? 

— La călătorie, a spus ea, uitându-se curioasă la mine. Prin pietre. Ele te 
protejează de... de ceea ce se află acolo. 

Ochii ei au devenit ușor adumbriţi gândindu-se la trecerea prin timp și mi- 
am dat seama că se temea de moarte de acest lucru. Nici nu era de mirare, și 
eu mă temeam. 

— Din ce an ai venit prima oară? m-a întrebat ea, ţintuindu-mă cu privirea. 

— Din 1945, am spus eu, vorbind rar. Am ajuns în 1743, dacă asta vrei să 
ştii. 

Nu voiam să îi spun prea multe lucruri; totuși, mă simțeam copleșită de 
curiozitate. Avea dreptate în legătură cu un singur lucru: amândouă eram 
diferite. S-ar fi putut să nu mai am niciodată ocazia de a discuta cu o altă 
persoană care să știe ce făcuse. În plus, cu cât o tineam mai mult de vorbă, cu 
atât mai mult timp avea Jamie la dispoziție pentru a-l găsi pe lan. 


— Hm! a zis ea cu satisfacţie. Pe aproape. Potrivit poveștilor din 
Highlands, când oamenii adorm pe locul fostelor forturi ale zânelor și se 
trezesc dansând toată noaptea cu Strămoșii, de obicei se întorc în locul iniţial 
două sute de ani mai târziu. 

— Dar nu a fost și cazul tău. Ai venit din anul 1968, dar erai la Cranesmuir 
cu câţiva ani înainte de a ajunge eu acolo. 

— Da, cu cinci ani, a încuviinţat din cap, absorbită de gânduri. Da, din 
cauza sângelui. 

— Sânge? 

— Sacrificiul, a spus ea, pierzându-și brusc răbdarea. Asta îţi oferă o marjă 
mai mare. Și puţin control, astfel încât să ai o oarecare idee despre anul în 
care ajungi. Cum de-ai călătorit înainte și înapoi de trei ori? Fără sânge? 

— Așa... pur și simplu. 

Dorinţa de a afla cât de multe de la ea m-a determinat să adaug puţinele 
lucruri pe care le cunoșteam. 

— Cred... cred că are de-a face cu capacitatea de a te concentra asupra unei 
anumite persoane care se află în anul spre care mergi. 

A făcut ochii mari, vădit interesată. 

— Așa deci, a șoptit ea. Când te gândești... 

A dat ușor din cap, reflectând. 

— Hm. S-ar putea. Cu toate astea, pietrele ar trebui să ducă la același 
rezultat, e vorba de tiparele pe care le faci cu diferite pietre preţioase, înţelegi? 

A scos un alt pumn de pietre sclipitoare din buzunar și le-a împrăștiat pe 
suprafaţa de lemn, jucându-se cu ele. 

— Pietrele protectoare sunt vârfurile pentagramei, mi-a explicat ea, atentă 
la mișcarea pietrelor, dar înăuntrul ei formezi tiparul cu pietre diferite, în 
funcţie de direcţia în care vrei să mergi și cât de departe. Trasezi o linie cu 
argint viu între ele și îi dai foc atunci când rostești vraja. Și, bineînţeles, 
desenezi pentagrama cu praf de diamant. 

— Sigur, am murmurat eu, fascinată. 

— Simţi mirosul? m-a întrebat, ridicând ochii și adulmecând. N-ai crede că 
pietrele au miros, așa e? Dar au, atunci când le macini și le faci pudră. 

Am inhalat adânc și chiar am avut impresia că simt un miros slab, 
neobișnuit, dincolo de aroma ierburilor uscate. Era ceva uscat, plăcut, dar 
imposibil de descris — mirosul pietrelor preţioase. 

A ridicat o piatră cu un ușor strigăt de triumf. 

— Asta! Asta e cea care îmi trebuia; n-am găsit niciuna ca ea pe insule și, 
în cele din urmă, mi-am adus aminte de lădiţa pe care o lăsasem în Scoţia. 

Piatra pe care o avea între degete era un fel de cristal negru; lumina care 
intra pe fereastră a trecut prin el, făcându-l să licărească precum o bucată de 
jais între degetele ei albe. 

— Ce este? 

— Un adamant, un diamant negru. Era folosit de vechii alchimiști. Cărţile 
spun că purtarea unui adamant îți aduce cunoașterea bucuriei în toate 


lucrurile. 

A râs, scoțând un sunet scurt și strident, lipsit de farmecul ei obișnuit de 
fetiţă. 

— Dacă ceva îţi poate aduce cunoașterea bucuriei în trecerea prin pietre, 
vreau și eu! 

Destul de târziu, am început să înţeleg. Doar faptul că o ascultasem pe 
Geillis și, în același timp, trăsesem cu urechea ca să aud dacă Jamie se 
întorsese putea să-mi scuze lentoarea gândirii. 

— Vrei să te întorci? am întrebat-o cât de degajat am putut. 

— S-ar putea, mi-a răspuns și a zâmbit în colţul gurii. Mai ales că acum am 
toate lucrurile de care am nevoie. Claire, îţi spun, n-aș risca fără pietre. 

Clăuinând din cap, m-a privit cu intensitate. 

— De trei ori, fără sânge, a murmurat ea. Deci se poate. Ei, hai să coborâm, 
a spus ea foarte vioi, adunând pietrele pe care le-a lăsat să cadă în buzunar. 
Cred că vulpoiul s-a întors — Fraser îl cheamă, nu? Mi s-a părut că a spus alt 
nume Clotilda, dar pesemne că târfa aia proastă a înţeles greșit. 

În timp ce străbăteam încăperea lungă, ceva mic, cafeniu, a țâșnit pe podea 
în faţa mea. În ciuda corpolenţei, Geillis a strivit iute miriapodul sub talpă, 
înainte ca eu să pot reacţiona. 

A urmărit insecta zbătându-se pe jumătate strivită, apoi s-a aplecat și a 
vârât o bucată de hârtie sub ea. A ridicat-o și a pus-o într-o sticlă. 

— Nu vrei să crezi în vrăjitoare, în zombi și în lucruri care mișună 
noaptea? a spus ea cu un zâmbet discret și șiret și a arătat cu capul spre 
miriapod, care se învârtea în vas, descriind cercuri disperate. Ei bine, 
legendele sunt bestiile cu multe picioare, nu? Însă ele au și un grăunte de 
adevăr. 

A luat un clondir de culoare cafeniu-deschis și a turnat lichidul din el peste 
miriapodul din sticlă. S-a răspândit un miros înţepător de alcool. Luat de valul 
de lichid, miriapodul s-a zbătut nebunește o clipă, apoi s-a dus la fundul 
sticlei, mișcându-și picioarele spasmodic. Geillis a pus dopul și s-a întors 
pentru a-și continua drumul. 

— M-ai întrebat de ce cred că putem trece prin pietre. Tu știi de ce, Geillis? 

Ea a întors capul spre mine. 

— Păi, pentru a schimba lucrurile, mi-a răspuns ușor surprinsă. Din ce alt 
motiv? Haide, îl aud pe soţul tău jos. 


Indiferent ce făcuse Jamie, fusese ceva solicitant; cămașa îi era îmbibată de 
sudoare și i se lipise de umeri. S-a întors când am intrat noi și am văzut că se 
uita nedumerit la cutia chinezească pe care Geillis o lăsase pe masă. Judecând 
după expresia de pe chipul lui, mi-am dat seama că nu mă înșelasem — era 
cutia pe care o găsise pe insulița mătăsoaselor. 

— Doamnă, cred că am reușit să vă repar presa, a spus el, înclinându-se 
politicos spre ea. Avea un cilindru crăpat, dar eu și supraveghetorul am reușit 
să astupăm gaura cu pene. Cu toate astea, mă tem că va trebui să montați altul 


cât de curând. 

Amuzată, Geillis a ridicat din sprâncene. 

— Mda, îţi sunt obligată, domnule Fraser. Să-ţi ofer ceva răcoritor după 
atâta trudă? 

A dus mâna spre șirul de clopoței, dar Jamie a clătinat din cap și și-a ridicat 
haina de pe canapea. 

— Vă mulţumesc, doamnă, dar din păcate trebuie să ne luăm rămas-bun. E 
cam mult de mers până la Kingston, așa că trebuie să plecăm acum, dacă vrem 
să ajungem înainte de căderea întunericului. 

Brusc, s-a întunecat la faţă și mi-am dat seama că pipăise buzunarul hainei 
și descoperise că fotografiile dispăruseră. 

Mi-a aruncat o privire și eu am dat scurt din cap, atingând buzunarul 
lateral, unde le pusesem. 

— Îți mulțumesc pentru ospitalitate, am spus eu și mi-am luat pălăria, după 
care am pornit grăbită spre ușă. 

Acum, că Jamie se întorsese, nu-mi doream nimic mai mult decât să fiu cât 
mai departe de Rose Hall și de proprietara plantației. Însă Jamie a zăbovit 
puțin. 

— Doamnă Abernathy, ați afirmat că ați trăit la Paris o vreme. Aș dori să- 
mi spuneți dacă ați întâlnit un gentleman pe care îl cunosc. În știți cumva pe 
ducele de Sandringham? 

Geillis a înclinat capul întrebător spre Jamie, însă, cum el nu a adăugat 
nimic, a confirmat cu un gest. 

— Da, l-am cunoscut. De ce? 

Jamie i-a aruncat cel mai fermecător zâmbet din lume. 

— Nu am vreun motiv anume, doamnă, eram doar curios, să zicem. 

Cerul era complet înnorat când am ieșit pe poarta proprietăţii și am înţeles 
că nu aveam să ajungem la Kingston fără să ne udăm. Dar, în circumstanţele 
date, nici că îmi păsa. 

— Ai fotografiile Briannei? a fost prima întrebare pe care mi-a adresat-o 
Jamie, oprindu-și calul un moment. 

— Aici, am spus și m-am bătut ușor peste buzunar. Ai dat de urma lui lan? 

El a privit scurt peste umăr, de parcă s-ar fi temut să nu fim urmăriți. 

— N-am putut scoate nimic de la supraveghetor și nici de la sclavi — sunt 
speriaţi de moarte de femeia asta și nu-i pot acuza. Însă știu unde se află. 

A spus asta cu o satisfacţie deosebită. 

— Unde e? Ne putem furișa până acolo să îl salvăm? 

M-am ridicat puţin în șa și am privit înapoi; ţiglele de pe Rose Hall erau 
vizibile printre coroanele copacilor. M-aș fi ferit din răsputeri să mai pun 
piciorul acolo, dar pentru lan eram gata să o fac. 

— Nu acum. 

Jamie a prins frâul meu, făcând calul să revină spre drum. 

— Voi avea nevoie de ajutor. 

Pretextând că vrea să găsească materiale pentru a repara presa avariată, 


Jamie reușise să vadă mai toată plantaţia pe o rază de patru sute de metri de 
casă, inclusiv un grup de colibe ale sclavilor, grajdurile, un șopron pentru 
depozitarea tutunului, nefolosit, și clădirea care găzduia rafinăria de zahăr. 
Oriunde mersese nu întâlnise decât priviri curioase sau ostile — mai puţin la 
rafinărie. 

— Matahala aia neagră care a apărut pe verandă stătea alături de clădire, a 
povestit Jamie. Când m-am apropiat de el, supraveghetorul a devenit foarte 
agitat, mi-a strigat să mă întorc, avertizându-mă să nu mă apropii de individ. 

— O idee foarte bună, am spus înfiorându-mă. Să nu te apropii prea mult de 
el, adică. Dar crezi că asta are vreo legătură cu lan? 

— Stătea în faţa unei uși mici fixate în sol, englezoaico, a continuat Jamie, 
îmboldindu-și cu pricepere calul peste un copac prăbușit de-a latul potecii. 
Ușa dădea spre o pivniţă de sub rafinărie. 

Negrul nu se îndepărtase nici măcar un centimetru de ea cât timp Jamie se 
aflase în preajma rafinăriei. 

— Dacă lan e aici, acolo este ţinut. 

— Aproape sigur e acolo, de acord. 

l-am povestit repede amănuntele discuţiei mele cu Geillis, inclusiv 
conversaţia scurtă cu femeile de la bucătărie. 

— Dar cum facem? am încheiat eu. Nu-l putem lăsa acolo. La urma 
urmelor, nu știm ce vrea Geillis de la el, dar nu poate fi vorba de ceva 
nevinovat dacă nu a recunoscut că el se află pe plantație, nu? 

— Nici vorbă de ceva nevinovat, m-a aprobat el sumbru. Supraveghetorul 
n-a vrut să-mi vorbească despre lan, dar mi-a spus alte lucruri care ţi-ar face 
părul să se cârlionţeze, dacă n-ar fi deja ca lâna oii. 

Mi-a aruncat o privire și, în ciuda tulburării lui evidente, un zâmbet firav i-a 
luminat faţa. 

— Judecând după felul în care îţi stă părul, aș zice că o să plouă cât de 
curând, englezoaico. 

— Ce atent ești, am spus cu sarcasm, încercând zadarnic să vâr la loc 
buclele de păr care îmi scăpaseră de sub pălărie. Cerul negru ca smoala și 
aerul care miroase a fulger nu au nicio legătură cu concluzia la care ai ajuns, 
desigur. 

Pe măsură ce frontul de furtună se ridica spre noi pe panta muntelui, 
frunzele copacilor din jur fluturau ca niște fluturi captivi. De pe mica 
ridicătură pe care ne aflam am văzut norii de furtună traversând golful de 
dedesubt, iar perdeaua întunecată a ploii atârna sub ei ca un văl. 

Jamie s-a ridicat în șa și a privit cercetător terenul. Pentru ochii mei lipsiţi 
de experienţă, totul în jur părea o junglă de netrecut, compactă, dar un om 
care trăise în landă șapte ani vedea altfel lucrurile. 

— Englezoaico, să ne găsim un adăpost cât mai avem vreme, a spus el. 
Vino cu mine. 

Pe jos, conducând caii, am părăsit poteca îngustă și am pătruns în pădure, 
urmând ceea ce Jamie a spus că era drumul făcut de porci sălbatici. După 


câteva momente, a găsit ceea ce căuta; un pârâiaș care își săpase o albie 
adâncă în solul pădurii, cu un mal abrupt, năpădit de ferigi și de tufișuri cu 
frunze lucioase și întunecate, printre care erau și pâlcuri de copăcei subțiri. 

M-a pus să strâng frunze de ferigă, fiecare de lungimea unui braţ de-al meu, 
și, până m-am întors eu cu tot ce puteam căra, el făcuse cadrul unui mic 
adăpost, alcătuind un fel de boltă din copăceii îndoiţi, pe care îi legase de un 
buștean căzut, acoperit cu crengi tăiate din tufișurile din jur. A așezat frunzele 
de ferigă drept acoperiș. Adăpostul nu era chiar impermeabil, însă era mult 
mai bine decât să îndurăm ploaia în câmp deschis. După zece minute ne-am 
instalat în siguranţa adăpostului. 

A urmat un moment de liniște absolută cât vântul premergător furtunii a 
trecut prin dreptul nostru. Nicio pasăre nu cânta, nicio insectă nu scotea vreun 
sunet; simțeau ca și noi apropierea ploii. Apoi au căzut câteva picături mari, 
plesnind frunzele de ferigă și scoțând sunete ca de rămurele uscate rupte. 
După aceea s-a dezlănţuit furtuna. 

Ploile torențiale din Caraibi izbucnesc brusc și cu vigoare. Nici vorbă de 
bâlbâiala ceţoasă a burniţei de la Edinburgh. Cerul se înnegrește și se despică, 
turnând găleți de apă în câteva clipe. Cât ţine ploaia, orice discuţie este 
imposibilă, iar din sol se înalţă o ceaţă ușoară ca un abur, iar vaporii sunt 
ridicaţi de forţa cu care picăturile de ploaie lovesc pământul. 

Ploaia biciuia ferigile de deasupra noastră și o negură subțire a umplut 
umbrele verzui ale adăpostului nostru. Din cauza răpăitului picăturilor și a 
tunetelor care se succedau cu repeziciune între dealuri, ne-a fost imposibil să 
vorbim. 

Nu era frig, dar în acoperiș se făcuse o gaură prin care apa curgea constant 
pe gâtul meu. Nu aveam cum să mă mut din acel loc; Jamie și-a scos haina și 
m-a înfășurat cu ea, apoi m-a cuprins cu un braţ și am așteptat trecerea 
furtunii. În ciuda zgomotelor asurzitoare, brusc, m-am simţit în siguranţă, 
liniștită, eliberată de încordarea ultimelor câteva ore, a ultimelor zile. Ian era 
ca și găsit și acolo nu ne putea atinge nimeni. 

L-am strâns de mâna liberă; Jamie mi-a zâmbit, apoi s-a aplecat și m-a 
sărutat delicat. Mirosea a proaspăt și a pământ; parfumat cu seva ramurilor pe 
care le tăiase și cu mirosul sudorii lui de om sănătos. 

Am socotit că totul era pe terminate. Îl găsiserăm pe Ian ȘI, cu voia 
Domnului, aveam să îl recuperăm foarte curând. Şi după aceea? Va trebui să 
părăsim Jamaica, însă existau destule locuri, iar lumea era întinsă. Existau 
coloniile franceze din Martinica și din Grenada, din insula Eleuthera, deţinută 
de olandezi; probabil că ne puteam aventura până spre continent — fără a ne 
mai gândi la canibali. Câtă vreme îl aveam pe Jamie alături de mine, nu mă 
temeam de nimic. 

Ploaia a încetat la fel de brusc precum începuse. Acum cădeau doar picături 
izolate de pe frunzele tufișurilor și ale copacilor, un răpăit slab, care răsuna 
împreună cu ţiuitul din urechi provocat de urletele furtunii. O adiere slabă și 
proaspătă urca din albia pârâului, ducând cu sine umiditatea și ridicând 


buclele ude de pe gâtul meu cu o răcoare încântătoare. Păsările și insectele au 
reînceput să freamăte încet, apoi cu glas deplin, iar aerul a părut să danseze 
odată cu viaţa înverzită. 

M-am foit și am oftat, ridicându-mă și lăsând să cadă haina lui Jamie. 

— Ştii ceva? Geillis mi-a arătat o piatră specială, un diamant negru care se 
numește adamant, am spus eu. Mi-a explicat că e o piatră folosită de 
alchimiști; îți dă o cunoaștere a bucuriei tuturor lucrurilor. Cred că sub locul 
ăsta s-ar putea afla una ca ea. 

Jamie mi-a zâmbit. 

— Nu m-ar surprinde, englezoaico, a spus el. Stai puţin, ești udă pe faţă. 

A băgat mâna în buzunar după batistă, apoi s-a oprit. 

— Oh, am uitat. 

Am băgat mâna în buzunar și i-am dat pachetul cu fotografii. 

Le-a luat și le-a examinat rapid, s-a oprit, apoi le-a cercetat iar, de astă dată 
mai încet. 

— Ce s-a întâmplat? am întrebat, brusc alarmată. 

— A dispărut una dintre ele, a zis el încet. 

Am avut o senzaţie greu de explicat, de groază, care a pornit din stomac, și 
bucuria momentului de mai devreme a început să se stingă. 

— Eşti sigur? 

— Le ştiu la fel de bine cum îţi știu chipul, englezoaico, a spus. Da, sunt 
convins. E cea în care stă lângă foc. 

Îmi aminteam clar fotografia respectivă; o înfățișa pe Brianna ca adultă, 
stând pe o piatră, în aer liber, lângă un foc de tabără. Îşi ținea coatele sprijinite 
de genunchii ridicaţi și privea direct spre aparatul de fotografiat, dar fără să fie 
conștientă de prezenţa lui; pe faţă i se citeau visurile stârnite de lumina 
focului, iar vântul îi sufla în păr. 

— Geillis a luat-o, sigur. Găsise fotografiile în haina ta cât eu am fost la 
bucătărie, dar i le-am luat. Înseamnă că ea a furat-o. 

— Blestemată fie femeia asta! 

Jamie s-a întors brusc și a privit spre drumeag cu ochii întunecaţi de furie. 
Strângea între degete restul fotografiilor. 

— Ce naiba vrea să facă cu ea? 

— Pesemne e vorba doar de curiozitate, am spus, dar senzaţia de groază 
refuza să dispară. La urma urmelor, ce ar putea face cu ea? Nu o poate arăta 
nimănui — cine vine până aici? 

Parcă drept răspuns la acea întrebare, Jamie a ridicat capul pe neașteptate și 
m-a prins de un braţ, îndemnându-mă să nu mă mișc. La o oarecare distanţă 
mai Jos, prin frunziș se vedea o curbă a drumeagului, o fâșie subţire de noroi 
gălbui. Pe ea înainta o siluetă călare pe un cal, un bărbat îmbrăcat în negru, 
mic și întunecat ca o furnică de la acea distanţă. 

Apoi mi-am amintit ce spusese Geillis. În după-amiaza asta aștept pe 
cineva în vizită. Iar mai târziu, pastorul acela a spus că ajunge la ora patru. 

— E un pastor, un preot de o confesiune sau alta, am spus eu. A zis că îl 


așteaptă. 

— E Archie Campbell, nimeni altul, a comentat Jamie cu un aer sumbru. 
Ce dracu” — ori poate n-ar trebui să folosesc cuvintele astea din respect pentru 
doamna Duncan. 

— Poate se duce la ea să o exorcizeze, am sugerat, râzând nervos. 

— Dacă e așa, și-a găsit nașul. 

Silueta colţuroasă a dispărut între copaci, dar am mai așteptat câteva minute 
până când Jamie a socotit că se îndepărtase suficient de noi. 

— Ce vrei să faci în legătură cu lan? am întrebat după ce am ajuns înapoi 
pe drumeag. 

— Voi avea nevoie de ajutoare, mi-a răspuns scurt. Vreau să vin pe râu cu 
Innes, MacLeod și restul oamenilor. Am văzut un loc de acostare acolo, nu 
departe de rafinărie. Lăsăm barca acolo, mergem pe mal și ne ocupăm de 
Hercule — dar și de Atlas, dacă ţine să ne facă necazuri —, spargem ușa de la 
pivniţa aceea și o ștergem. Peste două zile e o noapte fără lună — aș vrea să fie 
mai curând, dar probabil că ne va trebui ceva timp să găsim o barcă potrivită 
și armele de care avem nevoie. 

— Cu ce bani? l-am întrebat eu, fără menajamente. 

Cheltuielile făcute pentru cumpărarea de haine și de încălțări răpiseră o 
parte considerabilă din profitul obţinut din vânzarea guanoului. Ce ne 
rămăsese ne asigura hrana pentru câteva săptămâni și probabil ne ajungea ca 
să închiriem o barcă pentru o zi sau două, dar nu era suficient pentru a 
cumpăra arme. 

Pe insulă nu se fabricau săbii sau pistoale; toate armele erau importate din 
Europa, drept urmare, erau scumpe. Jamie avea cele două pistoale ale 
căpitanului Raines; scoţienii nu aveau decât cuţitele de despicat pește și 
hangere — care nu erau suficiente pentru un raid armat. 

A făcut o ușoară grimasă, apoi s-a uitat spre mine. 

— Trebuie să-i cer ajutorul lui John, a spus el simplu. N-ar fi cazul? 

Am mai înaintat călare câteva clipe, apoi am dat din cap aprobator. 

— Presupun că va trebui. 

Nu-mi plăcea situaţia, dar nu era vorba de dorinţa mea, ci de viaţa lui lan. 

— Încă un lucru, Jamie... 

— Da, știu, a spus el resemnat. Vrei să mergi cu mine, da? 

— Da, am răspuns zâmbind. La urma urmelor, dacă Ian e rănit sau bolnav 
ori... 

— Da, poți veni! a încuviințat el, destul de rezervat. Doar să-mi faci un mic 
hatâr, englezoaico. Străduiește-te din răsputeri să nu fii ucisă sau tăiată în 
bucăți, bine? Asta ar fi greu pentru un bărbat cu sensibilitățile mele. 

— Voi încerca, am spus pe un ton circumspect. 

Apoi, îndemnându-mi calul să meargă mai aproape de al lui, ne-am 
continuat drumul spre Kingston pe sub copacii din care picura apă. 


61. FOCUL CROCODILULUI 


Pe râu se desfășura un trafic uimitor de intens. Lawrence Stern, care 
insistase să participe la expediţia noastră, mi-a spus că majoritatea plantațiilor 
de pe dealuri foloseau râul drept cale principală de legătură cu Kingston și 
portul de acolo; drumurile erau cumplite sau inexistente, înghițite de vegetație 
în fiecare sezon ploios. 

Mă așteptasem ca râul să fie pustiu, dar am trecut prin dreptul a două 
ambarcaţiuni și a unei barje care mergeau în aval, în timp ce noi navigam 
chinuitor în amonte, cu pânza desfăcută. Barja, o formă imensă și întunecată, 
pe care se aflau stivuite butoaie și baloturi, a trecut pe lângă noi ca un aisberg 
uriaș, ghebos și ameninţător. Vocile scăzute ale sclavilor care o împingeau se 
auzeau peste apă, vorbind discret într-o limbă necunoscută. 

— Lawrence, ai fost amabil să vii cu noi, i-a spus Jamie. 

Aveam o barcă mică, cu un singur catarg, în care abia încăpeam eu, Jamie 
și cei șase traficanţi scoțieni, plus Stern. În ciuda aglomerației, îi eram 
deosebit de recunoscătoare lui Stern că ne ţinea companie; avea un caracter 
flegmatic și impasibil care, în acele circumstanţe, era foarte liniștitor. 

— Ei bine, recunosc, sunt destul de curios, a spus Stern, fluturându-și 
piepţii cămășii ca să-și răcorească trupul încins și transpirat, părând în 
întuneric doar o pată albă, mișcătoare. Am cunoscut-o pe această doamnă, 
înţelegeţi? 

— Pe doamna Abernathy? 

Am tăcut o clipă, apoi l-am întrebat cu delicateţe. 

— Şi... ce părere v-aţi făcut despre ea? 

— S-a dovedit a fi o doamnă foarte agreabilă, extrem de politicoasă. 

Cum era întuneric, nu i-am putut vedea faţa, dar glasul lui a sunat oarecum 
ciudat, pe jumătate încântat, pe jumătate jenat, ceea ce mi-a sugerat că o 
socotise pe văduva Abernathy o persoană foarte atrăgătoare. Am tras 
concluzia că Geillis dorise ceva anume de la naturalist; știam că niciodată nu 
tratase un bărbat cu respect decât atunci când avea un scop. 

— Unde aţi cunoscut-o? Acasă la ea? 

Potrivit doamnelor cu care discutasem la recepţia dată de guvernator, 
doamna Abernathy nu pleca de pe plantaţia ei aproape niciodată. 

— Da, la Rose Hall. Mă oprisem acolo ca să cer permisiunea de a prinde un 
soi rar de gândac — din ordinul Curculionidae — pe care îl descoperisem în 
apropierea unui izvor de pe plantație. Ea m-a invitat în casă și... m-a făcut să 
mă simt bine-venit. 


De astă dată, am sesizat o notă de mulțumire de sine în glasul lui. Lângă 
mine, Jamie, care ținea cârma, a auzit și el și a pufnit. 

— Şi ce a vrut de la dumneavoastră? l-a întrebat el, împărtășindu-mi fără 
îndoială părerea despre motivele și comportamentul lui Geillis. 

— S-a arătat deosebit de interesată de specimene pe care le colectasem din 
flora și fauna insulei; m-a întrebat despre locurile în care se găseau diferite 
ierburi și despre calităţile lor. Da, și despre alte locuri în care mai fusesem. A 
manifestat un interes deosebit faţă de poveștile mele despre Hispaniola. 

A oftat, părând să trăiască o clipă de regret. 

— Îmi vine greu să cred că o femeie atât de atrăgătoare ar putea avea un 
comportament chiar atât de reprobabil cum îl descrii tu, James. 

— Încântătoare, spui? a sunat amuzat și ironic glasul lui Jamie. Lawrence, 
te-a cam fermecat, adevărat? 

Vocea lui Lawrence a reflectat zâmbetul lui Jamie. 

— Prietene James, există un soi de muscă pe care am studiat-o, este 
insectivoră. După ce își alege o femelă pe care să o curteze, masculul se 
străduiește să îi aducă o bucăţică de carne sau vreo altă pradă, bine 
împachetată. În timp ce femela este ocupată să desfacă pachetul cu mâncare, 
el sare asupra ei, își face datoria și se grăbeşte să plece. Pentru că, dacă ea 
mănâncă tot înainte de realizarea copulaţiei ori dacă el este neglijent și nu îi 
aduce ceva gustos, ea îl mănâncă. 

Am auzit un râset slab în întuneric. 

— A fost o experienţă interesantă, dar nu cred că aș dori să o mai vizitez pe 
doamna Abernathy. 

— Dacă avem noroc, sper să nu mai venim aici niciodată, l-a aprobat 
Jamie. 

Bărbaţii m-au lăsat pe malul râului ca să păzesc barca și Jamie mi-a spus să 
nu mă mișc de acolo, după care s-au mistuit în beznă. Aveam un pistol 
încărcat, pe care îl primisem cu ordinul ferm de a nu mă împușca în picior. 
Greutatea lui era liniștitoare, dar, pe măsură ce minutele se scurgeau încet, 
întunericul și singurătatea deveneau tot mai apăsătoare. 

Din acel loc vedeam casa, un dreptunghi întunecat, care avea doar trei 
ferestre luminate la parter; acela trebuia să fie salonul, am socotit eu și m-am 
întrebat de ce nu se vedea nicio mișcare a sclavilor. La un moment dat, am 
zărit o umbră trecând prin dreptul uneia dintre ferestrele luminate și am simţit 
că îmi sare inima din piept. 

Oricât mi-aş fi forțat imaginaţia, aceea nu era umbra lui Geillis. Era înaltă, 
slabă și colţuroasă. 

Am privit disperată în jur, dorind să strig către ceilalți. Am ezitat un 
moment, dar nu puteam face nimic altceva. Mi-am ridicat fustele și am pornit 
prin întuneric. 

Când am ajuns pe verandă, eram leoarcă de transpiraţie și inima îmi bătea 
suficient de tare ca să acopere orice alt sunet. M-am furișat în tăcere către cea 
mai apropiată fereastră, străduindu-mă să trag cu ochiul fără să fiu văzută 


dinăuntru. 

Totul era tăcut și ordonat în salon. În vatră ardea un mic foc, iar lumina 
flăcărilor era reflectată de podeaua lustruită. Masa de scris a lui Geillis era 
desfăcută și pe tăblia ei tronau teancuri de hârtii scrise și ceea ce păreau a fi 
niște cărți vechi. N-am văzut pe nimeni, dar nu puteam cuprinde toată 
încăperea cu ochii. 

M-au trecut fiori imaginându-mi că Hercule, cel cu ochi ca de mort, mă 
urmărea tăcut prin întuneric. Am mai înaintat puţin de-a lungul verandei, 
privind în spate la fiecare pas. 

Casa îmi transmitea o senzaţie bizară de pustietate. Nu se auzeau glasurile 
reținute ale sclavilor, așa cum se întâmplase în timpul vizitei precedente, 
murmurând unul către altul în timp ce își făceau treburile. Dar poate că asta 
nu însemna nimic, mi-am zis în sinea mea. Majoritatea sclavilor își încetau 
munca și la apusul soarelui se retrăgeau în colibele lor. Totuși, nu trebuiau să 
fie acolo servitorii casei, ca să se ocupe de foc și să aducă mâncare de la 
bucătărie? 

Ușa din faţă era deschisă. Pe prag erau petale de trandafir, lucind ca niște 
monede vechi din aur în lumina slabă care se revărsa dinăuntru. 

Trăgând cu urechea, m-am oprit. Mi s-a părut că aud un foșnet venind 
dinspre salon, ca și cum cineva ar fi răsfoit paginile unei cărți, dar nu eram 
sigură. Luându-mi inima în dinţi, am pășit peste prag. 

Senzaţia de părăsire era mai pronunţată acolo. Am observat semne de 
neglijenţă; o vază cu flori ofilite pe suprafaţa lustruită a unui dulap, o cană de 
ceai pe fundul căreia se vedeau resturi cafenii și o farfurioară uitată pe o masă. 
Unde naiba era toată lumea? 

M-am oprit la ușa salonului și am ascultat din nou. Am auzit trosnetul 
discret al focului și, din nou, foșnetul slab al unor pagini răsfoite. Vârându-mi 
capul pe după stâlpul ușii, am văzut o persoană așezată în faţa mesei de scris. 
Un bărbat înalt, cu umeri subţiri, stând cu capul aplecat peste ceva aflat în faţa 
lui. 

— lan! am șuierat eu. lan! 

Silueta a tresărit, a împins scaunul în spate și s-a ridicat grăbită, privind 
spre ușă. 

— Iisuse! am spus eu. 

— Doamnă Malcolm? s-a mirat reverendul Archibald Campbell. 

Am înghiţit în sec în încercarea de a scăpa de nodul din gât. Reverendul era 
la fel de șocat ca și mine, dar asta a durat doar o clipă. Apoi trăsăturile feţei i 
s-au asprit și a făcut un pas spre ușă. 

— Ce căutaţi aici? m-a întrebat el. 

— ÎL caut pe nepotul soţului meu, am răspuns. 

Nu avea niciun rost să mint și probabil că el știa unde era lan. Am aruncat o 
privire prin cameră, dar în afară de reverend nu mai era nimeni. 

— Unde este doamna Abernathy? 

— N-am idee, a spus el încruntându-se. Se pare că a plecat. Cum adică 


nepotul soţului dumneavoastră? 

— A plecat? am clipit nedumerită spre el. Unde a plecat? 

— Nu ştiu, a răspuns cu o strâmbătură și buza superioară, ascuţită ca un 
plisc, s-a încălecat peste cea inferioară. Când m-am trezit azi-dimineaţă, 
plecase — și se pare că a luat cu ea toate servitoarele. Frumos mod de a-ţi trata 
un oaspete! 

În ciuda sentimentului de alarmă, m-am liniștit puţin. Bine măcar că nu 
eram în pericol de a da ochii cu Geillis. Am socotit că mă puteam descurca în 
privinţa reverendului. 

— Oh, am făcut eu. Mi se pare că nu e politicos, recunosc. N-aţi văzut un 
băiat de aproximativ cincisprezece ani, foarte înalt și slab, cu părul castaniu, 
foarte des? Nu, nu cred că l-aţi văzut. În cazul acesta, ar trebui să plec. 

— Staţi! 

M-a prins de braţ, iar eu m-am oprit, surprinsă și tulburată de tăria 
strânsorii lui. 

— Care e adevăratul nume al soţului dumneavoastră? m-a întrebat. 

— Păi, Alexander Malcolm, am răspuns, încercând să-mi smulg braţul 
captiv. Doar știți asta. 

— Așa? Și atunci, cum se face că, după ce v-am descris pe dumneavoastră 
și pe soţul dumneavoastră doamnei Abernathy, ea mi-a spus că numele de 
familie este Fraser și că pe soț îl cheamă de fapt James Fraser? 

— Oh, am spus și, respirând adânc, am încercat să născocesc ceva 
plauzibil, dar nu am reușit; niciodată nu m-am priceput să mint pe loc. 

— Femeie, unde ţi-e soţul? m-a întrebat reverendul cu glas autoritar. 

— Ascultaţi, am spus, încercând să-mi eliberez braţul din strânsoare, vă 
înșelaţi în ceea ce îl privește pe Jamie. Nu a avut nimic de-a face cu sora 
dumneavoastră, așa mi-a zis. El... 

— Ai vorbi cu el despre Margaret? 

Strânsoarea a sporit. Am scos un icnet de durere și mi-am tras braţul mai 
tare. 

— Da. A spus că nu a fost el — nu el a fost bărbatul pe care ea l-a căutat la 
Culloden. Era un prieten de-al lui, Ewan Cameron. 

— Minţi, a rostit el sec. Ori minte el. Oricum, nu are nicio importanţă. 
Unde e acum? 

M-a scuturat și eu mi-am retras braţul cu forţă, reușind să mi-l eliberez. 

— Vă spun că nu a avut nicio legătură cu ceea ce i s-a întâmplat surorii 
dumneavoastră! 

M-am retras, întrebându-mă cum să mă îndepărtez fără ca el să iasă pe 
proprietate în căutarea lui Jamie, făcând gălăgie și atrăgând atenţia, în mod 
nedorit, asupra efortului de a-l salva pe lan. Opt oameni erau de ajuns pentru 
a-l doborî pe Hercule, dar nu și pentru a rezista în faţa a o sută de sclavi 
înfuriaţi. 

— Unde? 

Reverendul a înaintat spre mine, sfredelindu-mă cu privirea. 


— E în Kingston! am spus eu. 

Am aruncat o privire într-o parte; mă aflam aproape de ușile franţuzești 
care dădeau spre verandă. M-am gândit că puteam ieși fără să mă prindă, dar 
ce puteam face după aceea? Era mai bine să îl țin de vorbă acolo decât să 
pornească în urmărirea mea pe proprietate. 

M-am uitat din nou la reverend, care se strâmba neîncrezător, apoi ceea ce 
văzusem pe terasă s-a suprapus peste o imagine din mintea mea. Am întors 
capul brusc și am privit din nou afară. 

ÎI văzusem. Un pelican mare și alb, cocoţat pe balustrada verandei, cu capul 
răsucit și cu ciocul ascuns în pene. În lumina slabă din cadrul ușii, penajul lui 
Ping An a sclipit argintiu pe fundalul întunecat. 

— Ce s-a întâmplat? m-a întrebat reverendul Campbell. Cine e acolo? 
Cine? 

— O pasăre, am spus, întorcându-mă spre el. 

Inima îmi bătea neregulat. Cu siguranţă că domnul Willoughby se afla prin 
preajmă. Pelicanii erau păsări obișnuite în apropierea gurii de vărsare a 
râurilor, în apropierea țărmului, dar nu văzusem niciunul atât de adânc în 
interiorul insulei. Dar dacă domnul Willoughby pândea prin împrejurimi, ce 
se cuvenea să fac? 

— Mă îndoiesc profund că soţul tău e la Kingston, tocmai spunea 
reverendul, fixându-mă cu ochi mici și suspicioși. Totuși, dacă e acolo, 
presupun că va veni să te ia de aici. 

— Ah, nu! l-am contrazis eu. Nu, am repetat, cât de convingător puteam. 
Jamie nu va veni. Eu am venit aici singură, în vizită la Geillis — la doamna 
Abernathy. Soţul meu mă așteaptă abia luna viitoare. 

Nu m-a crezut, dar nu avea încotro. Și-a țuguiat buzele, apoi le-a depărtat 
îndeajuns cât să mă întrebe ceva. 

— Stai aici? 

— Da, am răspuns, cât de cât încântată că știam destule despre dispunerea 
clădirilor ca să pretind că eram oaspete. Dacă slujitoarele erau plecate, nu 
avea cine să îi spună altceva. 

Privindu-mă printre gene o vreme, a rămas nemișcat. Apoi a strâns din fălci 
și a dat din cap neîncrezător. 

— Bine. Atunci, poate știi unde a plecat gazda noastră și când și-a propus 
să se întoarcă? 

Începusem să am o idee, care mă tulbura, privind locul — dacă nu chiar și 
momentul — în care plecase Geillis Abernathy, dar reverendul nu era persoana 
potrivită căreia să îi împărtășesc părerea mea. 

— Nu, regret, am spus. Eu... Am plecat ieri în vizită la plantaţia învecinată. 
Şi m-am întors acum câteva minute. 

Reverendul m-a măsurat cu atenţie, dar eu purtam costum de călărie — 
deoarece, în afara rochiei violete de bal și a două rochii de muselină, era 
singura îmbrăcăminte pe care o aveam, astfel că minciuna mea a trecut 
neobservată. 


— Am înţeles, a spus el. Hm! Bine, atunci. 

S-a foit neliniștit, încleștându-și și descleștându-și mâinile ciolănoase, ca și 
cum nu ar fi știut ce să facă cu ele. 

— Nu ţin să vă mai deranjez, am spus, zâmbindu-i fermecător și făcând un 
semn cu capul spre masa de scris. Sunt convinsă că aveţi ceva important de 
făcut. 

Și-a ţuguiat din nou buzele, într-un mod respingător, ceea ce l-a făcut să 
semene cu o bufniţă care abia așteaptă să se înfrupte dintr-un șoarece gustos. 

— Mi-am terminat treaba. Pregăteam doar copii după anumite documente 
pe care mi le-a cerut doamna Abernathy. 

— Foarte interesant, am zis mecanic, gândindu-mă că, dacă aveam noroc, 
după câteva momente de discuţii nevinovate, puteam scăpa sub pretextul că 
mă retrăgeam în camera ce îmi fusese pregătită — toate camerele de la parter 
aveau uși care se deschideau spre verandă și astfel îmi era ușor să mă strecor 
în noapte pentru a-l găsi pe Jamie. 

— Probabil că împărtășești interesul gazdei noastre — și al meu — faţă de 
istoria și de învățații Scoției, da? 

Privirea îi devenise aprigă și, simțind un gol în stomac, am recunoscut în 
ochii lui sclipirea cercetătorului împătimit. O cunoșteam prea bine. 

— EI, e foarte interesant, sunt convinsă, am spus eu, retrăgându-mă spre 
ușă, dar trebuie să recunosc, nu știu prea multe despre... 

Am zărit foaia de deasupra unui teanc de documente și am încremenit. 

Era o genealogie. Văzusem o mulțime de asemenea documente cât trăisem 
alături de Frank, dar l-am recunoscut pe cel de acolo. Era schema genealogică 
a familiei Fraser — documentul avea chiar un titlu: Fraser din Lovat — 
începând din jurul anului 1400, după cum mi-am dat seama, și până în 
prezent. Am văzut numele regretatului Simon — nu tocmai jelit de unii —, lord 
iacobit care fusese executat pentru participarea la răscoala lui Charles Stuart, 
și ale descendenților lui, pe care le-am recunoscut. Și Jos, într-un colţ, cu 
genul de notație care indica ilegitimitatea, se afla Brian Fraser — tatăl lui 
Jamie. Iar dedesubt, scris clar cu negru, James A. Fraser. 

Am simțit un fior rece pe şira spinării. Reverendul îmi observase reacţia și 
mă urmărea cu un soi de amuzament reţinut. 

— Da, interesant că e vorba de neamul Fraser, nu? 

— Acela... ce e cu neamul Fraser? am întrebat. 

Fără să vreau, m-am apropiat încet de masă. 

— Subiectul profeţiei, desigur, a spus el, părând ușor surprins. Nu știai 
asta? Dar poate, întrucât soţul tău e un descendent nelegitim... 

— Nu, nu știam asta. 

— Aha. 

Reverendul începuse să se distreze și a profitat de ocazie pentru a mă 
informa. 

— Credeam că doamna Abernathy ţi-a vorbit despre asta; a manifestat un 
interes atât de mare, încât mi-a scris la Edinburgh în legătură cu această 


chestiune. 

A răsfoit teancul de documente și a extras o filă care părea scrisă în gaelică. 

— Acesta este formularea originală a profeţiei, a spus el, punându-mi proba 
A sub nas. Făcută de prezicătorul Brahan; cred că ai auzit de el, nu? 

Tonul lui sugera că se îndoia, dar, în realitate, auzisem de prezicătorul 
Brahan, un profet din secolul al XVI-lea, un fel de Nostradamus scoţian. 

— Am auzit de el. E o profeție referitoare la neamul Fraser? 

— Da, neamul Fraser de Lovat. Limbajul e poetic, așa cum i-am spus și 
doamnei Abernathy, însă înţelesul este clar. 

În timp ce vorbea, s-a lăsat cuprins de entuziasm, chiar dacă avea 
suspiciuni în privinţa mea. 

— Profeţia susține că din neamul Lovat va apărea un nou domnitor al 
Scoției. Asta se va întâmpla după eclipsa „regilor rozei albe“, o referire clară 
la Stuarţii papistași, desigur, a adăugat el, făcând un semn către trandafirii albi 
din covor. În profeție există și referiri mai criptice, bineînţeles; perioada în 
care va apărea noul conducător și dacă el va fi rege sau regină — din cauză că 
originalul a fost manevrat cu neglijenţă, e dificil de interpretat. 

A continuat, dar nu l-am mai auzit. Dacă avusesem vreo îndoială privind 
locul în care se găsea Geillis, acum dispăruse. Obsedată de domnitorii Scoției, 
își petrecuse aproape zece ani pentru a încerca restaurarea tronului Stuarţilor. 
Acea încercare dăduse greș la Culloden, astfel că ea își exprimase disprețul 
faţă de toți membrii familiei Stuart. Și nici nu era de mirare, dacă își închipuia 
ce se va întâmpla după aceea. 

Dar unde să plece? Înapoi în Scoţia, probabil, pentru a se alia cu 
moștenitorul familiei Lovat? Nu, se gândea să facă din nou un salt în timp; 
acest lucru fusese clar în discuţia ei cu mine. Se pregătea, aduna resurse — 
recuperând comoara de pe insula mătăsoaselor — și terminându-și cercetările. 

M-am uitat la document cu un fel de fascinaţie îngrozită. Desigur, 
genealogia era până în acel moment. Ajungând în viitor, Geillis va afla care 
vor fi descendenţii neamului Lovat? 

Am ridicat capul ca să-i pun o întrebare reverendului Campbell, însă 
vorbele mi-au îngheţat pe buze. În pragul ușii care dădea spre verandă se afla 
domnul Willoughby. 

Micuţul chinez trecuse prin momente grele, era evident; costumul din 
mătase era sfâșiat și murdar, iar pe faţa lui rotundă începuseră să apară urmele 
lipsei de hrană și ale oboselii. Ochii lui au trecut peste mine doar cu o licărire 
slabă în semn că m-ar fi recunoscut; atenţia îi era îndreptată spre reverendul 
Campbell. 

— Om foarte sfânt, a spus el și am deslușit în glasul lui ceva pe care nu îl 
mai auzisem până atunci: o notă de sarcasm. 

Reverendul s-a răsucit pe călcâie atât de rapid, încât a lovit cu cotul vaza cu 
flori ofilite; apa și trandafirii galbeni s-au revărsat pe masa de scris din lemn 
de trandafir. Reverendul a scos un strigăt de furie și a ridicat iute hârtiile din 
apă, scuturându-le cu disperare pentru a le usca înainte să se întindă cerneala. 


— Uite ce-ai făcut, păgân ticălos și ucigaș! 

Domnul Willoughby a pufnit în râs. Nu era râsul lui obișnuit, ci un chicotit 
gros. Nu suna nicidecum amuzat. 

— Eu să ucid? a clătinat încet din cap, cu ochii aţintiţi asupra reverendului. 
Nu eu, om sfânt. Tu, tu, ucigaș. 

— Fugi de-aici, creatură, a spus Campbell cu răceală. Şi nu ai ce căuta în 
casa unei doamne. 

— Te știu. 

Glasul chinezului era gros și calm, iar privirea, fermă. 

— Te văd. Te văd în camera roșie, cu femeia care râde. Te văd și cu târfele 
murdare din Edinburgh. 

Foarte încet, a ridicat o mână spre gât și a tras-o peste piele, precisă ca o 
lamă. 

— Ucizi cam des, om sfânt, așa cred eu. 

Reverendul Campbell pălise, dar nu mi-am dat seama dacă din cauza 
șocului sau a furiei. Și eu mă albisem la față, dar de spaimă. Mi-am trecut 
limba peste buze și m-am silit să vorbesc. 

— Domnule Willoughby... 

— Nu Willoughby. 

Nu s-a uitat la mine; m-a corectat pe un ton aproape nepăsător. 

— Sunt Yi Tien Cho. 

Tot căutând o cale de scăpare din acea situaţie, m-am pomenit întrebându- 
mă în mod absurd dacă forma corectă de adresare era domnul Yi sau domnul 
Cho. 

— leși imediat de aici! 

Paliditatea reverendului era urmarea furiei. 

A înaintat spre micul chinez strângând pumnii. Domnul Willoughby nu s-a 
clintit, arătând indiferenţă faţă de statura impresionantă a preotului. 

— Ar fi bine să pleci, primă soţie, a spus chinezul încet. Omul sfânt place 
femeile — nu cu scula. Cu pumnalul. 

Nu purtam corset, dar m-am simţit ca și cum pieptul mi-ar fi fost strâns de 
unul. Nu am reușit să găsesc suficient aer pentru a articula vreun cuvânt. 

— Prostii! s-a răstit reverendul. Îți mai spun o dată — ieși! Altfel te... 

— Reverend Campbell, stai pe loc, te rog, am zis. 

Cu mâini tremurătoare, am scos din buzunarul costumului pistolul pe care 
mi-l dăduse Jamie și l-am îndreptat spre el. Spre surprinderea mea, a rămas 
nemișcat şi m-a privit de parcă aș fi avut două capete. 

Nu ţinusem niciodată o armă îndreptată spre cineva; senzația a fost ciudat 
de îmbătătoare, în ciuda faptului că țeava pistolului tremura ușor. În acelaşi 
timp, nu știam ce să fac. 

— Domnule... — am renunţat și am folosit toate numele chinezului — Yi 
Tien Cho. L-ai văzut pe reverend împreună cu domnișoara Alcott la balul dat 
de guvernator? 

— L-am văzut ucigând-o, a spus sec Yi Tien Cho. Ai face bine să tragi, 


primă soţie. 

— Nu fi ridicol! Scumpă doamnă Fraser, doar nu dai crezare vorbelor unui 
sălbatic, care și el este... 

Reverendul s-a întors spre mine, străduindu-se să adopte o expresie de 
superioritate, contrazisă însă de micile broboane de sudoare care îi apăruseră 
pe frunte, acolo unde părul începuse să se rărească. 

— Ba le cred, am spus. Aţi fost acolo. Și v-am văzut. Și erați și în 
Edinburgh când a fost ucisă ultima prostituată de acolo. Nellie Cowden mi-a 
spus că aţi locuit în Edinburgh vreme de doi ani, aceeași perioadă în care 
Diavolul a ucis fetele de acolo. 

Am simţit trăgaciul alunecos sub degetul arătător. 

— Tot atâţia ani a trăit și el acolo! 

Faţa reverendului își pierdea din paloare, înroșindu-se clipă de clipă. A 
întors capul spre micuțul chinez. 

— Crezi vorbele celui care l-a trădat pe soţul tău? 

— Cine? 

— El! 

Exasperarea a făcut ca vocea reverendului să devină aspră. 

— Creatura asta ticăloasă l-a trădat pe Fraser lui sir Percival Turner. Aşa 
mi-a spus Percival! 

Am fost cât pe ce să scap arma din mână. Lucrurile se derulau mult prea 
repede pentru mintea mea. Am sperat cu disperare ca Jamie și oamenii lui să-l 
fi descoperit pe lan și să se fi întors la râu — cu siguranţă că ar fi pornit spre 
casă dacă nu mă găseau acolo. 

Am ridicat puţin pistolul, dorind să îi ordon reverendului să o ia pe aleea 
spre bucătărie; singura idee care îmi venise era să îl încui într-una dintre 
cămările de acolo. 

— Cred că mai bine aţi... am spus eu și, în aceeași clipă, el s-a repezit la 
mine. 

Din reflex, am apăsat pe trăgaci. S-a auzit un zgomot puternic, arma mi-a 
zvâcnit în mână, iar un norișor de praf de pușcă s-a rostogolit spre faţa mea, 
făcându-mă să lăcrimez. 

Nu îl nimerisem. Explozia îl speriase, însă acum pe faţa lui se citea 
satisfacția. Fără să rostească niciun cuvânt, a băgat mâna sub haină și a scos o 
teacă din metal lustruit, lungă de vreo cincisprezece centimetri. Din capătul ei 
ieșea un mâner alb din corn de cerb. 

Cu limpezimea oribilă care însoțește momentele cruciale de acest fel, am 
remarcat totul, începând cu ciobitura de pe marginea lamei când a scos-o din 
teacă și încheind cu trandafirul pe care l-a strivit sub talpă când s-a îndreptat 
spre mine. 

Nu aveam unde să fug. M-am pregătit să lupt, știind totuși că orice zbatere 
era inutilă. Cicatricea lăsată de hanger îmi ardea braţul. O prevestire care m-a 
făcut să mă cutremur. Am observat cu coada ochiului o lumină albăstruie, 
urmată de un sunet înfundat, ca și cum cineva ar fi scăpat un pepene de la 


mare înălțime. Cu ochi holbaţi și lipsiţi de expresie, reverendul s-a răsucit 
foarte încet pe un călcâi, arătând în acel moment ca Margaret. Apoi s-a 
prăbușit pe podea. 

A căzut ca un buștean, fără să întindă vreun braţ pentru a se salva. Una 
dintre mesele din lemn de santal a zburat în bucăţi, împrăștiind diverse obiecte 
și pietre lustruite. Capul reverendului s-a izbit de podea la picioarele mele, a 
tresărit o dată, după care a rămas nemișcat. Șocată, am făcut un pas înapoi și 
m-am simțit ca prinsă într-o capcană, cu spatele lipit de perete. 

În tâmpla reverendului apăruse o adâncitură îngrozitoare. În timp ce mă 
uitam la el, faţa lui și-a schimbat culoarea, trecând de la roșul furiei la un alb 
mat. Pieptul i s-a ridicat, a coborât, a rămas nemișcat, apoi s-a ridicat din nou. 
Ochii îi erau deschiși, la fel și gura. 

— Primă soţie, Tsei-mi, aici? 

Chinezul tocmai își așeza în mânecă punga în care ţinea bilele din piatră. 

— Da, e undeva... pe acolo, am răspuns evaziv, arătând spre verandă. Ce... 
ce ai făcut? 

Am simțit valurile de șoc cuprinzându-mă și m-am zbătut să le resping, 
închizând ochii și inspirând cât mai profund. 

— Tu ai fost acela? am întrebat, continuând să ţin ochii închiși. 

Dacă dorea să-mi zdrobească și mie capul, asta era, nu voiam să văd. 

— A spus adevărul? 'Tu ai dat în vileag locul de întâlnire de la Arbroath 
faţă de sir Percival? Cine i-a spus de Malcolm și de tipografie? 

Nu am primit răspuns și nici nu am simţit vreo mișcare, iar după un 
moment, am deschis ochii. Chinezul stătea și se uita la reverendul Campbell. 

Archibald Campbell zăcea nemișcat, însă nu-și dăduse ultima suflare. Dar 
îngerul întunecat se apropia; pielea lui căpătase nuanţa ușor verzuie pe care o 
mai văzusem la muribunzi. Cu toate acestea, plămânii încă funcționau, 
aspirând aer cu un șuierat ascuţit. 

— Înseamnă că nu a fost un englez, am spus eu, ștergându-mi de rochie 
palmele pe care le simţeam umede. Ci un nume englezesc. Willoughby. 

— Nu Willoughby, a zis el tăios. Eu sunt Yi Tien Cho! 

— De ce? aproape am strigat. Uită-te la mine, fir-ai tu să fii! De ce? 

Apoi m-a privit. Avea ochii negri și rotunzi ca niște pietricele, dar își 
pierduseră strălucirea. 

— În China, a spus el, există... povești. Profeţii. Că într-o bună zi vor veni 
fantome. Toată lumea speriată de fantome. 

A făcut semn o dată, de două ori, după care s-a uitat din nou la reverendul 
care zăcea pe podea. 

— Plecat China ca să salvez viaţa mea. Treaz multă vreme... văd fantome. 
În jurul meu, a spus el încet. O fantomă mare vine — o faţă îngrozitoare, albă, 
părul în flăcări. Cred că îmi va înghiţi sufletul. 

Avea ochii aţintiţi asupra reverendului, apoi i-a ridicat spre chipul meu, 
adânci și neclintiți ca o apă stătătoare. 

— Am dreptate, a spus el simplu și a dat din nou din cap. Nu își răsese 


țeasta în ultima vreme, dar pielea de sub părul foarte scurt lucea în lumina ce 
pătrundea prin fereastră. 

— El mi-a mâncat sufletul, 'Tsei-mi. Nu mai sunt Yi Tien Cho. 

— Dar ţi-a salvat viaţa, am zis. 

El a confirmat cu o mișcare din cap. 

— Ştiu. Mai bine muream. Mai bine mort decât Willoughby. Willoughby! 
Puiu! 

A întors capul și a scuipat. S-a înfuriat brusc și faţa i s-a contorsionat. 

— Vorbește cuvintele mele, Tsei-mi! Îmi golește sufletul! 

Accesul de furie a părut că trece la fel de repede cum apăruse. Transpira, 
deși în cameră nu era foarte cald. Și-a trecut o mână peste față pentru a-și 
șterge sudoarea. 

— E un om pe care îl văd într-o tavernă. Întreabă de Mac-Doo. Eu, beat, a 
continuat el cu glas calm. Voiam femeie, nicio femeie nu vrea cu mine — râde 
și spune „vierme galben“ și gata. 

A făcut un semn către șlițul pantalonilor. Apoi a clătinat din cap și coada a 
foșnit slab frecându-se de costumul din mătase. 

— Nu important ce face gwao-fie, e totuna pentru mine. Sunt beat, a repetat 
el. Omul-fantomă vrea pe Mac-Doo, întreabă dacă eu cunosc. Spun da, știu pe 
Mac-Doo. 

A ridicat din umeri. 

— Nu important ce spun. 

S-a uitat din nou la preot. Am văzut pieptul îngust și întunecat ridicându-se 
încet, coborând... ridicându-se încă o dată, coborând... apoi rămânând 
nemișcat. În încăpere nu se auzea niciun sunet; șuieratul slab încetase. 

— E o datorie, a spus Yi Tien Cho și a făcut un semn din cap către cadavru. 
Sunt dezonorat. Străin sunt. Dar plătesc. Viaţa ta pentru a mea, primă soţie. 
Spune asta lui Tsei-mi. 

A mai dat o dată din cap și s-a întors spre ușă. Dinspre verandă s-a auzit un 
foșnet de pene. Ajuns la prag, chinezul s-a întors. 

— Când trezit pe doc, cred că au venit fantomele, toate în jur la mine, a 
spus Yi Tien Cho încet. 

Avea ochii întunecaţi și plaţi, fără adâncime. 

— Dar înșelat. Sunt eu, eu sunt fantoma. 

Dinspre ferestrele franțuzești s-a auzit suflul brizei, apoi chinezul a 
dispărut. Sunetul pantofilor cu tălpi din fetru s-a pierdut de-a lungul verandei, 
urmat de foșnetul aripilor întinse ale pelicanului și de un gâgâit slab și 
plângăreţ, care s-a topit printre zgomotele nopții de pe plantație. 

M-am apropiat de canapea înainte ca genunchii să îmi cedeze. M-am așezat 
și mi-am sprijinit capul pe genunchi, rugându-mă să nu leșin. Sângele îmi 
bubuia în urechi. Mi s-a părut că aud din nou o respiraţie hârâită și imediat am 
ridicat capul, panicată, dar reverendul Campbell era nemișcat. 

Nu puteam rămâne în aceeași încăpere cu el. M-am ridicat și l-am ocolind 
cât mai pe departe, însă, când am ajuns la ușă, m-am răzgândit. Toate 


evenimentele petrecute în acea noapte se ciocneau în mintea mea precum 
cioburile de sticlă colorată dintr-un caleidoscop. 

Nu mă puteam opri să gândesc și să pun lucrurile cap la cap. Însă mi-am 
amintit cuvintele reverendului, înainte de sosirea lui Yi Tien Cho. Dacă exista 
vreun indiciu privind destinaţia lui Geillis Abernathy, acesta se găsea la etaj. 
Am luat o lumânare de pe masă, am aprins-o și, prin casa cufundată în 
întuneric, m-am îndreptat spre scară, reprimându-mi impulsul de a privi 
înapoi. Am simţit că îmi era foarte frig. 


Camera de lucru era cufundată în întuneric, dar la capătul îndepărtat al 
tăbliei mesei se zărea o lumină scăzută, de culoare violet. În încăpere plutea 
un miros ciudat de ars, care mi-a gâdilat nările și m-a făcut să strănut. Gustul 
slab metalic din gură mi-a amintit de o oră de chimie de demult. 

Argint viu. Mercur care ardea. Vaporii emanaţi nu erau doar ciudat de 
plăcuţi, ci și extrem de toxici. Am scos brusc batista și mi-am așezat-o peste 
nas și gură în timp ce m-am apropiat de locul în care se afla strălucirea violetă. 

Liniile pentagramei fuseseră trasate în lemnul dulapului. Dacă folosise 
pietre preţioase pentru a alcătui un tipar, Geillis le luase cu sine, însă lăsase în 
urmă altceva. 

Fotografia era arsă pe margini, însă mijlocul rămăsese neatins. De șoc, am 
simţit că îmi sare inima din piept. Am ridicat fotografia, strângând chipul 
Briannei la piept cu un sentiment de furie amestecat cu groază. 

Ce dorise Geillis procedând astfel, apelând la acea profanare? Nu părea a fi 
un gest faţă de mine sau de Jamie, pentru că nu se așteptase ca vreunul dintre 
noi să vedem așa ceva. 

Trebuia să fie vorba de magie — ori de versiunea de magie a lui Geillis. Am 
încercat disperată să îmi amintesc discuţia pe care o purtasem cu ea în acea 
cameră; ce anume spusese? Mă iscodise despre felul în care călătorisem eu 
prin pietre — acela fusese subiectul principal. Şi ce spusesem eu? Doar lucruri 
confuze, referitoare la concentrarea atenţiei asupra unei anumite persoane — 
da, asta era —, spusesem că îmi îndreptasem atenția asupra unei persoane care 
trăia în timpul spre care eram atrasă. 

Am inspirat adânc și am constatat că tremuram, atât ca reacție întârziată la 
ceea o văzusem în salon, cât și dintr-o teamă îngrozitoare, care sporea. 
Aceasta era cauzată, probabil, de faptul că Geillis hotărâse să încerce tehnica 
mea — dacă se putea vorbi despre așa ceva —, dar și a ei, și să folosească 
imaginea Briannei drept punct de sosire pentru călătorie. Mi-am adus amine 
de teancurile ordonate de documente pe care le consultase reverendul, de 
genealogiile atent trasate, și am crezut că leșin. 

„Una dintre profeţiile prezicătorului Brahan, spusese el, îi privește pe cei 
din neamul Fraser de Lovat. Un domnitor al Scoției va proveni din acest 
neam.“ Însă, graţie cercetărilor lui Roger Wakefield, știam — lucru pe care îl 
știa și Geillis la fel de bine, obsedată fiind de istoria Scoției — că linia directă 
se oprise în jurul anului 1800. Având în vedere toate acestea, acolo se oprea 


totul. În realitate, exista o singură supraviețuitoare din acea linie în 1968 — 
Brianna. 

Mi-a trebuit un moment ca să-mi dau seama că hârâitul gros pe care îl 
auzeam venea din gâtlejul meu și am avut nevoie de alte câteva momente de 
efort ca să îmi descleștez fălcile. 

Am îndesat fotografia mutilată în buzunarul costumului de călărie și am 
luat-o la fugă spre ușa camerei de lucru, ca și cum aceasta ar fi fost stăpânită 
de demoni. Trebuia să îl găsesc pe Jamie cât mai curând. 


Nu erau acolo. Barca goală plutea tăcută în umbra arborilor mari de 
Cecropia, unde o lăsaserăm, dar nici urmă de Jamie sau de oamenii lui. 

Una dintre plantațiile de trestie-de-zahăr se afla la mică distanţă în dreapta, 
între mine și dreptunghiul înalt al rafinăriei. Peste câmp stăruia mirosul de 
caramel al zahărului ars. 

Apoi vântul și-a schimbat direcţia și am simţit mirosul curat și umed al 
mușchiului și al pietrelor ude din râu, amestecat cu izul înțepător al plantelor 
acvatice. 

Malul râului se ridica abrupt, urcând ca o coamă care se termina la 
marginea câmpului cu trestie-de-zahăr. Am urcat cu greu panta, fiindcă palma 
îmi aluneca pe noroiul lipicios și moale. Mi-am scuturat mâna cu o exclamaţie 
de dezgust și mi-am șters-o de fustă. Am simţit un fior de îngrijorare. La 
naiba, unde era Jamie? Ar fi trebuit să se întoarcă de multă vreme. 

Lângă poarta plantaţiei Rose Hall ardeau două torţe, părând, de la acea 
distanţă, puncte mici de lumină pâlpâitoare. Exista și o lumină mai apropiată, 
în stânga rafinăriei. Dăduseră de belea Jamie și oamenii lui? Am auzit un 
cântec slab venind din acea direcţie și am văzut o lumină ceva mai intensă 
care mi-a sugerat un foc mare. Totul părea liniștit, dar ceva existent în noapte 
— sau pe acel domeniu — îmi trezea neliniștea. 

Brusc, am simţit un alt miros, care le domina pe cele de năsturel și de zahăr 
ars — unul de putreziciune, dulceag și puternic, pe care l-am recunoscut ca 
fiind de carne intrată în putrefacție. Prevăzătoare, am făcut un pas și sub talpa 
mea s-a dezlănţuit iadul. 

Era ca și cum o porţiune din noapte se desprinsese brusc de rest și se 
dezlănţuise violent la nivelul genunchilor mei. Un corp foarte mare a făcut o 
mișcare explozivă și am simțit o lovitură ameţitoare mai sus de labele 
picioarelor, care m-a doborât la pământ. 

Țipătul meu involuntar a coincis cu un sunet cu adevărat înfiorător — un soi 
de mârâit șuierat care mi-a confirmat impresia că aveam în apropiere ceva 
mare, viu și duhnind a cadavru. Nu mi-am dat seama ce era, dar voiam să mă 
aflu cât mai departe. 

Căzusem foarte rău în fund. Nu m-am oprit să văd ce se întâmplă, ci m-am 
rostogolit pe o parte și am fugit prin noroi și prin frunze în patru labe, urmată 
de un șuierat repetitiv, dar mai puternic și de fâșâitul produs de alunecarea 
unui corp mare. Am primit o lovitură razantă în laba unui picior, am reușit să 


mă ridic împleticindu-mă și am rupt-o la fugă. 

Eram atât de panicată, încât nu mi-am dat seama că puteam vedea decât în 
momentul în care bărbatul a apărut masiv în faţa mea. M-am izbit de el și torța 
pe care o ţinea a căzut la pământ, fâsâind la atingerea frunzelor ude. 

I-am simţit mâinile pe umeri și am auzit strigăte în urma mea. Faţa îmi era 
lipită de pieptul fără păr care mirosea puternic a mosc. Gâfâind, mi-am 
recăpătat echilibrul, m-am lăsat pe spate și am văzut faţa unui sclav negru care 
se holba la mine consternat. 

— Doamnă, ce căutaţi aici? 

Înainte de a apuca să-i răspund, atenţia lui a fost atrasă de ceea ce se 
petrecea în spatele meu. A slăbit strânsoarea din jurul umerilor mei și atunci 
m-am putut întoarce să văd și eu. 

Șase bărbaţi înconjuraseră fiara. Doi aveau torţe, pe care le ţineau în aer 
astfel încât să le ofere lumină celorlalți patru, care, purtând doar niște legături 
peste șolduri, dădeau roată prevăzători, cu pari ascuţiţi în mâini. 

Picioarele încă mă usturau și erau nesigure din cauza loviturilor primite; 
când am văzut ce mă izbise, mi s-au înmuiat din nou. Animalul avea peste trei 
metri și jumătate lungime și un corp cât un butoi de rom, blindat cu solzi. 
Brusc, a biciuit cu coada lungă într-o parte; bărbatul afiat cel mai aproape de 
el a făcut un salt şi a strigat alarmat, iar reptila a întors capul cu fălcile 
desfăcute și a scos un nou șuierat. 

A închis fălcile cu un pocnet și i-am văzut colții de carnasier de pe falca de 
jos într-o expresie de plăcere sumbră și înșelătoare. 

— Nu-i zâmbi niciodată unui crocodil“!, am spus eu, fără niciun rost. 

— Nu, doamnă, sigur n-aș face asta, a zis sclavul, lăsându-mă singură și 
apropiindu-se prevăzător de locul în care se desfășura acţiunea. 

Bărbaţii cu pari împungeau fiara, încercând să o irite, evident. Păreau să 
reușească de minune. Crocodilul și-a înfipt picioarele groase în noroi și a 
atacat, aproape mugind. S-a repezit înainte cu o iuțeală uimitoare; bărbatul 
aflat acolo a scos un strigăt şi a sărit înapoi, s-a dezechilibrat pe noroiul 
alunecos și a căzut. 

Bărbatul de care mă ciocnisem s-a aruncat prin aer şi a aterizat pe spinarea 
crocodilului, răcnind încurajări, iar unul dintre cei care mânuiau parii, mai 
curajos decât restul, s-a repezit și a lovit crocodilul cu putere peste capul 
blindat pentru a-i distrage atenţia, în vreme ce sclavul căzut s-a retras disperat, 
lăsând urme adânci în noroi. 

Bărbatul din spinarea crocodilului încerca — lucru ce mi s-a părut sinucidere 
curată — să ajungă cu mâinile la gura animalului. Ținându-se cu o mână de 
gâtul lui gros, a reușit să prindă cu cealaltă mână capătul botului și, 
închizându-i gura, a strigat ceva către camarazii lui. 

Brusc, o siluetă pe care nu o observasem până în acel moment a apărut din 
umbra câmpului cu trestie. S-a lăsat pe un genunchi în faţa fiarei care se 
zbătea și, fără să ezite, i-a strâns fălcile cu un lanţ. Strigătele au devenit urlete 
de triumf, întrerupte de un cuvânt tăios rostit de cel îngenuncheat. 


Bărbatul s-a ridicat și a făcut o mișcare violentă, răcnind comenzi. Nu 
vorbea englezește, dar îngrijorarea lui era evidentă; coada animalului era încă 
liberă și lovea într-o parte și în alta cu o forţă care ar fi doborât orice om aflat 
în raza ei de acţiune. Văzând tăria loviturilor, m-am minunat că mă alesesem 
doar cu vânătăi și nu cu picioarele rupte. 

Ca răspuns la comenzile date de șeful lor, oamenii cu pari s-au apropiat 
rapid. Am simţit cum mă cuprinde amorţeala pe jumătate plăcută a șocului, iar 
în acea stare de irealitate, nu mi s-a părut deloc surprinzător să văd că șeful 
era bărbatul care se numea Ishmael. 

— Huwe! a spus el și a făcut câteva gesturi cu palmele în sus, dând clar de 
înţeles ce voia. 

Doi bărbaţi strecuraseră parii sub pântecul animalului; un al treilea a reușit 
o lovitură norocoasă peste capul lui și l-a introdus sub piept. 

— Huwe! a spus din nou Ishmael și toți trei s-au proptit cu forţă în pari. Cu 
un plescăit, reptila s-a răsturnat pe spate și a început să se zbată, iar pântecul i- 
a lucit argintiu în lumina torțelor. 

Purtătorii de torţe strigau din nou; urechile îmi ţiuiau de la zgomotul făcut 
de ei. Apoi Ishmael i-a oprit cu un cuvânt și a ridicat o mână cu palma în sus 
pentru a cere ceva. N-am auzit cuvântul, dar putea foarte bine să fie „scalpel“. 
Intonaţia și urmarea au fost aceleași. 

Unul dintre cei cu torţe s-a grăbit să scoată din legătura de șold un cuţit de 
tăiat trestia și l-a pus în palma conducătorului. Ishmael s-a răsucit pe călcâie 
și, dintr-o mișcare, a înfipt cuțitul adânc în gâtlejul crocodilului, în locul în 
care solzii fălcii se uneau cu ai gâtului. 

Sângele a ţâșnit întunecat în lumina torţelor. Toţi bărbaţii s-au retras la o 
distanţă sigură, urmărind zbaterea furibundă a reptilei masive cu un respect 
amestecat cu o profundă satisfacţie. Ishmael s-a îndreptat de spate și cămașa 
lui a devenit o pată palidă pe fundalul întunecat al lanului de trestie; spre 
deosebire de ceilalți, era îmbrăcat complet, doar că avea picioarele goale; la 
brâu i se legănau niște pungi mici din piele. 

Graţie unei anomalii a sistemului meu nervos, rămăsesem în picioare în tot 
acest timp. Mesajele din ce în ce mai urgente venind dinspre picioare au ajuns 
în acel moment la creier și m-am așezat brusc pe pământ, iar fustele s-au 
înfoiat pe terenul înnoroit. 

Mișcarea a atras atenţia lui Ishmael; a întors capul îngust în direcția mea și 
a făcut ochii mari. Văzându-l, ceilalți s-au răsucit și au început să discute 
miraţi în mai multe limbi. 

Nu mai eram atentă. Crocodilul încă respira, sforăit și gâlgâitor, și avea 
spasme. La fel și eu. Am rămas cu ochii aţintiţi spre capul lui lung și solzos și 
spre ochiul a cărui pupilă ca o tăietură lucea verde-auriu ca turmalina, privirea 
lui ciudat de indiferentă părând îndreptată spre mine. Zâmbetul crocodilului 
era pe dos, dar se păstrase. 

Noroiul era rece și neted sub obrazul meu, întunecat ca șuvoiul gros de 
sânge care curgea printre solzii reptilei. Tonul întrebărilor și al comentariilor 


se transformase, devenind îngrijorat, dar eu deja nu mai auzeam nimic. 


Nu-mi pierdusem cunoștința; am avut impresia confuză că oamenii se 
buluciseră în jurul meu în lumina tremurătoare, apoi am fost ridicată în aer, 
ținută strâns de braţele cuiva. Oamenii vorbeau agitaţi, dar am surprins doar 
câte un cuvânt când și când. Confuză, m-am gândit să le spun să mă lase jos și 
să mă acopere cu ceva, dar limba nu mă asculta. 

Frunzele mi-au șters faţa în timp ce escorta mea, folosindu-se de umeri, 
dădea tulpinile de trestie deoparte; era ca și cum am fi trecut printr-un lan de 
porumb care nu mai avea știuleţi, fiind doar tulpini și frunze foșnitoare. 
Oamenii nu mai discutau; fâșâitul trecerii noastre acoperea până și sunetul 
pașilor. 

Când am pătruns în luminișul din apropierea colibelor sclavilor, îmi 
revenisem, astfel că vedeam și îmi recăpătasem stăpânirea de sine. În afara 
unor vânătăi și zgârieturi, nu eram rănită, dar am socotit că nu avea rost să mă 
laud cu asta. Am rămas cu ochii închiși cât am fost dusă într-o colibă, 
străduindu-mă să alung starea de panică și sperând să îmi fac un plan înainte 
de a fi silită să mă trezesc în mod oficial. 

Unde naiba erau Jamie și ceilalți? Dacă totul mergea bine — sau mai rău, 
dacă nu reușiseră nimic —, ajunși la locul debarcării, ce vor face când vor 
constata că eu nu eram acolo și vor descoperi urme? Pe lângă urme, locul era 
plin de sânge după lupta care se purtase cu crocodilul. 

Și cum se explica prezenţa prietenului Ishmael? Pentru numele lui 
Dumnezeu, ce căuta el acolo? Ştiam un singur lucru — nu era nicidecum 
bucătar. 

De afară răzbăteau zgomote de sărbătoare și un miros de alcool — nu rom, 
ceva aspru și înțepător — a pătruns înăuntru, ceva aparte în aerul stătut al 
colibei unde predomina izul de sudoare și de cartofi-dulci fierți. Am 
întredeschis un ochi și am văzut licărirea reflectată a flăcărilor unui foc aprins 
pe pământul bătucit. Prin faţa ușii deschise se deplasau umbre încoace și 
încolo; nu puteam pleca fără a fi văzută. 

S-a auzit un strigăt general de triumf și toate siluetele au dispărut brusc, 
plecând probabil în direcția focului. Pesemne că făceau ceva cu crocodilul, 
care fusese adus odată cu mine, legănându-se cu burta în sus, legat de parii 
vânătorilor. 

M-am rostogolit atentă, ajungând în genunchi. Oare puteam să mă furișez 
cât ei erau ocupați cu crocodilul? Dacă reușeam să ajung la cel mai apropiat 
câmp cu trestie-de-zahăr, eram aproape sigură că nu mă vor găsi, dar nu știam 
dacă voi nimeri drumul spre râu pe întuneric. 

Trebuia să mă îndrept spre casă, sperând că voi da de Jamie și de echipa lui 
de salvatori? M-am cutremurat puţin gândindu-mă la casă și la silueta lungă și 
întunecată de pe podeaua salonului. Dar dacă nu mă duceam spre casă sau 
spre barcă, cum îi mai puteam găsi pe o noapte fără lună, întunecată ca iadul? 

Gândurile mi-au fost întrerupte de apariţia unei umbre în cadrul ușii, 


blocând preţ de o clipă lumina. Am riscat o privire, apoi m-am ridicat brusc și 
am scos un țipăt. 

Silueta a intrat iute și a îngenuncheat lângă salteaua umplută cu paie. 

— Femeie, nu mai face gălăgie, a spus Ishmael. Sunt doar eu. 

— Adevărat. 

Sudoarea îmi pișca obrajii și îmi simţeam inima bătând ca un baros. 

— Am știut de la început. 

Oamenii tăiaseră capul crocodilului și îi retezaseră limba și partea de jos a 
gurii. Ishmael purta capul uriaș, cu ochi îngheţaţi ca pe o pălărie, iar ochii lui 
nu erau decât niște licăriri în adâncimea de sub colții ca de hersă. Falca de jos 
atârna dezgolită, într-o expresie jovială și sumbră, ascunzând partea de jos a 
feţei lui Ishmael. 

— Egungun nu te-a rănit, nu? m-a întrebat el. 

— Nu, i-am răspuns. Graţie oamenilor. N-ai vrea să dai jos aia de pe cap? 

A ignorat rugămintea mea și s-a lăsat pe călcâie, măsurându-mă din priviri. 
Nu i-am putut vedea faţa, dar corpul lui exprima cea mai profundă nehotărâre. 

— De ce sunteţi aici? m-a întrebat în cele din urmă. 

În lipsa unei idei mai bune, i-am spus adevărul. Nu voia să mă lovească în 
cap, ar fi făcut-o deja când mă prăbușisem în lanul de trestie. 

— Aha, a spus el după ce i-am explicat. 

Botul reptilei s-a aplecat ușor spre mine în timp ce el a rămas pe gânduri. O 
picătură de umezeală a curs din nara capului de crocodil direct pe mâna mea 
și, cutremurându-mă, am șters-o grăbită de rochie. 

— Stăpâna nu e aici în noaptea asta, a spus el în cele din urmă, ca și cum s- 
ar fi întrebat dacă era bine să-mi transmită acea informaţie. 

— Da, știu, am spus și mi-am încordat picioarele, pregătindu-mă să mă 
ridic. Poţi sau poate vreunul dintre oameni să mă conducă până la copacul cel 
mare de lângă râu? am adăugat eu cu glas hotărât. 

— Probabil că l-a luat pe băiat cu ea, a spus Ishmael, ignorându-mă. 

Când îmi confirmase că Geillis era plecată, căpătasem curaj; acum inima 
mi-a tresărit cu un sunet clar în piept. 

— L-a luat cu ea pe lan? De ce? 

Nu i-am văzut faţa, dar în ochii din interiorul capului de crocodil a apărut o 
sclipire ce aducea în parte a amuzament — dar numai în parte. 

— Stăpânei îi plac băieţii, a spus el, iar tonul maliţios a făcut înţelesul cât 
se putea de limpede. 

— Serios? am spus eu sec. Ştii cumva când se va întoarce? 

Botul colţos și lung s-a ridicat brusc, dar înainte de a apuca să-mi răspundă, 
am simțit pe cineva în spatele meu și m-am răsucit pe saltea. 

— Te cunosc, a spus femeia, iar o încruntare i-a ridat fruntea netedă și lată 
când s-a uitat la mine. Adevărat? 

— Da, ne-am cunoscut, am răspuns, încercând să-mi domolesc bătăile 
inimii, care părea să-mi fi sărit în gât. Ce... cum vă mai simţiţi, domnişoară 
Campbell? 


Evident, era mai bine decât atunci când o văzusem, în ciuda faptul că rochia 
curată din lână fusese înlocuită cu o rochie largă din bumbac simplu, cu o 
centură lată, destul de ferfeniţită, vopsită în bleumarin cu indigo. Atât faţa, cât 
și silueta se mai subţiaseră și își pierduse înfățișarea chinuită și paloarea unei 
persoane care stătea prea mult între patru pereţi. 

— Mă simt bine, doamnă, mulţumesc, a spus ea pe un ton politicos. 

Ochii de un albastru-deschis aveau aceeași privire distantă și pierdută și, în 
ciuda tenului atins de soare, era limpede că domnișoara Margaret Campbell 
încă nu trăia întru totul în prezent. 

Impresia era întărită de faptul că, din câte se părea, nu observase ţinuta 
neobișnuită a lui Ishmael. Și nici nu părea să-l fi observat ca persoană. Cu o 
expresie de vag interes apărută trecător, ea a continuat să mă privească. 

— Sunteţi prea amabilă, doamnă, că aţi venit în vizită, mi-a spus. Vă pot 
oferi ceva înviorător? O ceașcă de ceai, poate? Nu avem vin de Bordeaux, 
pentru că fratele meu susţine că alcoolul tare reprezintă o ispită pentru 
dorinţele cărnii. 

— Îndrăznesc a spune că așa este, am zis eu, simțind totuși că nu mi-ar fi 
stricat o oarecare ispită în acele momente. 

Ishmael s-a ridicat, apoi a făcut o plecăciune adâncă în faţa domnișoarei 
Campbell și capul de crocodil a alunecat, amenințând să cadă. 

— Eşti pregătită, bébé? a întrebat el încet. Focul ne așteaptă. 

— Focul. Da, desigur, a spus ea și s-a întors spre mine. Veniţi cu mine, 
doamnă Malcolm? m-a întrebat cu graţie. Ceaiul ni se va servi curând, mi-a 
dezvăluit ea, luându-mă de braţ în timp ce mă ridicam. Nu vă treziţi câteodată 
imaginându-vă că vedeţi anumite lucruri în flăcări? 

— Când şi când, am răspuns. 

Am aruncat o privire spre Ishmael, care rămăsese în cadrul ușii. Atitudinea 
lui îi trăda nehotărârea. Dar cum domnișoara Campbell se apropia de el, 
trăgându-mă după ea, a ridicat ușor din umeri și a ieșit. 

Afară, un mic foc de tabără ardea sclipitor în mijlocul luminișului din faţa 
șirului de colibe. Crocodilul fusese deja jupuit; pielea lui crudă era întinsă pe 
un cadru din apropierea unei colibe, aruncând o umbră lipsită de cap pe 
peretele din lemn. Împrejurul focului stăteau înfipte câteva bețe ascuţite, 
fiecare cu câte o bucată de carne, sfârâind și răspândind un miros apetisant 
care mi-a făcut stomacul să se contracte. 

În jur de treizeci de oameni, bărbaţi, femei și copii, se strânseseră în jurul 
focului, râzând și discutând. Aplecat asupra unei chitare ponosite, un bărbat 
cânta încet. 

Când am apărut, un bărbat ne-a observat și, întorcându-se brusc, a spus 
ceva care suna a „Hau!“. Imediat, discuţiile și râsetele au încetat și în grupul 
de oameni s-a lăsat o tăcere respectuoasă. 

Ishmael a pășit încet spre ei, iar capul crocodilului a părut să surâdă de 
încântare. Lumina focului se reflecta pe feţele și pe trupurile de culoarea 
jaisului lustruit și a caramelului topit, iar ochii negri și adânciţi în orbite ne-au 


urmărit apropiindu-ne. 

Lângă foc era o mică banchetă, așezată pe un fel de piedestal făcut din 
scânduri puse una peste alta. Evident, acela era locul de onoare, pentru că 
domnișoara Campbell s-a îndreptat direct spre el, apoi m-a invitat cu un gest 
politicos să mă așez alături de ea. 

Am simţit cum toţi ochii mă ţintuiau, cu expresii începând de la ostilitate și 
terminând cu o curiozitate ferită, dar mai toţi erau atenţi la domnișoara 
Campbell. Plimbându-mi privirea peste cercul de feţe, am rămas şocată de 
ciudăţenia acestora. Erau feţe de africani, străine mie; nu chipuri ca ale lui 
Joe, care purta doar amprenta slabă a strămoșilor lui, diluată de secole de 
sânge european. Negru sau nu, Joe Abernathy semăna mai mult cu mine decât 
cu acei oameni — diferiţi până în măduva oaselor. 

Bărbatul a pus chitara deoparte și a scos o tobă mică, pe care și-a așezat-o 
între genunchi. Laturile ei erau acoperite cu blana unui animal cu pete, 
probabil capră. A început să bată încet în ea cu palmele, într-un ritm pe 
jumătate reţinut, precum bătăile unei inimi. 

Am aruncat o privire spre domnișoara Campbell, care stătea liniștită lângă 
mine, cu mâinile împreunate în poală. Cu un zâmbet șters și visător, se uita 
drept înainte, spre flăcările care tresăltau. 

Mulțimea de sclavi care se legăna s-a despărțit și au apărut două fetiţe, 
cărând un coș mare. Mânerele coșului erau împodobite cu trandafiri albi, iar 
capacul zvâcnea, agitat de mișcările unui animal aflat înăuntru. 

Fetiţele au lăsat coșul la picioarele lui Ishmael și au privit respectuos spre 
acoperământul grotesc de pe capul lui. El și-a lăsat mâna pe creștetele lor, a 
murmurat câteva cuvinte și apoi le-a făcut semn să se îndepărteze, iar palmele 
lui înălțate au răspândit o lumină șocantă, de culoare roz-gălbuie, amintind de 
fluturii care se ridicau din părul legat al fetiţelor. 

Până în acel moment, atitudinea spectatorilor fusese tăcută și respectuoasă. 
A continuat să rămână așa, însă acum oamenii s-au apropiat și și-au întins 
gâturile pentru a vedea ce se va întâmpla în continuare, iar bătăile de tobă s-au 
accelerat, însă tot în surdină. Una dintre femei avea în mână o sticlă; a făcut 
un pas în faţă și i-a înmânat-o lui Ishmael, după care s-a topit în mulţime. 

Ishmael a luat sticla cu băutură și a turnat puţin din ea pe sol, mișcându-se 
atent în cerc în jurul coșului. Acesta, rămas câteva secunde nemișcat, s-a 
legănat într-o parte și în alta, pentru că fiinţa dinăuntru era evident deranjată 
de mișcări sau de mirosul înțepător de alcool. 

Un bărbat cu un băț învelit în zdrenţe a pășit în faţă și a ţinut băţul în foc 
până când cârpele s-au aprins, scoțând flăcări roșietice. După ce Ishmael a 
rostit un cuvânt, omul a apropiat torţa de sol, unde fusese vărsat alcoolul. S-a 
auzit un „Ah!“ colectiv din partea privitorilor când cercul de foc a explodat, 
arzând albăstrui, după care s-a stins brusc, la fel de rapid precum izbucnise. 
Din coș s-a auzit un „cucurigu“ puternic. 

Lângă mine, domnișoara Campbell s-a mișcat, privind coșul cu ochi 
bănuitori. 


Ca și cum cântecul cocoșului ar fi fost un semnal — probabil că asta și era —, 
un fluier a început să cânte, iar murmurul mulțimii a crescut. 

Cu o pânză roșie în mâini, Ishmael s-a apropiat de podiumul improvizat pe 
care stăteam. A legat pânza la încheietura mâinii lui Margaret, așezându-i 
mâna la loc în poală după ce a terminat. 

— Asta e batista mea! a exclamat ea și, fără să-și dea seama de gest, a 
ridicat mâna și s-a șters la nas cu încheietura. 

În afară de mine, nimeni nu a părut să observe gestul ei. Toţi erau atenţi la 
Ishmael, care stătea în faţa oamenilor, vorbindu-le într-o limbă pe care nu am 
recunoscut-o. Cocoșul din coș a cântat din nou, iar trandafirii albi de pe 
mânere au tremurat violent din cauza zbaterilor lui. 

— Aș vrea să nu mai facă asta încă o dată, a spus Margaret Campbell, 
destul de nervoasă. Dacă mai cântă o dată ar însemna de trei ori, ceea ce 
aduce ghinion, nu? 

— Chiar așa? 

Ishmael tocmai turna restul de alcool într-un cerc în jurul podiumului. Am 
sperat ca flăcările să nu o sperie pe Margaret. 

— Da. Așa a spus Archie. „Înainte de a cânta a treia oară cocoșul, mă vei 
trăda.“ Archie spune că femeile sunt trădătoare. Ce crezi, o fi adevărat? 

— Depinde cum priveşti lucrurile, asta e părerea mea, am murmurat, 
urmărind desfășurarea ceremoniei. 

Domnișoara Campbell părea să nu ia în seamă nici sclavii care se legănau 
și zumzăiau, nici muzica, nici coșul care se clătina, nici pe Ishmael, care 
aduna mici obiecte pe care oamenii din mulţime i le întindeau. 

— Mi-e foame, a spus ea. Sper să ni se servească ceaiul cât mai curând. 

Ishmael a auzit-o. Spre uimirea mea, a băgat mâna într-una dintre pungile 
de la brâu și, desfăcând ceva înfășurat într-o cârpă, a scos la iveală o ceașcă 
ciobită din porțelan, având însă resturile unei frunzulițe aurii desenate pe 
buză. A așezat-o în poala ei cu un gest ceremonios. 

— Grozav, a spus Margaret cu un aer fericit, bătând din palme. Poate 
primim și prăjituri. 

Nu prea credeam asta. Ishmael înșirase pe podium obiectele primite de la 
oamenii din mulţime. Câteva oase mici, cu linii gravate de-a curmezișul, o 
crenguță de iasomie și două sau trei figurine sculptate grosolan, fiecare 
învelită într-o bucată de pânză, având mici smocuri de păr lipite cu lut de ceea 
ce închipuia creștetele lor. 

Coborând torţa, Ishmael a vorbit din nou, apoi o flacără albăstruie a 
izbucnit brusc în jurul podiumului. În timp ce se stingea, lăsând în urmă miros 
de pământ pârjolit și de brandy ars, apăsător în aerul răcoros al nopţii, Ishmael 
a deschis coșul și a scos cocoșul afară. 

Era o pasăre mare, sănătoasă, ale cărei pene negre sclipeau în lumina torței. 
S-a zbătut nebunește, scoțând sunete sfredelitoare, însă avea picioarele bine 
legate și înfășurate în pânză pentru a nu zgâria cu ghearele. Ishmael s-a 
înclinat, a spus ceva și i-a înmânat pasărea lui Margaret. 


— Îți mulțumesc, a zis ea cu grație. 

Cocoșul a întins gâtul în față, iar bărbiile i s-au înroșit de agitație, după care 
a cântat pătrunzător. Margaret a scuturat pasărea. 

— Pasăre rea! a spus ea cu glas iritat și, ridicând-o spre gură, a mușcat-o 
exact în spatele capului. 

Am auzit pocnetul slab produs de ruperea oaselor păsării, dar și icnetul ei 
când a ridicat capul, strângând între dinți capul nefericitului cocoș. 

A strâns la piept corpul păsării care se zbătea și pe care șiroia sângele. 

— Hai, așa, așa, e bine, dragul meu, a zis cu glas iubitor, în timp ce sângele 
curgea în ceașcă și pe rochia ei. 

La început, mulțimea ovaţionase, însă acum încremenise, urmărind totul. 
Tăcuse chiar și fluierul, însă toba a continuat să bată, parcă o idee mai tare 
decât până atunci. 

Cu un gest nepăsător, Margaret a lăsat cadavrul cocoșului să cadă alături, 
de unde l-a luat un băiat apărut pe neașteptate din mulţime. Ea și-a șters 
sângele de pe rochie cu un aer absent, după care, cu mâna înroșită, a ridicat 
ceașca. 

— Întâi oaspeţii, a spus ea politicos. Doamnă Malcolm, vreţi o înghiţitură 
sau două? 

Din fericire, am fost salvată de la a răspunde de Ishmael, care mi-a întins o 
cupă făcută din corn de vită și mi-a făcut semn să beau din ea. Având în 
vedere alternativa, am ridicat cornul spre buze fără să ezit. 

Era rom proaspăt distilat și destul de aspru pentru a-mi irita gâtlejul, astfel 
că m-am înecat și am scos un sunet hârâit. Gustul unor ierburi mi-a urcat pe 
gât şi mi-a pătruns în nas; în băutură fusese amestecat ceva ori înmuiat în ea. 
Ceva puţin astringent, dar nu neplăcut. 

Alte cupe la fel ca a mea au apărut în mulțime, trecând din mână în mână. 
Cu un gest energic, Ishmael m-a îndemnat să beau mai mult. Supusă, am dus 
cupa la buze, dar am lăsat lichidul să mi se prelingă în gură fără să îl înghit. 
Indiferent ce se petrecea acolo, am gândit eu, trebuia să îmi păstrez luciditatea 
cât de mult posibil. 

Alături de mine, domnișoara Campbell sorbea delicat din ceașca ei fără 
alcool. Mulțimea aștepta ceva într-o stare care sporea în intensitate; oamenii 
se legănau, iar o femeie începuse să cânte gros și răgușit, glasul ei fiind un 
contrapunct faţă de duruitul tobei. 

Umbra podoabei de cap a lui Ishmael a căzut peste faţa mea, așa că am 
ridicat privirea. Și el se legăna încet, înainte și înapoi. Cămașa fără guler pe 
care o purta era pătată pe umeri de sânge înnegrit și i se lipise de piept din 
cauza transpiraţiei. Brusc, mi-am dat seama că acel cap de crocodil sigur 
cântărea în jur de cincisprezece kilograme, o greutate mare, ce trebuia 
susținută; mușchii gâtului și ai umerilor erau încordaţi de efort. 

A ridicat mâinile și a început să cânte și el. Am simţit un fior gonind în 
josul şirei spinării și înnodându-se la baza ei, acolo unde ar fi trebuit să am 
coada. Cu faţa ascunsă sub mască, glasul putea fi al lui Joe; profund și mieros, 


cu o forță care impunea atenţie. Dacă închideam ochii, era Joe, cu lumina 
reflectată de lentilele ochelarilor și cu sclipirea dintelui îmbrăcat în aur atunci 
când zâmbea. 

Apoi am redeschis ochii, pe jumătate șocată văzând în schimb căscătura 
sinistră a capului de crocodil, dar și verdele auriu din ochii reci și cruzi. Îmi 
simţeam gura uscată și aveam un bâzâit slab în urechi, care se ţesea în jurul 
cuvintelor puternice, plăcute. 

El se bucura de atenţie, era limpede; noaptea aceea din preajma focului era 
plină de ochi, negri, măriţi și sclipitori, la care se adăugau gemete ușoare și 
strigăte care marcau pauzele din timpul cântecului. 

Am închis ochii și mi-am scuturat capul energic. M-am prins cu mâinile de 
banca din lemn, agăţându-mă de realitatea palpabilă. Ştiam că nu mă 
îmbătasem, însă iarba amestecată în rom avea putere. Am simţit-o cum mi se 
furișează șerpește prin sânge și, cu ochii închiși, m-am opus acelei invazii. 

Cu toate astea, nu mi-am putut bloca auzul și nici nu am reușit să alung 
sunetul acelei voci, urcând și coborând. 

Nu mi-am dat seama cât timp se scursese. Cu o tresărire, mi-am revenit, 
dându-mi brusc seama că răpăitul tobei și cântecele încetaseră. 

În jurul focului domnea o tăcere deplină. Am auzit trosnetul slab al unei 
flăcări, apoi foșnetul frunzelor clătinate de briza nopţii, dar și mișcarea rapidă 
a unui șobolan în acoperișul din frunze de palmier al colibei din spatele meu. 

Drogul încă se afla în sângele meu, dar efectele lui se stingeau; am simţit 
cum gândurile își recapătă limpezimea. Nu puteam spune același lucru despre 
oamenii din mulțime; ochii lor priveau fix, fără să clipească, arătând ca un 
perete de oglinzi, și m-am gândit brusc la legendele voodoo din vremea mea — 
la zombi și la houngans, care le dăduseră naștere. Ce spusese Geillis? Fiecare 
legendă are un grăunte de adevăr. 

Ishmael a început să vorbească. Îşi scosese capul de crocodil, care zăcea 
acum pe pământ, la picioarele noastre, cu ochii întunecaţi din cauza umbrelor. 

— Ils sont arrivés, a spus Ishmael încet. Au sosit. 

Și-a ridicat faţa nădușită, marcată de oboseală, și s-a întors către mulțime. 

— Cine întreabă? 

Drept răspuns, o tânără cu turban a ieșit din mulțime și, legănându-se pe 
jumătate ameţită, a căzut la pământ, în faţa podiumului. Și-a așezat mâna pe 
una dintre imaginile sculptate, o statuetă grosieră având forma unei femei 
gravide. 

A ridicat ochii plină de speranţă și, cu toate că nu am recunoscut cuvintele 
rostite de ea, mi-a fost clar ce ceruse. 

— Aya, gado. 

Glasul a venit de lângă mine, dar nu era al lui Margaret Campbell, ci al 
unei bătrâne, crispat și subțire, dar sigur pe sine, răspunzând afirmativ. 

Tânăra a strigat de bucurie și s-a întins pe pământ. Ishmael a împins-o ușor 
cu piciorul; ea s-a ridicat imediat și s-a retras în mulțime, strângând în mâini 
mica statuetă, dând din cap și murmurând mana, mana de câteva ori. 


A urmat un tânăr, fratele ei, judecând după faţă, care s-a așezat pe vine plin 
de respect, atingându-și fruntea în timp ce vorbea. 

— Grand-mère, a rostit el în franceză, cu glas nazal. 

Bunică, am gândit eu. 

A pus întrebarea privind cu sfiiciune în pământ. 

— Femeia pe care o iubesc îmi va întoarce dragostea? 

A lui era crenguţa de iasomie; a ţinut-o în așa fel încât să îi atingă laba 
piciorului, plină de praf. 

Femeia de lângă mine a râs, iar vocea ei de bătrână a sunat ironic, dar fără 
răutate. 

— Certainement, a răspuns ea. Ţi-o va întoarce; dar și pe a altor trei tineri. 
Găseşte alta, mai puţin generoasă, dar mai demnă de tine. 

Amărât, tânărul s-a retras și un alt bărbat, ceva mai vârstnic, i-a luat locul. 
Acesta a vorbit doar într-o limbă africană pe care nu o cunoșteam, pe un ton 
de amărăciune când a atins figurinele din lut. 

— Setato hoye, a spus — cine? 

Glasul își schimbase timbrul. De astă dată, era al unui bărbat care 
răspundea în aceeași limbă pe un ton furios. 

Am tras cu coada ochiului și, în ciuda arșiţei focului, am simţit un fior rece. 
Nu mai era faţa lui Margaret. Contururile se păstraseră, însă ochii ei scăpărau, 
atenţi și concentrați asupra solicitantului, gura avea o expresie sumbră și 
poruncitoare, iar gâtul palid i se umflase ca al unei broaște din cauza efortului 
de a vorbi apăsat ca persoana care era când discuta cu omul. 

„Ei sunt aici“, spusese Ishmael. „Ei“, într-adevăr. Stătea în picioare, 
deoparte, tăcut, dar vigilent, și i-am văzut ochii aţintiţi asupra mea, după care 
au revenit asupra lui Margaret. Ori asupra a ceea ce fusese Margaret cândva. 

„Ei“. Unul câte unul, oamenii s-au apropiat pentru a îngenunchea și a 
întreba. Unii în engleză, alţii în franceză sau într-un dialect al sclavilor, alții în 
limba africană a căminelor lor rămase departe. Nu am înţeles tot ce spuneau, 
dar când întrebările erau în franceză sau în engleză, ele începeau deseori cu un 
respectuos „bunicule“, „bunică“ sau „mătușă“. 

Atât chipul, cât și vocea oracolului de lângă mine se schimbau când „ei“ 
ajungeau să răspundă la acel apel; masculin sau feminin, cu glas matur sau 
vârstnic, umbrele lor dansau pe faţa ei în pâlpâirea flăcărilor focului. 

Nu vă treziți câteodată imaginându-vă că vedeţi anumite lucruri în flăcări? 
Ecoul glasului ei slab mi-a revenit în minte, subțirel și copilăros. 

Ascultând toate acestea, am simţit cum mi se ridică firele de păr de pe ceafă 
și am înţeles pentru prima oară ce îl adusese pe Ishmael înapoi în acel loc, 
riscând să fie prins și făcut din nou sclav. Nu prietenia, nu iubirea și nici 
loialitatea faţă de camarazii lui sclavi, ci puterea. 

Ce preţ trebuie plătit pentru a avea puterea de a prezice viitorul? Orice preţ, 
acesta era răspunsul pe care îl găsisem în acele momente, privind spre 
chipurile concentrate ale celor din mulţime. Se întorsese pentru Margaret. 

Totul a continuat câtva timp. Nu știam cât va dura efectul drogului, dar am 


văzut oameni ici și colo prăbușindu-se la pământ și adormind; alţii s-au furișat 
tăcuţi spre întunericul în care se aflau colibele lor, iar după o vreme, doar 
câţiva oameni au rămas în jurul focului, toţi bărbaţi. 

Arătau viguroși și siguri de sine și, judecând după atitudinea lor, obișnuiți 
să impună un oarecare respect, cel puţin în rândul sclavilor. Stăteau retrași, în 
grup, urmărind ce se întâmplă, până când unul dintre ei, sigur liderul, a făcut 
un pas în faţă. 

— Ei au terminat, i-a spus lui Ishmael, arătând cu un semn din cap siluetele 
adormite din jurul focului. Acum întreabă tu. 

Ishmael a surâs ușor, însă a părut brusc agitat. Probabil că era vorba de 
apropierea altor bărbaţi de el. Nu exista nicio ameninţare la adresa lui, dar ei 
păreau serioşi și hotărâți — nu față de Margaret, ci faţă de Ishmael. 

În cele din urmă, el a dat din cap și s-a întors către Margaret. În cursul 
acelei pauze, chipul ei rămăsese lipsit de expresie, sugerând că nu era ea 
însăși. 

— Bouassa, a zis Ishmael. Vino, Bouassa. 

Fără să vreau, m-am retras cât de departe am putut pe banchetă, fără să cad 
în foc. Indiferent cine era acel Bouassa, sosise foarte repede. 

— Am auzit totul. 

Era o voce la fel de profundă ca a lui Ishmael și ar fi trebuit să sune la fel de 
plăcut. Dar nu suna așa. Fără să vrea, unul dintre bărbaţi s-a tras un pas 
înapoi. 

Ishmael a rămas singur; ceilalți au părut că se feresc de el, de parcă ar fi 
avut ceva molipsitor. 

— Spune-mi ce vreau să aflu, tu, Boussa, a spus el. 

Margaret și-a înclinat puţin capul, iar în ochii ei albaștri a apărut o scânteie 
de amuzament. 

— Ce vrei să știi? a întrebat glasul acela gros și oarecum dispreţuitor. De 
ce, omule? Vei pleca. Îți spun totul sau nimic. 

Zâmbetul de pe fața lui Ishmael s-a reflectat pe chipul lui Bouassa. 

— Spui adevărul, a zis el încet. Dar ei... — a făcut un semn din cap către 
camarazii săi, fără să-și dezlipească ochii de la fața lui Margaret — ei vor 
merge cu mine? 

— S-ar putea, a rostit glasul, apoi a chicotit destul de neplăcut. Viermele va 
muri peste trei zile. Pentru ei nu mai există nimic aici. Toți vor să fie alături de 
mine? 

Fără să aştepte răspuns, Bouassa a căscat larg, iar din gura delicată a lui 
Margaret a erupt un râgâit puternic. 

A închis gura și în ochi i-a reapărut privirea pierdută, dar oamenii nu au 
observat. Au început să discute aprins, dar Ishmael le-a cerut să facă liniște, 
apoi s-a uitat la mine cu subînţeles. Reduși la tăcere, s-au îndepărtat vorbind 
în șoaptă și aruncându-mi în treacăt o privire. 

Ishmael a închis ochii în timp ce din luminiș pleca ultimul om, apoi umerii 
i s-au înmuiat. Și eu mă simţeam epuizată. 


— Ce...? am început eu, apoi m-am oprit. 

Dincolo de foc, din adăpostul oferit de lanul de trestie, a apărut un bărbat. 
Jamie, înalt ca trestiile, cu cămașa și părul luminate în roșu de focul ce se 
stingea. 

A dus un deget la buze și eu am dat ușor din cap. Mi-am strâns picioarele 
sub mine, ridicându-mi poalele rochiei murdare cu o mână. Puteam să mă 
ridic, să trec pe lângă foc și să ajung la Jamie înainte ca Ishmael să mă poată 
împiedica. Dar Margaret? 

Am ezitat, m-am întors să mă uit la ea și i-am văzut faţa căpătând din nou 
viaţă. Margaret stătea cu faţa ridicată, însufleţită, cu buzele întredeschise, iar 
ochii strălucitori erau mijiţi, astfel că, în timp ce privea dincolo de foc, au 
părut ușor înclinați. 

— Tati? a rostit glasul Briannei lângă mine. 


Firişoarele de păr de pe braţe mi s-au zbârlit. Era glasul Briannei, faţa ei, 
ochii albaștri și înclinați de bucurie. 

— Bree? am șoptit eu, iar faţa s-a întors spre mine. 

— Mamă, a spus vocea fiicei mele din gâtlejul oracolului. 

— Brianna, a spus Jamie, iar ea a întors capul brusc și s-a uitat la el. 

— Tati, a rostit ea cu convingere. Ştiam că tu ești. Te-am visat. 

Jamie se albise la faţă din cauza șocului. I-am văzut buzele mișcându-se 
pentru a rosti cuvântul „lisuse“, dar nu a scos niciun sunet, doar a ridicat 
instinctiv mâna pentru a-și face cruce. 

— N-o lăsa pe mama singură, a spus vocea cu hotărâre. Mergi cu ea. Vă 
voi ajuta să fiţi în siguranţă. 

Nu se auzea niciun sunet, în afara trosnetelor focului. Ishmael era 
transfigurat, uitându-se la femeia de lângă mine. Apoi ea a vorbit din nou, cu 
glasul moale și plăcut al Briannei. 

— Te iubesc, tată. Şi pe tine, mamă. 

S-a aplecat spre mine și am simţit mirosul de sânge proaspăt. Apoi m-a 
sărutat pe gură, iar eu am scos un țipăt. 

Nici nu mi-am dat seama când am sărit în picioare și am traversat 
luminișul. Ştiam doar că mă agăţam de Jamie, ținându-mi faţa îngropată în 
pânza cămășii lui, tremurând. 

Inima lui bătea puternic sub obrazul meu și mi s-a părut că și el tremura. I- 
am simțit mâna trasând semnul crucii pe spatele meu, iar cu braţul celălalt m-a 
cuprins strâns de umeri. 

— Liniștește-te, mi-a zis și l-am simţit încordându-se din cauza efortului de 
a-și păstra vocea calmă. A plecat. 

Nu voiam să mă uit, dar m-am silit să întorc capul spre foc. 

Era o scenă pașnică. Margaret Campbell stătea liniștită pe banchetă, 
îngânând ceva pentru sine, răsucind pe genunchi o pană neagră și lungă din 
coada cocoșului. Ishmael se afla alături de ea, îi mângâia cu o mână părul într- 
un gest ce părea a fi tandreţe. I-a șoptit ceva într-un limbaj fluent — o întrebare, 


iar ea a a zâmbit calm. 

— Dar nu sunt nicidecum obosită! l-a asigurat ea, întorcându-se pentru a 
privi iubitoare spre faţa plină de cicatrice care părea că plutește în întunericul 
de deasupra ei. A fost o petrecere frumoasă, nu? 

— Da, bébé, a spus el cu blândeţe. Dar acum te odihnești, da? 

S-a întors și a plescăit tare cu limba. Imediat, două dintre femeile cu 
turbane au apărut din noapte; probabil așteptaseră până atunci chemarea lui. 
Ishmael le-a spus ceva, iar ele s-au dus imediat ca să se ocupe de Margaret, 
ridicând-o în picioare și conducând-o de acolo, șoptind cuvinte de alint în 
franceză și într-o limbă africană. 

Ishmael a rămas de cealaltă parte a focului și ne-a urmărit. Arăta ca unul 
dintre idolii lui Geillis, sculptat din noapte. 

— Nu am venit singur, a spus Jamie. 

A făcut un semn peste umăr, către câmpul cu trestie-de-zahăr, sugerând că 
era însoţit de regimente întregi. 

— Oh, tu eşti singur, domnu”, a spus Ishmael, surâzând slab. Nu contează. 
Loa ţi-a vorbit; eu nu pericol. 

Ne-a privit pe rând, parcă evaluându-ne. 

— Hm, a făcut el pe un ton care părea să sugereze interesul. N-am auzit 
niciodată un loa” vorbind unei buckra“?. 

A clătinat din cap, renunțând să se mai gândească la asta. 

— Acum plecaţi, a spus încet, dar destul de autoritar. 

— Încă nu. 

Jamie şi-a lăsat braţul să cadă de pe umărul meu și s-a îndreptat de spate. 

— Am venit după Ian, nu plec fără el. 

Ishmael a ridicat din sprâncene, făcând cele trei cicatrice verticale dintre ele 
să se strângă. 

— Hm, a făcut el din nou. Uită de băiat, a plecat. 

— A plecat unde? a întrebat Jamie tăios. 

Ishmael a înclinat capul într-o parte și l-a măsurat atent pe Jamie. 

— Plecat cu Viermele, domnu”. Și unde e ea, tu nu mergi. Băiatul e dus, 
domnu”, a spus el din nou drept concluzie. Pleacă și tu, ești om înţelept. 

A făcut o pauză și a tras cu urechea. Undeva, departe, o tobă vorbea, iar 
bătăile ei se auzeau ca un puls slab în aerul nopții. 

— Ceilalţi vin curând, a remarcat el. Cu mine ești în siguranţă, cu ei, nu. 

— Cine sunt ceilalți? am întrebat eu. 

Groaza stârnită de o eventuală confruntare cu loa sporea și am reușit să 
vorbesc din nou, deși pe șira spinării simţeam un fior de teamă care părea să 
radieze dinspre câmpul de trestie din spatele nostru. 

— Cred că e vorba de fugari, a spus Jamie și a ridicat o sprânceană, 
uitându-se la Ishmael. Și tu ești? 

Preotul a confirmat cu o mișcare din cap. 

— Adevărat. Ai auzit cum a vorbit Bouassa? Loa lui ne binecuvântează, 
plecăm. 


A făcut un gest spre colibele și dealurile întunecate din spatele lor. 

— Toba îi cheamă de pe dealuri pe cei destul de puternici ca să meargă. 

S-a întors, arătând astfel că discuţia se încheiase. 

— Stai! a spus Jamie. Spune-ne unde au plecat doamna Abernathy și 
băiatul! 

Ishmael s-a întors din nou cu faţa spre noi. Avea umerii acoperiţi de 
sângele crocodilului. 

— La Abandawe, a răspuns el. 

— Şi unde e asta? a întrebat Jamie, pierzându-și răbdarea. 

Am pus o mână pe braţul lui. 

— Ştiu eu unde este, am zis, iar Ishmael a căscat ochii mari de uimire. Cel 
puţin... știu că e pe insula Espaniola. Mi-a spus Lawrence. Asta voia Geillis să 
afle de la el. 

— Şi ce e asta? Un oraș, un sat? Unde? 

Am simţit braţul lui Jamie încordându-se sub palma mea, vibrând de 
dorinţa de a pleca într-acolo. 

— E o peșteră, am rostit eu, simțind cum mă ia cu frig, în ciuda aerului 
călduţ și a apropierii de foc. O peșteră veche. 

— Abandawe, loc magic, a intervenit Ishmael cu glas moale, ca și cum s-ar 
fi temut să rostească acel cuvânt cu voce tare. 

S-a uitat concentrat la mine, reevaluându-mă. 

— Clotilda spus că Viermele te-a dus în camera de sus. Poate știi ce face ea 
acolo. 

— Oarecum. 

Mi se uscase gura. Mi-am amintit mâinile lui Geillis, moi, plinuţe și albe, 
aşezând pietrele preţioase în tipare, vorbind încet despre sânge. 

Ca și cum ar fi surprins ecoul acelui gând, Ishmael a făcut brusc un pas spre 
mine. 

— Te întreb, femeie, mai sângerezi? 

Jamie a tresărit sub palma mea, dar l-am strâns de braţ ca să îl liniștesc. 

— Da, am spus. De ce? Ce legătură are asta cu restul? 

Onissegun era neliniștit, şi-a mutat privirea de la mine spre colibe. În bezna 
din spatele lui era perceptibilă o mișcare; multe trupuri se mișcau încoace și 
încolo și am auzit un murmur de voci amintind de foșnetul câmpurilor cu 
trestie-de-zahăr. 

— O femeie sângerează, ea ucide magia. Sângerezi, ai putere de femeie, 
magia nu rodește pentru tine. Femeile bătrâne fac farmece, vrăjesc pe cineva, 
cheamă loas, face bolnav, face bine. 

S-a uitat lung la mine, cântărindu-mă, și a clătinat din cap. 

— Tu nu faci magie, ce face Viermele. Magia ucide la ea, sigur, dar ucide 
și la tine. 

A făcut un gest peste umăr, spre banca părăsită. 

— Ai auzit Bouassa vorbind? El spune Viermele moare, trei zile. A luat 
băiatul, moare și el. Dacă plecaţi să-i urmăriţi, domnu”, muriţi și voi, sigur. 


S-a uitat fix la Jamie și a înălțat mâinile în faţa lui, cu încheieturile 
împreunate, ca și cum ar fi fost legate laolaltă. 

— Îți spun, amiki, a zis el. 

Şi-a lăsat mâinile să cadă pe lângă corp, îndepărtându-le brusc, parcă 
sfărâmând legătura invizibilă. S-a întors și a dispărut în întuneric, unde 
sunetele de pași erau tot mai puternice, punctate de duduituri, semn că erau 
mutate obiecte grele. 

— Să ne apere Sfântul Mihail, a murmurat Jamie. 

Și-a trecut o mână prin păr, făcând șuviţele să se ridice în lumina 
licăritoare. Focul se stingea cu repeziciune, nemaifiind nimeni care să îl 
alimenteze cu lemne. 

— Cunoști locul acela, englezoaico? Unde a plecat Geillis cu Ian? 

— Nu, știu doar că e undeva pe dealurile îndepărtate de pe Hispaniola și că 
prin ea trece un torent. 

— Atunci, trebuie să-l luăm pe Stern, a zis Jamie cu hotărâre. Băieţii sunt 
la râu, cu barca. 

M-am întors pentru a-l urma, dar m-am oprit la marginea câmpului cu 
trestie pentru a privi înapoi. 

— Jamie! Uite! 

În spatele nostru se aflau resturile focului egungun și cercul întunecat al 
colibelor sclavilor. Ceva mai departe, masiva Rose Hall reprezenta o pată albă 
pe fundalul dealului. Însă și mai departe, dincolo de coama dealului, cerul 
lucea, vag roșiatic. 

— Cred că aceea e proprietatea Howe, care arde, a spus el. 

Părea ciudat de calm, lipsit de orice emoție. A arătat spre stânga, spre 
coasta muntelui, unde se vedea un mic punct de culoare oranj, de la acea 
distanţă nu mai mare decât vârful unui bold. 

— lar acolo cred că e proprietatea Twelvetrees. 

Glasul tobei șoptea în noapte, în susul și în josul râului. Ce spusese 
Ishmael? Toba îi cheamă de pe dealuri pe cei destul de puternici ca să meargă. 

Câţiva sclavi coborau în șir din colibe, femei cu turbane albe, care cărau 
copii, pachete și vase de gătit prinse de umeri. Alături de o tânără, care o ţinea 
cu respect de braţ, era și Margaret Campbell, cu capul acoperit de un turban. 

Jamie a văzut-o şi s-a apropiat de ea. 

— Domnișoară Campbell! a exclamat el. Margaret! 

Margaret și însoțitoarea ei s-au oprit, iar tânăra a făcut o mișcare ca și cum 
ar fi dorit să se așeze între protejata ei și Jamie, dar el a ridicat din mers 
ambele mâini, ca să arate că nu dorea să facă niciun rău, și ea s-a retras, 
rămânând totuși atentă. 

— Margaret, a spus el. Margaret, mă recunoști? 

Ea l-a privit cu ochi absenţi. Foarte încet, el a atins-o, prinzându-i faţa în 
palme. 

— Margaret, i-a spus cu glas slab, dar intens. Margaret, ascultă-mă! Mă 
cunoști, Margaret? 


Ea a clipit o dată, apoi din nou și faţa ei rotundă a căpătat viaţă. Nu arăta ca 
posedată de loas, ci de parcă, timid și temător, ceva se trezea lent în ea. 

— Da, te cunosc, Jamie, a spus ea în cele din urmă. 

Glasul ei era plin și pur, glasul unei tinere femei. Rămasă cu faţa în căușul 
palmelor lui Jamie, și-a arcuit buzele, iar ochii au prins viaţă. 

— Nu te-am văzut de mult, Jamie, a spus ea, privindu-l în ochi. Ai vreo 
veste de la Ewan? E bine? 

El a rămas nemișcat o clipă, faţa devenindu-i o mască fără nicio trăsătură 
care i-a ascuns sentimentele puternice. 

— E bine, a șoptit el într-un târziu. Foarte bine, Margaret. Mi-a dat asta, ca 
să o păstrez până te întâlnesc. 

S-a aplecat și a sărutat-o cu delicateţe. 

Câteva dintre femei se opriseră și urmăreau scena în tăcere. După aceea, s- 
au mișcat și au început să murmure, privindu-se neliniștite una pe alta. Când 
el i-a dat drumul lui Margaret și s-a retras un pas, ele au înconjurat-o, 
protectoare și precaute, făcându-i semn lui Jamie să se îndepărteze. 

Margaret a părut să ignore totul; rămăsese zâmbind, cu ochii la faţa lui 
Jamie. 

— Îți mulțumesc, Jamie! a strigat ea, în vreme ce însoțitoarea ei a luat-o de 
braț şi a îndemnat-o să plece de acolo. Spune-i lui Ewan că voi ajunge curând 
la el! 

Femeile îmbrăcate în alb s-au îndepărtat, dispărând ca niște fantome în 
bezna din apropierea câmpului de trestie-de-zahăr. 

Jamie a dat să le urmeze, dar l-am oprit punându-mi mâna pe braţul lui. 

— Las-o să plece, i-am șoptit, amintindu-mi ce zăcea pe podeaua din 
salonul casei. Jamie, las-o să se ducă. N-o poţi opri, se simte mai bine cu ei. 

A închis ochii o clipă, apoi a dat aprobator din cap. 

— Da, ai dreptate. 

S-a întors, apoi s-a oprit brusc. M-am răsucit și eu pe călcâie ca să văd ce 
observase el. Acum erau lumini și în Rose Hall. Torţe, licărind înapoia 
ferestrelor, la parter și la etaj. În timp ce priveam, o strălucire sumbră a 
început să crească la ferestrele camerei secrete de lucru de la etaj. 

— Trebuia să fi plecat mai demult, a spus Jamie. 

M-a prins de mână și am pornit grăbiţi, afundându-ne în întunericul lanului 
foșnitor de trestie, și am fugit prin aerul încărcat de mirosul zahărului care 
ardea. 


62. ABANDAWE 


— Poţi lua corabia de gardă a guvernatorului; e mică, dar sigură, a spus 
Grey, scotocind prin sertarul biroului său. Voi scrie un ordin către docheri ca 
să ţi-o predea. 

— Da, avem nevoie de barcă — nu pot pune în pericol nava Artemis, pentru 
că este a lui Jared —, dar cred că ar fi mai bine să o furăm, John. 

Jamie stătea încruntat. 

— N-aș vrea să fii amestecat în mod vizibil, de acord? Și așa vei avea multe 
necazuri în situaţia de faţă. 

Grey a surâs cu un aer nefericit. 

— Necazuri? Da, așa s-ar spune, mai ales că au fost incendiate patru case 
de pe plantaţii și peste două sute de sclavi au fugit — Dumnezeu știe unde! Dar 
mă îndoiesc foarte mult că, în condiţiile actuale, va băga cineva de seamă ce 
cunoștințe am. Având în vedere spaima faţă de sclavii fugari și de chinez, 
întreaga populaţie a insulei trece printr-o asemenea panică, încât un 
contrabandist oarecare ar reprezenta cea mai neînsemnată problemă. 

— Simt o mare ușurare auzind că sunt neînsemnat, a zis Jamie ironic. Cu 
toate astea, o să furăm barca. Dacă vom fi prinși, nu ai auzit niciodată numele 
meu și nici nu m-ai văzut la faţă, bine? 

Grey l-a privit fix, iar pe chip i se citeau diferite emoţii care se luptau să 
pună stăpânire pe el, între care amuzamentul, teama și iritarea. 

— Așa crezi? a spus el în cele din urmă. Să te las să fii prins, să văd cum te 
spânzură şi să păstrez tăcerea, de teamă că-mi voi păta reputaţia? Jamie, 
pentru numele lui Dumnezeu, drept cine mă iei? 

Buzele lui Jamie au tresărit slab. 

— Drept prieten, John, a spus el. Şi dacă îţi iau prietenia — și vasul acela! —, 
atunci tu îl vei lua pe al meu și vei păstra tăcerea. Da? 

Cu buzele strânse, guvernatorul l-a țintuit cu privirea o clipă, apoi și-a 
încovoiat umerii în semn de înfrângere. 

— Așa va fi, a spus el scurt. Dar aș socoti că-mi faci o mare favoare dacă te 
vei strădui să nu fii prins. 

Ascunzându-și zâmbetul, Jamie și-a trecut dosul mâinii făcute pumn peste 
gură. 

— John, mă voi strădui. 

Ostenit, guvernatorul s-a așezat pe scaun. Avea cearcăne mari, iar 
îmbrăcămintea lui, de obicei impecabilă, era boţită; se vedea limpede că nu se 
schimbase de o zi. 


— Bine. Nu știu unde pleci și ar fi de preferat să nu am idee. Dar, dacă poți, 
fereşte-te de rutele maritime de la nord de Antigua. Azi-dimineaţă am trimis o 
corabie pentru a cere cât de mulţi oameni îmi pot pune la dispoziţie cazărmile 
de acolo, soldaţi și marinari. Vor porni încoace poimâine, cel târziu, pentru a 
apăra orașul și portul împotriva sclavilor fugari, dacă se va produce o 
rebeliune. 

I-am prins privirea lui Jamie și am ridicat întrebător din sprâncene, însă el a 
clătinat din cap aproape imperceptibil. Îi spusesem guvernatorului despre râul 
Y allas și despre fuga sclavilor — ceva ce aflase oricum din alte surse. Nu i-am 
povestit ce văzusem mai târziu în acea noapte, când stăteam ascunși într-un 
mic golf, după ce scosesem pânza bărcii pentru că albul ei ar fi atras atenţia. 

Râul era întunecat ca onixul, dar avea o strălucire trecătoare din cauza 
luciului apei. Îi auzisem venind și avusesem vreme să ne ascundem înainte ca 
nava să ajungă în dreptul nostru; bătăile de tobe și strigăte exaltate și sălbatice 
răsunau de-a lungul râului în timp ce Bruja a trecut prin dreptul nostru, dusă 
de curent în aval. Cadavrele piraţilor zăceau fără îndoială undeva în amonte, 
lăsate să putrezească în pace printre florile de frangipani și cedri. 

Sclavii fugari de pe Yallahs nu plecaseră în munţii din Jamaica, ci spre 
mare, probabil pentru a se alătura susținătorilor lui Bouassa pe insula 
Hispaniola. Locuitorii orașului Kingston nu aveau a se teme de sclavii fugari, 
dar era mult mai bine ca Marina Regală să își concentreze forțele acolo, decât 
pe Hispaniola, spre care ne îndreptam noi. 

Jamie s-a ridicat pentru a-și lua rămas-bun, însă Grey l-a oprit. 

— Așteaptă. Nu ai nevoie de un loc sigur pentru so... pentru doamna 
Fraser? 

Nu s-a uitat spre mine, ci fix la Jamie. 

— Aș fi onorat dacă mi-ai încredinţa-o pentru a o proteja. Ar putea rămâne 
aici, la reședință, până la întoarcerea ta. Nu o va deranja nimeni și nici nu va 
afla cineva că este aici. 

Jamie a ezitat, dar nu exista nicio modalitate elegantă pentru a exprima 
totul. 

— John, trebuie să mă însoţească. Nu am de ales, trebuie. 

Grey mi-a aruncat o privire, apoi s-a uitat în altă parte, dar am apucat să-i 
zăresc expresia de gelozie din ochi. Mi-a fost milă de el, însă nu-i puteam 
spune nimic; nu exista o cale de a-i mărturisi adevărul. 

— Da, a spus el și a înghiţit în sec. Am înţeles. Asta e. 

Jamie i-a întins mâna, Grey a șovăit o clipă, după care i-a strâns-o. 

— Noroc, Jamie, a spus el, cu glas puţin răgușit. Dumnezeu să te ajute! 

Cu Fergus fusese mai greu de discutat. Insistase cu hotărâre să ne 
însoţească, înșirând un argument după altul și susținându-și cauza și mai 
vehement când aflase că vom fi însoţiţi de contrabandiștii scoțieni. 

— Îi luați pe ei, dar mergeţi fără mine? 

Chipul lui Fergus se împurpurase de indignare. 

— Așa voi face, a spus ferm Jamie. Contrabandiștii sunt văduvi sau burlaci 


cu toţii, dar tu ești căsătorit. 
A arătat cu capul spre Marsali care, cu faţa trasă, stătea și urmărea discuţia. 
— Am socotit că era prea tânără pentru a se căsători și m-am înșelat, dar 
știu că e prea tânără ca să rămână văduvă. Tu stai aici. 
Apoi, socotind că problema era ca și rezolvată, i-a întors spatele. 


Când am ridicat ancora în ambarcaţiunea de gardă a lui Grey, un slup cu o 
singură punte lungă de nouă metri, lăsând doi docheri legaţi fedeleș și cu 
călușuri în gură la debarcaderul din urma noastră, întunericul era deplin. 
Aveam la dispoziţie un vas mic, cu un singur catarg, ceva mai mare decât 
barca pescărească în care navigasem în amonte pe râul Yallahs, dar nu era 
suficient de mare pentru a putea primi numele de „navă“. 

Cu toate acestea, părea suficient de sigură și curând am ieșit din portul 
Kingston, purtați de o adiere vioaie de seară, în drumul nostru spre 
Hispaniola. 

Contrabandiștii manevrau vela, lăsându-ne pe mine, pe Jamie și pe 
Lawrence să stăm pe băncile lungi, amplasate de-a lungul copastiei. Am 
discutat verzi și uscate, dar după o vreme am rămas tăcuţi, absorbiți de 
propriile gânduri. 

Jamie a căscat de câteva ori și, în cele din urmă, la insistenţele mele, a 
consimţit să se întindă pe bancă, punându-și capul în poala mea. Eu eram prea 
agitată ca să dorm. 

Și Lawrence era cât se putea de treaz și privea cerul ţinându-și mâinile 
împreunate sub cap. 

— Simt umezeală în aer în noaptea asta, a spus el, făcând semn către dunga 
argintie a lunii în creștere. Vedeţi haloul acela din jurul lunii? S-ar putea să 
plouă înainte de apariţia zorilor, lucru neobișnuit pentru această perioadă a 
anului. 

Discuţiile despre vreme mi se păreau destul de plicticoase pentru a-mi 
domoli nervii tulburaţi. Am mângâiat părul lui Jamie, des și moale sub palma 
mea. 

— Chiar așa? am spus eu. Dumneavoastră și Jamie păreţi capabili să citiți 
vremea pe cer. Eu știu doar: „Noaptea, cer roșiatic, bucurie pentru marinari; 
dimineaţa, cer roșiatic, atenţie pentru marinari.“ Nu am observat ce culoare 
aveau norii în seara asta, dar dumneavoastră? 

Lawrence a râs binedispus. 

— Purpuriu-deschis, mai degrabă, a spus el. N-aș putea spune dacă 
dimineaţă va fi roșiatic, dar e surprinzător cât de des te poţi bizui pe asemenea 
semne. Însă, desigur, este vorba de un principiu științific — refracția luminii 
din cauza umidității aerului, așa cum am observat în privinţa lunii. 

Bucurându-mă de adierea răcoroasă care îmi sufla părul des de pe gât, mi- 
am ridicat bărbia în aer. 

— Dar ce-mi puteţi spune despre fenomenele ciudate? Despre lucrurile 
supranaturale? l-am întrebat. Ce-mi spuneţi despre regulile științei care par să 


nu se aplice? 

Sunt om de știință, l-am auzit spunând în mintea mea, iar accentul lui a 
părut să întărească detașarea. Nu cred în fantome. 

— Despre ce fenomene este vorba? 

— Păi, m-am bâlbâit eu câteva momente, apoi mi-am adus aminte de 
exemplele date de Geillis. Oameni care au stigmate sângerânde, de pildă. 
Călătorii astrale. Viziuni, manifestări supranaturale... care nu pot fi explicate 
în mod raţional. 

Lawrence a scos un geamăt și s-a așezat mai comod pe bancă, alături de 
mine. 

— Ei bine, aș spune că rolul științei este doar acela de a observa. Să caute 
cauzele, acolo unde ele există, dar să fie conștientă că în lume sunt multe 
lucruri pentru care nu se pot găsi cauze; nu pentru că ele nu există, ci pentru 
că știm prea puţine lucruri pentru a le descoperi. Rolul științei nu este acela de 
a insista asupra explicaţiilor, ci de a studia, cu speranţa că explicaţia va apărea 
de la sine. 

— Asta ar fi în cazul științei, dar nu e ceva firesc pentru fiinţa umană, am 
obiectat eu. Oamenii vor mereu explicaţii. 

— Așa este. 

Stern devenea interesat de discuţie; s-a lăsat pe spate, punându-și braţele 
peste pântecul destul de rotofei, într-o atitudine de lector. 

— Din acest motiv oamenii de știință lansează ipoteze, sugestii privind 
cauza unei anumite observaţii. Dar o ipoteză nu trebuie confundată cu 
explicaţia, cu proba. Am văzut multe lucruri care ar putea fi descrise drept 
ciudate. Ploi cu pești, de exemplu, în care mulţi pești — toţi din aceeași specie, 
atenţie, și de aceeași mărime — cad brusc din cerul senin, peste un teren uscat. 
Ar putea exista o cauză raţională pentru asta. Și totuși, este normal să punem 
acest fenomen pe seama intervenţiei forțelor supranaturale? În aparenţă, pare 
chiar atât de probabil ca o inteligenţă celestă să se distreze azvârlind bancuri 
de pești din cer asupra noastră ori este vorba de un fenomen meteorologic, o 
tornadă sau ceva de acest fel, care, deși rămâne invizibilă pentru noi, este în 
plină desfășurare? Și totuși — și a vorbit ceva mai reţinut — de ce și cum ar 
putea exista un fenomen natural ca acela în care curenţii de apă ar putea tăia 
capetele — doar capetele — tuturor peștilor? 

— Aţi văzut personal așa ceva? l-am întrebat, brusc interesată, iar el a râs. 

— Aici vorbește o minte care gândește științific! a spus el chicotind. Primul 
lucru pe care îl întreabă un om de știință este: de unde știi? Cine a văzut asta? 
Aș putea să asist și eu la un asemenea fenomen? Da, am văzut așa ceva, de 
trei ori, de fapt, deși într-un caz a fost vorba de o ploaie cu broaște, nu cu 
pești. 

— Vă aflaţi în apropierea unui țărm sau a unui lac? 

— O dată, lângă țărm, o dată, lângă un lac — atunci a fost ploaia cu broaște 
—, dar a treia oară s-a întâmplat mult în interiorul unei insule; la vreo treizeci 
și ceva de kilometri de cel mai apropiat curs de apă. Și totuși, peștii erau de un 


soi pe care îl văzusem doar în adâncul oceanului. În niciunul dintre cazuri nu 
am văzut vreo turbulenţă în înaltul cerului, nici nori și nici vreuna dintre 
renumitele izbucniri de apă care se înalță din apă spre văzduh, asta sigur. Și 
totuși, peştii au căzut; aceasta este realitatea, pentru că am văzut cu ochii mei. 

— Şi dacă nu i-aţi vedea, n-ar fi realitate? l-am întrebat eu cu glas sec. 

A râs încântat, iar Jamie s-a clintit, murmurând ceva în poala mea. I-am 
mângâiat părul, iar el s-a liniștit și a adormit la loc. 

— S-ar putea să fie aşa, dar s-ar putea nu fie. Însă un om de știință nu are 
cum să spună asta, corect? Cum se spune în Biblia creștină? „Fericiţi cei ce n- 
au văzut și au crezut!“ 

— Așa se spune, într-adevăr. 

— Unele lucruri trebuie acceptate ca fapte fără a găsi cauzele doveditoare. 

A râs din nou, de astă dată mai amuzat. 

— Ca om de știință care este și evreu, probabil că am și o perspectivă 
diferită asupra unor astfel de fenomene precum stigmatele — și o idee legată de 
învierea morţilor, pe care o mare parte a lumii civilizate o acceptă drept ceva 
dincolo de orice îndoială. Și totuși, această părere sceptică nu este una pe care 
să o exprim măcar în faţa cuiva, în afară de dumneavoastră, fără a mă expune 
unor primejdii. 

— La urma urmelor, Toma, care s-a îndoit de toate, a fost de fapt evreu, am 
spus eu zâmbind. Asta la început. 

— Da, şi doar când a încetat să se îndoiască a devenit creștin și martir. S-ar 
putea spune că siguranța de sine i-a adus moartea, nu? a zis Stern ironic. 
Există o mare diferență între acele fenomene care sunt acceptate drept 
credință și cele care sunt dovedite de determinări obiective, deși cauza 
ambelor ar putea fi la fel de „raţională“ după ce este cunoscută. Și principala 
diferență este aceasta: oamenii tratează cu dispreţ fenomenele care sunt 
dovedite de simţuri și, de obicei, trăite, dar apără până la moarte realitatea 
unui fenomen pe care nu l-au văzut sau trăit. Credinţa are o forță la fel de 
mare ca știința, a conchis el cu glas slab în întuneric, dar e mult mai 
primejdioasă. 

Am rămas tăcuţi o vreme, privind peste copastia micii corăbii, spre dunga 
subțire și întunecată care împărțea noaptea, mai întunecată decât sclipirea 
violetă a cerului sau a oceanului cenușiu-argintiu. Insula Hispaniola, de care 
ne apropiam în mod inexorabil. 

— Unde aţi văzut peștii aceia fără cap? l-am întrebat eu pe neașteptate și nu 
m-am arătat surprinsă observând ușoara înclinare a capului său spre provă. 

— Acolo, a spus el. Am văzut multe lucruri ciudate între aceste insule, 
probabil că mai multe decât oriunde altundeva. Așa sunt unele locuri. 

Gândindu-mă la ce ne aștepta, preţ de câteva secunde nu am spus nimic, 
sperând că Ishmael avusese dreptate când ne dezvăluise că Geillis îl luase pe 
lan cu ea la Abandawe. Apoi mi-a trecut prin minte un gând pierdut sau 
alungat în timpul evenimentelor din ultimele douăzeci și patru de ore. 

— Lawrence, ceilalți băieţi scoțieni... Ishmael ne-a spus că a văzut 


doisprezece, între care se afla și lan. Când ai cercetat plantaţia... ai găsit vreo 
urmă de ceilalți? 

Stern a respirat brusc, dar nu mi-a răspuns imediat. Am simţit cum 
răsucește cuvintele în minte, străduindu-se să se decidă cum să îmi spună ceea 
ce răceala din oasele mele îmi sugerase deja. 

Răspunsul a venit nu de la Lawrence, ci de la Jamie. 

— I-am descoperit noi, a spus el încet din beznă. 

Și-a lăsat mâna peste genunchiul meu, pe care mi l-a strâns ușor. 

— Nu mai pune alte întrebări, englezoaico, pentru că nu-ţi voi spune mai 
mult. 

Am înţeles. Ishmael avusese dreptate; trebuia să fie Ian cu Geillis, pentru că 
Jamie nu vedea altă posibilitate. Mi-am lăsat o mână pe capul lui, iar el s-a 
mișcat puţin, întorcându-se, astfel că răsuflarea lui mi-a atins mâna. 

Fericiţi cei ce n-au văzut, am spus eu în șoaptă, și au crezut! 


Am ancorat în preajma zorilor într-un mic golf fără nume de pe coasta 
nordică a Hispaniolei. Plaja îngustă era mărginită de o faleză și, printr-o 
despicătură în stânci, se vedea un drumeag strâmt și nisipos care ducea spre 
interiorul insulei. 

Jamie m-a dus în braţe cei câţiva pași până pe țărm, m-a așezat pe nisip și 
apoi s-a întors spre Innes, care adusese pe uscat unul dintre pachetele cu 
hrană. 

— Îți mulțumesc, a charaid, a spus el politicos. Aici ne despărțim. Cu 
binecuvântarea Fecioarei, ne revedem peste patru zile. 

— Da, a spus el. O să am grijă de corabie până vă întoarceți. 

Jamie a văzut expresia de pe faţa lui și, zâmbind, a dat din cap. 

— Nu doar tu, prietene; dacă aveam nevoie de un braţ tare, la tine aș fi 
apelat în primul rând. Nu, rămâneţi toți aici, mai puţin soţia mea și evreul. 

Resemnarea a fost urmată de o reacție de surpriză. 

— Să rămânem aici? Toţi? Dar nu vei avea nevoie de noi, Mac Dubh? 

S-a uitat neliniștit către stâncile năpădite de viţe înflorite. 

— Mi se pare un loc înspăimântător în care să te aventurezi fără prieteni. 

— Aș socoti un gest de mare prietenie dacă ai aștepta aici, așa cum am 
spus, Duncan, a zis Jamie și mi-am dat seama spre surprinderea mea că nu 
știusem până atunci numele de botez al lui Innes. 

Cu faţa slabă și tulburată, Innes a mai aruncat o privire spre faleza 
stâncoasă, după care și-a plecat capul în semn de acceptare. 

— Bine, fie cum zici tu, Mac Dubh. Dar să ştii că noi am vrea să te însoțim 
— toţi. 

Cu faţa întoarsă spre uscat, Jamie a dat din cap. 

— Da, ştiu bine asta, Duncan. 

Apoi s-a întors spre el, i-a întins mâna, iar Innes l-a îmbrățișat stângaci cu 
singurul său braţ și l-a bătut pe spate. 

— Dacă se întâmplă să apară vreo navă, a spus Jamie, desprinzându-se de 


Innes, vreau să plecaţi de aici. Marina Regală va căuta corabia guvernatorului, 
înţelegi? Mă îndoiesc că vor ajunge aici, dar, dacă se întâmplă asta ori vă 
ameninţă altceva, plecaţi. Ridicaţi de îndată pânza. 

— Şi să vă lăsăm aici? Nu, îmi poţi cere să fac multe lucruri, Mac Dubh, și 
te ascult, dar nu asta. 

Jamie s-a încruntat și a clătinat din cap; soarele care răsărea făcea să-i 
scânteieze părul și c\teva fire din barbă, încununându-i capul cu foc. 

— Mie şi soţiei mele nu ne va sluji la nimic dacă tu vei fi ucis, Duncan. 
Ţine mine ce ţi-am spus. Dacă apare vreo navă, plecaţi. 

S-a întors și s-a dus să își ia rămas-bun de la ceilalţi scoțieni. 

Cu o expresie de dezaprobare, Innes a oftat adânc, dar nu a mai protestat. 


În junglă era arșiță și umezeală, astfel că nu am discutat prea mult cât ne- 
am croit drum spre interiorul insulei. La urma urmelor, nu aveam multe să ne 
spunem; eu și Jamie nu puteam discuta despre Brianna în faţa lui Lawrence și 
nu puteam face planuri decât după ce ajungeam la Abandawe și vedeam ce era 
acolo. Am dormit bine în cursul nopții și, trezindu-mă de câteva ori, l-am 
văzut pe Jamie rezemat de un copac din apropiere, cu ochii aţintiți asupra 
focului. 

A doua zi la amiază, am ajuns. În faţa noastră se înălța un povârniș din 
calcar cenușiu, presărat cu plante ţepoase de aloe și cu smocuri de iarbă. După 
ce am atins creasta dealului, le-am văzut. Pietre mari, verticale, megaliţi, într- 
un cerc aproximativ, pe culmea dealului. 

— Nu mi-aţi spus că aici există un cerc de piatră, am zis eu. 

M-am simţit slăbită, și nu doar din cauza căldurii și a umezelii. 

— Vă simţiţi bine, doamnă Fraser? 

Lawrence, a cărui față prietenoasă și bronzată se înroșise, s-a uitat la mine 
destul de alarmat. 

— Da, am răspuns, dar, ca de obicei, faţa mă dăduse de gol, pentru că 
Jamie s-a apropiat într-o clipă și m-a luat de braţ pentru a mă sprijini, după 
care m-a cuprins de talie. 

— Pentru numele lui Dumnezeu, englezoaico! a murmurat el. Nu te apropia 
de pietrele acelea! 

— Trebuie să vedem dacă Geillis e acolo cu Ian, am spus. Haideţi. 

M-am silit să pășesc, iar el a mers cu mine, continuând să mormăie ceva în 
gaelică — cred că era o rugăciune. 

— Au fost înălțate cu multă vreme în urmă, a spus Lawrence când am ajuns 
la câţiva pași de pietre. Nu de sclavi, ci de băștinașii de pe insulă. 

Cercul era pustiu și părea inofensiv. Doar un cerc neregulat din pietre mari, 
de diferite dimensiuni, așezate vertical, încremenite în soare. Jamie îmi 
urmărea chipul cu îngrijorare. 

— Claire, le poți auzi? a întrebat el. 

Lawrence a părut șocat, dar nu a spus nimic în timp ce eu am înaintat cu 
precauţie spre piatra cea mai apropiată. 


— Nu știu, am spus. Nu este o zi potrivită, nu e nici Sărbătoarea Soarelui, 
nici Sărbătoarea Focului. S-ar putea să nu fie deschisă acum; nu știu. 

Ținându-l strâns de mână pe Jamie, am mai făcut un pas și am tras cu 
urechea. În aer părea să se audă un zumzet slab, dar poate că nu era decât 
sunetul scos de insecte. Foarte ușor, mi-am lăsat mâna pe cea mai apropiată 
piatră. 

Eram vag conștientă că Jamie îmi rostea numele. Undeva, mintea mea se 
zbătea la nivel fizic, făcând efortul conștient de a-mi ridica și cobori 
diafragma, pentru a strânge și a elibera camerele inimii. Urechile îmi erau 
invadate de un zumzet pulsatil, o vibraţie prea profundă ca să fie sunet, care 
palpita în măduva oaselor mele. Iar într-un locșor, în mijlocul haosului, era 
Geillis Duncan, ochii ei verzi îmi zâmbeau. 

— Claire! 

Mă aflam întinsă pe sol, iar Jamie și Lawrence erau aplecaţi asupra mea, cu 
chipurile întunecate și îngrijorate. Aveam obrajii umezi, iar un firicel de apă 
mi se scurgea pe gât. Mi-am mișcat cu grijă mâinile și picioarele, ca să mă 
conving că încă le aveam. 

Jamie a pus jos batista cu care mă ștersese pe faţă și m-a ridicat în șezut. 

— Englezoaico, ţi-e bine? 

— Da, am spus, încă ușor confuză. Jamie — e aici! 

— Cine? Doamna Abernathy? 

Lawrence a ridicat brusc sprâncenele și s-a uitat imediat în spate, ca și cum 
s-ar fi așteptat ca Geillis să se materializeze acolo. 

— Am auzit-o — am văzut-o, în fine. Îmi reveneam treptat. E aici. Nu în 
cerc, ci pe aproape. 

— Poţi spune unde? 

Jamie stătea cu mâna pe pumnal și privea atent în jur. 

Am clătinat din cap și am închis ochii, încercând — cu reţinere — să 
rememorez momentul în care o văzusem. Am avut senzaţia de întuneric, de 
răcoare umedă și de licăritul unei torţe. 

— Cred că e în peșteră, am spus uimită. E pe aproape, Lawrence? 

— Da, a spus el, urmărindu-mi chipul cu o curiozitate intensă. Intrarea nu e 
departe. 

— Du-ne acolo. 

Jamie era în picioare și m-a ajutat să mă ridic. 

— Jamie. 

L-am strâns de braţ. 

— Da. 

— Jamie, şi ea știe că sunt aici. 

Asta l-a oprit. A rămas locului și l-am văzut înghițind în sec. Apoi a strâns 
din dinţi și a făcut un semn din cap. 

— A Mhìcheal bheannaichte dion sinn bho dheamhainnean, a spus el încet 
și s-a întors către marginea dealului. Binecuvântat Mihail, apără-ne de 
demoni. 


Bezna era absolută. Mi-am dus o mână la faţă; am simţit palma atingându- 
mi nasul, dar nu am văzut nimic. Însă nu era o beznă pustie. Solul pasajului 
era denivelat, presărat cu mici particule care scrâșneau sub tălpi, iar pereţii 
erau în unele locuri atât de apropiaţi, încât m-am întrebat cum reușise Geillis 
să se strecoare printre ei. 

Îi simţeam chiar și în locurile în care galeria se lărgea, iar pereţii de piatră 
erau prea îndepărtați ca să îi pot atinge când desfăceam braţele în lături. Parcă 
m-aș fi aflat într-o încăpere întunecoasă cu o altă persoană — cineva care tăcea, 
dar a cărui prezenţă o simţeam nu mai departe de o lungime de braţ. 

Jamie mă strângea puternic de umăr și i-am simţit prezenţa în spatele meu, 
o tulburare caldă în golul rece al peşterii. 

— Ne îndreptăm în direcţia bună? m-a întrebat el când m-am oprit un 
moment ca să îmi trag sufletul. Există coridoare și în lateral; le-am simţit când 
am trecut pe lângă ele. Cum de știi încotro mergi? 

— Aud. Îi aud. Şi altceva. Tu nu auzi? 

Era un chin să vorbesc, să-mi formulez gândurile în mod coerent. 
Chemarea de acolo era diferită; nu sunetul ca de stup de la Craigh na Dun, ci 
un zumzet ca vibrația aerului de după bătaia unui clopot mare. L-am simţit 
răsunându-mi în oasele lungi ale braţelor, reverberând prin centura pectorală 
şi prin șira spinării. 

Jamie m-a strâns și mai tare de braţ. 

— Rămâi cu mine! a spus el. Englezoaico, nu-l lăsa să te ia. Stai! 

Am întins braţele orbește în faţă și el m-a prins strâns la piept. Bubuitul 
inimii lui în tâmpla mea era mai puternic decât acel zumzet. 

— Jamie. Jamie, ţine-te de mine! 

Niciodată nu fusesem mai înspăimântată. 

— Să nu-mi dai drumul. Dacă mă ia, Jamie, nu voi putea să mă mai întorc. 
De fiecare dată e tot mai rău. Mă va ucide, Jamie! 

M-a strâns atât de tare, încât am crezut că îmi vor plesni coastele și am 
început să gâfâi. După câteva clipe, mi-a dat drumul și, împingându-mă 
delicat într-o parte, a luat-o înainte prin pasaj, având grijă să nu-și dezlipească 
mâinile de mine. 

— Merg eu în faţă, a spus el. Ţine-mă de centură și să nu-mi dai drumul 
pentru nimic în lume. 

Astfel uniţi, am înaintat încet, pătrunzând tot mai adânc în întuneric. 
Lawrence dorise să ne urmeze, însă Jamie nu-i îngăduise. Îl lăsasem să ne 
aștepte la intrarea în peșteră. Dacă nu ne întorceam, trebuia să se ducă pe plajă 
pentru a se întâlni cu Innes și cu ceilalţi scoțieni. 

Dacă nu ne întorceam... 

Jamie a simţit probabil strânsoarea mea mai puternică, pentru că s-a oprit și 
m-a tras aproape. 

— Claire, a zis el încet. Vreau să te rog ceva. 

Ştiam deja și am bâjbâit cu mâna ca să îi astup gura, dar, pe întuneric, nu i- 


am găsit faţa. M-a prins de încheietură și m-a strâns. 

— Dacă avem de ales între ea și unul dintre noi, atunci trebuie să fiu eu. 
Ştii asta, da? 

Ştiam. Dacă Geillis era acolo și unul dintre noi putea fi ucis împiedicând-o, 
Jamie trebuia să-și asume riscul. Pentru că, dacă Jamie murea, eu rămâneam și 
o puteam urmări prin piatră, lucru pe care Jamie nu-l putea face. 

— Ştiu, am șoptit într-un târziu. 

Mai știam și ce nu spusese, și știa și el asta; dacă Geillis trecuse deja prin 
piatră, trebuia să plec și eu. 

— Atunci, sărută-mă, Claire, mi-a șoptit el. Și află că reprezinţi mai mult 
decât viaţa pentru mine și că nu regret defel. 

N-am putut răspunde, dar l-am sărutat, întâi mâna, degetele deformate, 
calde și ferme, și încheietura musculoasă de luptător cu sabia, iar apoi pe gură, 
rai, promisiune și suferinţă, toate laolaltă, și sarea lacrimilor. 

Apoi i-am dat drumul și m-am întors spre tunelul din stânga noastră. 

— Pe aici, am zis. 

După ce am înaintat zece pași, am văzut lumina. 

Nu era decât o strălucire slabă reflectată de roca pasajului, dar suficientă 
pentru ca ochii să poată vedea din nou. Brusc, deși abia conturate, mi-am 
văzut mâinile și picioarele. Am respirat ca și cum aș fi suspinat de ușurare și 
de teamă. În timp ce mergeam spre lumină și spre zumzetul slab ca de clopot, 
m-am simțit ca o fantomă care capătă formă. 

Lumina era mai puternică acum, apoi s-a mai redus când Jamie s-a furișat 
în faţa mea, iar spinarea lui mi-a blocat câmpul vizual. Apoi s-a aplecat și a 
trecut pe sub o arcadă. L-am urmat și am pătruns în lumină. 

Era o încăpere de dimensiuni mari, pereţii mai îndepărtați de torță fiind 
întunecaţi și reci în somnul peșterii. Peretele din faţa noastră se trezise însă. 
Licărea și strălucea difuz, pentru că particulele de minerale încrustate în el 
reflectau flacăra unei torţe din pin, fixată într-o crăpătură. 

— Așadar, ai venit, da? 

Geillis stătea în genunchi, cu ochii aţintiţi asupra unui șuvoi de pudră albă 
care cădea din pumnul ei închis, trasând o linie pe podeaua întunecată. 

Am auzit sunetul slab scos de Jamie, pe jumătate de ușurare, pe jumătate de 
groază, când l-a văzut pe lan. Băiatul zăcea pe o parte în mijlocul 
pentagramei, cu mâinile legate la spate și cu un căluș dintr-o fâșie de pânză 
albă. Alături de el se afla o secure. Era făcută dintr-o piatră de culoare închisă, 
precum obsidianul, cu tăișul ascuţit și ciobit. Mânerul era acoperit cu o 
lucrătură hidoasă din mărgele, ca un tipar african, alcătuit din dungi și 
zigzaguri. 

— Vulpoiule, nu te apropia! 

Geillis s-a lăsat pe călcâie, arătându-și dinţii spre Jamie cu o expresie care 
nu semăna a zâmbet. Avea în mână un pistol încărcat și armat, un altul era 
vârât sub centura din piele de la brâu. 

Fără a-l scăpa din ochi pe Jamie, a băgat mâna liberă într-o pungă prinsă de 


centură și a scos încă un pumn de pudră de diamant. Am văzut broboanele de 
sudoare de pe fruntea ei albă și lată; probabil că zumzetul ca de clopot din 
coridorul timpului ajungea și la ea. Am simţit că mi se face rău, sudoarea îmi 
șiroia pe corp pe sub rochie. 

Tiparul era aproape terminat. Ţinând pistolul îndreptat cu atenţie spre noi, a 
lăsat firicelul sclipitor de pudră să curgă până a încheiat trasarea pentagramei. 
Pietrele preţioase erau deja așezate în interiorul ei — străluceau pe podea în 
explozii de culori, legate între ele prin dunga de argint viu. 

— Așa, gata. 

S-a lăsat pe călcâie cu un oftat de ușurare și cu mâna liberă și-a dat pe spate 
părul des și moale. 

— E sigur. Pudra de diamant ţine departe zgomotul, mi-a explicat ea. 
Neplăcut, nu? 

L-a bătut ușor cu palma pe lan, care stătea legat și cu căluș la gură pe 
podea, în faţa ei, având ochii măriţi de spaimă. 

— Gata, gata, mo chridhe. Nu te mai agita, curând se va termina totul. 

— [a-ți mâna de pe el, târfă blestemată! 

Dintr-un impuls, Jamie a făcut un pas înainte, cu mâna pe pumnal, dar s-a 
oprit când ea a ridicat puţin ţeava pistolului spre el. 

— Mi-aduci aminte de unchiul tău, Dougal, a sionnach, a spus ea 
înclinându-și capul într-un gest de cochetărie. Când l-am cunoscut, era mai 
vârstnic decât ești tu acum, dar semeni leit cu el, știi? Vrei să obţii ce dorești 
și să-l ia naiba pe oricine îţi stă în cale. 

Jamie s-a uitat la Ian, ghemuit pe podea, apoi la Geillis. 

— Voi lua ce este al meu, a spus el încet. 

— Dar nu poţi, așa e? a zis ea pe un ton amabil. Dacă mai faci un pas, te 
ucid. Acum te cruţ, doar pentru că, din câte se pare, Claire ţine la tine. 

Și-a mutat privirea spre mine, care stăteam în umbră, în spatele lui Jamie. 
Mi-a făcut un semn din cap. 

— O viaţă pentru altă viaţă, scumpa mea Claire. Ai încercat să mă salvezi 
cândva, la Craigh na Dun; eu te-am salvat de tribunalul vrăjitoarelor la 
Cranesmuir. Suntem chit, corect? 

Geillis a ridicat o sticlă mică, i-a scos dopul și, cu grijă, a turnat conţinutul 
peste hainele lui lan. Mirosul de brandy s-a înălțat în aer, iar torţa a luminat 
mai puternic când vaporii de alcool au ajuns la flacără. lan s-a zbătut și a dat 
din picioare, scoțând sunete de protest, iar ea l-a lovit puternic cu piciorul în 
coaste. 

— Stai liniștit! 

— Nu face asta, Geillis, am spus, știind totuși că vorbele nu slujeau la 
nimic. 

— Trebuie, a spus ea calm. Așa se cuvine. Îmi pare rău că trebuie să iau 
fata, dar îţi las omul. 

— Ce fată? 

Jamie a strâns pumnii pe lângă trup, iar degetele se vedeau albe chiar și în 


lumina slabă a torţei. 

— Brianna? Parcă așa o cheamă, nu? 

Și-a aruncat pe spate părul bogat, dându-l de pe faţă. 

— Ultima din neamul Lovat, a adăugat ea și mi-a zâmbit. Ce noroc am avut 
că ai venit să mă vezi, nu? Altfel nu aș fi știut. Credeam că toți au murit 
înainte de 1900. 

M-a străbătut un fior de groază. L-am simţit și pe Jamie cutremurându-se și 
încordându-și mușchii. 

Probabil că trăsăturile feţei îi trădaseră furia. Geillis a scos un țipăt ascuţit 
și a făcut un salt înapoi. A tras în timp ce Jamie s-a repezit la ea. Capul i-a fost 
împins brusc spre spate și corpul i s-a contorsionat, dar mâinile i-au rămas 
întinse spre gâtul ei. Apoi a căzut și corpul lui a rămas moale peste marginea 
pentagramei sclipitoare. lan a gemut gâtuit. 

Când Brianna avea doi ani, o mașină m-a acroșat din lateral, lovind ușa din 
dreapta spate, unde stătea ea. Am încetinit și am oprit, am verificat să văd 
dacă păţise ceva, apoi am sărit din mașină și am alergat spre celălalt 
automobil, care trăsese pe dreapta ceva mai departe, în faţă. 

Şoferul era un bărbat până în patruzeci de ani, destul de masiv și probabil 
sigur pe sine în relaţiile cu lumea. S-a uitat peste umăr, m-a văzut apropiindu- 
mă și a ridicat precipitat geamul, făcându-se mic pe scaun. 

Nu eram conștientă de furia sau de orice alt sentiment care mă stăpânea; 
pur și simplu știam, fără nicio umbră de îndoială, că puteam — și chiar aveam 
să o fac — să sparg geamul cu pumnul, pentru ca apoi să-l trag afară pe individ. 
ȘI el şi-a dat seama de asta. 

Altceva nu aveam în minte și nici nu era nevoie; sosirea unei mașini de 
poliţie m-a readus la starea de spirit normală, iar după aceea am început să 
tremur. Însă amintirea expresiei de pe faţa acelui bărbat mi-a rămas întipărită 
în minte. 

Focul nu lumina prea bine, dar ar fi fost nevoie de un întuneric deplin 
pentru a ascunde acea expresie de pe faţa lui Geillis, pentru că își dăduse 
seama că o voi ataca. 

A smuls celălalt pistol de la brâu și l-a îndreptat spre mine; am văzut 
limpede gaura rotundă a ţevii, dar nu mi-a păsat. Bubuitura armei a călătorit 
prin peșteră, iar ecourile ei au declanșat o ploaie de pietre și de ţărână, dar eu 
deja înșfăcasem securea de pe podea. 

Am observat foarte clar legătura din piele, ornamentată cu un model din 
mărgele. Era roșie, cu zigzaguri galbene și puncte negre. Punctele imitau 
obsidianul lucios al lamei, iar roșul și galbenul preluau nuanțele flăcărilor 
torţei din spatele ei. 

Am auzit un zgomot venind din spatele meu, dar nu m-am întors. Reflexiile 
focului au dat o culoare roșiatică ochilor ei. Lucrul cel roșu, îl numise Jamie. 
M-am dăruit lui, așa spusese el. 

Nu era nevoie să mă dăruiesc lui, pentru că mă luase deja. 

Nu a fost vorba de spaimă, furie sau îndoială. Doar de lovitura de secure. 


Șocul ei mi-a răzbătut prin braţ, apoi s-a stins și mi-am simțit degetele 
amorțite. Am rămas în picioare, neclintită, fără ca măcar să mă mișc în clipa 
în care ea s-a împleticit spre mine. 

În lumina unei torţe, sângele e negru, nu roșu. 

A făcut orbește un pas în faţă, apoi s-a prăbușit, mușchii i s-au înmuiat și 
nu a făcut niciun efort de a se salva. Ultimele lucruri pe care le-am văzut au 
fost ochii ei, depărtaţi unul de celălalt, frumoși ca pietrele preţioase, ca o apă 
limpede și verzuie, cu fațete care prezentau cunoștința morţii. 

Cineva vorbea, dar cuvintele nu aveau niciun înţeles. Crăpătura din stâncă 
zumzăia puternic, făcându-mi urechile să ţiuie. Torța a pâlpâit, azvârlind 
brusc o lumină galbenă din cauza curentului; ca bătaia din aripi a unui înger al 
întunericului, așa am socotit. 

Zgomotul s-a auzit din nou, dar în spatele meu. 

M-am întors și l-am văzut pe Jamie. Clătinându-se, se ridicase în genunchi. 
Sângele îi șiroia din scalp, colorându-i o jumătate de faţă în negru-roșiatic. 
Cealaltă parte a feţei era albă ca a unui arlechin. 

Oprește hemoragia, mi-a spus o rămășiță de instinct din minte și am căutat 
o batistă. Între timp, el s-a târât până în locul în care zăcea Ian și a început să 
se chinuiască să-i desfacă legăturile, trăgând de fâșiile din piele, iar picături 
din sângele lui cădeau pe cămașa flăcăului. Cu faţa îngrozitor de palidă, Ian s- 
a ridicat cu greu în picioare și a întins o mână pentru a-și ajuta unchiul. 

Apoi am simțit mâna lui Jamie peste braţul meu. Am ridicat ochii, 
oferindu-i batista. A luat-o și s-a șters superficial pe faţă, după care m-a tras 
de braţ spre gura galeriei. M-am împiedicat și am fost cât pe ce să cad, mi-am 
recăpătat echilibrul și am revenit în prezent. 

— Vino! tocmai spunea el. Nu auzi vântul? Vine o furtună la suprafaţă! 

Vânt? am gândit eu. Într-o peșteră? Dar avea dreptate; curentul nu fusese o 
închipuire a mea; briza slabă care adia dinspre crăpătura din apropierea 
intrării devenise un vânt constant, șuierător, aproape un ţiuit care răsuna prin 
tunelul îngust. 

M-am întors pentru a privi în urmă, dar Jamie m-a prins strâns de braţ și m- 
a împins înainte. Ultima senzaţie pe care am reţinut-o din peșteră a fost o 
imaginea neclară a jaisului și a rubinelor, plus o formă albă aflată pe sol, în 
mijlocul încăperii. După aceea, curentul a pătruns cu un muget, iar torța s-a 
stins. 

— Iisuse! am auzit glasul îngrozit al lui lan cel Tânăr, aflat undeva 
aproape. Unchiule Jamie! 

— Aici, a răsunat vocea lui Jamie din beznă, în faţa mea, surprinzător de 
calmă, ridicată pentru a domina vuietul vântului. Aici, flăcăule. Vino încoace, 
Ian. Nu te teme, e doar răsuflarea peșterii. 

Nu erau vorbele cele mai potrivite. Când le-a rostit, am simţit răsuflarea 
glacială a pietrei atingându-mi gâtul, iar firele de păr de pe ceafă s-au înălţat, 
gâdilându-mă. Imaginea peșterii ca un lucru viu, răsuflând de jur împrejurul 
nostru, oarbă și amenințătoare, m-a făcut să îngheţ de groază. 


Se vedea că ideea era la fel de terifiantă pentru lan ca și pentru mine, 
fiindcă am auzit un icnet slab, apoi, bâjbâind prin întuneric, mâna lui a lovit-o 
pe a mea și s-a prins de braţul meu. 

I-am strâns mâna și am sondat întunericul din faţă cu cealaltă, descoperind 
aproape imediat trupul mare și liniștitor a lui Jamie. 

— Îl am pe Ian, am spus. Pentru numele Domnului, să ieşim de aici! 

Drept răspuns, el m-a apucat de mână și, astfel înlănţuiţi, am început să 
mergem prin tunelul șerpuitor, împleticindu-ne prin întunericul ca de smoală 
și călcându-ne unul pe altul pe picioare. Și, în tot acest timp, vântul scheuna în 
urma noastră. 

Nu vedeam nimic; nici urmă de cămașa lui Jamie în faţa mea, deși știam că 
era albă ca zăpada, și niciun licăr de mișcare al fustelor mele de culoare 
deschisă, deși le auzeam foșnind în jurul picioarelor în timp ce înaintam, 
sunetul acela amestecându-se cu al vântului. 

Năvala aerului creștea și scădea în intensitate, ba șoptind, ba jelind. Am 
încercat să alung amintirea lucrurilor rămase în urma noastră, să șterg din 
minte închipuirea morbidă că vântul aducea cu sine voci care suspinau, 
șoptind secrete care nu puteau fi aflate. 

— O aud, a spus brusc Ian, care se afla în spatele meu. 

Încărcat de panică, glasul lui a crescut în intensitate. 

— O aud! Dumnezeule, o, Dumnezeule, vine după noi! 

Reprimându-mi ţipătul din gâtlej, am încremenit. Observatorul glacial din 
mintea mea știa prea bine că nu era așa, că erau doar vântul și spaima lui lan, 
dar asta nu a contat pentru izbucnirea de groază pură care a pornit din stomac, 
parcă topindu-mi măruntaiele. Ştiam că și ea mergea spre exterior și am ţipat 
puternic. Apoi Jamie ne-a cuprins pe mine și pe Ian strâns, pe fiecare cu câte 
un braţ, și urechile noastre s-au lipit de corpul lui. Mirosea a fum de pin, a 
sudoare și a brandy şi aproape că am suspinat simţindu-l atât de aproape. 

— Tăceţi! a spus el cu glas apăsat. Tăceţi amândoi! N-o las să vă atingă. 
Nici gând! 

Ne-a strâns mai tare; i-am simţit inima bătând puternic sub obraz, dar și 
umărul lui lan, apăsat de al meu, apoi presiunea a slăbit. 

— Haideţi, a spus Jamie. Nu e decât vântul. Peşterile respiră prin 
crăpăturile lor când vremea se schimbă la suprafaţă. Am mai auzit asta. Afară 
vine o furtună. Haideţi odată! 


Furtuna fusese de scurtă durată. În momentul în care am ieșit la suprafaţă, 
clipind des din cauza șocului provocat de lumină, ploaia încetase, lăsând în 
urma ei o lume renăscută. 

Lawrence se adăpostea sub un palmier din apropierea intrării în peșteră, din 
care picura apă. Când ne-a văzut, a sărit în picioare și o expresie de ușurare i-a 
relaxat trăsăturile încordate ale feţei. 

— Totul e bine? a întrebat el, trecându-și privirea de la mine la Jamie, care 
era mânjit de sânge. 


Dând din cap, Jamie i-a zâmbit nehotărât. 

— E în regulă, a spus el, apoi s-a întors și i-a făcut semn lui lan. Permite- 
mi să ţi-l prezint pe nepotul meu, lan Murray. lan, domnul este doctorul Stern, 
care ne-a ajutat foarte mult să te găsim. 

— Domnule doctor, vă sunt foarte îndatorat, a spus lan, făcând o 
plecăciune. 

Și-a trecut o mânecă peste faţă, apoi i-a aruncat o privire lui Jamie. 

— Unchiule Jamie, știam că vei veni, a spus el cu un zâmbet nesigur, dar ai 
cam amânat asta, nu? 

Zâmbetul s-a lăţit, apoi s-a stins și lan a început să tremure. A clipit iute de 
câteva ori în încercarea de a-și stăpâni lacrimile. 

— Așa s-a întâmplat și îmi cer iertare, lan. Vino încoace, a bhalaich. 

Jamie a întins o mână și l-a prins într-o îmbrăţișare strânsă, bătându-l ușor 
pe spinare și murmurând ceva în gaelică. 

Am urmărit scena o clipă, după care mi-am dat seama că Lawrence mi se 
adresa. 

— Chiar vă simţiţi bine, doamnă Fraser? tocmai întreba el. 

Fără să aștepte răspunsul meu, m-a luat de un braţ. 

— Acum, nu tocmai bine. 

Mă simţeam complet secătuită. Epuizată ca după o naștere, dar fără să 
trăiesc acea exaltare spirituală. Nimic nu mi se părea real; Jamie, Ian, 
Lawrence, toţi păreau niște figurine ca de jucărie care se mișcau și vorbeau în 
depărtare, scoțând sunete pe care mă chinuiam să le deslușesc. 

— Cred că ar trebui să plecăm de aici, a spus Lawrence, aruncând o privire 
spre gura peşterii din care abia ieșiserăm. 

Părea oarecum neliniștit. Nu a întrebat de doamna Abernathy. 

— Cred că aveţi dreptate. 

Imaginea peșterii pe care o părăsisem îmi rămăsese vie în minte, dar la fel 
de ireală ca și jungla de un verde intens și ca stâncile cenușii din jur. Fără să 
mai aştept ca bărbaţii să mă urmeze, m-am întors și m-am îndepărtat. 

Senzaţia de distanţare sporea pe măsură ce mergeam. Mă simţeam ca un 
robot, construit în jurul unui miez din fier, pășind ca un mecanism de ceas. Îi 
urmam pe Jamie printre crengi și prin luminișuri, ca o umbră și un soare, fără 
să iau în seamă direcţia în care mergeam. Sudoarea mi se scurgea pe tâmple, 
pătrunzându-mi în ochi, dar abia dacă mă sinchiseam să mi-o şterg. În cele din 
urmă, spre apusul soarelui, ne-am oprit într-un luminiș din apropierea unui 
pârâu și am improvizat o tabără pentru noapte. 

Constatasem deja că Lawrence era o persoană folositoare într-o deplasare 
pe teren necunoscut. Nu doar că știa cum să găsească sau să construiască un 
adăpost la fel de bine ca Jamie, dar cunoștea suficient de bine flora și fauna 
zonei pentru a putea să pătrundă în junglă, ca apoi să se întoarcă peste 
jumătate de oră cu rădăcini comestibile, ciuperci și fructe cu care să 
îmbunătăţim rațiile spartane din traistele noastre. 

L-am trimis pe lan să adune lemne de foc în timp ce Lawrence a pornit să 


caute hrană, iar eu l-am așezat pe Jamie alături de un vas cu apă, pentru a-i 
îngriji rana de la cap. Am șters sângele de pe faţă și din păr, descoperind, spre 
surprinderea mea, că glonțul nu făcuse o dâră prin scalpul lui, așa cum 
crezusem. Străpunsese pielea de deasupra frunţii și — lucru evident — îi 
pătrunsese în cap. Nu am văzut rana de ieșire. Tulburată, am pipăit scalpul, 
până când un țipăt al pacientului m-a anunţat că descoperisem glonţul. 

La ceafă exista o umflătură mare și dureroasă. Glonţul pornit din pistol 
trecuse pe sub piele, ocolind curbura craniului și ajunsese puţin deasupra 
osului occipital. 

— Iisuse Hristoase! am exclamat. 

Incapabilă să dau crezare lucrurilor pe care le constatasem, am pipăit din 
nou. 

— Mereu ai spus că ai capul tare și să fiu a naibii, ai avut dreptate. Te-a 
împușcat direct, iar nenorocitul ăla de glonţ a ricoșat din căpăţâna ta! 

Sprijinindu-și capul în mâini în timp ce îl examinam, Jamie a scos un sunet 
care mi-a amintit de un pufnet și de un geamăt. 

— Mda, bine, a spus el, cu glasul oarecum înfundat din cauza palmelor, n- 
aş zice că nu sunt tare de cap, dar, dacă doamna Abernathy ar fi folosit o 
încărcătură mare de praf de pușcă, nu ar fi fost îndeajuns de tare. 

— Te doare rău? 

— Nu, rana, nu, deși mă sâcâie. Dar mă doare capul cumplit. 

— Nici nu e de mirare. Stai puţin, vreau să scot glonţul. 

Neștiind în ce stare îl vom găsi pe lan, luasem cu mine cea mai mică dintre 
trusele mele medicale care, din fericire, cuprindea o sticluţă cu alcool, dar și 
un bisturiu mic. Am ras o parte din coama lui Jamie, chiar sub umflătură, și 
am dezinfectat locul cu alcool. Degetele mi-au îngheţat din cauza alcoolului, 
însă capul lui era cald și liniștitor de viu sub atingerea mea. 

— Respiri de trei ori adânc și te abţii de la orice mișcare, am murmurat eu. 
O să te tai, dar o voi face repede. 

— Am înţeles. 

Ceafa părea lipsită de culoare, dar pulsul era constant. Dându-mi ascultare, 
a respirat adânc și a expirat oftând. Am prins porţiunea respectivă între 
arătător și degetul mijlociu al mâinii stângi. La a treia respiraţie profundă, am 
spus „acum“ și am trecut lama bisturiului rapid și apăsat peste piele. A scos 
un geamăt slab, dar nu a ţipat. Am apăsat ușor cu degetul mare al mâinii 
drepte peste umilătură, apoi ceva mai tare, iar glonţul a ieșit din incizia pe 
care o făcusem, căzând în palma mâinii mele drepte ca o boabă de strugure. 

— Gata, am spus și abia în acel moment mi-am dat seama că îmi ţinusem 
respiraţia tot timpul. 

Am lăsat să cadă bila micuță — oarecum aplatizată de contactul cu ţeasta lui 
— în palma lui Jamie și i-am zâmbit destul de nesigură. 

— Ai o amintire. 

Am apăsat o bucată de pânză peste rană, am înfășurat o altă fâșie de pânză 
în jurul capului, apoi, pe neașteptate, am început să plâng. 


Lacrimile se rostogoleau pe faţă și umerii se cutremurau, dar m-am simţit 
descătușată, undeva în afara trupului meu. Eram mai degrabă uimită. 

— Englezoaico! Eşti bine? 

Jamie se uita la mine cu o expresie de îngrijorare pe sub bandajul pus 
pieziș. 

— Da, am spus, bâlbâindu-mă din cauza plânsului. Nu știu de ce plâng. 
Nu... nu știu! 

— Vino încoace. 

M-a prins de o mână și m-a așezat pe genunchiul lui. M-a cuprins cu 
braţele și m-a ţinut strâns, lăsându-și obrazul pe creștetul capului meu. 

— Totul va fi bine, a șoptit el. E bine, mo chridhe, e bine. 

M-a legănat ușor, cu o mână mângâindu-mi părul și gâtul, și a murmurat tot 
felul de nimicuri în urechea mea. La fel de brusc cum mă simţisem detașată, 
am ajuns în propriul meu trup, cald și tremurând, miezul de fier parcă 
dizolvându-se în lacrimile mele. 

Încetul cu încetul, am încetat să plâng și am rămas nemișcată la pieptul lui, 
sughiţând din când în când, simțind doar pacea și liniștea prezenţei lui. 

Mi-am dat vag seama că Lawrence și lan se întorseseră, dar nu le-am 
acordat nicio atenţie. La un moment dat, l-am auzit pe lan spunând mai mult 
curios decât alarmat: 

— Unchiule Jamie, sângerezi la ceafă. 

— Atunci, poate îmi pui un bandaj, lan, a spus Jamie, calm și detașat. 
Acum trebuie să mă ocup de mătușa ta. 

După un timp am adormit, încătușată de braţele lui. 

Mai târziu, m-am trezit ghemuită pe o pătură, aproape de Jamie. Stătea 
rezemat de un copac, ţinând o mână pe umărul meu. A simţit că mă trezesc și 
m-a strâns ușor. Era întuneric și am auzit un sforăit ritmic în apropiere. 
Trebuia să fie Lawrence, am gândit eu pe jumătate adormită, pentru că am 
auzit glasul lui Ian cel Tânăr, care se afla lângă Jamie. 

— Nu, n-a fost prea rău pe corabie, tocmai spunea el rar. Ne-au ţinut 
laolaltă, așa că am avut tovărășia celorlalți băieţi, ne-au hrănit omenește și ne- 
au lăsat să mergem pe punte câte doi. Sigur, toţi eram speriaţi, pentru că nu 
știam unde ne duc — și niciun marinar nu a vrut să ne spună nimic —, dar nu 
ne-au maltratat. 

Bruja navigase pe râul Yallahs și predase încărcătura umană direct la Rose 
Hall. Acolo fuseseră întâmpinați călduros de doamna Abernathy și duși 
imediat într-o nouă închisoare. 

Subsolul rafinăriei fusese aranjat destul de confortabil, cu paturi și cu oale 
de noapte, iar în afară de zgomotul din timpul zilei, se simţiseră destul de 
bine. Cu toate acestea, niciunul dintre băieţi nu știa de ce se afla acolo, deși 
făcuseră tot felul de supoziţii, una mai fantezistă decât alta. 

— Din când în când cobora la noi un negru mătăhălos, împreună cu 
doamna Abernathy. Ne milogeam mereu să ne spună pentru ce eram acolo și 
îi ceream să ne dea drumul, pentru numele Domnului, dar ea nu făcea decât să 


zâmbească și ne bătea pe spate, spunându-ne că vom afla la vremea potrivită. 
Apoi alegea un băiat, iar negrul îl lua de braţ și în ducea cu ei. 

Vocea lui trăda suferinţa, și nu era deloc de mirare. 

— Şi flăcăii se întorceau? l-a întrebat Jamie. 

Mă mângâia ușor, iar eu i-am prins mâna și am strâns-o încet. 

— Nu, adică nu întotdeauna. Și asta ne-a înspăimântat groaznic pe toți. 

Rândul lui lan venise la opt săptămâni după sosire. Deja trei băieţi nu se 
mai întorseseră, iar când doamna Abernathy s-a uitat la el cu ochi verzi și 
scânteietori, el nu s-a arătat dispus să coopereze. 

— L-am lovit pe negru cu piciorul și cu pumnii, ba chiar l-am mușcat de 
mână, a spus lan cu amărăciune, și avea un gust cumplit — își unsese corpul cu 
nu știu ce fel de grăsime, zău. Dar nu am avut scăpare, m-a lovit în cap, 
suficient de tare ca să-mi ţiuie urechile, apoi m-a ridicat și m-a cărat în braţe, 
de parcă aș fi fost un copilaș. 

Fusese dus la bucătărie, dezbrăcat, îmbăiat, apoi i se dăduse o cămașă 
curată — dar nimic altceva —, după care fusese dus în casă. 

— Era noapte, a continuat el cu tristeţe, și toate ferestrele erau luminate. 
Semăna foarte mult cu Lallybroch, ca atunci când cobori de pe dealuri după 
căderea întunericului și când mama aprinde lămpile — aproape că mi s-a frânt 
inima văzând asta și m-am gândit la căminul nostru. 

Însă nu avusese timp să se lase cuprins de dorul de casă. Hercule — sau 
Atlas — îl dusese cu forța pe scări, către dormitorul doamnei Abernathy. 
Purtând o rochie moale și largă, cu figuri ciudate brodate cu fir roșu și argintiu 
în jurul poalelor, ea îl aștepta. 

Se arătase prietenoasă și primitoare și îi oferise ceva de băut. Băutura 
mirosea ciudat, dar nu neplăcut, iar el nu avusese de ales, astfel că băuse. 

În cameră erau două scaune comode, de o parte și de alta a unei mese lungi 
și scunde, și un pat mare cu baldachin, împodobit, ca al unui rege. Ian se 
aşezase pe un scaun, doamna Abernathy pe celălalt și ea îi pusese întrebări. 

— Ce fel de întrebări? a vrut să știe Jamie, îndemnându-l pe lan să 
vorbească, deoarece băiatul părea să ezite. 

— Păi, despre casă și despre familie — mi-a cerut numele tuturor surorilor și 
ale fraţilor, ale unchilor și ale mătușilor... 

Asta m-a făcut să tresar. Așadar, de aceea Geillis nu se arătase deloc 
surprinsă de apariţia noastră! 

—... și alte lucruri, unchiule. Apoi m-a întrebat... m-a întrebat dacă mă 
culcasem vreodată cu o fată. Ca și cum m-ar fi întrebat dacă mâncam terci la 
dejun! 

Amintindu-și, lan a părut că retrăiește șocul. 

— N-am vrut să-i răspund, dar nu am fost în stare. Mă simţeam foarte 
înfierbântat, de parcă aș fi avut febră, și nu mă puteam mișca ușor. Dar i-am 
răspuns la toate întrebările și ea stătea acolo, foarte amabilă, urmărindu-mă 
atent cu ochii ei mari și verzi. 

— Deci i-ai spus adevărul? 


— Da. Așa am făcut, a rostit rar lan, retrăind scena. l-am spus că da și i-am 
povestit despre... despre Edinburgh, tipografie și marinar, despre bordel și 
Mary și... tot. 

În acel moment, Geillis se arătase nemulțumită de unul dintre răspunsurile 
lui. Se încruntase și îl țintuise cu ochi îngustaţi și, preţ de câteva clipe, lan se 
temuse cumplit. Ar fi vrut să fugă, dar nu putea, din cauza greutăţii pe care o 
simţea în picioare și a uriașului care stătea rezemat de ușă fără să se 
clintească. 

— S-a ridicat, a bătut din picior și a zis că eram distrus, fiindcă nu eram 
virgin și ce a fost în capul meu să merg la fete și să mă stric? 

Apoi încetase să mai strige la el, își turnase un pahar de vin și îl băuse până 
la fund, iar starea ei de spirit păruse să se schimbe. 

— A râs și m-a măsurat cu atenţie și a zis că până la urmă nu eram chiar o 
mare pierdere. Dacă nu eram bun pentru ceea ce avea în minte, poate mă va 
folosi la altceva. 

Vocea lui Ian a sunat gâtuit, de parcă l-ar fi strâns gulerul cămășii. Jamie a 
scos un sunet liniștitor și întrebător, astfel că Ian a respirat adânc și s-a hotărât 
să continue. 

— Ei, şi m-a luat de mână și m-a ridicat în picioare. După aceea, mi-a scos 
cămașa pe care o purtam și — jur că e adevărat, unchiule! — a îngenuncheat pe 
podea în faţa mea și mi-a luat mădularul în gură! 

Jamie m-a strâns mai tare de umăr, dar glasul lui nu a trădat decât un 
interes minor. 

— Da, te cred, lan. După aceea a făcut amor cu tine? 

— Amor? a întrebat lan descumpănit. Nu, adică n-am știut. Mi-a făcut 
mădularul să se întărească și m-a dus în pat, mi-a cerut să mă întind și a făcut 
tot felul de lucruri. Dar nu a semănat cu ceea ce făcusem cu micuța Mary! 

— Da, te cred, a spus sec Jamie. 

— Dumnezeule, am avut o senzaţie ciudată! 

Am simţit cutremurarea lui lan în tonul vocii. 

— M-am uitat în jur și l-am văzut pe negru stând lângă pat, cu un sfeșnic în 
mână. Ea i-a cerut să îl ridice mai sus, ca să vadă mai bine. 

A tăcut o clipă și s-a auzit o gâlgâitură, semn că bea ceva dintr-o sticlă. 
Apoi a expirat lung și tremurător. 

— Unchiule... Ai făcut vreodată amor cu o femeie pe care n-o doreai? 

Jamie a ezitat o clipă, m-a strâns din nou de umăr, apoi a spus încet: 

— Da, lan. Am făcut. 

— Oh! 

Băiatul a rămas tăcut și l-am auzit scărpinându-se în cap. 

— Ştii cum e, unchiule? Cum poţi s-o faci fără să vrei asta și să urăști ce 
faci, şi totuși să te simţi bine? 

Jamie a scos un scurt hohot de râs. 

— Păi, fiindcă veni vorba, mădularul tău nu are conștiință, lan, pe când tu 
al. 


Și-a ridicat mâna de pe umărul meu și s-a întors spre nepot. 

— Nu te mai frământa, lan. N-ai avut încotro și probabil că asta ţi-a salvat 
viaţa. Ceilalţi băieţi, cei care nu s-au întors în pivniţă, știi cumva dacă erau 
virgini? 

— Păi... despre unii știu că da, fiindcă am avut timp să vorbim despre toate, 
nu? După o vreme am ajuns să știm multe unii despre alţii. Câţiva băieţi s-au 
lăudat că avuseseră fete, dar, din ceea ce povesteau, mi s-a părut că de fapt n-o 
făcuseră. 

A tăcut un moment, ca și cum s-ar fi abținut să întrebe ceva important. 

— Unchiule, știi cumva ce s-a întâmplat cu ei? Cu restul băieților care au 
fost cu mine. 

— Nu, lan, nu am habar, a răspuns calm Jamie și, oftând adânc, s-a rezemat 
din nou de copac. Tinere Ian, crezi că poţi dormi? Dacă da, ar trebui s-o faci, 
pentru că drumul de mâine o să fie obositor. 

— Da, pot dormi, unchiule, l-a asigurat Ian. Dar n-ar trebui să stau de pază? 
Tu trebuie să te odihnești, mai ales că ai fost împușcat. 

S-a oprit, apoi a continuat destul de timid: 

— Am uitat să-ţi mulţumesc, unchiule Jamie. 

De astă dată, Jamie a râs nestăvilit. 

— Nu ai pentru ce, lan, a spus el și din glasul lui mi-am dat seama că 
zâmbește. Pune capul jos și dormi, flăcăule. Dacă e nevoie, te trezesc eu. 

Recunoscător, lan s-a ghemuit și, după câteva momente, a început să 
respire rar. Jamie a suspinat și s-a rezemat din nou de copac. 

— Jamie, tu nu vrei să dormi? l-am întrebat, ridicându-mă în șezut lângă el. 
Eu sunt trează, pot sta de veghe. 

Avea ochii închiși, iar lumina jucăușă a focului îi dansa pe pleoape. A 
zâmbit fără să-i deschidă și a pipăit pentru a-mi găsi mâna. 

— Nu. Dacă nu te deranjează să mai stai cu mine, poţi veghea. Dacă ţin 
ochii închiși, durerea de cap parcă e mai mică. 

Am Stat într-o liniște plăcută, mână în mână. Din întuneric răzbăteau când 
și când zgomote sau ţipete scoase de animalele din junglă, însă nimic nu părea 
să ne amenințe. 

— Ne întoarcem în Jamaica? l-am întrebat după o vreme. Să-i luăm pe 
Fergus și pe Marsali? 

Jamie a dat să clatine din cap, apoi s-a oprit şi a gemut înăbușit. 

— Nu. Cred că vom pleca spre Eleuthera. Insula le aparţine olandezilor, iar 
ei sunt neutri. ÎI trimitem pe Innes să restituie corabia lui John. Îi poate 
transmite un mesaj lui Fergus pentru a veni să ne ia. Având în vedere cele 
întâmplate, n-aş vrea să mai calc în Jamaica. 

— Da, ai dreptate, am recunoscut eu, apoi a tăcut câteva clipe înainte de a 
continua. Mă întreb cum se va descurca domnul Willoughby, adică Yi Tien 
Cho. Dacă rămâne în munţi, presupun că nu-l va găsi nimeni, dar... 

— Se va descurca de minune, m-a întrerupt Jamie. La o adică, are pelicanul 
care pescuiește pentru el. 


A zâmbit în colţul gurii. 

— Că veni vorba, dacă e deștept, va reuși el să găsească drumul spre sud, 
ca să ajungă în Martinica. Acolo există o colonie mică de negustori chinezi. I- 
am spus despre asta; am promis că îl duc acolo după ce ne terminăm treburile 
în Jamaica. 

— Nu mai ești supărat pe el? 

M-am uitat curioasă la el, dar faţa lui era netedă și liniștită, aproape lipsită 
de contur în lumina focului. 

De astă dată a avut grijă să nu-și mai miște capul, doar a ridicat un umăr și 
s-a strâmbat. 

— Nu. 

A oftat şi s-a așezat mai comod. 

— Nu cred că s-a gândit prea mult la ceea ce a făcut. Și nu și-a dat seama 
cum se vor sfârși lucrurile. Ar fi o prostie să urăști un om pentru că nu ţi-a dat 
ceva ce nu are. 

A deschis ochii și a zâmbit ușor și mi-am dat seama că se gândea la John 
Grey. 

Ian a tresărit în somn, a pufnit puternic și s-a rostogolit pe spate, cu braţele 
larg desfăcute în lături. Jamie i-a aruncat o privire și zâmbetul i s-a accentuat. 

— Slavă Cerului, a spus el. Ian se întoarce la maică-sa cu prima corabie 
care pleacă spre Scoţia. 

— Nu se știe, am spus eu zâmbind. După o asemenea aventură, s-ar putea 
să nu vrea să se întoarcă la Lallybroch. 

— Nu-mi pasă dacă vrea sau nu, a spus Jamie cu fermitate. O să plece, 
chiar dacă va trebui să-l închid într-o ladă. Cauţi ceva, englezoaico? 

— Am găsit, am spus, scoțând din buzunar cutia cu seringa. 

Am deschis-o și i-am verificat conţinutul, mijindu-mi ochii în lumina tot 
mai scăzută. 

— Bun, a rămas suficient pentru o doză sănătoasă. 

Jamie s-a îndreptat de spate. 

— Dar n-am febră, a spus el, măsurându-mă cu circumspecţie. Şi dacă ţi-ai 
pus în minte să-mi vâri ţepușa aia în cap, te invit să te răzgândești, 
englezoaico. 

— Nu-i pentru tine, am spus. E pentru lan. Sper că nu vrei să-l trimiţi acasă 
la Jenny cu sifilis sau cu vreo formă interesantă de blenoragie. 

Jamie a ridicat sprâncenele, care aproape au atins linia părului și s-a crispat 
drept urmare a acelui efort. 

— Sifilis? Așa crezi? 

— N-aș fi deloc surprinsă. Demenţa e unul dintre simptomele bolii într-un 
stadiu avansat, deși mi-e greu să mă pronunţ în cazul ei. Cu toate astea, mai 
bine să fim siguri decât să ne pară rău, nu? 

Amuzat, Jamie a pufnit scurt. 

— Ei bine, asta poate îl va face să înțeleagă ce preţ plătești pentru 
destrăbălare. Ar trebui să îi distrag atenţia lui Stern cât îl duci pe flăcău după 


vreun tufiș ca să îl înțepi; Lawrence e un tip de treabă pentru un evreu, dar e 
curios. N-aș vrea să te văd arsă pe rug în Kingston. 

— Cred că ar fi neplăcut pentru guvernator, am spus sec. Chiar dacă, 
personal, s-ar putea să se bucure. 

— N-aș crede asta, englezoaico. 

Tonul lui sec îl imitase pe al meu. 

— Haina mea e pe aproape? 

— Da. 

Am găsit-o împăturită pe pământ lângă mine și i-am întins-o. 

— Ţi-e frig? 

— Nu, a răspuns lăsându-se pe spate cu haina așezată pe genunchi. Doar 
voiam să-mi simt copiii aproape cât dorm. 

Mi-a zâmbit, apoi și-a împreunat mâinile peste haină și fotografii și a închis 
din nou ochii. 

— Noapte bună, englezoaico. 


63. DIN ADÂNCURI 


A doua zi dimineaţă, întăriți după odihnă și un mic dejun alcătuit din 
pesmeţi și banane, am pornit spre țărm binedispuși — până și lan, care a încetat 
să calce șchiopătând ostentativ după aproximativ patru sute de metri. Însă, 
când am coborât defileul care ducea spre plajă, am avut parte de o imagine 
ieșită din comun. 

— [Iisuse mare, ei sunt! a exclamat lan. Piraţii! 

S-a întors, cu gând să o ia la goană spre dealuri, dar Jamie l-a prins de braţ. 

— Nu sunt piraţii, a spus el. Sunt sclavi. Uite! 

Cum nu se pricepeau să manevreze corăbii mari, sclavii fugiți de pe 
plantațiile aflate de-a lungul râului Yallahs călătoriseră încet și temător spre 
Hispaniola și, după ce ajunseseră aici cu chiu, cu vai, nava eșuase. Bruja 
stătea înclinată pe o parte în apa mică, iar chila se scufundase adânc într-un 
banc de noroi nisipos. Sclavii se agitau în jurul ei, unii fugeau pe plajă 
strigând, alţii se grăbeau să-și caute refugiul în junglă, iar unii rămăseseră în 
urmă pentru a-i ajuta pe ultimii dintre ei să coboare de pe vas. 

Aruncând o privire spre ocean, am descoperit cauza agitaţiei lor. La orizont 
se vedea un petic alb care, în timp ce priveam, a devenit tot mai mare. 

— Un cuirasat, a spus Lawrence, părând interesat. 

În șoaptă, Jamie a spus ceva în gaelică și lan s-a uitat șocat la el. 

— Să plecăm de aici, a spus scurt Jamie. 

L-a tras pe Ian și l-a împins în susul defileului, apoi m-a prins de mână. 

— Staţi! a spus Lawrence, ducându-și mâna streașină la ochi. Mai vine o 
navă. Una mică. 

Mai precis, era corabia de gardă a guvernatorului, care stătea aplecată la un 
unghi periculos când a apărut în viteză, urmând curbura golfului și având 
pânza umfiată de vântul care bătea dinspre pupă. 

Jamie s-a oprit o secundă, analizând posibilităţile, apoi m-a strâns din nou 
de mână. 

— Să mergem! a spus el. 

Când am ajuns la marginea plajei, barca de pe corabia de gardă se apropia 
prin apa mică, cu Raeburn și MacLeod trăgând din răsputeri la rame. Gâfâiam 
și aveam nevoie de aer, iar genunchii mi se înmuiaseră după ce alergasem atât 
de repede. Jamie m-a luat în braţe și a intrat în apa mică, urmat de Lawrence 
și de lan, care gâfâiau ca niște balene. 

La o sută de metri depărtare, la prova corabiei de gardă, l-am văzut pe 
Gordon ochind ceva de pe țărm și mi-am dat seama că eram urmăriţi. Scoţând 


un norișor de fum, muscheta s-a descărcat, iar Meldrum, aflat în spatele lui, și- 
a ridicat și el arma și a tras. Trăgând pe rând, cei doi ne-au acoperit înaintarea 
prin apă, până când am simţit mâinile lor prietenești care ne-au apucat și ne-au 
ridicat la bord. 

— Schimbaţi direcţia! a strigat Innes, care stătea la timonă, și ghiul a fost 
întors, iar pânzele s-au umflat imediat în vânt. 

Jamie m-a ridicat în picioare și m-a așezat pe o banchetă, după care, 
gâfâind, s-a întins alături de mine. 

— Dumnezeule sfinte! a spus el cu glas șuierător. Duncan, nu ţi-am zis să 
stai departe? 

— Nu te mai osteni, Mac Dubh, a zis Innes, iar sub mustaţa lui a apărut un 
zâmbet larg. Abia respiri, așa că fă bine și te linişteşte. 

A strigat ceva către MacLeod, care a dat aprobator din cap și a tras de 
frânghii. Corabia s-a înclinat transversal, și-a schimbat cursul și a ieșit din 
golfuleţ, îndreptându-se exact către cuirasat, care acum ajunsese atât de 
aproape, încât am văzut delfinul cu buze groase care rânjea sub bompres. 

MacLeod a răcnit ceva în gaelică și a făcut un gest care înlătura orice 
îndoială în privinţa vorbelor lui. Cu un strigăt de triumf scos de Innes, nava 
noastră a ţâșnit prin dreptul lui Porpoise, chiar pe sub provă și suficient de 
aproape pentru a vedea fețe mirate apărând la balustrada de deasupra noastră. 

În timp ce ieșeam din golfuleţ, am privit înapoi și am văzut cuirasatul 
continuându-și cursul, masiv sub greutatea celor trei catarge uriașe. În largul 
oceanului, corabia de gardă nu ar fi reușit să navigheze mai repede decât 
cuirasatul, dar în spaţii mici, era ușoară ca o pană și lesne manevrabilă în 
comparaţie cu acel leviatan. 

— Urmăresc corabia sclavilor, a spus Meldrum, care stătea lângă mine și se 
întorsese să privească. Am văzut cuirasatul pornind după ea, la vreo șase 
kilometri de coastă. Am socotit că, dacă erau ocupați cu asta, ne-am putea 
strecura să vă culegem de pe plajă. 

— V-a ieșit destul de bine, a spus Jamie zâmbind, recăpătându-și cât de cât 
suflul. Sper că Porpoise va avea de lucru. 

Un strigăt de avertisment al lui Raeburn ne-a lămurit că lucrurile nu stăteau 
chiar așa. Privind înapoi, am văzut alămurile strălucitoare de pe punţile 
cuirasatului când de pe două tunuri lungi care se numeau vânător de pupă au 
fost scoase husele și s-a început procesul de ochire. 

Acum noi eram în bătaia focului și senzaţia mi s-a părut foarte neplăcută. 
Cu toate acestea, ne deplasam foarte repede. Innes a tras tare de timonă într-o 
parte, apoi în cealaltă, descriind un curs în zigzag prin dreptul promontoriului. 

Tunurile de pe Porpoise au bubuit în același timp. Am auzit un pleoscăit nu 
departe de babord, cam la douăzeci de metri, dar mult prea aproape ca să ne 
simţim liniștiți, având în vedere că o ghiulea de zece kilograme putea 
străpunge puntea corabiei de gardă, care s-ar fi dus la fund, cu noi cu tot, ca 
un bolovan. 

Innes a blestemat și s-a aplecat peste timonă, iar braţul lipsă l-a făcut să 


capete o înfățișare ciudată, asimetrică. Cursul navei era din ce în ce mai 
sinuos, iar următoarele trei lovituri de tun au nimerit departe de noi. Apoi am 
auzit o bubuitură mai puternică și, privind spre țărm, am văzut copastia 
corabiei Bruja, așa înclinată pe o parte, erupând în bucăţi, pentru că Porpoise 
ajunsese la o distanţă convenabilă și trăsese cu tunurile de la provă asupra ei. 

O ploaie de sfărâmături a lovit plaja, nimerind exact în mijlocul unui grup 
de sclavi care fugeau. Cadavrele — și părți din ele — au zburat în aer ca niște 
figurine negre și s-au prăbușit pe nisip, lăsând pe el pete roșietice. Membrele 
secționate s-au împrăștiat pe plajă ca niște crengi aduse de ape. 

— Sfântă Marie, Maica Domnului! 

Alb la faţă, Ian și-a făcut cruce, privind cu groază spre plajă, în timp ce 
bombardamentul continua. Două ghiulele au lovit corabia, făcând o gaură 
uriașă în bordajul ei. Altele au căzut în nisip, fără a provoca pagube sau 
victime, dar două au nimerit oameni care fugeau. După aceea am ocolit 
capătul promontoriului și am ajuns în oceanul deschis, astfel că nu am mai 
văzut plaja și carnajul de acolo. 

— Roagă-te pentru noi, păcătoşii, acum și în ceasul morţii noastre. 

Ian și-a terminat rugăciunea în șoaptă, apoi și-a făcut din nou cruce. 

Am discutat foarte puţin; doar Jamie i-a dat instrucţiuni lui Innes să se 
îndrepte spre Eleuthera, după care Innes s-a consultat cu MacLeod în privinţa 
cursului de urmat până la destinaţie. Noi, ceilalţi, eram prea îngroziţi de ceea 
ce văzuserăm cu câteva clipe în urmă — și prea ușuraţi că reușiserăm să 
scăpăm — pentru a mai dori să stăm de vorbă. 

Vremea era frumoasă, cu o briză vioaie și curată, astfel că am înaintat cu 
viteză. Spre apus, insula Espaniola dispăruse dincolo de orizont, iar în stânga 
noastră apărea insula Grand Turk. 

Mi-am mâncat mica porţie de pesmet care mai exista, am băut o cană cu 
apă și m-am ghemuit pe punte, între lan și Jamie, ca să dorm. Căscând, Innes 
s-a culcușit la provă, în vreme ce MacLeod și Meldrum au făcut cu schimbul 
de cart pentru a manevra timona în timpul nopţii. 

A doua zi dimineaţă, m-a trezit un strigăt. Clipind somnoroasă și înțepenită 
după ce îmi petrecusem noaptea pe scânduri goale și umede, m-am ridicat 
într-un cot. Jamie stătea lângă mine, iar părul îi flutura în adierea dimineţii. 

— Ce e? l-am întrebat. Ce s-a întâmplat? 

— Nu-mi vine să cred, a spus el, privind peste balustradă. lar a apărut 
nenorocita aia de navă! 

Am sărit în picioare și am descoperit că era adevărat; spre pupă se vedeau 
niște pânze albe, minuscule. 

— Eşti sigur? am întrebat, mijindu-mi ochii. Îți dai seama de la distanța 
asta? 

— Nu, a recunoscut el cu sinceritate, dar Innes și MacLeod știu mai bine, și 
ei au spus că este englezul ăla însetat de sânge, cu siguranţă. Probabil că a 
ghicit direcția în care ne îndreptăm și a pornit după noi imediat ce a terminat 
cu amărâţii ăia de negri pe Espaniola. 


S-a întors cu spatele spre balustradă și a ridicat din umeri. 

— Nu prea putem face mare lucru, decât să sperăm că nu ne vor ajunge din 
urmă. Innes a spus că am avea o speranţă să scăpăm de ei la insula Cat, dacă 
ajungem acolo la căderea întunericului. 

Pe măsură ce ziua se scurgea, am rămas în afara razei de acţiune a 
tunurilor, dar Innes părea din ce în ce mai îngrijorat. 

Între insula Cat și Eleuthera, oceanul era puţin adânc și plin de formaţiuni 
coraliere. Un cuirasat nu ne putea urmări în acel labirint, însă nici noi nu ne 
puteam deplasa suficient de rapid pentru a ieși din raza de acțiune a tunurilor 
lungi de pe Porpoise, care ne-ar fi putut scufunda. Odată ajunși în acele canale 
și în apa puţin adâncă, am fi devenit o ţintă sigură. 

Într-un târziu, cu unele reţineri, s-a luat hotărârea de a ne îndrepta spre est, 
în larg; nu puteam risca să încetinim și existau șanse reduse ca oamenii de pe 
cuirasat să ne piardă urma în întuneric. 

Când au apărut zorile, nu am văzut nici urmă de uscat. Însă, din nefericire, 
Porpoise nu dispăruse. Nu se apropiase mai mult de noi, dar cum vântul 
sporea odată cu răsăritul soarelui, Porpoise a desfășurat mai multe pânze și a 
început să se apropie. Cum toate pânzele noastre erau întinse și nu aveam 
unde să ne ascundem, nu puteam face altceva decât să fugim din calea ei — și 
să așteptăm. 

În cursul îndelungatelor ore ale dimineţii, Porpoise a devenit tot mai mare 
la pupă. Cerul se înnora, iar vântul sporise în mod considerabil, dar acest lucru 
ajuta cuirasatul, ale cărui vele aveau o suprafaţă uriașă, cu mult mai mare 
decât a corabiei noastre. 

La ora zece, cuirasatul ajunsese destul de aproape pentru a risca să tragă cu 
tunul în noi. Ghiuleaua a căzut la pupă, dar oricum a fost o lovitură 
înspăimântătoare. Innes s-a uitat peste umăr, estimând distanţa, apoi a clătinat 
din cap și, cu un aer sumbru, a ales cursul. Acum nu mai aveam vreun avantaj 
mergând în zigzag; trebuia să ne deplasăm drept înainte, câtă vreme se putea, 
făcând manevre de evitare doar când ar fi fost prea târziu pentru a încerca 
altceva. 

În jurul orei unsprezece, Porpoise ajunsese la patru sute de metri de noi, iar 
bubuitul monoton al tunurilor începuse să se facă auzit din zece în zece 
minute, răstimp în care tunarul încerca să modifice raza de tragere. Dacă 
închideam ochii, mi-l puteam imagina pe Erik Johansen, aplecat deasupra 
tunului, transpirat și mânjit de praf de pușcă, cu fitilul fumegând în mână. Am 
sperat că Annekje rămăsese în Antigua împreună cu caprele ei. 

La ora unsprezece și jumătate, a început să plouă, iar marea a devenit foarte 
agitată. O rafală de vânt, iscată pe neașteptate, ne-a izbit din lateral, iar vasul 
s-a înclinat atât de mult, încât balustrada laterală a ajuns până la vreo treizeci 
de centimetri de nivelul apei. Azvârliţi pe punte, am reușit să ne ridicăm cu 
greu, în timp ce Innes și MacLeod au reușit să redreseze corabia cu mare 
pricepere. Deşi nu doream asta, am aruncat o privire în urmă, așa cum făceam 
o dată la câteva minute, și i-am văzut pe marinarii de pe Porpoise urcând pe 


vele și scoțând terţarolele în grabă. 

— Ăsta-i norocul nostru! a strigat MacGregor în urechea mea, dând din cap 
spre cuirasat. Asta îi va încetini. 

Pe la doisprezece și jumătate, cerul căpătase o culoare neobișnuită, verzuie- 
violacee, iar vântul sporise, ajungând un șuierat bizar. Porpoise pierduse un 
velastrai, bucata de pânză fiind smulsă de pe catarg și dusă de vânt, fluturând 
ca aripile unui albatros. Încetase de mult să mai tragă cu tunurile în noi, 
deoarece nu reușea să ochească o ţintă atât de mică în acea hulă puternică. 

Cum soarele dispăruse înapoia norilor, nu aveam cum să-mi dau seama ce 
oră este. Probabil că o oră mai târziu, furtuna ne-a izbit direct. Nu mai puteam 
auzi nimic; prin semne și grimase, Innes i-a pus pe oameni să coboare vela; 
dacă rămânea în vânt sau chiar strânsă risca să smulgă catargul din punte. 

Mă ţineam strâns cu o mână de balustradă și de lan cu cealaltă. Jamie se 
ghemuise în spatele nostru, cu braţele desfăcute pentru a ne oferi adăpost cu 
spinarea lui. Ploaia a izbucnit, suficient de puternică pentru a ne biciui pielea, 
picăturile venind aproape orizontal din cauza vântului și fiind atât de mari, 
încât abia zăream forma neclară de la orizont despre care mi-am închipuit că 
era Eleuthera. 

Apa oceanului se ridica la înălțimi înfiorătoare, cu valuri care se 
rostogoleau, înalte de aproape doisprezece metri. Ridicată tot mai sus, până la 
înălțimi ameţitoare, corabia străbătea cu ușurință valurile, apoi cobora brusc în 
concavitatea lor. În lumina fulgerelor, Jamie avea faţa albă ca de mort, iar 
părul ud i se lipise de cap. 

Era aproape întuneric când s-a întâmplat. Cerul era aproape negru, dar la 
orizont exista o strălucire ciudată, verzuie, care contura silueta scheletică a 
cuirasatului Porpoise, aflat în urma noastră. Un alt val de ploaie ne-a izbit din 
lateral, făcând nava să urce şi să se legene pe coama unui val uriaș. 

În timp ce ne culegeam de pe jos după acea zdruncinătură extrem de 
puternică, Jamie m-a prins de braţ și a arătat în spatele nostru. Catargul de la 
prova lui Porpoise se îndoise într-un unghi ciudat, partea lui superioară fiind 
aplecată mult într-o parte. Până să înţeleg ce se întâmplă, vârful catargului, 
lung de peste trei metri, s-a desprins și a căzut în ocean, luând cu sine velele și 
lemnele de arboradă. 

Cuirasatul se legăna greoi în jurul acelei ancore apărute pe neașteptate și a 
alunecat pe o parte pe faţa unui val. Zidul de apă s-a înălţat deasupra navei și 
s-a prăbușit cu forță, lovind-o din lateral. Porpoise s-a bandat puternic și s-a 
răsucit încă o dată. Următorul val s-a ridicat și a lovit pupa, trăgând puntea 
sub apă, măturând catargele și azvârlindu-le în aer de parcă ar fi fost niște 
rămurele uscate. 

A fost nevoie de alte trei valuri pentru ca Porpoise să se scufunde; 
nefericiţii membri ai echipajului nu au mai apucat să se salveze, dar noi, care 
urmăream scena, am avut destul timp pentru a împărtăși groaza lor. A urmat 
încă o rafală puternică de vânt care a lovit un val, iar cuirasatul a dispărut. 

Braţul lui Jamie era tare ca fierul sub degetele mele. Cu feţele îngrozite, toţi 


oamenii de pe corabia noastră au rămas cu privirile îndreptate în spate. Toţi, 
mai puţin Innes, care stătea aplecat cu încăpățânare deasupra timonei, 
străduindu-se să întâmpine fiecare val care venea spre noi. 

Un nou val s-a înălțat pe lângă balustradă și a părut să plutească acolo, 
ridicându-se deasupra mea. Zidul uriaș de apă era limpede precum cristalul; 
am reușit să văd în el resturi și oameni de pe nenorocita Porpoise, cu 
membrele întinse în lături într-un balet grotesc. Cadavrul lui Thomas Leonard 
atârna la mai puţin de trei metri de mine, cu gura căscată de uimire și părul 
moale răsfirat peste gulerul cu fireturi de aur al tunicii. 

Apoi acel val ne-a izbit și pe noi. Am fost smulsă de pe punte și imediat 
după aceea am pătruns într-un haos. Orbită și asurzită, incapabilă să respir, m- 
am rostogolit prin aer, iar braţele și picioarele mi-au fost smulse de forţa și de 
greutatea apei. 

Totul în jur era întunecat; nu existau decât senzaţii, dar și acelea intense și 
greu de identificat. Presiune, zgomot și o răceală copleșitoare. Nu am simțit 
strânsoarea hainelor de pe mine și nici smucitura frânghiei — dacă mai exista 
acolo — legată de talie. Brusc, am simţit o căldură slabă în jurul picioarelor, 
clară în frigul înconjurător ca un nor pe un cer senin. Urină, am socotit eu, dar 
nu mi-am dat seama dacă era a mea ori era ultima atingere a unui alt trup 
uman, înghiţit ca și mine în pântecul acelui val uriaș. 

Cu un pocnet care mi-a provocat greață, m-am lovit cu capul de ceva și 
brusc am început să tușesc, înecându-mă și respirând șuierat, gata să-mi vărs 
plămânii pe puntea corabiei. Frânghia cu care fusesem legată era la locul ei, 
însă atât de întinsă, încât am fost convinsă că aveam coaste fracturate. 
Străduindu-mă să respir, m-am zbătut slab, apoi a apărut Jamie, care m-a 
înconjurat cu un braţ, în timp ce cu celălalt căuta să își scoată pumnalul. 

— Eşti bine? a urlat el, dar glasul lui abia dacă a răzbătut peste șuieratul 
vântului. 

— Nu! am încercat să-i răspund ţipând, dar vorba mea a răsunat doar ca un 
hârâit. 

Am scuturat din cap și am dus mâna la talie. 

Cerul căpătase o nuanţă neobișnuită, verde spre violet, cum nu mai 
văzusem până atunci. Cu capul plecat, cu părul ud, devenit de culoarea 
mahonului, lipit de faţă de furia vântului, Jamie a tăiat frânghia cu greutate. 

Funia a plesnit și am început să respir chinuit, ignorând o durere ascuţită 
într-o coastă, dar și senzaţia de arsură de pe pielea iritată din jurul taliei. 
Corabia avea un tangaj nebunesc, puntea urca și cobora ca un balansoar. 
Jamie a căzut pe punte, trăgându-mă și pe mine, și a început să se târască în 
patru labe spre catargul aflat la doi metri depărtare, târându-mă după el. 

Hainele erau ude leoarcă și mi se lipiseră de corp după ce fusesem scăldată 
de acel val. Acum, furia vântului devenise atât de mare, încât mi-a smuls 
fustele de pe picioare și le-a azvârlit în aer, pe jumătate uscate, lovindu-mă 
peste faţă ca niște aripi de gâscă. 

Braţul lui Jamie era strâns ca o bară de fier în jurul pieptului meu. M-am 


agăţat de el, străduindu-mă să ajut înaintarea noastră împingând cu picioarele 
în puntea alunecoasă. Au urmat valuri mai mici, care au trecut peste 
balustradă, udându-ne din când în când, dar niciun altul monstruos nu s-a mai 
prăbușit peste noi. 

Mâinile câtorva oameni ne-au prins și ne-au tras ultimii centimetri, până în 
adăpostul teoretic al catargului. Innes blocase deja timona; când am privit în 
faţă, am văzut fulgere izbind suprafaţa oceanului, făcând ca spiţele timonei să 
pară negre, lăsând o imagine ca o pânză de păianjen întipărită pe retina mea. 

Ne era imposibil să vorbim — și nici nu era nevoie. Raeburn, lan, Meldrum 
și Lawrence stăteau ghemuiţi în preajma catargului, cu toții obosiţi; chiar dacă 
pe punte situaţia era înspăimântătoare, nimeni nu dorea să coboare sub ea, 
pentru a fi azvârlit de colo până colo în beznă, fără a ști ce se întâmplă 
deasupra. 

Cu picioarele depărtate, stăteam pe punte, având catargul în spate și o 
frânghie petrecută peste piept. Într-o parte, cerul devenise plumburiu, cealaltă 
parte fiind de un verde strălucitor, iar fulgerele loveau la întâmplare suprafaţa 
oceanului, ca niște cioburi scânteietoare prin întuneric. Vântul vuia atât de 
puternic, încât până și zgomotul tunetelor ajungea rareori la noi, răsunând ca 
niște bubuituri înăbușite ale unor tunuri de pe o navă aflată departe. 

Apoi un fulger a lovit apa oceanului alături de navă, fulger și tunet 
deopotrivă, îndeajuns de aproape ca să aud sfârâitul apei fierbând după aceea. 
Mirosul înţepător al ozonului a inundat aerul. Innes s-a întors cu spatele spre 
lumina orbitoare, iar silueta lui înaltă, subţiratică, s-a conturat atât de clar pe 
fundalul fulgerului, încât preţ de o clipă a părut un schelet, cu oasele 
întunecate profilate pe cer. 

Strălucirea de moment și mișcarea lui l-au făcut să pară pentru o clipită 
întreg, cu două braţe care se agitau în aer, ca și cum cel lipsă ar fi apărut din 
lumea umbrelor pentru a i se alătura acolo, în pragul eternității. 

Osul capului legat de cel al gâtului... Glasul lui Joe Abernathy cânta slab în 
mintea mea. Și osul gâtului legat de... șira spinării... Brusc, mi-am amintit de 
membrele împrăștiate pe care le văzusem pe plajă, alături de epava corabiei 
Bruja, animate de fulgere, agitându-se și răsucindu-se ca pentru a fi reunite. 


Oasele, oasele vor merge peste tot. 
Ascultaţi acum cuvântul Domnului! 


A urmat încă un tunet și am ţipat, nu din cauza zgomotului, ci a fulgerului 
din mintea mea. O ţeastă în mâinile mele, cu găvane goale, în care fuseseră 
cândva ochi de un verde ca al cerului pe timp de furtună. 

Jamie mi-a strigat ceva în ureche, dar nu l-am auzit. N-am reușit decât să 
scutur din cap de șoc, fără să pot rosti niciun cuvânt, simţindu-mi pielea 
tresărind de oroare. 

La fel ca rochia, părul meu se zvânta în vânt; șuviţele de păr îmi dansau pe 
cap, iar curentul dădea să mi le smulgă din rădăcină. În timp ce părul mi se 


usca, am simțit pocnetele electricității statice în locurile în care părul îmi 
mătura obrajii. Am observat o mișcare bruscă a marinarilor din jurul meu, am 
ridicat ochii și am văzut lemnele de arboradă învăluite în focul Sfântului 
Elmo. 

O bilă de foc a căzut pe punte și s-a rostogolit spre noi, azvârlind în jur o 
lumină fosforescentă. Jamie a lovit-o, iar ea a sărit cu delicateţe în aer, lăsând 
în urmă un miros de ars. 

M-am uitat la Jamie să văd dacă păţise ceva și i-am văzut șuviţele de păr 
libere înălțându-se, acoperite de foc și aruncând văpăi spre spate, ca ale unui 
demon. Dâre de un albastru viu i-au conturat degetele când și-a îndepărtat 
părul de pe faţă. Apoi a coborât privirea, m-a văzut și m-a prins de mână. La 
atingere, o zvâcnitură de electricitate ne-a fulgerat pe amândoi, dar el nu a dat 
drumul mâinii mele. 

Nu puteam spune cât timp trecuse; ore sau zile. Aveam toți gurile uscate de 
vânt şi cleioase de sete. Din cenușiu, cerul a devenit negru, dar nu era posibil 
să ne dăm seama dacă era zi sau noapte ori doar începutul ploii. 

Când s-a declanșat, ploaia a fost bine-venită. A căzut cu mugetul ud al unei 
averse tropicale, un duruit care domina prin tărie chiar și urletul vântului. 
Lucru și mai bun, era grindină, nu ploaie; cristalele de gheaţă mă izbeau în 
cap ca niște pietricele, dar nu m-am sinchisit. Am adunat boabele de gheaţă în 
palme și le-am înghiţit topite pe jumătate; le-am simţit ca pe o binecuvântare 
pentru gâtlejul meu torturat. 

Meldrum și MacLeod s-au târât pe coate și pe genunchi de-a lungul punţii 
și au adunat bucăţile de gheaţă în găleți și în oale, în orice se putea păstra apă. 

Lăsând capul moale pe umărul lui Jamie, am dormit cu intermitențe și când 
m-am trezit, vântul încă urla. Insensibilă la groază de-acum, m-am mulţumit 
să aştept. Părea să nu aibă importanță dacă vom muri sau vom trăi, singurul 
lucru pe care îl doream era ca zgomotul îngrozitor să înceteze. 

Nu se știa dacă era zi sau noapte, nu era posibil să ne dăm seama de oră 
câtă vreme soarele își ascundea faţa de noi. Întunericul se mai lumina când și 
când, dar nu aveam cum să știu dacă asta se datora zilei sau nopţii. Am 
dormit, m-am trezit și am dormit din nou. 

Când m-am trezit, vântul se mai potolise. Marea era tot agitată și micuța 
noastră corabie era într-un tangaj permanent, azvârlindu-ne în sus și 
coborându-ne, astfel că simţeam cu regularitate cum ni se ridică stomacul la 
gât. Însă zgomotul scăzuse; am auzit când MacGregor i-a cerut o cană de apă 
lui lan. Pielea de pe feţele oamenilor era crăpată și jupuită, buzele uscate le 
sângerau din cauza vântului șfichiuitor, dar ei zâmbeau. 

— A trecut. 

Glasul lui Jamie a sunat slab și gros în urechea mea, parcă ruginit din cauza 
vremii. 

— Furtuna a încetat. 

Era adevărat, pe cerul plumburiu apăruseră spărturi și am zărit câteva 
licăriri de albastru proaspăt și palid. Mi s-a părut că era dimineaţă devreme, 


cam după crăpatul zorilor, dar nu puteam fi sigură. 

Deși uraganul încetase, vântul continua să bată cu putere, și curenții 
furtunii ne purtaseră cu o viteză uimitoare. Meldrum a preluat timona de la 
Innes și, aplecându-se pentru a se uita la busolă, a scos un strigăt de uimire. 
Mingea de foc ajunsă la bord în timpul furtunii nu vătămase pe nimeni, însă 
busola era acum o masă de metal argintiu topit, deși caseta din lemn care o 
adăpostea rămăsese neatinsă. 

— Uimitor! a exclamat Lawrence, atingând-o cu un deget, parcă în 
adoraţie. 

— Da, dar și neplăcut, a spus sec Innes și a ridicat ochii spre rămășițele 
zdrenţuite ale norilor care se fugăreau pe cer. Domnule Stern, vă pricepeți la 
navigație după stele? 

După ce au privit îndelung soarele care răsărea și stelele încă rămase pe cer, 
Jamie, Innes și Stern au stabilit că ne îndreptam spre nord-est. 

— Trebuie să virăm spre vest, a spus Stern, aplecându-se deasupra hărţii 
primitive, alături de Jamie și de Innes. 

— Nu știm unde ne aflăm, dar uscatul sigur se află spre vest. 

Innes l-a aprobat cu o mișcare din cap, apoi, cu o expresie sobră, s-a uitat 
din nou la harta pe care apăreau împrăștiate o serie de insule ca niște firicele 
de piper măcinat plutind pe apa Caraibilor. 

— Da, adevărat, a spus el. Doar Dumnezeu știe cât timp am fost purtaţi 
spre larg. Coca navei e întreagă, dar altceva nu știu. Cât despre catarg și 
pânze, ei bine, cred că vor mai rezista o vreme. 

Părea extrem de sceptic. 

— Doar Domnul știe unde vom ajunge. 

Jamie i-a zâmbit și și-a șters o dâră de sânge de pe buzele crăpate. 

— Duncan, câtă vreme e pământ, nu-mi pasă. 

— Da? Şi eu care credeam că ai ales viaţa de marinar, Mac Dubh! Văd că 
te simţi bine pe punte. N-ai vărsat deloc în ultimele două zile. 

— Asta, pentru că n-am mâncat nimic de două zile, i-a replicat ironic 
Jamie. Nu-mi pasă dacă prima insulă de care dăm e a englezilor, a francezilor, 
a spaniolilor sau a olandezilor, dar aș fi recunoscător dacă am găsi ceva de 
mâncare acolo, Duncan. 

Innes și-a trecut o mână peste buze și a înghiţit dureros; în ciuda uscăciunii 
gurii, gândul la mâncare făcea pe oricine să saliveze. 

— Mă voi strădui, Mac Dubh, a promis el. 


— Pământ! E pământ! 

Strigătul a răsunat cinci zile mai târziu: o voce atât de răgușită din cauza 
vântului și a setei, încât nu s-a auzit decât ca un orăcăit slab, dar plin de 
bucurie. Alunecând pe trepte, m-am repezit să urc pe punte ca să văd. Toţi 
erau rezemaţi de balustradă, privind forma neagră și cocoșată de la orizont. Se 
afla departe, dar era pământ solid, fără nicio îndoială. 

— Unde crezi că suntem? am încercat eu să întreb, dar cuvintele au sunat 


ca o șoaptă foarte slabă, astfel că nu m-a auzit nimeni. 

Nu avea importanţă; nu-mi păsa nici măcar dacă ne îndreptam spre cazarma 
marinei din Antigua. 

Valurile se rostogoleau masive și fără spumă, ca niște spinări de balenă. 
Vântul se înteţise puţin, iar Innes a strigat către timonier să aducă prova mai 
aproape de vânt. 

Am văzut un șir de păsări zburând, o procesiune maiestuoasă, care cobora 
spre linia țărmului îndepărtat. Pelicani în căutarea bancurilor de pești, cu aripi 
sclipind în razele soarelui. 

L-am tras pe Jamie de mânecă și am arătat spre păsări. 

— Uite... am început, dar nu am apucat să continui. 

Am auzit un pocnet ascuţit și lumea a explodat în întuneric și în foc. Mi-am 
revenit când am ajuns în apă. Ameţită și pe jumătate sufocată, m-am zbătut 
într-o lume verde-închis. În jurul picioarelor se înfășurase ceva care mă trăgea 
în jos. 

Am dat nebunește din picioare ca să-l eliberez pe cel aflat într-o strânsoare 
mortală. Ceva a plutit prin dreptul capului și m-am apucat el. Lemn, 
binecuvântat lemn, ceva de care să mă ţin în valurile mari. 

O siluetă întunecată, zveltă ca a unei foci, a apărut din adânc și un cap 
roșcovan s-a ivit deasupra apei la aproximativ doi metri de mine. 

— Stai așa! a spus Jamie. 

A ajuns lângă mine după două bătăi de braţ și, lăsându-se sub bucata de 
lemn de care mă ţineam, s-a scufundat. Am simțit o smucitură la piciorul 
prins, o durere ascuţită, apoi încordarea a slăbit. Capul lui Jamie a apărut din 
nou, dincolo de vergă. M-a prins de încheieturile mâinilor și a rămas acolo, 
gâfâind, în vreme ce hula ne purta cu ea, când sus, când jos. 

Nu am văzut nava; se scufundase? Un val s-a spart deasupra capului meu, 
iar Jamie a dispărut o vreme. Clipind, am scuturat din cap, apoi l-am văzut din 
nou. Mi-a zâmbit, ca un rânjet sălbatic din cauza efortului, și strânsoarea lui în 
jurul încheieturilor mele a sporit. 

— Ţine-te bine! a hârâit el din nou, iar eu i-am urmat îndemnul. 

Lemnul era aspru și plin de așchii, dar m-am agăţat de el din răsputeri. 
Eram purtaţi în derivă, pe jumătate orbiți de stropi, răsucindu-ne ca un obiect 
oarecare, astfel că vedeam când ţărmul îndepărtat, când doar marea pustie. lar 
când valurile treceau peste noi nu vedeam decât apă. 

Aveam ceva urât la picior; o amorţeală ciudată, întreruptă de răbufniri de 
durere puternică. Imaginile piciorului de lemn al lui Murphy și ale rânjetului 
plin de colţi al unui rechin mi s-au perindat prin minte; piciorul îmi fusese 
smuls de vreo fiară colţoasă? M-am gândit la sângele cald care se scurge din 
ciotul unui membru retezat, împrăștiindu-se în vastitatea rece a oceanului, și 
am intrat în panică, încercând să îmi smulg o mână din strânsoarea lui Jamie 
ca să mă pipăi și să aflu ce se întâmplase. 

El a mârâit ceva neinteligibil și m-a ţinut în continuare de încheieturile 
mâinilor. După un moment de zbatere frenetică, raţiunea a triumfat și m-am 


liniștit, gândindu-mă că, dacă mi-aş fi pierdut piciorul, mi-aş fi pierdut deja și 
cunoștința. 

Chiar și așa, începeam să-mi pierd cunoștința. Imaginile deveneau cenușii 
la periferie, iar faţa lui Jamie era acoperită de puncte sclipitoare și mișcătoare. 
Chiar sângeram de moarte ori erau doar șocul și senzația de frig? Părea să nu 
mai aibă nicio importanţă, am gândit eu confuz; efectul era același. 

Treptat m-a cuprins o senzaţie de moleșeală, împletită cu una de pace 
deplină. Nu-mi mai simţeam nici picioarele, nici labele picioarelor și doar 
strânsoarea cumplită a lui Jamie mi-a amintit de existenţa lor. Apa mi-a 
acoperit capul și a trebuit să fac un efort ca să nu uit să-mi țin răsuflarea. 

Valul a scăzut, iar lemnul a urcat puţin, astfel că am ajuns cu nasul 
deasupra apei. Am respirat și privirea mi s-a limpezit întru câtva. La treizeci 
de centimetri de mine am văzut faţa lui Jamie, cu părul lipit de cap și 
trăsăturile contorsionate din cauza stropilor. 

— Ţine-te! a răcnit el. Ţine-te bine, la naiba! 

Abia auzindu-l, am zâmbit slab. Senzaţia de pace deplină mă înălța, 
purtându-mă dincolo de zgomote și de haos. Nu mai simţeam nicio durere. 
Nimic nu mai conta. Un alt val a trecut peste mine și de data asta am uitat să- 
mi ţin răsuflarea. 

Senzaţia de sufocare m-a deșteptat puţin, cât să zăresc expresia de groază 
apărută în ochii lui Jamie. Apoi vederea mi s-a întunecat. 

— Lua-te-ar naiba, englezoaico! a spus el, dar vocea mi s-a părut 
îndepărtată. Glasul îi era sufocat de agitaţie. La naiba, dacă mori cu mine 
alături, te ucid! 


Eram moartă. Tot ce exista în jurul meu era de un alb orbitor și am auzit un 
zgomot slab, grăbit, făcut parcă de aripile îngerilor. Mă simţeam liniștită și 
fără de corp, eliberată de groază, de furie și cuprinsă de o fericire mută. Apoi 
am tușit. 

La urma urmelor, nu eram necorporală. Mă durea piciorul. Cumplit de rău. 
Treptat, mi-am dat seama că și alte părţi ale corpului mă dureau, dar fluierul 
piciorului stâng mă durea cel mai mult. Am avut impresia distinctă că osul îmi 
fusese extras și înlocuit cu un vătrai încins. 

Măcar piciorul exista. Când am ridicat puţin pleoapele ca să văd în jur, 
negura durerii care plutea peste piciorul meu a devenit aproape vizibilă, deși 
probabil că era doar rodul înceţoșării generale din mintea mea. Indiferent că 
izvorul era mintal sau fizic, efectul era un fel de alb învârtejit, presărat cu 
licăriri de lumină strălucitoare. Vederea acestor imagini îmi dădea dureri de 
ochi, așa că i-am închis. 

— Slavă Cerului, te-ai trezit! a spus cineva cu glas ușurat, cu accent 
scoţian, aproape de urechea mea. 

— Ba nu, nu m-am trezit. 

Glasul meu a sunat ca un hârâit din cauza sării înghiţite și parcă ruginită din 
cauza apei. Am simţit apa de mare și în sinusuri, ceea ce mi-a creat o senzaţie 


neplăcută de gâlgâit. Am tușit din nou și nasul a început să-mi curgă 
abundent. Apoi am strănutat. 

— Ptiu! am făcut, ca un protest încărcat de dezgust când am simţit cascada 
de muci care mi-a ajuns pe buza superioară. 

Mâna mea părea ceva îndepărtat și lipsit de substanță, dar am făcut efortul 
de a o ridica și m-am șters cu stângăcie la nas. 

— Stai liniștită, englezoaico. Mă ocup eu de tine. 

În glas se simţea amuzamentul, ceea ce m-a iritat atât de mult, încât am 
deschis ochii. Am surprins o imagine a feţei lui Jamie, concentrat asupra mea, 
după care n-am mai văzut nimic, pentru că el mi-a pus pe faţă o batistă albă, 
imensă. 

Mi-a șters faţa cu mișcări hotărâte, neluând în seamă zgomotele mele slabe 
de protest, pentru că simţeam că mă sufoc, apoi mi-a dus batista la nas. 

— Suflă, mi-a zis el. 

I-am dat ascultare. Spre marea mea surprindere, asta m-a ajutat enorm. 
Acum, după ce îmi desfundasem capul, am reușit să gândesc mai mult sau mai 
puţin coerent. 

Jamie mi-a zâmbit. Avea părul vâlvoi și aspru din cauza sării de mare și o 
zgârietură la tâmplă, care arăta de un roșu-intens pe pielea bronzată. Părea să 
nu mai aibă cămașă, ci un soi de pătură drapată pe umeri. 

— Te simţi foarte rău? m-a întrebat el. 

— Oribil, am spus eu cu glas hârâit. 

Începusem să mă înfurii că rămăsesem în viaţă și că mi se cerea să iau din 
nou în seamă anumite lucruri. Auzindu-mi vocea guturală, Jamie a întins 
mâna după cana cu apă de pe masa aflată alături de pat. 

Am clipit derutată, dar chiar era pat, nu o cușetă sau un hamac. Cearșafurile 
din pânză contribuiseră la impresia copleșitoare de alb pe care o încercasem la 
început. Acest lucru era accentuat de albul pereţilor și al tavanului, dar și de 
draperiile din muselină care se umflau ca niște pânze și foșneau în adierea 
care pătrundea prin ferestrele deschise. 

Lumina licăritoare provenea din reflectarea care se proiecta pe tavan; se 
părea că în apropiere era apă, iar soarele își arunca razele peste luciul ei. Totul 
părea mai plăcut decât fundul oceanului. Cu toate astea, preţ de un moment, 
m-a traversat o undă de regret intens că pierdusem senzația de pace infinită pe 
care o avusesem în mijlocul valurilor, regret amplificat de mișcarea slabă pe 
care am făcut-o și care mi-a trimis un fulger de durere în susul piciorului. 

— Cred că ţi-ai rupt piciorul, englezoaico, mi-a spus Jamie, deși nu era 
nevoie. Nu trebuie să te miști prea mult. 

— Mulţumesc pentru sfat, am spus printre dinţii încleștaţi. Unde naiba 
suntem? 

A dat ușor din umeri. 

— Nu știu. E o casă destul de mare, doar atât pot să spun. Nu am fost prea 
atent când ne-au adus aici. Un om a zis că se cheamă Les Perles. 

Mi-a dus cana la buze și am băut recunoscătoare. 


— Ce s-a întâmplat? 

Câtă vreme aveam grijă să nu mă mișc, durerea din picior era suportabilă. 
Instinctiv, mi-am lipit degetele de gât, sub maxilar, pentru a-mi lua pulsul; 
liniștitor de puternic. Nu eram în stare de șoc; chiar dacă mă durea, nu aveam 
o fractură gravă. 

Jamie și-a trecut o mână peste față. Părea foarte obosit și am observat că 
mâna îi tremura de epuizare. Mai avea și o contuzie mare pe obraz și o dâră de 
sânge închegat pe gât, unde se zgâriase. 

— A plesnit catargul, așa cred. Una dintre traverse a căzut și te-a azvârlit 
peste bord. Când ai ajuns în apă, te-ai dus la fund ca un bolovan și am sărit 
după tine. Te-am ţinut pe tine, dar și lemnul acela, slavă Cerului. Ai avut o 
frânghie înfășurată în jurul piciorului, asta te trăgea în jos, dar am reușit să te 
scap de ea. 

A scos un oftat adânc și și-a masat capul. 

— Te-am ţinut de mână, iar după o vreme am simţit nisip sub picioare. Te- 
am dus în braţe pe țărm și, ceva mai târziu, niște oameni ne-au găsit și ne-au 
adus aici. Asta-i tot. 

A ridicat din umeri. 

În ciuda brizei călduţe care pătrundea pe ferestre, îmi era frig. 

— Ce s-a întâmplat cu nava? Și cu oamenii? lan? Lawrence? 

— Cred că sunt în viaţă. Cu catargul rupt, nu au putut porni după noi — 
până să încropească o pânză, noi dispăruserăm. 

A tușit aspru și și-a trecut dosul mâinii peste gură. 

— Dar sunt în viaţă. Oamenii care ne-au găsit spuneau că au văzut o 
corabie mică eșuată pe un porţiune cu noroi, la vreo patru sute de metri de 
aici; s-au dus să îi salveze și să îi aducă încoace. 

A luat o înghiţitură de apă, a plimbat-o prin gură și, ducându-se la fereastră, 
a scuipat-o. 

— Am nisip între dinţi, a spus el, făcând o grimasă în timp ce se întorcea. 
Şi în urechi. Și nu m-ar mira dacă aș avea și în gaura fundului. 

Am întins mâna și i-am prins-o pe a lui. Palma era foarte aspră, dar se 
simțeau umflăturile bășicilor care creșteau, cu frânturi de piele descuamată și 
carne vie, în locurile în care alte bășici plesniseră și sângeraseră. 

— Cât timp am stat în apă? am întrebat, mângâind cu degetul liniile palmei 
lui umflate. Micuţul „C“ de la baza degetului mare se ștersese, ajungând 
aproape invizibil, dar tot l-am simţit sub buricul degetului. Cât ai rezistat? 

— Îndeajuns de mult, a spus el simplu. 

Mi-a zâmbit slab și m-a strâns mai tare de mână, în ciuda durerilor pe care 
le avea. Brusc, mi-am dat seama că nu purtam nimic; cearșaful din pânză 
stătea neted și răcoros direct pe piele și am văzut umflătura sfârcurilor 
înălțându-se sub țesătura subțire. 

— Ce s-a întâmplat cu hainele mele? 

— Nu te puteam susţine din cauză că fustele îți erau mereu trase de apă, așa 
că le-am sfâșiat, mi-a explicat el. lar ceea ce mai rămăsese pe tine nu merita 


păstrat. 

— Nu prea cred, am spus rar. Dar, Jamie, ce e cu tine? Unde ţi-e haina? 

A făcut un gest din umeri, apoi a zâmbit cu amărăciune. 

— La fundul oceanului, împreună cu pantofii, așa cred. Şi cu medalionul 
lui Willie și cu fotografiile Briannei. 

— Vai, Jamie! Îmi pare foarte rău. 

Am întins mâna și i-am strâns-o pe a lui. 

— Mda, în fine, a spus el încet, cred că le voi ţine minte. 

A făcut din nou un gest din umeri și a surâs strâmb. 

— lar dacă nu, mă pot uita în oglindă, nu? 

Am scăpat un hohot de râs care a semănat pe jumătate cu un suspin; el a 
înghiţit cu greutate nodul din gât, dar a continuat să zâmbească. 

A coborât privirea spre pantalonii zdrenţuiţi și a părut să se gândească la 
ceva, apoi s-a aplecat puţin pe spate și a vârât o mână într-un buzunar. 

— N-am scăpat chiar cu mâna goală, a spus el, făcând o grimasă ironică. 
Deși aș fi preferat să păstrez fotografiile și medalionul și să pierd astea. 

A desfăcut pumnul și am văzut strălucirile și licăririle din palma lui 
suferindă. Pietre preţioase de cea mai bună calitate, tăiate și faţetate, potrivite 
pentru magie. Un smarald, un rubin — masculin, am presupus —, un opal mare, 
înflăcărat, un turcoaz albastru precum cerul pe care îl vedeam pe fereastră, o 
piatră aurie ca mierea privită în soarele și puritatea ciudată de cristal a 
diamantului negru al lui Geillis. 

— Ai luat adamantul, am spus, atingându-l cu delicateţe. 

Încă era rece la atingere, în ciuda faptului că stătuse atât de aproape de 
trupul lui. 

— Da, a spus el, dar uitându-se la mine, nu la piatră, cu un zâmbet firav. Ce 
îţi oferă un adamant? Cunoașterea bucuriei în toate lucrurile pe care le faci? 

— Așa mi s-a spus. 

Am ridicat mâna către faţa lui și am mângâiat-o ușor, simțind oasele tari și 
carnea plină de viaţă, caldă la atingere, faţa a cărui vedere îmi aducea bucurie 
mai presus de toate lucrurile. 

— ÎI avem pe Ian, am spus încet. Şi ne avem unul pe celălalt. 

— Da, adevărat. 

Zâmbetul i s-a extins pe chip. A pus pietrele într-o grămăjoară pe masă și s- 
a lăsat pe spate pe scaun, cuibărindu-mi mâinile între ale lui. 

În ciuda suferințelor, a zgârieturilor și a durerilor din picior, m-am relaxat 
și am simțit o pace caldă furișându-se în trupul meu. Eram vii, în siguranţă și 
împreună, astfel că altceva nu conta; hainele și tibia fracturată nu aveau 
importanţă. Totul avea să se rezolve cu timpul, dar nu imediat. Deocamdată, 
îmi era de ajuns că puteam respira și că îl priveam pe Jamie. 

Am stat tăcuţi o vreme, urmărind draperiile luminate de soare și cerul 
senin. Probabil că după vreo zece minute sau o oră, cel mult, am auzit pași pe 
coridor și o bătaie delicată în ușă. 

— Poftiți, a spus Jamie. 


S-a îndreptat de spate, dar nu a dat drumul mâinii mele. 

Ușa s-a deschis și în cameră a pășit o femeie, a cărei față plăcută s-a 
luminat primitoare, dar și plină de curiozitate. 

— Bună dimineaţa, a spus ea, oarecum timidă. Vă cer iertare că nu m-am 
ocupat de dumneavoastră până acum; am fost în oraș și am aflat abia acum de 
sosirea dumneavoastră — a zâmbit — când m-am întors. 

— Doamnă, noi trebuie să vă mulțumim cu toată sinceritatea pentru felul în 
care am fost trataţi, a spus Jamie. 

S-a ridicat și s-a înclinat politicos în faţa ei, dar a continuat să mă ţină de 
mână. 

— Sluga dumneavoastră, doamnă. Aveţi vreo știre despre camarazii noștri? 

Ea a roșit puţin și a făcut o reverență drept răspuns la plecăciunea lui Jamie. 
Era tânără, până în treizeci de ani, și nu știa foarte sigur cum să se poarte în 
acele circumstanţe. Avea părul castaniu-deschis, prins într-un coc la spate, 
piele frumoasă și rozalie și un accent pe care l-am bănuit a fi din zona de vest. 

— Da, a răspuns ea. Servitorii mei i-au adus de pe navă; acum se află în 
bucătărie, li se dă de mâncare. 

— Mulţumim, am spus eu și nu minţeam. Este extraordinar de amabil din 
partea dumneavoastră. 

Jenată, ea a roșit ușor. 

— Nu aveţi de ce, a murmurat, apoi s-a uitat sfios la mine. Trebuie să vă 
cer iertare pentru lipsa de maniere. Am uitat să mă prezint. Sunt Patsy Olivier 
— doamna Joseph Olivier, mai precis. 

S-a uitat cu speranţă la mine, pe urmă la Jamie, sperând ca și noi să facem 
același lucru. 

Eu și Jamie am schimbat o privire. Unde anume ne aflam? Doamna Olivier 
era englezoaică, asta era limpede. Numele soţului ei era franțuzesc. Golful în 
care ajunseserăm nu ne oferise niciun indiciu, deci aceea putea fi oricare 
dintre insulele Windward, Barbados, Bahamas, Exumas sau Andros — chiar 
Insulele Virgine. Ori — gândul mi-a venit brusc — poate fuseserăm purtaţi de 
furtună spre sud, nu spre nord, în care caz ajunseserăm în Antigua — chiar în 
braţele Marinei Regale! — sau în Martinica ori în Insulele Grenadine... M-am 
uitat la Jamie și am ridicat din umeri. 

Gazda noastră era în așteptare, uitându-se plină de speranţă de la unul la 
altul. Jamie m-a strâns mai tare de mână și a inspirat adânc. 

— Doamnă Olivier, sper să nu socotiți întrebarea mea drept ciudată, dar 
mi-aţi putea spune unde am ajuns? 

Doamna Olivier a ridicat din sprâncene și a clipit nedumerită. 

— Păi... da, noi îi spunem Les Perles. 

— Vă mulţumesc, am intervenit eu, văzând că Jamie inspira din nou adânc, 
dar noi vrem să știm ce insulă este. 

Pe faţa ei rozalie a apărut un zâmbet larg, care mi-a sugerat că înţelesese. 

— Am priceput! Sigur, aţi fost purtați de furtună. Soţul meu spunea seara 
trecută că nu a mai văzut o asemenea furtună în perioada aceasta din an. 


Trebuie să-i mulţumiţi Domnului că aţi scăpat cu viaţă! Dar aţi venit dinspre 
insulele de la sud, da? 

Sud. Asta nu putea însemna Cuba. Se putea să fi ajuns până la St Thomas 
sau chiar Florida? Eu și Jamie am schimbat o privire scurtă, apoi l-am strâns 
de mână. l-am simţit pulsul bătând la încheietură. 

Doamna Olivier ne-a surâs cu îngăduinţă. 

— Nu sunteţi nicidecum pe o insulă. Vă aflați pe continent, în colonia 
Georgia. 

— Georgia, a repetat Jamie. Asta înseamnă America? 

A părut oarecum uimit, și nu era de mirare. Furtuna ne purtase cel puţin 
nouă sute cincizeci de kilometri. 

— America, am spus eu încet. Lumea Nouă. 

Pulsul de sub degetele mele a crescut, ca un ecou al pulsului meu. O lume 
nouă. Refugiu. Libertate. 

— Da, a spus doamna Olivier, care nu avea habar ce însemna acea veste 
pentru noi, dar zâmbindu-ne. Sunteţi în America. 

Jamie a ridicat din umeri şi i-a răspuns la zâmbet. Aerul curat și limpede i-a 
ridicat șuviţele de păr care semănau cu niște flăcări abia aprinse. 

— Doamnă, în acest caz, a spus el, numele meu este Jamie Fraser. 

Apoi s-a uitat la mine cu ochi scânteietori ca și cerul din spatele lui, iar 
inima lui a început să bată mai puternic în palma mea. 

— lar ea este Claire. Soţia mea. 

În original, broch, turn circular din piatră care slujea în Scoția drept 

În original, spalspeen, cuvânt rar folosit în engleză (n. tr.). 


[21] 
Monstru marin de dimensiuni uriașe, despre care se credea că poate 

[22] 
„Marsuinul“, „Porcul-de-mare“, mamifer marin asemănător cu delfinii 
(n. tr.). 


[23] 

de Lewis Carroll (n. red). 


[24] 

[25] 

[<37] 

